
AUTORITELT 


Fantastikat on sageli nimetatud unistuste kirjanduseks. Me ei ole nõus selle definitsiooniga, 
see näib meile liiga kitsas, näib piiravat fantastika kui kirjandusliigi võimalusi. Oma 
loomingus fantastika elemente kasutanud suurte kirjanike, nagu. näiteks Gogoli, Swifti, 
Wellsi, France'i kogemused sunnivad meid järeldama, et fantastika seab endale neidsamu 
eesmärke, mis ilukirjandus üldse. Ta peegeldab tegelikkust kujundites, tõsi küll, üsnagi 
spetsiifiliste vahenditega. 

Oleks ekslik arvata, nagu seda teevad mõned kirjanduskriitikud ja mõned lugejad, et 
fantastika ülesanded piirduvad vaid teaduse ja tehnika arenguperspektiivide või 
tulevikuühiskonna kujutamisega — või mitmesuguste fantastiliste seikluste kirjeldamisega. 
Oleks ebaõige nõuda fantastikalt seda, mida pakuvad kriminaalromaanid või 
populaarteaduslik kirjandus. Hoopis vale oleks aga näha fantastikakirjanikkudes prohveteid ja 
oraakleid. 

Jutustust «Tagasitulek», mis siin lugejate ette jõuab, võidakse tõlgitseda kui autorite 
tõsimeelset soovi heita pilk inimkonna tulevikku ja seda tulevikku ette näha. Tegelikult on asi 
hoopis teisiti. Kirjutasime selle jutustuse ammu, mitu aastat tagasi, ja juba siis oli meile selge, 
et reaalne tulevik osutub võrratult komplitseeritumaks, vastuolulisemaks ja meie 
arusaamadele võõramaks. Seetõttu me ei püüdnudki seda komplitseeritust ja seda võõrast 
uudsust esile" manada. Seadsime endale hoopis tagasihoidlikuma ülesande: kujutada maailma, 
milles meie tahaksime elada, maailma, milles elaksid inimesed, keda me tunneme ja 
armastame, maailma, kus poleks jälgegi sellest, mida me vihkame ja põlgame. Ja sellest 
sõltumata, kas meie katse on korda läinud või mitte, arvame me praegugi, et sel katsel oli 
mõtet — nagu on alati mõtet seada silme ette ideaali, olgugi kättesaamatut, kui ta vaid annab 
jõudu elada, annab elule mõtte. 

Teine jutustus — «Raske on olla jumal» — kätkeb endas ideed, mis on meie meelest hoopis 
komplitseeritum, ja me ei tahaks lugejatele peale suruda oma arusaamist selle teose pea- 

tegelase Estori Rumata kummalisest saatusest. Pealegi on jutustuse aruteludel ilmsiks tulnud, 
et seda on võimalik tõlgitseda üsna mitmeti, kusjuures eri tõlgitsused näivad võrdselt põhjen- 


datutena. Igal juhul on lugejal võimalus käsitada seda jutustust kui illustratsiooni ülalpool 
esitatud teesi juurde, et võimalik tulevikumaailm on tõenäoliselt vägagi komplitseeritud ning 
vastuoluline ja et ülesandeid, mis ta enda ette seab, võiks nimetada grandioosseiks. 


17.03. 67. 
A. Strugatski 
B. Strugatski 


TAGASITULEK (KESKPÄEV, XXII SAJAND) 


ESIMENE PEATÜKK KOSMONAUDID «TAIMÕRILT» 


1. 

Kui abiline tagasi pöördus, seisis dispetšer endiselt ekraani ees, pea kummargil ja käed 
peaaegu küünarnukini taskus. Koordinaadistikuga varustatud ekraani sügavuses roomas 
aeglaselt ere valge täpp. 

«Kus ta praegu on?» küsis abiline. 

Dispetšer ei pööranud end. 

«Madagaskari kohal,» ütles ta läbi'hammaste. «Üheksa megameetrit.» 

«Üheksa megameetrit...» kordas abiline. «Aga kiirus?» 

«Peaaegu ringkiirus. . .» Dispetšer pöördus ringi. «Noh, mis sa kõheled! Mis seal veel on?» 
«Rahustu, palun,» ütles abiline. «Mis sinna parata. . . Ta riivas Peapeeglit.» 

Dispetšer puhus kohinal õhku välja ning käsi taskust võtmata istus tugitooli käetoele. 
«L-lurjus!» pomises ta. 

«No miks siis kohe nii... » ütles abiline ebakindlalt. «Midagi on juhtunud... 
Juhtimissüsteemi rike ... » 

Nad vaikisid veidi aega. Valge täpp roomas endiselt põiki üle ekraani. Dispetšer ütles: 
«Kuidas ta tohtis jaamade tsooni lennata, kui tal on juhtimissüsteemis rike? See on ju alatu... 
Ja miks ta signaale ei anna?» 

«Ta annab midagi... » 

«Need pole signaalid. See on mõttetus.» 

«Need on siiski signaalid,» ütles abiline tasase häälega. «Ikkagi täiesti kindel sagedus ...» 
«Sagedus, sagedus!...» pomises dispetšer läbi hammaste. 

Abiline kummardus ekraani poole ja silmitses lühinägelikult koordinaadistiku numbreid. Siis 
heitis ta pilgu kellale ja ütles: 

«Kohe möödub ta Gammajaamast. Vaatame, kes see on!» 

Dispetšer vaikis süngelt. «Mida on veel võimalik teha?» mõtles ta. «Kõik on tehtud. Kõik 
lennud on katkestatud. Kõik finišeerimised keelatud. Kõigis maa-välistes jaamades on antud 
häire. Turnen valmistab ette avariiroboteid  ...» 

Dispetšer kobas rinnal mikrofoni ja ütles: 

«Turnen, kuidas robotitega on?» 

Turnen vastas ruttamata: 

«Loodan robotid viie-kuue minuti pärast välja saata. Kui nad stardivad, teatan teile.» 
«Turnen,» ütles dispetšer, «ma palun sind, ära kohmitse! Tee kähku!» 

«Ma ei kohmitse kunagi,» vastas Turnen väärikalt. «Aga asjata kiirustada ka ei maksa. Ma ei 
viivita stardiga ühtegi liigset sekundit.» 

«Palun, Turnen,» ütles dispetšer. «Palun!» 

«Gammajaam,» ütles abiline. «Annan maksimaalse suurenduse ...» 


Ekraan vilgatas, koordinaadistik kadus. Musta tühjusse ilmus kummaline konstruktsioon, mis 
meenutas viltuvajunud, üleliia jämedate sammastega paviljoni. Dispetšer vilistas pikalt ja 
hüppas jalule. Seda oli ta kõige vähem oodanud. 

«Tuumarakett!» hüüdis ta hämmastunult. «Kahekümnes sajand... » 

«Jajah,» lausus abiline kõheldes. «Tõepoolest... Ma olen niisugust kusagil näinud ... » 
Veider konstruktsioon, mille kuplist ulatusid välja viis jämedat torujat sammast, pöördus 
aeglaselt. Kupli all väreles lilla helendus — sambad näisid selle taustal mustadena. Dispetšer 
laskus aeglaselt tagasi tugitooli käetoele. Muidugi, see on vanaaegne tuumarakett. Täpsemalt 
tuuma-planetoplaan. Footoniprintsiip, kahekihi- 

line mesoainest paraboloidpeegel, vesinikumootorid. Poolteist sajandit tagasi oli palju 
niisuguseid planeto-plaane. Neid ehitati teistele planeetidele lendamiseks. Need olid soliidsed, 
aeglase käiguga ja viiekordse tugevusvaruga masinad. Nad teenisid inimesi kaua ja hästi, 
mõtles dispetšer. Kuid viimased neist demonteeriti juba enne minu sündimist. .. 
«Tõepoolest... » pomises abiline. «Hämmastav . .. Just nagu kinos... Kasvuhooned!» 
karjatas ta. 

Ekraanil libises kiiresti vasakult paremale lai hall vari. 

«Kasvuhooned,» sosistas abiline. 

Dispetšer pigistas silmad kinni. Tuhat tonni, mõtles ta. Tuhat tonni ja niisugune kiirus... Ja 
maaväliste istanduste haprad konstruktsioonid ... Jumal, jumal, kus on robotid! 

Abiline ütles kähiseva häälega: 

«Mööda läks. Kas tõesti läks mööda? Läks!» 

Dispetšer avas silmad. 

«Kus on robotid?» möirgas ta. 

Seina ääres selektori puldil süttis roheline lamp ja rahulik, mehine hääl lausus: 

«Räägib astroplaan «Argo». Kapten Kellog kutsub välja Peadispetšeripunkti. Palun luba 
finišeerida baasis Pii-Iks Seitseteist...» 

Dispetšer tõmbus näost punaseks ja tahtis suu avada, kuid ei jõudnud. Teleprojektori saalis 
müristas ühekorraga mitu häält: 

«Tagasi!» 

««Argo», finišeerimine keelatud!» 

«Kapten Kellog, tagasi!» 

«Peadispetšeripunktist kapten Kellogile. Viivitamatult minna mistahes orbiidile neljandas 
tsoonis. Mitte finišeerida. Mitte läheneda. Oodata.» 

«Kuulen,» vastas kapten Kellog hämmeldunult. «Minna neljandasse tsooni ja oodata.» 
Dispetšer kogus end ja sulges suu. Oli kuulda, kuidas naisehääl selektoris kedagi veenis: 
«Seletage siis talle ometi, milles asi on... Seletage ometi...» Siis kustus selektori puldil 
roheline lamp ja kõik jäi vaikseks. 

Kujutis ekraanil tuhmus. Uuesti ilmus koordinaadistik ja jälle hakkas ekraani sügavuses 
roomama ere vilkuv täpp. 

Kostis Turneni hääl: 

«Avariikorrapidajalt dispetšerile. Võin teatada, et robotid on juba startinud.» 

Samal silmapilgul ilmus ekraani alumisse parempoolsesse nurka veel kaks heledat punkti. 
Dispetšer hõõrus närviliselt käsi, otsekui oleks tal külm. 

«Aitäh, Turnen,» pomises ta. 

Heledad punktid — avariirobotid — roomasid mööda ekraani. Kaugus nende ja 
tuumarauga vahel vähenes 

järjest. 


Dispetšer silmitses koordinaadistiku korrapäraste joonte vahel liikuvat valgustäppi ja mõtles, 
et otsekohe jõuab võõras planetoplaan teise tsooni, mis on tihedalt täis kosmilisi angaare ja 
tankimisjaamu; et ühes nendest jaamadest töötab ta tütar; et maavälise observatooriumi 
peareflektori peegel on purustatud; et see laev liigub otsekui pimesi ning ei kuule signaale või 
ei saa nendest aru; et laev võib iga hetk hukkuda, põrgates vastu mõnda rasket konstruktsiooni 
või sattudes D-kos-moplaanide starditsooni. Ta mõtles, et selle laeva sihitut ja arulagedat 
liikumist on väga raske peatada, sest laeva kiirus muutub ettearvamatult, korrapäratult, nii et 
robotid võivad temaga kokku põrgata, kuigi roboteid juhib tõenäoliselt Turnen ise... 
«Deltajaam,» ütles abiline. «Annan maksimaalse suurenduse. » 

Jälle ilmus mustale ekraanile tuuma-planetoplaani kohmaka kogu kujutis. Plasmasähvatused 
ta kupli all muutusid ebaühtlasteks, rütmituteks; näis, et tohutu suur koletis vehib kramplikult 
oma jämedate mustade jalgadega. Tuumaraketi kõrvale tekkisid avariirobotite ähmased 
piirjooned. Robotid lähenesid ettevaatlikult, raketi iga sööstu puhul eemale hüpates. 
Dispetšer ja abiline vaatasid pärani silmi. Dispetšer oli kaela viimase võimaluseni välja 
sirutanud ja sosistas: 

«Noh, Turnen ... Noh... Noh, kullake ... Noh ... » 

Robotid liikusid kiiresti ja kindlalt. Haardevalmis titaankombitsad sirutusid kahest küljest 
tuumaraketi poole ja haakusid selle harevil sammaste ümber. Üks kombits ei tabanud märki, 
sattus kupli alla ja pihustus plasmavoos tolmuks («Ai!» ütles abiline sosinal). 

Kusagilt ülalt langes alla kolmas robot, mille laialisirutatud läikivad manipulaatorid 
klammerdusid kupli külge. Tuumarakett vajus aeglaselt allapoole. Värelev helendus tema 
kupli all kustus äkki. 

«Puuh-h. . .» pomises dispetšer ja pühkis kitlikäisega nägu. 

h Abiline puhkes närviliselt naerma. 

«Nagu kalmaarid vaala,» ütles ta (ta oli kunagi töötanud Ookeanikaitses). «Ja kuhu ta nüüd 
pannakse?» Dispetšer küsis mikrofoni kaudu: «Turnen, kuhu sa ta viid?» 

«Ma viin ta meie raketodroomile,» ütles Turnen aeglaselt. Oli tunda, et ta hingeldab kergelt. 
Dispetšer kujutles äkki selgesti tema ümarat, higist läikivat nägu, mida valgustab ekraan. 
«Aitäh, Turnen,» ütles ta õrnalt. Ta pöördus abilise poole: «Anna häire lõpp. Sea graafik 
korda ja tee korraldus tööd jätkata.» 

«Aga sina?» küsis abiline kaeblikult. 

«Mina lendan sinna.» 

Abiline oleks ka tahtnud sinna lennata, kuid ta ütles ainult: 

«Huvitav, kas Kosmogatsioonimuuseumist pole midagi kaduma läinud?» Asi lähenes enam- 
vähem õnnelikule lõpule ja ta oli nüüd võrdlemisi heas meeleolus. «Küll on aga valvekord!» 
ütles ta. «Mul veel praegugi põlved värisevad ...» 

Dispetšer klõpsutas klahve ja ekraanile ilmus künklik lagendik. Tuul kihutas taevas valgeid 
pilveräbalaid ja pani virvendama tumedaid veelompe kidura taimestikuga kaetud mätaste 
vahel. Väikesel järvel sulistasid pardid. «Juba ammu enam ei ole siia astroplaane laskunud,» 
mõtles abiline. Alates sellest ajast, kui astronautika läks üle D-tehnikale, oli raketodroom 
peaaegu hüljatud. D-laevad startisid ainult kosmilisest ruumist. 

«Kes see siis ikkagi on?» pomises dispetšer läbi hammaste. 

«Sina saad varsti seda teada,» vastas abiline kadetsevalt. 

Pardid tõusid ootamatult lendu ja sööstsid hõreda parvena eemale, vehkides kõigest jõust 
tiibadega. Pilved keerdusid lehtrina, lagendiku keskelt kerkis vee ja 

auru pööris. Kadusid künkad, kadus järv, voogavates udupilvedes lendasid juurtega 
väljarebitud kidurad põõsakesed. Kobrutavas sombus vilksatas hetkeks midagi suurt ja 


tumedat, lõi lõkkele helepunane kuma ja oli näha, kuidas esiplaanil olev küngas võpatas, 
kerkis puhevile ja pöördus aeglaselt ümber nagu rohukamar võimsa adra hõlma ees. 
«Ai-ai-ai!» ütles abiline, pilku ekraanilt pööramata. 

Kuid ta ei näinud enam mitte midagi peale kiiresti rulluvate valgete ja hallide aurupilvede. 
Kui helikopter hiiglasuure lehtri servast saja meetri kaugusel maapinnale laskus, oli aur juba 
jõudnud hajuda. Keset lehtrit lamas küljeli tuumalaev, reaktori-rõngaste jämedad tumbad 
harjumatult ja abitult õhku sirutatud. Laeva kõrval lebasid poolest saadik kuuma vedelasse 
porisse mattunud avariirobotite terasekarva korpused! Üks robot tõmbas oma mehhaanilised 
käpad pikkamööda soomuskatte alla. Lehtri kohal virvendas kuum õhk. 

«Paha lugu!» pomises keegi, kui nad helikopterist välja ronisid. 

Pea kohal oli kuulda tasast surinat — sealt tulid veel mõned helikopterid, mis laskusid 
sinnasamasse lähedale. 

«Lähme,» ütles dispetšer ja kõik järgnesid talle. 

Nad laskusid lehtrisse. Jalad vajusid pahkluuni kuuma libedasse mudasse. Algul ei märganud 
nad inimest, aga kui nägid teda, siis peatusid otsekohe. 

Inimene lamas silmili, käed laiali sirutatud, nägu vastu märga kobedat kuuma mulda, ta surus 
end kogu kehaga maa ligi ja värises, nagu oleks tal väga külm. Tal oli seljas kortsunud, just 
nagu katkinäritud, võõrapärase lõike ja värvusega ülikond, ta ise oli punapäine, erepunaste 
juustega, ja ta ei kuulnud nende samme. Kui nad aga tema juurde jooksid, siis tõstis ta pea ja 
kõik nägid ta nägu: see oli valkjassinine ja määrdunud, üle huulte jooksis purpurpunane arm. 
Näis, et see inimene nuttis, sest ta aukuvajunud sinised silmad läikisid ning nendest paistis 
meeletu rõõm ja kannatus. Kui ta käte alt kinni hoides üles tõsteti, hakkas ta rääkima. 
«Doktorit on tarvis,» ütles ta kõlatult ja ebaselgelt: 

teda segas huuli lõikav arm. Algul ei saanud keegi temast aru, keegi ei taibanud, mis doktorit 
talle vaja on, ja alles mõne sekundi pärast mõistsid kõik, et ta palub arsti 

«Kiiresti doktorit... » ütles inimene. «Tüürimees Kondratjevil on väga halb ... » 

Ta vaatas pärani silmi ühelt näolt teisele ja naeratas äkki: 

«Tere, lapselapselapsed ...» 

Naeratusest läks kinnikasvanud haav lahti, huultele ilmusid jämedad punased piisad ja kõik 
mõtlesid, et see inimene naeratas viimast korda väga ammu. Lehtrisse laskusid libisedes ja 
komistades inimesed valgetes kitlites. 

«Doktorit,» kordas punapea ja vajus teda toetavatele kätele, valkjassinine määrdunud nägu 
taeva poole pööratud. 


PLAANITSEJAD 


Kaheksateistkümnenda toa neli elanikku olid Anju-dini koolis laialt tuntud. See oli ka täiesti 
loomulik. Kui keegi on suuteline täiuslikult jäljendama planeet Pandoral elava 
hiidvähkämbliku ulgumist, sundimatult vestlema üheksast võimalusest tähtedevahelisel lennul 
kütust kokku hoida ja üksteist korda järjest ühel jalal kükakile laskuma, siis ei saa see tähele 
panemata jääda, kaheksateistkümnenda elanikel aga olid kõik need oskused ja võimed olemas. 
Kaheksateistkümnenda ajalugu algas juba siis, kui neid oli ainult kolm ning neil ei olnud veel 
omaette tuba ega oma õpetajat. Juba tol ajal oli Genka Komov, keda rohkem tunti «Kapteni» 
nime all, Paul Gnedõhhile ja Aleksandr Kostõlinile absoluutseks autoriteediks. Paul Gnedõhh 
— ehk Polly või isegi Lieber Polly — oli tuntud kui suur kavalpea, kes on kõigeks võimeline. 
Aleksandr Kostõlin oli kaheldamatult heasüdamlik ja lõikas loorbereid lahingutes, kus ei 
olnud tarvis niivõrd mõistust kui kehalist jõudu. Ta ei sallinud, kui teda hüüti Kostõliks 1 (ega 
varjanud seda sallimatust), leppis aga meelsasti hüüdnimega «Lin». Kapten Genka 

1 Vene keeles tähendab «kostõl» karku. Tõlkija märkus. 

tundis täiuslikult populaarset raamatut «Trass maailmaruumis», teadis hulgaliselt 
mitmesuguseid kasulikke asju, oli kõige järgi otsustades suuteline kosmoplaani kurssi 
muutmata footonipeeglit parandama ning viis Lini ja Pollyt väsimatult kuulsuse poole. Nii 
näiteks said laialt tuntuks uue raketikütuse katsetused, mis tema juhtimisel toimusid kooli 
pargis. Tihe suitsusammas paiskus kõrgemale kõige pikematestki puudest ja plahvatuse 
mürinat võisid kuulda kõik, kes sel hetkel viibisid kooli territooriumil. See oli unustamatu 
kangelastegu ning Lin uhkustas veel kaua pärast seda pika armiga, mis ulatus tal üle selja, ja 
käis vööni paljana, et arm oleks kadetsejate pilkudele avatud. Just see kolmik taaselustas 
aafrika hõimude vana spordiala — puude otsast allahüppamise pikkade köite otsas, mis 
asendasid (kogemused näitasid, et ebapiisavalt) liaane. Nemad õppisid ka keevitama 
plastmasse, millest tehti rõivaid, ning kasutasid seda oskust korduvalt selleks, et ohjeldada 
talumatut uhkust, mida avaldasid vanemad kaasõpilased, kellel oli lubatud ujuda maskis ja 
isegi akvalangiga. Ent kõik need saavutused tõid neile küll kuulsust, kuid ei pakkunud 
soovitavat rahuldust, ja siis otsustas Kapten astuda noorte kosmonautide ringi, mis avas 
hiilgava perspektiivi ülekoormuse tsentrifuugis pöörlemise näol ning andis võimaluse pääseda 
kosmo-gatsiooniülesandeid koostava salapärase automaadi lähedusse. 

Kapten oli suuresti hämmastunud, kui leidis ringist oma eakaaslase Mihhail Sidorovi, keda 
mitmel põhjusel hüüti ka Athoseks. Athos oli Kaptenile paistnud kõrgi ja kõlupäise 
inimesena, kuid juba esimene tõsisem vestlus näitas, et tema võimed kahtlemata ületasid 
kellegi Valter Saronjani omi, kes tol ajal oli kolmikuga poolsõbralikes suhetes ja asustas 
neljandat voodit kaheksateistkümnendas toas, mille nad äsja olid endale saanud. 

Ajalooline kõnelus kõlas umbes järgmiselt. «Mida sa arvad tuumarakettidest?» päris Genka. 
«Vana koli,» vastas Athos lühidalt. «Nõus,» ütles Kapten ja vaatas Athosele huviga otsa. 
«Aga footoni-annihilatsioonimoo-torid?» — «Pole ka suuremad asjad,» ütles Athos nukralt 
pead vangutades. Siis esitas Genka talle oma tipp- 

küsimuse: kummad süsteemid on perspektiivsemad — kas gravigeensed või 
mittegravigeensed. «Mina tunnustan ainult D-printsiipi,» kuulutas Athos kõrgilt. «Hm,» ütles 
Genka. «Hea küll, lähme kaheksateistkümnendasse ma tutvustan sind meeskonnale.» — 
«Nendele sinu eeslitele?» krimpsutas Athos-Sidorov nägu, kuid tuli siiski. 

Nädal aega hiljem, suutmata vastu panna ähvardustele ja vägivallale, laskis 
kaheksateistkümnendast õpetaja loal jalga Valter Saronjan ja tema asemele asus Athos. Pärast 
seda omandasid D-printsiip ja galaktikatevaheliste lendude idee kaheksateistkümnenda ela- 
nike peas ja südames kindla ja nähtavasti igavese koha. Nii tekkis superkosmoplaani 
«Galaktion» meeskond, mille koosseisu kuulusid Genka — kapten, Athos-Sidorov :— 
tüürimees ja küberneetik, Lieber Polly — VM-operaator, Saška Lin — pardainsener ja kütt. 
Meeskond käis ringi helgete lootustega ja erakordselt konkreetsete plaanidega. Koostati 
superkosmoplaani «Galaktion» generaalprojekt, töötati välja määrustik ja võeti kasutusele 
salamärk — parema käe eriliselt kokkupandud sõrmed —-, mille järgi meeskonnaliikmed 
pidid üksteist ära tundma. Lähedase ja vältimatu sissetungi oht ähvardas Andromeeda 
udukogu, galaktikat M 33 ja teisi süsteeme. Nii möödus aasta. 

Esimese hoobi andis Lin, pardainsener ja kütt. Oma tavalises kergemeelsuses küsis ta isalt, 
kes oli maavälisest gravitatsioonita valamise tehasest puhkusele sõitnud, kui vanalt on 
võimalik kosmonaudiks saada. Vastus oli nii kohutav, et kaheksateistkümnes keeldus seda 
uskumast. Kaval Polly veenis oma nooremat venda esitama sama küsimust mõnele õpetajale. 
Vastus jäi endiseks. Galaktikate vallutamine tuli praktiliselt lõpmatuks ajaks — umbes 
kümneks aastaks — edasi lükata. Saabus lühike peataoleku periood, sest uudis pihustas põr- 
muks hoolikalt väljatöötatud projekti «Õitsev sirel», mille kohaselt kaheksateistkümnes pidi 
täies koosseisus salaja pugema Pluutole suunduva planeetidevahelise tanklaeva pardale. Nädal 


pärast starti kavatses Kapten välja ilmuda ja oma meeskonna automaatselt ühte sulatada 
tanklaeva meeskonnaga. 

Järgmine hoop ei olnud nii ootamatu, kuid oli see-eest 

palju raskem. Just tolsamal peataoleku perioodil jõudis «Galaktioni» meeskond äkki 
arusaamisele (teada oli ta seda saanud palju varem), et nii kummaline kui see ka pole, kuid 
kõige suurem austus ei lange maailmas osaks kosmonautidele, Asüvaveetuukritele ja isegi 
mitte salapärastele koletiste alistajatele — zoopsühholoogidele, vaid arstidele ja õpetajatele. 
Muuhulgas selgus, et Maailma Nõukogus on kuuskümmend protsenti õpetajaid ja arste. Et 
õpetajatest on alatasa puudus, kosmonaute aga on jalaga segada. Et süvaveetuukritel läheks 
ilma arstideta halvasti, hoopiski mitte vastupidi. Kõik need ja veel paljud teised sama laadi 
vapustavad andmed jõudsid meeskonna teadvusse kohutavalt argipäevasel viisil: 
ökonoomikatunni tavalise televisioonisaate kaudu, kusjuures kõige hirmsam oli see, et õpetaja 
ei lükanud neid vähimalgi määral ümber. 

Kolmanda ja lõpliku hoobi andsid kahtlused. Pardainsener Lin, kelle Kapten tabas «Lapseeas 
esinevate külmetushaiguste kursuse» lugemiselt, kuulutas vastuseks ägedale rünnakule 
jultunult, et ta kavatseb edaspidi tuua inimkonnale konkreetset kasu, mitte kahtlase väärtusega 
andmeid elust kosmilises ruumis. Kapten ja tüürimees olid sunnitud rakendama äärmisi 
veenmis-vahendeid, mille survel ususalgaja võttis omaks, et lastearsti temast niikuinii ei 
saaks, samal ajal kui pardainsenerina või halvemal juhul kütina oleks tal mõningaid 
väljavaateid surematut kuulsust saavutada. Kaval Lieber Polly istus eksekutsiooni vältel 
nurgas ja vaikis, tollest ajast peale aga sai tal harjumuseks Šantažeerida meeskonda 
vähimategi surveavalduste korral ebamääraste ja salvavate, «larüngoloogiasse pagemise» 
tüüpi ähvardustega ja ütlustega, nagu «las õpetaja otsustab, kellel on õigus». Saška Lin 
nohises seda kuulates kadedalt. Kahtlused närisid «Galaktioni» meeskonda, kahtlused puresid 
kapteni hinge. 

Abi tuli Suurest Maailmast. Rühm Veenusel töötavaid teadlasi lõpetas ja esitas Maailma 
Nõukogule läbivaatamiseks praktilise projekti, mis nägi ette Veenuse atmosfääri 
destilleerimise selle planeedi edasise koloniseerimise eesmärgil. Maailma Nõukogu tutvus 
projektiga ja kiitis selle heaks. Järg oli jõudnud Veenuse kõrbete kätte, selle suure ja hirmsa 
planeedi kätte, millest tuli 

teha teine Maa. Täiskasvanute maailm asus tööle — ehitati uusi masinaid, akumuleeriti 
energiat, Veenuse elanikkond kasvas kiiresti. Anjudini kooli kaheksateistkümnendas toas aga 
koostas «Galaktioni» kapten meeskonna uudishimulike pilkude all palavikuliselt plaani 
«Oktoober» projekti, mis tõotas ideede seninähtamatut laiahaardelisust ja väljapääsu raskest 
kriisist. 

Valminud projekt esitati meeskonnale arutamiseks kolm tundi pärast Maailma Nõukogu 
üleskutse avaldamist. 

Plaan «Oktoober» oli hämmastavalt lühike ja informatsioonirikas: 

1) nelja dekaadi jooksul tutvuda standardsete at-mosfääriagregaatide tootmistehniliste 
andmetega; 

2) nimetatud aja möödumisel lahkuda varahommikul (et mitte korrapidaja tähelepanu äratada) 
koolist ja jõuda Anjudini raketijaama, kus vältimatus stardieelses saginas tungida mingi 
maalähedaseks liikluseks määratud laeva laadungiruuni ja varjata end finišini; 

3) seal vaadata, mis edasi saab. 

Plaan võeti vastu hüüetega «Viu-virulli!» ja kiideti kolmel häälel heaks. Üllas Athos-Sidorov 
jäi hääletamisel erapooletuks. Kaugele silmapiirile vaadates kõneles ta erakordse põlgusega 
«viletsatest agregaatidest» ja <jampslikust ideest» ning ütles, et ainult seltsimehe-tunne ja 
vastastikuse abistamise vaim takistavad teda plaani teravalt kritiseerimast. Ta on küll valmis 


mitte vastu vaidlema ja nõustub isegi läbi mõtlema mõningaid koolist lahkumise aspekte, kuid 
seda ei tule mingil määral mõista kui loobumist D-printsiibist mingisuguste haisvate 
destillaatorite kasuks. Kapten ei vastanud midagi ja andis käsu asja juurde asuda. Meeskond 
asus asja juurde. 

.. . Anjudini kooli kaheksateistkümnendas toas oli geograafia tund. Oppestereoviisori ekraanil 
sähvisid välgud hõõguvas pilves Paricutini kohal, vilksatasid vilistavad lapillid ja kraatrist 
sirutus välja laavavoolu punane keel, mis sarnanes nooleotsaga. Räägiti vulkano-loogiast, 
vulkaanidest üldse ja alistamata vulkaanidest eriti. Teadmata millal tardunud magma hallide 
kuhjatiste 

keskel valendasid Chipo-Chipo vulkanoloogiajaama korrapärased kuplid. 

Stereoviisori ees istus Saška Lin, vaatas üksisilmi ekraanile ning näris palavikuliselt 
vaheldumisi parema ja vasaku käe küüsi. Ta oli hiljaks jäänud. Hommiku ja poole päeva oli ta 
veetnud spordiväljakul, kontrollides õpetaja eilset väidet, et hüppe maksimaalne kõrgus peab 
suhtuma hüppe maksimaalsesse kaugusse ligikaudu nagu üks neljasse. Lin hüppas kaugust ja 
kõrgust, kuni silme ees mustaks läks. Siis pani ta sellega tegelema mõned mudilased ja väsitas 
need surmani ära, kuid saadud materjal näitas, et õpetaja oletus on lähedane tõele. Nüüd tegi 
Lin tasa seda, mis oli vahele jäänud, ja vaatas tunde, mida meeskond oli juba hommikul 
näinud. 

Kapten Genka istus oma laua taga toa läbipaistva esiseina ääres ja kopeeris keskendunult 
keskmise võimsusega kahefaasilise hapnikuaparaadi joonist. Lieber Polly lamas voodis (mida 
päeval ei olnud soovitav teha) ja teeskles, et loeb paksu raamatut igava pealkirjaga: 
«Sissejuhatus atmosferogeensete agregaatide ekspluatatsiooni teooriasse». Tüürimees Athos- 
Sidorov seisis oma laua juures ja mõtles. See oli tema lemmiktegevus. Ühtlasi jälgis ta 
põlgliku huviga geograafiast haaratud Lini toiminguid. 

Läbipaistva seina taga kollendas liiv heledas päikesevalguses ja kohisesid sihvakad männid. 
Järve kohal sädeles pika painduva trampliiniga hüppetorn. 

Õpetaja hääl hakkas jutustama Stromboli vulkaani kustutamisest ja Saška Lin unustas enese 
täielikult. Nüüd näris ta korraga mõlema käe küüsi. Athose üllad närvid ei pidanud vastu. 
«Lin,» ütles ta, «jäta see järamine.» 

Lin liigutas pahaselt õlgu, ilma et oleks ringi pöördunud. 

«Tal on kõht tühi!» kuulutas Paul elavnedes. 

Ta tõusis voodist, et teemat edasi arendada, kuid samal hetkel pööras Kapten oma 
kõrgelaubalise pea aeglaselt tema poole ja vaatas talle otsa. 

«Noh, mis on. . .» ütles Paul. «Ma ju loen. «AGK-11 tootlikkus - on kuusteist kuupmeetrit 
osoneeritud hapnikku tunnis. Strati-fi-katsioonimeetod võimaldab . . .»» 

«Loe vaikselt!» soovitas Athos. 

«No sind ta minu arust küll ei sega,» ütles Kapten raudse häälega. 

«Sinu arust ei, minu arust jah,» ütles Athos-Sidorov. 

Nende pilgud ristusid. Paul jälgis naudinguga vahejuhtumi arengut. «Sissejuhatus. . .» oli teda 
põhjalikult tüüdanud. 

«Nagu soovid,» ütles Kapten. «Ainult ma ei kavatse üksi teie kõigi eest töötada. Aga sina, 
Athos, ei tee mitte midagi. Ja üldse on sinust kasu niisama palju kui kitsest. » 

Tüürimees muigas põlglikult ega pidanud vajalikuks vastata. Samal silmapilgul kustus ekraan 
ja Lin pöördus tooliga ragistades. 

«Poisid!» ütles ta. «Viu, poisid! Sõidame sinna.» 

«Sõidame!» hüüatas Paul ja hüppas jalule. 

«Kuhu sinna?» küsis Kapten kurjakuulutavalt. 


«Paricutinile! Mont Pelele! Või...» 

«Aitab!» möirgas Kapten. «Kõik te olete alatud reeturid! Ma olen tüdinud teiega jändamisest! 
Ma lähen üksi ja teie kerige, kuhu soovite. Arusaadav?» 

«Päh, Kapten!» ütles Athos väga peenelt. 

«Ise oled päh, selge! Kiitsite plaani heaks, kisasite «viu-viu», aga nüüd üks siia, teine sinna. 
Ma ei taha enam üldse teiega jännata. Parem juba lepin kokku Nataškaga või selle tolvani 
Valtriga, saate aru! Ja teie sõitke seenele. Aevastan teie peale ja kõik! ... » 

Kapten pööras selja ja hakkas raevukalt joonist kopeerima. Saabus rõhuv vaikus. Polly heitis 
tasakesi pikali ja asus püüdlikult «Sissejuhatust... » uurima. Athos surus huuled kokku, 
raskekaallane Lin aga tõusis, pistis käed taskusse ja hakkas mööda tuba edasi-tagasi käima. 
«Genka... » ütles ta ebakindlalt. «Kuule, Kapten... sa... Jäta, mis sa pahandad!» 

«Sõitke oma Mont Pelele,» pomises Kapten. «Oma Paricutinile. Saame hakkama ... » 
«Kapten .. . Kuidas siis nii saab? Valtrile ei või öelda, Genka!» 

«Väga hästi võib... Ja ütlengi. Ta on küll tolvan, aga vähemalt mitte reetur... » 

Lin jooksis mööda tuba, käed endiselt taskus. 

«No jäta ometi, Kapten! Näed, Polly juba tuubib!» 

«Polly, Polly! Kiidukukk on su Polly. Ja Athose peale ma aevastan hoopiski. Niisugune tahab 
«Galaktioni» tüürimees olla! Looder.» 

Lin pöördus Athose poole: 

«Tõepoolest, Athos, sa just nagu. .. See pole hea, tead .. . Me kõik püüame ... » 

Athos uuris silmapiiril kasvavat metsa. 

«Mis asja te kõik kaagutate?» päris ta viisakalt. «Kui ma ütlesin, et tulen, siis järelikult tulen 
ka. Omast arust ei ole ma veel kunagi valetanud. Ega ole kedagi reetnud. » 

«Jäta see jutt,» ütles Lin ähvardavalt. «Kaptenil on õigus. Sa logeled ja see on sigadus, tead ... 
» 

Athos pöördus ringi ja tõmbas silmad vidukile. 

«Noh, sina usin töömees,» ütles ta. «Miks on «Zubr» lämmastikuliia tingimustes halvem kui 
AGK-7?» 

«Eh?» ütles Lin hämmeldunult ja vaatas Kapteni poole. 

Kapten kergitas veidi pead. 

«Aga missugused on «Iron Three» ekspluatatsiooni üheksa punkti?» küsis Athos. «Ja kes 
leiutas oksütaani? Ei tea, töömurdja? Aga mis aastal? Ah?» 

Niisugune oli Athos — oma arvukatele puudustele vaatamata suur inimene. Toas valitses 
harras vaikus, ainult Paul Gnedõhh lehitses raevukalt «Sissejuhatust .. .». 

«Paljugi kes midagi leiutas,» pomises Lin ebalevalt ja heitis abitu pilgu Kapteni poole. 
Kapten tõusis. Kapten astus Athose juurde ja müksas talle rusikaga kõhtu. 

«Täitsa sell, Athos,» kuulutas ta. «Mina, loll, arvasin, et sa looderdad.» 

«Looderdad! ... » ütles Athos ja tonksas Kaptenile ribidesse. Ta võttis vabanduse vastu. 
«Viu, poisid!» hüüatas Kapten. «Hoidke kurssi At-hosele! Fiidrid tsüklisse, astronaudid! 
Vältige legeen-seid'kiirendusi! Hoidke peeglit! Tolm kannab vasakule. Viu!» 

«Viu-virulli!» möirgas «Galaktioni» meeskond. Kapten pöördus Lini poole. 

«Pardainsener Lin,» ütles ta, «kas geograafias küsimusi on?» 

«Küsimusi ei ole,» raporteeris pardainsener. «Mis meil täna veel on?» «Algebra ja töö,» ütles 
Athos. 

«Õ-õigus! Sellepärast alustame maadlusest. Esimene paar on Athos ja Lin. Sina, Polly, mine 
istu, sul on jalad nõrgad.» 

Athos hakkas maadluseks valmistuma. 

«Et me ainult ei unustaks materjale ära peita,» ütles ta. «Laotasime kõik laiali, õpetaja näeb.» 


«Hea küll, niikuinii läheme homme ära.» 

Paul istus voodile ja pani raamatu kõrvale. 

«Siin ei ole ju kirjutatud, kes leiutas oksütaani.» 

«AI Jenkins,» ütles Kapten pikemalt mõtlemata. «Seitsmekümne teisel aastal.» 

Õpetaja Tenin astus kaheksateistkümnendasse nagu alati kell neli päeval. Toas ei olnud 
kedagi, kuid duši-ruumis voolas rikkalikult vesi, sealt kostis puristamist, solistamist ja 
juubeldavaid hüüdeid: «Viu, viu-vi-rulli!» — «Galaktioni» meeskond pesi end pärast õppust 
töökojas. 

Õpetaja kõndis mööda tuba. Palju oli siin tuttavat ja harjumuspärast. Lin on oma rõivad nagu 
alati mööda kogu tuba laiali loopinud. Üks suss seisab Athose laual ja kujutab kahtlemata 
jahtlaeva. Mast on tehtud pliiatsist ja puri sokist. See on muidugi Pauli töö. Seda nähes toriseb 
Lin pahaselt: «Ära arva, et see on väga vaimukas, Polly... » Seinte ja lae läbipaistvuse 
süsteem on rikkis ja seda on teinud Athos. Lüliti on tema voodi peatsis ja magama heites 
mängib ta sellega. Ta lamab ning vajutab lülitile, ja toas muutub kord täiesti pimedaks, kord 
ilmub nähtavale öötaevas ja kuu pargi kohal. Tavaliselt läheb lüliti rikki, kui keegi Athost ei 
peata. Athose saatuseks on täna läbipaistvuse süsteemi parandamine. 

Lini laual on tohuvabohu. Lini laual on alati tohuvabohu ja parata pole midagi. Siin on 
tegemist just sellise juhtumiga, mille puhul on jõuetud õpetaja väljamõeldised ja laste 
psühholoogia kogu võimas aparatuur. 

Kõik uus, mis toas leidub, on ikka seotud Kapteniga. Täna on tema laual joonised, mida seal 
varem pole 

olnud. See on midagi uut, järelikult tuleb selle üle mõelda. Õpetaja Tenin armastas väga kõike 
uut. Ta istus Kapteni laua taha ja hakkas jooniseid uurima. 

Duširuumist kostsid hüüded: 

«Pane külma juurde, Polly!» 

«Ei taha! Külm! Haigeks jään!» 

«Hoia teda kinni, Lin, las karastab ennast!» 

«Athos, anna nühitsat...» 

«Poisid, kus seep on?» 

Kellegi kukkumise mürin. Hädakisa: 

«Kes see tola seebi jalge alla viskas?!» 

Naerulagin, hüüded «viu». 

«Kole vaimukas! Kui virutan sulle! ... » 

«Nonoh! Tõmba manipulaatorid sisse! ... » 

Õpetaja pani läbivaadatud joonised kohale tagasi. Innustus jätkub, mõtles ta. Nüüd on 
järjekorras hapniku-rikasti. Poisid on kõvasti Veenusest sisse võetud. Ta tõusis ja heitis pilgu 
Pauli padja alla. Seal lebas «Sissejuhatus .. .». See oli põhjalikult räbalateks loetud. Õpetaja 
lehitses mõtlikult raamatut ja asetas selle kohale. Isegi Paul, mõtles ta. Veider. 

Nüüd nägi ta, et Lini laualt olid kadunud poksikindad, mis olid seal viimase kahe aasta vältel 
regulaarselt ja vältimatult päevast päeva vedelnud. Kapteni voodi kohal ei olnud 
vaakuumiskafandris Gorbovski fotot ja Pauli laud oli tühi. 

Õpetaja Tenin sai kõigest aru. Ta mõistis, et poisid kavatsevad põgeneda, ja taipas, kuhu nad 
tahavad põgeneda. Ta sai isegi aru, millal nad kavatsevad seda teha. Fotot ei ole — tähendab, 
see on Kapteni seljakotis. Tähendab, kott on juba pakitud. Järelikult lähevad nad ära homme 
varahommikul. Sest Kapten armastab kõike teha põhjalikult ega jäta kunagi homseks seda, 
mida saab täna ära teha. Muuseas, Pauli seljakott ei ole tõenäoliselt veel korras: Paul eelistab 
kõike teha ülehomme. Tähendab, nad lähevad homme ja lähevad läbi akna, et mitte häirida 
korrapidajat. Nad ei armasta sugugi korrapidajat häirida. 


Õpetaja vaatas voodite alla. Kapteni seljakott oli pakitud kadestusväärse korralikkusega. Pauli 
voodi all vedelevast kotist rippus välja Pauli lemmiksärk — kaeluseta, punasetriibuline. 
Seinakapis puhkas voodilinadest 

suurima hoolega punutud redel — kahtlemata Athose looming. 

Nii... Tähendab, tarvis on mõtelda. Õpetaja Tenini meeleolu muutus üheaegselt süngeks ja 
lõbusaks. 

Duširuumist veeres välja Paul, jalas ainult lühikesed spordipüksid, nägi õpetajat ja viskas 
hundiratast. 

«Hästi, Paul!» hüüatas õpetaja. «Aga ära jalgu kõverda, poiss!» 

«Viu!» möirgas Paul ja viskas hundiratast vastupidises suunas. «Õpetaja, kosmonaudid! 
õpetaja tuli!» 

Ta unustas alati teretada. 

«Galaktioni» meeskond tormas toa poole ja uksel tekkis rüsin. Õpetaja Tenin vaatas neid ja 
mõtles .. . ei mõtelnud midagi. Ta armastas neid väga. Ta oli neid alati armastanud. Kõiki. 
Kõiki, keda ta oli üles kasvatanud ja Suurde Maailma saatnud. Neid oli olnud palju, kuid 
kõige paremad olid need. Sellepärast, et nad olid praegu. Nad seisid valvel ja vaatasid talle 
otsa nii, nagu ta tahtis. Peaaegu nii. 

«Kaa tee tee uu ess tee haa dee,» signaliseeris õpetaja. See tähendas: ««Galaktioni» 
meeskonnale. Näen teid hästi. Kas kursil pole tolmu?» 

«Tee tee kuu uu zee šŠaa,» vastas meeskond mitmel häälel. 

Nemad nägid ka hästi ja tolmu kursil peaaegu ei olnud. 

«Rõivad selga!» kamandas õpetaja ja pööras pilgu oma kronomeetrile. 

Meeskond sööstis mürinal rõivastuma. 

«Kus mu sokk on?!» röögatas Lin ja nägi jahti. «Ära arva, et see on vaimukas, Polly ... » 
ühmas ta. 

Rõivastumine kestis 39 sekundit ja mõned kümnendikud, viimasena lõpetas Lin. 

«Sigadus, Polly,» torises ta. «Naljamees! ... » 

Siis istus igaüks kuhu sai ja õpetaja ütles: 

«Kirjandus, geograafia, algebra, töö. Nii?» 

«Ja peale selle veidike kehakultuuri,» lisas Athos. 

«Kahtlemata,» ütles õpetaja. «Seda on näha sinu paistetanud ninast. Muuseas, Paul kõverdab 
ikka veel jalgu. Saša, sa pead talle näitama.» 

«Hea küll,» ütles Lin rahulolevalt. «Aga ta on tuimavõitu, õpetaja.» 

Paul vastas viivitamatult: 

«Parem olla tuimavõitu jalust kui tuim peast!» 

«Kolm pluss,» vangutas õpetaja pead. «Mitte eriti grammatiline, aga mõte on selge. Umbes 
kolmekümnendaks eluaastaks õpid sa võib-olla isegi teravmeelit-sema, Paul, kuid ka siis ära 
kuritarvita seda.» 

«Püüan,» ütles Paul tagasihoidlikult. 

Kolm pluss ei oleginii väga paha, aga Lin on näost punane ja põrnitseb. Õhtuks mõtleb 
vastuse välja. 

«Räägime kirjandusest,» tegi õpetaja ettepaneku. «Kapten Komov, kuidas elab sinu teos?» 
«Ma kirjutasin Gorbovskist,» ütles Kapten ja avas laualaeka. 

«Suurepärane teema, poiss!» ütles õpetaja. «On väga hea, kui sa sellega toime tuled.» 
«Midagi ta ei tule toime,» kuulutas Athos. «Ta arvab, et Gorbovskis on peamine oskused.» 
«Aga mida sina arvad?» 

«Mina arvan, et Gorbovskis on peamine julgus, vaprus. » 


«Minu arust ei ole sul õigus, tüürimees,» ütles õpetaja. «Julgeid inimesi on väga palju. 
Kosmonautide hulgas ei ole üldse argpükse. Argpüksid surevad lihtsalt välja. Aga dessantlasi, 
eriti selliseid nagu Gorbovski, on ainult üksikuid. Palun mind uskuda, sest mina ju tean, aga 
sina veel ei tea. Kuid ka sina saad teada, tüürimees. Ja mida sina kirjutasid?» 

«Mina kirjutasin doktor Mbogast,» ütles Athos. 

«Kust sa temast kuulsid?» 

«Ma andsin talle raamatu lendkaanide kohta,» seletas Paul. 

«Väga hea, poisid! Kas kõik lugesid selle raamatu läbi?» 

«Kõik,» ütles Lin. «Kellele ta ei meeldinud?» 

«Kõigile meeldis,» ütles Paul uhkelt. «Ma tuhnisin ta raamatukogust välja.» 

Tal ei olnud muidugi enam meeles, et seda raamatut oli talle soovitanud õpetaja. Niisugused 
pisiasjad unustas ta alati, talle meeldis väga raamatuid «avastada». Ja ta tahtis, et kõik seda 
teaksid. Ta armastas kuulsust. 

«Tubli poiss, Paul!» ütles õpetaja. «Ja sina kirjutasid muidugi ka doktor Mbogast?» «Mina 
kirjutasin värsse!» «Ohoo, Paul! Ja sul ei ole hirmu?» 

«Aga mida siin karta on?» ütles Paul hooletult. «Ma lugesin neid Athosele. Ta noris ainult 
pisiasjade kallal. Nii. . . natukene.» 

Õpetaja vaatas kahtlevalt Athose poole: 

«Hm! Niipalju kui mina tüürimees Sidorovi tunnen, pöörab ta harva tähelepanu pisiasjadele. 
Vaatame, vaatame ... Aga sina, Saša?» 

Lin ulatas õpetajale vaikides paksu vihiku. Selle kaanel ilutses tohutu suur tindiplekk. 
«Zvantsev,» seletas ta. «Okeanoloog.» 

«Kes see on?» küsis Paul kadedalt. 

Lin vaatas talle kohutava põlgusega otsa ja vaikis. Paul oli löödud. See oli talumatu. Veel 
rohkem: see oli õudne. Tal ei olnud okeanoloog Zvantsevist aimugi. 

«Noh, tore,» ütles õpetaja ja pani vihikud kokku. «Ma loen läbi ja mõtlen järele. Räägime 
sellest homme... » 

Ta kahetses otsekohe, et oli seda öelnud. Kapteni nägu lausa virildus, kui ta kuulis sõna 
«homme». Poistel on väga vastumeelt valetada ja teeselda. Ei maksa neid piinata, tuleb 
ettevaatlikumalt väljendusi valida. Nende piinamiseks ei ole mingisugust põhjust, nad ei 
mõtelnud ju välja mitte midagi halba. Neid isegi ei ähvarda miski: Anjudinist neid kaugemale 
ei lasta. Kuid nad peavad tagasi tulema, ja see on juba tõeliselt ebameeldiv. Kogu kool naerab 
nende üle. Lapsed on mõnikord õelad, eriti just niisugustel juhtudel, kui nende kaaslased 
kujutlevad, et suudavad midagi, mida kõik ei suuda. Ta mõtles kahekümnenda ja 
seitsmekümne teise toa suurtest irvhammastest ning lõbutsevatest mudilastest, kes kilgates 
hüplevad «Galaktioni» vangivõetud meeskonna ümber ja haavavad surmavalt. .. 

«Muuseas, mis puutub algebrasse ... » ütles ta. (Meeskond naeratas. Meeskonnale meeldis 
väga see «muuseas v. See tundus neile vaimustavalt ebaloogilisena.) «Minu ajal luges 
matemaatika ajalugu üks väga naljakas õpetaja. Ta astus tahvli juurde (õpetaja demonstreeris 
seda) ja alustas: «Juba muistsed kreeklased teadsid, 

et (a +b)” on a? pluss 2ab pluss... (õpetaja heitis pilgu kujutletavatesse märkmetesse). .. 
pluss ... e-e-e ...b.. .»» 

Meeskond lagistas naeru. Paadunud kosmonaudid vaatasid ennast unustades õpetajale otsa ja 
tundsid vaimustust. See inimene näis neile suurena ja lihtsana nagu maailm. 

«Aga nüüd vaadake, missugused väga huvitavad asjad juhtuvad mõnikord avaldisega (a + 
b)?,» ütles õpetaja ja võttis istet. Kõik kogunesid tema ümber. 

Algas see, milleta meeskond enam ei oleks suutnud ja õpetaja ei oleks tahtnud elada — 
arvude seiklusretk ruumis ja ajas. Viga koefitsiendis kallutas laeva kursilt ja paiskas ta musta 


kuristikku, millest pole väljapääsu inimesel, kes on radikaali ette pannud miinuse asemel 
plussi; kohmakas, hirmuäratava välimusega polünoom lahutus hämmastavalt lihtsateks 
teguriteks ja Lin karjatas meelehärmiga: «Kus mu silmad olid? See on ju nii lihtne!»; kõlasid 
veidrad, pidulik-naeruväärsed värsid, milles Cardano kirjeldab oma meetodit kuupvõr-randite 
lahendamiseks; hämmastavalt salapärasena kerkis sajandite sügavusest Fermat' Suure 
Teoreemi mõistatuslik lugu. .. 

Siis ütles õpetaja: 

«Hästi, poisid. Nüüd ma näen, et kui te kõik oma eluprobleemid taandate polünoomideks, siis 
te lahendate need. Kas voi ligikaudseltki... » 

«Küll ma tahaksin neid polünoomideks taandada,» pahvatas Paul, kellele järsku meenus, et 
homme ei ole teda enam siin ja õpetajast tuleb tal võib-olla igaveseks lahkuda. 

«Ma saan sinust aru, seltsimees VM-operaator,» ütles õpetaja lahkelt. «Kõige raskem on 
küsimuse õige esitamine. Ülejäänu teevad teie eest kuus sajandit matemaatika arenemist. .. 
Aga mõnikord võib läbi saada ka ilma matemaatikata.» Ta vaikis veidi aega. «Mis te arvate, 
poisid, kui õige mängiksime «neli-üks»?» 

«Viu!» ulgus meeskond ja tormas toast välja, sest selleks mänguks oli vaja avarat ruumi ja 
pehmet pinnast jalge all. 

«Neli-üks» oli peen mäng, mis nõudis suurt mõistust ja vanaaegsete sambovõtete põhjalikku 
tundmist. Meeskond 

higistas, õpetajal aga rebenes pluus katki ja ta sai tublisti kriimustada. Siis istusid kõik männi 
alla liivale ja puhkasid. 

«Pandoral oleks niisugune kriimustus välja kutsunud avariisignaali,» ütles õpetaja oma 
peopesa silmitsedes. «Mind oleks meditsiiniosakonnas isoleeritud ja viruso-foobidesse 
uputatud.» 

«Aga kui teid oleks käest hammustanud vähk-ämblik?» küsis Paul, magusa värinaga hinge 
kinni hoides. 

Õpetaja vaatas talle otsa. 

«Vähkämblik ei hammusta niimoodi,» ütles ta. «Temale ära kätt lõugade vahele pista. Muide, 
praegu töötab professor Karpenko väga huvitava asja kallal, millega võrreldes kõik 
virusofoobid on lapsemäng. Kas te bioblokaadist olete midagi kuulnud?» 

«Jutustage!» teritas meeskond kõrvu. 

Õpetaja hakkas jutustama bioblokaadist. Meeskond kuulas ja Teninil oli kahju sellest, et 
maailm on liiga suur ja neile ei ole praegu võimalik jutustada kõigest, mis on teada ja mida ei 
ole teada. Nad istusid liikumatult ja vaatasid talle otse suhu. Ja kõik oleks olnud väga hea, 
kuid tal oli meeles, et kapis ootab linadest punutud redel, ja ta teadis, et ka Kapten — Kapten 
juba küll igal juhul! — mäletab seda. «Kuidas neid peatada?» mõtles Tenin. «Kuidas?» 
Selleks on palju võimalusi, kuid kõik need on halvad, sest poisse ei tule mitte üksnes peatada, 
vaid ka panna aru saama, et peatumine on vajalik. Siiski on üks hea võimalus. Vähemalt üks. 
Kuid selleks on vaja ööd, mõningaid raamatuid atmosfääride regeneratsiooni kohta, täielikku 
projekti «Veenus» ja kahte tabletti sporamiini, et seda ööd vastu pidada .. . On tarvis, et 
poisid ei läheks täna öösel ära. Või ka mitte öösel, vaid juba õhtul, sest Kapten on tark ja näeb 
paljugi: ta märkab, et õpetaja on midagi taibanud, võib-olla kõigest aru saanud. Olgu isegi 
mitte öö, mõtles õpetaja. Olgu ainult neli-viis tundi. Hoida neid tagasi ja panna selleks ajaks 
tegevusse. Kuidas? 

«Muuseas, mis puutub ligimesearmastusse ... » ütles ta, ja meeskonda rõõmustas jälle see 
«muuseas». «Kuidas nimetatakse inimest, kes teeb nõrgemale liiga?» 

«Parasiit,» ütles Lin kiiresti. Ta ei suutnud leida teravamat väljendust. 


«Argus, õelus, valelikkus,» tsiteeris Athos. «Miks te küsite, õpetaja? Meiega ei ole seda olnud 
ega tulegi.» 

«Jah. Aga koolis juhtub seda . . . mõnikord.» 

«Kes?» hüppas Paul jalule. «Ütelge, kes?» 

Õpetaja kõhkles. See, mida ta kavatses teha, oli üldiselt võttes rumal. Segada poisikesi 
niisugusesse asja — see tähendab paljuga riskida. Nad on liiga keevalised ja võivad kõik ära 
rikkuda. Ja õpetaja Scheinil on siis õigus öelda midagi ebameeldivat õpetaja Tenini aadressil. 
Kuid nad tuleb peatada ja... 

«Valter Saronjan,» ütles õpetaja aeglaselt. «Ma kuulsin sellest poole kõrvaga, poisid. Seda 
kõike tuleb hoolikalt kontrollida.» 

Ta vaatas poistele otsa. Vaene Valter! Kapteni põskedel rullusid lihased. Lin oli hirmuäratav. 
«Me kontrollime,» ütles Paul pahaendeliselt silmi vidutades. «Me oleme väga hoolikad ... » 
Athos vahetas Kapteniga pilgu. Vaene Valter! 

«Räägime vulkaanidest,» tegi õpetaja ettepaneku. 

Ja ta mõtles: «Raske on praegu vulkaanidest rääkida. Aga see on nähtavasti ainus, millega 
neid saab pimeduseni kinni pidada. Vaene Valter! Jah, nad kontrollivad kõike väga hoolikalt, 
sest Kaptenile ei meeldi sugugi eksida. Siis hakkavad nad Valtrit otsima. Kõik see võtab palju 
aega. Raske on leida neljateistkümneaastast 

poissi pärast õhtusööki neljasaja hektari suurusest pargist. Nad ei lähe enne õhtut ära. Ma 
võidan need viis tundi ja. . . 00, mu vaene pea! Kuidas mahutad sa ene- 

sesse neli raamatut ja kuuesajaleheküljelise projekti! ...» 

Ja õpetaja Tenin asus jutustama sellest, kuidas tal kaheksakümne teisel aastal oli juhus osa 
võtta Stromboli vulkaani kustutamisest. 

Valter Saronjan tabati pargist tiigi juurest. Tiik asus pargi ühes kaugemas nurgakeses, kuhu 
iga mudilane ei riskinud tungida, ja seetõttu oli tema olemasolu teada ainult vähestele. Tiik oli 
läbivooluline, tema tumedas sügavas vees, põhjast ülespoole sirutuvate pikkade roheliste 
vesiroosivarte vahel seisid uimi liigutades suured 

kollased kalad. Kohalikud kütid nimetasid neid kalu «bljambideks» ja pidasid neile jahti 
omatehtud allvee-püssidega. 

Valter Saronjan oli täiesti alasti, kui mitte arvestada sukeldumismaski. Tal oli käes hambulise 
vardaga tulistav pneumaatiline püstol ja jalgade küljes puna-sinised lestad. Ta seisis uhkes 
poosis, mask laubale lükatud, ja laskis oma keha kuivada. 

«Kõigepealt teeme ta märjaks,» sosistas Paul. 

Kapten noogutas. Paul ragistas põõsais ja köhatas kõmiseva bassihäälega. Valter tegi just 
seda, mida oleks teinud igaüks nendest tema asemel. Ta tõmbas maski näole ja sööstis 
viivitamatult väikseimagi sulpsatuseta vette. Mööda tumedat veepinda levisid aeglased lained 
ning vesiroosilehed tõusid ja laskusid sujuvalt. 

«Üsna hästi tehtud,» märkis Lin. Kõik neli tulid põõsastest välja, jäid kaldale seisma ja 
vaatasid tumedasse vette. 

«Ta sukeldub minust paremini,» ütles objektiivne Paul, «aga ma ei tahaks praegu tema nahas 
olla.» 

Nad istusid kaldale. Lained vaibusid ja vesiroosilehed rahunesid. Madalal seisev päike paistis 
läbi mändide. Oli veidi lämbe ja vaikne. 

«Kes rääkima hakkab?» päris Athos. 

«Mina,» oli Lin kohe valmis. 

«Andke ta mulle,» ütles Paul. «Teie toetage, kui vaja on.» 

Kapten noogutas süngelt. Kõik see ei meeldinud talle, öö läheneb, aga mitte midagi ei ole veel 
valmis. Täna ei õnnestu ära minna, see on selge. Siis meenusid talle õpetaja lahked silmad ja 


ta ei tahtnud üldse enam ära minna. Kunagi oli õpetaja talle öelnud: «Kõik, mis on inimeses 
kõige halvemat, algab valest.» 

«Seal ta on!» ütles Lin bassihäälega. «Ujub...» 

Nad istusid poolringis otse vee ääres ja ootasid. Valter ujus väga ilusasti ja kergelt; püstolit tal 
enam ei olnud. 

«Tervitus kaheksateistkümnendale!» ütles ta veest välja ronides. «Vahvasti vedasite mind 
alt... » Ta peatus põlvist saadik vees ja hakkas peopesadega keha hõõruma. 

Paul alustas. 

«Soovime sulle õnne kuueteistkümnenda sünnipäeva puhul,» ütles ta mahedalt. 

Valter võttis maski eest ja hõõrus silmi. «Mis asja?» küsis ta. 

«Soovime sulle õnne kuueteistkümnenda sünnipäeva puhul, sõbrake,» kordas Paul veel 
mahedamalt. 

«Millegipärast ma ei saa sinust hästi aru, Polly.» Valter naeratas veidi sunnitult. «Sa räägid 
alati nii tarka juttu... » 

«Õigus,» nõustus objektiivne Paul, «ma olen sinust targem. Pealegi loen ma palju rohkem. Nii 
et. . » 

«Mis «nii et»?» 

«Sa ei öelnud «aitäh»,» seletas abivalmis Athos. «Me ju tulime sulle õnne soovima.» 

«Mis te nüüd ajate, poisid!» Valter vaatas kõigile kordamööda otsa ja püüdis taibata, mida 
nad tahavad. Ta südametunnistus ei olnud puhas ja ta hakkas hirmu tundma. «Mis õnne te 
mulle soovite ... Sünnipäev oli mul kuu aja eest, ja mitte kuueteistkümnes, vaid nelja- 
teistkümnes ...» 

«Kuidas nii?» Paul oli väga imestunud. «Siis ma ei saa aru, miks sul on mask.» 

«Ja lestad,» ütles Athos. 

«Ja püstol, mille sa peitsid teise kalda alla,» lisas Lin, kes ise oli korduvalt samuti teinud. 
«Neljateistkümneaastased ei roni üksi vette,» ütles Kapten kurjalt. 

«Mõtle kus asi!» Valter oli ääreni täis põlgust. «Ega te ometi mu õpetaja juurde ei lähe?» 
«Missugune paha poiss!» hüüatas Paul Kapteni poole pöördudes. (Kapten ei eitanud seda.) 
«Ta tahab öelda, et läheks kaebama, kui mind niisuguses olukorras tabaks. Ah? Ta ei ole 
lihtsalt korrarikkuja, ta on... » 

«Korrarikkuja, korrarikkuja . .. » torises Valter. «Just nagu te ise poleks jahti pidanud ... Kah 
asi, lasksin paar bljambi...» 

«Jah, me peame jahti,» ütles Athos. «Aga alati neljakesi. Mitte kunagi üksi. Ja alati räägime 
sellest õpetajale. Ta usub meid ... » 

«Sina valetad oma õpetajale,» ütles Paul. «Tähendab, sa võid valetada igaühele, Valter. Aga 
mulle meeldib, et sa ennast õigustad!» 

Kapten pigistas silmad kinni. Vana hea valem «Valetad õpetajale — valetad igaühele» lõikas 
teda praegu valusasti. Asjata segasime ennast sellesse Valtri loosse. Asjata. Meil pole õigust. . 


Valter tundis ennast väga ebamugavasti. Ta ütles paluvalt: 

«Las ma panen riidesse, poisid . .. Külm on. Ja... see ei ole ju teie asi. See on minu ja mu 
õpetaja asi. Eks ole õige, Kapten?» 

Kapten rebis oma kokkukleepunud huuled lahti: 

«Tal on õigus, Polly. Ja ta on juba küps: ta õigustab ennast.» 

Paul nõustus tähtsalt: 

«Oh jaa, ta on küps. Ta südametunnistus on rahutu. See oli psühholoogiline etüüd, Valter. 
Mulle meeldivad väga psühholoogilised etüüdid.» 


«Jäta mind rahule oma etüüdidega!» ühmas Valter ja tegi katset rõivaste juurde pääseda. 
«Tasa!» ütles Athos. «Ära kiirusta nii väga! See oli pre-am-bu-la. Nüüd algab ambula.» 
«Andke ta mulle,» ütles võimas Lin püsti tõustes. 

«Ei, ei, Lin,» ütles Paul. «Ei maksa. See on toores. Ta ei saa aru.» 

«Saab aru,» lubas Lin. «Minu käes saab aru.» Valter hüppas väledalt vette. 

«Neljakesi ühe vastu!» hüüdis ta. «Oh teid! Südametunnistus! » 

Paul kargas vihaselt püsti. 

«Neljakesi?!» röögatas ta. «Mudilane Valka oli sinust neli korda nõrgem! Ei — viis korda, 
kuus korda! Aga sa kolkisid teda, jõhker elajas! Oleksid võinud Lini või Kapteni üles otsida, 
kui sul käpad sügelesid, gorilla!» 

Valter oli kahvatu. Mask oli tal kinni haagitud, kuid veel mitte näole tõmmatud, ja ta vaatas 
väljapääsu otsides nõutult ringi. Tal oli külm. Ja ta sai aru. 

«Häbi, Valter!» ütles majesteetlik Athos. «Minu arust oled sa arg. Häbi. Tule välja! Sa võitled 
kõigiga järgemööda. » 

Valter kõhkles veidi ja väljus veest. Ta teadis, mida tähendab kaheksateistkümnendaga 
võidelda, kuid väljus siiski ja võttis lähteasendi. Ta tundis, et maksta tuleb, 

ja teadis, et see on parim viis maksmiseks. Athos tõmbas ruttamata särgi üle pea. 

«Pidage!» hüüatas Paul. «Sinised plekid jäävad! Meil on veel teine asi!» 

«See on õige,» ütles Athos ja jäi mõttesse. 

«Lase mind,» palus vägev Lin. «Ma teen lühidalt.» 

«Ei!» Paul rõivastus kiiresti lahti. «Valter! Kas sa mäletad, mis on maailmas kõige närusem? 
Ma tuletan sulle meelde: argus, õelus ja valelikkus. Arg sa jumalale tänu ei ole, aga muu oled 
unustanud. Ma tahan, et see sulle kindlalt meelde jääks. Ma lähen, Valter! Korda neid sõnu!» 
Ta haaras põõsaste vahelt Valtri rõivad ja hüppas vette. Valter saatis teda abitu pilguga, Athos 
aga kargles kaldal vaimustusest. 

«Polly!» karjus ta. «Polly, sa oled geenius! Miks sa vait oled, Valter? Korda, korda, gorilla: 
argus, õelus, valelikkus!» 

Kapten jälgis süngelt Pollyt, kes ujus koera viisi. Polly tegi hirmsat kära ja jättis enese taha 
vahuse jälje. Jah, ta on taibukas nagu alati. Vastaskallas on kohutavalt nõgestesse kasvanud 
ning-paljas Valter hakkab sealt oma pükse ja muid asju otsima. Hakkab neid otsima pimedas, 
sest päike on loojumas. Seda on talle tarviski. Aga kes karistab meid? Me ei ole sugugi inglid, 
me valetame. Valelikkus pole palju parem kui õelus. 

Polly pöördus tagasi. Ta ronis hingeldades ja puristades kaldale ning ütles kohe: 

«Nii, Valter! Mine ja pane ennast riidesse, gorilla. Ma ujun sinust halvemini ja sukeldun 
halvemini, aga ma ei tahaks praegu sinu nahas olla!» 

Valter ei vaadanud Polly poole. Ta tõmbas vaikides maski näole ja astus sooja, auravasse 
vette. Ees oli kallas kohutavate nõgestega. 

«Pea meeles, sina!» hüüdis Paul talle järele. «Argus, õelus, valelikkus! Õelus, Valter! See on 
kõige halvem! ... Nõgesed värskendavad mälu ... » 

«Jah,» ütles Athos, «vanasti anti nendega naha peale. Pane riidesse, Lieber Polly, külmetad 
ennast...» 

Oli kuulda, kuidas Valter teisel kaldal tuhnib padrikus, sisistades valu pärast läbi hammaste. 

Kui nad kaheksateistkümnendasse tagasi jõudsid, oli juba hilisõhtu, sest pärast arveteõiendust 
Valtriga tegi Lin ettepaneku mängida puhkuseks ja meelelahutuseks Pandorat, ja Pandorat 
mängiti suure mõnuga. Athos, Lin ja Kapten olid kütid, Polly kujutas hiidvähkämblikku ning 
park Pandora läbipääsmatut, soist ja õudset džunglit. Just parajal ajal tõusnud kuu asendas 
tähte EN 9 — ühte Pandora päikestest. Mängiti seni, kuni vähkämblik puu otsast kütt Linile 
kaela langedes rebestas kogu pikkuses lõhki oma ülitugevast tetrakaanetü-leenist püksid. Siis 


tuli koju minna. Korrapidajat ei tahetud häirida ja Kapten tegi ettepaneku ronida sisse 
prügijuhtme kaudu, — see oli suurepärane idee, mis sähvatas nagu välk keset tema süngeid 
mõtisklusi, — kuid lõpuks otsustati siiski kasutada triviaalset töökoja-akent. 

Arutades pimestavaid perspektiive, mis avanesid seoses prügijuhtme ideega, tormasid nad 
suure käraga kaheksateistkümnendasse ja nägid õpetajat, kes istus Athose laua taga, raamat 
käes. 

«Ma lõhkusin püksid ära,» ütles Paul hämmeldunult. «Tere õhtust» ei olnud tal muidugi 
meeles öelda. 

«Kas tõesti?!» küsis õpetaja vaimustusega. «Tetra-kaanetüleenist püksid?» 

«Mh-mh!» Paul hakkas otsekohe uhkeldama. 

Lin kadestas teda sapiselt. 

«Poisid,» ütles õpetaja, «aga ma ju ei tea, kuidas neid parandada!» 

Meeskond pistis kergendatult kisama. Nemad kõik teadsid, kuidas seda teha. Nad kõik ihkasid 
näidata, jutustada ja parandada. 

«Hea küll,» nõustus õpetaja. «Ainult tüürimees Sido-rov ei hakka parandama pükse, vaid 
läbipaistvuse süsteemi. Saatus on tema vastu karm.» 

«Mõni asi!» ütles Athos, kellega oli võimatu ära harjuda. 

Kõik asusid tööle. Ka Kapten asus tööle. Ta meeleolu muutus millegipärast heaks. Homme ei 
jõua ära minna, mõtles ta. Ettevalmistused võtavad aega .. . Põgenemise idee ei paistnud talle 
enam nii veetlevana, kuid nelja dekaadi jooksul kogutud teadmisi ei võinud ju lasta tühja 
joosta. 

«... On tähelepanuväärseid ja tähtsaid probleeme,» jutustas õpetaja, osavasti kõrgsagedusnõela 
käsitsedes, «on probleeme, mis on suured nagu maailm. Kuid on ka probleeme, mis on küll 
väikesed, kuid erakordselt haaravad. Hiljuti lugesin ühte vana-vana, väga huvitavat raamatut. 
Seal oli muuhulgas öeldud, et seniajani on lahendamata «virvatulede» mõistatus. Teate, 
sootulu-kesed? On selge, et siin on tegemist mingisuguste kemi-luminestsentsete ainetega, 
aga missugustega? Võib-olla fosforsulfiidiga? Ma võtsin ühenduse Informaariumiga, ja mis 
selgus? Sellele mõistatusele pole ikka veel lahendust leitud!» 

«Miks?» 

«ASi on selles, et niisugust sootulukest on väga raske püüda. Ta vilgub kauguses nagu Tõde 
ega anna ennast kätte. Lepellier tegi katset ehitada tulukeste püüdmiseks kübersüsteem, aga 
tal ei tulnud sellest midagi välja. . .» 

Õpetaja Tenini pea valutas väljakannatamatult. Tal oli halb olla. Viimase nelja tunni jooksul 
oli ta läbi lugenud ja enesele selgeks teinud neli raamatut atmosfääride regeneratsiooni kohta 
ning pähe” õppinud projekti «Veenus». Selleks oli tulnud kasutada hüpnoradiaatorit, pärast 
hüpnoradiaatori kasutamist aga on tingimata tarvis lamada ja ennast hästi välja magada. Kuid 
hästi välja magada ei olnud võimalik. Võib-olla ei oleks tohtinud aju niimoodi üle koormata, 
kuid õpetaja ei tahtnud riskida. Ta pidi teadma Veenusest ja projektist kümme korda rohkem 
kui kõik need neli kokku, muidu ei maksnud vaeva nähagi. 

Ta ootas sobivat silmapilku peaasjale üleminekuks, jutustas jahist virvatuledele ja nägi, kuidas 
pärani avatud lapsesilmades väreleb ja loidab suure fantaasia leek, ja selle nägemine valmistas 
talle nagu alati erakordset heameelt ja rõõmu, olgugi et pea oli tükkideks purunemas ... 

«... Poisid aga läksid juba mööda lirtsuvat ja õõtsuvat sood, jalas vaimustavad tõelised 
soosaapad, ümberringi öö, pimedus, udu ja salapärased tihnikud, soo üsast kerkisid" pilvedena 
vastikud aurud ja see kõik oli väga ohtlik ja veidi õudne ja seda ei tohtinud karta. Eespool 
terendasid sinakad sootulukesed, mille mõistatus tuli 

tingimata lahendada — nüüd oli see juba täiesti selge —, ja iga küti rinnal rippus miniatuurne 
pult, mis juhtis soos sumpavaid usaldusväärseid ja osavaid kübereid. Need küberid aga oli 


tarvis maksku mis maksab võimalikult kiiresti välja mõelda, sest muidu võis juhtuda, et varsti 
kuivatati viimased sood ja tuli jääda pika ninaga. .. 

Selleks ajaks, kui püksid ja läbipaistvuse süsteem korda said, ei huvitanud kumbki neist enam 
mitte kedagi. Paul koostas poeemi «Virvatuled» ja pomises pükse jalga tõmmates selle juba 
väljakujunenud esimest rida: «Kas näed, su ees on tulukesed soos...» Kapten ja Athos 
projekteerisid teineteisest sõltumatult sookübe-rit, mis oleks suuteline kiiresti liikuma pehmel 
pinnasel ja reageeriks kemiluminestsentsile. . . Lin lihtsalt istus, suu ammuli, ja mõtles: «Kus 
mu silmad olid? Pagana pihta!» Ta otsustas kindlalt, et veedab oma ülejäänud elu soodes. 
Õpetaja mõtles: «On aeg. Ainult mitte sundida neid valetama ja teesklema. Edasi, Tenin!» Ja 
ta alustas: 

«Muuseas, kapten Komov, mis äbarik skeem see on?» Ta koputas sõrmega vastu 
hapnikurikasti joonist. «Sa kurvastad mind, poiss. Idee on hea, aga teostus erakordselt armetu! 
vas 

Kapten punastas ja sööstis võitlusse... 

Keskööl astus õpetaja Tenin parki ja peatus oma pterokaari juures. Ta ees oli kooli tohutu 
suur lame korpus. Kõik esimese korruse aknad olid pimedad, ülal aga põlesid siin-seal veel 
tuled. Need põlesid kahekümnendas, kus viis kuulsat irvhammast praegu tõenäoliselt vestlesid 
oma Õpetaja Sergei Tokmakoviga, endise arstiga. Põlesid saja seitsmendas — seal vilkusid 
varjud ja oli selge, et keegi taob kellelegi padjaga pähe ja kavatseb seda teha seni, kuni 
kuuldamatu ja nähtamatu infra-kiirte voog sunnib isegi kõige rahutumaid uinuma, mis toimub 
kahe minuti pärast. Põlesid paljudes tubades, kus elasid kõige vanemad õpilased, — seal juba 
lahendati probleeme, mis olid tähtsamad sootulukeste püüdmisest ja katkiste 
tetrakaanetüleenpükste rekonstrueerimisest. Ja põlesid kaheksateistkümnendas. .. 

Õpetaja istus pterokaari kabiini ja jäi vaatama tut- 

tava akna poole. Pea lõhkus. Oleks tahtnud pikali heita, silmad sulgeda ning midagi külma ja 
rasket laubale asetada. Mu poisid, mõtles ta, kas ma tõesti ei peatanud teid? Oh, kui raske see 
on, ja sa pole alati veendunud, et sul on õigus, kuid lõpuks siiski selgub, et on. Kui 
suurepärane see kõik on ja missugust rõõmu see teeb, ilma selleta ei saa elada... 

Valgus kaheksateistkümnendas kustus. Tähendab, võib magama minna. Magada tahaks, aga 
kahju on. Ma vist ei öelnud neile kõike, mida oleks võinud ja tulnud öelda... Ei, kõik. Tuleks 
rutemini hommik! Kui igav on mul ilma nendeta ja kui üksildasena ma ennast tunnen! 
Nurjatud poisikesed! Õpetaja Tenin naeratas ja lülitas mootori sisse. Tuleks rutemini hommik 


Kaheksateistkümnendas toas pidas mehiselt unega võitlev Kapten kõnet. Meeskond kuulas 
vaikides. 

«Häbilugu! Kõigile noomitus! Viletsad parasiidid! Kõlvatute laiskvorstide ja võhikute kamp! 
Millega te tegelesite nelikümmend päeva? Ja sina, Lin? Häbi! Mitte ühtegi mõistlikku 
vastust... » 

Athos pomises läbipaistvuse lülitiga mängides: 

«Jäta see masseerimine, Kapten! Ega sa ise parem olnud — viiest vastusest neli aia taha. Ja 
viies oli ka nii...» 

«Kuidas viiest...» 

«Ära vaidle, Kapten, ma lugesin!» 

Kui Athos ütleb, et luges, siis järelikult nii ongi. Al-ai-ai, kui häbi! .. . Kapten pigistas silmad 
nii kõvasti kinni, et nende ees hakkasid hõljuma punased laigud. Mokas on projekt 
«Oktoober». Häbiga läbi kukkunud. Ei saa ju selle võhikute bandega Veenust rünnata! Keegi 
ei ole midagi aru saanud ega midagi õppinud. Kui palju siis peab neid neetud 
atmosfääriagregaate tuupima! Kuhugi me ei kõlba. Suured kolonistid kaheksateistkümnendast 


toast. . . Ptüi! Aga Valter sai hästi. Kas lisada veel juurde? Ei, jätkub talle. Ja üldse, aitab 
rumalustega tegelemisest. Tarvis on mõelda sootulukestest. 

... Kapten sammus sügavale sohu vajudes koos Athose, Lini ja Pollyga, kellel olid jalas 
lõhkised püksid. Voogavates aurudes vilksatasid nobedad küberid, mis olid veel välja 
mõtlemata ... 

KROONIKA 


Novosibirsk, 8. oktoober 2021 (meie korrespondendilt). Siin teatatakse, et NKVL TA 
komisjon, kelle ülesandeks oli «Taimõri-Jermaki» ekspeditsiooni tulemuste uurimine, lõpetas 
oma töö. 

Kauge kosmilise ruumi uurimise ja tähtedevaheliste lendude võimaluste selgitamise 
rahvusvahelise programmi kollaselt saatis NKVL Teaduste Akadeemia teatavasti 2017. aastal 
kaugesse kosmilisse ruumi ekspeditsiooni, mille koosseisu kuulusid esimese klassi planeto- 
plaanid «Taimõr» ja «Jermak». Ekspeditsioon startis 7. novembril 2017 rahvusvaheliselt 
raketodroomilt Pluu-to-2 Lüüra tähtkuju suunas. Planetoplaani «Taimõr» meeskonda kuulusid 
kapten ja ekspeditsiooni ülem A. E. Zukov, pardainsenerid K.I. Falin ja G. A. Pollack, 
tüürimees S. 1. Kondratjev, küberneetik P. König ja arst J. M. Slavin. Planetoplaan «Jermak» 
täitis piloodita informatsioonikoguja funktsioone. 

Ekspeditsiooni eriülesandeks oli teha katset saavutada valgusbarjäär (absoluutne kiirus, 300 
000 km/s) ja uurida aegruumi omadusi valgusbarjääri lähedal suvaliselt muutuvate kiirenduste 
puhul. 

16. mail 2020 avastati piloodita planetoplaan «Jermak» tagasilennuorbiidil planeet Pluuto 
rajoonis ja toimetati rahvusvahelisele raketodroomile Pluuto-2. Planeto-plaan «Taimõr» 
tagasilennuorbiidile ei ilmunud. 

Planetoplaanilt «Jermak» saadud materjalide uurimine näitas muuhulgas järgmist: 

a) lokaalaja 327. ööpäeval saavutas «Taimõri-Jermaki» ekspeditsioon Päikese suhtes kiiruse, 
mis moodustas 0,957 absoluutsest kiirusest, ja asus uurimistööde programmi täitmisele; 

b) ekspeditsioon sai ja «Jermaki» vastuvõtjad registreerisid väga väärtuslikke andmeid 
aegruumi käitumisest valgusbarjääri lähedal suvaliselt muutuvate kiirenduste tingimustes; 

c) lokaalaja 342. ööpäeval, asudes teostama järjekordset evolutsiooni, eemaldus «Taimõr» 
«Jermakist» 900 miljoni kilomeetri kaugusele; lokaalaja 344. ööpäeval kell 13.09.11,2 
fikseeris «Jermaki» jälgimisseade «Taimõri» asukohas väga heleda sähvatuse, mille järel 

informatsiooni saabumine «Taimõrilt» «Jermakile» katkes ega taastunud enam. 

Eespool esitatu alusel on komisjon sunnitud tegema järelduse, et esimese klassi planetoplaan 
«Taimõr» hukkus katastroofi tagajärjel kogu meeskonnaga, kelle koosseisu kuulusid Aleksei 
Eduardovitš Zukov, Konstantin Ivanovitš Falin, George Allan Pollack, Sergei Ivanovitš 
Kondratjev, Peter König ja Jevgeni Markovitš Slavin. Katastroofi põhjus ei ole kindlaks 
tehtud ... 

Rahvusvahelise Teadusliku Informatsiooni Keskuse 

Teated, nr. 237, 9. oktoober 2021. 


KOSMONAUDID <«TAIMÕRILT» 


Pärast lõunasööki tüürimees Sergei Ivanovitš Kondratjev magas veidi, ja kui ta ärkas, siis tuli 
Zenja Slavin. Zenja punased juuksed heitsid seintele kuma, nii et need muutusid roosakaks 
nagu loojangutunnil. Zenjast levis tundmatu odekolonni head ja tugevat lõhna. 

«Tere, kallis Serjoža!» hüüdis ta lävelt. 

Ja otsekohe ütles keegi rangelt: 


«Rääkige tasem, palun.» 

Ženja noogutas nõusolevalt koridori poole, lähenes kikivarvul voodile ja istus nii, et 
Kondratjevil oli võimalik teda pead pööramata näha. Ta näost paistis rõõm ja erutus, 
Kondratjev ei mäletanudki enam, millal oli teda viimati sellisena näinud. Pikka punakat armi 
Zenja näol aga nägi ta üldse esmakordselt. 

«Tere, Zenja,» ütles Kondratjev. 

Zenja leegitsev soeng valgus äkki laiali. Kondratjev vidutas silmi ja nuuksatas. 

«Ptüi, pagan!» pomises ta pahaselt. «Vabanda, palun! Näed, vennas, ma olen päris nõrgaks 
jäänud. Noh, kuidas sul läheb?» 

«Hästi, kõik on hästi,» ütles Zenja liigutatult. «Kõik on lihtsalt imetore! Peaasi, et sind kokku 
lapiti. Kuidas ma sinu pärast kartsin, Serjožka! .. . Noh-noh, ei maksa, kõik on juba seljataga 
250 

Tüürimees tõmbas ägedasti õhku läbi nina. 

«Kurat teab mis! Laman siin üksinda ... Miks sa varem ei tulnud?» 

«Kujuta ette, ei lastud! Ma käisin Protose enda juures, karjusin, sõimasin, üldse mängisin 
koopainimest. .. Ei mingit mõju. Keelitasin, veensin, püüdsin tõestada, et ma olen lõppude 
lõpuks ise ka arst... olgugi et mis arst ma praegu tegelikult enam olen ...» 

«No hea küll, usun, usun,» ütles Kondratjev hellalt. 

«Aga täna ta helistas mulle ise. Sa teed hoogsaid samme paranemise poole! Poole kuu pärast 
õpetan sind pterokaari juhtima! Ma tellisin juba sinu jaoks ptero-kaari!» 

«I-jah?» ütles Kondratjev. 

Tal oli selgroog neljast kohast murdunud, diafragma rebenenud ja koljuõmblused avanenud. 
Sonides kujutles ta ennast kogu aeg räbalatest nukuna, kelle trans-portööriroomik on laiaks 
litsunud. Muuseas, arst Protosele võis kindel olla. See oli tüse punapõseline mees, aastat 
viiskümmend vana (või sada, kes neist praegu aru saab), väga sõnaaher ja väga heasüdamlik. 
Ta käis igal hommikul ja igal õhtul, istus voodi kõrval ja nohises nii mugavasti, et Kondratjev 
tundis ennast kohe paremini. Ja üldse oli ta muidugi suurepärane arst, kui ta ei olnud seniajani 
lasknud surra räbalatest nukul, kes oli jäänud transportööriroomiku alla. 

«Nojah,» ütles Kondratjev, «võib olla ... » 

«Oo!» hüüatas Ženja vaimustusega. «Poole kuu pärast juhid sa mul pterokaari! Protos on 
võlur, maag, sorts! Ma räägin sulle seda nagu endine arst!» 

«Jah,» ütles Kondratjev, «Protos on väga hea inimene ...» 

«Hiilgav arst! Kui ma teada sain, mille kallal ta töötab, siis mõistsin, et mul tuleb elukutset 
vahetada. Ma vahetan elukutset, Serjožka! Hakkan kirjanikuks!» 

«Nii,» ütles Kondratjev. «Tähendab, kirjanikud ei ole paremaks muutunud?» 

«Vaata,» ütles Zenja, «selge on üks asi: nemad on kõik modernistid ja minust saab ainus 
klassik. Nagu Tredjakovski. «Katariina Suur — ohoo! ja tema Tsarskoje Seloo».» 
Kondratjev silmitses Zenjat poollangetatud ripsmete alt. Jah, Zenka ei kaota asjatult aega. 
Rõivad on tal 

kahtlemata viimase moe järgi — lühikesed püksid ning lühikeste käiste ja lahtise kaelusega 
avar pehme pluus. Mitte ühtki õmblust, pehmed heledad värvitoonid. Juuksed lõigatud veidi 
lohakalt, habe aetud, lõhnastatud. Isegi sõnu püüab hääldada nii, nagu hääldavad lapse- 
lapselapsed: selgelt ja kõlavalt, ja püüab mitte žestiku-leerida. Pterokaar — muidugi mõista! 
Aga meie tagasitulekust on ju möödas ainult mõni nädal. .. 

«Ma olen jälle unustanud, Jevgeni, mis aasta praegu on,» ütles Kondratjev. 

«Kaks tuhat ükssada üheksateist,» vastas Zenja pidulikult. «Kõik nimetavad seda lihtsalt saja 
üheksateistkümnendaks. » 


«No ja kuidas on punapeadega, Jevgeni?» küsis Kondratjev väga tõsiselt. «Kas neid 
kahekümne teisel sajandil veel on või on nad täielikult välja surnud?» 

Zenja vastas niisama tõsiselt: 

«Eile oli mul au vestelda Loode-Aasia Majandusnõukogu sekretäriga. See on väga tark mees 
ja täiesti infra-punane.» 

Nad vaatasid teineteisele otsa ja puhkesid naerma. Siis küsis Kondratjev: 

«Kuule, Zenja, kust sa selle trassi oma näolapile said?» 

«Selle?» Zenja kõmpis sõrmedega armi. «Kas tõesti on veel näha? » nukrutses ta. 

«Ja kuidas veel!» ütles Kondratjev. «Punane valgel põhjal.» 

«See on mul samast ajast kui sinulgi. Aga mulle lubati, et varsti läheb see mööda. Kaob 
jäljetult. Ja ma usun seda, sest nad suudavad kõike.» 

«Kes nemad?» küsis Kondratjev raskelt. 

«Kuidas kes? Inimesed ... Maalased.» 

«See tähendab meie?» 

Zenja pilgutas silmi. 

«Muidugi,» ütles ta ebakindlalt. «Teatavas mõttes ... meie.» Ta nägu tõmbus tõsiseks ja ta 
vaatas Kondratje-vile tähelepanelikult otsa. «Serjoža,» ütles ta tasase häälega. «Kas sul on 
väga valus, Serjoža?» 

Kondratjev muigas nõrgalt ja näitas silmadega: ei, mitte väga. Aga varsti hakkab väga valus, 
mõtles ta. Zenja ütles siiski hästi: «Serjoža! Kas sul on väga valus, Serjoža?» Head sõnad, ja 
ta ütles neid hästi. Ta ütles 

43 

neid täpselt samuti nagu tol õnnetul päeval, mil «Taimõr» mattus nimetu planeedi sõredasse 
tolmu ja Kondratjev riskis uurimisretke ajal rumalasti ning mõttetult ja vigastas oma jalga. Oli 
väga valus, kuigi muidugi mitte nii valus kui praegu. Ženja viskas ära filmikaamera ja roomas 
mööda varisevat luitenõlva, vedades enese järel Kondratjevit ja kirudes pööraselt, hiljem aga, 
kui neil lõpuks õnnestus ronida luite harjale, kõmpis ta läbi skafandri koe Kondratjevi jalga ja 
küsis äkki tasase häälega: «Serjoža! Kas sul on väga valus, Serjoža?» Helesinise kõrbe kohal 
roomas sirelikarva taevasse kuum valge ketas, kuuldeklappides rägisesid tüütavalt häired ja 
nad istusid kaua, oodates luureroboti tagasitulekut. Robot jäigi tulemata; küllap ta vist uppus 
tolmu. Ja siis roomasid nad tagasi «Taimõri» juurde... 

«Millest sa kavatsed kirjutada?» küsis Kondratjev. «Kas meie lennust?» 

Ženja hakkas innukalt rääkima jagudest ja peatükkidest, kuid Kondratjev ei kuulanud teda 
enam. Ta vaatas lakke ja mõtles: valus, valus, valus .. . Ja nagu alati, nii ka nüüd, kui valu 
muutus talumatuks, avanes laes ovaalne luuk ja sellest sirutus käratult välja krobelise pinnaga 
hall toru, mille külgedel olid vilkuvad rohelised aknakesed. Toru laskus sujuvalt peaaegu 
Kondrat-jevi rinnani ja tardus paigale. Seejärel kostis tasane vibreeriv undamine. 

«M-mis asi see on?» päris Ženja ja tõusis püsti. 

Kondratjev vaikis kinnisilmi ja tundis naudinguga, kuidas pöörane valu taandub, vaibub ja 
kaob. 

«Võib-olla on mul parem ära minna?» küsis Ženja ringi vaadates. 

Valu oli kadunud. Toru kerkis hääletult üles, luuk laes sulgus. 

«Ei-ei,» ütles Kondratjev. «See oli lihtsalt protseduur. Istu, Ženja!» 

Ta püüdis meenutada, millest Ženja oli kõnelnud. Jah. Jutustus-olukirjeldus «Valgusbarjääri 
taga». «Taimõri» lennust. Katsest ületada valgusbarjääri. Katastroofist, mis paiskas «Taimõri» 
teise sajandisse ... » 

«Kuule, Jevgeni,» ütles Kondratjev, «kas nemad saavad aru, mis meiega juhtus?» 

«Jah, muidugi,» ütles Ženja. 

«Noh?» 


«Hm!» ütles Ženja. «Nemad muidugi saavad aru. Aga meil pole sellest kergem. Mina näiteks 
ei suuda aru saada, millest nad aru saavad.» 

«Aga siiski»?» 

«Ma jutustasin neile kõik. Kui ma jõudsin nende hirmsate eetrisildadeni, siis kuulutasid nad: 
«Kõik on arusaadav. See oli sigma-deritrinitatsioon.» » 

«Kuidas?» küsis Kondratjev. 

«De-ri-tri-ni-tat-si-oon. Sigma veel sinna juurde.» 

«Huvitav,» pomises Kondratjev. «Võib-olla kuulutasid nad veel midagi? » 

«Nad ütlesid mulle väga lihtsalt: «Teie «Taimõr» lähenes valgusbarjäärile legeense 
kiirendusega ja sigma-deritriniteeris ruumilis-ajalise kontiinuumi.» Nad ütlesid, et me ei oleks 
tohtinud kasutada legeenseid kiiren-dusi.» 

«Nii,» ütles Kondratjev. «Tähendab, ei oleks tohtinud kasutada neid ... mis nad olidki... 
kiirendusi. Aga meie, tähendab, kasutasime. Deri. .. teri... Kuidas seda nimetatakse?» 
«Deritrinitatsioon. Mul jäi kolmandal korral meelde. Ühesõnaga, niipalju kui ma aru sain, 
teatavates tingimustes moonutab iga keha valgusbarjääri lähedal äärmiselt, tugevasti maailma 
joonte kuju ja just nagu torkab läbi Riemanni ruumi. Noh, see on ligikaudu seesama, mida 
meie ajal ennustas Bõkov-noorem. («Ahaa,» ütles Kondratjev.) Seda nähtust nimetavad nad 
deritrinitat-siooniks. Sellel põhimõttel töötavad neil kõik kauglennu-kosmoselaevad. D- 
kosmoplaanid. («Ahaa,» ütles Kondratjev uuesti.) Deritrinitatsiooni puhul on kõige ohtliku- 
mad just need legeensed kiirendused. Kust nad tulevad või milles on nende olemus, sellest ei 
saanud ma üldse aru. Mingisugused lokaalsed vibratsiooniväljad, plasma hüperüleminekud ja 
nii edasi. Fakt on see, et legeen-sgje häirete puhul on vältimatud aja mastaapide äärmiselt 
tugevad moonutused. See juhtuski meie «Tai-mõriga».» 

«Deritrinitatsioon,» ütles Kondratjev nukralt ja sulges silmad. 

Nad vaikisid veidi aega. Paha lugu, mõtles Kondratjev. 

D-kosmoplaanid. Deritrinitatsioon. Sellest ma üle ei saa. Ja murdunud selgroog. Zenja silitas 
ta põske ja ütles: 

«Pole viga, Serjoža. Ma arvan, et aja jooksul saame kõigest jagu. Midagi ei ole muidugi 
parata, väga palju tuleb õppida ... » 

«Umber õppida,» sosistas Kondratjev silmi avamata. «Ära hellita asjatuid lootusi, Zenja. 
Ümber õppida. Kõik algusest peale.» 

«Mis siis ikka, mina olen valmis,» ütles Ženja reipalt. «Peaasi on tahtmine.» 

«Tahta tähendab suuta?» küsis Kondratjev mürgiselt. 

«Just nimelt.» 

«Selle ütluse mõtlesid välja inimesed, kes suutsid, isegi kui nad ei tahtnud. Raudsed 
inimesed.» 

«Nonoh,» ütles Zenja, «ega sinagi paberist ei ole. Kuula mind nüüd. Möödunud dekaadil sain 
ma tuttavaks ühe neiuga... » 

«Selge,» ütles Kondratjev. 

Zenja armastas väga neidudega tuttavaks saada. 

«Ta on lingvist. Tark, tore, imetlusväärne inimene .. .» 

«No muidugi mõista,» ütles Kondratjev. 

«Las ma räägin, Serjoža. Ma saan kõigest aru. Sa. kardad. Ei maksa karta. Siin ei saa ennast 
üksildasena tunda. Mul oli ka algul hirm. Aga siis me saime tuttavaks ja... Ühesõnaga, tule 
haiglast välja, siis räägime. Parane kiiresti, tüürimees! Muidu lähed siin hapnema.» 
Kondratjev vaikis veidi aega ja palus siis: 

«Ole hea, Jevgeni, mine akna juurde!» 

Ženja tõusis ja lähenes kuuldamatute sammudega tohutu suurele, üle kogu seina ulatuvale 
helesinisele aknale. Tüürimees ei näinud aknast midagi muud kui ainult kauget läbipaistvat 


taevast. Öösel sarnanes aken tumesinise sügavikuga, mis oli täis lükitud torkivaid tähekesi, ja 
kord või kaks nägi tüürimees, kuidas seal süttis ja kiiresti jälle kustus punakas kuma. 

«Olen kohal,» ütles Zenja. 

«Mis seal on?» 

«Rõdu.» 

«Aga kaugemal?» 

«Rõdu all on väljak,» ütles Zenja ja vaatas Kondrat-jevi poole. 

Kondratjev kortsutas kulmu. Isegi Zenja Slavin ei saa temast aru. Ta on äärmiselt üksildane. 
Täiesti üksi tohutu suures tundmatus maailmas. Praeguseni ei tea ta veel mitte midagi. Mitte 
midagi. Ta ei tea isegi seda, missugune põrand on tema toal ja miks kõik kõnnivad sellel 
põrandal täiesti käratult. Eile õhtul tegi ta katset istukile tõusta ja tuba silmitseda, kuid langes 
otsekohe minestusse. Rohkem ta seda ei katsetanud, sest ta ei võinud sallida teadvuseta 
olekut. 

«See hoone, milles sa lamad,» ütles Zenja, «on sanatoorium raskesti haigete jaoks. Hoonel on 
kuusteist korrust, ja sinu tuba... » 

«... palat,» ühmas Kondratjev. 

«.. ja sinu tuba on üheksandal korrusel. Rõdu. Ümberringi mäed — Uraal — ja männimets. 
Kaugemal Sverdlovsk. Sinna on umbes sada kilomeetrit. Siit näen esiteks teist samasugust 
sanatooriumi. Teiseks näen pterokaaride stardiplatsi. Tõepoolest oivalised masinad! Praegu on 
neid seal neli. . . Nii. Mis veel? Kolmandaks on olemas lilleaed purskkaevuga. Purskkaevu 
juures seisab mingisugune põngerjas ja kõige järgi otsustades peab aru, kuidas metsa lipata ... 
» 

«Ka raskesti haige?» küsis tüürimees huviga. 

«Võimalik. Kuigi ei näe selle järele välja. Nii. Metsa lipata tal ei õnnestunud, sest üks 
paljajalgne tädi püüdis ta kinni. Ma tunnen juba seda tädi, ta töötab siin. Väga armas neiu. 
Aastat kakskümmend vana. Hiljuti küsis ta minult, kas ma juhuslikult ei olnud tuttav Norbert 
Wie-neriga ja Anton Makarenkoga. Praegu tirib ta raskesti haiget lapsukest enda järel ja minu 
arust kasvatab teda käigul. Nüüd laskub veel üks pterokaar. . . Aga ei, see ei ole pterokaar... 
Serjoža, sa võiksid arstilt enesele stereoviisori paluda.» 

«Ma palusin midagi,» ütles tüürimees süngelt. «Ta ei luba.» 

«Miks?» 

«Kust mina tean?» Zenja pöördus tagasi voodi juurde. 

«See kõik on tühine sekeldamine,» ütles ta. «Kõike seda sa näed, õpid tundma ja lakkad 
märkamast. Ei tohi olla nii tundeline. Mäletad Königit?» 

«Noh?» 

«Mäletad, kuidas ma rääkisin talle sinu murdunud jalast ja tema karjatas valjusti oma 
suurepärase aktsendiga: «Ah, kui tundeline ma olen! Ah!»» 

Kondratjev naeratas. 

«Ja hommikul ma tulin sinu juurde,» jätkas Zenja, «küsisin, kuidas lood on, ja sina vastasid 
tigedalt, et veetsid «mitmekesise öö».» 

«Mäletan,» ütles Kondratjev. «Siin olen ma veetnud palju mitmekesiseid öid. Ja kui palju neid 
veel ees seisab!» 

«Ah, kui tundeline ma olen!» hüüatas Zenja. Kondratjev sulges jälle silmad ja lamas mõnda 
aega vaikides. 

«Kuule, Jevgeni,» ütles ta silmi avamata, «mida sulle öeldi selle kohta, kuidas sa astroplaani 
juhtisid?» Zenja puhkes lõbusalt naerma: 


«Sain kõvasti sõimata, väga viisakalt. Tuli välja, et ma olin maavälises observatooriumis 
mingisuguse teleskoobi ära lõhkunud. Ausõna, ma ei pannud tähele, millal see juhtus. 
Observatooriumi ülem oleks mind peaaegu ära kägistanud. Aga kasvatus ei lubanud.» 
Kondratjev avas silmad. 

«Noh?» ütles ta. 

«Pärast, kui nad teada said, et ma ei ole piloot, leppisime ära. Mind isegi kiideti. 
Observatooriumi ülem sattus hoogu ja kutsus mind teleskoobi taastamisest osa võtma.» 
«Noh?» ütles Kondratjev. 

Zenja ohkas: 

«Midagi ei tulnud välja. Arstid keelasid ära.» 

Uks avanes ja tuppa vaatas tugevasti ümber talje tõmmatud valges kitlis tõmmu tütarlaps. 
Tütarlaps silmitses rangelt algul haiget, siis külalist ja ütles: 

«Aeg on läbi, seltsimees Slavin.» 

«Kohe lähen,» ütles Zenja. 

Tütarlaps noogutas ja sulges ukse. Kondratjev ütles nukralt: 

«Nüüd sa siis lähedki ära ... » 

«Ega ma ju kauaks ei lähe,» hüüatas Zenja. «Ja palun sind, ära mine hapnema... Sa lendad 
veel, sinust saab veel diplomeeritud D-astronaut!» 

«D-astronaut. ..» Tüürimees muigas virilalt. «Hea 

küll, Jevgeni, mine! Kohe hakatakse astronaudile putru andma. Teelusikaga.» Zenja tõusis. 
«Nägemiseni, Serjoža,» ütles ta ja patsutas ettevaatlikult Kondrat j evi kätt, mis lebas 
voodilinal. «Saa terveks! Ja pea meeles, et uus maailm on väga hea maailm. » 

«Nägemiseni, klassik,» lausus Kondratjev. «Tule varsti jälle. Ja too oma lingvist kaasa. Mis ta 
nimi on?» 

«Sheila,» ütles Zenja. «Sheila Kadar.» 

Ta väljus. Ta väljus tundmatusse ja võõrasse ellu, piiritu taeva alla, piiritute aedade rohelusse. 
Maailma, kus tõenäoliselt nooltena suunduvad silmapiiri taha klaasjad automagistraalid, kus 
harmoonilised hooned heidavad väljakutele ažuurseid varje. Kus kihutavad masinad, mõned 
inimesteta, mõned inimestega, kellel on seljas kummalised rõivad, kes on rahulikud, targad ja 
heasoovlikud, alati väga tegevuses ja sellega väga rahul. Ta väljus ja läks uitama mööda 
planeeti, mis sarnaneb ega sarnane Maaga, millelt me nii ammu ja nii hiljuti lahkusime. Ta 
uitab seal oma Sheila Kadariga ja kirjutab varsti oma raamatu, ja sellest tuleb muidugi väga 
hea raamat, sest Zenja võib kirjutada ainult väga hea ja targa raamatu ... 

Kondratjev avas silmad. Voodi kõrval istus tüse punapõseline arst Protos ja silmitses teda 
vaikides. Protos naeratas, noogutas ja ütles poolsosinal: 

«Kõik läheb hästi, Sergei.» 


TEINE PEATÜKK ISELIIKUVAD TEED 


ISELIIKUVAD TEED 


«Võib-olla sa ehk siiski veedad õhtu meiega?» ütles Zenja Slavin süüdlaslikult. 

«Tõepoolest, jääge meiega, Serjoža!» ütles Sheila. «Sõidame meile, tantsime veidi. Ma kutsun 
SÕPIU ...» 

«Ei vist,» pomises Kondratjev. «Ma parem lähen.» 

«No kuhu te niisuguse kurva näoga lähete?» ütles Sheila. «Võib-olla te ei taha tantsida? Siis 
lihtsalt ajame juttu. Meie naaber on väga tore inimene ... » 

«Assenisatsiooniinsener,» torkas Zenja vahele. 


«Ei, tänan,» ütles Kondratjev. «Ma pean siin ühte kohta minema... » 

Sheila muidugi kutsub siiralt, aga Zenka. . . Või kes neist, armunutest, aru saab ... Ja üldse — 
istuda, kadetseda ja peale selle veel vestelda mingisuguse asseni-satsiooniinseneriga ... 
Parem mitte. 

«Nägemiseni,» ütles ta otsustavalt ja taandus ptero-kaarist eemale. 

Sheila naeratas talle lahkelt ja kurvalt ning noogutas. Sheila on suurepärane inimene, ta saab 
kõigest aru. Ta ei vaata minejale pika pilguga järele ega sosista valjusti: «Oh kui raske tal, 
vaesekesel, praegu on!» Veab sellel punapeal. 

Zenja puudutas hooletult sõrmeotstega lülitit armatuurlaual. Ta isegi ei vaadanud 
armatuurlaua poole. Tema vasak käsi lebas Sheila selja taga. Ta oli oivaline. Ta ei tõmmanud 
ust kinni, vaid pilgutas Kondratjevile silma ja kergitas pterokaari niisuguse hooga õhku, et 

uks paiskus ise kinni. Pterokaar tõusis taevasse ja hakkas katuste kohal edasi liikuma. 
Kondratjev lonkis eskalaatori juurde. 

Hea küll, mõtles ta, sukeldume ellu. Zenja ütleb, et selles linnas ei saa eksida. Vaatame. 
Eskalaator kandis ta käratult hoone sisemusse. Kond-ratjev vaatas üles. Pea kohal oli pooleldi 
läbipaistev katus, sellel olid varjudena näha pterokaarid ja helikopterid, mis ilmselt kuulusid 
maja elanikele. Iga katus selles linnas kujutas enesest nähtavasti maandumisväljakut. 
Kondratjev vaatas alla. Seal oli avar valgusküllane vestibüül. Vestibüüli põrand oli sile ja 
läikiv nagu jää. 

Kontsadega kiiresti vastu astmeid klõbistades jooksid Kondratjevist mööda kaks noorukest 
tütarlast. Üks neist — väikesekasvuline, valges pluusis ja eresinises seelikus — vaatas 
möödudes talle näkku. Tütarlapsel oli tedretäheline nina ja kulmudeni ulatuv juuksetukk. 
Miski Kondratjevis hämmastas teda. Ta peatus hetkeks ja haaras käsipuust kinni, et mitte 
kukkuda. Siis ruttas ta sõbratarile järele ja nad jooksid edasi, all, vestibüülis, aga vaatasid 
mõlemad üle õla. Noh, mõtles Kond-ratjev nukralt, algab! Elevanti veetakse mööda tänavaid. 
Ta laskus vestibüüli (tütarlapsi enam ei olnud) ja proovis jalaga põrandat — kas on ehk libe. 
Selgus, et ei ole libe. Välisukse kõrval olid suured aknad ja läbi nende akende paistis, et väljas 
on väga palju rohelist. Linn uppus rohelusse — seda oli Kondratjev näinud pterokaaris 
lennates. Ülalt näis, et rohelus täidab kõiki vahemikke katuste vahel. Kondratjev kõndis 
vestibüülis ringi, peatus riidevarna juures, kus rippus üksildane si-relikarva mantel, vaatas 
areldi ringi, kompas mantli materjali ja väljus siis uksest. Trepiastmetel ta peatus. Tänavat ei 
olnud. 

Otse trepi juurest viis läbi tiheda kõrge rohu jalgrada. Umbes kümne sammu kaugusel kadus 
see põõsatihni-kysse. Põõsastiku taga algas mets, kus pikad sirged männid vaheldusid 
jässakate, nähtavasti väga vanade tammedega. Paremal ja vasakul olid näha majade puhtad 
helesinised seinad. 

«Vahva!» ütles Kondratjev kuuldavalt ja tõmbas õhku ninna. 

Öhk oli väga hea. Kondratjev pani käed seljale ja astus otsustavalt mööda jalgrada edasi. Rada 
viis ta võrdlemisi laiale liivasele teele. Kondratjev kõhkles veidi ja pöördus siis paremale. 
Teel oli palju inimesi. Ta tõmbus pingule, oodates, et teda nähes katkestavad lapselapselapsed 
otsekohe vestluse, unustavad oma igapäevased mured, peatuvad, jäävad pärani silmi teda 
jõllitama ja võib-olla hakkavad talle isegi küsimusi esitama. Kuid mitte midagi niisugust ei 
juhtunud. Üks elatanud lapselapselaps müksas teda möödudes ja ütles: 

«Vabandage, palun. .. Ei-ei, seda ma ei öelnud sulle.» 

Kondratjev naeratas igaks juhuks. 


«Kas juhtus midagi?» kuulis ta nõrka naisehäält, mis näis tulevat elatanud lapselapselapse 
sisemusest. 

«Ei-ei,» ütles lapselapselaps ja noogutas heatahtlikult Kondratjevile. «Ma tõukasin siin 
kogemata ühte noormeest. » 

«Ahaa...» ütles naisehääl. «Siis kuula edasi. Vanda hakkas vaidlema, et korioola on parem kui 
pianiino, ja me ...» 

Elatanud lapselapselaps eemaldus ja naisehääl vaibus pikkamööda. Vahva! mõtles 
Kondratjev. See on muidugi raadiofon. Aga kus see tal on? 

Lapselapselapsed liikusid Kondratjeviga samas suunas ja tulid talle vastu. Paljud naeratasid 
talle, mõned isegi noogutasid. Kuid mitte keegi ei jõllitanud silmi ega tüüdanud teda 
küsimustega. Tõsi küll, mõnda aega tiirles tema ümber keerukat trajektoori mööda keegi 
mustasilmaline nooruk, käed taskus, kuid just samal silmapilgul, mil Kondratjev lõpuks 
halastas ja otsustas talle noogutada, kaotas nooruk nähtavasti lootuse ja jäi maha. Kondratjev 
tundis ennast vabamalt ning hakkas ringi vaatama ja kuulatama. 

Lapselapselapsed paistsid üldiselt olevat kõige tavalisemad inimesed. Vanad ja noored, 
suurekasvulised ja väikesed, ilusad ja inetud. Mehed ja naised. Rauku ei olnud. Üldse ei olnud 
nõtru ega haiglasi. Ja ei olnud lapsi. Muuseas, Kondratjevile meenus, et kõik lapsed peavad 
praegu viibima internaatkoolides. Lapselapselapsed käitusid sellel rohelisel tänaval väga 
rahulikult ja sundimatult — just nagu oleksid nad kodus vanu häid sõpru vastu võtnud. Ei 
saanud öelda, et neist kõigist oleks 

kiirgunud rõõmu ja õnne. Kondratjev nägi ka murelikke ja väsinud, vahel harva isegi lihtsalt 
süngeid nägusid. Üks noormees istus tee kõrval keset võililli, rebis neid üksteise järel maast ja 
puhus neid raevukalt. Oli näha, et ta mõtted uitavad kusagil kaugel-kaugel ja need mõtted 
pole hoopiski lõbusad. 

Rõivastatud olid lapselapselapsed lihtsalt ja igaüks erinevalt. Vanemad mehed kandsid pikki 
pükse ja lahtise kaelusega pehmeid kuubi, naised samuti pükse või kaunilõikelisi pikki kleite. 
Noormehed ja tütarlapsed olid peaaegu kõik lühikestes laiades pükstes ja valgetes või 
värvilistes pluusides. Muuseas leidus ka moenarre, kes uhkeldasid purpursete või kullakarva 
keepidega, mis olid heidetud lühikestele heledatele, kuldsete tikanditega ... särkidele, 
otsustas Kondratjev. Moenarridele vaadati järele. 

Linnas oli vaikne. Igatahes ei olnud kuulda mingit mehhaanilist müra. Kondratjev kuulis 
ainult inimhääli ja vahetevahel kusagil muusikat. Peale selle kohisesid puud ja vahel harva 
kostis ülelendava pterokaari pehme fr-r-rr. Õhusõidukid liikusid tavaliselt nähtavasti suures 
kõrguses. Ühesõnaga, kõik ei olnud siin Kondratjevile täiesti võõras, olgugi et oli väga veider 
kõndida suures linnas mööda jalgradu ja liivatatud teid, riivates rõivastega põõsaste oksi. 
Umbes niisugused olid saja aasta eest linnalähedased pargid. Kondratjev oleks võinud siin 
täiesti kodus olla, kui ta ainult ei oleks tundnud ennast nii tühisena, kahtlemata tühisemana 
kui ükskõik missugune nendest lühikeste hõlmadega purpursetest ja kullakarva moenarridest. 
Ta jõudis järele mehele ja naisele, kes läksid käe alt kinni hoides. Mees jutustas: 

«... selles kohas astub sisse viiul — ta-la-la-la-a! — ja siis korioola peen ja õrn niidike — ti-ii- 
ta-ta-ta . .. ti-i-1!» 

See tuli tal välja väga siiralt. Naine vaatas armastuse ja, vaimustusega talle otsa. 

Teepervel seisid kaks vanemat inimest ja vaikisid. Äkki ütles üks süngelt: 

«Ta ei oleks ikkagi pidanud poisile sellest rääkima.» 

«Nüüd on juba hilja,» vastas teine ja nad vaikisid jälle. 

Kondratjevile tulid aeglaselt vastu kolm inimest — pikakasvuline kahvatu tütarlaps, hiiglaslik 
elatanud hindu ja mõtlik, hajameelselt naeratav noormees. Tütarlaps kõneles, tehes järske 
liigutusi rusikasse surutud käega: 


«Küsimus tuleb lahendada alternatiivselt. Kunstnik võib olla sensualist või mitte. Kolmandat 
võimalust olla ei saa. Vähemalt mitte praegu. Ma ei saa väärikateks pidada neid võtteid, mida 
kasutab Valladolid. Ta mängib ruumiliste suhetega. See on odav — juba kas või sellepärast, et 
see on tehnika, mitte kunst. Ta on lihtsalt ükskõikne ja ennast täis lollpea.» 

«Maša, Maša!» põristas hindu laitvalt, 

«Ärge peatage teda, õpetaja Jašpal, las ta räägib,» ütles noormees. 

Kondratjev pöördus rutates kõrvalrajale, läks edasi piki hekki, mis kirendas suurtest kollastest 
ja sinistest õitest, ning jäi nagu kinninaelutatult seisma. Ta ees oli iseliikuv tee. 

Kondratjev oli Zenjalt juba kuulnud imetlusväärsetest iseliikuvatest teedest. Nende ehitamist 
oli alustatud ammu ja nüüd läbisid nad katkematu paljuharulise süsteemina arvukaid linnu, 
ulatudes üle kogu mandri Püreneedest Tjan-Sanini, lõuna suunas läbi Hiina tasandiku Hanoini 
ja Ameerikas Fort Yukonist Tulemaani. Zenja jutustas nendest teedest uskumatuid asju. Ta 
rääkis, et need ei vaja energiat ega karda aega; kui nad purustatakse, siis taastuvad nad ise, 
tõusevad kergesti mägedele ja sirutuvad sildadena üle kuristike. Zenja sõnade järgi 
eksisteerivad ja liiguvad need teed seni, kuni päike paistab ja maakera on terve. Ja veel rääkis 
Zenja, et iseliikuvad teed ei olegi tegelikult teed, vaid millegi poolelusa-poolelutu voolud. 
Tee voolas Kondratjevist mõne sammu kaugusel kuue ühtlase halli joana. Need olid Suure 
Tee nõndanimetatud ribad. Ribad liikusid erineva kiirusega ning neid eraldasid üksteisest ja 
tänavate rohust madalad valged barjäärid. Ribadel istusid, seisid ja kõndisid inimesed. 
Kondratjev lähenes ja tõstis kõheldes jala barjäärile. Ja siis, kummardudes ja kuulatades, 
kuulis ta Suure Tee häält: kriginat, krabinat, sahinat. Tee roomas tõepoolest. Kondratjev 
jõudis otsusele ja astus üle barjääri. 

Ta oleks peaaegu kaotanud tasakaalu — keegi toetas teda küünarnukist —, ajas end sirgu, 
seisis veidi aega ja läks üle järgmisele ribale. 

Tee voolas künkalt alla ja Kondratjev nägi teda nüüd kuni kauguses sinava silmapiirini. Ta 
läikis päikesepaistel, nagu oleks kaetud gudrooniga. 

Kondratjev hakkas silmitsema männilatvade kohal möödaujuvaid majakatuseid. Ühel katusel 
helkis hiiglaslik seadeldis, mis koosnes peente võre jäte konstruktsioonide külge kinnitatud 
suurtest ruudukujulistest peeglitest. Kõigil katustel seisid punased, rohelised, kullakarva ja 
hallid pterokaarid. Sajad pterokaarid ja helikopterid hõljusid linna kohal. Piki teed, varjates 
kauaks ajaks päikese, ujus kumedalt vilistades ja mürisedes kolmnurkne õhulaev ning kadus 
metsa taha. Keegi ei tõstnud pead. Kaugel uduvines ilmusid nähtavale mingi ehitise — torni 
või televisioonimasti piirjooned. Tee voolas sujuvalt, tõugeteta, rohelised põõsad ja pruunid 
männi -tüved jooksid lõbusalt mööda, okste vahel ilmusid nähtavale ja kadusid suured 
klaasseintega hooned, heledad suvilad, lahtised rõdud läikivate kirjude varikatuste all. 
Kondratjev taipas äkki, et tee kannab teda Sverdlovski äärelinna. Olgu peale, mõtles ta. Ongi 
hea. See tee võib tõenäoliselt viia kuhu tahes. Siberisse, Hiinasse, Vietnami. Ta istus ja haaras 
kätega põlvede ümbert kinni. Istuda ei olnud pehme, kuid ka mitte kõva. Kondratjevist 
eespool istusid kolm noormeest türklase viisi, kummargil mingisuguste mitmevärviliste 
ruudukeste kohal. Arvatavasti lahendasid nad geomeetriaülesannet. Aga võib-olla ka 
mängisid. «Milleks on vajalikud need teed?» mõtles Kondratjev. Vaevalt tuleb kellelegi pähe 
niimoodi näiteks Vietnami või Hiinasse sõita. Liiga väike kiirus .. . ja liiga kõva. On ju 
olemas stratoplaanid, suured kolmnurksed laevad, lõppude lõpuks ka pterokaa-rid ... Mis 
kasu on siis teest? Ja kui palju see arvatavasti maksma läks! Ta meenutas, kuidas sajand tagasi 
taid ehitati — mitte iseliikuvaid, vaid kõige harilikumaid ja seejuures mitte väga häid teid. 
Tohutu suured poolautomaadid, gudroonihais, lämmatav kuumus ja tolmustes kabiinides 
higised, kurnatud inimesed. Suurde Teesse aga on mahutatud põrgulik hulk tööd ja mõtteid, 
kahtlemata palju rohkem kui Gobi magistraali. Ja kõik 

nähtavasti ainult selleks, et oleks võimalik maha astuda, kus soovid, peale istuda, kus soovid, 
roomata millegi üle muretsemata ja noppida teel kummeleid. Veider, arusaamatu, 
ebaratsionaalne. Aga ometi on kahekümne teine sajand! 

Klaasseinalised majakorrused männilatvade kohal lõppesid järsku. Mändide kohale kerkis 
hiiglaslik hall graniidirahn. Kondratjev hüppas jalule. Rahnu tipul, käsi linna kohale sirutatud 
ja kogu keha ettepoole kummardunud, seisis tohutu suur inimene. See oli Lenin — 
samasugune, nagu kunagi seisis ja arvatavasti praegugi seisab Soome vaksali esisel väljakul 
Leningradis. «Lenin!» mõtles Kondratjev. Ta oleks seda peaaegu valjusti öelnud. Lenin on 
sirutanud käe selle linna kohale, selle maailma kohale, sest see on tema maailm — sellisena, 
sädelevana ja kaunina, nägi ta seda kaks sajandit tagasi .. . Kondratjev seisis ja vaatas, kuidas 
hiiglamonu-ment kaob klaaskatuste kohal helesinisesse vinesse. 

Männid muutusid lühemaks ja tihedamaks. Minutiks avanes tee kõrval lagendik, millel salk 
kombinesoonides inimesi askeldas mingisuguse keeruka mehhanismi juures. Tee libises kitsa 
poolringikujulise kaarsilla alt läbi ja möödus viidast, millele oli kirjutatud: «Matrossovo 15 
km. Kollase Vabriku teeharu 6 km» ja veel midagi, mida Kondratjev ei jõudnud lugeda. Ta 
vaatas ringi ja nägi, et inimesi on teeribadel vähemaks jäänud. Vastassuunas liikuvad ribad 
olid hoopis tühjad. Matrossovo on arvatavasti asula. Aga Kollane Vabrik? Männitüvede vahel 
vilksatas pikk rõdu, millel seisid lauad. Laudade taga istusid inimesed, sõid ja jõid. 
Kondratjev tundis nälga, kuid pärast lühikest kõhklust otsustas veel vastu pidada. Tagasiteel, 
mõtles ta. Oli väga meeldiv tunda terve inimese tugevat nälga ja teada, et iga hetk on võimalik 
seda kustutada. 

Männid hõrenesid ja kusagilt kerkis esile õhtupäikese kiirtes helkiv ülilai automagistraal. 
Sellel veeresid ridadena koletislikud kahe, kolme ja isegi kaheksa Šassiiga või hoopis ilma 
šassiita tömbininalised masinad, tohutu suured vagunitaolised veokastid kaetud eredavärvilise 
plastmassiga. Veokid liikusid Kondratjevile vastu, linna suunas. Kusagil lähedal suubus 
automagistraal nähtavasti linnaalustesse mitmekorruselistesse = tunnelitesse. 

Lähemalt vaadates pani Kondratjev tähele, et veokitel ei olnud kabiine ega üldse kohta 
inimese jaoks. Veokid veeresid tasa unnates tiheda vooluna, hoidudes üksteisest kahe-kolme 
meetri kaugusele. Nende vahelt paistsid Kondratjevile mõned samasugused masinad, mis 
liikusid vastupidises suunas. Seejärel ilmus tee äärde jälle tihe padrik ja automagistraal kadus 
silmist. 

«Eile sõitis üks veok teelt kõrvale,» ütles keegi Kond-ratjevi selja taga. 

«See oli sellepärast, et jõukontroll on maha võetud. Kaevatakse uusi korruseid.» 

«Seda küll. Aga mulle ei meeldi siiski need ninasarvikud. » 

«Pole viga, varsti lõpetame mitmekihilise konveieri, siis võib magistraali sulgeda.» «Ammu 
oleks aeg...» 

Eespool ilmus nähtavale veel üks laudadega rõdu. 

«Ljoša! Ljoša!» hüüti ühe laua tagant ja viibati käega. 

Noormees ja neiu Kondratjevi ees viipasid samuti, läksid üle aeglasele ribale ja astusid rõdu 
kohal murule. Veel mõned inimesed lahkusid sealsamas teelt. Kondrat-jev tahtis juba 
sedasama teha, kuid märkas teeviita «Kollase Vabriku teeharu 1 km» ja jäi paigale. 

Ta astus maha teeharu kohal. Puutüvede vahelt paistis kitsas jalgrada, mis suundus mööda 
suure künka nõlva üles. Künka tipul olid loojangutaeva taustal selgesti näha väikeste ehitiste 
piirjooned. Kondratjev läks ruttamata mööda rada edasi, tajudes naudinguga jalge all pehmet 
maapinda. Vihma ajal on siin kindlasti porine, mõtles ta millegipärast. Mõni minut hiljem 
jõudis ta künka tipule ja peatus hiiglasuure, nagu talle näis, silmapiirini ulatuva kraatri serval. 
See, mis avanes pilgule kraatris, oli nii rabavas vastuolus rahuliku, pehme rohelusega sinise 
õhtutaeva all, et Kondratjev taandus, sulges silmad ja raputas pead. Kraatri põhjas kihises 
põrgu. Tõeline põrgu kurjakuulutavate sinakasvalgete sähvatustega, keerleva oranži suitsuga 


ja pulbitseva, punaselt hõõguva viskoosse vedelikuga. Miski kerkis ja pundus seal aeglaselt 
nagu mädapaise, lõhkes, paisates laiali oranže leegiräbalaid, mäh-kus mitmevärvilisse suitsu, 
auras, pildus tuld ja sädemeid, pundus pikkamööda uuesti ja lõhkes jälle. Raevunud 

mateeria pööristes sähvisid haralised välgud, tekkisid ja kohe kadusid jälle ebamäärased, 
koletislikud vormid, keerlesid vihurid, tantsisid helesinised ja roosad viirastused. Võlutult 
vaatles Kondratjev kaua seda ebatavalist pilti. Siis toibus ta pikkamööda ja hakkas märkama 
ka midagi muud. 

Põrgu oli hääletu ja püsis rangetes geomeetrilistes piirides. Ühtki heli ei kostnud tule ja suitsu 
grandioossest tantsust, ükski leegikeel ega suitsupilv ei ületanud teatavat piiri, ja terasemalt 
vaadates nägi Kondratjev, et kogu selle suure, kauge silmapiirini ulatuva põrgukatla kohal 
kummus vaevumärgatav läbipaistev kuppel, mille serv suubus kraatri põhja katvasse betooni 
— kui see oli betoon. Seejärel pani Kondratjev tähele, et kuppel oli kahe- või isegi 
kolmekordne, sest aeg-ajalt võis kraatri kohal õhus näha tasapinnalisi välgatusi, mis tõe- 
näoliselt olid kraatris toimuvate sähvatuste peegeldused ülemise kupli sisepinnalt. Kraater oli 
sügav, tema järsk ühtlane nõlv, mida kattis mingi hall sile materjal, laskus vähemalt saja 
meetri sügavusse. Mõõtmatu kupli «lagi» ei ulatunud kraatri põhjast rohkem kui umbes 
viiekümne meetri kõrgusele. See oligi ilmselt Kollane Vabrik, millest olid teatanud kirjad 
teeviitadel. Kond-ratjev istus rohule, haaras kätega põlvede ümbert kinni ja hakkas kuplit 
silmitsema. 

Päike loojus, kraatri hallil nõlval mängles mitmevärviline vastuhelk. Üsna varsti märkas 
Kondratjev, et pulbitsevas põrgukatlas ei valitse täielik kaos. Aeg-ajalt tekkisid suitsus ja tules 
mingisugused korrapärased te-ravapiirilised varjud, kord liikumatud, kord kiiresti liikuvad. 
Neid oli väga raske jälgida, kuid kord hajus suits äkki mõneks hetkeks ja Kondratjev nägi 
küllalt selgesti keerukat masinat, mis sarnanes pikkjalg-ämblikuga. Masin hüples ühel kohal, 
otsekui oleks ta püüdnud jalgu viskoossest hõõguvast massist välja tõmmata või oma pikkade 
läikivate jäsemetega seda keevat massi segada. Siis sähvatas tema all miski ja ta mähkus jälle 
oranžidesse suitsupilvedesse. 

Üle Kondratjevi pea lendas turtsudes väike helikopter. Kondratjev tõstis silmad ja saatis seda 
pilguga. Helikopter jõudis kupli kohale, põikas äkki kõrvale ja langes kivina alla. 
Kondratjev - ahhetas ja hüppas jalule. 

Helikopter seisis juba kupli «lael». Näis, et ta lihtsalt ripub liikumatult leegikeelte kohal. 
Helikopterist väljus pisitilluke must inimkogu, kummardus ning kätele ja põlvedele toetudes 
vaatas alla «põrgusse». 

«Ütle, et ma tulen tagasi homme hommikul!» hüüdis keegi Kondratjevi selja taga. 

Tüürimees pöördus ringi. Sealsamas lähedal seisid lopsakatesse sirelipõõsastesse uppunult 
kaks nägusat ühekorruselist, suurte valgustatud akendega majakest. Aknad olid poolest saadik 
põõsastega varjatud ja nõrgas tuules õõtsuvad oksad paistsid eredate helesiniste nelinurkade 
taustal peente ažuursete siluettidena. Kostsid kellegi sammud. Siis peatusid sammud hetkeks 
ja sama hääl hüüdis: 

«Ja palu ema, et ta teataks Borissile!» 

«Hea küll!» vastas naisehääl. 

Ühe maja akendes kustus valgus. Teisest majast kostis nukker meloodia. Siristasid 
rohutirtsud, kostis lindude unist vidistamist. Selles vabrikus igatahes ei ole mul midagi peale 
hakata, mõtles Kondratjev. 

Ta tõusis ja asus tagasiteele. Mõne minuti eksles ta põõsastikus teerada otsides, leidis siis 
selle ja hakkas sammuma mändide vahel. Rada valendas ähmaselt tähtede valguses. Veel 
mõni minut hiljem nägi Kondratjev eespool teeviida sinakaid huumlampe ja peaaegu joostes 
laskus iseliikuva tee äärde. Tee oli tühi. 


Kondratjev hüüdis: «Hopp! Hopp!» ja hüppas nagu jänes ühelt ribalt teisele, kuni jõudis linna 
poole liikuva ribani. Ribad helendasid tuhmilt jalge all, vasakul ja paremal ujusid mööda 
põõsaste ja puude tumedad massid. Kaugel eespool kumas taevas sinakalt — seal oli linn. 
Kondratjev tundis äkki hirmsat nälga. 

Ta lahkus teelt sellesama laudadega rõdu juures, mille kõrval seisis viit: «Kollase Vabriku 
teeharu 1 km». Rõdul oli valge ja kärarikas ning lõhnas maitsva toidu järele. Rahvast oli nii 
palju, et Kondratjev lausa imestas. Lisaks laudadele — neid oli vähemalt viiskümmend ja nad 
seisid poolringis — oli inimesi täis ka laudade-vaheline poolring, kus istuti ja lebati 
mingisugustel eredavärvilistel ümmargustel madratsitel. Suur kuhi niisuguseid madratseid 
seisis rõdu nurgas. Siin küll õhtust süüa ei saa, mõtles Kondratjev nukralt, kuid tõusis 

siiski mööda astmeid üles ja peatus lävel. Lapselapselapsed jõid, sõid, naersid, vestlesid ja 
isegi laulsid. 

Kondratjevit tõmbas otsekohe käisest üks pikakoivaline lapselapselaps lähima laua taga. 
«Istuge, istuge, seltsimees,» ütles ta püsti tõustes. 

«Tänan,» pomises Kondratjev. «Aga teie ise?» 

«Pole viga! Ma olen juba söönud, ja üldse — ärge muretsege.» 

Kondratjevil ei olnud aimugi, mida öelda või kuidas käituda. Ülimalt kohmetuna võttis ta istet 
ja asetas käed põlvedele. Suurt kasvu tumedanäoline mees, kes istus tema vastas ja sõi 
sügavalt taldrikult midagi väga isuäratavat, tõstis pilgu tema poole ja küsis ebaselgelt: 
«Noh, kuidas seal on? Venitavad?» 

«Mida venitavad?» küsis Kondratjev. 

Kõik laua ümber olijad vaatasid talle otsa. 

Tõmmu hiiglane tõmbas näo viltu, neelas ja ütles: 

«Te ju tulite Anjudinist?» 

«Ei,» ütles Kondratjev. «Ma tulin Kollasest Vabrikust.» — Kui ma ainult mingit rumalust 
välja ei pahvataks, mõtles ta. 

«Kus see on?» küsis uudishimulik noor naine, kes istus Kondratjevist paremal pool. 
«Kollase Vabriku teeharuni on üks kilomeeter,» pomises ekstüürimees. «Seal tuleb minna 
künkale ja . .. majade juurde... » 

«Mis tööd te seal teete?» 

Kondratjev oleks tahtnud tõusta ja ära minna. «Vaadake ... » alustas ta. 

Kuid samal hetkel ütles vasakul istuv jässakas nooruk rõõmsalt: 

«Ma tean, kes te olete! Te olete tüürimees Kondratjev «Taimõrilt»!» 

«Oh, vabandage!» ütles naine. «Ma ei tundnud teid ära. Vabandage!» 

Tumedanäoline mees tõstis otsekohe parema käe, peopesa ülalpool, ja esitles ennast: 
«Moskvitšov. Joann. Nüüdsel ajal Ivan.» 

Paremal pool istuv naine ütles: 

«Zavadskaja, Jelena Vladimirovna.» 

Jässakas nooruk liigutas laua all jalgu ja ütles: 

«Bassevitš. Meteoroloog.» 

Meteoroloogi ja Joann Moskvitšovi vahele kiilutud väike heledapäine tütarlaps piiksus 
lõbusalt: 

«Raskete süsteemide operaator Marina Tšernjak... » 

Ekstüürimees Kondratjev tõusis ja kummardas. 

«Mina ei tundnud teid ka kohe ära,» kuulutas Mosk-vitšov. «Te olete toredasti paranenud. 
Aga meie istume siin ja ootame. Ei jätku planetoplaane, jääb üle ainult istuda ja satsiivit süüa. 
Täna päeval pakuti meile kaht-teistkümmend kohta moonaveotanklaeval — arvati, et me ei 


ole nõus. Meie hakkasime rumalast peast liisku heitma ja selle ajaga laaditi tanklaevale rühm 
vorkutalasi. Aga tüsedad poisid olid! Kaheteistkümnele kohale mahtus vaevalt kümme, 
ülejäänud viis on siin,» ta puhkes ootamatult naerma, «istuvad ja söövad satsiivit!... 
Muuseas, kui õige võtta veel üks portsjon? Kas teie olete juba õhtust söönud?» 

«Ei,» vastas Kondratjev. 

Moskvitšov puges laua tagant välja. 

«Siis ma toon teile kohe.» 

«Palun,» ütles Kondratjev tänulikult. 

Joann Moskvitšov eemaldus, surudes ennast läbi laudade vahelt. 

«Jooge veini,» ütles Jelena. Vladimirovna ja nihutas Kondratjevi poole oma pokaali. 

«Tänan, ma ei j00,» ütles Kondratjev mehhaaniliselt. Kuid samas meenus talle, et ta ei ole 
enam astronaut ega saa kunagi astronaudiks. «Vabandage. Meelsasti.» 

Vein oli aromaatne, kerge ja maitsev. Nektar, mõtles Kondratjev. Jumalad joovad nektarit. Ja 
söövad satsii-vit. 

«Kas te lendate meiega?» piiksus raskete süsteemide operaator. 

«Ei tea,» ütles Kondratjev. «Võib-olla. Aga kuhu te lendate?» 

Lapselapselapsed vahetasid pilke. 

«Me oleme vabatahtlikud,» ütles Bassevitš. «Me lendame Veenusele. Veenus tuleb muuta 
teiseks Maaks.» 

Kondratjev ajas end järsult sirgu ja pani pokaali lauale. 

«Veenus?» küsis ta uskumatult. Ta ju mäletas hästi, missugune oli Veenus. «Aga kas te olete 
kunagi Veenusel olnud?» 

«Meie mitte,» ütles Jelena Vladimirovna. «Moskvitšov on olnud, aga see pole ju oluline. Halb 
on, et ei jätku planetoplaane. Me ootame juba kolm päeva.» 

Kondratjevile meenus, kuidas ta oli esimese klassi planetoplaanil kolmkümmend kolm päeva 
tiirelnud ümber Veenuse, söandamata planeedile laskuda. 

«Jah,» ütles ta kibeda irooniaga, «ebameeldiv on nii kaua oodata... » 

Siis vaatas ta ehmunult valgepäise raskete süsteemide operaatori otsa: 

«Vabandage, kas teie ka lendate Veenusele?» 

«Mul on terviseindeks kaheksakümmend kaheksa,» ütles operaator veidi solvunult. 
«Vabandage . .. Muidugi. . . kaheksakümmend kaheksa . . .» pomises Kondratjev. 
Radioaktiivsed kõrbed, mõtles ta. Aatomivulkaanid. Mustad tormid... 

Moskvitšov tuli tagasi ja asetas prantsatades lauale kandmiku, mis oli täis tasse ja taldrikuid. 
Taldrikute vahel seisis kõhukas pikakaelaline pudel. 

«Nii,» ütles ta. «Sööge, seltsimees Kondratjev! Siin on satsiivi, siin, kui soovite, kaste... 
Maitseained ... Dessert. .. Jää. Jooge seda! «Jaspis». See maitseb teile... Pegov rääkis jälle 
Anjudiniga. Planetoplaani lubatakse homme kell kuus.» 

«Eile lubati meile ka planetoplaani «homme kell kuus»,» ütles Bassevitš. 

«Ei! Nüüd juba kindlasti! Astronaudid tulevad tagasi. D-kosmoplaanid ei ole moonaveo- 
tanklaevad. Kuussada inimest korraga, Maalt Veenusele kakskümmend tundi. Ülehomme 
samal ajal oleme juba seal.» 

«Hurraa astronautidele!» hüüatas nooruk ootamatult ja sirutas pokaali Kondratjevi poole. 
«Hurraa! Hurraa!» reageeris kohvik elavalt, keegi hakkas suurepärase kõmiseva bassiga 
laulma: «Astro-plaani raske kogu tühjusesse kaob ... » Ülejäänud sõnadest ei olnud võimalik 
aru saada, kõike mattis kujutlematu kära, naer, aplaus ... 

Kondratjev rüüpas kiiruga pokaalist ja koondas tähelepanu uuesti taldrikule. 

Moskvitšov sõi samuti satsiivit ja kõneles: 

«D-kosmoplaanid viivad kuu ajaga Veenusele pool miljonit inimest. .. Kõik seadmed ja 
kogu varustuse... 

Vajalikud on oma tehased. Aitab! Sada aastat oleme seal elanud koeraelu — ilma 
erirõivastuseta ära pista ninagi välja. Ammu on aeg! ...» 

«Ei olnud mingit põhjust seal elada,» ütles äkki Za-vadskaja. 

«Kuidas te võite nii öelda?» piiksatas raskete süsteemide operaator kaeblikult. «Te räägite 
alati nii, Jelena Vladimirovna... Ärge kuulake teda,» ütles tütarlaps Kondratjevi poole 
pöördudes. «Ta räägib alati nii, aga tegelikult ei mõtle seda hoopiski... » 

«Mõtlen küll,» ütles Jelena Vladimirovna. «Ja mu seisukoht on Nõukogule teada. Väga hästi 
oleks võinud ehitada sinna automaattehased ja ära tulla.» 

«Ära tulla,» ütles Moskvitšov heasüdamlikult. «Või veel... Ei, kallis Jelena Vladimirovna, ära 
tulla ... » 

Nooruk ütles metalse häälega: 

«Kuhu meie jalg on astunud, sealt me ei taandu.» 

«Kas me oleme seal siis asjata surma läinud?» hüüatas valgepäine tütarlaps. 

«Asjata,» ütles Jelena Vladimirovna. «Tarvis on elada, mitte surra.» 

«Kah asi!» ütles nooruk. «Maal surrakse samuti. Surevad isegi noored! Ja kui on tarvis surra 
selleks, et pärast meid elataks, siis sureb igaüks meist kõhklematult. Nii on alati olnud ja nii 
jääb!» 

«Eks sa kuule!» mõtles Kondratjev heakskiitvalt. 

«Me ei luba teid surra,» ütles Jelena Vladimirovna. «Palun püüdke kuidagi ilma selleta läbi 
saada.» 

«Oh, küsimus pole ju selles,» ütles tütarlaps. «Me ei rääkinud sellest. Jelena Vladimirovna, 
teie jutu järgi tuleb nii välja, et plaan «Veenus» ei ole vajalik.» 

«Jah, ei ole vajalik,» ütles Jelena Vladimirovna lihtsalt. 

«Kuidas ei ole vajalik?» küsis Moskvitšov ähvardavalt ja nihutas taldriku eemale. «Meid on 
seal kaks-, kümmend tuhat inimest, me anname Maale seitseteist protsenti energiat ja 
kaheksakümmend viis protsenti haruldasi metalle, aga elada on meil raske. Järjekorras käime 
kasvuhoones murul lebamas. Sinist taevast ei näe kuude viisi.» 

«Mida paganat te siis seal kükitate?» pöördus ärrita- 

tult ringi naaberlaua taga istuv laiaõlgne mees. «Saaksime kuidagi läbi ka ilma teie 
protsentideta...» 

«Sinu käest ei küsitud,» vastas Moskvitšov pead pööramata. 

Laiaõlgne mees haaras otsekohe oma tooli ning surus ennast Kondratjevi ja Jelena 
Vladimirovna vahele. 

«Ei küsitud?» ütles ta. «Aga oleks võinud küsida, Vanja.» Ta pöördus Kondratjevi poole: 
«Mina olen Seghers, kaevur. Otsustage ise, Sergei Ivanovitš. Me kaevame juba kümme aastat 
Šahti Maa keskpunkti suunas. Meid on samuti kümme tuhat. Nüüd paisatakse kõik Veenusele. 
Meilt võetakse ära tootmisvahendid, palutakse abi. Kus on siis õiglus?» 

«Te ju võiksite keelduda,» ütles tüürimees kaastundlikult. 

Lapselapselaste nägudele ilmus hämmeldus ja Kondratjev taipas, et oli lõpuks midagi rumalat 
öelnud. Teda vaadati nii, nagu oleks ta kaevuril soovitanud lasteaia tühjaks varastada. 
«Kuidas ... keelduda?» küsis kaevur pineva häälega. 

«Andestage,» pomises Kondratjev. «Ma vist. . . Üldse, ärge pöörake mulle tähelepanu.» 

Kõik naeratasid. Kaevur nähtavasti taipas, et eks-tüürimehest on vähe abi, ja apelleeris Jelena 
Vladimirovna poole. 

«On ju õigus, Jelena Vladimirovna?» küsis ta. 

«Teie Šahti soovitasin ma juba viis aastat tagasi sulgeda,» ütles Jelena Vladimirovna jäise 
häälega. 

Moskvitšov puhkes kahjurõõmsalt naerma. 


«Oh arstid, arstid!» hüüatas ta. «Iseenesele nuhtluseks valisime teid Nõukogusse!» 

«Me tahame tööd!» ütles tütarlaps. «Saage aru! Suurt ja vastutusrikast tööd, nii et töötaks 
kogu Maa! Et oleks lõbus ja raske! Kuidas siis teisiti? Mida ma oma raskete süsteemidega 
Maal teha saan? Noh, nihutan mõne maja ühest kohast teise, kaevan tehase jaoks süvendi ... 
Aga kas see on siis kõik, mida ma suudan? Laske mul raketodroomi ehitada.» Ta viipas 
rusikasse surutud käega. «Laske mul sohu linna rajada! Ja et oleks torm! Ja maa-alused 
plahvatused! Ja et pärast öeldaks: «Selle linna ehitas Marina Tšernjak», saate aru?» 

«Noh... ilma tormi ja plahvatusteta oleks parem,» ütles Moskvitšov. 

«Õigus, Marinka!» hüüti naaberlaudade tagant. «Muidu istume siin Maal üksteise kukil ja 
mingeid arenemisvõimalusi ei ole ... » 

Marina selja taha kerkis väga suure ninaga kõhetu nooruk. 

«See kõik on õige,» ütles ta mõtliku häälega. «Ma ise olen lõhkaja ja ihkan hirmsasti suuri 
plahvatusi. Aga asjal on veel teine külg. Peamine külg, vabandage, Jelena Vladimirovna. 
Kakskümmend tuhat inimest töötavad Veenusel rasketes tingimustes. Need on väga head 
inimesed. Ma ütleksin otse välja — parimad inimesed. Aga meie, kümme miljardit Maa 
elanikku, ei saa kuidagi nii kaugele, et neid aidata! See on lihtsalt häbi! Ja mis siis sellest on, 
et nad tahavad töötada Veenusel? See on nende õigus — töötada Veenusel! Ja kui nad juba 
kord ei taha sealt ära tulla, siis peame neid aitama. Ja — vabandage, Jelena Vladimirovna — 
aitamegi!» 

«Mu kallis!» põristas Joann Moskvitšov liigutatult. «Mu kallid kümme miljardit! ... » 

Jelena Vladimirovna vaatas suureninalisele noorukile lõpmatult targa pilguga otsa, naeratas 
ja ütles: 

«Jah, jah, selles ongi kogu asi.» 

«Oh kui toredad nad on!» mõtles Kondratjev lõbusalt. «Kõigil on õigus!» 

«Jelena Vladimirovna,» küsis ta häält tasandades, «aga miks te siis ise Veenusele lendate?» 
«Veenusel on praegu veel väga vähe kirurgiakabi-nette,» vastas Jelena Vladimirovna samuti 
poolsosinal. «Mina olen embrüomehhaanik ja võin töötada ilma kabinetita, igasugustes 
tingimustes, isegi vööst saadik soos ...» 

Kondratjev vaatas ringi. Kaevur oli oma tooli Mosk-vitšovile lähemale nihutanud ning 
Moskvitšov ründas teda nüüd koos suureninalise noorukiga, tema aga kaitses ennast ägedalt. 
Jässakas Bassevitš sosistas midagi raskete süsteemide operaatorile. Jelena Vladimirovna oli 
silmad pilukile tõmmanud ja vaatas mõtlikult üle ümberolijate peade. Kondratjev tõusis ja 
astus tasahiljukesi trepile, öö oli kuupaistetu ja selge. Madalal musta vormitu metsamassiivi 
kohal seisis erevalge Vee- 

nus. Kondratjev silmitses seda kaua ja mõtles: «Kui õige teeksin katset sinna pääseda? 
Ükskõik kellena — mullatöölisena, mingisuguse transportööri juhina või lõhkajana?» 
«Vaatate?» kostis pimedusest hääl. «Mina ka vaatan. Ootan, kuni ta loojub, ja lähen 
magama.» Hääl oli rahulik ja väsinud. «Teate, ma mõtlen ja mõtlen. Veenusele aiad rajada. .. 
Suure oherdiga Kuusse auk puurida. Teate, Tšehhovil oli niisugune humoresk — vanataat oli 
ettenägelik. Meie olemasolu eesmärgiks on lõppkokkuvõttes energiat kulutada... Ja seda 
võimalust mööda nii, et enesel oleks huvitav ja teistel kasulik. Aga Maal on nüüd raske 
energiat kulutada. Meil on kõik ja me oleme liiga võimsad. Peatuda ei ole inimese loomuses. 
Vastuolu, kui soovite. . . Muidugi on ka praegu palju inimesi, kes töötavad täie pingega, — 
uurijad, pedagoogid, profülaktikud, kunstnikud .. . Agrotehnikud, assenisaatorid... Ja neid on 
ka tulevikus alati palju. Aga mida peavad tegema ülejäänud? Kui inimene tahab saada 
inseneriks, operaatoriks, raviarstiks . . . Üks või teine muidugi andub kunstile, kuid enamik ju 
ei otsi kunstist pelgupaika, vaid inspiratsiooni. Otsustage ise — toredad noored inimesed... 


Neil on vähe ruumi! Neil on tarvis midagi õhku lasta, ümber teha, ehitada... Ja ehitada mitte 
maja, vaid vähemalt maailma — täna Veenust, homme Marssi, ülehomme veel midagi. .. 
Nõukogu tegi hästi! Algab inimkonna planeetidevaheline ekspansioon, suure akumulaatori 
tühjenemine ... Kas te olete minuga nõus, seltsimees?» 

«Teiega olen ma ka nõus,» ütles Kondratjev. 


LAUAKE, KATA END! 


Zenja ja Sheila töötasid. Zenja istus laua ääres ja luges Hardway «Kiiruse filosoofiat». Laud 
oli täis raamatuid, mikroraamatute linte, albumeid ja vanade ajalehtede aastakäike. Põrandal, 
kus vedelesid laialipillatult mikroraamatute karbid, seisis kantav pult sidepidamiseks 
Iformaariumiga. Zenja luges kiiresti, niheles kannatamatusest ja tegi sageli märkmikku 
ülestähendusi. 

Sheila istus sügavas tugitoolis, üks jalg teisel, ja luges Zenja käsikirja. Toas oli valge ja 
peaaegu vaikne, stereoviisori ekraanil vilkusid värvilised varjud, vaevukuuldavalt kostis 
vanaaegne õrn Lõuna-Ameerika meloodia. 

«Imetlusväärne raamat,» ütles Zenja. «Ma.ei suuda seda aeglaselt lugeda. Kuidas ta seda 
tegi?» 

«Hardway?» küsis Sheila hajameelselt. «Jah, Hardway on suur meister.» 

«Kuidas ta seda saavutas? Ma ei saa aru, milles on saladus.» 

«Ei tea, sõbrake,» ütles Sheila käsikirjalt pilku tõstmata. «Ja mitte keegi ei tea. Ta ise ka ei 
tea.» 

«Hämmastav mõtete ja sõnade rütmi tunnetus. Kes ta on?» Zenja heitis pilgu eessõnale. 
«Strukturaalse lingvistika professor. Ahaa! Siis on arusaadav.» 

«Mitte midagi ei ole sulle arusaadav,» ütles Sheila. «Mina olen ka strukturaallingvist.» 

Zenja vaatas korraks tema poole ja süvenes uuesti lugemisse. Avatud akna taga tihenes 
hämarus. Tumedates põõsastes vilkusid jaaniusside sädemekesed. Uniselt häälitsesid hilised 
linnud. 

Sheila kogus käsikirja lehed kokku. 

«Oivalised inimesed!» ütles ta valjusti. «Julged inimesed. » 

«Tõesti?» hüüatas Zenja rõõmsalt ja pöördus tema poole. 

«Kas te tõepoolest kõik selle läbi elasite?» Sheila vaatas Zenjale pärani avatud silmadega 
otsa. «Elasite kõik selle läbi ja jäite inimesteks. Ei surnud hirmu pärast. Ei läinud üksindusest 
hulluks. Ausõna, Zenja, mõnikord näib mulle, et sa oled minust tõepoolest sada aastat vanem. 
» 

«Nonoh,» ütles Zenja. 

Ta tõusis, läks läbi toa ja istus Sheila jalge ette. Sheila pistis sõrmed ta punastesse juustesse ja 
ta surus põse vastu Sheila põlve. 

«Tead, millal oli kõige hirmsam?» ütles ta. «Pärast teist eetrisilda. Kui Serjoža tõstis mu 
amortisaatorist välja ja ma tahtsin juhtimiskeskusse minna, aga ta ei lasknud mind.» 

«Sellest sa ei kirjutanud,» ütles Sheila. 

«Juhtimiskeskusse jäid Falin ja Pollack,» ütles Zenja. «Nad hukkusid,» lisas ta pärast lühikest 
vaikust. Sheila silitas vaikides ta pead. 

«Tead,» ütles Zenja, «teatavas mõttes on esivanemad alati järglastest rikkamad. Nad on 
rikkamad unistuste poolest. Esivanemad unistavad sellest, mis järglastele on rutiin. Oh, 
Sheila, missugune unistus see oli — jõuda tähtedele! Me andsime kõik selle unistuse eest. 


Aga teie lendate tähtedele nagu meie lendasime suvevaheajaks ema juurde. Vaesed olete, 
vaesed!» 

«Igal ajastul on oma unistus,» ütles Sheila. «Teie unistus kandis inimese tähtedele, meie 
unistus aga toob ta tagasi Maa peale. Kuid see on juba hoopis teine inimene. » 

«Ma ei saa aru,» ütles Zenja. 

«Me ise ka ei saa sellest päriselt aru. See on ju unistus. Kõikvõimas Inimene. Universumi iga 
aatomi peremees. Loodusel on liiga palju seadusi. Me avastame neid seadusi ja kasutame neid 
ära, ja kõik nad segavad meid. Loodusseadusest ei saa üle astuda. Seda saab ainult järgida. 
Kui mõelda, siis see on ju väga igav. Aga Kõikvõimas Inimene lihtsalt muudab seadusi, mis 
talle ei meeldi. Võtab kätte ja muudab.» 

Zenja ütles: 

«Vanal ajal nimetati niisuguseid inimesi võluriteks. Ja nad elasid peamiselt muinasjuttudes.» 
«Kõikvõimas Inimene elab universumis. Nagu meie kahekesi selles toas.» 

«Ei,» ütles Zenja, «sellest ma ei saa aru. Paistab, et see käib üle mu mõistuse. Ma mõtlen vist 
väga proosaliselt. Eile mulle isegi öeldi, et minuga on igav vestelda. Ja ma ei solvunud. Ma ei 
saa tõepoolest veel kõigest aru.» 

«Kes ütles, et sa igav oled?» küsis Sheila kurjalt. 

«Oli keegi. . . Pole tähtis. Ma ei olnud tõepoolest vormis. Ruttasin väga koju.» 

Sheila võttis tal kõrvadest kinni ja vaatas talle silma. 

«See, kes sulle seda ütles,» sõnas ta, «on tänamatu eesel. Sa oleksid pidanud talle ülalt alla 
vaatama ja vastama: «Mina rajasin sulle tee tähtede juurde ja mu isa rajas sulle tee kõige selle 
juurde, mis sul praegu on,»» 

Zenja muigas: 

«Noh, niisugused asjad ununevad. Järglaste tänamatus on harilik nähtus. Minu vanaisa näiteks 
hukkus Leningradi all, aga ma isegi ei mäleta tema nime.» 

«Väga halb, et ei mäleta,» ütles Sheila. 

«Sheilake, Sheilake,» ütles Zenja kergemeelselt, «sellepärast järglased unustavadki, et 
esivanemad ei solvu.» 

Ta haaras Sheila sülle ja tahtis teda suudelda. Uksele koputati. 

«Säh sulle!» ütles Zenja rahulolematult. «Sisse!» hüüdis Sheila. 

Uks paotus ja naabri, assenisatsiooniinsener Juura hääl küsis: 

«Kas ma väga segan?» 

«Tulge sisse, tulge sisse, Juura,» ütles Sheila. 

«Noh, kui juba segada, siis segada,» lausus Juura ja astus sisse. «Kuulge, lähme aeda,» kutsus 
ta. 

«Mis me seal peale hakkame?» imestas Zenja. «Vaatame parem stereoviisorit.» 

«Stereoviisor on mul endalgi,» ütles Juura. «Lähme, Zenja, seal jutustate meile Sheilaga 
midagi Louis Pasteurist.» 

«Missugust jäätmejaama te teenindate?» päris Zenja. «Jäätmejaama? Mis asi see on?» 
«Harilik jäätme jaam. Sinna veetakse kokku igasugust kraami. . . pühkmeid, pesuvett. . . Seal 
töötatakse need ümber ja küllap vist lastakse kanalisatsiooni.» 

«Ahaa!» hüüatas assenisaator rõõmsalt. «Muidugi, meelde tuli. Jäätmetornid. Aga, Zenja, 
Planeedil ei ole ammu enam jäätmetorne!» 

«Ja mina sündisin poolteist sajandit pärast Pasteuri,» ütles Zenja. 

«Noh, siis jutustage doktor Morgenaust.» 

«Niipalju kui ma tean, sündis doktor Morgenau aasta pärast «Taimõri» starti,» vastas Zenja 
väsinult. 

«Ühesõnaga, lähme aeda. Sheila, võtke ta kaasa.» 


Nad astusid aeda ja istusid õunapuude alla pingile. Oü*täiesti pime, puud aias näisid 
mustadena. Sheila tõmbus külmakartlikult kerra ja Zenja jooksis majja jaki järele. Mõnda 
aega vaikisid kõik. Siis rebenes oksa küljest lahti suur õun ja põrkas tumeda potsatusega vastu 
maad. 

«Õunad kukuvad ikka veel,» ütles Zenja, «aga Newtoneid ei ole millegipärast näha.» 

«Sa mõtled polülooge "?» küsis Sheila tõsiselt. 

«J-jah,» ütles Zenja, kes oli lihtsalt tahtnud teravmeelitseda. 

«Esiteks, me kõik oleme praegu polüloogid,» ütles Juura ootamatu ärritusega. «Teie 
veeuputuseelsest seisukohast muidugi. Sest ei ole olemas bioloogi, kes ei tunne matemaatikat 
ja füüsikat, niisugune lingvist aga, nagu näiteks Sheila, ei saa läbi ilma psühhofüüsikata ja aja- 
loolise järgnevuse teooriata. Aga ma ju tean, mida te tahate öelda! Näete, Newtoneid ei ole! 
Temale anna entsüklopeedilist mõistust! Näete, kitsalt töötate! Sheila on ainult lingvist, mina 
olen ainult assenisaator ja Okada on üksnes okeanoloog! Palun väga, miks mitte kõik korraga, 
ühesainsas isikus? ... » 

«Appi!» hüüatas Zenja. «Ma ei tahtnud kedagi solvata! Ma lihtsalt tegin nalja!» 

«... Aga kas te teate, Zenjake, mis on tänapäeval nõndanimetatud kitsas probleem? Kogu elu 
mälud teda ja lõppu ei ole näha. See on ju kõige ootamatumate ülesannete põimik. Võtame 
kas või sellesama õuna. Miks kukkus just see õun? Mispärast just nimelt sellel silmapilgul? 
Õuna ja maapinna kokkupõrke mehhaanika. Impulsi ülekandumine. Protsessi pöörduvuse 
tingimused. Kukkumise kvantmehhaaniline pilt. Lõpuks, kuidas sellest neetud õunast ja tema 
kukkumisest kasu saada ...» 

«See on ju lihtne,» ütles Zenja lepitavalt. Ta kummardus, kobas maas ringi ja tõstis õuna üles. 
«Ma söön ta ära.» 

«Ei ole veel teada, kas see on maksimaalne kasu,» ütles Juura pilkavalt. 

«Siis söön mina,» ütles Sheila ja võttis Ženjalt õuna. 

«Muuseas, mis puutub kasusse ... » ütles Zenja pahaselt. «Teie, Juura, armastate väga rääkida 
kasust. Samal ajal sagivad ümberringi kujutlematult keerukad küberkoristajad, 
küberaednikud, küber-kärbse-ja-tõu-gusööjad, küber-singi-ja-juustuvõileiva-tegijad. See on 
1 Polüloog — sün: spetsialist paljudes teadusharudes. 

ju pöörane. See ei ole isegi enam suurtükiga varblaste laskmine, nagu meie ajal öeldi. See on 
sipelgate jaoks ühetoaliste individuaalkorterite ehitamine. See on kõige puhtakujulisem 
sübariitlus!» 

«Zenjake!» ütles Sheila. 

Ja Juura puhkes lõbusalt naerma. 

«See ei ole hoopiski sübariitlus,» ütles-ta. «Vastupidi. Mõtte vabastamine, mugavus, 
ökonoomia. Pagana pihta, kes siis tahaks hakata prügivedajaks? Ja kui lei-dukski niisugune 
asjaarmastaja, siis töötaks ta ikkagi aeglasemalt ja halvemini kui küberid. Peale selle, neid 
kübereid ei ole sugugi nii raske toota, nagu te arvate. Neid oli küllalt raske välja mõelda, see 
on tõsi. Neid on raske täiustada. See on ka tõsi. Aga sellest silmapilgust peale, kui algas nende 
seeriatootmine, nähakse nendega palju vähem vaeva kui... e-ee .. . kuidas teil saapaid 
nimetati?» 

«Saabasteks,» ütles Zenja lühidalt. 

«Ja peaasi on see, et meie ajal ei tee keegi üheplaanilisi masinaid. Esiteks eristate te täiesti 
ilmaasjata kü-berkoristajaid ja küberaednikke. Need on ühed ja samad masinad.» 

«Lubage,» ütles Zenja. «Ma olen ju näinud. Küber-koristajad on labidate ja tolmuimejatega. . 
. Aga küber-aednikud... » 

«Neil on lihtsalt vahetatavad manipulaatorite komplektid. Ja asi ei ole isegi selles. Asi on 
selles, et kõik need küberid. . . ja üldse kõik majapidamismasinad ja -aparaadid... on 


suurepärased osonaatorid. Nad koguvad pühkmeid, kuivi oksi ja lehti, rasva määrdunud 
nõudelt, ja kõik see on neile kütuseks. Saage aru, Zenja, need ei ole teie ajastu rohmakad 
mehhanismid. Sisuliselt on nad kvaasiorganismid. Ja oma kvaasielu protsessis osoneerivad 
nad õhku, vitaminiseerivad õhku, küllastavad õhku kergete ioonidega. Need on assenisaa- 
torite suure ja kuulsusrikka armee väikesed tublid sõdurid. » 

«Annan alla,» ütles Zenja. 

«Tänapäeva assenisatsioon ei põhine jäätmetormnidel. Me lihtsalt ei hävita jäätmeid ega kuhja 
ookeanide põhja jälke prügimägesid. Me muudame jäätmed värskeks õhuks ja 
päikesevalguseks.» 

«Annan alla, annan alla,» ütles Ženja. «Au ja kuulsus assenisaatoritele. Muutke mind 
päikesevalguseks.» Juura ringutas magusasti. 

«Meeldiv on kohtuda inimesega, kes mitte midagi ei tea. Üldtuntud tõdede selgitamine on 
parim puhkus.» 

«Küll ma olen tüdinenud olemast inimene, kes on teistele puhkuseks!» ütles Zenja. 

Sheila võttis tal käest kinni ja ta jäi vait. 

Kostis raadiofoni peenehääleline piiksumine. 

«See on mulle,» sosistas Juura ja ütles: «Kuulen.» 

«Kus sa oled?» küsis pahane hääl. 

«Aias. Istun ja puhkan.» 

«Kas mõtlesid midagi välja?» 

«EL.» 

«Küll on tüüp! Tema istub ja puhkab! Minul on mõistus üles ütlemas, aga tema puhkab! 
Seltsimees Slavin, Sheila, kihutage ta minema!» 

«No tulen, tulen, mis sa käratsed!» ütles Juura tõustes. 

«Tule otse ekraani juurde. Ja veel — nüüd on mulle täiesti selge, et benseeniprotsessid siin ei 
kõlba... » 

«Aga mis mina siis rääkisin?» hüüatas Juura, tungides raginal läbi põõsaste oma suvila poole. 
Sheila ja Zenja astusid majja. 

«Kas lähme õhtust sööma?» küsis Zenja. 

«Ei taha.» 

«Näed, alati on nii! Pargid ennast õunu täis ja pärast ei söö midagi.» 

«Ära torise!» ütles Sheila. Zenja embas teda. «Mul on külm!» ütles Sheila kaeblikult. 

«See on sellest, et sa nälgid,» kuulutas Zenja. «Mul hakkas ka veidi jahe ja sugugi ei tahaks 
kohvikusse minna. Kas tõesti ei saa elu niimoodi organiseerida, et oleks võimalik kodus 
õhtust süüa?» 

«Organiseerida saab kõike,» ütles Sheila. «Ainult et mis mõtet sel on? Kes see kodus sööb?» 
«Mina söön kodus.» 

«Noh, Ženjake,» ütles Sheila, «tahad, kolime linna? Seal on Varustusliin ja sa võid kodus 
õhtust süüa nii palju kui soovid.» 

«Aga ma ei taha linna kolida,» ütles Zenja kangekaelselt. «Ma tahan looduse rüpes olla.» 

Sheila vaatas talle mõnda aega mõtlikult otsa. 

«Tahad, ma lähen praegu kohvikusse ja toon sealt õhtusöögi? Kõigest kaks minutit. . . Aga 
vahest ehk siiski läheme mõlemad? Istume koos teistega, ajame juttu.» 

«Ma tahan kahekesi olla,» ütles Zenja. Sellest hoolimata võttis ta kuue ja hakkas seda selga 
tõmbama. «Tead, Sheila, mul on idee,» ütles ta äkki ja pistis käe taskusse. «Kuula!» 

«Mis asi see on?» küsis Sheila. 

«Reklaam. See on mingil viisil mulle taskusse sattunud. Kuula! «Krasnojarski 
Majapidamisaparaatide Tehas...» Noh, selle jätame vahele. Nüüd: «Lihtsasti käsitsetav 


universaalne köögimasin UKM-207 «Krasno-jarsk» kujutab enesest küberneetilist automaati, 
mis on ette nähtud töötamiseks kaheteistkümne vahetatava programmi järgi. UKM-207 
koostisse kuulub mehhanism toorainete ja poolfabrikaatide töötlemiseks ning mehhanism 
lauanõude pesemiseks ja kuivatamiseks. UKM-207 on suuteline üheaegselt valmistama kahte 
kolmerealist lõunat — esimeseks roaks mitmesuguseid suppe ja borše, puljongeid, okroškasid 
n» 

«Zenja!» Sheila puhkes naerma. «See reklaam on ju kohvikute ja sööklate jaoks!» 

«No ja mis sellest?» ütles Zenja. 

Sheila püüdis seletada: 

«Kujuta ette uut asulat. Või mingit ajutist laagrit. Varustusliin on kaugel. 
Kojutoimetamiskeskusega sidet ei ole. Varustus on tsentraliseeritud. Seal on niisugune UKM 
hädavajalik.» 

Zenja jäi väga nukraks. 

«Tähendab, meile niisugust ei anta?» küsis ta tujutult. 

«Miks ei, muidugi antakse, ainult et. .. Tead, see on juba tõepoolest puhas sübariitlus.» 
«Sheilake! Sõbrake! Luba ma tellin niisuguse masina! See ei tee ju kellelegi midagi halba! Ja 
siis ei ole õhtuti vaja kuhugi minna.» 

«Nagu soovid,» ütles Sheila lühidalt. «Aga täna sööme veel kohvikus õhtust.» 

Ta väljus ja Zenja järgnes talle kuulekalt. 

Varahommikul äratas Zenja Slavini raske helikopteri turtsumine. Ta hüppas voodist välja, 
jooksis akna juurde ja jõudis veel näha helikopteri sinist keret, millel oli suurte valgete 
tähtedega kiri «Kojutoimetamiskeskus». Helikopter eemaldus aia kohal ja kadus kastest 
sädelevate, lindude vidinast tulvil puude taha. Aiateel trepi kõrval seisis suur kollane kast. 
Kasti juures tammus kõhklevalt oma lülilistel jalgadel smaragdroheline kü-beraednik. 

«Küll ma sulle näitan, assenisaator!» röögatas Zenja ja ronis läbi akna välja. «Sheila! 
Sheilake! Toodi!» 

Küberaednik kadus põõsaste vahele. Zenja jooksis kasti juurde ja tegi selle ümber ringi, ilma 
et oleks seda puudutanud. 

«Pärale jõudis!» ütles ta liigutatult. «Tublid poisid on seal «Kojutoimetamiskeskuses»! 
«Krasnojarsk»,» luges ta kasti küljelt. «Õige!» 

Trepile ilmus hommikumantlis Sheila. 

«Kui ilus hommik!» ütles ta magusasti haigutades. «Mis sa siin nii käratsed? Äratad naabri 
üles.» 

Zenja vaatas aeda, kus puude taga valendasid Juura suvila seinad. Sealt kostis äkki mingit 
kolinat ja kuuldus arusaamatu hüüatus. 

«Ta on juba üleval,» teatas Zenja. «Aita mind, palun, Sheilake!» 

Sheila tuli trepist alla. 

«Aga mis see on?» küsis ta. 

Kasti kõrval lebas suur pakk, mida ümbritseval kireval panderollil olid mitmesuguste roogade 
reklaamid. 

«See?» Zenja jäi hämmeldunult kirevat panderolli silmitsema. «Need on arvatavasti toorained 
ja poolfabri-kaadid.» 

Sheila ütles ohates: 

«No hea küll. Viime su mänguasjad sisse.» 

Kast oli kerge ja nad kandsid selle suurema vaevata majja. Ja alles siis taipas Zenja, et suvilas 
ei ole kööki. «Mida nüüd teha?» mõtles ta. 

«Noh, mis me teeme?» küsis Sheila. 

Üleinimliku mõttepingutusega leidis Zenja silmapilkselt lahenduse. 

«Vannituppa,» ütles ta hooletult. «Kuhu siis mujale?» 


74 

Nad asetasid kasti vannituppa ja Zenja jooksis paki järele. Kui ta tagasi tuli, oli Sheila 
tegevuses hommikuvõimlemisega. Zenja võttis maha kasti külgseina. UKM-207 
«Krasnojarsk» nägi välja väga aukartustäratav. Palju aukartustäratavam, kui Zenja oli 
oodanud. 

«Noh, kuidas on?» küsis Sheila. 

«Kohe vaatame,» ütles Zenja reipalt. «Varsti saad süüa.» 

«Ma soovitan sul instruktori välja kutsuda.» 

«Mitte mingil juhul. Ma võtan selle masina enda vastutusele. Sest on ju öeldud: «Lihtsasti 
käsitsetav.»» 

Masin uhkeldas oma sileda läikiva plastmasskorpusega keset kortsunud pakkimispaberi kuhja. 
«Kõik on väga lihtne,» kuulutas Zenja. «Siin on neli nuppu. Igaühele on selge, et need 
vastavad esimesele roale, teisele, kolmandale ... » 

«... neljandale,» ütles Sheila tasase häälega ette. 

«Jah, neljandale,» kinnitas Zenja. «Näiteks teele. Või kakaole.» 

Ta laskus kükakile ja võttis ära kaane, millel oli kiri «Juhtimissüsteem». 

«No on aga sisikond!» pomises ta. «Annaks jumal, et rikki ei lähe.» Ta tõusis. «Nüüd on 
selge, milleks on neljas nupp: leiva lõikamiseks.» 

«Huvitav järeldus,» ütles Sheila mõtlikult. «Aga kas sulle ei tundu, et need neli nuppu võivad 
vastata Mileetose Thalese neljale elemendile? Veele, tulele, õhule ja maale.» 

Zeaja naeratas sunnitult. 

«Või neljale aritmeetilisele tehtele,» lisas Sheila. 

«Hea küll,» ütles Zenja ja hakkas pakki lahti harutama. «Jutud juttudeks, aga mina tahan 
guljašši. Sa ei tea veel, Sheila, kuidas ma guljašši teen. Siin on liha, siin kartulid ... Nii... 
Petersell. .. Sibulad .. . Tahan guljašši! Sellele järgneva küberneetilise nõudepesemi-sega! Ja 
et rasv taldrikutel muutuks õhuks ja päikesevalguseks!» 

Sheila läks võõrastetuppa ja tõi sealt tooli. Zenja, ühes käes. lihatükk ja teises neli suurt 
kartulimugulat, seisis kõheldes masina ees. Sheila asetas tooli pesulaua kõrvale ja võttis 
mugavasti istet. Zenja lausus Sheila poole vaatamata: 

«Kui keegi mulle ütleks, kuhu produktid pannakse, siis oleksin väga tänulik.» Sheila 
märkis: 

«Kaks aastat tagasi nägin ma küberkööki. Tõsi küll, ta ei sarnanenud sugugi sellega, aga 
mulle tuleb meelde, et seal oli produktide sissepanekuks paremal küljel mingisugune luuk.» 
«Seda ma arvasingi!» hüüatas Zenja rõõmsalt. «Siin on kaks luuki. Tähendab, parempoolne 
on produktide ja vasakpoolne valmis lõunasöögi jaoks.» 

«Tead, Zenjake,» ütles Sheila, «lähme parem kohvikusse. » 

Ženja ei vastanud. Ta pistis liha ja kartulid parempoolsest luugist sisse ning juhet käes hoides 
läks pistikupesa juurde. 

«Lülita sisse,» ütles ta sealt. 

«Kuidas?» küsis Sheila. 

«Vajuta nupule.» 

«Missugusele?» 

«Teisele, Sheilake. Ma teen guljašši.» 

«Parem võiksime kohvikusse minna,» venitas Sheila vastumeelselt tõustes. 

Masin vastas nupuvajutusele tumeda mürinaga. Tema esikilbil süttis valge lambike ja Sheila 
nägi parempoolsest luugist sisse vaadates, et seal ei ole enam midagi. 

«Paistab, et liha võttis vastu,» ütles ta hämmastunult. Seda ei olnud ta oodanud. 

«Noh, näed!» lausus Zenja uhkelt. 


Ta seisis, imetles oma masinat ja kuulas, kuidas see klõpsub ja suriseb. Siis kustus valge 
lambike ja süttis punane. Masin lakkas surisemast. 

«Kõik, Sheilake,» ütles Zenja silma pilgutades. 

Ta kummardus ja tõmbas pakist välja taldrikud. Need olid kerged, läikivad. Ta võttis kaks 
taldrikut, torkas need vasakpoolsest luugist sisse, astus sammu tagasi ja asetas käed rinnale 
risti. Minuti vältel vaikisid mõlemad. Lõpuks küsis Sheila, murelikult vaheldumisi Zenja ja 
masina poole vaadates: 

«Aga mida sa õieti ootad?» 

Zenja silmades peegeldus ehmatus. Ta taipas äkki, et kui guljašš oli juba valmis, siis pidi see 
olema vasakpoolse 

luugi taga, sõltumatult sellest, kas seal oli taldrikuid või mitte. Ta pistis pea luugist sisse ja 
nägi, et taldrikud on tühjad. 

«Kus on guljašš?» küsis ta hämmeldunult. 

Sheila ei teadnud, kus on guljašš. 

«Siin on mingisugused käepidemed,» ütles ta. 

Masina ülaosas olid mingisugused käepidemed. Sheila võttis nendest mõlema käega kinni ja 
tõmbas neid enese poole. Masinast libises välja valge laegas ja toas levis veider lõhn. 

«Mis seal on?» küsis Zenja. 

«Vaata ise,» vastas Sheila. Ta seisis, hoidis laegast käes ja silmitses nägu krimpsutades selle 
sisu. «Sinu UKM muutis liha õhuks ja päikesevalguseks. Võib-olla oli siin instruktsioon?» 
Zenja vaatas ja aietas. Kastis lebas pakk mingisuguseid õhukesi punaseid, valgelaigulisi lehti. 
Lehtedest tõusis lehka. 

«Mis asi see on?» küsis Zenja hämmeldunult ja tõstis ülemise lehe kahe käega laekast välja. 
Leht murdus ta käte vahel ja tükid kukkusid põrandale, tärisedes nagu plekk. 

«Suurepärane guljašš,» ütles Sheila. «Kolisev guljašš. Viies element. Huvitav, mis maitse tal 
on.» 

Zenja punastas tugevasti ja pistis tüki «guljašši» suhu. 

«Julge mees!» ütles Sheila kadedusega. «Noh?» 

Zenja surus vaikides käe toiduainete pakki. Sheila otsis pilguga kohta, kuhu guljašš panna, ja 
kallas laeka sisu pakkimispaberi kuhjale. Lõhn tugevnes. Zenja tõmbas välja leivapätsi. 
«Missugusele nupule sa vajutasid?» küsis ta ähvardavalt. 

«Ülalt teisele,» vastas Sheila areldi, ja otsekohe tuli tal tunne, et ta oli vajutanud alt teisele 
nupule. 

«Ma olen veendunud, et sa vajutasid neljandale nupule,» kuulutas Zenja. Ta pistis leivapätsi 
otsustavalt parempoolsest luugilt sisse. «See on ju leivalõikamise nupp!» 

Sheila oleks tahtnud küsida, kuidas on seletatavad kummalised metamorfoosid, mis toimusid 
liha ja kartulitega, kuid Zenja tõrjus ta masina juurest eemale ja 

vajutas neljandale nupule. Kuuldus mingisugune login ja hakkasid kostma sagedad tasased 
kolksud. 

«Näed,» ütles Zenja kergendatult hinge tõmmates, «lõikab leiba. Küll ma tahaksin teada, mis 
seal sees praegu sünnib.» 

Ta kujutles, mis seal praegu võib toimuda, ja võpatas. 

«Millegipärast ei hakka lamp põlema,» ütles ta. 

Masin kolksus ja turtsus, see kestis võrdlemisi kaua ja Ženja hakkas juba pilguga otsima 
midagi, millele vajutada, et ta peatuks. Kuid siis kostis masinast meel-divakõlaline helin ja 
hakkas vilkuma punane lambike, ilma et surin ja kolksumine oleks lakanud. Zenja vaatas kella 
ja ütles: 

«Ma olen alati arvanud, et guljašši on kergem teha kui leiba lõigata.» 


«Lähme parem kohvikusse, Ženja,» ütles Sheila kartlikult. 

Zenja vaikis. Kolme minuti pärast tegi ta ringi ümber masina ja vaatas sellesse sisse. Ta ei 
näinud seal mitte midagi niisugust, mis oleks võinud mõtetele toitu anda. Midagi, mis oleks 
võinud olla lihtsalt toit, ei hakanud samuti silma. Ta ajas end sirgu ja vaatas Sheila poole. 
Vastuseks naise küsivale pilgule raputas ta pead. 

«Seal on kõik korras.» 

Seda öeldes ei riskinud ta millegagi. Läbi proovimata oli veel kaks nuppu, samuti suur hulk 
nelja nupu kõikvõimalikke kombinatsioone. 

«Kas sa ei saaks teda peatada?» küsis ta Sheilalt. 

Sheila kehitas õlgu ja mõnda aega seisid nad veel oodates ning jälgides, kuidas masin vilgutab 
vaheldumisi valget ja punast lampi. Siis sirutas Sheila käe välja ja vajutas sõrmega kõige 
ülemisele nupule. Kostis helin ja masin peatus. Saabus vaikus. 

«Oh kui hea!» hüüatas Zenja tahtmatult. Oli kuulda, kuidas akna taga tuul põõsastes sahistab 
ja rohutirtsud siristavad. «Aga kus on laegas?» küsis ta kohkunult. 

Sheila vaatas ringi. Laegas lebas põrandal taldrikute vahel. 

«Mis siis on?» küsis ta. 

«Me ei pannud laegast kohale ja nüüd ma ei tea, kus on lõigatud leib.» 

Zenja käis ringi ümber masina ja vaatas sisse mõlemast luugist — parem- ja vasakpoolsest. 
Leiba ei olnud. Ta silmitses hirmuga sügavat musta pilu, kus varem oli olnud laegas. Masin 
vastas punase lambi ähvardava pilguga. Zenja surus hambad kokku, pigistas silmad kinni ja 
pistis käe pilusse. 

Masina sisemus oli kuum. Zenja kõmpis mingisuguseid siledaid pindu, kuid see ei olnud leib. 
Ta tõmbas käe välja ja kehitas õlgu. 

«Leiba ei ole.» 

Sheila kummardus ja vaatas masina alla. «Siin on mingisugune voolik,» lausus ta. «Voolik?» 
küsis Zenja õudusega. 

«Ei, ei, see ei ole leib. Leivaga ei ole sel midagi ühist. See on tõepoolest voolik.» 

Ta tõmbas masina alt välja pika gofreeritud toru, mille otsas oli läikiv rõngas. 

«Rumal. Sa ju ei andnud masinale vett. Saad aru — vett! Sellepärast tuligi guljašš niisugune 
välja ... » 

«Mnjah,» ütles Zenja guljaši jäänuste poole kõõritades. «Vett on temas tõepoolest vähevõitu . 
.. Aga kus on siis ikkagi leib?» 

«No kas see pole ükskõik?» ütles Sheila lõbusalt. «Olukord on üldiselt muidugi segane, aga 
leib ei ole probleem. Vaata, ma ühendan vooliku veevärgiga.» 

«Ei tea, kas maksab?» ütles Zenja kartlikult. 

«Rumalus. Kui uurida, siis uurida. Teeme raguud. Pakis on juurvilja.» 

Seekord töötas ülalt esimesele nupule vajutamisega virgutatud masin umbes minut aega. 
«Kas raguu tõesti ka tuleb laekasse?» pomises Zenja ebakindlalt ja haaras käepidemetest 
kinni. 

«Tõmba, tõmba,» ütles Sheila. 

Laegas oli ääreni täis roosat putru, millel ei olnud mingisugust lõhna. 

«Ukraina borš,» ütles Zenja kurvalt. «See sarnaneb ...» 

«Näen isegi. Küll on lugu! Häbi on instruktoritki välja kutsuda. Võib-olla kutsume naabri?» 
«Jah,» ütles Zenja nukralt. «Assenisaator sobib siia paremini. Ma lähen kutsun.» 

Ta kõht oli väga tühi. 

«Sisse!» ütles Juura hääl. 

Zenja astus sisse ja peatus hämmastunult uksel. «Loodan, et teie abikaasat ei ole,» ütles 
Juura. «Ma pole riides.» 


Tal oli seljas halvasti triigitud särk. Särgi alt paistsid paljad päevitunud jalad. Kogu toa 
põrand oli täis mingisuguseid kummalisi detaile ja paberilehti. Juura istus otse põrandal ja 
hoidis käes kasti, mille külgedel olevates aknakestes vilkus valgus. 

«Mis see on?» küsis Zenja. 

«See on tester,» vastas Juura väsinult. 

«Ei, kõik see siin?» 

Juura vaatas ringi: 

«See on UPM-16. Poolküberneetilise juhtimissüsteemiga universaalne pesumasin. Peseb, 
triigib ja õmbleb nööpe ette. Ettevaatust! Ärge peale astuge!» 

Zenja vaatas jalge ette ja nägi veelombis mustade riideräbalate kuhja. Räbalatest tõusis auru. 
«Need on minu püksid,» seletas Juura. 

«Tähendab, teie masin ei ole ka korras?» küsis Ženja. 

Lootus saada konsultatsiooni ja hommikueinet haihtus. 

«Ta on täiesti korras,» ütles Juura pahaselt. «Ma võtsin ta viimse kruvini lahti ja sain aru tema 
töötamise printsiibist. Siin on etteandemehhanisn.. Siin analüsaator. Seda ma ei hakanud lahti 
võtma — see on niikuinii korras. Siin on transportöör ja termoregulatsioonisüs-teem. Tõsi 
küll, ma ei ole veel leidnud õmblemisseadet, aga masin on täiesti korras. Minu arust on kogu 
häda selles, et tal on millegipärast kaksteist programmeeri-mislülitit, aga prospektis oli öeldud 
neli... » 

«Neli?» küsis Zenja. 

«Neli,» vastas Juura hajameelselt põlve kratsides. «Aga miks te ütlesite «teie masin ka»? Kas 
teil on ka pesumasin? Minu oma toodi alles tund aega tagasi. Kojutoimetamiskeskusest.» 
«Neli,» kordas Zenja vaimustusega. «Neli, aga mitte kaksteist. . . Kuulge, Juura, ega te ei 
proovinud temasse liha panna?» 

DOKTOR PROTOSE PATSIENDID 


Sergei Ivanovitš Kondratjev jõudis koju keskpäeval. Kogu hommiku oli ta veetnud Väikeses 
Informaariumis: ta otsis enesele elukutset. Kodus oli jahe, vaikne ja väga üksildane. 
Kondratjev käis kõik toad läbi, jõi narsaani, jäi tühja kirjutuslaua ette seisma ja hakkas 
mõtlema, kuidas päeva surnuks lüüa. Akna taga paistis heledasti päike, vidistas linnuke ning 
sirelipõõsastest kostis metalset kriginat ja klõbinat. Seal askeldas nähtavasti üks nendest 
agaratest hulk j algsetest värdjatest, kes võtsid ausalt inimeselt võimaluse tegelda näiteks 
aiatööga. 

Ekstüürimees ohkas ja sulges akna. Kui õige minna Zenka poole? Aga ei, teda pole 
tõenäoliselt kodus. Ta on ennast uusimat tüüpi diktofone täis riputanud ja kolab ringi mööda 
kogu Uraali, peas kolmkümmend kolm muret, kui mitte arvestada väikesi murekesi. Kuidas ta 
ütlebki? «Teadmiste puudujääki tuleb kompenseerida energia ülejäägiga.» Sheila on 
suurepärane inimene, ta saab kõigest aru. Aga teda pole kunagi kodus, kui Zenkat kodus ei 
ole. 

Tüürimees läks söögituppa ja jõi veel klaasi narsaani. Võib-olla süüa lõunat? Mõte on hea, 
süüa võib pikkamööda ja mõnuga. Ainult et süüa ei taha... 

Tüürimees astus Varustusliini luugi juurde, valis huupi numbri ja jäi huviga ootama, mis 
tuleb. Luugi kohal süttis roheline lamp: tellimus on täidetud. Tüürimees avas teatava 
ettevaatusega luugi. Avara kuubikujulise kasti põhjas oli papptaldrik. Tüürimees võttis selle ja 
asetas lauale. Taldrikul lebas kaks isuäratavat hapukurki. Oleks «Taimõril» teise aasta lõpul 
niisuguseid kurke olnud ... Vahest ehk minna Protosele külla? Protos on haruldase hingega 
inimene. Aga armsal vanal Protosel on ju väga palju tööd. Kõigil headel inimestel on mingi 
töö .. 


Hajameelselt võttis tüürimees taldrikult kurgi ja sõi salle ära. Seejärel sõi ta ära ka teise kurgi 
ja viis taldriku prügijuhtmesse. «Võib-olla trügida jälle vabatahtlike hulka?» mõtles ta. «Või 
sõita Hiinasse? Hiinas ei ole ma käinud... » 

Tüürimehe mõtisklused katkestas signaali undamine — keegi palus luba sisse astuda. 
Tüürimees rõõ- 

mustas, ta ei olnud külalistega harjunud. Nähtavasti ei lubanud võlts tagasihoidlikkus 
lapselapselastel teda tülitada. Kogu selle nädala jooksul, mis ta oli siin elanud, oli teda ainult 
üks kord külastanud naabrinna, kaheksakümneaastane reibas naine, kelle mustad juuksed olid 
vanamoeliselt kuklas sõlme keeratud. Ta esitles ennast leivatehase vanemoperaatorina ja 
õpetas Kondratjevile kahe tunni vältel kannatlikult, kuidas Varustusliini lülitustahvlil 
numbreid valida. Südamlikku vestlust neil siiski ei tekkinud, kuigi naabrinna oli kahtlemata 
suurepärane inimene. Paar korda ilmusid täiesti kutsumata mõned väga noored lapselapselap- 
sed, kes nähtavasti sugugi ei kannatanud võltsi tagasihoidlikkuse all. Nende visiidid olid 
dikteeritud puht-egoistlikest kaalutlustest. Üks neist tuli kõige järgi otsustades selleks, et 
tüürimehele ette lugeda oma oodi ««Taimõri» tagasitulek», millest tüürimees mõistis ainult 
üksikuid sõnu («Taimõr», «Kosmos») — ood oli suaheeli keeles. Teine koostas Edgar Allan 
Poe' biograafiat ja palus ilma erilise lootuseta, et Kondratjev jutustaks talle mingeid 
vähetuntud üksikasju suure ameerika kirjaniku elust. Kondratjev andis talle edasi kuuldused 
E. A. Poe kohtumistest A. S. Puškiniga ja soovitas tal pöörduda Jevgeni Slavini poole. 
Ülejäänud noormeeste ja tütarlaste tuleku eesmärgiks oli, nagu Kondratjev seda kahekümne 
esimese sajandi terminoloogias määratles, «autogrammide kogumine». Et aga isegi noored 
autogrammikütid olid paremad kui mitte midagi, siis valmistas signaali undamine 
Kondratjevile rõõmu. 

Kondratjev astus esikusse ja hüüdis: «Sisse!» 

Sisse astus pikakasvuline mees, kel oli seljas avar hall kuub ja jalas pikad sinised 
pidžaamatüüpi püksid. Ta pani ukse enese järel vaikselt kinni, kallutas pea veidi ettepoole ja 
jäi tüürimeest silmitsema. Tema nägu meenutas Kondratjevile väga elavalt kunagi nähtud 
fotosid Lihavõttesaare kivikujudest — see oli kitsas ja pikk, kitsa kõrge laubaga ja võimsate 
kulmupealsetega, sügavale koobastesse vajunud silmadega ja pika terava nõgusa ninaga. 
Nägu oli tume, kuue lahtisest kaelusest aga paistis ootamatult õrn valge nahk. 
Autogrammikütiga ei sarnanenud see mees küll põrmugi. 

«Kas te tulite minu juurde?» küsis Kondratjev lootusrikkalt. 

«Jah,» vastas tundmatu tasase ja kurva häälega. «Ma tulin teie juurde.» 

«Astuge siis ometi edasi,» ütles Kondratjev. 

Ta oli tundmatu kurvast toonist liigutatud ja veidi pettunud. «Paistab, et see on siiski 
autogrammide koguja,» mõtles ta. «Tarvis on teda võimalikult südamlikult vastu võtta.» 
«Tänan,» ütles tundmatu veel vaiksema häälega. 

Veidi kühmu tõmbudes möödus ta tüürimehest ja peatus keset võõrastetuba. 

«Istuge, palun,» ütles Kondratjev. 

Tundmatu seisis vaikides ja silmitses kušetti. Kondratjev jäi teatava rahutusega samuti kušeti 
poole vaatama. See oli imetore, lai, käratu ja pehme klappkušett, mille heleroheline vetruv 
vahtplastkate oli poorne nagu käsn. 

«Minu nimi on Gorbovski,» ütles tundmatu tasa, pööramata pilku kušetilt. «Leonid 
Andrejevitš Gorbovski. Ma tulin teiega kõnelema nagu kosmonaut kosmonaudiga.» 

«Mis on juhtunud?» küsis Kondratjev kohkunult. «Kas midagi «Taimõriga»? Aga istuge, 
palun, istuge!» Gorbovski jäi seisma. 


««Taimõriga»? Vaevalt küll... Muuseas, ma ei tea,» ütles ta. «Aga «Taimõr» on ju 
Kosmogatsioonimuuseumis. Mis temaga veel võiks juhtuda?» 

«Jah, seda küll,» ütles Kondratjev laialt naeratades. «Edasi pole enam mitte kuhugi minna.» 
«Mitte kuhugi,» nõustus Gorbovski ja naeratas samuti. 

Nagu paljudel inetutel inimestel, nii oli ka temal armas ja just nagu lapselik naeratus. 

«No miks me siis seisame?» hüüatas Kondratjev reipalt. «Istume ometi!» 

«Te... kuulge, Sergei Ivanovitš,» ütles äkki Gorbovski, «kas ma võin pikali heita?» 
Kondratjev hakkas läkastama. 

«P .. .palun,» pomises ta. «Võib-olla soovite vett?» Gorbovski lamas juba kušetil. 

«Oh, Sergei Ivanovitš!» ütles ta. «Teie olete ka samasugune 

nagu kõik. No milleks siin vesi, kui inimene lihtsalt tahab veidi lamada? Antiikajal lamasid 
kõik ... Isegi süües.» 

Kondratjev leidis ümber pöördumata kobamisi selja tagant tugitooli ja istus. 

«Juba tol ajal,» jätkas Gorbovski, «oli käibel mitme-järguline vanasõna, mille oluliseks osaks 
oli «parem lamada kui istuda». Aga mina tulin just lennult. Te teate ise, Sergei Ivanovitš, 
missugused on laevades diivanid. Vastikud kõvad monstrumid! Ja kas ainult laevades? Need 
võimatud pingid staadionidel ja parkides! Ise-langevad liigendtoolid kohvikutes! Ja õudsed 
kivid merekuurortides! Ei, Sergei Ivanovitš, öelge mida tahate, aga meie karmil 
embrüomehhaanika ja D-print-siibi ajastul on igaveseks kaotsi läinud tõeliselt mugavate 
lamamisasemete loomise kunst.» 

«Vaeseke!» mõtles Kondratjev kaastundlikult. «Lamamisasemete» probleem kerkis tema ette 
hoopis uues valguses. 

«Teate,» ütles ta, «mina nägin veel seda aega, kui Põhja-Ameerikas tegutsesid igasugused 
firmad ja monopolid. Ja lugu oli nii, et kõige kauem pidas vastu üks väike firma, mis poolteise 
sajandi jooksul oli muinasjutulise kapitali kokku ajanud madratsitega. See firma tootis 
mingisuguseid erilisi siidmadratseid — vähe, aga kohutavalt kalleid. Räägitakse, et 
miljardärid kisklesid nende madratsite pärast. Suurepärased madratsid olid! Nendel ei olnud 
võimalik midagi ära lamada.» 

«Ja nende saladus hävis koos imperialismiga?» küsis Gorbovski. 

«Tõenäoliselt,» vastas Kondratjev. «Ma läksin «Taimõriga» ekspeditsioonile ega kuulnud 
neist enam midagi.» 

Kondratjev oli õnnelik. Juba ammu enam ei olnud ta niisugust kerget ja meeldivat ilmalikku 
juttu ajanud! Protos ja Ženja olid küll suurepärased vestluskaaslased, kuid Protos armastas 
väga jutustada maksaoperatsioo-nidest, Zenja aga enamasti õpetas Kondratjevit ptero-kaari 
juhtima ja kirus teda sotsiaalse inertsuse pärast. 

«Ei, miks mitte,» ütles Gorbovski, «meil on ka väga häid lamamisasemeid. Aga meil ei tunne 
keegi nende vastu huvi. Peale minu.» 

Ta pöördus küljele, toetas põse rusikale ja ütles äkki: 

«Ah, kallis Sergei Ivanovitš, miks te küll laskusite Sinise Liiva Planeedile?» 

Tüürimehele sattus jälle midagi kurku. Sinise Liiva Planeet kerkis kohutava selgusega ta 
silmade ette. Võõra päikese laps. Täiesti võõras. Ta oli kaetud ülipeene helesinise liiva 
ookeanidega, nendes ookeanides toimusid tõusud ja mõõnad, esinesid tugevad tormid ja 
taifuunid ning eksisteeris nähtavasti isegi mingisugune elu. Liiva mattunud «Taimõri» ümber 
tantsisklesid rohelised tuled, helesinised luited huilgasid ja ulgusid mitmel häälel, tolmupilved 
roomasid hiiglaslike amööbidena valkjas taevas. Ja mitte ühtki oma saladust ei avanud 
inimestele Sinise Liiva Planeet. Tüürimees murdis juba esimesel uurimisretkel jala, 
luurerobotid läksid viimseni kaotsi, seejärel aga tuli keset täielikku tuulevaikust äkki tõeline 
torm ja tubli hea König, kes ei jõudnud laeva tõusta, paisati koos tõstukiga vastu 


reaktorirõngast, muljuti surnuks, litsuti laiaks ning kanti sadade kilomeetrite kaugusele 
kõrbesse, kus keset siniseid laineid hiiglaslikud kuristikud imesid miljardeid tonne tolmu 
planeedi mõistatuslikku sisemusse ... 

«Aga kas teie ei oleks laskunud?» ütles Kondratjev kähiseva häälega. Gorbovski vaikis. «Teil 
on praegu oma D-astroplaanidega hea . .. Täna üks päike, homme teine, ülehomme kolmas ... 
Aga minule ... meile oli see esimene võõras päike, esimene võõras planeet, saate aru! Ime 
läbi sattusime sinna... Maei saanud jätta laskumata, sest vastasel korral. . . Mis mõte oleks 
siis olnud kõigel?» 

Kondratjev peatus. «Närvid,» mõtles ta. «Rahulikumalt. Kõik see on juba möödas.» 
Gorbovski ütles mõtlikult: 

«Pärast teid laskusin Sinise Liiva Planeedile esimesena tõenäoliselt mina. Ma läksin 
dessantpaadil ja ründasin planeeti pooluselt. Ah, Sergei Ivanovitš, kui raske see oli! Pool kuud 
tiirutasin seal ringi. Kaksteist sondeerimist! Ja kui palju automaate me sinna matsime! 
Klassikaline metsik atmosfäär, Sergei Ivanovitš. Aga teie ju tungisite sellesse ekvaatori kohal. 
Ilma luureta. Ja pealegi vanal väetil «kilpkonnal». Jah.» 

Gorbovski heitis käed kukla taha ja jäi lakke vaatama. 

Kondratjev ei suutnud kuidagi aru saada, kas teda kiidetakse või laidetakse. 

«Aga, Leonid Andrejevitš,» ütles ta, «kuidas ma võisin Maale tagasi pöörduda ja teatada, et 
nii ja nii, lendasin kümme aastat, jõudsin planeedini, olin selle juures ja tulin tagasi. Saate aru, 
olin juures ja tulin tagasi! Tühjade kätega! Teie ju oleksite esimesena mind välja naernud. Eks 
ole õigus?» 

«Jah,» ütles Gorbovski. «Võib-olla. Aga see oli siiski hulljulgus.» 

Ja jälle ei taibanud Kondratjev, kas teda kiidetakse või laidetakse. Gorbovski aevastas 
kõrvulukustavalt ja tõusis kiiresti istukile, langetades jalad kušetilt põrandale. 

«Vabandage,» ütles ta ja aevastas uuesti. «Ma olen ennast jälle külmetanud. Lesid öö jõe 
kaldal ja' kohe nohu.» 

«Aga miks jõe kaldal?» küsis Kondratjev ettevaatlikult. 

«No kus siis, Sergei Ivanovitš? Seal on heinamaa, rohi, kalad löövad jõekäärus toredasti 
sulpsu ... » Gorbovski aevastas jälle. «Vabandage ... Ja kuupaiste veepinnal — «õnnetee», 
teate?» 

««Õnnetee» on ilus merel,» ütles Kondratjev unistavalt. 

«Oh, ärge rääkige. Ma olen pärit Toržokist, jõgi on meil seal väike, aga väga puhas. Ja 
käärudes kasvavad valged vesiroosid. Oivaline!» 

«Jajah,» ütles Kondratjev naeratades, «minu ajal nimetati seda «igatsuseks sinise taeva 
järele».» 

«Seda nimetatakse praegugi nii. Aga mere ääres ... Ükskord ma istusin öösel — see oli 
Havail —, kuu paistis imeilusast!, kusagil laulsid tütarlapsed, ja äkki hakkasid veest välja 
ronima mingisugused ... sarvilistes ülikondades  ...» 

«Kes?!» 

«Need ... sportlased ...» Kondratjev puhkes naerma. 

«Ei, Leonid Andrejevitš,» ütles ta. «Merd ärge puutuge. Mul pole enesel ka midagi niisuguses 
... sarvilises ülikonnas käimise vastu! Aga kust te nüüd tulite, Leonid Andrejevitš?» 

Gorbovski lõi käega ja heitis uuesti pikali. 

«Ah,» ütles ta, «vean Veenusele vabatahtlikke. Tore rahvas on need vabatahtlikud. Ainult 
käratsevad hirmsasti, söövad kohutavalt palju ja, teate, aiva kipuvad elukardetavaid 
kangelastegusid sooritama.» 

Kondratjev küsis huviga: 

«Aga kuidas te projektisse suhtute, Leonid Andrejevitš?» 


«Väga õige projekt,» ütles Gorbovski. «Mina koostasin selle. Muidugi mitte mina üksi, aga 
mina võtsin ka osa. Nooruses oli mul Veenusega palju tegemist. Õel, õel planeet. Aga te teate 
tõenäoliselt isegi...» 

«Minu arust on väga igav D-kosmoplaanil vabatahtlikke vedada,» ütles Kondratjev. 

«Jah, muidugi, D-kosmoplaanide ülesanded on veidi teistsugused. Kui kõik see lõpeb, siis 
mina näiteks lendan oma «Tarielil» tähele EN 17 — see asub kaheteistkümne parseki 
kaugusel, meie tegevusraadiuse piiril. Seal on planeet Vladislava ja selle ümber kaks võõrast 
tehiskaaslast. Me hakkame seal linna otsima. Võõraid linnu otsida on väga huvitav, Sergei 
Ivanovitš!» 

«Missuguseid võõraid?» 

«Võõraid ... Niisuguseid, mida ei ole ehitanud maalased. Teate, Sergei Ivanovitš, teid kui 
astronauti arvatavasti huvitab, millega me praegu tegeleme. Ma koostasin spetsiaalselt teie 
jaoks väikese loengu, ja kui soovite, siis kannan selle teile nüüd ette.» 

«No muidugi! ... Väga meeldiv ... Palun.» Kondratjev tõmbas tugitooli kušetile lähemale. 
Gorbovski suunas pilgu lakke ja alustas: 

«Sõltuvalt oma maitsest ja kalduvustest lahendavad meie astronaudid peamiselt kolme 
ülesannet, aga mind isiklikult huvitab neljas. Paljud peavad seda liiga spetsiaalseks, liiga 
lootusetuks, kuid minu arvates leiab küllaldase kujutlusvõimega inimene siit kergesti oma 
kutsumuse. Sellest hoolimata on inimesi, kes väidavad, et «ee ei saa mingil juhul õigustada 
kütusekulu. Nii ütlevad snoobid ja utilitaristid. Aga meie vastame neile selle peale ...» 
«Vabandage, aga milles see neljas ülesanne õieti seisab?» päris Kondratjev. «Ja ühtlasi ka 
esimesed kolm?» 

Gorbovski vaikis mõnda aega ja vaatas Kondratjevile silmi pilgutades otsa. 

«Jah,» ütles ta lõpuks, «loengust ei tulnud nähtavasti midagi välja. Ma hakkasin keskelt peale. 
Esimese kolme ülesande hulka kuuluvad — koolon — planetoloogilised, astrofüüsikalised ja 
kosmogoonilised uurimised. Teiseks D-printsiibi kontrollimine ja edasiarendamine; see tä- 
hendab, et võetakse uus, nõelasilmast tulnud D-kosmoplaan ja aetakse valgusbarjääri juures 
vrakiks. Ja lõpuks katsed luua kontakti teiste tsivilisatsioonidega kosmoses; üldiselt seni veel 
asjatud katsed. Minu lemmik-ülesanne on samuti seoses teiste tsivilisatsioonidega. Ainult et 
meie ei otsi kontakti, vaid jälgi. Jälgi võõraste kosmonautide viibimisest mitmesugustel 
planeetidel. Mõned väidavad, et see ülesanne ei saa mingil juhul õigustada .. . Või rääkisin 
ma sellest juba?» 

«Rääkisite,» ütles Kondratjev. «Aga mis jäljed need siis on?» 

«Vaadake, Sergei Ivanovitš, iga tsivilisatsioon peab enesest jätma suure hulga jälgi. Võtke kas 
või meid, inimkonda. Kuidas me läheneme uuele planeedile? Me ümbritseme ta 
tehiskaaslastega, rajame Päikesest temani raadiopaakide pika ahela — kaks-kolm paaki 
valgusaasta kohta —, seame üles majakaid ja kõikvõimalikke peilingaatoreid ... Kui meil 
õnnestub planeedi pinnale laskuda, siis ehitame sinna baase ja teadlaste asulaid. Ja me ei võta 
ju kõike seda kaasa, kui planeedilt lahkume! Samasugune on olukord teiste tsivilisatsioonide 
puhul.» 

«Ja te olete midagi leidnud?» küsis Kondratjev. 

«Aga kuidas siis! Phobos ja Deimos — noh, seda te muidugi teate. Maa-alune linn Marsil, 
Vladislava tehiskaaslased . . . Sinna ma lendangi. Väga huvitavad tehis-kaaslased. Jah. 
Sellega me siis üldiselt tegeleme, Sergei Ivanovitš.» 

«Huvitav,» ütles Kondratjev. «Ainult et kui oleks minu teha, siis mina valiksin ikkagi D- 
printsiibi uurimise. » 

«Noh, see oleneb maitsest ja kalduvustest. Aga praegu me veame kõik vabatahtlikke. Isegi 
uhked D-printsiibi uurijad. Me oleme praegu nagu teie ajal trammikutsarid ...» 

«Meie ajal ei olnud enam tramme,» ütles Kondratjev nördinult. «Ja tramme ei juhtinud 
kutsarid, vaid'. . . m-m-m... Neid nimetati kuidagi teisiti.» Talle tuli äkki mõte: «Kuulge, 
Leonid Andrejevitš, kuidas oleks, kui me praegu kahekesi lõunat sööksime? Ja jooksime 
pudeli veini... » 

Gorbovski aevastas, ütles «vabandage» ja tõusis istukile. 

«Pidage, Sergei Ivanovitš,» ütles ta, võttes taskust tohutu suure lillelise ninarätiku. «Pidage... 
Kas ma ütlesin teile, milleks ma teie juurde tulin?» 

«Et kõnelda minuga nagu kosmonaut kosmonaudiga.» 

«Õigus. Aga rohkem ei öelnud ma midagi? Ei?» 

«Ei. Teid hakkas kohe väga huvitama kušett.» 

«Ahaa.» Gorbovski nuuskas mõtlikult nina. «Ega te juhuslikult okeanoloog Zvantsevit ei 
tunne?» 

«Ma tunnen ainult arst Protost,» ütles Kondratjev nukralt. «Ja nüüd sain teiega tuttavaks.» 
«Suurepärane! Teie tunnete Protost, Protos tunneb hästi Zvantsevit, mina tunnen hästi Protost 
ja Zvantsevit. . . Ühesõnaga, Zvantsev tuleb kohe siia. Nikolai Jev-sejevitš Zvantsev.» 

«Vaat kui hea!» rõõmustas Kondratjev. «Siis sööme kolmekesi. Muidu ma tunnen ennast 
kuidagi nagu üksildasena ...» 

Kostis signaali undamine. Kondratjev hüppas jalule. 

«See on tema,» ütles Gorbovski ja heitis uuesti pikali. 

Okeanoloog Zvantsev oli hiiglasuure kasvuga ja äärmiselt laiaõlaline. Tal oli ümmargune 
vasekarva nägu, lühikeseks lõigatud tihedad tumedad juuksed, suured terashallid silmad ja 
väike sirgjooneline suu. Ta surus vaikides Kondratjevi kätt, vaatas kõõrdi Gorbovski poole ja 
võttis istet. 

«Teie istuge siin,» ütles Kondratjev, «mina lähen tellin lõunasöögi. Mis teile maitseb, Nikolai 
Jevsejevitš?» 

«Minule maitseb kõik,» ütles Zvantsev. «Ja temale maitseb ka kõik.» 

«Jah, mulle maitseb kõik,» ütles Gorbovski. «Ainult palun mitte kaerakilet.» 

«Hea küll,» ütles Kondratjev ja läks kööki. 

«Ja mitte lillkapsast!» hüüdis Gorbovski talle järele. 

Varustusliini luugi juures numbreid valides mõtles 

Kondratjev: «Nad ei tulnud lihtsalt niisama. Nad on targad ja head inimesed, tähendab, nad ei 
tulnud tühisest uudishimust, vaid tulid mind aitama. Nad on energilised ja aktiivsed inimesed, 
niisiis tulid nad vaevalt selleks, et mind lohutada. Aga kuidas nad mind aidata kavatsevad? 
Mulle on vaja ainult ühte ... » Kondratjev sulges silmad ja seisis veidi aega liikumatult, 
toetudes käega vastu Varustusliini luuki. Võõrastetoast kuuldus: 

«Jälle sa lesid, Leonid! Sinus on midagi mimikrodoni-likku.» 

«Lesida on vaja,» vastas Gorbovski sügava veendumusega. «See on filosoofiline paratamatus. 
Mõittetud liigutused käte ja jalgadega suurendavad vältimatult universumi entroopiat. Ma 
tahaksin maailmale öelda: «Inimesed! Lamage rohkem! Kartke soojussurma!»» 

«Ma imestan, et sa ei ole veel roomamisele üle läinud.» 

«Mõtlesin sellest. Hõõrdumine on liiga suur. Entroopia seisukohast on kasulikum 
vertikaalasendis liikuda.» 

«Jutumees!» ütles Zvantsev. «Noh, tõuse üles!» 

Kondratjev avas luugi ning tõstis tassid ja taldrikud lauale. 

«Lõuna on serveeritud!» hüüdis ta tehtult reipa häälega. «Noh, ole vapper, Sergei Ivanõtš,» 
mõtles ta. 

Võõrastetoast oli kuulda rüselemist ja Gorbovski hüüdis: 

«Kohe mind tuuakse!» 

Muuseas, söögituppa saabus ta siiski vertikaalasendis. 


«Te vabandage teda, Sergei Ivanovitš,» ütles Zvantsev Gorbovski kannul nähtavale ilmudes. 
«Ta lesib igal pool. Kusjuures enne aeleb rohus ja siis ronib kušetile, ilma et ennast 
puhastaks.» 

«Kus on rohi? Kus?» hüüatas Gorbovski ja hakkas ennast silmitsema. 

Kondratjev naeratas vaevaliselt. 

«Niisiis,» ütles Zvantsev laua taha istudes. «Teie näost on näha, Sergei Ivanovitš, et 
preambula ei ole vajalik. Meie Gorbovskiga tulime teid tööle värbama.» 

«Tänan,» ütles Kondratjev tasase häälega. 

«Mina olen okeanoloog ja töötan juba ammu organisatsioonis, mida nimetatakse 
«Ookeanikaitseks». Me kasvatame planktonit — seeon proteiin — ja karjatama 

vaalu — see on liha, rasv, nahad, keemia. Arst Protos ütles meile, et teil on kategooriliselt 
keelatud Planeedilt lahkuda. Meile aga on alati inimesi tarvis. Eriti nüüd, kus paljud meilt 
Veenusele lähevad. Ma kutsun teid meile tööle.» 

Saabus vaikus. Gorbovski rüüpis kellegi poole vaatamata innukalt suppi. Zvantsev hakkas 
samuti sööma. Kondratjev murendas leiba tükkideks. 

«Mina olen valmis,» pomises ta. «Kui te arvate, Nikolai Jevsejevitš, et ma toime tulen, siis 
olen valmis.» 

«Teie tulete toime,» ütles Zvantsev veendunult. 

«Seleta täpsemalt,» ütles Gorbovski, «millega Sergei Ivanovitšil on võimalik seal tegelda.» 
«Ta võib minna laminaariistanduste järelevaatajaks,» hakkas Zvantsev loetlema. «Võib minna 
planktonikasvanduste kaitsesse. Võib ka patrulli, aga seal on vajalik väga kõrge 
kvalifikatsioon, see tuleb aja jooksul. Kõige parem on siiski olla vaalakarjus. Sergei Ivanovitš, 
hakake vaalakarjuseks.» Ta pani noa ja kahvli käest. «Kuidas ma kahetsen, et vaalade 
karjatamiselt okeanoloo-giale üle läksin! Missugused aastad need olid, Sergei Ivanovitš!» 
Gorbovski vaatas huviga talle otsa. 

«Vara-vara hommikul. . . Ookean on vaikne, pole laineid, pole tuuleõhku ... Idas roosa 
taevas ... Tõused pinnale, avad luugi, ronid välja ja istud, istud, istud. . . Vesi jalge ees on 
roheline, puhas, sügavusest kerkib üles meduus, pöördub ringi ja kaob submariini alla. . . Suur 
kala ujub laisalt mööda ... Hea on! ... » 

Kondratjev vaatas tema unistav-rahulolevat nägu ja tal tuli äkki nii vastupandamatu soov 
otsekohe ookeanile soolasesse õhku pääseda, et tal jäi lausa hing kinni. 

«Ja kui vaalad uutele karjamaadele lähevad!» jätkas Zvantsev. «Teate, kuidas see välja näeb? 
Ees ja taga ujuvad vanad, tohutu suured sinakasmustad isasloomad, neid on karja kohta kaks 
või kolm ja nad sööstavad edasi sujuvalt, just nagu ei liigukski nemad, vaid vesi voolaks 
nendest mööda... Nad lähevad piki sirgjoont ning noorkari ja tiined emasloomad järgnevad 
neile... Vanad on meil ju taltsad, nad viivad karja sinna, kuhu me tahame, aga neid tuleb 
aidata. Eriti siis, kui karjas on sirgunud noored isasloomad — need 

ootavad alati juhust, et karja lõhkuda ja osa sellest enesega kaasa viia. Siis tulebki meie töö. 
Siis algabki tõeline tegevus. Või järsku tungivad kallale mõõkvaalad. Noh, nendega on jutt 
lühike — akustilised kahurid ... » 

Ta just nagu ärkas äkki ja vaatas Kondratjevile täiesti kaine pilguga otsa. 

«Ühesõnaga, siin on kõike. Avarust, sügavust, suurt kasu inimestele ja häid seltsimehi... ja 
seiklusi. . . kui just eriti soovite.» 

«Jah,» ütles Kondratjev innukalt. 

Zvantsev naeratas. 

«Valmis,» ütles Gorbovski. «Ja mina olen ka valmis. Tühja nende D-astroplaanidega. Tahan 
nii nagu Kolja: ookean, submariin ... ja et oleksid meduusid ... » 


«Nüüd on lugu nii,» ütles Zvantsev energiliselt. «Ma viin teid Vladivostokki. 
Ettevalmistuskoolis algab õppetöö kahe päeva pärast. Kas te juba lõpetasite söömise?» 
«Lõpetasin,» ütles Kondratjev. 

Töö, mõtles ta. Siin see ongi — tõeline töö! 

«Siis sõidame,» ütles Zvantsev tõustes. 

«Kuhu?» 

«Lennuväljale.» 

«Kohe praegu?» 

«No muidugi kohe praegu. Mida me veel ootame?» 

«Oodata pole muidugi mitte midagi...» ütles Kond-ratjev nõutult. «Ainult et. . .» 

Ta kogus end ja hakkas veidi värisevate kätega kiiresti nõusid kokku korjama. Gorbovski, kes 
lõpetas banaani söömist, aitas teda. 

«Teie sõitke,» ütles ta, «aga mina jään siia. Laman veidi ja loen. Mul on lend kell 
kakskümmend üks kolmkümmend. » 

Nad astusid võõrastetuppa ja tüürimees vaatas hämmeldunult ringi. Ta mõtles, et ükskõik 
kuhu ta sellel lapselapselaste kummalisel planeedil ka ei sõidaks, igal pool on tema käsutuses 
samasugune suurepärane vaikne majake, head naabrid, raamatud, stereoviisor ja akna taga aed 


«Näete,» ütles ta kurvalt, «elasin siin kõigest nädal aega ...» 

Zvantsev tammus jalalt jalale. Ekstüürimehe elamused ei olnud talle nähtavasti arusaadavad. 

«Sõidame,» ütles Kondratjev. «Nägemiseni, Leonid Andrejevitš. Aitäh kõige hea eest.» 
Gorbovski oli juba kušetil. 

«Nägemiseni, Sergei Ivanovitš,» ütles ta. «Me kohtume veel palju kordi.» 

Kondratjev sulges enda järel ukse ja astus Zvantsevi kannul aeda. Nad läksid kõrvuti mööda 
liivast teerada. 

«Nikolai Jevsejevitš, miks te minu tagasihoidliku isiku vastu niisugust huvi tundma 
hakkasite? Kas te siin kõigi eest niimoodi hoolitsete?» küsis Kondratjev. 

«Ei,» vastas Zvantsev lihtsalt. «Teiste eest ei ole vaja hoolitseda. Nemad on peremehed. Aga 
teie olete esialgu veel külaline. Ja miks just meie. .. Vaadake, Sergei Ivanovitš, meie Ljonja 
Gorbovskiga olime omal ajal arst Protose väga rasked patsiendid. Nagu näete, ta päästis meid. 
Ja ta on meie sõber kogu eluks. Tema paluski teid aidata.» 

«Ahaa,» ütles Kondratjev. Ta peatus. «Teate mis, Nikolai Jevsejevitš,» ütles ta otsustavalt, 
«Zenka Slavinile helistan ma teelt, aga praegu sõidame arst Protose juurde.» 


KOLMAS PEATÜKK INIMESED, INIMESED .. 


HINGEPIIN 


Kui Paul Gnedõhh varahommikul farmi «Volga-Üks-sarvik» tänavatele ilmus, vaatasid 
inimesed talle kaua järele. Paul oli rõhutatult raseerimata ja paljajalu. Õlal kandis ta okslikku 
keppi, mille otsas rippusid nööridega kokkuseotud tolmused saapad. Mikroilmajaama võreja 
torni juures asus Pauli kannule küberkoristaja. Ühe majakese hõreda varbaia tagant kostis 
paljuhäälne naer ja trepil seisev nägus tütarlaps, kes hoidis käes käte-rätti, küsis üle kogu 
tänava: «Kas te tulete pühapaikadest, palverändur?» Otsekohe kostis teiselt poolt tänavat 
küsimus: «Aga kas oopiumi rahva jaoks on?» Vemp õnnestus oivaliselt. Paul võttis väärika 
rühi ja laulis valju häälega: 

Ei kohku tubli mees 

ei tuule, tormi ees. 


Ma jalavarjud 

teibaga 

või korviga 

või paberis 

siit tuhat versta maad, 

teed tuntud, käidud ka, 

kingsepale — 

tald paigale! — 

tiriram-pam-pam 

nüüd viin. 

Hämmastusest tingitud vaikuses kostis kohkunud hääl: «Mis asja ta laulab?» Paul peatus, 
tõrjus küberi jalaga eemale ja küsis otseselt kellegi poole pöördumata: 

«Kas keegi ei tea, kust võib siin leida Aleksandr Kostõlinit?» 

Mitu häält seletasid läbisegi, et «Saša on praegu kõige tõenäolisemalt laboratooriumis, näe 
seal selles hoones.» 

«Kurakätt,» lisas üksik hääl pärast lühikest vaheaega. 

Paul tänas viisakalt ja läks edasi. Laboratooriumi-hoone oli madal, ümmargune, helesinist 
värvi. Uksel seisis vastu piita nõjatudes, käed rinnal risti, linalakk tedretäheline noormees, 
kellel oli seljas valge kittel. Paul tõusis mööda trepiastmeid üles ja peatus. Linalakk 
noormees silmitses teda häirimatult. 

«Kas ma võiksin Kostõlinit näha?» küsis Paul. 

Noormees vaatas Pauli ülalt alla ja alt üles, heitis üle ta õla pilgu saabastele, silmitses Paulist 
ühe astme võrra madalamal õõtsuvat ja igatsevalt manipulaatoreid hargitavat küberkoristajat, 
pööras veidi pead ja hüüdis tasase häälega: 

«Saša, kuule, Saša! Tule korraks välja. Sind küsib siin üks avarii ohver.» 

«Las tuleb sisse,» müristas laboratooriumi sügavusest tuttav bass. 

Linalakk noormees vaatas uuesti Pauli ja ütles: «Ta ei või. Ta on tugevasti septiline.» 

«Siis desinfitseeri teda,» kostis laboratooriumist. «Ma ootan hea meelega.» 

«Sel juhul pead sa kaua ...» alustas noormees. 

Kuid samal hetkel hüüdis Paul kaeblikult: 

«Viu, Saša! See olen ju mina, sinu Polly!» 

Laboratooriumis kukkus miski mürinal, uksel tekkis jahe õhutõmbus nagu metrootunnelis, 
linalakk noormees paisati kõrvale ning lävele ilmus pikk ja lai Aleksandr Kostõlin, seljas 
hiiglasuur valge kittel. Ta laialiaetud sõrmedega käed olid millegagi paksult määritud ja ta 
hoidis neid ülestõstetult kahel pool nagu kirurg operatsiooni ajal. 

«Viu, Polly!» möirgas ta ning ehmatusest poolhullunud küberkoristaja veeres trepist alla ja 
tormas mööda tänavat minema. 

Paul viskas oma kepi kõrvale ja sööstis ennastsalgavalt valge kitli embusse. Ta kondid 
rägisesid. «Nüüd on mul küll lõpp,» mõtles ta ja kähistas: 

«Jumalaga ... Saša... kallis ... » 

«Polly .. . Väike Polly!» kudrutas Kostõlin bassihääl-selt ja pigistas Pauli küünarnukkidega. 
«Küll on tore, et sa siin oled!» 

Paul võitles nagu lõvi ja lõpuks õnnestus tal ennast vabastada. Linalakk noormees, kes oli 
kohtumisstseeni hirmuga jälginud, tõmbas kergendatult hinge, tõstis kepi ja saapad üles ning 
ulatas need Paulile. 

«Noh, kuidas sul läheb?» küsis Kostõlin, naeratades üle kogu näo. 

«Tänan, pole viga,» ütles Paul. «Olen elus.» 


«Aga meie elame siin talupoja elu, nagu näed,» ütles Kostõlin. «Toidame teid, päevavargaid . 
>> 

«Väljanägemine on sul väga aukartustäratav,» ütles 

Paul. 

Kostõlin heitis pilgu oma kätele. 

«Jah,» ütles ta, «ma unustasin.» Ta pöördus linalaka-lise noormehe poole. «Fedja, sa lõpeta 
juba ise. Näed, mulle sõitis Polly külla. Väike Lieber Polly.» 

«Aga võib-olla siiski jätame sinnapaika?» ütles linalakk Fedja. «On ju näha, et ei tule välja.» 
«Ei, lõpetada on tarvis,» ütles Kostõlin. «Palun lõpeta ikkagi.» 

«Hea küll,» ütles Fedja vastu tahtmist ja kadus laboratooriumi. 

Kostõlin haaras Polly õlgade ümbert kinni ja hakkas teda väljasirutatud käe kauguselt 
silmitsema. 

«No mitte põrmugi ei ole kasvanud!» ütles ta õrnalt. «Kas teile seal halvasti süüa antakse või? 
.. . Pea kinni. . .» Ta kortsutas murelikult kulmu: «Mis sul on, kas pterokaariga juhtus midagi? 
Miks sa niimoodi välja näed?» 

Paul muheles rahulolevalt. 

«Ei,» ütles ta. «Ma mängin rändurit. Tulen otse Suurelt Teelt.» 

«Ohoo!» Kostõlini näole ilmus harjumuslik aukartus. «Kolmsada kilomeetrit! Ja kuidas on?» 
«Väga hea,» ütles Paul. «Ainult kui saaks vanni. Ja ümber riietuda.» 

Kostõlin naeratas õnnelikult ja tõmbas Pauli trepist alla. 

«Lähme,» ütles ta. «Kohe saad kõike. Vanni ja piima ...» 

Ta sammus keset tänavat, tiris komistavat Pauli enese järel ja kõneles, vehkides kepiga, mille 
külge olid seotud saapad: 

«.. . ja puhta särgi... ja terved püksid ... ja mas-saaži... ja ioonidušši... ja paar korda vastu 
kaela selle eest, et ei kirjutanud... ja tervisi Athoselt... ja kaks kirja õpetajalt... » 

«Mis sa räägid! See on tore!» hüüatas Paul. «See on tore!» 

«Jajah, kõik tuleb .. . Ja sootulukestest. .. Mäletad sootulukesi? .. . Ja kuidas ma peaaegu 
oleksin abiellunud ...» 

Farmis algas tööpäev. Tänav oli täis rahvast, väga kirevalt ja lihtsalt rõivastatud noormehi ja 
tütarlapsi. Kostõlinile ja Paulile anti lõbusas hämmastuses teed. Kostsid hüüded: 
«Palverändurit viiakse!» 

«Vivisektsioonile läheb, vaeseke!» 

«Kas see on uus hübriid?» 

«Saša, kas ta annab liha elusalt kehalt?» 

«Oota, Saša, lase vaadata!» 

Levis kuuldus, et öösel on Kostõlini laboratooriumi lähedusse laskunud teine «Taimõr». 
«Kaheksateistkümnendast sajandist,» kinnitas keegi. «Ja meeskond jaotatakse teaduslikele 
töötajatele võrdleva anatoomia uurimiseks.» 

Kostõlin tõrjus uudishimulikke kepiga vehkides eemale, Paul aga paljastas lõbusalt hambad. 
«Mulle meeldib avalikkuse ees esineda,» ütles ta. 

Rahva hulgas lauldi suurepäraste häältega: 


Ei kohku tubli mees 
ei tuule, tormi €Ees ... 


Rändur Paul istus laial puitpingil laia puitlaua taga keset sõstrapõõsaid. Hommikupäike 
kõrvetas meeldivalt ta steriilselt puhast selga. Paul oli õndsuse tipul. Ta käes oli tohutu suur 
kruus jõhvikamorsiga. Teisel pool lauda istus teda heldinult silmitsedes Aleksandr Kos-tõlin, 
samuti vööni paljas ja märgade juustega. 


«Ma olen alati öelnud, et Athos on suur inimene,» lausus Paul kruusiga laiu liigutusi tehes. 
«Tal oli kõige 

selgem pea ja ta teadis meist kõigist paremini, mida ta tahab.» 

«Oh ei,» ütles Kostõlin mahedalt. «Meist kõigist paremini nägi oma eesmärki Kapten. Ja läks 
kõige sirgemat teed.» 

Paul rüüpas kruusist ja mõtles veidi. 

«Võib-olla,» ütles ta. «Kapten tahtis saada astronaudiks ja saigi astronaudiks.» 

«Mh-mh,» ütles Kostõlin. «Aga Athos on ikkagi rohkem bioloog kui astronaut.» 

«See-eest missugune bioloog!» Paul tõstis sõrme. «Ausõna, ma kiitlen kogu aeg sellega, et ma 
koolis ta sõber olin.» 

«Mina kiitlen ka,» nõustus Kostõlin. «Aga oota aastat viis, siis hakkame kiitlema, et 
Kapteniga sõbrad olime.» 

«Jah,» ütles Paul. «Ainult mina kõigun nagu rohu-kõrs tuule käes. Kõike tahaks proovida. Sa 
kirusid mind, et ma ei kirjuta.» Ta pani ohates kruusi käest. «Ma ei saa kirjutada, kui 
millegagi tegelen. Ei ole huvitav kirjutada. Kui mingi teema kallal töötad, siis ei ole huvitav 
kirjutada, sest kõik on veel ees. Kui aga lõpetad, ei ole huvitav kirjutada, sest kõik on juba 
seljataga ... Ja ei tea, mis on ees. Tead, Lin, mul tuleb kõik kuidagi rumalasti välja. Neli aastat 
töötasin teoreetilise servo-mehhaanika alal. Kahekesi ühe plikaga lahendasime Tšebotarjovi 
probleemi — mäletad, õpetaja rääkis meile? Lahendasime, ehitasime kaks väga head 
regulaatorit.. . Sellesse plikasse armusin õnnetul kombel. .. Siis lõppes kõik ja .. . kõik 
lõppes.» 

«See tähendab, te ei abiellunud?» ütles Lin kaastundlikult. 

«Ega siis selles pole asi. Lihtsalt kui teised inimesed töötavad, siis tekivad neil alati 
mingisugused uued ideed, aga minul mitte. Töö on lõpetatud ja mul ei ole enam huvi. Nende 
kümne aastaga olen vahetanud neli eriala. Ja nüüd olen jälle ilma ideedeta. Mõtlesin, et lähen 
õige otsin Saška üles... » 

«Õigus!» ütles Lin bassihäälega. «Ma annan sulle kakskümmend ideed!» 

«Anna,» ütles Paul loiult. Ta tõmbus süngeks ja pistis nina kruusi. 

Lin silmitses teda mõtliku huviga. 

«Kas sa ei tahaks hakata endokrinoloogiaga tegelema?» tegi ta ettepaneku. 

«Võib endokrinoloogiaga,» ütles Paul. «Ainult et see sõna on väga raske. Ja üldse, kõik need 
ideed on sulaselge hingepiin.» 

Lin ütles äkki ilma märgatava seoseta eelnenuga: 

«Ma abiellun varsti.» 

«Tore!» ütles Paul kurvalt. «Ainult ära hakka mulle igavate sõnadega oma õnnelikust 
armastusest rääkima.» Ta elavnes. «Õnnelik armastus on üldse igav,» kuulutas ta. «Seda 
mõistsid juba antiikrahvad. Õnneliku armastuse idee ei ole inspireerinud ühtki tõelist meistrit. 
Õnnetu armastus on alati olnud suurteoste objektiks, õnnelik armastus aga parimal juhul 
taustaks.» 

Lin jaatas kahtlevalt. 

«Tunnete tõeline sügavus on omane ainult vastamata jäävale armastusele,» jätkas Paul 
vaimustusega. «Õnnetu armastus muudab inimese aktiivseks, õnnelik armastus uinutab, 
kastreerib vaimselt.» 

«Ära kurvasta, Polly,» ütles Lin, «kõik see läheb mööda. Õnnetu armastus on ju hea selle 
poolest, et ta on tavaliselt lühike. . . Las ma valan sulle veel morssi.» 

«Ei, Saša,» ütles Paul, «ma arvan, et see kestab kaua. Kaks aastat on ju juba möödas. Tema 
tõenäoliselt ei mäletagi mind, aga mina... » Ta vaatas Linile otsa. «Vabanda, Saša, ma saan 


aru, et on väga vastik, kui keegi su rinnal nutab. Aga see kõik on nii lootusetu. Saad aru, mul 
ei vea põrmugi armastuses.» 

Lin noogutas abitult. 

«Tahad, ma ühendan sind õpetajaga?» küsis ta kõheldes. 

Paul raputas pead ja ütles: 

«Ei. Niimoodi ma õpetajaga rääkida ei saa. Teen enesele ainult häbi... » 

«Mnjah ...» ütles Lin ja mõtles: «Mis õigus, see õigus. Õpetaja ei salli hädavareseid. . .» Ta 
vaatas kahtlustavalt Paulile otsa. Kas vigurivänt Paul lihtsalt ei mängi hädavarest? Sõi ta 
igatahes hästi, tore oli vaadata, kuidas ta sõi. Ja avalikkuse ees esineda armastab endist viisi. 
«Kas sa projekti «Oktoober» mäletad?» küsis Lin. 

«Või veel!» Paul elavnes uuesti. «Aga kas sa said aru, miks plaan läbi kukkus?» 

«Noh... kuidas öelda... Noored olime ...» 

«Oh sind!» ütles Paul. Ta muutus lõbusaks, «õpetaja ju ässitas meid sihilikult Valtri kallale. 
Ja pärast kukutas eksamil läbi... » 

«Missugusel eksamil?» 

«Viu, Saška!» hüüatas Paul vaimustusega. «Kaptenil oli õigus — sina olid ainus, kes midagi 
aru ei saanud!» Kostõlin taipas pikkamööda. 

«Jah, muidugi...» ütles ta. «Ei, miks mitte! Ma olen lihtsalt unustanud. Aga kas mäletad, 
kuidas Kapten proovis meie vastupidavust ülekoormustele?» 

«Kas see oü siis, kui sa ennast šokolaadist haigeks sõid?» küsis Paul salakavalalt. 

«Ja mäletad, kui me raketikütust katsetasime?» meenutas Lin kiiruga. 

«Jah,» ütles Paul unistavalt. «Küll oli kärakas!» 

«Arm on mul siiamaale alles,» ütles Lin uhkelt. «Katsu.» Ta pöördus seljaga Pauli poole. 
Paul katsus mõnuga. 

«Vahvad poisid olime,» ütles ta. «Toredad poisid. Aga mäletad, kuidas me üldkogunemisel 
vähkämblike karja kujutasime?» 

«Olli siis alles kisa ja kära!» hüüatas Lin. 

See oli tõeliselt meeldiv mälestus. 

Paul hüppas äkki jalule ja imiteeris erakordse tõetruudusega vähkämblikku. Pandora džunglist 
läbitungiva kohutava hulkj algse koletise vastik, kiristav ulgumine pani ümbruskonna 
kaikuma. Ja otsekui vastuseks kostis kaugusest kume möire. Paul tardus kohkunult paigale. 
«Mis asi see on?» küsis ta. 

Lin puhkes naerma. 

«Oh sind, ämblikku! Need on lehmad!» 

«Mis lehmad?» küsis Paul nördinult. 

«Lihalehmad,» seletas Lin. «Väga maitsvad praetult ja keedetult.» 

«Kuule, Lin,» ütles Paul, «need on väärilised vastased. Ma tahan neid näha. Ja üldse tahan 
näha, mis teil siin sünnib.» 

Lini näol peegeldus igavus. 

«Jäta, Polly,» ütles ta. «Lehmad nagu lehmad ikka. Istume parem veel veidi. Ma toon sulle 
morssi. Ah?» 

Kuid oli juba hilja. Paul oli ääreni täis energiat. 

«Teadmatus kutsub meid. Edasi, lihalehmade juurde, kes heidavad väljakutse vähkämblikele! 
Kus on mu särk? Üks tõupull lubas mulle puhta särgi!» 

«Polly! Polly!» manitses Lin. «Milleks sulle need lehmad! Lähme parem laboratooriumi.» 
«Ma olen septiline,» kuulutas Paul. «Ma ei taha laboratooriumi. Tahan lehmade juurde.» 
«Nad puskavad su surnuks,» ütles Lin ja takerdus. Seda poleks ta tohtinud öelda. 


«Tõesti?» ütles Polly vaikse vaimustusega. «Särki! Punast! Ma organiseerin korriida.» 

Lin lõi enesele ahastades peopesadega vastu paljaid reisi. 

«Küll ma olen endale nuhtluse kaela saanud! ... Vähkmatadoor!» 

Ta tõusis ja suundus maja poole. Kui ta Paulist möödus, tõusis Paul kikivarvule, painutas 
ennast ja tegi väga elegantse matadoorižesti. Lin ammus ja müksas talle kõhtu. 

Lehmi nähes taipas Paul otsekohe, et korriidat ei tule. Ereda kuuma taeva all liikusid läbi 
tiheda inimesekõrguse mahlase rohu silmapiiri taha kaduva rivina tohutu suured laigulised 
kogud. Rivi lõikus tasandiku pehmesse rohelusse, temast jäi maha must aurav maa ilma 
ainsagi rohulibleta. Tasandiku kohal oli püsivalt tunda elektrilist lõhna — seal lõhnas osooni, 
kuuma mulla, rohu ja värske sõnniku järele. 

«Viu!» sosistas Paul ja istus mättale. 

Rivi liikus temast mööda. Kool, kus Paul oli õppinud, asus teraviljapiirkonnas ja 
loomakasvatajatest teadis ta vähe, kusjuures selle vähesegi oli ta juba ammu unustanud. Ka 
lihalehmadele ei olnud ta kunagi mõtelnud. Ta lihtsalt sõi veiseliha. Nüüd aga möödus temast 
kõmina ja vahetpidamatu sahinaga, krõmpsutades, matsutades, mäletsedes ja 
südantlõhestavalt ohates elusliha organiseeritud kari. Aeg-ajalt tõstis mõni mustjaspruun veis 
rohust oma hiiglasuure ilase, roheliseks värvunud koonu ja tõi kuuldavale kumeda, 
sügavahäälelise möirge. 

Siis nägi Paul kübereid. Need laiadel pehmetel roomikutel liikuvad vilkad lamedad masinad 
järgnesid teatavas kauguses rivile. Vahetevahel nad peatusid, tuhnisid mullas, jäid maha ja 
ruttasid jälle edasi. Neid oli vähe, kõigest viieteistkümne ümber, ja nad kihutasid hirmsa 
kiiruga piki rivi, paisates roomikute alt lehvikuna laiali niiskeid musti kamakaid. 

Järsku kattis tume pilv päikese. Hakkas sadama jämedat sooja vihma. Paul vaatas asula poole, 
kus valged majakesed olid laiali pillatud aedade tumedasse rohelusse. Talle näis, et 
sünoptiliste kondensaatorite võre-jad paraboloidid mikroilmajaama sõrestiktornis on suunatud 
otse temale. Vihm lakkas kiiresti, pilv liikus karja kannul edasi. Pauli huvi äratasid 
ebamäärased siluetid, mis ootamatult kerkisid silmapiiri kohale, kuid samal hetkel ta tundis, et 
teda hammustatakse. Need olid vastiku välimusega putukad — väikesed, hallid ja tiivuli-sed. 
Paul taipas, et need on kärbsed. Võib-olla isegi sõnnikukärbsed. Olles seda taibanud, hüppas 
Paul jalule ja kihutas suure ajuga asula poole. Kärbsed talle ei järgnenud. 

Paul ületas jõekese, peatus kaldal ja pidas mõnda aega aru, kas suplema minna või mitte. 
Jõudnud otsusele, et supelda ei tasu, hakkas ta mööda jalgrada asula poole tõusma. Ta läks ja 
mõtles: «Õige oligi, et ma vihma kaela sain. Ja kärbsed teavad, keda hammustada ... See oli 
mulle, päevavargale, paras. Kõik töötavad nagu inimesed. Kapten lendab ... Athos püüab 
helesinistel tähtedel kirpe... Lin, õnnelaps, lõikab kedagi. .. Miks siis minuga nii on? 
Mispärast mina, aus töötav inimene, pean tundma ennast päevavargana?» Ta lonkis mööda 
rada ja mõtles, kui hea oli tol ööl, mil talle lõpuks selgus Tšebotarjovi probleemi lahendus ja 
ta ajas Liida voodist välja ja pani teda kõike kontrollima, ja kui kõik osutus õigeks, siis Liida 
isegi suudles teda põsele . .. Paul puudutas põske ja ohkas. Vahva oleks praegu käsile võtta 
mingi he-ea probleem, midagi Fermat' teoreemi taolist! .. . Aga peas ei ole muud kui kumisev 
tühjus ja ainult mingisugune idiootlik hääl kordab: «Võtame millestki ruutjuure ...» 

Asula serval peatus Paul uuesti. Laiaharulise mureli-puu all lamas tiivale vajunult 
üheistmeline pterokaar. 

Selle kõrval kükitas nukra näoga umbes viieteistkümneaastane poiss. Poisi ees tiirles rohus 
ühetooniliselt suri-sedes pikakoivaline küberkoristaja. Küberkoristajal oli ilmselt midagi viga. 
Pauli vari langes poisile, poiss tõstis pea ja tõusis püsti. 

«Ma laskusin talle pterokaariga peale,» ütles ta erakordselt tuttava süüdlasliku ilmega. 

«Ja nüüd sa kahetsed seda väga, eks ole?» küsis Paul õpetaja häälega. 


«Ega ma siis meelega ei teinud,» ütles poiss pahaselt. 

Mõnda aega jälgisid nad vaikides muljuda saanud küberi manöövreid. Siis laskus Paul 
otsustavalt kükakile. 

«Noh, vaatame, mis siin lahti on,» ütles ta ja haaras küberi manipulaatorist kinni. Küber 
kiunatas. 

«Valus on poisil,» ütles Paul laulva häälega õrnalt ja pistis sõrmed küberi 
reguleerimissüsteemi. «Kä-äpake on meil murtud, vaesekesel. . . Kä-äpake.» 

Küber kiunatas uuesti, võpatas ja jäi vait. Poiss ohkas kergendatult ja laskus ka kükakile. 
«Nii on teine asi,» pomises ta. «Aga küll ta röökis, kui ma pterokaarist välja ronisin! ... » 
«Rö-öökisime,» kudrutas Paul kilpi lahti kruvides. «Akustika on meil hea, kõrikas ... 
Süsteem on meil AKU-6, pikivibratsiooniga . . . Moduleeritud saehamba-kujuliselt. .. Nii-I. . 
» Paul võttis kilbi ja asetas selle ettevaatlikult rohule. «Aga mis siis meie nimi on? ... » 
«Fedja,» ütles poiss. «Fjodor Skvortsov.» 

Ta jälgis kadedusega Pauli osavaid sõrmi. 

«Küberkoristajal vedas, talle sõitis peale Fedja,» kuulutas Paul küberkoristaja sisemusest 
reguleerimisblokki välja tõmmates. «Ma tunnen siin juba ühte Fedjat. On niisugune kena, 
tedretäheline. Väga, väga aseptiline noormees. Ega ta sinu sugulane ei ole?» 

«Ei,» ütles poiss lõbusalt. «Ma olen siin praktikal. Aga kas teie olete küberneetik?» 
«Meie oleme siin läbisõidul,» ütles Paul. «Ideede otsingul. Kas sul ei ole mõnda ülearust 
ideed?» 


«Minul. .. Mina... Laboratooriumis on meil küll palju ideid, aga midagi ei tule välja.» 
«Saan aru,» pomises Paul reguleerimisblokis ringi 
104 


kobades. «Ideede parved hõljusid mõttetult õhus .. . Siis tuli jahimees ja laskis paugu 
vähkämbliku pihta... » 

«Kas te olete siis ka Pandoral käinud?» küsis poiss kadedusega. 

Paul vaatas vargsi ringija tõi kiiruga kuuldavale saaki haarava vähkämbliku karje. 
«Vahva!» ütles Fedja. 

Paul pani küberkoristaja kokku ja andis talle laksu vastu läikivmusta tagakülge. 
Küberkoristaja tormas päikesepaistele energiat koguma. 

«Väga kena!» lausus Paul ja pühkis käsi vastu pükse. «Nüüd vaatame, mis meil pterokaariga 
lahti on. . .» 

«Ei-ei, palun. .. » ütles Fedja kähku. «Pterokaari ma parandan ise, ausõna ... » 

«Ah ise,» ütles Paul. «Siis ma lähen käsi pesema. Kes su õpetaja on?» 

«Minu õpetaja on Nikolai Kuzmitš Belka, okeanoloog,» ütles poiss ja tõmbus turri. 

Paul ei riskinud teravmeelitseda, patsutas poisile vaikides õlale ja läks oma teed. Ta tundis 
end palju paremini. Ta oli juba läbinud asula esimesed kaks kvartalit, kui temast lendas 
sahinal üle tuttav pterokaar ja poisihääl püüdis väljakannatamatult valesti imiteerida saaki 
haarava vähkämbliku karjet. 

Mõttesse vajunud Paul komistas kahe peaga vasikale. Vasikas hüppas kõrvale ja vaatas 
Paulile oma mõlema silmapaariga otsa. Siis sirutas ta vasakpoolse pea jalge all olevasse rohtu 
ja parempoolse pea tee kohal rippuva sirelioksa poole. Samas aga sai ta vitsaraoga hoobi ja 
jooksis tagant üles lüües edasi. Kahe peaga vasikat ajas väga sümpaatne päevitunud tütarlaps, 
kellel oli seljas lilleline sarafan ja peas ühele kõrvale lükatud õlgkübar. Paul pomises ogaralt: 
«Nooruke karjapiiga turule tõttab ... » 

«Mis?» küsis tütarlaps ja peatus. 

Ei, ta ei olnud lihtsalt väga sümpaatne. Ta oli lihtsalt väga ilus. Nii ilus, et pidi olema ka tark, 
nii tark, et pidi olema ka armas, nii armas, et. .. Paul soovis otsekohe ennast näha 
pikakasvulise ja laiaõlalise mehena, kellel on kõrge laup ja rahulik pilk. Siksakiliselt kandus 
läbi pea mõte: «Igal juhul tuleb olla teravmeelne.» Ta ütles: 

«Minu nimi on Paul.» Tütarlaps vastas: 

«Minu nimi on Irina. Kas te ütlesite midagi, Paul?» 

Paul higistas. Tütarlaps ootas, eemalduvale vasikale kannatamatult järele vaadates. Mõtted 
lendasid Pauli peas kolmekihiliselt. «Võtame ruutjuure .. . Amor tulistab kaheraudsest 
püssist.. . Kohe jõuab see tütarlaps otsusele, et ma olen kokutaja. . .» Oo! Kokutaja — see on 
mõte. 

«M-ma n-näen, et t-teil on k-kiire,» ütles ta kogu jõust kokutades. «M-ma otsin t-teid õhtul 
üles. .. K-kas v-võib?» 

«Muidugi.» Tütarlapsel oli ilmselt hea meel. 

«N-nägemiseni õhtul,» ütles Paul ja läks edasi. «Rääkisin,» mõtles ta. «V-vestlesin. 
Teravmeelsuse tulevärk.» Ta kujutles ennast selle vestluse ajal ja tal oli nii piinlik, et ta oigas 
läbi nina. 

Kusagil üsna lähedal hakkas möirgama valjuhääldaja: 

«Kõiki vabu anesteesiaspetsialiste palutakse tulla kolmandasse laboratooriumi! Kutsub välja 
Potapenko. On idee. Kõiki vabu anesteesiaspetsialiste palutakse tulla kolmandasse 
laboratooriumi. Ja ärge murdke sisse peahoonesse nagu möödunud korral. Kolmandasse 
laboratooriumi! Kolmandasse laboratooriumi!» 

«Miks mina ei ole anesteesiaspetsialist?» mõtles Paul. «Mina juba ei hakkaks peahoonesse 
sisse murdma... » Keset tänavat tormasid kiiresti mööda kaks lühikestes pükstes tütarlast, 
küünarnukid vastu külgi surutud, — tõenäoliselt spetsialistid. 

Asula oli vaikne ja tühi. Ideaalselt puhtal tänavaris-til igavles päikesepaistel üksildane 
küberkoristaja. Paul viskas talle kaastundest peotäie lehti — küber elavnes otsekohe ja asus 
tööle. Üheski linnas ei ole ma näinud nii palju küberkoristajaid, mõtles Paul. Aga siin on 
loomakasvatusfarm ja paljugi mis võib juhtuda .. . 

Selja tagant kostis tihedat kabjaplaginat. Paul pöördus kohkunult ja otsekohe sööstsid temast 
mööda neli vahule aetud hobust. Esimesel nendest kihutas laka kohale kummardunult mustaks 
päevitunud, higist läikiv noormees lühikestes valgetes spordipükstes. Ülejäänud hobused olid 
ratsaniketa. Paulist kahekümne meetri kaugusel oleva madala hoone ees hüppas noormees 

galopeeriva hobuse seljast otse trepiastmetele, vilistas läbilõikavalt ja kadus ukse taha. 
Hobused tegid puristades ja pead selga visates poolringi ning pöördusid trepi juurde tagasi. 
Paul ei jõudnud isegi veel õieti kadestama hakata, kui madalast hoonest jooksid välja kolm 
noormeest ja üks tütarlaps, hüppasid peatumata hobuste selga ja tormasid samasuguses 
pöörases allüüris Paulist vastupidises suunas mööda. Nad pöördusid juba nurga taha, kui 
trepile hüppas valgetes spordipükstes noormees ja hüüdis neile järele: 

«Proovid viige otse jaama! Aljoška-a! ...» 

Tänaval ei olnud enam kedagi. Noormees seisis veidi aega, pühkis laupa ja pöördus hoonesse 
tagasi. Paul ohkas ja läks edasi. 

Kostõlini laboratooriumi lävel ta peatus ja jäi kuulatama. Kostvad helid tundusid talle 
kummalistena. Tume plaksatus. Raske ohe. Miski liikus. Igavlev hääl ütles: «Õigus.» Vaikus. 
Uuesti tume plaksatus. Paul vaatas tagasi päikesest valgustatud väljakule laboratooriumi ees. 
Kostõlini hääl ütles: «Luiskad. Asu platsi.» Tume plaksatus. Paul astus eestuppa ja nägi valget 
ust pealkirjaga «Elusliha laboratoorium». Ukse taga ütles igavlev hääl: «Miks me õigupoolest 
kogu aeg puusalt liha võtame? Võiks võtta seljalt.» Kostõlin vastas bassihäälega: «Siberlased 
proovisid, neil ei tulnud midagi välja.» Jälle tume plaksatus. 

Paul lähenes uksele ja see avanes käratult. Laboratoorium oli valgusküllane, seinte ääres 
helkisid tuhmilt kummalise välimusega valged seadmed, seintes tu-mendasid nendesse 
monteeritud suured läätsed. Paul küsis: 

«Kas septiline võib sisse astuda?» 


Keegi ei vastanud. Laboratooriumis oli kümmekond inimest. Ilme oli neil kõigil süngevõitu ja 
mõtlik. Kolm neist istusid reas suurel madalal pingil ja vaikisid. Nad vaatasid Paulile otsa 
ilmetu pilguga. Kaks istusid kaugema seina ääres, seljad ukse poole, pead koos, ja lugesid 
midagi. Ülejäänud olid poolringina nurka kogunenud. Poolringi keskel seisis Saška Lin, nägu 
seina poole. Ta oli parema käega näo katnud ja vasaku käe parema kaenla alt läbi pistnud. 
Poolringis seisev tedretäheline Fedja virutas talle täie hooga plaksu vastu vasakut peopesa. 

Poolringis tekkis liikumine, kõik sirutasid rusikad välja, pöidlad püsti. Kostõlin pöördus 
vaikides ja osutas ühele poolringis olijatest, too raputas samuti vaikides pead ja Kostõlin 
võttis endise asendi. 

«Nii et septiline võib sisse astuda?» küsis Paul uuesti. «Või ei tulnud ma õigel ajal?» 
«Rändur,» ütles üks pingil istujatest igavleva häälega. «Tulge sisse, rändur. Me oleme siin 
kõik septilised.» 

Paul astus sisse. Igavleva hääle omanik ütles kellegi poole pöördumata: 

«Talupojad, ma teen ettepaneku analüüsid veel kord läbi vaadata. Võib-olla on valku siiski 
vähe.» 

«Valku on isegi rohkem, kui me arvestasime,» ütles keegi nendest, kes mängisid kummalist 
mängu. 

Valitses rõhuv vaikus. Kostsid ainult plaksatused ja aeg-ajalt ütles keegi: «Eksid, ei arvanud 
ära.» 

Ehee! mõtles Paul. Pahad lood on elusliha laboratooriumis. 

Painduv mustajuukseline jaapanlane hüppas pingilt püsti ja hakkas kiiresti mööda tuba 
kõndima. 

«Enam nii ei saa!» ütles ta ägedalt. «Kõik on vale. Idee ise pole õige. Jah, ei ole õige! Tuleb 
kõik läbi vaadata. Algusest peale. Me lihtsalt kardame otsast peale hakata!» Ta peatus. «Kas 
keegi kuulab mind? Mis komme see on niimoodi vaikida!» 

«Kõik kuulavad,» ütles igavlev hääl. «Aga mis sellest kasu on?» 

Kostõlin tõukas mängijad laiali ja astus toa keskele. 

«On ettepanek,» kuulutas ta reipalt. (Kõik pöördusid tema poole, isegi need, kes istusid 
märkmete kohale kummardunult.) «Lähme suplema.» 

«Lähme,» ütles jaapanlane otsustavalt. «Tuleb otsast peale mõtlema hakata.» 

Rohkem pooldajaid ettepanek ei leidnud. Elusliha spetsialistid valgusid mööda tuba laiali ja 
jätkasid vaikimist. 

Kostõlin tuli Pauli juurde ja haaras tal õlgade ümbert kinni. 

«Lähme, Polly,» ütles ta nukralt. «Lähme, poiss! Ei maksa kurvastada, eks ole?» 

«No muidugi, Lin!» ütles Paul. «Kui täna välja ei tule, siis tuleb ülehomme.» 

Nad astusid päikesepaistelisele tänavale. 

«Sa ära häbene, Lin,» ütles Paul. «Ära häbene, nuta mu rinnal! Ära häbene!» 

Planeedil oli umbes sada tuhat loomakasvatusfarmi. Oli veisefarme, oli seafarme, oli 
elevandi-, antiloobi-, kitse-, laama- ja lambafarme. Niiluse keskjooksul püüti kahes farmis 
kasvatada jõehobusid. 

Planeedil oli umbes kakssada tuhat teraviljakasvatus-f armi. Nendes kasvatati rukist, nisu, 
maisi, tatart, hirssi, riisi ja kaoljangi. Oli spetsialiseeritud farme, nagu «Volga-Ükssarvik», ja 
oli ka laia profiiliga farme. Kõik kokku moodustasid nad külluse aluse, äärmuseni auto- 
matiseeritud hiiglasliku kombinaadi, mis tootis toiduaineid — kõike, alustades sealihast ja 
kartulitest ning lõpetades austrite ja mangoploomidega. Mingid loodusõnnetused ega 
katastroofid ei ähvardanud nüüd Planeeti ikalduse ja näljaga. Alatiseks kehtestatud küllusliku 
tootmise süsteem tegutses täiesti automaatselt ja arenes nii kiiresti, et tuli rakendada 


spetsiaalseid abinõusid ületootmise vastu. Toitumise probleem oli lakanud eksisteerimast, 
samuti nagu kunagi ei olnud eksisteerinud hingamise probleemi. 

Õhtuks oli Paulil juba teatav, olgugi kõige üldisem ettekujutus sellest, millega tegelesid 
loomakasvatajad. Farm «Volga» oli üks Planeedi parasvöötme mitmest tuhandest 
loomakasvatusfarmist. Kõige järgi otsustades oli siin võimalik tegelda praktilise geneetikaga, 
embrüo-mehhaanilise veterinaariaga, majandusstatistika toidu-aineteharuga, 
zoopsühholoogiaga ja agroloogilise küberneetikaga. Paul kohtas siin isegi ühte mullateadlast, 
kes ilmselt logeles: jõi lüpsisooja piima ja kurameeris kõigest väest nägusa zoopsühholoogiga, 
kutsudes seda Amasoonase soodesse, kus enesest lugupidavale mulla-teadlasele leidub veel 
väärilist tegevust. 

«Volga-Ükssarviku» karjas oli umbes kuuskümmend tuhat veist. Paulile meeldis väga karja 
täielik autonoomsus — ööpäev läbi teenindasid kõiki veiseid koos ja iga üksikut veist eraldi 
ainult küberid ja automaat-veterinaarid. Kari aga omakorda teenindas samuti 

ööpäev läbi Varustusliini töötlemiskombinaati, rahuldades ühtlasi loomakasvatajate üha 
suurenevaid teadusalaseid vajadusi. Te võisite näiteks võtta ühenduse dispetšeri-punktiga ning 
nõuda korrapidajalt nii- ja niisuguse värvusega, nii- ja niisuguste parameetritega, seitsmesaja 
kahekümne kahe päeva vanust veist, tõupull Mikolaj Teise järglast. Poole tunni pärast ootas 
nimetatud loom teid sõnnikuga määrdunud küberi saatel, ütleme, geneetika laboratooriumi 
vastuvõtuboksis. 

Muuseas, just geneetika laboratoorium tegeles kõige pöörasemate eksperimentidega ja andis 
alatasa põhjust mõningateks lahkhelideks farmi ja töötlemiskombinaadi vahel. Kombinaadi 
töötajad, maailma gastronoomia huvide ustavad ja ägedad kaitsjad, sattusid raevu, kui 
leidsid järjekordsest veiste partiist koletisliku eluka, kes välimuselt ja, mis peaasi, maitselt 
meenutas kõige rohkem Vaikse ookeani krabi. Farmi saabus viivitamatult kombinaadi 
esindaja. Ta suundus otseteed geneetika laboratooriumi ja nõudis «selle mitteapetiitse nalja- 
numbri autorit». Autoritena astusid alati ette geneetika laboratooriumi kõik sada 
kaheksakümmend — töötajat (kaasa arvamata kooliõpilastest praktikante). Kombinaadi 
esindaja tuletas tagasihoidlikult meelde, et farm ja kombinaat peavad Varustusliinile pidevalt 
andma iga liiki veiseliha, mitte konnakoibi ega konserveeritud me-duuse. Sada 
kaheksakümmend progressiivselt meelestatud geneetikut taunisid ühel häälel niisugust 
kitsarinnalist suhtumist varustusprobleemisse. Neile, geneetikutele, tundub veider, et nii 
kogenud ja asjatundlik töötaja nagu see-ja-see asub niivõrd konservatiivsel seisukohal ega 
omista mingit tähtsust reklaamile, mis ju teatavasti selleks ongi olemas, et muuta ja 
täiustada elanikkonna maitset. Kombinaadi esindaja meenutas, et ühtki uut toiduainet ei ole 
võimalik jaotusvõrku suunata Tervishoiu Akadeemia heakskiiduta. (Hüüded geneetikute 
hulgast: = «Seedimise konservaatorid!» — «Apendiksi Sõprade Ühing!») Kombinaadi 
esindaja lahutas käsi ja andis kogu oma olemusega mõista, et ei saa millegagi aidata. Hüüded 
kahanesid ebamääraseks mõminaks ja vaibusid varsti: Tervishoiu Akadeemia autoriteet oli 
väga suur. Siis viidi kombinaadi esindaja laboratooriumi ruumidesse, et talle näidata «mõnda 
110 

väikest uudist». Kombinaadi esindaja tõmbus kahvatuks, taandus mõned sammud ja nõudis 
vannet, et «kõik see» on täiesti mittesöödav. Vastuseks anti talle maitsta liha, mis ei vajanud 
vürtsi, liha, mida ei olnud tarvis soolata, liha, mis sulas suus nagu jäätis, spetsiaalset liha 
kosmonautide ja tuumatehnikute jaoks, spetsiaalset liha tulevaste emade toiduks ja isegi liha, 
mida võis süüa toorelt. Kombinaadi esindajasmaitses, hüüatas vaimustusega: «See on hea! 
See on tore!» ja nõudis vannet, et «kõik see» väljub eksperimendi staadiumist juba järgmisel 
aastal. Täielikult rahustatuna jättis ta hüvasti ja sõitis ära, kuu aega hiljem aga hakkas kõik 
jälle otsast peale. 


Päeva jooksul kogutud informatsioon tiivustas Pauli ja veenis teda, et siin leidub talle 
tegevust. «Alguses nakkan küberneetikuks, lähen lehmi karjatama,» arut- 

les Paul, istudes kohviku lahtisel rõdul ja hajameelselt silmitsedes gaseeritud hapupiima 
klaasi. «Pooled küberkoristajad kihutan põllule. Las püüavad seal kärbseid, õhtuti õpin 
geneetikute juures. Oleks hea, kui Irina oleks geneetik. Mind antaks muidugi tema hoole alla. 
Igal hommikul saadaksin talle küberiga kimbu lilli. Ja igal õhtul.» Paul rüüpas hapupiima ja 
vaatas alla, jõe tagant paistvale mustale põllule. Seal oli juba näha noore rohu nõrka rohelust. 
«Kavalasti tehtud!» mõtles Paul. «Homme pööravad küberid karja ringi ja ajavad tagasi. 
Süstiku põhimõttel töötav karjamaa. Aga kõik see on rutiin, pole näha uusi printsiipe. Meie 
Irinaga aretame lehmad, kes söövad mulda. Nagu vihmaussid. Siis saab nalja! Ainult et 
Tervishoiu Akadeemia...» 

Rõdule valgus kärarikkalt elu mõtte üle vaieldes suur seltskond ja hakkas otsekohe laudu 
kokku nihutama. Keegi pomises: 

«Inimene sureb ja tal on ükskõik, kas pärijad või mitte pärijad, kas järeltulijad või mitte 
järeltulijad ... » 

«Härjal Mikolaj Teisel on ükskõik ...» 

«Mis siin härg asjasse puutub? Sinul on ka ükskõik! Sa lähed ära, kaod, lahustud ... Sind ei 
ole enam, saad aru! . .» 

«Pidage, lapsed .. . Oma loogika selles muidugi on. Elu mõte huvitab ainult elusaid.» 

«Huvitav, kus sa oleksid olnud, kui sinu esivanemad oleksid samuti arutlenud. Sa oleksid 
siiamaale harkadraga maad sonkinud ...» 

«Tühi jutt! Mis siin elu mõttega tegemist on? See on lihtsalt tootlike jõudude arenemise 
seadus ... » «Aga milleks siin seadus?» 

«Selleks, et kas sa tahad või ei taha, aga tootlikud jõud arenevad. Harkadra järel tuli traktor, 
traktori järel küber... » 

«Hea küll, oletame, et järeltulijad ei puutu asjasse. Aga siis, tähendab, oli inimesi, kelle elu 
mõte seisis traktori väljamõtlemises?» 

«Mis te pudrutate? Mis te kogu aeg pudrutate? Jutt ei ole sellest, milleks elab iga üksik 
inimene, vaid sellest, milleks eksisteerib inimkond! Te ei saanud midagi aru ja. . .» 

«Sina ise ei saanud midagi aru!» 

«Kuulake! Kuulake mind! Talupojad! Ma seletan teile kohe kõik ära .. . Ai!» 

«Laske, laske tal rääkida!» 

«See on keeruline küsimus. Sellest ajast peale, kui inimesed on olemas, vaidlevad nad oma 
olemasolu ... » «Lühemalt!» 

«... oma olemasolu mõtte üle. Esiteks, järglased ei puutu siin asjasse. Elu antakse inimesele 
sõltumatult sellest, kas ta seda tahab või mitte ... » 

«Lühemalt!» 

«Noh, siis räägi ise.» 

«Tõepoolest, Alan, tee lühemalt.» 

«Lühemalt on nii: elada on huvitav, sellepärast elamegi. Aga kui kellelgi ei ole huvitav, siis 
Snegirjovis on väetisevabrik...» 

«õigus, Alan!» 

«Ei, lapsed . .. Selles on ka oma loogika ... » 

«See on köögifilosoofia! Mida tähendab «on huvitav», «ei ole huvitav»? Milleks me 
eksisteerime — see on küsimus!» 

«Aga milleks eksisteerib periheeli nihe? Või Newtoni seadus?» 

«Kõige totram küsimus on see «milleks». Milleks tõuseb päike idast?» 

«Voh-voh! Üks loll esitab selle küsimuse, et tuhat tarka ummikusse ajada.» 

«Loll? Mina olen samasugune loll, nagu teie olete targad ...» 

«Ah, jätke, räägime parem armastusest!» 

«Mis asi on see armastus? Ja armastus on — mis asi?» 

«Milleks on olemas armastus — see on küsimus? Ah, Zora?» 

«Teate, talupojad, kui teid laboratooriumis vaadata, siis olete inimesed nagu inimesed ikka. 
Aga kui hakkate filosofeerima . .. Armastus, elu ... » 

Paul võttis oma tooli ja ühines seltskonnaga. Ta tunti ära. 

«Aa! Rändur! Rändur, mis on armastus?» 

«Armastus,» ütles Paul, «on kõrgesti organiseeritud mateeria spetsiifiline omadus.» 
«Milleks organiseeritud ja milleks mateeria — see on küsimus!» 

«Võtaks teid ...» 

«Rändur, kas uusi anekdoote on?» 

«On,» ütles Paul, «ainult mitte teravmeelseid.» 

«Me ise ei ole ka teravmeelsed . . .»" 

«Las räägib. Räägi mulle anekdoot ja ma ütlen, kes sa oled.» 

Paul rääkis: 

«Uks küberneetik (naer) leiutas prediktori, tulevikku ennustava masina, suure sajakorruselise 
agregaadi. Ja ta esitas prediktorile sissejuhatuseks küsimuse: «Mida ma teen kolme tunni 
pärast?» Prediktor surises hommikuni ja teatas siis: «Istud ja ootad minu vastust.»» 
«Jaa-a,» lausus keegi. 

«Mis «jaa»?» ütles Paul külmavereliselt. «Ise küsisite. » 

«Kuulge, talupojad, mispärast on kõik need küber-anekdoodid nii totrad?» 

«Peaasi on — milleks? See on küsimus!» * «Rändur! Mis su nimi on, rändur?» 

«Paul,» pomises Paul. 

Rõdule ilmus Irina. Ta oli ilusam kõigist tütarlastest, kes istusid laua taga. Ta oli nii ilus, et 
Paul ei kuulnud enam, mida räägiti. Irina naeratas, ütles midagi, viipas kellelegi käega ja istus 
pikaninalise Zora kõrvale, ja 

Zora kummardus otsekohe tema poole ja küsis midagi, arvatavasti: «Milleks?» Paul tõmbas 
hinge ja märkas, et parempoolne naaber nutab tema rinnal: 

«Me lihtsalt ei oska veel, ei ole õppinud. Saška ei suuda sellest kuidagi aru saada. Ühe 
hüppega niisuguseid asju ei tehta... » 

Paul tundis lõpuks naabri ära — see oli Itiro, toosama jaapanlane, kellega koos nad olid 
keskpäeval suplemas käinud. 

«... Niisuguseid asju ei tehta ühe hüppega. Me isegi ei kohasta loodust, vaid lõhume ta 
kildudeks.» 

«Aga... e-e-e. . . millest õieti jutt on?» küsis Paul ettevaatlikult. Talle oli täiesti arusaamatu, 
millal ja kustkohast oli sinna ilmunud lItiro. 

«Ma ju räägin,» ütles Itiro kannatlikult, «võtta loomalt liha looma tapmata.» 

Paul vaatas üksisilmi Irina poole. Pikaninaline Zora valas Irinale šampanjat. Irina rääkis 
midagi kiiresti, koputades tõmmude sõrmedega vastu pokaali. Itiro ütles: 

«Aa! Sa armusid Irinasse! Väga kahju.» «Missugusesse Irinasse?» pomises Paul. «See 
tütarlaps on Irina Jegorova. Ta töötas meil üldbioloogia alal.» 

Paulile tundus, et ta kukub ümber. «Kuidas töötas?» 

«Ma ju räägin, et kahju,» ütles Itiro rahulikult. «Ta sõidab lähematel päevadel ära.» 

Paul nägi ainult Irina profiili, mida valgustas päike. 

«Kuhu?» küsis ta. 

«Kaug-Itta.» 

«Vala mulle veini, Itiro,» ütles Paul. Ta kurk kuivas. 


«Aga kas sina jääd meile tööle?» küsis Itiro. «Saška rääkis, et sul on lahtine pea.» 

«Lahtine pea,» pomises Paul. «Kõrge laup ja rahulik pilk ...» 

Itiro puhkes naerma. 

«Ära nukrutse,» ütles ta. «Me oleme kõigest kahekümne viie aastased.» 

«Ei,» ütles Paul meeleheitlikult pead raputades. «Milleks ma siia jään? Muidugi ma ei jää siia. 
.. Ma sõidan Kaug-Itta... » 

Raske käsi laskus ta õlale ja Lini võimas bass päris: 

«Kes see siin sõidab Kaug-Itta?» 

«Lin, kuule, Lin,» ütles Paul kaeblikult. «No miks mul mitte põrmugi ei vea? Ah?» «Irina,» 
ütles Itiro ja tõusis. 

Lin istus tema kohale ja nihutas enesele lähemale vaagna külma lihaga. Ta nägu oli väsinud. 
Paul vaatas tema poole hirmu ja lootusega, just samuti nagu vanasti, kui korrusenaabrid vahel 
korraldasid ülekoolilise haarangu, et teravmeelne Lieber Polly kinni püüda ja õpetada teda 
olema mitte liiga teravmeelne. 

Lin näris peeneks tohutu tüki liha ja ütles bassihäälega, mis kostis üle rõdul valitseva kära: 
«Talupojad! Saabus uus venekeelsete väljaannete kataloog. Soovijaid palutakse klubisse.» 
Kõik pöördusid tema poole. 

«Mis seal on?» 

«Kas Mironov on, Saška?» 

«On,» ütles Lin. 

«Aga «Raudne torn»?» 

«On. Ma juba tellisin.» 

«Aga «Puhas nagu lumi»?» 

«On. Seal on kaheksakümmend kuus nimetust, kõiki ma ei mäleta.» 

Rõdu hakkas kiiresti tühjenema. Lahkus Alan. Lahkus Itiro. Lahkus Irina koos pikaninalise 
Zoraga. Ta ei teadnud midagi. Ta isegi ei märganud midagi. Ja ta muidugi ei mäletanud 
midagi. Ega mäleta kunagi. «Zorat mäletab. Kahe peaga vasikat mäletab. Aga mind ei mäleta 
is 

Lin ütles: 

«Õnnetu armastus aktiviseerib. Aga ta on lühike, Polly. Sa jääd siia. Ma valvan su järele.» 
«Aga võib-olla ma siiski sõidan Kaug-Itta?» ütles 

Paul. 

. «Milleks? Sa ainult segad teda ja oled tal jalus. Ma tunnen Irinat ja tunnen sind. Sa oled tema 
kangelasest aastat viis või kümme rumalam.» «Aga võib-olla...» 

«Ei,» ütles Lin. «Jää minu juurde. Kas su Lin on sind siis kunagi petnud?» 

Ja Paul alistus. Ta patsutas sõbralikult Lini laia selga, tõusis ja astus rõdu rinnatise äärde. 
Päike loojus, farmile laskus soe läbipaistev hämarus. Kusagil lähedal mängiti pianiinot ja 
lauldi väga ilusasti kahel häälel. «E-he-hee!» mõtles Paul. Ta kummardus üle rinnatise ja tõi 
tasakesi kuuldavale saagi jälje kaotanud hiidvähk-ämbliku karje. 


DESSANTLASED 


Tehiskaaslane oli tohutu suur. See oli kahekilomeet-rise läbimõõduga rõngas, mille sisemus 
oli massiivsete vaheseintega paljudeks ruumideks jagatud. Ringkorido-rid olid tühjad ja 
valged, tühjadesse valgetesse ruumidesse viivad kolmnurksed luugid pärani lahti. Tehis- 
kaaslane oli maha jäetud uskumatult ammu, võib-olla miljonite aastate eest, kuid kare kollane 
põrand oli puhas. August Bader ütles, et ta ei olnud siin näinud ainsatki tolmukübet. 


Bader läks ees, nagu avastaja ja peremees pidigi seda tegema, ning Gorbovski ja Walkenstein 
nägid tema suuri, peast eemale hoiduvaid kõrvu ja heledat juuksesalku pealael. 

«Ma ootasin, et näen siin korralagedust,» jutustas Bader kiirustamata. Ta rääkis vene keelt, 
hääldades püüdlikult iga tähte. «See tehiskaaslane huvitas meid kõige rohkem. See oli kümne 
aasta eest. Ma nägin, et välisluugid on avatud. Ma ütlesin enesele: «August, sa näed kohutava 
õnnetuse ja hävingu pilti.» Ma isegi ütlesin naisele, et ta laeva jääks. Kartsin leida siit surnu- 
kehasid, saate aru.» 

Ta peatus mingi luugi ees ja Gorbovski oleks peaaegu tema vastu põrganud. Walkenstein, kes 
oli veidi maha jäänud, jõudis neile järele ja peatus kulmu kortsutades nende kõrval. 

«Aber siin oli tühi,» ütles Bader. «Siin oli valge, väga puhas ja täiesti tühi. Palun teid, 
vaadake.» Ta tegi käega sujuva liigutuse. «Ma kaldun arvama, et siin oli tehis-kaaslase 
dispetšeripunkt.» 

Nad pugesid kuplitaolise laega ruumi, mille keskel oli madal poolringikujuline kõrgend. 
Ruumi seinad olid 

erekollased, tuhmid ja helendasid seestpoolt. Gorbovski puudutas seina. See oli sile ja jahe. 
«Sarnaneb merevaiguga,» ütles ta. «Proovi, Mark!» 

Walkenstein proovis ja noogutas. 

«Kõik on demonteeritud,» ütles Bader. «Aga seintesse, vaheseintesse ja ka tehiskaaslase 
rõngaskattesse on jäänud meie eest esialgu veel varjatud valgusallikad. Ma kaldun arvama... » 
«Me teame,» ütles Walkenstein kähku. 

«Või nii?» Bader vaatas Gorbovski poole. «Aga mida te olete lugenud? Teie, Mark, ja teie, 
Leonid?» 

«Me oleme lugenud teie artiklite seeriat, August,» ütles Gorbovski. ««Vladislava 
tehiskaaslased».» 

Bader kallutas pead. 

««Tähe EN 17 planeedi Vladislava maavälise päritoluga tehiskaaslased»,» parandas ta. «Jah. 
Niisugusel juhul ei tarvitse mul muidugi teile esitada oma kaalutlusi valgusallikate 
küsimuses.» 

Walkenstein läks ringi vaadates piki seina edasi. 

«Imelik materjal,» ütles ta eemalt. «Tõenäoliselt metalloplast. Aga ma ei ole veel kunagi 
niisugust me-talloplasti näinud.» 

«See ei ole metalloplast,» ütles Bader. «Ärge unustage, kus te viibite. Teie, Mark, ja teie, 
Leonid.» 

«Me ei unusta,» ütles Gorbovski. «Me oleme käinud Phobosel ja seal on tõepoolest hoopis 
teine materjal.» 

Gorbovski ja Walkenstein olid käinud Phobosel. See oli Marsi kaaslane ja pikka aega oli seda 
peetud looduslikuks kaaslaseks. Tegelikult aga osutus see neljakilo-meetrise läbimõõduga 
rõngaks, mida ümbritses meteo-riidivastane metallvõrk. Tihe võrk oli meteoriitsest 
korrosioonist söövitatud ja kohati rebenenud. Tehis-kaaslane ise aga oli terveks jäänud. Tema 
välisluu-gid olid lahti ja hiiglaslik rõngas oli täpselt samuti tühi nagu siinnegi. 
Meteoriidivastase võrgu seisundi järgi võis arvata, et tehiskaaslane oli Marssi ümbritsevale 
orbiidile viidud vähemalt kümne miljoni aasta eest. 

«Oo, Phobos!» Bader vangutas pead. «Phobos on üks asi, Leonid, aga Vladislava on hoopis 
teine asi.» 

«Miks?» päris Walkenstein lähemale astudes. Tema oli teisel arvamusel. 

«Näiteks sellepärast, et Päikesest ja Phobosest Vladislavani, kus me praegu viibime, on 
kolmsada tuhat astronoomilist ühikut.» 


«Meie läbisime selle vahemaa poole aastaga,» ütles Walkenstein pahaselt. «Nemad võisid 
sedasama teha. Pealegi on Vladislava kaaslastel ja Phobosel palju ühist.» 

«Aga seda tuleb tõestada,» ütles Bader. Gorbovski sõnas laisalt muiates: «Eks me püüamegi 
tõestada.» 

Bader mõtiskles mõnda aega ja lausus siis pidulikult: 

«Phobosel ja Maa kaaslastel on ka palju ühist.» 

See oli vastus Baderi stiilis — väga kaalukas ja pool meetrit märgist mööda. 

«No hea küll,» ütles Gorbovski. «Aga mis siin peale selle dispetšeripunkti veel on?» 

«Sellel tehiskaaslasel,» ütles Bader tähtsalt, «on sada kuuskümmend ruumi põrandapinnaga 
viieteistkümnest kuni viiesaja ruutmeetrini. Me võime nad kõik läbi vaadata. Aga nad on 
tühjad.» 

«Kui nad tühjad on,» ütles Walkenstein, «siis on meil parem «Tarielile» tagasi minna.» 
Bader vaatas talle otsa ja pöördus uuesti Gorbovski poole: 

«Meie nimetame seda tehiskaalast Vladjaks. Nagu te teate, on Vladislaval veel üks kaaslane, 
mis on samuti tehislik ja maavälise päritoluga. See on väiksemate mõõtmetega. Me nimetame 
seda Slavaks. Saate aru? Planeedi nimi on Vladislava. On loomulik nimetada tema kahte 
kaaslast Vladjaks ja Slavaks. Eks ole?» 

«Jah, muidugi,» ütles Gorbovski. See peen mõttekäik oli talle tuttav. Ta kuulis seda 
kolmandat korda. «See oli teie poolt väga teravmeelne ettepanek, August. Vladja ja Slava — 
Vladislava. Suurepärane!» 

«Teil Maal,» jätkas Bader ruttamata, «nimetatakse neid kaaslasi «Igrek-üks» ja «Igrek-kaks», 
mis vastavalt on Vladja ja Slava. Aga meie — meie nimetame neid teisiti. Meie nimetame 
neid Vladjaks ja Slavaks.» 

Ta vaatas rangelt Walkensteinile otsa. Walkensteini põsesarnadel rullusid lihased. Niipalju 
kui Walkensteinile teada oli, tähendas see «meie» Baderit ennast ja ainult Baderit. 

«Aga mis puutub sellesse kollasesse materjali, mis hoopiski ei ole metalloplast ja mida ma 
nimetan jantariiniks 1 .. .» 

«Väga tabav nimetus,» ütles Walkenstein vahele. 

«Jah ... Pole viga... Aga tema koostis on seni veel tundmatu. See on jäänud saladuseks.» 
Saabus vaikus. Gorbovski silmitses hajameelselt ruumi. Ta püüdis kujutleda neid, kes olid 
ehitanud selle tehiskaaslase ja siis töötanud siin kunagi väga ammu. Need olid teistsugused 
inimesed. Nad tulid Päikesesüsteemi ja lahkusid sellest, jättes Marsi ümber hüljatud 
kosmilised laboratooriumid ja planeedi põhjapoolse po-laarmütsi lähedusse suure linna. 
Tehiskaaslased olid tühjad ja linn oli tühi — alles olid jäänud ainult kummalised hooned, mis 
ulatusid paljude korruste võrra maa alla. Seejärel — aga võib-olla ka enne seda — tulid nad 
tähe EN 17 süsteemi, ehitasid Vladislava ümber kaks tehiskaaslast ja lahkusid samuti. Ja siin, 
Vladisla-val, peab samuti olema mahajäetud linn. Miks ja kust nad tulid? Miks ja kuhu nad 
läksid? Muuseas, on selge, miks: nad olid muidugi suured uurijad. Teise maailma 
dessantlased. 

«Nüüd,» ütles Bader, «lähme ja vaatame ruumi, millest ma leidsin eseme, mida ma tinglikult 
nimetan nööbiks.» 

«Kas ta praegu ka seal on?» küsis Walkenstein elavnedes. 

«Kes «ta»?» küsis Bader. 

«Ese.» 

«Nööp,» ütles Bader kaalukalt, «asub praegusel silmapilgul Maal, Kosmoses Tegutseva 
Võõra Mõistuse Jälgede Uurimise Komisjoni käsutuses.» 

«Ah,» ütles Walkenstein, «jäljeotsijate käes. Aga ma kogusin Vladislava kohta materjali ja 
mulle ei näidatud seda teie nööpi.» 

Bader kergitas lõuga. 

«Ma saatsin selle ära kapten Anton Bõkoviga neli lokaalkuud tagasi.» 


Bõkovist möödusid nad teel. Ta pidi Maale jõudma kaks kuud pärast «Tarieli» starti tähe EN 
17 suunas. 


" Vene keeles «aaTape» — merevaik. Tõlkija märkus. 

«Nii,» ütles Gorbovski. «Nööbi vaatamine tuleb seega edasi lükata.» 

«Aga me vaatame ruumi, kust ma selle leidsin,» ütles Bader. «Pole võimatu, Leonid, et te 
planeet Vladislava pinnal olevas hüpoteetilises linnas avastate analoogilisi esemeid.» 

Ta puges luugist välja. Walkenstein ütles läbi hammaste: 

«Ma olen temast tüdinud, Leonid Andrejevitš ... » 

«Tuleb kannatada,» ütles Gorbovski. 

Et jõuda ruumini, millest Bader oli leidnud nööbi, tuli käia pool kilomeetrit. Bader näitas 
kohta, kus nööp oli lebanud, ja jutustas üksikasjaliselt, kuidas ta oli nööbi avastanud. (Ta oli 
sellele peale astunud ja selle laiaks litsunud.) Baderi arvates oli nööp akumulaator, millel 
esialgselt oli olnud sfääriline kuju. See oli valmistatud poolläbipaistvast, hõbedasest, väga 
pehmest materjalist. Selle läbimõõt oli kolmkümmend kaheksa ja kuusteist sajandikku 
millimeetrit. . . tihedus ... kaal... kaugus lähimast seinast. .. 

Vastasolevas ruumis, teisel pool koridori, istusid otse põrandale asetatud aparaatide keskel 
kaks sinistes tööpluusides noormeest. Nad töötasid, heitsid aeg-ajalt pilke Gorbovski ja 
Walkensteini poole ning vestlesid poolsosinal: 

«Dessantlased. Eile saabusid.» 

«Mh-mh. See pikk on Gorbovski.» 

«Tean.» 

«Aga teine, valgete juustega?» «Mark Jefremovitš Walkenstein. Tüürimees.» «Ahaa, olen 
kuulnud.» «Nad alustavad homme.» 

Bader lõpetas viimaks oma seletused ja küsis, kas kõik on arusaadav. «Kõik,» ütles Gorbovski 
ja kuulis vastas-poolsest ruumist naerukihinat. 

«Nüüd pöördume tagasi koju,» ütles Bader. 

Nad astusid koridori ja Gorbovski noogutas sinistes pluusides noormeestele. Noormehed 
tõusid ja kummardasid naeratades. 

«Soovime edu,» ütles üks. 

Teine naeratas vaikides ja keerutas käes mitmevärvilist juhtmekimpu. 

«Aitäh,» ütles Gorbovski. Walkenstein ütles samuti: 

«Aitäh.» 

Umbes saja sammu kaugusel pöördus Gorbovski ringi. Kaks sinistes pluusides noormeest 
seisid koridoris ja vaatasid neile järele. 

«Baderi Impeeriumis» (nõnda nimetasid irvhambad kogu Vladislava tehiskaaslaste ja 
looduslike kaaslaste süsteemi: observatooriume, töökodasid, tankimisjaamu, musti 
klorellatsisterne, kasvuhooneid, puukoole, klaasist puhkeaedu ja maavälise päritoluga tühje 
rõngaid) oli ajaarvestuse aluseks kolmekümnetunnine tsükkel. Kolmanda tsükli lõpul, pärast 
seda kui D-astroplaan «Ta-riel», kuuekilomeetrine hiiglane, mis kaugelt vaadatuna sarnanes 
sädeleva lilleõiega, oli jõudnud meridionaalsele orbiidile Vladislava ümber, võttis Gorbovski 
ette esimese luurelennu. D-astroplaanid ei ole kohased laskumiseks massiivsetele 
planeetidele, eriti atmosfääriga planeetidele, seda enam veel metsiku atmosfääriga planee- 
tidele. Selleks on nad liiga haprad. Laskumiseks kasutatakse aatomi-impulsimootoritega või 
footonimootori-tega varustatud, fikseerimata raskuskeskmega abipaate. Iga reisiastroplaani 
pardal on üks niisugune paat, des-santastroplaani pardal kaks kuni neli. «Tarielil» oli kaks 
footonipaati ja ühel nendest tegi Gorbovski esimese katse Vladislava atmosfääri tungida. 
«Vaatan, kas tasub,» ütles Gorbovski Baderile. 


Bader oli isiklikult «Tarielile» saabunud. Ta noogutas palju ja ütles «Oo jah!», ning kui 
Gorbovski paat ennast «Tarielist» lahti rebis, istus ta toolile vaatluspuldi kõrval ja jäi 
kannatlikult ootama. 

Kõik dessantlased olid puldi ümber kogunenud ja jälgisid ähmaseid sähvatusi ostsillograafi 
hallil ekraanil — paadi automaatsaatja signaalimpulsside jäljendeid. Dessantlasi oli kolm, kui 
Baderit mitte arvestada. Nad vaikisid ja mõtlesid — igaüks omamoodi — Gorbovskist. 
"Walkenstein mõtles, et Gorbovski tuleb tagasi tunni aja pärast. Ta ei võinud sallida 
ebamäärasust ja soovis, et Gorbovski oleks juba siin, kuigi ta teadis, et esimene luurelend 
lõpeb alati hästi, eriti sel juhul, kui dessant-paati juhib Gorbovski. Walkenstein meenutas oma 
esimest 

kohtumist Gorbovskiga. See oli Tsifeal, Kuu kaaslasel, mis oli kõigi footonilaevade tavaliseks 
stardibaa-siks. Walkenstein oli äsja saabunud lennult Neptuunile — oli saabunud kaotusteta, 
oli selle üle uhke ja kiitles hirmsasti. Gorbovski tuli sööklas tema juurde ja ütles: 
«Vabandage, j-umala pärast, ega te juhuslikult ei ole Mark Jefremovitš Walkenstein?» 
Walkenstein noogutas ja küsis: «Millega saan kasulik olla?» Gorbovskil oli väga õnnetu nägu. 
Ta istus Walkensteini kõrvale, liigutas oma pikka nina ja ütles paluvalt: «Kuulge, Mark, kas te 
ei tea, kust siin võiks harfi saada?» — «Siin» — see oli kolmesaja viiekümne tuhande 
kilomeetri kaugusel Maast, astronautikabaasis. Walkensteinil läks supp kurku. Gorbovski 
silmitses teda uudishimulikult, esitles siis ennast ja ütles: «Rahustuge, Mark, sellega ei ole 
kiiret. Õigupoolest tahtsin ma teada saada, missugusel režiimil te läksite Neptuuni 
eksosfääri.» Gor-bovskil oli niisugune komme: minna inimese juurde, eriti võõra inimese 
juurde, esitada mõni seda laadi küsimus ja vaadata, mis näo inimene teeb. 

Ka mustanahaline, lopsakate säbrus juustega bioloog Percy Dickson mõtles Gorbovskist. 
Percy Dickson töötas kosmopsühholoogia ja inimese kosmofüsioloogia alal. Ta oli vana, 
teadis väga palju ning oli iseenese ja teistega suurel hulgal pööraseid eksperimente teinud. Ta 
oli jõudnud järeldusele, et inimene, kes viibib kosmilises ruumis üldkokkuvõttes rohkem kui 
kakskümmend aastat, võõrdub Maast ja lakkab Maad pidamast oma koduks. Jäädes 
maalaseks, lakkab ta olemast Maa inimene. Percy Dickson oli ise selliseks muutunud ega 
suutnud mõista, miks Gorbovski, kes on lennanud rohkem kui viiskümmend parsekit ning 
viibinud kümmekonnal kuul ja planeedil, tõstab mõnikord äkki silmad taeva poole ning ütleb 
ohates: «Kui saaks heinamaale! Rohu sisse! Lesida seal. Ja et oleks jõgi.» 

Ja ka atmosfäärifüüsik Liu Guan-cheng mõtles Gor-bovskist. Ta mõtiskles Gorbovski 
lahkumissõnade üle: «Vaatan, kas tasub.» Guan-cheng kartis väga, et Gor-bovski tagasi tulles 
ütleb: «Ei tasu.» Seda oli juba korduvalt juhtunud. Liu Guan-cheng tegeles metsikute 
atmosfääridega, ta oli Gorbovski alatine võlglane ja iga kord tundus talle, et ta saadab 
Gorbovski surma. Ükskord 

122 

rääkis Liu sellest Gorbovskile. Gorbovski vastas tõsiselt: «Teate, Liu, veel ei ole kordagi 
juhtunud, et ma ei ole tagasi tulnud.» 

Kosmogatsiooni Nõukogu peavolinik, transkosmilise astronautikabaasi ja laboratooriumi 
«Vladislava EN 17» direktor, professor ja dessantlane August-Johann Bader mõtles samuti 
Gorbovskist. Talle meenus millegipärast, kuidas Gorbovski viieteistkümne aasta eest Tsifeal 
oma emaga hüvasti jättis. Gorbovski ja Bader lendasid Transpluutole. Omastega hüvastijätt 
kosmoselennu eel on väga kurb moment. Baderile tundus, et Gorbovski jättis emaga hüvasti 
väga pealiskaudselt. Laeva kaptenina — tookord oli ta laeva kapten — luges Bader oma 
kohuseks Gorbovskit manitseda. «Niisugusel kurval silmapilgul,» ütles ta rangelt, kuid 
leebelt, «oleks teie süda pidanud tuksuma unisodnis teie emakese südamega. Iga inimese 
suureks vooruseks on see, et... » Gorbovski kuulas vaikides, aga kui Bader oli oma noomituse 


lõpetanud, siis ütles veidra häälega: «Kuulge, August, kas teil on mammi?» Jah, just nii ta 
ütles: «mammi». Mitte ema ega Mutter, vaid mammi. 

«Jõudis teisele poole,» ütles Liu. 

Walkenstein heitis pilgu ekraanile. Udulaikude liikumine oli sellel lakanud. Ta vaatas Baderi 
poole. Bader istus tooli külge klammerdunult ja tal oli niisugune ilme, nagu pööritaks tal süda. 
Ta tõstis pilgu Walkensteini poole ja naeratas vaevaliselt. 

«On üks asi,» ütles ta püüdlikult tähti hääldades, «kui oled seal ise, aber hoopis teine asi, kui 
on keegi teine.» 

Walkenstein pöördus kõrvale. Tema arust oli täiesti ükskõik, kes teeb tööd. Ta tõusis ja astus 
koridori. Kes-sooniluugi juures nägi ta pruuni raseeritud näo ja läikiva raseeritud kolbaga 
tundmatut noormeest. Walkenstein peatus ja silmitses noormeest pealaest jalatallani. 

«Kes teie olete?» küsis ta ebasõbralikult. Kõige vähem oli ta oodanud, et kohtab «Tarielil» 
tundmatut inimest. 

Noormees naeratas veidi kõveralt. 

«Minu nimi on Sidorov,» ütles ta. «Ma olen bioloog ja tahan näha seltsimees Gorbovskit.» 
«Gorbovski on luurelennul,» ütles Walkenstein. «Kuidas te laevale sattusite?» 

«Mind tõi direktor Bader ...» 

«Aa,» ütles Walkenstein. Bader oli astroplaanile saabunud kahe tunni eest. 

«... ja tõenäoliselt unustas mind.» 

«Loomulik,» ütles Walkenstein. «See on direktor Baderist täiesti loomulik. Ta on väga 
erutatud.» 

«Ma saan aru.» Sidorov silmitses oma saapaninasid ja Ütles: «Ma tahtsin seltsimees 
Gorbovskiga rääkida.» 

«Teil tuleb oodata,» ütles Walkenstein. «Lähme, ma viin teid ühiska jutisse.» 

Ta saatis Sidorovi ühiska jutisse, asetas tema ette paki viimaseid Maa ajakirju ja pöördus 
tagasi juhtimiskes-kusse. Dessantlased naeratasid, Bader pühkis laubalt higi ja naeratas 
samuti. Ekraanil sähvisid jälle udulaigud. 

«Tuleb tagasi,» lausus Dickson. «Ta ütles, et ühest tiirust on esimeseks korraks küllalt.» 
«Muidugi küllalt,» ütles Walkenstein. «Täiesti küllalt,» ütles Liu. 

Veerand tunni pärast ronis Gorbovski kessoonist välja, nööpides teel lahti 
piloodikombinesooni. Ta oli hajameelne ja vaatas üle juuresolijate peade. 

«Noh, kuidas on?» küsis Liu kannatamatult. 

«Kõik on korras,» ütles Gorbovski. Ta peatus keset koridori ja hakkas kombinesoonist välja 
pugema. Ta tõmbas ühe jala kombinesoonist välja, astus käisele ja oleks peaaegu kukkunud. 
«See tähendab, mis ma räägin, et kõik on korras . .. Kõik ei kõlba mitte kuhugi!» 

«Aga mis nimelt?» päris Walkenstein. 

«Ma tahan süüa,» kuulutas Gorbovski. 

Ta pääses lõpuks kombinesoonist välja ning suundus ühiska juti poole, vedades kombinesooni 
käistpidi mööda põrandat. 

«Totter planeet,» ütles ta. 

Walkenstein võttis temalt kombinesooni ja järgnes 

talle. 

«Totter planeet,» kordas Gorbovski. 

«See on laskumiseks väga raske planeet,» kinnitas Bader selgelt tähti hääldades. 

«Andke mulle süüa,» ütles Gorbovski. 

Ühiskajutis viskus ta rahuloleva üminaga diivanile. Tema sisenemisel hüppas Sidorov jalule. 
«Istuge, istuge,» ütles Gorbovski heatahtlikult. 

«Nii et mis siis juhtus?» küsis Walkenstein. «Mitte midagi erilist,» ütles Gorbovski. «Meie 
paadid ei kõlba laskumiseks.» 

«Miks?» 

«Ei tea. Footonilaevad ei kõlba laskumiseks. Reaktori magnetpüüniste häälestuses on kogu 
aeg häired.» 

«Atmosfääri magnetväljad,» ütles atmosfäärifüüsik Liu ja hõõrus käsi, sahistades 
peopesadega, 

«Võib-olla,» ütles Gorbovski. 

«Mis siis ikka,» ütles Bader ruttamata, «ma annan teile impulsiraketi. Või ionoplaani.» 
«Andke, August,» ütles Gorbovski. «Andke meile, palun, ionoplaan või impulsirakett. Ja kas 
keegi annab mulle süüa?» 

«Heldeke,» ütles Walkenstein, «ma ei mäletagi enam, millal ma viimati impulsiraketti 
juhtisin.» 

«Pole viga,» ütles Gorbovski, «tuletad meelde. Kuulge,» küsis ta mahedalt, «kas ma saan täna 
süüa?» 

«Otsekohe,» ütles Walkenstein. 

Ta vabandas Sidorovi ees, võttis laualt ajakirjad ja kattis laua polüvinüülkloriidist linaga. 
Seejärel asetas ta lauale leiba, võid, piima ja tatraputru. 

«Laud on kaetud, Leonid Andrejevitš,» ütles ta. 

Gorbovski tõusis vastu tahtmist diivanilt. 

«Alati tuleb tõusta, kui on tarvis midagi teha,» ütles ta. 

Ta istus laua taha, võttis kahe käega piimatassi ja jõi selle ühe sõõmuga tühjaks. Siis nihutas 
ta kahe käega pudrutaldriku enesele lähemale ja võttis lusika. Alles siis, kui ta lusika võttis, 
sai selgeks, miks ta oli tassi ja taldrikut kahe käega haaranud. Ta käed värisesid. Ta käed 
värisesid nii tugevasti, et ta sattus kaks korda märgist mööda, kui püüdis noaotsale tükikest 
võid võtta. Bader silmitses Gorbovski käsi, kael õieli. 

«Ma püüan anda teile kõige parema impulsiraketi, Leonid,» ütles ta nõrga häälega. «Kõige 
parema.» 

««Andke, August,» ütles Gorbovski. «Kõige parem. Aga kes see noormees on? » 

«See on Sidorov,» seletas Walkenstein. «Ta tahtis teiega rääkida.» 

Sidorov tõusis jälle. Gorbovski vaatas tema poole alt üles heasoovliku pilguga ja ütles: 

«Istuge, palun.» 

«00,» ütles Bader, «ma unustasin täiesti! Andke andeks. Leonid, seltsimehed, lubage teile 
tutvustada...» 

«Ma olen Sidorov,» ütles Sidorov ja naeratas kohmetult, sest kõik vaatasid tema poole. 
«Mihhail Alberto-vitš. Bioloog.» 

«Welcome, Mihhail Albertovitš,» ütles lopsaka juukseline Dickson. 

«Hea küll,» ütles Gorbovski. «Otsekohe ma lõpetan söömise, Mihhail Albertovitš, ja siis 
lähme minu kajutisse. Seal on diivan. Siin on ka diivan. .. » ta tasandas hääle usaldusliku 
sosinani, «aga sellele istus Bader ja tema on direktor.» 

«Ärge võtke teda kaasa,» ütles Walkenstein hiina keeles. «Mulle ta ei meeldi.» «Miks?» küsis 
Gorbovski. 

Gorbovski lebas diivanil, Walkenstein ja Sidorov istusid laua ääres. Laud oli täis 
videofonograafilintide läikivaid keerde. 

«Ärge võtke teda kaasa,» kordas Walkenstein. 

Gorbovski tõstis käed kukla taha. 

«Sugulasi mul ei ole,» ütles Sidorov. (Gorbovski vaatas talle kaastundlikult otsa.) «Ei ole 
kedagi, kes minu pärast nutaks.» 

«Miks nutaks?» küsis Gorbovski. 


Sidorov kortsutas kulmu. 

«Ma tahan öelda, et tean, millele välja lähen. Mulle on vaja informatsiooni. Maal oodatakse 
mind. Maistun siin Vladislava kohal juba aasta. Aasta on peaaegu asjata kaotsi läinud... » 
«Jah, sellest on kahju,» ütles Gorbovski. 

Sidorov asetas sõrmed vaheliti. 

«Väga kahju, Leonid Andrejevitš. Ma arvasin, et Vladislavale laskutakse varsti. Ma ei kipu 
sugugi avastajaks. Mulle on lihtsalt tarvis informatsiooni, saate aru!» 

«Saan aru,» ütles Gorbovski. «Miks mitte. Te olete ju vist bioloog ...» 

«Jah. Peale selle tegin läbi kosmogaatorite kursused ja sain piloodidiplomi kiitusega. Teie 
eksamineerisite mind, Leonid Andrejevitš. Noh, teie mind muidugi ei mäleta. Lõppude lõpuks 
olen ma eelkõige bioloog ja ma 

ei taha enam oodata. Mind lubas endaga kaasa võtta Ouippa, aga ta tegi kaks laskumiskatset ja 
loobus. Siis tuli String. See oli tõeline uljaspea! Aga tema ka ei võtnud mind kaasa. Ei olnud 
võimalust. Ta püüdis teisel katsel planeedi pinnale jõuda ega tulnud enam tagasi.» 

«Vaat kus veidrik!» ütles Gorbovski lakke vaadates. «Niisugusel planeedil tuleb teha 
vähemalt kümme katset. Mis te ütlesite ta nime olevat? String?» 

«String,» vastas Sidorov. 

«Veidrik,» ütles Gorbovski. «Rumal veidrik.» Walkenstein heitis pilgu Sidorovi näole ja 
torises: «Arusaadav, see on ka uljas kangelane.» Sidorov punastas. 

«Ei,» ütles ta. «Mina ei ole kangelane. String oli kangelane. Mina olen bioloog ja mulle on 
vaja informatsiooni.» 

«Kui palju informatsiooni te Stringilt saite?» küsis Walkenstein. 

«Stringilt? Üldse mitte,» ütles Sidorov. «Ta ju hukkus. » 

«Aga miks te temast siis nii vaimustatud olete?» 

Sidorov kehitas õlgu. Ta ei mõistnud neid kummalisi inimesi. Need olid väga kummalised 
inimesed — Gor-bovski, Walkenstein ja arvatavasti ka nende sõbrad. Nimetada suurepärast 
uljaspead Stringi rumalaks veidrikuks .. . Ta meenutas pikakasvulist, laiaõlalist, müriseva 
muretu naeru ja enesekindlate liigutustega Stringi. Ja kuidas String ütles Baderile: 
«Ettevaatlikud istuvad Maal, August-Johann. Tööala spetsiifika, AugustJohann!» — ja 
plõksutas sõrmi. «Rumal veidrik... » 

«Hea küll,» mõtles Sidorov, «see on nende asi. Aga mida mina pean tegema? Jälle istuma 
käed rüpes ja saatma Maale radiogrammi, et järjekordne partii küber-luurajaid põles 
atmosfääris ära; et järjekordne lasku-miskatse ei õnnestunud; et järjekordne dessantlaste rühm 
keeldub mind luurele kaasa võtmast; et ma veel kord läksin Baderiga põhjalikult riidu ja 
Bader kinnitas veel kord, et ta ei usalda mulle planetoplaani, vaid «süstemaatilise 
häbematuse» pärast saadab mind välja «temale .usaldatud maailmaruumiosast»? Ja jälle esitab 
vana hea Rudolf Kreuzer Leningradis akadeemilist pigimütsi väristades oma intuitiivseid 
kaalutlusi elu 

eksisteerimisest helesiniste tähtede süsteemides, raevukas Hadžibekov aga materdab teda 
äraproovitud argumentidega elu eksisteerimise vastu helesiniste tähtede süsteemides; ja jälle 
räägib Rudolf Kreuzer ikka nendest-samadest kaheksateistkümnest bakterist, mida Ouippa 
ekspeditsioon püüdis planeet Vladislava atmosfäärist, Hadžibekov aga eitab igasugust seost 
nende kaheksateistkümne bakteri ning planeet Vladislava atmosfääri vahel, viidates täie 
õigusega identifitseerimise raskustele antud eksperimendi konkreetsetes tingimustes. Ja jälle 
jätab Kosmobioloogia Akadeemia lahtiseks küsimuse elu eksisteerimisest helesiniste tähtede 
süsteemides. Aga see elu on olemas, on olemas, on olemas, ja tarvis on ainult selleni jõuda. 
Jõuda Vladislavani, helesinise tähe EN 17 planeedini.» 


Gorbovski vaatas Sidorovile otsa ja ütles sõbralikult: 

«Lõppude lõpuks, miks te peate tingimata meiega kaasa tulema? Meil on oma bioloog. 
Suurepärane bioloog Percy Dickson. Ta on veidi hull, aga ta toob teile igasugusel hulgal 
mistahes proove.» 

«Eh!» ütles Sidorov ja lõi käega. 

«Ausõna,» ütles Gorbovski, «teile ei meeldiks meie juures põrmugi. Aga niimoodi saab kõik 
korda. Me laskume ja toome teile kõike, mida teil tarvis on. Andke meile ainult 
instruktsioone.» 

«Ja teie teete kõik vastupidi,» ütles Sidorov. «Ouippa küsis ka instruktsioone ja tõi siis kaks 
konteineritäit pinitsellat. Tavalist maapealset hallitust. Te ju ei tunne töötingimusi Vladislaval. 
Teil ei ole seal aega minu instruktsioonide jaoks.» 

«Mis õigus, see õigus,» ohkas Gorbovski. «Tingimusi me ei tunne. Teil tuleb veel veidi 
oodata, Mihhail Albertovitš.» 

Walkenstein noogutas rahulolevalt. 

«Hea küll,» ütles Sidorov. Ta silmad olid täiesti suletud. «Siis võtke vähemalt 
instruktsioonidki.» «Tingimata,» ütles Gorbovski. «Igatahes.» 

Järgmise neljakümne tsükli vältel tegi Gorbovski kuusteist luurelendu. Ta töötas suurepärasel 
impulsi-planetoplaanil «Skif-Alef», mille oli tema käsutusse andnud 

Bader. Esimesed viis lendu tegi ta üksi, sondeerides Vladislava eksosfääri pooluste kohal, 
ekvaatoril ja mitmesugustel laiuskraadidel. Lõpuks hakkas talle meeldima põhjapooluse 
piirkond ja järgmistele lendudele võttis ta kaasa Walkensteini. Kord korra järel sisenesid nad 
mustjasoranži planeedi atmosfääri ning kord korra järel paiskusid nad sellest jälle välja nagu 
kork veest. Kuid iga korraga laskusid nad üha sügavamale. 

Bader andis dessantlastele abiks kolm observatooriumi, mis vahetpidamata informeerisid 
Gorbovskit meteoroloogiliste frontide liikumisest Vladislava atmosfääris. Baderi käsul hakati 
tootma atomaarset vesinikku — kütust «Skif-Alefi» jaoks (kütusekulu osutus ettenähtamatult 
suureks). Katkestati atmosfääri keemilise koostise uurimine mesonikiirgajatega varustatud 
pommson-dide abil. 

Walkenstein ja Gorbovski pöördusid luurelendudelt tagasi kurnatult ja vintsutatult ning 
tormasid aplalt toidu kallale, misjärel Gorbovski otsis üles lähima diivani ja lebas sellel kaua, 
lõbustades sõpru mitmesuguste sententsidega. 

Sidorov jäi Gorbovski ettepanekul «Tarielile». Tal lubati paigutada «Skif-Alefi» 
testeripesadesse püünis-konteinerid bioproovide võtmiseks ja bioloogiline eks- 
presslaboratoorium. Seejuures surus ta mõningal määral kokku atmosfäärifüüsik Liu 
majapidamist. Kasu oli sellest muuseas vähe: konteinerid saabusid tagasi tühjadena ja 
ekspresslaboratooriumi märkmed ei olnud de-šifreeritavad. Metsiku atmosfääri magnetväljade 
mõju aparatuurile muutus kaootiliselt ja ekspresslaboratoo-rium vajas inimkäsi. Kui 
Gorbovski kessoonist välja ronis, nägi ta kõigepealt Sidorovi läikivat kolpa ja lõi enesele 
vaikides peoga vastu laupa. Ükskord ütles ta Si-dorovile: «Asi on selles, Mihhail Albertovitš, 
et saja kahekümnendal kilomeetril lendab mul kogu bioloogia peast välja. See lihtsalt põrub 
välja. Seal on väga hirmus. Lausa tapab.» 

Mõnikord võttis Gorbovski kaasa Dicksoni. Pärast iga niisugust lendu lamas bioloog pikemat 
aega. Sidorovi arglikule palvele vaadata mõõteriistade järele vastas Dickson otsekoheselt, et 
ta ei kavatse mingisuguste kõrvaliste asjadega tegelda. («Lihtsalt ei ole aega, poju ...») 

Keegi neist ei kavatse kõrvaliste asjadega tegelda, mõtles Sidorov kibedalt. Gorbovski ja 
Walkenstein otsivad linna, Walkenstein ja Liu uurivad atmosfääri ja Dickson kontrollib kõigi 
kolme jumalikke pulsse. Ja nad venitavad, venitavad, venitavad planeedi pinnale laskumisega 
. .. Miks nad ei kiirusta? Kas neil tõesti on ükskõik? 


Sidorovile tundus, et ta ei suuda iialgi mõista neid kummalisi inimesi, keda nimetati 
dessantlasteks. Kogu laias maailmas tunti dessantlasi ja oldi nende üle uhke. Auasi oli olla 
dessantlase isiklik sõber. Aga siin tuli välja, et keegi ei teadnud õieti, mis on dessantlane. 
Ühest küljest oli see midagi uskumatult julget. Teisest küljest midagi häbiväärselt 
ettevaatlikku: nad tulid tagasi. Nad surid alati loomulikku surma. Nad ütlesid: «Dessantlane 
on see, kes täpselt kaalutledes leiab momendi, millal ta võib tegutseda kaalutlematult.» Nad 
ütlesid: «Dessantlane lakkab olemast dessantlane, kui ta hukkub.» Nad ütlesid: «Dessantlane 
läheb sinna, kust masinad tagasi ei tule.» Ja veel ütlesid nad: «Võib öelda: ta elas ja suri 
bioloogina. Kuid tuleb öelda: ta elas dessantlasena, aga hukkus bioloogina.» Kõik need 
ütlused olid väga emotsionaalsed, kuid ei selgitanud absoluutselt mitte midagi. Paljud 
silmapaistvad teadlased ja uurijad olid dessantlased. Oli aeg, mil ka Sidorov oli dessantlastest 
vaimustatud. Näiteks koolis, kui ta Kapteniga vaidles Gorbovski üle... Aga üks asi on 
koolipingis istudes vaimustust tunda ja hoopis teine asi vaadata, kuidas Gorbovski 
kilpkonnana roomates läbib kilomeetreid, mida oleks võimalik ületada üheainsa riskantse, 
kuid välkkiire sööstuga. 

Pärast kuueteistkümnendalt luurelennult tagasipöördumist teatas Gorbovski, et kavatseb asuda 
uurima viimast ja kõige raskemat lõiku teel Vladislava pinnale. 

«Pinnani on jäänud kakskümmend viis kilomeetrit täiesti uurimata kihti,» ütles ta, pilgutades 
harjumuspäraselt oma uniseid silmi ja vaadates üle juuresolijate peade. «Need on väga 
ohtlikud kilomeetrid ja siin liigun ma edasi eriti ettevaatlikult. Me teeme Walken-steiniga veel 
vähemalt kümme kuni viisteist luurelendu. Muidugi, kui direktor Bader kindlustab meile 
kütuse.» 

«Direktor Bader kindlustab teile kütuse,» ütles Bader majesteetlikult. «Selles ei tarvitse te 
vähemalgi määral kahelda, Leonid.» 

«Suurepärane!» ütles Gorbovski. «Asi on selles, et ma kavatsen olla äärmiselt ettevaatlik ja 
loen ennast seepärast õigustatuks Sidorovi kaasa võtma.» 

Sidorov hüppas jalule. Kõik vaatasid tema poole. 

«Näed, jõudsid ära oodata, poju,» ütles Dickson. 

«Jah, alga j ale. tuleb võimalus anda,» ütles Bader. 

Liu ainult naeratas ja noogutas oma ilusat pead. Ja isegi Walkenstein vaikis, kuigi ei olnud 
rahul. Walkenstein ei sallinud uljaid kangelasi. 

«See on õiglane,» ütles Gorbovski. Ta taandus selja taha vaatamata ja laskus kadestusväärse 
täpsusega otse diivanile. «Las algaja tuleb kaasa.» Ta naeratas ja heitis pikali. «Seadke oma 
konteinerid valmis, Mihhail Alber-tovitš, me võtame teid kaasa.» 

Sidorov sööstis kohalt ja jooksis ühiskajutist välja. Kui ta oli läinud, ütles Walkenstein: 
«Asjata.» 

«Ära ole egoist, Mark,» ütles Gorbovski laisalt. «Poiss istub siin juba aasta. Ja tal on ju ainult 
vaja atmosfäärist baktereid saada.» 

Walkenstein vangutas pead ja ütles: 

«Asjata. Ta on uljas kangelane.» 

«Sellest pole midagi,» ütles Gorbovski. «Mulle tuli nüüd meelde, et kursandid nimetasid teda 
Athoseks. Peale selle olen ma lugenud tema raamatut. Ta on hea bioloog ja ei hakka 
tembutama. Mina olin ka kunagi kangelane. Ja sina samuti. Ja Liu. Õigus, Liu?» 

«Õigus, komandör.» ütles Liu. 

Gorbovski krimpsutas nägu ja silus õlga. 

«Valutab!» ütles ta kaebliku häälega. «Niisugune hirmus viraaž! Ja pealegi veel vastuvoolu. 
Aga kuidas sinu põlv on, Mark?» 

Walkenstein tõstis jala ning painutas ja sirutas seda .mõned korrad. Kõik jälgisid 
tähelepanelikult tema liigutusi. 


«Oh häda, keder kummuli,» ütles ta laulva häälega. «Kohe ma teen tefle mässaaži,» ütles 
Dickson ja tõusis raskelt. 

«Tariel» liikus meridionaalsel orbiidil ning ületas Vladislava põhjapooluse iga kolme ja poole 
tunni järel. Tsükli lõpul eraldus Gorbovskit, Walkensteini ja Sido-rovi kandev planetoplaan 
«Tarielist» ning sööstis alla, otse musta spiraalsesse lehtrisse, mis aeglaselt pöörles Vladislava 
põhjapoolust katvas oranžis udus. 

Algul vaikisid kõik, siis ütles Gorbovski: 

«Nemad muidugi mõista laskusid põhjapoolusele.» 

«Kes?» küsis Sidorov. 

«Nemad,» selgitas Gorbovski. «Ja kui nad kusagile oma linna ehitasid, siis just nimelt 
põhjapoolusele.» 

«Sellesse kohta, kus tol ajal oli põhjapoolus,» ütles Walkenstein. 

«Jah, muidugi sellesse kohta. Nagu Marsil.» 

Sidorov jälgis pingeliselt, kuidas ekraanil lendasid mingist tsentrist suure hooga laiali oranžid 
terad ja mustad laigud. Siis see liikumine aeglustus. «Skif-Alef» pidurdas. Nüüd langes ta 
vertikaalselt. 

«Aga nad võisid laskuda ka lõunapoolusele,» ütles Walkenstein. 

«Võisid,» nõustus Gorbovski. 

Sidorov mõtles, et kui Gorbovski ei leia võõramaalaste asulat põhjapooluselt, siis tuhnib ta 
niisama metoodiliselt lõunapooluse ümbruses, ja kui ei leia lõunapooluselt, käib läbi kogu 
planeedi, kuni leiab. Tal hakkas Gorbovskist ja selle kaaslastest isegi kahju. Eriti kaaslastest. 
«Mihhail Albertovitš!» hüüdis Gorbovski äkki. «Jah?» vastas Sidorov. 

«Mihhail Albertovitš, kas te olete kunagi näinud, kuidas elfid tantsivad?» 

«Elfid?» imestas Sidorov. 

Ta vaatas ringi. Gorbovski oli pooleldi tema suunas pöördunud ja kõõritas teda jumalavallatu 
pilguga. Walkenstein istus seljaga Sidorovi poole. 

«Elfid?» küsis Sidorov. «Missugused elfid?» 

«Tiibadega. Teate, niisugused...» Gorbovski tõstis käe juhtimisklaviatuurilt ja liigutas 
ebamääraselt sõrmi. «Ei ole näinud? Kahju. Mina ka ei ole näinud. Ja Mark samuti, ja mitte 
keegi ei ole näinud. Aga huvitav oleks vaadata, eks ole?» 

«Kahtlemata,» pomises Sidorov, 

«Leonid Andrejevitš,» küsis Walkenstein, «aga miks nad jaamade väliskesti ei 
demonteerinud?» 

«Neil ei olnud seda tarvis,» vastas Gorbovski. «See ei ole ökonoomne.» «Tähendab, nad ei 
olnud ökonoomsed.» 

«Pillavad luurajad,» ütles Walkenstein ja jäi vait. Planetoplaan võpatas. 

«Läheb lahti, Mark,» ütles Gorbovski võõra häälega. 

Ja planetoplaan hakkas kohutavalt rappuma. Lihtsalt võimatu oli kujutleda, et niisugust 
raputust saab välja kannatada. «Skif-Alef» sisenes atmosfääri, kus möirgasid pöörased 
horisontaalvoolud, vedades endaga kaasa kristalse tolmu pikki musti vööte, kus otsekohe 
pimes-tusid lokaatorid, kus tihedas oranžis udus sähvisid seninähtamatu jõuga välgud. 
Võimsad, täiesti seletamatud magnetväljahäired segasid siin aparaatide tööd ja katkestasid 
plasmanööri footonirakettide reaktorites. Foo-toniraketid olid siin kasutuskõlbmatud, kuid ka 
esimese klassi aatomiplanetoplaanil «Skif-Alef>» ei olnud kerge. 

Muuseas, juhtimiskeskuses oli vaikne. Puldi ees istus kühmutõmbunult ja rihmadega tugitooli 
külge mähitult Gorbovski. Mustad juuksed langesid talle silmadele ja ta ajas iga tõuke juures 
hambad irevile. Tõuked järgnesid üksteisele vahetpidamatult ja näis, et Gorbovski naerab. 
Kuid see ei olnud naer. Sidorov ei olnud kunagi arvanud, et Gorbovski võib olla niisugune. .. 


mitte veider, aga kuidagi võõras. Gorbovski sarnanes kuradiga. Ka Walkenstein sarnanes 
kuradiga. Ta rippus harkisjalu atmosfäärifiksaatorite puldi kohal, tema väljasirutatud kael 
tõmbles. Oli hämmastavalt vaikne. Mõõteriistade osutid, rohelised siksakid ja laigud 
fluorestseerivatel ekraanidel, mustad ja oranžid laigud periskoobi ekraanil aga hüplesid ja 
keerlesid lõbusas tantsus, põrand kõikus kahele poole nagu lühike pendel ning lagi laskus alla 
ja kerkis uuesti üles. 

«Kübertüürimees,» ütles Walkenstein kähiseva häälega. 

«Vara,» ütles Gorbovski ja paljastas jälle hambaid. «Kannab kõrvale . .:.. Tolmu on palju.» 
«Vara, kurat,» ütles Gorbovski. «Lähen poolusele.» Walkensteini vastust Sidorov ei 
kuulnud, sest eksr presslaboratoorium alustas tööd." Süttis signaallamp ja 

läbipaistva plastmassplaadi all hakkas roomama märkmete lint. 

«Ahaa!» hüüatas Sidorov. 

Parda taga oli valk! Elus protoplasma! Seda oli palju ja iga sekundiga tuli seda üha juurde. 
«Mis see siis on!» ütles Sidorov. 

Isekirjutajale ei jätkunud lindi laiusest ja aparaat lülitus automaatselt nulltasemele. Siis kustus 
signaallamp ja lint peatus. Sidorov röögatas, rebis ära tehaseplommi ja pistis mõlemad käed 
aparaadi sisemusse. Ta tundis seda aparaati hästi, oli ise osa võtnud selle konstrueerimisest 
ega suutnud mõista, mis sellega võis juhtuda. Tohutu pingutusega, püüdes säilitada tasakaalu, 
kõmpis Sidorov trükitud skeemide plokke. Need võisid tõugetest purunenud olla. Selle 
võimaluse oli ta täiesti unustanud. Möödunud luurelendudel võisid nad kakskümmend korda 
puruneda. Kui nad ainult ei oleks purunenud, mõtles ta. Kui nad ainult oleksid terved. Laev 
vappus talumatult ja Sidorov põrkas mitu korda laubaga vastu plastmasspaneeli. Kord sattus 
ta sinna ninajuurega ja mõneks ajaks pimestasid teda täielikult pisarad. Plokid olid nähtavasti 
terved. Siis kaldus «Skif-Alef> järsult küljele. 

Sidorov paiskus tugitoolist välja. Ta lendas läbi kogu juhtimiskeskuse, pigistades mõlemas 
käes juurega väljarebitud paneelitükke. Ta isegi ei taibanud otsekohe, mis oli juhtunud, siis 
taipas, kuid ei tahtnud uskuda. 

«Oleks tulnud ennast kinni siduda,» ütles Walkenstein. «Piloot! ...» 

Sidorov jõudis neljakäpakil mööda hüplevat põrandat oma tugitooli juurde, kinnitas ennast 
rihmadega ja jäi nüri pilguga silmitsema aparaadi pahupidi pööratud sisemust. 

Planetoplaan sai niisuguse hoobi, nagu oleks ta vastu kaljut põrganud. Sidorov ajas kuiva suu 
ammuli ja ahmis õhku. Juhtimiskeskuses oli väga vaikne, ainult Walkenstein kähises — ta 
kael oli verd täis valgunud. 

«Kübertüürimees,» ütles ta. 

Ja otsekohe vappusid seinad uuesti. Gorbovski vaikis. 

«Kütust ei tule,» ütles Walkenstein ootamatult rahuliku häälega. 

«Näen,» ütles Gorbovski. «Tee oma tööd.» 

«Mitte piiskagi. Me kukume. Sulgus ... » 

«Lülitan sisse avariimootori, viimase. Kõrgus nelikümmend viis ... Sidorov! » 

«Jah,» ütles Sidorov ja hakkas köhima. 

«Teie konteinerid täituvad.» Gorbovski pööras tema poole oma pikliku näo, milles hiilgasid 
kuivad silmad. Kui Gorbovski diivanil lebas, siis ei olnud Sidorov tal kunagi niisugust nägu 
näinud. «Kompressorid töötavad. Teil veab, Athos!» 

«Mul veab kõvasti,» ütles Sidorov. 

Nüüd tuli hoop altpoolt. Sidorovi sisemuses raksatas miski ja suu täitus kibeda süljega. 
«Kütus hakkas tulema!» hüüatas Walkenstein. 

«Hästi.. . Suurepärane! Aga jumala pärast, tee oma tööd, Sidorov! Hei, Miša ... » 

«Jah,» ütles Sidorov kähinal läbi hammaste. 


«Varukomplekti teil ei ole?» 

«Mh-mh,» ütles Sidorov. Ta taipas praegu halvasti. 

«Mis «mh-mh»?» karjus Gorbovski. «On või ei ole?» 

«Ei ole,» ütles Sidorov. 

«Kangelane ... » ütles Walkenstein. «Uljaspea ... » 

Sidorov krigistas hambaid ja pööras pilgu periskoobi ekraanile. Ekraanil kandusid paremalt 
vasakule ähmased oranžid vöödid. Seda oli nii kohutav ja iiveldama-panevalt halb vaadata, et 
Sidorov sulges silmad. 

«Nad laskusid siia!» hüüatas Gorbovski. «Siin on linn, ma tean!» 

Miski helises peenehääleliselt juhtimiskeskuse õudses vibreerivas vaikuses ja äkki hakkas 
Walkenstein raske katkendliku bassiga möirates laulma: 

Hullunud välgud seal sähvivad, 

must keeristorm kaasa sind viib, 

leek tuline silmi pimestab. Aga kui tagasi tuleksid sa, 

kes edasi läheks siis? 

«Mina läheksin,» mõtles Sidorov. «Lollpea, eesel! Oleks tulnud oodata, kuni Gorbovski 
otsustab maanduda. Ei jätkunud kannatust. Kui ta täna maanduks, siis sülitaksin 
ekšpresslaborätöoriumile!» Walkenstein aga möirgas: 

Pilk tardunud, muie virilalt 

piloodi suud kõverdab nii... 

Dessantlane araks lõi, imesta! 

Aga kui tagasi tuleksid sa, 

kes edasi läheks siis? 

«Kõrgus kakskümmend üks!» hüüdis Gorbovski. «Lähen üle horisontaalile.» 

«Nüüd tulevad horisontaallennu lõputud minutid,» mõtles Sidorov. «Horisontaallennu õudsed 
minutid. Paljud minutid tõukeid ja iiveldust, kuni nad oma uurimistest küllalt saavad. Ja mina 
istun nagu pime oma totra katkise masinaga!» 

Planetoplaan sai hoobi. Hoop oli väga tugev, niisugune, et silme ees läks mustaks. Ja Sidorov 
nägi lõõtsutades, kuidas Gorbovski põrkas täie hooga nägupidi vastu pulti, Walkenstein aga 
heitis käed laiali, kerkis tugitooli kohale, vajus laialisirutatud kätega aeglaselt, nagu seda 
juhtub unes, põrandale ja jäi näoli lamama. Kahest kohast rebenenud rihma tükk liugles 
sujuvalt nagu sügisleht mööda tema selga. Mõned sekundid liikus planetoplaan inertsi mõjul 
ja rihma kinnitusluku külge klammerdunud Sidorov tundis, et kõik kukub. Seejärel omandas 
keha uuesti kaalu. 

Siis avas ta luku ja tõusis jalgadele, mis olid nagu vatist. Ta heitis pilgu mõõteriistadele. 
Altimeetri osuti roomas ülespoole, helesinistes aknakestes sähvisid kontrollsüsteemi rohelised 
siksakid, jättes enesest järele aeglaselt kustuvaid udu j algi. Kübertüürimees viis planeto- 
plaani Vladislavast eemale. Sidorov astus üle Walkensteini ja lähenes puldile. Gorbovski 
lamas peaga klaviatuuril. Sidorov vaatas tagasi Walkensteini poole. Too istus juba, toetudes 
kätega põrandale. Ta silmad olid suletud. Siis tõstis Sidorov ettevaatlikult Gorbovski üles ja 
nõjatas ta tugitooli seljatoele. Sülitada tahtsin ekš-presslaborätöoriumile, mõtles ta. Ta lülitas 
küber-tüürimehe välja ning langetas sõrmed kleepuvatele Mahvidele. «Skif-Alef» hakkas 
pöörduma ja kukkus äkki sada meetrit. Sidorov naeratas. Ta kuulis, kuidas Walkenstein selja 
taga raevukalt kähistas: 

«Ei tohi...» 

Kuid ta ei pöördunud isegi ringi. 

«Te olete hea piloot ja maandasite laeva hästi. Ja minu arust te olete suurepärane bioloog,» 
ütles Gorbovski. Ta nägu oli üleni sidemetes. «Lihtsalt oivaline bioloog. Tõeline entusiast. 
Eks ole, Mark?» 

Walkenstein noogutas ja ütles kokkukleepunud huuli lahti rebides: 

«Kahtlemata. Ta maandas laeva hästi. Aga tema ei olnud see, kes laeva õhku tõstis.» 

«Saate aru,» Gorbovski rääkis väga südamlikult, «ma olen lugenud teie monograafiat 
lihtsaimatest organismidest — see on suurepärane. Aga meie teed lähevad lahku.» 

Sidorov neelatas vaevaliselt ja küsis: 

«Miks?» 

Gorbovski vaatas Walkensteini ja seejärel Baderi otsa: «Ta ei saa aru.» 

Walkenstein noogutas. Ta ei vaadanud Sidorovi poole. Bader noogutas samuti ja silmitses 
Sidorovi ebamäärase haletsusega. 

«Aga miks siis ikkagi?» küsis Sidorov väljakutsuvalt. 

«Te armastate liialt tormata,» ütles Gorbovski pehmelt. «Teate, Sturm und Drang, nagu ütleks 
direktor Bader.» 

«Torm ja tung,» tõlkis Bader tähtsalt. 

«Just,» ütles Gorbovski. «Liialt. Aga seda pole tarvis. See on vi-ilets omadus. See on veri ja 
kondid. Ja te isegi ei saa sellest aru.» 

«Mu laboratoorium hävis,» ütles Sidorov. «Ma ei saanud teisiti.» 

Gorbovski ohkas ja vaatas Walkensteini poole. Walkenstein ütles põlastavalt: 

«Lähme, Leonid Andrejevitš.» 

«Ma ei saanud teisiti,» kordas Sidorov visalt. 

«Tarvis oli hoopis teisiti,» ütles Gorbovski. Ta pöördus ja eemaldus mööda koridori. 
Sidorov seisis keset koridori ja vaatas, kuidas nad kolmekesi läksid: Bader ja Walkenstein 
toetasid Gor-bovskit kahelt poolt käe alt. Siis heitis ta pilgu oma käele ja nägi sõrmedel 
punaseid piisku. Ta asus teele meditsiiniosakonna poole, hoides kinni seinast, sest koridor 
tundus õõtsuvat. «Ma ju tahtsin kõige paremat,» mõtles ta. «Kõige tähtsam oli ju maanduda. 
Ja ma tõin 

konteinerid mikrofaunaga. Ma tean, et see on väga väärtuslik. Ja ka Gorbovskile on see väga 
väärtuslik: varem või hiljem peab ju Gorbovski ise maanduma ja Vladislaval uurimisretke 
tegema. Ja bakterid tapavad ta, kui ma neid kahjutuks ei tee. Ma tegin seda, mida oli tarvis. 
Vladislaval, helesinise tähe planeedil, on elu. Muidugi tegin ma seda, mida oli tarvis.» Ta 
sosistas mitu korda: «Ma tegin seda, mida oli tarvis.» Kuid ta tundis, et see ei ole päriselt nii. 
Esimest korda tundis ta seda seal all, kui nad seisid planetoplaani kõrval, vööst saadik 
pulbitsevas naftas, silmapiiril kõrgusid tohutute sammastena geisrid ja Gorbovski küsis 
temalt: «Noh, ja mida te kavatsete ette võtta, Mihhail Albertovitš?», Walkenstein aga ütles 
midagi tundmatus keeles ja ronis tagasi planetoplaani. Hiljem tundis ta seda, kui «Skif-Alef» 
ennast kolmandat korda kohutava planeedi pinnast lahti rebis ja tormi-iil ta tagasi 
naftamudasse paiskas. Ja ta tundis seda nüüd. 

«Ma ju tahtsin kõige paremat,» pomises ta Dicksonile, kes aitas tal lauale heita. 

«Mis?» küsis Dickson. 

«Ma pidin maanduma,» ütles Sidorov. 

«Lamage,» ütles Dickson. Ja ta ühmas: «Primitiivne entusiasm... » 

Sidorov nägi, kuidas laest laskus alla suur valge pirn. Pirn jäi rippuma päris lähedale, otse näo 
kohale, silmade ette kerkisid tumedad laigud, kõrvad läksid lukku ja äkki hakkas Walkenstein 
raske bassiga laulma: 


Aga kui tagasi tuleksid sa, 
kes edasi läheks siis? 


«Kes tahes ... » ütles Sidorov suletud silmi kangekaelselt. «Igaüks läheb edasi.» 

Dickson seisis tema kõrval ja vaatas, kuidas küber-kirurgi peenike läikiv nõel tungib 
vigastatud kätte. Kui palju verd! mõtles Dickson. Palju-palju. Gorbovski tõi rrad õigel ajal 
välja. Oleks ta pool tundi hiljemaks jäänud, siis ei oleks see poiss enam kunagi paranenud. 
Noh, aga Gorbovski tuleb alati õigel ajal tagasi. Nii peabki. Dessantlased peavad tagasi 
tulema, vastasel korral ei oleks nad dessantlased. 

INIMESED, INIMESED 


Wilhelm Ermler seisis oma tohutu suure kirjutuslaua ees ja vaatles läikivaid stereofotosid. 
«Tere, Willy,» ütles kütt. Ermler tõstis pea ja hüüdis: «Ahaa! Home is the sailor, home jrora 
sea!» «And the hunter home from the kill,» ütles kütt. Nad embasid teineteist. 

«Millega sa mind seekord rõõmustad?» küsis Willy asjalikult. «Sa ju tulid Jailalt? ...» 
«Jah, otse Hallist Soost.» Kütt istus tugitooli ja võttis välja piibu. «Aga sina muutud aina 
tüsedamaks ja kiilas-päisemaks, Willy. Istuv eluviis mõjub sulle halvasti.. Järgmine kord 
võtan su endaga kaasa.» 

Ermler haaras murelikult oma tüseda kõhu ümbert kinni. 

«Jah,» ütles ta, «lausa hirmus. Metabolismi häired ja ei tea mis veel. . . Kuidas siis on, kas 
tõid midagi huvitavat?» 

«Ei, Willy. Ainult pisiasju. Kümmekond kahekeelikulist madu, mõned uued liigid 
mitmekojalisi limuseid . .. Aga mis need sul on?» Ta sirutas käe ja võttis laualt fotode paki. 
«Need tõi üks algaja, Paul Gnedõhh. Üldiselt on ta agroloog. Kas tunned teda?» 

«E1.» Kütt silmitses fotosid. «Pole paha. See on muidugi Pandoralt.» 

«Õigus. Pandora. Hiidvähkämblik. Väga suur eksemplar.» 

«Jah,» ütles kütt, heites pilgu ultrahelikarabiinile, mis oli võrdluseks vastu vähkämbliku 
paljast kollast kõhtu nõjatatud. «Algaja kohta päris hea eksemplar. Mina olen suuremaidki 
näinud. Mitu korda ta tulistas?» 

«Ütleb, et kaks korda. Ja mõlemad korrad kesknärvi-sõlme. Nüüd ma ei orienteeru selle 
isanda liigutussüs-teemis.» 

«Tarvis oleks olnud tulistada anesteseeriva nõelaga.. 


1 Koju tuli meremees, koju merelt, 
ja jahimees tuli koju mägedelt. 
Stevenson, «Reekviem» 

Poiss oli veidi tasakaalust väljas.» Kütt vaatas muiates fotot, millel erutatud algaja oli 
uhkeldades asetanud jala surnud koletise kehale. «No hea küll, aga kuidas sul kodus lood 
on?» 

Ermler lõi käega: 

«Sulaselge matrimoonium. Kõik lähevad mehele. Marta abiellus hüdroloogiga.» 

«Missugune Marta?» küsis kütt. «Lapselaps?» 

«Lapselapselaps, Igor! Lapselapselaps!» 

«Jah, aeg kaob...» Kütt pani stereofotod lauale ja tõusis. «Noh, ma siis lähen. Kohtumisele. Sa 
tead.» 

«Jälle!» ütles Ermler tusaselt. «Võib-olla ehk aitab?» 

«Ei, Willy. Tarvis on. Kohtume kümnendas paviljonis nagu alati.» 

Ta pistis süütamata jäänud piibu taskusse, noogutas ja väljus. «On tarvis, Willy,» mõtles ta. 
«Sina muidugi ei taipa, kui tähtis see on.» Ta laskus parki ja suundus paviljonide poole. Nagu 


alati, nii oli muuseumis ka nüüd väga palju rahvast. Eriti noori inimesi ja lapsi. Inimesed 
kõndisid puiesteedel, mida ääristasid Veenuse oran-žid palmid, tunglesid terraariumide ümber 
ja läbipaistva veega basseinide ääres. Puude vahel kõrges rohus askeldasid lapsed — nad 
mängisid «Marsi peitust». Kütt peatus ja jäi vaatama. See oli väga kaasakiskuv, kuigi mitte 
eriti õpetlik mäng. Juba ammusel ajal olid Marsilt Maale toodud mimikrodonid, suured 
melanhoolsed sisalikud, kes olid suurepäraselt kohastunud elutingimuste järskude 
muutustega. Mimikrodonidel oli erakordselt arenenud mimikrivõime. Muuseumi pargis elasid 
nad täielikus vabaduses. Lapsed lõbustasid ennast sellega, et otsisid neid üles — see nõudis 
küllalt teravat pilku ja suurt osavust — ning tirisid neid siis ühest kohast teise, et vaadata, 
kuidas mimikrodonid värvust muudavad. Sisalikud olid suured ja rasked ning lapsed vedasid 
neid turjal olevat lahtist nahka pidi. Mimik-rodonid ei pannud vastu. Paistis, et neile meeldib 
see. 
Kütt möödus suurest läbipaistvast kuplist, mille all oli terraarium «Planeet Ružena aas». 
Kahvatus sinakas rohus hüplesid ja hullasid naljakad rembid — hiiglasuured; hämmastavalt 
kirevad putukad, kes veidi sarnanesid maapealsete palvetajaputukatega. Kütile meenus, 

kuidas ta aastat kakskümmend tagasi esimesena Ruženal jahti pidas. Ta istus saaki oodates 
kolm ööpäeva varit-suskohas ning suured vikerkaarevärvilised rembid hüplesid ta ümber ning 
laskusid ta karabiini rauale. «Aasa» juures oli alati palju rahvast, sest rembid olid väga 
naljakad ja ilusad. 
Keskpaviljoni sissekäigu lähedal peatus kütt sügavat ümmargust kaevutaolist basseini 
ümbritseva rinnatise ääres. Basseini vees, sirelikarva valguses, ringles väsimatult pikakehaline 
karvane loom — ihtüomammaal, ainus lõpustega hingav soojavereline. Ihtüomammaal liikus 
vahetpidamatult; ta ujus niimoodi ringi ka aasta tagasi ja viis aastat tagasi, ja nelikümmend 
aastat tagasi, millal" kütt teda esmakordselt nägi. Ihtüomam-maali püüdis suure vaevaga 
kuulus Salier. Nüüd on Salier juba ammu surnud ja magab igavest und kusagil Pandora 
soodes, tema ihtüomammaal aga aina ringleb basseini sirelikarva vees. 
Paviljoni vestibüülis peatus kütt jälle ja istus nurgas olevasse kergesse tugitooli. 
Valgusküllase saali kogu keskosa hõivas lendkaani topis (Marsi loomariik, Päikesesüsteem, 
süsinikutsükkel, hõimkond «hulkkeelik-sed», klass «nahagahingajad», selts, perekond, liik 
«lendkaan»). See topis oli Kaplinna Kosmozooloogia Muuseumi üks esimesi eksponaate. 
Juba poolteist sajandit paljastas see jälk koletis oma greiferitaolisi lõugu igaühe ees, kes 
sisenes paviljoni. Üheksa meetri pikkune, kaetud jäiga läikiva karvaga, silmadeta, jalgadeta. . 

. Marsi kunagine peremees . 
Jah, olid lood seal Marsil, käölles kütt. Niisugust asja ei saa unustada. Poolesaja aasta eest 
hakkasid need peaaegu täielikult hävitatud koletised ootamatult uuesti paljunema ja alustasid 
Marsi baaside vahelistel ühendusteedel piraatlikku tegevust nagu vanasti. Siis korraldatigi 
kuulus globaalne ajujaht. 

. Ma rappusin krauleris ega näinud roomikute alt tõusvate liiva- ja tolmupilvede tõttu 
peaaegu mitte midagi. Paremal ja vasakul kihutasid kollased liivatankid, tungil täis 
vabatahtlikke, üks tank pöördus luitehar-jale jõudes äkki kummuli ja inimesed veeresid kuker- 
palli laiali, siis jõudsime tolmust välja, Willy Ermler kahmas mu õlast kinni ja karjus midagi, 
osutades ettepoole. 

Ja ma nägin kaane, sadu kaane, kes tiirlesid lui-detevahelisel soolakul. Ma tulistasin ja ka 
teised tulistasid, Ermler aga jändas omatehtud raketiheitjaga ega suutnud kuidagi seda tööle 
panna. Kõik karjusid ja kirusid teda ja ähvardasid isegi naha peale anda, aga keegi ei suutnud 
ennast karabiinist lahti rebida. Ajujahi rõngas sulgus, me nägime juba laskude sähvatusi 
vastutulevatest krauleritest, ja siis pistis Ermler minu ja kraulerijuhi vahelt läbi oma suurtüki 
roostetanud toru, kostis hirmus möirgamine ja mürin ning ma kukkusin kurdistatult ja 


pimestatult krauleri põhja. Soolak mähkus tihedasse musta suitsu, kõik masinad peatusid, ini- 
mesed katkestasid tulistamise ja ainult karjusid karabiinidega vehkides. Ermler kulutas viie 
minutiga kogu oma laskemoona, masinad sõitsid soolakule ja me hakkasime hävitama kõike 
elusat, mis siia oli jäänud pärast Ermleri rakette. Kaanid visklesid masinate vahel, neid aeti 
roomikute alla ja ma aina tulistasin, tulistasin, tulistasin. . . Ma olin tookord noor ja 
armastasin väga tulistada. Kahjuks olin ma alati suurepärane laskur, kahjuks ei lasknud ma 
kunagi mööda. Kahjuks ei tulistanud ma ainult Marsil ja mitte ainult võigaste kiskjate pihta. 
Oleks parem olnud, kui ma kunagi elus poleks näinud karabiini... 

Ta tõusis, möödus lendkaani topisest ja lonkis mööda galeriid edasi. Tõenäoliselt oli ta 
välimus haletsusväärne, sest paljud peatusid ja silmitsesid teda murelikult. Lõpuks tuli üks 
tütarlaps tema juurde ja küsis arglikult, kas ta saab millegagi aidata. 

«Mine ikka, lapsuke!» ütles kütt. Ta naeratas jõudu pingutades, pistis kaks sõrme 
rinnataskusse ja tõmbas välja Jailalt toodud imeilusa teokarbi. «See on sulle,» ütles ta. «Ma 
tõin selle kaugelt.» 

Tütarlaps naeratas põgusalt ja võttis teokarbi. 

«Te näete väga halb välja,» ütles ta. 

«Ma ei ole enam noor, lapsuke,» vastas kütt. «Meie, vanad, näeme harva head välja. Meil on 
liiga palju hingel.» 

Arvatavasti tütarlaps ei saanud temast aru, kuid seda ta ei tahtnudki. Ta silitas tütarlapse pead 
ja läks edasi. Kuid nüüd ajas ta õlad sirgu ja püüdis mitte küürus olla. Inimesed ei vaadanud 
talle enam järele. 

See veel puudub, et tüdrukutirtsud mind haletsevad, mõtles ta. Ma olen täiesti liimist lahti. 
Tõenäoliselt ej. peaks ma enam Maale tagasi tulema. Tõenäoliselt peaksin alatiseks jääma 
Jailale, elama Halli Soo ääres ja seadma lõkse rubiinangerjatele. Keegi ei tunne Halli Sood 
paremini kui mina ja seal oleksin ma just omal kohal. Seal on väga palju tööd kütile, kes 
kunagi ei tulista... 

Ta peatus. Siin peatus ta alati. Piklikus klaaskastis halli liivakivi kildudel seisis 
silmatorkamatu halli kortsulise sisaliku topis, kolm paari jändrikke jalgu laiali sirutatud. 
Enamikus asjasse pühendamata külastajates ei tekitanud hall kuue j algne mingeid 
emotsioone. Ainult vähesed teadsid kortsulise kuue j algse imeväärset lugu. Kütt aga teadis 
seda ja tundis siin peatudes alati ebausklikku vaimustust elu võimsa jõu üle. See sisalik oli 
tapetud kümne parseki kaugusel Päikesesüsteemist, tema korjus oli prepareeritud ja kuiv topis 
oli sellelsamal stendil seisnud kaks aastat. Siis äkki ühel ilusal päeval pugesid kortsulisest 
hallist kehast külastajate silma all välja kümned pisitillukesed vilkad kuue j algsed. Tõsi küll, 
Maa õhus hukkusid nad otsekohe hapnikuliia tõttu, kuid kära oli kohutav ja zooloogid ei tea 
veel praegugi, kuidas see võis juhtuda. Tõepoolest, elu on ainus, mida selles maailmas tasub 
kummardada... 

Kütt uitas mööda galeriisid ühest paviljonist teise. Ere Aafrika päike — hea soe Maa päike — 
valgustas klaas-plasti valatud loomi, kes olid sündinud teiste päikeste all, siit sadade 
miljardite kilomeetrite kaugusel. Peaaegu kõik nad olid kütile tuttavad, ta oli neid palju kordi 
näinud, ja mitte ainult muuseumis. Mõnikord peatus ta uute eksponaatide ees ning luges 
veidrate loomade veidraid nimetusi ja küttide tuttavaid nimesid. «Malta mõõk», «Tähniline 
4dz0», «Suur ji-lin», «Väike ji-lin», «Kilejas kaputsiin», «Must peletis», «Tsaaritar-luik» ... 
Simon Kreuzer, Vladimir Babkin, Bruno Belliard, Nicolas Drouot, Jean Salier-noorem... Ta 
tundis neid kõiki ja oli nüüd nende hulgas kõige vanem, kuigi mitte kõige edukam. Kuid ta 
rõõmustas, saades teada, et Sa-lier-noorem oli lõpuki tabanud soomus-katislõpuselise, et 
Volodja Babkin oli elusana Maale toonud glaider-molluski, Bruno Belliard aga oli Pandoral 
lõpuks siiski 

144 


lasknud valge kilega küürnina, kellele oli juba mitu aastat jahti pidanud ... 

Nii jõudis ta kümnendasse paviljoni, kus oli palju tema enda trofeesid. Nüüd peatus ta 
meenutades ja nautides peaaegu iga stendi juures. Siin oli «Lendav vaip» ehk «Langev leht». 
«Ma luurasin teda neli päeva. See oli Ruženal, kus nii harva sajab vihma ja kus kunagi väga 
ammu hukkus silmapaistev zooloog Ludwig Porta. «Lendav vaip» liigub väga kiiresti ja tal on 
väga terav kuulmine. Temale ei saa jahti pidada masinas istudes, teda tuleb luurata päeval ja 
öösel, otsida puulehtedelt nõrku õliseid jälgi. Mina tabasin ta, sellest ajast peale ei ole keegi 
enam suutnud teda tabada ja uhke, isekas Salier on korduvalt öelnud, et see oli õnnelik 
juhus.» Kütt puudutas uhkustundega tähti, mis olid lõigatud selgitustahvlisse: «.. . Lasknud ja 
prepareerinud kütt 1. Harin.» «Ma tulistasin teda neli korda ega lasknud kordagi mööda, kuid 
ta oli veel elus, kui ta roheliste tüvedega puude oksi murdes maha kukkus. See oli siis, kui ma 
veel tulistasin. . . 

Siin on silmadeta koletis Veenuse raske vee soodest. Silmadeta ja vormitu. Topise 
valmistamisel ei teadnud keegi õieti, missugust kuju talle anda, ja lõpuks valmistati topis 
kõige õnnestunuma foto järgi. Ma ajasin ta läbi soo kaldale, kus oli üles seatud mitu lõksu, ta 
kukkus ühesse nendest ja möirgas seal kaua, püherdades mustas lögas, ja tema uinutamiseks 
kulus kaks ämbritäit beetanovokaiini. See oli üsna hiljuti, aastat kümme tagasi, ja siis ma juba 
enam ei tulistanud... See on meeldiv kohtumine.» 

Mida kaugemale kütt kümnendas paviljonis jõudis, seda aeglasemaks muutusid ta sammud. 
Sest ta ei tahtnud edasi minna. Sest ta ei saanud edasi minemata jätta. Sest lähenes kõige 
tähtsam kohtumine. Ja iga sammuga tundis ta üha tugevamini tuttavat nukrat rahutust. 
Klaaskastist aga jälgisid teda juba ümmargused valged silmad... 

Nagu alati, nii ka nüüd lähenes ta sellele väikesele stendile langetatud päi ja luges kõigepealt 
läbi selgitus-tahvlil oleva teksti, mis oli tal juba ammu pähe kulunud: «Crookesi planeedi 
loomariik, tähe EN 92 süsteem, süsinikutsükkel, hõimkond «ainukeeliksed», klass, selts, 

perekond, liik «kolmesõrmeline neljakäeline». Lasknud kütt 1. Harin, prepareerinud doktor W. 
Ermler.» Siis tõstis ta pilgu. 

Klaaskupli all kallakul poleeritud plaadil seisis pea — tugevasti piklik, paljas ja must, lameda 
ovaalse näopoolega. Nahk näol oli sile nagu trummil, ei olnud suud, laupa ega ninasõõrmeid. 
Olid ainult silmad. Suured valged, väikeste mustade pupillidega silmad, mis asetsesid 
teineteisest erakordselt kaugel. Parem silm oli veidi vigastatud ja see andis surnud pilgule 
kummalise väljendusrikkuse. Ermler oli suurepärane taksidermist: täpselt niisugune ilme oli 
neljakäelisel siis, kui kütt esmakordselt udus tema kohale kummardus. See oli ammu. .. 

See oli seitsmeteistkümne aasta eest. Miks see juhtus? mõtles kütt. Ma ju ei kavatsenud seal 
jahti pidada. Crookes teatas, et seal puudub peaaegu üldse elu — on ainult baktereid ja 
maismaavähke. Ja ikkagi, kui Sanders palus mind ümbruskonnas ringi vaadata, võtsin 
maastikumasinasse kaasa karabiini. .. 

Kivivarede kohal hõljus udu. Tõusis väike punane päike — punane kääbus EN 92 — ja udu 
näis punakana. Maastikumasina pehmete roomikute all krigisesid kivid, udust ujusid üksteise 
järel välja tumedad madalad kaljud. Siis liigatas miski ühe kalju harjal ja kütt peatas masina. 
Niisugusest kaugusest oli raske looma näha. Pealegi raskendasid vaatamist udu ja hämar 
valgus. Kuid kütil oli vilunud silm. Muidugi, mööda kalju harja liikus mingi suur selgroogne 
ja kütt rõõmustas, et oli ikkagi karabiini kaasa võtnud. «Teeme Crookesile häbi!» mõtles ta 
lõbusalt. Ta tõstis luugi, pistis karabiini raua ettevaatlikult välja ning sihtis. Ta tulistas hetkel, 
mil udu hõrenes ja looma küürakas siluett joonistus selgesti punaka taeva taustale. Otsekohe 
välgatas looma asukohas pimestav lilla sähvatus. Miski prahvatas valjusti ning kostis 
kauakestev sisin. Seejärel tõusid kalju harja kohale hallid suitsupilved, mis segunesid uduga. 
Kütt imestas väga. Ta mäletas, et oli karabiini laadinud anesteseeriva nõelaga, millest võis 
kõige vähem oodata niisugust plahvatust. Pärast mõneminutilist arupidamist ronis ta 


maastikumasinast välja ning läks korjust otsima. Ta leidis selle sealt, kus arvas selle olevat, — 
kivivarelt kalju jalamil. See oli tõepoolest neljajalgne 

või neljakäeline, suure dogi mõõtmetega loom. Ta oli kohutavalt põlenud ja moondunud ning 
kütt imestas uuesti hirmsa toime üle, mida oli avaldanud tavaline anesteseeriv nõel. Raske oli 
isegi kujutleda looma esialgset välimust. Suhteliselt terveks oli jäänud ainult pea esiosa — 
sileda musta nahaga kaetud lame ovaal ja selles valged kustunud silmad. Kütt viis jäänused 
maastikumasinasse ja pöördus tagasi laeva juurde. 

Maal võttis küti trofee käsile Ermler. Nädala aja pärast teatas ta kütile, et trofee on tugevasti 
purustatud ega paku erilist huvi, olles vast ehk ainult tõendiks kõrgemate loomavormide 
eksisteerimisest punaste kääbuste süsteemides. Ta soovitas kütil tulevikus termiitpadrunitega 
ettevaatlikumalt ümber käia. «Võiks arvata, et sa tulistasid ehmatusest,» ütles ta ärritatult, 
<just nagu oleks ta sulle kallale tunginud.» — «Aga ma mäletan väga hästi, et tulistasin 
anesteseeriva nõelaga,» vaidles kütt. «Ja mina näen väga hästi, et sa tabasid termiit-kuuliga ta 
selgroogu,» vastas Ermler. Kütt kehitas õlgu ega hakanud enam vaidlema. Huvitav oleks 
muidugi olnud teada saada, millest oli tingitud niisugune plahvatus, aga lõppude lõpuks ei 
olnud see ju nii väga tähtis. 

Jah, tookord ei paistnud see hoopiski tähtis, mõtles kütt. Ta seisis ikka veel ja silmitses 
neljakäelise olendi lamedat pead. Pilkasin Crookesi, vaidlesin Ermleriga ja unustasin kõik. 
Hiljem aga tulid kahtlused ja koos kahtlustega tuli mure. 

Crookes organiseeris kaks suurt ekspeditsiooni. Ta tuhnis oma planeedil läbi suured maa-alad. 
Ja ta ei leidnud sealt ühtki looma, kes oleks olnud suurem väikese sõrme pikkusest vähist. 
See-eest avastas ta ühel lõunapoolkera kiviplatool teadmata kelle maandumisväljaku — 
umbes kahekümnemeetrise läbimõõduga ümmarguse laigu, kus basalt oli sulanud. Algul tunti 
selle leiu vastu huvi, varsti aga selgus, et kusagil tolles piirkonnas oli kahe aasta eest 
jooksvaks remondiks maandunud Sandersi astroplaan, ja leid unustati. Selle unustasid kõik 
peale küti. Sest tolleks ajaks olid kütil juba tekkinud kahtlused. 

Kord Leningradi Astronautide Klubis kuulis kütt lugu sellest, kuidas pardainsener Adamov 
peaaegu oleks Crookesi planeedil elusalt ära põlenud. Adamov väljus 

laevast rikkis hapnikuballooniga. Balloon lekkis, Crookesi planeedi atmosfäär on aga 
küllastunud kergetest süsivesinikest, mis tormiliselt reageerivad vaba hapnikuga. Õnneks jõuti 
leegitsev balloon Adamovi seljast maha rebida ja ta pääses ainult väikeste põletushaavadega. 
Kütt kuulas seda jutustust ja ta silme ette kerkis lilla sähvatus musta kaljuharja kohal. 

Kui Crookesi planeedil avastati tundmatu astroplaani maandumisväljak, muutus kahtlus 
kohutavaks veendumuseks. Kütt tormas Ermleri juurde. «Kelle ma tapsin?» karjus ta. «Oli see 
loom või inimene? Willy, kelle ma tapsin?» Ermler tõmbus teda kuulates veripunaseks ja 
röögatas siis: «Istu! Ja lõpeta hüsteerika, vanaeit! Kuidas sa julged mulle seda rääkida? Kas sa 
arvad, et mina, Wilhelm Ermler, ei ole suuteline mõistusega olendit loomast eristama?» — 
«Aga maandumisväljak!» — «Sa ise maandusid sellel platool koos Sandersiga!» — «Sähva- 
tus! Ma tabasin nõelaga hapnikuballooni!» — «Tolvan, süsivesinike atmosfääris ei oleks 
tohtinud tulistada ter-miitkuuliga!» — «Olgu nii, aga Crookes ju ei leidnud sealt enam ühtki 
neljakäelist! Ma tean, see oli võõras kosmonaut!» — «Vanaeit!» möirgas Willy. «Hüsteerika! 
Crookesi planeedilt ei leita võib-olla veel sada aastat ühtki neljakäelist! Tohutu planeet, 
koopaid täis nagu hollandi juust! Sul lihtsalt vedas, lollpea, aga sa ei osanud juhust kasutada 
ja tõid mulle looma asemel söestunud kondid!» 

Kütt muljus käsi, nii et sõrmed rägisesid. 

«Ei, Willy, ma ei toonud sulle looma,» pomises ta. «Ma tõin sulle siiski võõra astronaudi... » 
Kui palju sõnu sa kulutasid, vana hea Willy! Kui palju kordi sa veensid mind. Kui palju kordi 
mulle tundus, et kahtlused on igaveseks hajunud ning ma võin jälle vabalt hingata ja ennast 


mitte mõrvarina tunda. Nagu kõik inimesed meie Maal. Nagu lapsed, kes mängivad «Marsi 
peitust». Nagu noormehed ja tütarlapsed, kes sosistavad pinkidel oranžide palmide all. Aga 
kahtlused tulevad tagasi, neid ei saa tappa teravmeelse loogikaga. Mitte keegi ei ole veel 
kohanud teistest maailmadest pärinevaid mõistusega olendeid? Aga kas see on tõend, et neid 
ei ole olemas? Mõistusega olend ei saa sarnaneda minu neljakäelisega? Aga kes on suuteline 
seda tõestama? Ei 

ole otseseid tõendeid minu kuriteo kohta? Aga kas küsimus on siis tõendites? 

Ta toetas käed stendile ja surus näo vastu läbipaistvat plastmassi. 

«Kes sa oled?» sosistas ta nukralt. 

.. . Ermler nägi teda juba kaugelt, ja nagu alati, nii ka nüüd oli tal talumatult kahju sellest 
kunagi uhkest ja tugevast inimesest, keda nii kohutavalt oli murdnud tema enese 
südametunnistus. Kuid ta teeskles, et kõik on suurepärane nagu Kaplinna oivaline 
päikesepaisteline päev. Ta lähenes sihilikult valjusti kontsadega klõbistades, patsutas kütile 
vastu selga ja hüüdis sihilikult reipa häälega: 

«Kohtumine on lõppenud! Ma tahan hirmsasti süüa, Igor, lähme meile ja sööme tubli lõuna. 
Martal on täna sinu auks keedetud ehtne Ochsenschwanzsuppe. Lähme,, kütt, Suppe ootab 
meid.» 

«Lähme,» ütles kütt tasase häälega. 

«Ma helistasin juba kaks korda koju. Kõik igatsevad sind näha ja su lugusid kuulda.» 

Kütt noogutas ja hakkas aeglaselt minema väljapääsu suunas. Ermler vaatas tema kühmus 
selga ja pöördus stendi poole. Ta silmad kohtusid valgete surnud silmadega läbipaistva seina 
taga. «Rääkisite?» küsis Ermler vaikides. «Jah.» — «Sa ei öelnud talle midagi?» — «Ei.» 
Ermler heitis pilgu selgitustahvlile. «.. . Kolmesõrmeline neljakäeline. Lasknud kütt 1. Harin, 
prepareerinud doktor W. Ermler.» Ta vaatas uuesti kütile järele ja kirjutas vargsi väikese 
sõrmega sõna «neljakäeline» kohale «sapiens» Tahvlile ei jäänud muidugi joonekestki, kuid 
Ermler tõmbas sellest kähku peopesaga üle. 

Doktor Ermleril oli ka raske. Sest tema teadis kindlalt, teadis juba algusest peale... 


Sapiens — mõistuslik, mõtlev (ladina keeles). 


NELJAS PEATÜKK HEAKORRASTATUD PLANEET 


MOBY DICK 


Oktoobri lõpul algas kiusvaala- ja kašelotikarjade migratsioon ekvaatori piirkonda. Neid 
võtsid vastu Malaia ja Indoneesia baasid, Kuriili—Kamtšatka—Aleuudi vööndis aga läksid 
Ookeanikaitse töötajad puhkusele, tegelesid amatöör-patrullimisega või abistasid 
okeanoloogilisi ja okeanograafilisi ekspeditsioone. Talv on kirdes ebameeldiv aastaaeg. See 
tähendab torme, vihmasadusid, halli sünget taevast ja halli õelat ookeani. Klimaatiliste 
tingimuste parandamine Beringi meres ja sellest lõuna pool ei oleks iseenesest olnud suur töö: 
oleks ainult tulnud piki KKA kaart käiku lasta mõnisada mesonireaktorit — standardset 
mikroilmaseadet, mis olid maailmas kasutusel juba pool sajandit. Kuid ükski sünoptik ei osa- 
nud öelda, missugused oleksid olnud selle tagajärjed. Pärast katastroofi, mille kutsus Briti 
saartel esile katse rahustada Biskaia lahte, keelas Maailma Nõukogu selliste projektide 
teostamise kuni ajani, millal teoreetiline sünoptika on suuteline ennustama kõiki tagajärgi, 
mida pika aja jooksul põhjustab makrokliima tunduv muutmine. Seepärast olid talvekuud 
Beringi mere kaldal jäänud XXII sajandil peaaegu samasugusteks, nagu nad olid, ütleme, XV 
sajandil. 


Mis puutub submariinide lüli komandörisse Kondratjevisse, siis tema ei sõitnud puhkusele, 
käis väga harva patrullimas ega pakkunud kunagi oma teeneid okeanoloogidele. Nagu ütlesid 
ta sõbrad, rahuldas Kondratjev talvel oma «kapitalismi igandeid» — andus ohjeldamatule 

laiskusele. Baasi «Paramušir» grandioosne ovaalne hoone, mis tungis kuue korruse sügavuselt 
graniidisse ja kõrgus kolme korruse ulatuses klaasist ja terasest kuplina, asus Kapustnõi 
neemel. Kondratjevi korter (kabinet ja magamistuba) oli teisel korrusel, aknad avanesid lõuna 
poole ja nendest paistis Neljas Kuriili väin. Eriti selgetel suvepäevadel võis ookeani sinise 
peegli taga edelas näha valge pilvekesega sarnanevat väikest kolmnurka — Makanruši 
vulkaani, talvel aga paiskas kohutava jõuga lainemurd vastu aknaklaase rohekat mullilist 
vahtu. Korteri sisustus oli standardne. Kondratjev oli harjumuste ning professionaalse vaimu 
poolest askeet ja temale tundus korter küllalt luksuslikuna. Seepärast ei püüdnudki ta seda 
mingil viisil kodusemaks muuta ega kaunistada; ainult kabinetis oli laua kohale riputatud 
aastat viis tagasi veealusel jalutuskäigul käsitsivõitluses tapetud narvali poolteise meetri 
pikkune kihv ja omatehtud riiulile paigutatud «Tai-mõri» raamatukogust võetud vanad 
raamatud. 

Kondratjev armastas väga oma korterit. Eriti talvel. Tundide viisi istus ta kabineti suure, üle 
kogu seina ulatuva akna juures, naeratas põhjusetult ja vaatles tormitsevaid laineid. 
Vaevukuuldavalt klõpsus konditsio-neerimissüsteem, toas oli poolhämar, soe ja mugav, 
küünarnuki juures seisis tass musta kohvi, akna taga aga kandis kohutav orkaan 
kokkusurutud, vihma ja lumega segatud õhumasse ning soolase vee keeriseid, nii et ei olnud 
võimalik aru saada, kus lõpeb õhk ja algavad vahused laineharjad. 

Hea oli ka tõusta keset ööd, veidi-veidi avada varjatud valgus, veidi-veidi sisse lülitada Grieg 
või Schumann ning rahulikult kuulata tasast muusikat ja talveöö vaevueristatavaid helisid. 
Siis aga võtta riiulilt kulunud raamat, mille oli kirjutanud Planeedil juba ammu unustatud 
autor, ja mitte lugeda, vaid ainult meenutada kauget minevikku, tundes midagi kurbuse ja 
põõmu vahepealset. Kuidagi ei olnud võimalik aru saada, kas need üksindustunnid tõid 
kurbust või rõõmu, kuid nad tõid õnne. 

Paljud sõitsid talveks ära. Kesk-Aasiasse lendas koos naisega lõbus Tolja Zaitsev, nädalateks 
kadus ekspeditsioonidele tegutsemisihaline Edik Svirski, pikki talvi- 

seid reise tegi tõsine irvhammas Max. Nendest, kes jäid baasi, sõitsid ühed õhtuti 
Vassiljevosse ning tantsisid ja lõbutsesid seal hommikuni, teised aga istusid oma korterites, 
töötlesid suvel saadud materjale ja tegelesid uurimistööga. Sergei Ivanovitši ekspluateeriti 
sageli — talle meeldis väga kaaslasi abistada. «Kuule, Sergei, vabanda, et ma sind tülitan... Sa 
vist olid suvel Zimni pangal. Kas sul on andmeid vee soolsuse kohta? Palun anna need... 
Aitäh.» — «Tere, poissmees! Logeled? Ole sõber, aita tööinimest — anna oma statistika 
kašeloti ülalõua hammaste kohta. . . Suur tänu, sõbrake! ... Ole terve.» — «Sergei Ivanovitš, 
lubage... Mul on kiire töö, homme pean Habarovskisse ära andma. . . Kardan, et ei jõua, 
aidake mul need arvutused teha. . . Aitate? Vaat kui hea!» 

Sergei Ivanovitšile meeldis väga, et kõik tööst vabad inimesed, suured ja väikesed, veetsid 
oma aega tavaliselt koos. Vöökoha ümber kolmekümne meetri pikkusi särpe kandvate 
alpinistide kirevad salgad ronisid jäätanud järsakutele, kuhu muuseas oleks soovi korral 
saanud teisest küljest rahulikult tõusta jalgradu mööda. Talvised akvalangistid mahutasid end 
submariinidesse ja sõitsid üle väina Makanrušile, kus uitasid päevade viisi veealuste koobaste 
labürintides. Võimlatest kostis hüüdeid, müdinat ja pallide matsumist. Klubides ilu-kõnetsesid 
diskussionäärid — kujutlusvõime ja loogilise mõtlemise arendamise utilitaarsetel eesmärkidel 
arutleti seal väga kummalisi küsimusi. Muusikatubades lamasid sügavates tugitoolides 
liikumatult nagu surnukehad õrnade meloodiate austajad. Üldiselt tundsid inimesed ennast 
eriti hästi siis, kui viibisid koos. 


Teatava erandi moodustasid kunstnikud, kes eelistasid üksindust. Neid veetles millegipärast 
kaljude, jäise vee ja madala taeva tinahall ühetoonilisus. Baasiga enamikul nendest vahetut 
seost ei olnud. Nad sõitsid siia talveks mandrilt ja olid erakordselt töökad, kuid geniaalsust ei 
olnud nende juures märgata, vähemalt mitte Kondratjevi arvates. Mõnikord korraldasid nad 
koridorides oma etüüdide näitusi. Näitustele jooksis kokku palju rahvast ja algasid ägedad 
vaidlused: kas kunstnik peab kujutama seda, mida näeb, või seda, mida tunneb, või seda, mida 
mõtleb. Baasis oli ka üks 

skulptor. See oli Ookeanipatrulli väga kogenud töötaja, kuid kannatas gigantomaania all. Ta 
unistas mingi grandioosse raidkuju loomisest ning kõik kaljud baasi ümbruses kandsid tema 
loomingulise innustuse kustutamatuid jälgi. 

Aeg-ajalt lõi baas kaikuma harjumatust, ohjeldamatult lõbusast kärast. See juhtus siis, kui 
külla tulid noormehed ja tütarlapsed Vassiljevo kalakombinaadist. Kombinaadis töötas 
kuuskümmend inimest -— kakskümmend viis operaatorit, kolmkümmend praktikanti ja viis 
varustajat-küberneetikut, kelle ülesandeks oli valmistoodangu laadimine iseliikuvatele 
küberneetilis-tele lotjadele ning nende saatmine Vladivostokki ja Magadani. Allveelotjade 
juhtimine nii, et need ettenähtud ajal häireteta saabuksid vajalikku sadamasse, oli üliraske ja 
ülihuvitav ülesanne, mistõttu paljud praktikal viibivad üliõpilased püüdsid kõrvale hoiduda 
tooraine töötlemisest ja kippusid küberneetikute juurde. Baasi ja tehase noorte vahel olid 
tihedad sidemed. Toot-misväliste sidemete tavaliseks avaldusvormiks olid peoõhtud 
kombinaadi klubis, mõnikord aga kutsus Ookeani-kaitse külalised enda poole ja siis algas 
baasis paabeli segadus. 

Olles baasi ilmunud, pudenes külaliste hulk otsekohe salkadena laiali peremeeste tubadesse. 
Kuid uksed, mis viisid tavalisel ajal nii tühja koridori, jäeti lahti, kõik täitus vaidluste kärast, 
lauludest, muusikast ja tantsijate jalgade sahinast, lõbusad seltskonnad uitasid ühest toast teise 
... Ühesõnaga, oli väga lõbus. Toad olid varustatud suurepärase heliisolatsiooniga, nii et 
kogu see kisa ja kära ei seganud kedagi «täiskasvanutest». Kondratjev sulgus niisugustel 
«pidulikel» õhtutel esialgu oma tuppa, siis aga said uudishimu ja kadedus võitu ning ta hakkas 
oma ust lahti jätma. Ja palju sai ta seejuures kuulda — niihästi uusi kummalisi laule kõigist 
maailma äärtest kui ka ägedaid vaidlusi väga erialastel ja vaga üldistel teemadel, väikesi 
kohalikke kuulujutte vanematest kaastöötajatest, nende hulgas ka iseenesest, armuavaldusi, 
mis olid niisama piinarikkalt seosetud kui möödunud sajandil, ja isegi suudluste helisid. 

Otse Kondratjevi toa ukse taga oli seinas kitsas nišš, 

millega lõppes koridor. Keegi oli selle sobivalt sisustanud: asetanud sinna tugitoolid ja 
klaaskastis männi ning riputanud üles tuhmi ja vilkuva huumlambi. Seda nišši nimetati lovers' 
dime'iks — armunute pesakeseks. Just siia tuldi halva ilmaga armastust avaldama, tule- 
vikuplaane tegema ja sassiläinud vahekordi selgitama. Kondratjev ohkas oma toa lävel seistes 
ja seda sosinat kuulates. Valgustatud koridori taustal oli ta armunutele väga hästi nähtav, kuid 
keegi ei pööranud talle tähelepanu, teda ei häbenetud, just nagu ei häbenetud üldse ühtki 
vanemat inimest. See riivas teda — talle tundus, et nolgid suhtuvad temasse nagu mööblisse. 
Ükskord aga kuulis ta, kuidas teda nimetati lovers' dime'i valvuriks, ja ta mõistis, et teda 
peetakse lihtsalt nagu mingiks salajaseks kohtunikuks ja tunnistajaks, ühiskondlikuks 
südametunnistuseks. Muuseas, ka see oli küllalt solvav. Kondratjev tõmbas ukse paugatusega 
kinni, seisis kaua aega torisedes peegli ees ja silmitses oma kõhna pruuni nägu ning karedaid 
harjas juukseid suure laia lauba kohal. «Jah, muidugi,» mõtles ta nukralt oma vana mõtet. 
«Kus nüüd mina ...» 

Kord tugeva taifuuni ajal purustasid lained plastmassist kaitserinnatise, mis piiras baasi 
kasvuhooneid. Järgmisel päeval tulid kõik kombinaadi noored baasi kutsel parandustöödele. 
Ka vanemad inimesed võtsid tööst osa. Kõige osavamad ja tugevamad noormehed laskusid 


rippkorvides kaljult alla ning kinnitasid kerged plastmassplaadid piki järsakut ultraheliga 
pehmendatud kivimassi külge. Tormi enam ei olnud, kuid hallist udust veeresid kaldale hallid 
jäised lained ja paiskusid kohutava mürinaga vastu kaljuseina, külvates rippkor-vides olijad 
üle pritsmetega. Töötati lõbusalt, suure käraga. 

Kondratjev asus pehmet, taignataolist kivimassi rin-natiseplaatide aluste ümber kinnitama. 
Seda kivitaignat tuli paksult laiali määrida nagu tsementi, siluda spetsiaalse labidakesega ning 
seejärel töödelda kinnitus-kohta teistkordselt ultraheliga. Siis liitus plastmass üli-tugevasti 
kiviga ja rinnatiseplaat muutus just nagu kaljuseina osaks. Tööhoos avastas Kondratjev, et tal 
ei ole tarvis käega kobades instrumente otsida. Instrumendid, ja nimelt just need, mis olid 
parajasti vajalikud, 

sattusid ise ta väljasirutatud kätte. Kondratjev pöördus ringi ja nägi, et tema kõrval kükitab 
baasi laborant Irina Jegorova. Karusnahkses kombinesoonis ja kapuutsis näis tütarlaps 
harjumatult kohmakana. 

«Aitäh,» ütles Kondratjev. 

«Võtke heaks,» ütles Irina ja puhkes naerma. 

Mõni minut töötasid nad vaikides ja kuulasid läbi lainete ja tuule möirgamise naaberplaadi 
juurest kostvat ägedat vaidlust vihtuimsete niisas sisalduvate mürkide loomuse üle. 

«Te olete ikka aina üksi,» ütles Irina. 

«Harjumus,» vastas Kondratjev. «Aga mis sellest on?» 

Irina vaatas teda kummalise pilguga. Irina oli väga tore tütarlaps, ainult hirmus range. 
Austajad lausa oigasid ta käes ja ka Sergei Ivanovitš kartis teda. Ta keel oli ülimalt terav ja 
taktitunne oli tal ilmselt vähe arenenud. Ta võis kõige ebasobivamal silmapilgul igasuguseid 
asju välja pahvatada ja oli seda korduvalt teinud. Vaatab-vaatab kummalise pilguga ja sähvab 
midagi. Kas või nuta. 

«Ma olen juba ammu tahtnud teilt- midagi küsida, Sergei Ivanovitš,» ütles Irina. «Kas võib?» 
Kondratjev kõõritas kartlikult tema poole. Noh, palun väga. Nüüd küsib, miks mul on karvane 
selg, — oli niisugune juhtum möödunud suvel supelrannas suure rahvahulga juuresolekul. 
«V-võib,» ütles ta mitte just väga kindlalt. 

«öelge, Sergei Ivanovitš, kas te tookord, oma sajandil, olite abielus?» 

«Vemmalt oleks sulle vaja!»mõtles Kondratjev tundeküllaselt ja ütles pahasel toonil: 

«Kerge on näha, et ei olnud.» 

«Miks seda on kerge näha?» 

«Sellepärast, et kuidas ma oleksin saanud niisugusele ekspeditsioonile minna, kui oleksin 
olnud abielus?» 

Tuli ookeanikütt Johnson, kes kolme aasta eest oli olnud ehitaja ja nüüd juhatas taastamistöid, 
noogutas heakskiitvalt, patsutas Kondratjevile vastu selga, ütles «Oh, very/ver-ry good!» ja 
läks edasi. 

«Miks te siis nii seltsimatu olete, Sergei Ivanovitš? Miks te nii väga naisi kardate?» 

«Mis?» Kondratjev jättis töö pooleli. «See tähendab, kuidas ma kardan? Millest see õieti 
järeldub?» 

Aga ma ju kardan tõepoolest, mõtles ta. Tedagi kardan. Kogu aeg norib ja pilkab. Ja teised 
ümberringi lagistavad naeru, aga tema mitte. Ainult vaatab veidra 

pilguga. 

«Andke otsik,» ütles ta, kulmud viimase võimaluseni kortsus. «Ei, mitte see. Väikese 
võimsuse jaoks. Aitäh.» 

«Ma väljendasin ennast vist halvasti,» ütles Irina tasase häälega. «Muidugi te ei karda. 
Lihtsalt hoidute kõrvale. Ma arvasin, et võib-olla tookord, oma sajandil. . .» 

«Ei,» ütles Kondratjev. 


Ka kõneviis oli Irinal kuidagi veider. 

«Õhtul on tants,» ütles ta kähku. «Kas tulete?» 

«Ma ju ei oska, Irina.» 

«Ongi hea,» ütles Irina. «See on kõige huvitavam.» Kondratjev vaikis ja kuni töö lõpuni nad 
enam ei vestelnud. 

Töö lõpetati õhtu eel. Pärast seda oli palju kära ja naeru, palju veesulinat basseinis ja 
vannitubades, ning kõik kogunesid sööklasse — puhtad, roosad, roidunud ja kohutavalt 
näljased. Söödi palju maitsvat toitu, joodi veel rohkem (peamiselt veini ja ananassimahla), siis 
hakati tantsima. Irina haakis ennast otsekohe Kondrat-jevi külge ja piinas teda kaua, näidates, 
kumma jalaga tuleb astuda vasakpoolse rütmi saatel, ja seletades, miks parempoolse rütmi ajal 
ei tohi astuda tagurpidi. Kond-ratjev ei suutnud kuidagi taibata, mis need parempoolsed ja 
vasakpoolsed rütmid on, higistas, sai pahaseks, haaras Irinal tugevasti käest kinni ja tõmbas ta 
koridori, tantsijate summast välja. 

«Aitab mulle.» 

«Veel veidike,» ütles Irina paluvalt. 

«Ei. Mul juba küljed valutavad müksudest. Ja kui palju jalgu ma täna ära tallasin, seda ei jõua 
keegi lugeda ... » 

Ta viis Irinat piki koridori edasi, surudes tütarlapse kätt alateadlikult enda vastu. Irina järgnes 
talle sõnatult. Siis Kondratjev peatus äkki ja puhkes närviliselt naerma. 

«Kuhu ma teid viin?» ütles ta kõrvale vaadates. «Minge, minge, tantsige!» 

«Aga teie?» 

«Aga mina ...noh... Mis ma ikka teen, lähen vanameeste hulka ja mängin partii go'd '.» 
Nad peatusid keset koridori. Avatud uksest kostsid korioola helid, keegi laulis tugeva, vaba 
häälega: 

«Deep blue sea, baby, deep blue sea, 

Deep blue sea, baby, deep blue sea, 

Deep blue sea, baby, deep blue sea... 

It was Willy who got drowned in the deep blue sea.. .»' 

«Johnson laulab,» ütles Irina tasa. «Johnson laulab ilusasti.» 

«Jah, ilusasti,» nõustus Kondratjev. «Aga teie laulate ka ilusasti.» 

«Jah? Kus te mind laulmas kuulsite?» 

«Noh, heldeke, kas või kuu aja eest, kui kombinaadi rahvas viimati siin käis.» 

«Ja teie kuulasite?» 

«Ma kuulan alati,» ütles Kondratjev põiklevalt. «Seisan oma toa uksel ja kuulan.» Irina 
puhkes naerma: 

«Kui me oleksime teadnud, oleksime kindlasti. . .» 

«Mida?» 

«Ei midagi.» 

Kondratjev kortsutas kulmu, võpatas siis ja vaatas imestades ringi. Aitab! On see tõesti tema? 
Seisab koridoris, ei tea, kuhu minna, ei taha kuhugi minna, ootab midagi, tunneb mingisugust 
eelaimust ja kummalist rõõmu. .. Lummus. Nõidus. See kõhnuke sinisilmne plika. 
Lapselapselaps. Kui tal oleks olnud lapsi, siis oleks see võinud olla tema enese lapselapselaps. 
Mööda jooksid noormees ja tütarlaps, vaatasid tagasi nende poole ning kadusid avatud ukse 
taha. Otsekohe kostis uksest paljuhääleline naerupahvatus. Irina just nagu ärkas. 

«Lähme,» ütles ta. 

1 Go — jaapani mäng, kabe teisend. 

2 Sügavas sinises meres, lapsuke, sügavas sinises meres ... Seal uppus meie Willy, 
sügavas Sinises meres ... 

Kondratjev ei küsinud, kuhu. Ta lihtsalt läks. Nad jõudsid lovers' dime'i ja istusid lõhnava 
vaiguse männi alla tugitoolidesse. Nende kohal vilkus pehmelt nõrk huumlamp. 

«Sergei Ivanovitš,» ütles Irina, «hakkame unistama.» 

«Minu aastates ...» lausus Kondratjev kurvalt. 

«Mh-mh, teie aastates. Väga huvitav, millest teie aastates unistatakse?» 

Sõna otseses mõttes kogu elu jooksul ei olnud Kond-ratjev sattunud niisugustesse 
vestlustesse. Ta imestas. Ta imestas nii väga, et vastas tõsiselt: 

«Ma unistan tabada Moby Dicki. Valget kašelotti.» 

«Kas siis on olemas valgeid kašelotte?» 

«On. Pidavat olema. Ma taban valge kašeloti ja. .. see... » 

«Mis?» 

«Ja kõik. Siis on mu unistus täitunud.» Irina mõtles veidi ja ütles otsustavalt: «Ei. See ei ole 
unistus.» 

«Miks ei ole unistus? On unistus.» 

«Ei ole unistus.» 

«Noh, mina ju peaksin paremini teadma ... » 

«Ei. See on... töö eesmärk või midagi selletaolist. . . Ma ei tea. Kui valgeid kašelotte ei oleks 
olemas, siis see oleks unistus.» 

«Aga nad on olemas.» 

«Selles ongi asi.» 

Irina vaatas lambi poole, ta silmad välgatasid ja kustusid. 

«Aga varem. . . Missugune unistus oli teil saja aasta eest? Suur unistus, saate aru?» 
Kondratjev hakkas kohusetruult meenutama. 

«Igasuguseid unistusi oli. Aga nüüd pole need enam tähtsad. Ma unistasin... Me kõik 
unistasime tähtedele jõudmisest... » 

«Nüüd on see juba saavutatud.» 

«Jah. Me unistasime, et kõigil oleks maa peal hea.» 

«See on võimatu... » 

«Ei ka see on saavutatud. Nii, nagu meie tookord unistasime. Et keegi kogu Planeedil ei 
tarvitseks muretseda toidu ja peavarju pärast ega karta, et see neilt ära võetakse ...» 

«Aga seda on ju nii vähe! ... » 

«Siiski oli see kohutavalt raske, Irina. Teie siin ei suuda kujutledagi, kui palju see on — leib 
ja kindlustunne ... » 

«Jah, jah, ma tean. Aga nüüd on see ajalugu. Me mäletame seda, aga nüüd ju on kõik see juba 
tehtud, eks ole?» 

«ÕILUS.» 

«Sellepärast ma küsingi: missugune on nüüd teie suur unistus?» 

Kondratjev hakkas mõtlema ning leidis äkki hämmastuse ja ehmatusega, et tal ei ole suurt 
unistust. Tol ajal, XXI sajandi algul, teadis ta, et on kommunist, ja tema unistuseks, nagu 
miljardite teistegi kommunistide unistuseks, oli võtta inimkonnalt mure leivatüki pärast, anda 
kõigile inimestele võimalus loominguliseks tööks. Aga see oli siis, saja aasta eest. Tema 
ideaalid olid endiseks jäänud, ja millest võis ta unistada nüüd, kui kõik see oli juba tehtud? 
Saja aasta eest... Tookord oli ta piisk võimsas voolus, mis oli kunagi alguse saanud 
emigrandikorterite kitsikuses ja eksproprieeritud paleede kõledates saalides, ja see vool kandis 
inimkonda tundmatusse, pimestavalt säravasse tulevikku. Nüüd aga on see tulevik kätte 
jõudnud, võimsast voolust on saanud ookean, selle ookeani lained voogavad kogu planeedil ja 
veerevad kaugetele tähtedele. Praegu ei ole enam mittekommu-niste. Kõik kümme miljardit 
on kommunistid. Mu kallid kümme miljardit. .. Aga neil on juba teised eesmärgid. 
Kommunisti endine eesmärk — küllus ning vaimne ja füüsiline ilu — on lakanud olemast 


eesmärk. Nüüd on see reaalsus. Trampliin uueks hiiglaslikuks sööstuks edasi. Kuhu? Ja kuš 
on minu koht kümne miljardi hulgas? 
Ta mõtles kaua, ohkas ja vaatas Irinale otsa. Irina silmitses teda vaikides kummalise pilguga, 
nii kummalise ja imepärase pilguga, et Sergei Ivanovitš kaotas vesthisniidi hoopis käest. 
«Mis see siis on, Irina?» küsis ta lõpuks. «Kas mul siis nüüd ei ole enam millestki unistada?» 
«Ma ei tea,» ütles Irina. 
Nad vaatasid teineteisele silma. Issand, mõtles Kond- 

ratjev igatsevalt. Kui võiks tasakesi võtta ta käe ja silitada ta peenikesi sõrmi. Ja suruda vastu 
põske... 


«Sergei Ivanovitš,» ütles Irina vaikselt, «kas me oleme head inimesed?» 

«Väga.» 

«Teile meeldib siin?» 

«Jah. Väga.» 

«Ja te ei tunne ennast üksildasena?» 

«Ei, minge ikka, Irinake ...» = 

See «Irinake» tuli tal nagu iseenesest. 

«Mul on väga hea. Ja Moby Dick. . . Moby Dick meeldib mulle väga, Irinake. Olgu esialgu 
Moby Dick ja pärast näeme, mis edasi saab.» 

«Kahju.» 

«Pole midagi parata. Ma ei ole loodud suurteks unistusteks. Minu täht on lähedane täht.» Irina 
naeratas ja raputas pead. Ta ütles: «Ma ei mõelnud seda. Ma arvasin, et te olete üksildane ... 
Ma arvasin, et teil on üksi raske. . . Ma armastan teid.» 

Hommikul anti Kondratjevi submariinide lülile häire. Ookeanikaitse valvehelikopteritelt 
teatati, et kal-maarikarjamaale minevas kašelotikarjas toimus võitlus karja juhiks oleva vana 
isaslooma ja üksiku piraadi vahel. Kašelotid liiguvad kuni kolmekümnepealiste karjadena, 
millesse kuuluvad vana kogenud isasloom ning vanad ja noored emasloomad. Juht ei lase 
karja juurde teisi isasloomi, ajab sellest välja noored isasloomad ja mõnikord isegi tapab neid, 
aeg-ajalt aga ründab karja mõni õel üksik isasloom, keda Ookeanikaitse nimetab piraadiks. 
Siis toimub võitlus. Ookeanikaitse püüab alati karja juhti abistada. Eelkõige sellepärast, et 
juht on tavaliselt taltsas ning viib karja harjunud ning tuntud trasse mööda spetsiaalselt 
organiseeritud kalmaarikarjamaadele, hoidudes eemale kiusvaalade rändeteedest. Oli teada 
juhtumeid, kus piraat, kellel oli õnnestunud karjast eraldada mõned emasloomad, viis need 
otse vaalade noorkarja hulka ja korraldas seal verise tapatalgu. 

Helikopteri lendur ründas piraati, kuid helikopter rappus nii tugevasti ja vastased olid 
teineteisele nii lä- 

160 


hedal, et ta kulutas ära kogu oma laskemoona ja tabas anesteseeriva pommiga ainult üks kord 
— seejuures mitte piraati, vaid karja juhti. Uimastatud juht ei avaldanud enam vastupanu. 
Piraat tegi talle kiiresti lõpu, eraldas karjast osavasti noored emasloomad ja asus nendega 
teele lõuna poole, planktoniväljadele, kus õnnelikult elasid äsjasündinud poegi imetavad 
emased vaalad. Piraadi kannule saadeti kaks Ookeanikaitse sub-mariinide lüli ja kolmas lüli 
valmistus teda vastu võtma poegimispiirkonna kaugetel äärealadel. 

Kogu selle operatsiooniga kaasnesid algusest peale äpardused. Esimene lüli, mille 
komandöriks oli Koršunov, pudenes jälitamistuhinas laiali ja kaotas orientatsiooni. 
Kondratjevi lüli, mis heideti alla transpordi-turboplaanilt, pidi piraadi teele ette jõudma ja ta 
emasloomadest lahutama, kuid pilootide ennatlikkuse või vilumatuse tõttu jäid submariinid 
karjast kaugele tahapoole. Kondratjev andis kõigile korralduse saja meetri sügavusele laskuda 
ja tõusis ainult ise aegajalt pinnale, et saatehelikopteritelt radiogramme vastu võtta. 

Jaht kestis kogu päeva. Kella seitsme paiku õhtul hüüdis Ahmet paremalt tiivalt: 

«Seal ta on! Komandör, objekt on avastatud, kaugus kolmsada kuni kolmsada viiskümmend 
meetrit, neli signaali! Eh, tead, tõeline Moby Dick!» 

«Koordinaadid?» küsis Kondratjev mikrofoni kaudu. 

«Asimuut. . . Kõrgus põhjast kakssada kümme ...» 

«Näen.» 

Kondratjev reguleeris ultraheliprožektorit. Ekraanile ilmusid signaalide suured heledad 
värelevad laigud. Viis... Kuus... Kaheksa. .. Kõik on siin. Seitse röövitud emaslooma ja 
piraat ise. Kaugus kolmsada viisteist kuni kolmsada kakskümmend meetrit. Ujuvad «tähena»: 


emasloomad viiekümnemeetrise läbimõõduga vertikaalsel ringjoonel, isasloom ringi keskel ja 
veidi tagapool. 

Kondratjev suunas submariini järsult ülespoole. Tarvis oli tõusta pinnale ja teatada 
helikopteritele, et põgenike kari on avastatud. Submariin vappus pingest, turbiinid undasid 
läbilõikavalt. Kondratjevil läksid kõrvad lukku. Ta kummardus armatuurlaua kohale ja klam- 
161 

merdus mõlema käega pehmete roolipidemete külge. Kuid ta ei pööranud pilku 
illuminaatorilt. Illuminaator helenes kiiresti. Vilksatasid mingisugused varjud, ootamatult 
heledana läigatas väikese haikala hõbedane kõht, siis — u-ahh! — lendas submariin täie 
hooga veest välja. Kondratjev vabastas kähku ahtritiivad. 

Üks-kaks! Tugev laine tabas submariini parempoolset parrast. Kuid liikumise inerts ja tiivad 
paiskasid ta juba üle vahuse harja. Mõne sekundi vältel nägi Kondratjev ookeani. Ookean oli 
lillakasmust, lainetest kipras ja kaetud veripunase vahuga. Et ookean oli punane, see ainult 
tundus Kondratjevile hetkeks nii. Tegelikult oli see päikeseloojangu vastuhelk. Taevast katsid 
madalad lauspilved, mis olid samuti lillakasmustad nagu ookeangi, läänes, submariini kursist 
paremal pool aga rippus madalal silmapiiri kohal lapik purpurne päike. Kõike seda — 
tinajaslillat ookeani, tinajaslillat taevast ja veripunast päikest — nägi Kondratjev hetke vältel 
läbi moonutava, veest nõretava illuminaatoriklaasi. Järgmisel silmapilgul süüvis submariini 
terav vöör uuesti lainesse ja uuesti hakkasid pingeliselt undama turbiinid. 

«Siin Kondratjev, objekt on avastatud, kurss...» 

Submariin kihutas nagu glisser ühelt laineharjalt teisele hüpates ja ümara põhjaga raskelt 
vastu vett põrgates. Valkjasroosa vaht paiskus illuminaatoritele, millelt rohekas mulliline vesi 
ta kohe jälle ära pühkis. Ookeanikaitse kiirekäigulised submariinid olid suutelised liikuma 
nagu lendkalad: sööstma täiel kiirusel veest välja, lendama õhus kuni viiskümmend meetrit, 
uuesti sukelduma, kiirust koguma ja jälle hüpet tegema. Piraatide jälitamisel ja teistel kiirust 
nõudvatel puhkudel oli see liikumisviis asendamatu, kuid ainult rahuliku või vähemasti mitte 
liiga rahutu ookeani korral. Praegu aga oli torm. Surve submariini tiibadele oli nii tugev, et ta 
hüples nagu pall jalgpalliväljakul. Seejuures kaldus ta alatasa kursist kõrvale ja Kondratjev 
pahandas, et ei saanud väljakutsetele vastust. 

«Siin Kondratjev ... Siin Kondratjev . . . Objekt on avastatud, kurss ...» 

Vastust ei tulnud. Nähtavasti oli helikopter eemale kandunud. Või oli ta tormi tõttu baasi 
tagasi pöördunud? 

Torm oli tugev, vähemalt kümme palli. Hea küll, tegutseme ise. 

Päike kord kadus nüüd juba mustade lainete varju, kord kerkis uuesti lühikeseks ajaks 
silmapiiri tagant välja. Siis võis näha punakasmusta ookeani ja elava, õela visadusega lääne 
poolt veerevate lainete lõputuid ridu. See on halb, et lääne poolt, mõtles Kondratjev. Kui 
lained liiguksid piki meridiaani, see tähendab, samas suunas kui meie, siis jõuaksime pinnal 
üks-kaks-kolm Moby Dickile järele ... 

Moby Dick! Ärgu see veel olgu valge kašelott — ikkagi on see Moby Dick, kašelott, tohutu 
suur, kahekümne meetri pikkune ja saja tonni raskune, tüse ja graatsiline isasloom. 
Baobabipakku meenutava tömbi koonuga, mis on kõva ja jäik altpoolt ning pehme ja 
laialivalguv ülaltpoolt, kus paksu musta naha all on varjul väärtuslikud puudad spermatseeti. 
Kohutavate lõugadega, mis avanevad nagu kummuli pööratud kohver. Võimsa horisontaalse 
sabaga, üheainsa pika ja kitsa ninasõõrmega koonu tipul, väikeste õelate silmadega, valge 
kortsulise kõhuga. Metsik Moby Dick, kalmaaride ja kiusvaalade hirm. Huvitav, millal see 
loom oma mõrsjad lõpuks pinnale toob? Aeg oleks neil juba veidi hingata... 

Kondratjev suunas submariini vee alla. Ta möödus lülist, põikas veidi ida poole, pöördus ja 
asus uuesti oma kohale lüli rivistuses. Lülis oli viis submariini. Lüli liikus «tähena» nagu 
kašelotidki. Keskel Kondratjev. Vasakul ja kakskümmend meetrit kõrgemal Ahmet 


Baratbekov, kes oli alles aasta eest kursused lõpetanud. Paremal ülal tema naine Galotška. 
Vasakul all tõsine, suurepärase tervisega Max, sünge hiiglane, sündinud süvaveelane. Paremal 
all Nicolas Dreganue, elatanud professor, tuntud lingvist, kes juba kahekümnendat aastat 
veetis puhkust Ookeanikaitses. 

Nüüd ei olnud karjani rohkem kui sada meetrit. Ultraheliprožektori ekraanil oli selgesti näha 
Moby Bicki siluett — ümmargune, värelev, heledaid sädemeid pilduv laik. 

«Karjale lähemale!» käsutas Kondratjev. 

«Komandör, lülita sisse ultraakustika!» hüüdis Ahmet 

«Sagedus?» 

«Kuusteist kuussada viiskümmend... Nad laulavad! Moby Dick laulab!» 

Kondratjev kummardus puldi kohale. Kõik submarii-nid olid varustatud 
ultrahelimuunduritega, uurimistöödel kasutatavad submariinid isegi infrahelimuundu-ritega. 
Ookean on tulvil helisid. Ookeanis heliseb kõik. Vesi ise heliseb. Sügavikud mirisevad. 
Läbilõikavalt uluvad kalad. Piiksuvad meduusid. Huilgavad ja oigavad kalmaarid ja polüübid. 
Ning laulavad ja kiunuvad vaalad. Nende hulgas ka kašelotid. Mõnede arvates laulavad 
kašelotid kõige ilusamini. 

Kondratjev pööras ultrahelimuunduri regulaatorit. Kui peenike osuti skaalal ületas jaotuse 
16.5, täitus sub-mariin madalatest kaikuvatest helidest. Kahtlemata laulis Moby Dick, suur 
kašelott, ja emasloomad saatsid kooris oma uut käskijat. 

«Vaat kus sinder!» ütles Dreganue vaimustusega, 

«Küll on hääl!» lisas Galja. 

«Hea kõriga lojus,» torises Max. «Piraat...» Moby Dick möirgas; «Ua-au-u-u... Ua-au-u- 
u .,. Ua! ...» 

Ta sõbratarid vastasid: <«l-i-i. . . Ia-1-i.. . 1-1-1...» 

Kondratjev tõlkis: «Kiiremini, kiiremini, veel veidi ja me oleme seal... Luksuslik peolaud ... 
Väikesed vaalaimikud. .. Rasvased, maitsvad ja kaitsetud emad... Kiiremini... Ärge jääge 
maha!» Ja vastus: «Me kiirustame ... Me kiirustame kõigest jõust. . . kõigest jõust... » 
Kaugus oli vähenenud kuuekümne meetrini. Aeg oli alustada. Kunstlike karjamaadeni, kus 
praegu end kosutasid poeginud sinivaalad, ei olnud jäänud rohkem kui nelikümmend 
kilomeetrit. Aga millal siis Moby Dick hingata kavatseb? 

«Max, Dreganue, alla!» 

«Just nii... » 

Max ja Dreganue sukeldusid järsult kašelottide «tähe» alla. Kašelotid näevad halvasti, kuid 
sellest hoolimata tuli olla ettevaatlik. Jälitajaid märgates võisid nad alustada mängu kolmes 
dimensioonis, sest nad olid suutelised laskuma kilomeetri sügavusse ja sügavama-legi, 
peitusemäng ainult viie submariini osavõtul aga 

oleks ettevõtet tugevasti raskendanud. «Tähe» alla minnes lõikasid Max ja Dreganue sellel ära 
tee sügavusse ning sundisid Moby Dicki piirduma manöövritega kahes dimensioonis. 

Ahaa, lõpuks ometi! «Täht» tõmbus kokku ja võttis äkki suuna veepinnale. 

«Max, Dreganue, ärge tukkuge!» 

«Ei tukugi,» vastas Max rahulolematult. 

Lingvistika professor aga ütles lõbusalt: 

«Just nii, mitte tukkuda!» Talle nähtavasti meeldis see «just nii», vana aja mere- ja sõjameeste 
väljend. 

Moby Dick juhtis oma karja veepinna poole ning alt surusid talle peale Max ja Dreganue. 
Kondratjev ütles: 

«Lähen pinnale!» 


Ta pööras submariini vööri ülespoole ja lülitas turbiinid täie võimsusega tööle. Otsekohe 
näeme sind oma silmaga, suur Moby Dick, piraat ja mõrvar! 

Submariin sööstis möirates veekeerisest välja, lendas soomuseid välgutades üle vahuse 
laineharja ning sukeU dus uuesti vette, jättes enda taha sünteetilise lima jälje. Päike oli juba 
loojunud, ainult läänes leegitses tuhmilt; purpurpunane viirg. Kuid ööd ookeani kohal ei 
olnud, sest pilved helendasid. Ookeani kohal valitses hämaA rus. Torm aga oli täies hoos, 
lained olid kõrgemaks muutunud, liikusid kiiremini ja pildusid hatuseid vahutorte. See oli 
kõik, mida Kondratjev esimesel hüppel nägi. Ja ka teisel hüppel nägi ta ainult valkjat helenda- 
vat taevast ja musti, igasse külge vahtu loopivaid laineid. 

Alles siis, kui submariin kolmandat korda veesügavusest välja lendas, nägi Kondratjev lõpuks 
Moby Dicki. Submariinist umbes saja meetri kaugusel paiskus lainetest välja tohutu suur must 
kogu, jäi õhku rippuma — Kondratjev nägi selgesti tömpi, nagu äralõigatud koonu ja laia 
kaheharulist saba —, tegi valkjas taevas pika ja aeglase kaare ning kadus voogavate lainete 
Jtaha. Nüüd lendas eespool lainetest välja väiksemate varjude ühtlane rivi ja kadus samuti. Ka 
submariin sukeldus vette ning otsekohe hakkasid ultraheliekraanil hüplema suured heledad 
laigud. Ja jälle üles.. . Minutid lendu kobrutava ookeani kohal. . . hiiglasuur kogu sööstab 
eespool lainetest välja, lendab vahuste harjade 

kohal ja kaob, lendu tõuseb veel seitse väiksemat kogu . .. ja uuesti katab illuminaatorit 
mulliline vesi, mis on valkjas nagu taevas. 

Noh, aeg on Moby Dickile, hiiglakašelotile, lõpp teha. Ta on surutud pinnale, sügavusse 
laskuda kari nüüd ei saa — seal on ees pahur Max ja hasartne Dreganue. Paremale ega 
vasakule ei saa ta samuti pöörduda — karja tiibadel on vilunud kütid, Ahmet ja ta naine 
Galotška. Karja kannul kihutab Kondratjev ise ja püüab Moby Dicki musta küüru juba 
akustilise kahuri sihikusse. Sihtida tuleb just nimelt küüru, väikeajusse, et surm oleks kindel 
ja Moby Dickil poleks vaja piinelda. Vaene rumal Moby Dick, lasu raevukaid lihaseid ja pi- 
sike aju, mis on täis ahnust. Sada tonni maailma kõige kõvemaid luid ja maailma kõige 
tugevamaid lihaseid ning kõigest kolm liitrit aju. Vähe, liiga vähe selleks, et inimesega 
võistelda, Moby Dick, piraat ja röövel! 

Moby Dick aga juubeldas! Ta sööstis pulbitsevast tormist ülepeakaela välja, lendas rahulikus 
soojas õhus, ahmides seda oma koletislike lõugadega, mis olid lahti nagu kummuli pööratud 
kohver, ning sulpsatas uuesti lainetesse, ja seitse emaslooma, seitse mõrsjat, kelle pärast ta 
koidikul oli tapnud inimeste teenri, hüplesid lõbusalt ta kannul. Nad tormasid ta järel, rutates 
sinivaalade veealusesse laagripaika, kus magusad, rasvased emad selili pöördunult sirutavad 
musti nisasid äsjasündinud poegade poole. Moby Dick viis oma sõbratare lõbusale 
pidusöögile. 

Moby Dickini oli jäänud kõigest kolmkümmend meetrit. Väga sobiv kaugus infrahelikahuri 
jaoks. 

Submariinide lüli komandör Kondratjev vajutas päästikuklahvile. . 

Ja Moby Dick hakkas vajuma. Ahmet, Galotška ja Dreganue ajasid hämmeldunud ja nördinud 
emasloomi põhja poole. Karja etteotsa asus Max. Ta oli jõudnud Moby Dicki laulud üles 
kirjutada ja nüüd kostsid vee all uuesti hüüded «Ua-a-u-u ... Ua... Ua-a-au!» Noorte 
rumalate emasloomade tuju paranes otsekohe ja nad sööstsid Maxi submariini järel edasi. 
Neid ei olnud enam tarvis ajada. Kondratjev aga laskus koos Moby Dickiga sügavusse. Moby 
Dicki mustale küürule, sinna, kuhu teda oli tabanud võimas infrahelüöök, oli kasvanud 

suur kühm. Kondratjev lõi terastoru kašeloti paksust nahast läbi ja lülitas sisse kompressori. Ja 
Moby Dicki naha alla hoovas õhk. Palju kokkusurutud õhku. Moby Dick tüsenes kiiresti, 
kühm kadus küürult ja ka küür ise oli nüüd ainult vaevu märgatav. Moby Dicki vajumine 


lakkas ja poolteise kilomeetri sügavusest kerkis ta uuesti pinnale. Kondratjev tõusis koos 
temaga. Nad jäid kõrvuti õõtsuma lainetele nagu hiiglasuurele kiigele. 

Kondratjev avas luugi ja sirutas ennast vööni sub-mariinist välja. Tormi ajal oli see ohtlik 
ettevõte, kuid Ookeanikaitse submariinid olid väga stabiilsed. Pealegi ei paiskunud lained 
submariinist üle. Nad ainult tõstsid ta kõrgele valkjasse taevasse ja paiskasid otsekohe musta 
veekuristikku kurruliste vedelate kaljude vahel. Submariini kõrval tõusis ja langes niisama 
rütmiliselt Moby Dick. Ka nüüd oli tal kurjakuulutav ja aukartustäratav välimus. Ta oli 
submariinist ainult veidi lühem ja sellest palju laiem. Niiskelt läikis suruõhust punsunud nahk. 
Niisugune oli siis Moby Dicki lõpp. 

Kondratjev tõmbus tagasi submariini sisemusse ja sulges luugi. Moby Dicki küüru jäi 
raadiosaatja. Kui torm paari päeva pärast raugeb, leitakse Moby Dick peilingute järgi. Seni 
aga võib ta rahulikult lainetel kiikuda. Talle ei ole enam tarvis mõrsjaid ega õrnu äsjasündinud 
vaalu. Ja teda ei puuduta kiskjad — kalmaarid ega haid, mõõkvaalad ega merelinnud —, sest 
tema naha alla ei ole pumbatud lihtne puhas õhk. 

«Hüvasti, Moby Dick, kuni uue kohtumiseni! Hea, et sa ei ole valge kašelott. Mul tuleb veel 
kaua-kaua otsida sind Planeedi kõigil ookeanidel, otsida ja üha jälle tappa sind. Tormilainetel 
ja igirahulikes sügavustes püüda sihiku niitristile su rasvast turja. 

Nüüd aga olen ma veidi väsinud, kuigi mul on väga-väga hea olla. Nüüd pöördun ma tagasi 
oma baasi, viin «Tuvikese» angaari ja suudlen hüvastijätuks nagu alati ta märga 
illuminaatorit: «Aitäh, sõber.» Ja kõik on nagu tavaliselt, ainult et nüüd oodatakse mind 
baasis.» 

KÜÜNLAD PULDI EES 


Keskööl algas vihmasadu. Maantee muutus libedaks ja Zvantsev vähendas kiirust. Oli 
harjumatult pime ja ebamugav, linnatulede kuma oli kadunud mustade küngaste taha ja 
Zvantsevile näis, et ta sõidab läbi kõrbe. Eespool, märjal krobelisel betoonil hüples laternate 
hele valgus. Vastu ei tulnud ühtki sõidukit. Viimast vastutulevat sõidukit nägi Zvantsev enne 
instituuti viivale maanteele pöördumist. Kilomeetri kaugusel teekäänakust oli asula ja 
Zvantsevit pani imestama see, et hilisele tunnile vaatamata olid peaaegu kõik aknad val- 
gustatud, teeäärse suure kohviku rõdu aga oli tulvil inimesi. Zvantsevile näis, et nad vaikivad 
ja ootavad midagi. 

Akiko heitis pilgu üle õla. 

«Kõik nad vaatavad meile järele,» ütles ta. 

Zvantsev ei vastanud. 

«Tõenäoliselt nad arvavad, et me oleme arstid.» «Tõenäoliselt,» ütles Zvantsev. 

See oli viimane valgustatud asula, mida nad nägid. Käänaku taga algas märg pimedus. 
«Kusagil siin peab olema majapidamisaparaatide tehas,» ütles Zvantsev. «Sa ei pannud seda 
tähele?» 

«EL.» 

«Kunagi ei pane sa mitte midagi tähele!» 

«Rooli taga istud sina. Lase mind rooli taha, siis panen kõike tähele.» 

«Mis sa veel ei taha,» ütles Zvantsev. 

Ta pidurdas järsult ja sõiduk libises vingudes külge-pidi mööda maantee betooni. Laternad 
valgustasid tulpa, mille küljes oli teeviit. Signaaltulesid ei olnud ja kiri viidal näis luitununa: 
«Novosibirski Bioloogilise Kodeerimise Instituut 21 km.» Viida alla oli naelutatud vildakas 
vineertahvel, millele oli konarlike tähtedega kirjutatud: «Tähelepanu! Kõik neutralisaatorid 
sisse lülitada! Kiirust vähendada! Ees on valvepost!» Ning sama tekst hiina ja inglise keeles. 
Tähed olid suured, mustade niredega. 


«Ohoo!» pomises Zvantsev, sirutas käe rooli alla jä lülitas neutralisaatorid sisse. 

«Mis valvepost?» küsis Akiko. 

«Mis valvepost, seda ma ei tea,» ütles Zvantsev, «aga sina oleksid nähtavasti pidanud linna 
jääma.» 

«Rumalus!» vaidles Akiko vastu. 

Kui sõiduk liikuma hakkas, küsis ta ettevaatlikult: 

«Kas sa arvad, et meid ei lasta läbi?» 

«Ma arvan, et sind ei lasta läbi.» 

«Siis ma ootan,» ütles Akiko rahulikult. 

Sõiduk veeres aeglaselt ja hääletult mööda maanteed. Zvantsev ütles enese ette vaadates: 
«Ma tahaksin siiski, et sind läbi lastaks.» 

«Mina ka,» ütles Akiko. «Ma tahan väga temaga hüvasti jätta... » 

Zvantsev silmitses vaikides teed. 

«Me kohtusime viimasel ajal harva,» jätkas Akiko. «Ma armastan teda väga. Ma ei tunne 
ühtki teist sellist inimest. Oma isa ei ole ma kunagi nii armastanud kui teda. Ma isegi nutsin ... 
» 

Jah, nutsid, mõtles Zvantsev. Ookean oli mustjas-sinine ja taevas sinine-sinine ja tema nägu 
oli paistetanud ning sinine, kui me Hen Tšoliga teda ettevaatlikult konvertoplaani poole 
talutasime. Jalge all krigises kuum koralliliiv, tal oli raske käia ja aeg-ajalt jäi ta meie kätele 
rippuma, kuid ei nõustunud mingi hinna eest, et me teda kannaksime. Ta silmad olid suletud 
ja ta pomises süüdlaslikult: «Gokuro-sama, gokuro-sama... » 1 Selja taga ja kahel pool 
sammusid vaikides okeanoloogid, Akiko aga kõndis minu kõrval, hoidis üle kogu ookeani 
kuulsat kulunud valget kübarat mõlema käega nagu kandmikku ja nuttis kibedalt. See oli 
esimene, kõige hirmsam haigushoog — kuue aasta eest nimetul saarekesel viieteistkümne 
miili kaugusel Okto-puse rifist. 

«... ma tunnen teda kolmkümmend aastat. Peaaegu niisama kaua kui sind. Ma tahaksin väga 
temaga hü-, vasti jätta.» 

Märjast pimedusest ujus välja ning libises üle pea mikroilmaseadme võrejas kaar. Sünoptika 
jaamas ei olnud tulesid. Seade ei tööta, mõtles Zvantsev. Sellepärast tulebki- taevast niisugust 
solki. Ta kõõritas naise poole. Akiko oli jalad istmele tõmmanud ja vaatas otse enda 


1 Gokuro-sama — siin: tänan (jaapani keeles). 

ette. Ta nägu, millele langes valgus juhtimispuldi skaaladelt, näis keskendununa ja väga 
noorena, nagu kolmekümne kahe aasta eest, millal ta täpselt samuti istus Ookeanikaitse 
töötaja Zvantsevi kõrval, oma esimesel süvaveeretkel Zvantsevi ühekohalises submarii-nis. 
Ainult et tookord valgustasid ta nägu vastu illumi-naatorit põrkavate süvaveekrevettide 
tulukesed. 

«Mis siin toimub?» ütles Zvantsev. «On mingisugune surmad tsoon.» 

«Ei tea,» ütles Akiko. 

Ta hakkas nihelema, et ennast mugavamini istuma seada, müksas põlvega vastu Zvantsevi 
külge ja tardus äkki paigale, vaadates mehele hämaruses läikivate silmadega otsa. 

«Mis on?» küsis Zvantsev. 

«Võib-olla on ta juba ... » 

«Lollus,» ütles Zvantsev. 

«Ja kõik on läinud instituuti... » 

«Lollus,» ütles Zvantsev otsustavalt. «Lollus!» 

Kaugel eespool lõi lõkkele vubisev punane tuluke. See oli nõrk ja vilkus nagu täht rahutul 
taevavõlvil. Zvantsev vähendas igaks juhuks veel kiirust. Sõiduk veeres nüüd väga aeglaselt, 


ning kuuldavaks muutus vihma krabin. Laternate valgusse ilmusid kolm läikivates märgades 
vihmamantlites kogu. Nad seisid otse keset maanteed, nende ees lamas risti üle maantee jäme 
palk. See, kes seisis paremal pool, hoidis pea kohal suurt suitsevat tõrvikut. Ta viibutas 
tõrvikut aeglaselt kahele poole. Zvantsev juhtis sõiduki lähemale ja peatus. No on aga 
valvepost! mõtles ta. Mees tõrvikuga hüüdis midagi, millest ei olnud vihma sahinas võimalik 
aru saada, ja kõik kolm lähenesid kiiresti sõidukile, sammudes kohmakalt oma suurtes 
märgades mantlites. Mees tõrvikuga hüüdis uuesti midagi, suu pahaselt viltu. Zvantsev lülitas 
kaugtuled välja ning avas ukse. 

«Mootor!» hüüatas mees tõrvikuga. Ta tuli otse sõiduki kõrvale. «Lülitage ükskord juba 
mootor välja!» 

Zvantsev lülitas mootori välja ning astus maanteele peene tiheda vihma alla. 

«Ma olen okeanoloog Zvantsev,» ütles ta. «Sõidan akadeemik Okada juurde.» 

«Lülitage masinas valgus välja!» ütles mees tõrvikuga. «Ja kiiresti, palun!» 

Zvantsev pöördus, kuid kabiinis juba kustus valgus. 

«Kes teiega kaasas on?» küsis mees tõrvikuga. «Okeanoloog Kanda,» vastas Zvantsev 
pahaselt. «Minu naine.» Kolm vihmamantlites meest vaikisid. «Kas me võime edasi sõita?» 
«Mina olen operaator Mihhailov,» ütles mees tõrvikuga. «Mind saadeti teid vastu võtma ja 
teile teatama, et akadeemik Okada juurde ei pääse.» 

«Sellest räägin ma professor Casparoga,» ütles Zvantsev. «Viige mind tema juurde.» 
«Professor Casparol on väga kiire. Me ei tahaks, et teda häiritakse.» 

«Kes «meie»?» tahtis Zvantsev küsida, kuid hoidis ennast tagasi, sest Mihhailovil oli surmani 
väsinud inimese ebaselge, monotoonne hääl. 

«Ma pean akadeemikule äärmiselt tähtsa teate edasi andma,» ütles Zvantsev. «Viige mind 
Casparo juurde.» 

Kolm meest vaikisid ja punane värelev valgus mängles nende nägudel. Näod olid märjad, 
aukuvajunud põskedega. 

«Noh?» ütles Zvantsev kannatamatult. 

Äkki märkas ta, et Mihhailov magab. Tõrvikut hoidev käsi värises ja laskus üha allapoole. 
Mihhailovi silmad olid suletud. 

«Tolja,» ütles tasa üks ta kaaslastest ja müksas teda vastu õlga. 

Mihhailov virgus, viipas tõrvikuga ja jäi oma tursunud silmadega Zvantsevile otsa vaatama. 
«Mis?» ütles ta kähiseva häälega. «Ah akadeemiku juurde. . . Akadeemik Okada juurde ei saa. 
Instituudi territooriumile üldse ei saa. Palun sõitke ära.» 

«Ma pean akadeemik Okadale äärmiselt tähtsa teate edasi andma,» kordas Zvantsev 
kannatlikult. «Ma olen okeanoloog Zvantsev, masinas on okeanoloog Kanda. Me viime 
tähtsat teadet.» 

«Mina olen operaator Mihhailov,» ütles mees tõrvikuga. «Okada juurde praegu ei saa. Ta 
sureb ööpäeva lähema veerandi jooksul ja võib juhtuda, et me ei jõua 

tööd lõpetada.» Ta liigutas vaevu huuli. «Professor Casparol on väga kiire ja ta palus, et teda 
ei häiritaks. Palun sõitke ära...» 

Ta pöördus äkki oma kaaslaste poole. 

«Poisid,» ütles ta meeleheitlikult, «andke veel kaks tabletti.» 

Zvantsev seisis vihmasajus ja mõtles, mida võiks veel öelda sellele inimesele, kes on püstijalu 
magama jäämas. Mihhailov seisis küljega tema poole ja neelas midagi, pea kuklas. Siis ütles 
Mihhailov: 

«Aitäh, poisid, ma olen täiesti ümber kukkumas. Teil siin on vähemalt vihm ja jahedus, aga 
meil kõik lihtsalt varisevad üksteise järel jalust maha, tõusevad ja kukuvad jälle ... Siis 
kanname nad ära ... » Ta rääkis ikka veel ebaselgelt. 


«Pole viga, viimane ÖÖ. . .» 

«Üheksas,» ütles Mihhailov. 

«Kümnes.» 

«Kas tõesti kümnes? Mul on pea nagu tina täis.» Mihhailov pöördus Zvantsevi poole: 
«Vabandage, seltsimees ... » 

«Zvantsev,» ütles Zvantsev kolmandat korda. «Seltsimees Mihhailov, te peate meid läbi 
laskma. Me lendasime siia Filipiinidelt. Me viime akadeemikule informatsiooni, väga tähtsat 
informatsiooni. Ta on seda kogu elu oodanud. Saage aru, me tunneme teda kolmkümmend 
aastat. Meie teame paremini, kas ta võib ilma selleta surra või mitte. See on äärmiselt tähtis 
informatsioon. » 

Akiko ronis sõidukist välja ning jäi Zvantsevi kõrvale seisma. Ooperaator vaikis, kössitades 
külmakartlikult oma vihmamantli all. 

«No hea küll,» ütles ta lõpuks. «Aga teid on liiga palju.» Ta ütles täpselt nii: «liiga palju». 
«Üks võib minna.» 

«Hästi,» ütles Zvantsev. 

«Ainult et minu arvates ei ole sellest mingit kasu,» ütles Mihhailov. «Casparo ei lase teid 
akadeemiku juurde. Akadeemik on isoleeritud. Te võite kogu katse nurja ajada, kui 
isolatsiooni rikute, ja pärast. . .» 

«Ma räägin ise Casparoga,» katkestas Zvantsev. «Näidake mulle teed.» 

«Hea küll,» ütles operaator. «Lähme.» Zvantsev vaatas Akiko poole. Akiko näol oli palju 
suuri ja väikesi piisku. Ta noogutas ja ütles: «Mine, Nikolai!» 

Siis pöördus ta vihmamantlites meeste poole: «Andke talle mantel ja ise ronige masinasse. 
Masina võib risti teed pöörata.» 

Zvantsevile anti mantel. Akiko tahtis sõidukisse tagasi minna ja selle vajalikku asendisse 
pöörata, kuid Mihhailov ütles, et mootorit ei tohi sisse lülitada. Ta seisis ja näitas oma 
kohmaka suitseva tõrvikuga valgust, kuni sõiduk veeretati käte jõul risti teed. Siis pugesid 
valvurid kabiini. Zvantsev vaatas sisse. Akiko istus jälle kerratõmbunult esiistmel. Mihhailovi 
kaaslased magasid juba, pead teineteise vastu nõjatatud. 

«Anna talle edasi...» ütles Akiko. 

«Jah, tingimata.» 

«Ütle, et me ootame.» 

«Jah,» lausus Zvantsev. «Ütlen.» 

«Noh, mine.» 

«Sajonara,” — Aki-tjan.» 

Zvantsev sulges ettevaatlikult ukse ja astus operaatori juurde. «Lähme.» 

«Lähme,» vastas operaator hoopis uue, väga reipa häälega. «Lähme kiiresti, meil on seitse 
kilomeetrit käia.» 

Nad hakkasid pikkade sammudega minema mööda märga krobelist betooni. 

«Mis teil seal tehakse?» küsis operaator. «Kus «meil»?» 

«Noh, teil... Suures maailmas. Me ei tea juba pool kuud mitte midagi. Mida tehakse 
Nõukogus? Kuidas on Suure Šahti projektiga?» 

«Väga palju on vabatahtlikke,» ütles Zvantsev. «Ei jätku annihilaatoreid. Ei jätku jahuteid. 
Nõukogu kavatseb projektile suunata kolmkümmend protsenti energiat. Veenuselt on ära 
kutsutud peaaegu kõik sügavläbindamise spetsialistid.» 


Sajonara — nägemiseni (jaapani keeles). 

«Õigus,» ütles operaator. «Veenusel ei ole neil praegu midagi teha. Aga kes projekti ülemaks 
valiti?» «Pole aimugi,» ütles Zvantsev pahaselt. «Kas mitte Stirner?» «Ei tea.» 


Nad vaikisid veidi aega. 

«Eks ole sõnnik?» ütles operaator. 

«Mis?» 

«Eks ole sõnnik need tõrvikud? Täielik rämps! Tunnete, kuidas haiseb?» 

Zvantsev nuusutas ja astus kaks sammu kõrvale. 

«Jah,» ütles ta. Tõrvik haises nafta järele. «Aga milleks see vajalik on?» küsis ta. 

«Nii käskis Casparo. Ei mingeid elektriseadmeid, ei mingeid lampe. Me püüame kõiki 
mittekontrollita-vaid häireid miinimumini viia. . . Muuseas, kas te suitsetate?» 

«Suitsetan.» 

Operaator peatus. 

«Andke tulemasin,» ütles ta. «Ja raadiofon. Kas teil on raadiofon?» «On.» 

«Andke kõik mulle.» Mihhailov võttis tulemasina ja raadiofoni, laadis need tühjaks ning 
viskas akumulaatorid maanteekraavi. «Vabandage, aga nii on tarvis. Kahekümne kilomeetri 
ulatuses ümberringi ei tööta siin ainuski elektriaparaat.» 

«Ah selles on asi,» ütles Zvantsev. 

«Jajah. Me röövisime tühjaks kõik Novosibirski ümbruse mesilad ja teeme vahaküünlaid. Kas 
te ei ole sellest kuulnud?» 

«EL.» 

Nad hakkasid lakkamatus vihmasajus jälle kiiresti edasi minema. 

«Küünlad on ka sõnnik, aga nad on siiski paremad kui tõrvikud. Või, teate, pirrud. Kas te 
olete kuulnud pirdudest?» 

«Ei,» ütles Zvantsev. 

«On olemas laul: «Põle, põle, mu pirruke.» Ma arvasin alati, et pird on mingisugune 
elektrivalgusti.» 

«Nüüd ma saan aru, kust see vihm tuleb,» ütles Zvantsev pärast lühikest vaikust. «See 
tähendab, ma 

saan aru, miks mikroilmaseadmed on välja lülitatud. » 

«Ei, ei,» ütles operaator, «mikroilmaseadmed on omaette lugu, aga vihma saadetakse 
spetsiaalselt siia Vet-rjanõi mäeahelikult. Teate, seal on kontinentaalne seade.» 

«Milleks seda vaja on?» küsis Zvantsev. 

«Varjame ennast otsese päikesekiirguse eest.» 

«Aga elektrilahendused pilvedes?» 

«Pilved laetakse teel tühjaks. Üldse tuli katse välja palju grandioossem, kui me algul 
arvasime. Meie juurde on kogunenud kõik biokodeerimise spetsialistid. Tervest maailmast. 
Viissada inimest. Ja ikkagi on vähe. Ka kogu Põhja-Uraal töötab meie heaks.» 

«Ja seni on kõik hästi läinud?» küsis Zvantsev. 

Operaator vaikis. 

«Kas te kuulete mind?» küsis Zvantsev. 

«Ma ei saa teile vastata,» ütles Mihhailov vastu tahtmist. «Me loodame, et kõik läheb nii nagu 
vaja. Printsiip on kontrollitud, aga see on esimene katse inimesega. Sada kakskümmend 
triljonit megabitti informatsiooni, ja viga ühesainsaski bitis võib palju moonutada.» 
Mihhailov jäi vait ja nad sammusid sõnatult kaua aega kõigest jõust. Zvantsev ei märganud 
otsekohe, et nad lähevad läbi asula. Asula oli tühi. Nõrgalt helendasid majade tuhmid seinad, 
aknad olid pimedad. Hõredate varbaedade taga märgade põõsaste vahel mus-tendasid siin-seal 
lahtised garaaživäravad. 

Operaator unustas Zvantsevi. Veel umbes kuus tundi ja kõik on lõpetatud, mõtles ta. Ma lähen 
koju ja heidan magama. Suur Katse on lõpetatud. Suur Okada sureb ja saab surematuks. Oh 
kui ilus! Aga enne kui tuleb aeg, ei ütle keegi, kas katse on õnnestunud. Ka mitte Casparo ise. 
Suur Casparo, Suur Okada, Suur Katse! Suur Kodeerimine. Mihhailov raputas pead — 


harjumuslik raskus roomas jälle silmadele ja mähkis enesesse aju. Ei-ei, tarvis on mõelda. 
Valerio Casparo ütles, et juba nüüd on tarvis mõtlema hakata. Kõik peavad mõtlema, isegi 
operaatorid, kuigi me teame liiga vähe. Aga Casparo ütles, et mõtlema peavad kõik. Valerio 
Casparo, igapäevases kõnekeeles Valeri 

Konstantinovitš. Naljakas on, kuidas ta töötab, töötab ja siis äkki ütleb üle kogu saali: «Aitab. 
Istume veidi ja vaatame nürimeelselt enda ette!» Seda fraasi on ta kusagilt lugenud. Kui 
temalt sel silmapilgul midagi küsida, siis ütleb ta: «Noormees, te ju näete. Laske mind istuda 
ja nürimeelselt enda ette vaadata...» Jälle ma ei mõtle sellest, millest vaja! Niisiis, kõigepealt 
püstitame ülesande. Neuronite füsioloogiliste olekute kompleks (lihtsalt öeldes elus aju) 
kodeeritakse Casparo-Karpovi kolmanda süsteemi järgi jäigalt kristalsele kvaasibiomassile. 
Küllaldase isolatsiooni ja mürade normaalse taseme korral säilib jäik kood kristalsel 
kvaasibiomassil väga kaua — koodi relaksatsiooniaeg on ligikaudu kaksteist tuhat aastat. 
Aega on küllalt. Tarvis on leida meetod koodi ülekandmiseks biomassilt elusale ajule, see 
tähendab, nullolekus viibivate füsioloogiliselt funktsioneerivate neuronite kompleksile. 
Muuseas, selleks on veel vajalik ka nullolekus elus aju, aga niisuguse asja jaoks on alati 
inimesi leidunud ja leidub edaspidigi — näiteks mina... Eh, niikuinii ei lubata. Casparo ei 
taha elusast ajust kuuldagi. Küll on veidrik! Nüüd istu ja oota, kuni leningradlased 
konstrueerivad tehisaju. Küll on. . . Lühidalt, me kodeerisime Okada aju kristalsele 
biomassile. Meil on Okada aju šiffer, Okada mõtete šif-fer, tema «mina» šiffer. Ja nüüd on 
tarvis leida meetod selle šifri ülekandmiseks teisele ajule. Olgugi see aju tehislik. Siis sünnib 
Okada uuesti. Okada šifreeritud «mina» muutub uuesti tegutsevaks, tõeliseks «minaks». 
Küsimus on, kuidas seda teha. Kuidas? ... Hea oleks otse praegu lahendus leida ja vanameest 
rõõmustada. Casparo mõtleb sellest juba veerand sajandit. Joosta tema juurde märjalt nagu 
Arhimedes ja hüüda: «Heureka!» Mihhailov komistas ja oleks peaaegu tõrviku maha pillanud. 
«Mis teiega on?» küsis Zvantsev. «Kas jääte jälle magama?» 

Mihhailov vaatas tema poole. Zvantsev sammus, kapuuts üles tõstetud ja käed mantli alla 
pistetud. Värelevas punases valguses näis ta nägu väga pikana ja väga karmina. 

«Ei,» ütles Mihhailov. «Ma mõtlen. Ma ei maga.» 

Eespool ilmus nähtavale mingi tume kogu. Nad kõndisid 

kiiresti ja jõudsid varsti järele suurele veokile, mis aeglaselt liikus mööda maanteed. Zvantsev 
ei taibanud otsekohe, et veoki mootor oli välja lülitatud. Veokit tirisid kaks tugevakondilist 
märga kaamelit. «Hei, Sanka!» hüüdis operaator. 

Kabiini uks klõpsatas, kabiinist sirutus välja pea, laskis läikivatel silmadel ringi käia ja kadus. 
«Millega võin teenida?» küsiti kabiinist. 

«Anna šokolaadi,» ütles Mihhailov. 

«Võta ise, ma ei taha välja ronida. Märg on.» 

«Ja võtangi,» ütles Mihhailov reipalt ning kadus kuhugi koos tõrvikuga. 

Muutus väga pimedaks. Zvantsev kõndis veoki kõrval, sobitades oma liikumiskiirust 
kaamelite omaga. Kaamelid vedasid vaevaliselt jalgu järel. 

«Kas nad kiiremini ei saa?» torises Zvantsev. 

«Nad, lurjused, ei taha,» ütles hääl kabiinist. «Ma proovisin neile malka anda, aga nad ainult 
sülitavad.» Hääl vaikis veidi aega ja lisas: «Neli kilomeetrit tunnis. Ja nad sülitasid mul mantli 
täis.» 

Juht ohkas raskelt ja röögatas äkki: 

«Noh, kronud! Nõ6, nõ5-66 või mis teile tuleb öelda!» 

Kaamelid nohisesid põlglikult. 

«Te võiksite veidi kõrvale hoida,» soovitas juht. «Muuseas, paistab, et praegu pole neil väga 
vigagi.» 


Oli tunda naftahaisu ja Zvantsevi kõrvale ilmus uuesti Mihhailov. Ta tõrvik suitses ja praksus. 
«Lähme,» ütles ta. «Nüüd ei ole enam palju maad.» 

Nad jõudsid rakendist kerge vaevaga ette ja varsti ilmusid kahel pool teed nähtavale madalad 
tumedad ehitised. Teraselt vaadates nägi Zvantsev eespool pimeduses tohutu suurt hoonet — 
musta auku mustas taevas. Akendes vilkusid siin-seal nõrgalt kollased tulukesed. 

«Vaadake,» ütles Mihhailov sosinal. «Kas näete tee ääres neid hooneteblokke?» 

«Noh?» ütles Zvantsev samuti sosinal. 

«Nendes on kvaasibiomass. Siin hakatakse teda hoidma.» 

«Keda?» 

«Aju,» sosistas Mihhailov. «Aju!» 

Nad pöördusid äkki ja jõudsid otse instituudihoone välisukse ette. Mihhailov avas raske ukse. 
«Astuge sisse,» ütles ta. «Ainult palun ärge kära tehke.» 

Vestibüülis oli pime ja jahe ning lõhnas veidralt. Keset vestibüüli vilkusid suurel laual mõned 
jämedad tilkuvad küünlad ning seisid taldrikud ja suur supipott. Taldrikud olid määrdunud. 
Korvis lebasid kuivanud leivatükid. Küünlad andsid vähe valgust. Zvantsev astus mõned 
sammud, takerdus hõlmapidi tooli taha ja tool kukkus kolinal ümber. 

«Ai!» hüüatas keegi tema selja taga. «Tolja, oled see sina?» 

«Mina,» ütles Mihhailov. 

Zvantsev vaatas tagasi. Vestibüüli nurgas valitses punakas hämarus, ja kui Mihhailov 
tõrvikuga sinna läks, nägi Zvantsev väikese kahvatu näoga tütarlast. Tütarlaps lamas diivanil 
ja oli mähitud millessegi musta. 

«Kas sa midagi head süüa tõid?» küsis tütarlaps. «Sanka toob,» vastas Mihhailov. «Šokolaadi 
tahad?» «Tahan.» 

Mihhailov hakkas tõrvikuga vehkides oma mantli voltide vahel kobama. 

«Mine vaheta Ziina välja,» ütles tütarlaps. «Las ta tuleb siia magama. Kaheteistkümnendas 
magavad praegu poisid. Kas väljas sajab?» 

«Sajab.» 

«Hästi. Nüüd ei ole enam palju jäänud.» «Siin on sulle šokolaad,» ütles Mihhailov. «Ma lä- 
hen. See seltsimees tuli akadeemiku juurde.» «Kelle juurde?» «Akadeemiku juurde.» 
Tütarlaps vilistas tasakesi. 

Zvantsev läks läbi vestibüüli ja vaatas kannatamatult tagasi. Mihhailov järgnes talle, tütarlaps 
aga istus diivanil ja harutas Šokolaadi paberist välja. Küünlavalguses oli võimalik eristada 
ainult väikest kahvatut nägu ja kummalist hõbedakarva kitlit, mis oli varustatud kapuutsiga. 
Mihhailov võttis vihmamantli seljast ja Zvantsev nägi, et ka tema oli pikas hõbedakarva kitlis. 
Hüplevas tõrvikuvalguses näis ta viirastusena. 

«Seltsimees Zvantsev,» ütles ta, «oodake siin veidi. Ma lähen ja toon teile kitli. Palun ärge 
ainult enne mantlit seljast võtke.» 

«Hea küll,» ütles Zvantsev ja istus toolile. 

Casparo kabinetis oli pime ja külm. Uinutavalt sahises vihm. Mihhailov läks ära, öeldes, et 
kutsub Casparo. Tõrviku viis ta enesega kaasa, küünlaid kabinetis ei olnud. Algul istus 
Zvantsev külalistele määratud tugitoolis suure tühja laua ääres. Siis ta tõusis, läks akna juurde 
ja jäi öösse vaatama, laup nõjatatud vastu külma klaasi. Casparo ei tulnud. 

Ilma Okadata läheb väga raskeks, mõtles Zvantsev. Ta oleks võinud veel aastat kakskümmend 
elada, teda oleks tulnud rohkem hoida. Juba ammu oleks tulnud tal keelata süvaveeretked. Kui 
inimene on üle saja aasta vana ja nendest sajast aastast on ta kuuskümmend veetnud rohkem 
kui tuhande meetri sügavuses. .. Just niimoodi tulebki see neetud sinine paralüüs! ... 
Zvantsev eemaldus aknast, läks ukse juurde ja vaatas koridori. Pika koridori seintel põlesid 
üksikud harvad küünlad. Kusagilt kostis hääl, mis metronoomi regulaarsusega kordas ühte ja 


sedasama. Zvantsev kuulatas, kuid ei suutnud ühestki sõnast aru saada. Siis ujusid punakast 
hämarusest koridori lõpus välja pikad valged kogud ja möödusid käratult, just nagu oleksid 
nad õhus hõljunud. Zvantsev nägi sisselangenud tumedaid nägusid, mis paistsid hõbedaste 
kapuutside veerte alt. 

«Kas süüa tahad?» küsis üks. 

«Ei. Magada.» 

«Mina vist söön... » 

«Ei, ei. Magada. Enne magada.» 

Nad rääkisid tasa, kuid koridoris kostsid hääled kaugele. 

«Jane oleks peaaegu oma sektori ära hävitanud. Cas-paro kahmas tal käest kinni.» «Oi, kurat 
võtaks! ... » «Jah. Casparol oli niisugune nägu, et. .. » 

«Kurat võtaks ... kurat võtaks... Mis sektor see oli?» 

«Kaksteist tuhat kuussada kolm. Orienteerivalt kuul-misassotsiatsioonid.» «Al-ai-al-al... » 
«Casparo saatis ta magama. Ta istub kuueteistkümnendas ja nutab.» 

Kaks valget kogu kadusid. Oli kuulda, kuidas nad trepist alla laskudes vestlesid, kuid 
Zvantsev ei eristanud enam sõnu. Ta sulges ukse ja pöördus tagasi tugitooli. 

Niisiis, mingisugune Jane oleks peaaegu hävitanud kuulmisassotsiatsioonide sektori. Nurjatu 
plika! Casparo sai tal käest kinni haarata. Aga kui ei oleks saanud? Zvantsev muljus käsi ja 
sulges silmad. Ta ei teadnud Suurest Katsest peaaegu mitte midagi. Ta teadis ainult, et see on 
Suur Katse, kõige keerukam ülesanne, mis on kunagi teaduse ees seisnud. Kodeerida ärrituste 
jaotus kõigis miljardites ajurakkudes, kodeerida seosed ärrituste vahel, seosed seoste vahel... 
Väikseimgi viga ähvardab esile kutsuda parandamatuid moonutusi. .. Tüdrukuplika oleks 
peaaegu hävitanud terve sektori. . . Zvantsevile meenus, et see oli sektor number kaksteist 
tuhat kuussada kolm, ja tal hakkas õudne. Isegi siis, kui vea või moonutuse tõenäosus koodi 
ülekandmisel on väga väike . .. Kaksteist tuhat sektorit, triljonid in-formatsiooniühikud ... 
Casparo ei tulnud ikka veel. 

Zvantsev astus uuesti koridori. Ta läks ühe küünla juurest teise juurde, suundudes kummalise 
ühetoonilise hääle poole. Siis nägi ta pärani avatud ust ja hääl muutus päris valjuks. Ukse taga 
oli tohutu suur saal, milles vilkusid sajad tulukesed. Piki seinu nägi Zvantsev 
numbrilaudadega paneele. Seinte ääres paneelide ees istus mitusada inimest. Kõik nad olid 
valges rõivastuses. Õhk oli saalis raske ja soe, lõhnas kuuma vaha järele. Zvantsev taipas, et 
ventilatsiooni- ja konditsioneerimissüsteem on välja lülitatud. Ta astus saali ja vaatas ringi. Ta 
otsis Casparot, ent kui Casparo oligi siin, siis ei olnud teda niikuinii võimalik ära tunda sadade 
inimeste hulgas, kellel olid seljas ühesugused hõbedakarva kitlid ja peas sügavale tõmmatud 
kapuutsid. 

«Sektor kaheksateist tuhat seitsesada kakskümmend kaks on täidetud,» ütles hääl. 

Saalis oli talumatult vaikne — ainult see hääl ja paljude liigutuste sahin. Keset saali nägi 
Zvantsev lauda ja mõningaid tugitoole. Ta läks laua juurde. 

«Sektor kaheksateist tuhat seitsesada kakskümmend kolm on täidetud.» 

Ühes tugitoolis Zvantsevi vastas istus laiaõlaline mees, pea kätele toetatud. Ta magas ja 
hingas unes valjusti. 

«Sektor kaheksateist tuhat seitsesada kakskümmend neli on täidetud ... » 

Zvantsev vaatas kella.! Oli täpselt kell kolm öösel. Ta nägi, kuidas saali astus inimene valges 
rõivastuses ja kadus kuhugi hämarusse, kust ei paistnud midagi peale vilkuvate tulukeste. 
«Sektor kaheksateist tuhat seitsesada kakskümmend viis on täidetud... » 


Laua juurde tuli mees küünlaga, asetas küünla vaha-lompi ja istus. Ta pani lauale paki 
pabereid, pööras ühe lehe ja uinus otsekohe. Zvantsev nägi, kuidas ta pea vajus üha 
madalamale ja toetus lõpuks paberitele. 

«Sektor kaheksateist tuhat seitsesada kakskümmend kuus on täidetud ... » 

Zvantsev vaatas uuesti kella. Kahe sektori täitmiseks oli kulunud veidi rohkem kui poolteist 
minutit. Kümnendat ööpäeva kestab Suur Kodeerimine, täidetud on vähem kui kakskümmend 
tuhat sektorit.. . 

«Sektor kaheksateist tuhat seitsesada kakskümmend seitse on täidetud... » 

Ja nõnda kümme ööpäeva. Kellegi tugev käsi laskus Zvantsevi õlale. 

«Miks te ei maga?» 

Zvantsev tõstis pea ja nägi kapuutsi alt paistvat täidlast väsinud nägu. Ta tundis selle ära. 
«Magama. Otsekohe ... » 

«Professor Casparo... » ütles Zvantsev ja tõusis. 

«Magama, magama.. .» Casparo vaatas talle silma. «Kui te ei saa magada, siis vahetage keegi 
välja.» 

Ta astus kõrvale, peatus ja vaatas uuesti teraselt. 

«Ei tunne ära,» ütles ta. «Aga ükskõik — magama!» 

Ta pööras selja ning hakkas piki pultide ees istuvate inimeste rida kiiresti edasi minema. 
Zvantsev kuulis tema kaugenevat teravavõitu häält: 

«Pool jaotust. . . Tähelepanelikumalt, Leonid, poolteist jaotust. .. Hea... Väga hea ... Ka hea 
.. . Üks jaotus, Johnson, jälgige tähelepanelikumalt. .. Hea... Hea...» 

Zvantsev järgnes Casparole, püüdes teda mitte silmist kaotada. Casparo hüüdis äkki: 
«Seltsimehed! Kõik läheb suurepäraselt! Olge tähelepanelikud! Kõik läheb väga hästi! ... 
Jälgige ainult stabilisaatoreid ja kõik on väga hea! ... » 

Zvantsev põrkas vastu pikka lauda, mille ääres magas mitu inimest — keegi ei pöördunud 
ringi ja ükski magaja ei tõstnud pead. Casparo oli kadunud. Siis hakkas Zvantsev piki pultide 
ees olevate tulukeste kollast ahelikku huupi edasi minema. 

«Sektor kaheksateist tuhat seitsesada üheksakümmend on täidetud,» ütles uus, reibas hääl. 
Zvantsev taipas, et on eksinud ega tea enam, kus on väljapääs ja kuhu kadus Casparo. Ta istus 
ettejuhtunud toolile, toetas küünarnukid põlvedele, nõjatas lõua peopesadele ja jäi enda ees 
vilkuvat küünalt silmitsema. Küünal valgus aeglaselt laiali. 

«Sektor kaheksateist tuhat seitsesada üheksakümmend kaheksa ... Seitsesada 
üheksakümmend üheksa... Kaheksasada . .. Täidetud... Täidetud ... » 

«A-a-a-a!» 

Keegi hakkas veniva ja hirmsa häälega karjuma. Zvantsev hüppas jalule. Ta nägi, et keegi ei 
pöördunud ringi, kuid kõik just nagu tardusid korrapealt ja tõmbasid seljad pingule. Umbes 
kahekümne sammu kaugusel seisis ühe operaatoritooli juures pikakasvuline mees ja karjus 
peast kinni hoides: 

«Tagasi! Tagasi! A-a-a-a! ... » 

Kusagilt ilmus kiirel sammul Casparo ja sööstis puldi juurde. Saalis muutus täiesti vaikseks, 
ainult vaha särises. 

«Andke andeks!» ütles pikakasvuline mees. «Andke ancleks .. . Andke andeks ...» kordas ta. 
Casparo ajas ennast sirgu ja hüüdis: 

«Kuulata mind! Sektorid kaheksateist tuhat seitsesada üheksakümmend kuus, seitsesada 
üheksakümmend seitse, seitsesada üheksakümmend kaheksa, seitsesada 

üheksakümmend üheksa ja kaheksasada ümber kirjutada! Uuesti!» 

Zvantsev nägi, kuidas sajad valges rõivastuses inimesed tõstsid üheaegselt parema käe ja tegid 
midagi pultidel. Küünlatuled vubisesid. 


«Andke andeks, andke andeks!» kordas mees. 

Casparo müksas talle selga. 

«Magama, Henry,» ütles ta. «Kähku magama. Rahustuge, ei ole midagi hirmsat... » 

Mees läks piki pulte, korrates aina: «Andke andeks, andke andeks ... » Keegi ei pöördunud 
ringi. Tema kohal istus juba teine operaator. 

«Sektor kaheksateist tuhat seitsesada üheksakümmend kuus on täidetud,» ütles reibas hääl. 
Casparo seisis veidi aega ning möödus siis Zvantsevist aeglaselt, tugevasti kühmutõmbunult. 
Zvantsev astus talle vastu ja nägi äkki tema nägu. Ta peatus ja laskis Casparo mööda. Casparo 
astus väikese üksiku puldi juurde, laskus lõdvalt tugitooli ja istus nõnda mõned sekundid. Siis 
ta võpatas, nõjatus kogu kehaga ettepoole ja surus näo põrandasse kaduva periskoobi suurde 
vaateavasse. 

Zvantsev seisis sealsamas lähedal, pika laua juures, ja vaatas pilku kõrvale pööramata 
väsinud, kühmus selga. Ta silme ees seisis ikka veel Casparo nägu värelevas küünlavalguses. 
Talle meenus, et Casparo ei ole enam noor, et ta on ainult viis või seitse aastat Okadast 
noorem. Zvantsev mõtles: kui palju aastaid viisid endaga kaasa need kümme ööpäeva! Kõik 
see annab ennast tunda, ja väga kiiresti. 

Casparo juurde tulid kaks meest. Ühel neist oli kitli kapuutsi asemel peas tuhmilt läikiv 
ümmargune läbipaistev kiiver. 

«Me ei jõua,» .ütles kiivriga mees tasa. 

Ta rääkis Casparo selja taga seistes. 

«Kui palju?» küsis Casparo ümber pöördumata. 

«Kliiniline surm saabub kahe tunni pärast. Täpsusega pluss-miinus kakskümmend minutit.» 
Casparo pöördus. 

«Aga ta näeb hea välja. .. Vaadake.» Ta koputas sõrmega periskoobi vaateava raamile. 
Kiivriga mees vangutas pead. 

«Närvihalvatus,» ütles tema kaaslane väga tasa. Ta vaatas ringi, libistas oma pungis silmade 
pilgu üle Zvantsevi, kummardus Casparo poole ja ütles sellele midagi kõrva sisse. 

Zvantsev tundis ta ära. See oli professor Ivan Kras-nov. 

«Hea küll,» ütles Casparo. «Teeme nii.» . 

Mõlemad tulnukad pöördusid korraga ja kadusid kiiresti pimedusse. 

Zvantsev leidis kobamisi tooli, istus ja sulges silmad. «Lõpp,» mõtles ta. «Nad ei jõua. Ta 
sureb. Ta sureb täiesti.» 

«Sektor üheksateist tuhat null-null kaks on täidetud,» kordas hääl. «Sektor üheksateist tuhat 
null-null kolm on täidetud .. . Sektor üheksateist tuhat null-null neli... » 

Zvantsev ei teadnud närviseoste kodeerimisest peaaegu mitte midagi ja ta kujutles, et Okada 
lamab valges kooljalikus valguses kummalise välimusega laual, peenike nõel roomab 
aeglaselt mööda tema paljastatud aju käärusid ning pikale lindile ilmuvad märk märgi järel 
impulsside signaalid. Zvantsev sai-väga hästi aru, et tegelikult toimub see hoopis teisiti, kuid 
kujutlus maalis talle just niisuguse pildi: läikiv nõel libiseb mööda aju ja lõputule lindile 
kantakse salapäraste märkide abil mälu, harjumused, assotsiatsioonid, kogemused... 
Kusagilt aga tuleb roomates surm, mis hävitab ühe raku teise järel, ühe seose teise järel. Ja 
temast tuleb ette jõuda... 

Zvantsev ei teadnud närviseoste kodeerimisest peaaegu mitte midagi. Kuid ta teadis, et 
seniajani on tundmatud üksikuid mõtlemisprotsesse juhtivate ajuosade piirid. Et Suur 
Kodeerimine on võimalik ainult kõige täielikuma isolatsiooni tingimustes ja kõigi ebaregu- 
laarsete väljade ülitäpse arvessevõtu korral. Sellest ongi tingitud küünlad ja tõrvikud, 
maanteel liikuvad kaamelid, tühjad asulad, mikroilmaseadmete mustendavad aknad ja 
peatatud iseliikuvad teed. . . Zvantsev teadis, et seniajani ei ole leitud kodeerimise 


kontrollimise meetodit, mis ei moonuta koodi. Et Casparo töötab pooleldi pimesi ja kodeerib 
esmajoones võib-olla hoopiski mitte seda, mida oleks tarvis kodeerida. Kuid Zvantsev 

teadis ka, et Suur Kodeerimine avab tee inimese «mina» surematusele, sest inimene — see ei 
ole käed ja jalad. Inimene — sse on mälu, harjumused, assotsiatsioonid, aju. AJU. 

«Sektor üheksateist tuhat kakssada kuusteist on täidetud ... » 

Zvantsev avas silmad, tõusis ja läks Casparo juurde. Casparo istus enda ette vaadates. 
«Professor Casparo,» ütles Zvantsev, «ma olen okeanoloog Zvantsev. Mul on tarvis rääkida 
akadeemik Okadaga.» 

Casparo tõstis pilgu ja vaatas kaua alt üles Zvantsevi poole. Ta silmad olid tuhmid, pooleldi 
suletud. «See on võimatu,» ütles ta. 

Mõnda aega silmitsesid nad vaikides teineteist. 

«Akadeemik Okada ootas seda informatsiooni kogu elu,» ütles Zvantsev tasase häälega. 
Casparo ei vastanud midagi. Ta pööras pilgu kõrvale ja jäi uuesti enda ette vaatama. Zvantsev 
vaatas ringi. Pimedus. Küünlatulukesed. Hõbevalged kapuutsidega kitlid. 

«Sektor üheksateist tuhat kakssada üheksakümmend kaks on täidetud,» ütles hääl. Casparo 
tõusis ja ütles: 

«Kõik. Lõpp.» 

Ja Zvantsev nägi väikest punast lampi, mis vilkus puldil periskoobi okulaari kõrval. Lamp, 
mõtles ta. Tähendab, kõik. 

«Sektor üheksateist tuhat kakssada üheksakümmend neli on täidetud ... » 

Saali pimedusest tuli täie hooga joostes väikesekasvuline tütarlaps lehvivas kitlis. Ta sööstis 
otse Casparo juurde, müksates tugevasti Zvantsevit. 

«Valeri Konstantinovitš,» ütles ta meeleheitlikult, «on jäänud üksainus vaba sektor ... » 
«Enam ei ole tarvis,» ütles Casparo. Ta tõusis ja põrkas vastu Zvantsevit. «Kes te olete?» 
küsis ta väsinult. 

«Ma olen Zvantsev, okeanoloog,» ütles Zvantsev tasa. «Ma tahtsin rääkida akadeemik 
Okadaga.» 

«See on võimatu,» lausus Casparo. «Akadeemik Okada on surnud.» 

Ta kummardus puldi kohale ja pööras üksteise järel nelja käepidet. Suure saali lae all süttis 
pimestav valgus. 

Kui Zvantsev vestibüüli laskus, oli juba päris valge. Suurtest akendest hoovas sisse uduse 
hommiku hallikat valgust, kuid oli tunda, et üsna varsti hakkab paistma päike ja päev tuleb 
selge. Vestibüülis ei olnud kedagi. Diivanil vedeles kägardatud vaip. Laual konservipurkide ja 
toidunõude vahel põlesid veel mõned küünlajupid. Zvantsev vaatas tagasi trepi poole. Ülalt 
kostis hääli. Kusagil seal oli Mihhailov, kes oli lubanud Zvantsevit saata. 

Zvantsev läks diivani juurde ja võttis istet. Trepist tulid alla kolm noormeest. Üks nendest 
astus laua äärde ja hakkas toitu otse kätega haarates ahnelt sööma. Ta nihutas taldrikuid, ajas 
ümber limonaadipudeli, haaras selle pihku ja jõi pudelikaelast. Teine magas püstijalu, vaevu 
silmi pilutades. Kolmas toetas teda õlgadest ja kõneles erutatult: 

«... Casparo rääkis Krasnovile. Ainult seda ütleski. Ja siis varises vanamees otse puldile. Me 
tõstsime ta üles ja viisime kabinetti, aga seal magas Ser-jožka Kruglov. Niimoodi kõrvuti me 
nad magama pa-nimegi.» 

«Raske on nagu uskuda,» ütles esimene ebaselgelt: ta mälus toitu. «Kas me tõepoolest nii 
palju jõudsime?» 

«No kurat, mitu korda seda peab sulle kordama! .. . Üheksakümmend kaheksa protsenti. 
Mingisugused kümnetuhandikud peale selle, need ei jäänud mulle meelde.» 

«Kas tõesti üheksakümmend kaheksa?» 

«Ma näen, et sa oled päris nürimeelseks jäänud — ei saa aru, mida sulle räägitakse.» 


«Ma saan aru, aga ma ei usu.» Sööja istus järsku ja nihutas konservipurgi endale lähemale. 
«Raske on uskuda. Paistis, et lood on päris halvad ... » 

«P-poisid,» pomises unine noormees, «lähme, ah? Enam ei jaksa ... » 

Kõigil kolmel hakkas äkki kiire ja nad väljusid. Trepist laskusid alla üha uued ja uued 
inimesed. Unised, vaevu jalgu järele vedavad inimesed. Erutatud, paistetanud 

silmadega, kauasest vaikimisest kähiseva häälega inimesed. 

Matustega see ei sarnane, mõtles Zvantsev. Ta teadis, et Okada on surnud, kuid ei uskunud 
seda. Tundus, et akadeemik on lihtsalt uinunud ja keegi ainult ei tea veel, kuidas teda äratada. 
Pole viga, saadakse teada. Üheksakümmend kaheksa protsenti, mõtles ta. Pole sugugi paha. 
Ta imestas väga, et ei tundnud kaotuse kibedust. Muret ei olnud. Ta tundis ainult just nagu 
mingisugust rahulolematust, mõeldes, et on vaja võib-olla veel kaua oodata, enne kui Okada 
tagasi tuleb. Nagu varem, kui Okada pikaks ajaks mandrile sõitis. 

Mihhailov puudutas Zvantsevi õlga. Ta oli vihmamantlita ja kitlita. 

«Lähme, okeanoloog Zvantsev.» 

Zvantsev tõusis ja järgnes talle ukse juurde. Rasked uksetiivad avanesid iseenesest, käratult ja 
pehmelt. 

Päike ei olnud veel tõusnud, kuid oli valge, ja hallikassinises taevas rändasid kiiresti pilved. 
Zvantsev nägi lamedaid valkjaskollaseid hoonekorpusi ja nendevahelisi tänavaid, mis olid täis 
punaseid langenud lehti. Inimesed väljusid instituudist ja valgusid kahe-kolmeliik-meliste 
rühmadena mööda tänavaid laiali. Keegi hüüdis: 

«Seltsimehed Kostromast puhkavad korpuses number kuus, teisel ja kolmandal korrusel!» 
Piki tänavaid liikusid hõredate ahelikena väikesed hulk j algsed küberkoristajad. Nendest jäi 
maha kuiv ja puhas hall betoon. 

«Kas šokolaadi tahate?» küsis Mihhailov. 

Zvantsev raputas pead. Nad sammusid maantee poole madalate kollakate, uste ja akendeta 
ehitiste ridade vahel. Ehitisi oli palju — terve tänavatäis. Need olid kvaasibiomassi blokid, 
Okada aju hoidlad: kakskümmend tuhat sektorit biomassi, kakskümmend madalat, 
kolmekümne meetri pikkuse fassaadiga ehitist, mis ulatusid kuue korruse sügavuselt maa 
sisse. 

«Alguseks pole paha,» ütles Mihhailov. «Aga edaspidi nii ei saa. Kakskümmend blokki ühe 
inimese jaoks — seda on liiga palju. Kui igaühele meist nii palju ruumi anda. . .» Ta puhkes 
naerma ja viskas šokolaadipaberi betoonile. 

Kes teab, mõtles Zvantsev. Sinule võib-olla piisab ka ühest kohvrist. Ja minule samuti. 
Mahavisatud paberi poole komberdas kiirustamata küberkoristaja, klõbistades oma pikkade 
koibadega vastu betooni. 

«Hei, Sanka!» hüüatas äkki Mihhailov. 

Veok, mis oli neile järele jõudnud, peatus ja kabiinist pistis pea välja tuttav läikivate 
silmadega juht. Nad ronisid kabiini. 

«Kus su kaamelid on?» küsis Mihhailov. 

«Söövad kusagil rohtu,» ütles juht. «Küll nad tüütasid mu ära. Kui ma neid lahti rakendasin, 
siis sülitasid nad mu uuesti täis.» 

Mihhailov magas juba, pea Zvantsevi õlal. 

Raske veok sõitis kiiresti ja väikesekasvuline musta-silmaline juht laulis tasakesi, peaaegu 
huuli liigutamata. See oli mingisugune vana, poolunustatud lauluke. Zvantsev kuulas algul, 
siis aga äkki nägi ta madalal maantee kohal lendavaid helikoptereid. Neid oli kuus. Zvantsev 
mõtles, et nüüd hakkab selles surnud tsoonis uuesti kihama elu. Töötavad iseliikuvad teed. 
Inimesed ruttavad oma kodudesse. Tegutsevad mikroilmasead-med ja funktsioneerivad 
valgussignaalid teeviitadel. Keegi rebib juba maha konarlike tähtedega vineertahv-lit. Raadio 


teatab, et Suur Kodeerimine on rahuldavalt lõpule viidud. Helikopteritel lendas arvatavasti 
kohale pressigrupp — stereovisiooni kaudu näidatakse kogu maailmale madalaid kollaseid 
ehitisi ja sulanud küünla-juppe väljalülitatud pultide ees. Ja keegi läheb muidugi Casparot 
äratama, teda tiritakse pükstest ja võib-olla isegi müksatakse ägedushoos. Ja kogu maailm 
saab varsti teada, et üsna peatselt muutub inimene igaveseks. Mitte inimkond, vaid inimene, 
iga üksik inimene, iga isiksus. Noh, oletame, et alguses ainult parimad inimesed... Zvantsev 
vaatas juhi poole. 

«Seltsimees,» ütles ta naeratades. «Kas te tahate igavesti elada?» 

«Tahan,» vastas juht samuti naeratades. «Jama jäängi igavesti elama.» 

«Mina tahan ka,» ütles Zvantsev. 

TAGAJALA MÕISTATUS 


«Teie esimene raamat ei meeldi mulle,» ütles Parncalat. «Selles ei ole midagi, mis võiks 
tõsise inimese kujutlusvõimet ergutada.» 

Nad lesisid lamamistoolides kuuma luitunud päikese-varju all Cold Creeki posti rõdul — 
Gibsoni looduskaitseala biotehnik Jean Parncalat ja Euroopa In-formatsioonikeskuse 
korrespondent, kirjanik Jevgeni Slavin. Madalal lauakesel lamamistoolide vahel seisis 
higistav viieliitrine sifoon. Cold Creeki post asus künkatipul ja rõdult avanes suurepärane 
vaade Lääne-Austraalia palavale sinakasrohelisele savannile.. 

«Raamat peab tingimata kujutlusvõimet ergutama,» jätkas Parncalat, «vastasel korral ei ole 
see raamat, vaid vilets õpik. õigupoolest võib öelda nii: raamatu ülesandeks on lugeja 
kujutlusvõime ergutamine. Tõsi küll, teie esimene raamat oli määratud täitma veel teist, 
niisama tähtsat ülesannet, nimelt avama meile teie kangelasliku ajastu inimese vaatepunkti. 
Ma ootasin sellelt raamatult palju, aga kahjuks olite te ise töö käigus selle vaatepunkti silmist 
kaotanud. Te olete muljetele liiga vastuvõtlik, sõber Zenja!» 

«Kõik on lihtsam, Jean,» ütles Zenja laisalt. «Palju lihtsam, mu sõber. Mulle oli hirmsasti 
vastumeelt esineda inimkonna ees mingisuguse pahupidi pööratud Campanellana. Aga 
üldiselt on ju kõik õige — raamat on hall... » 

Ta upitas ennast lamamistoolist üles ja laskis sifoonist kõrgesse kitsasse pokaali vahutavat 
kookospiima. Pokaal tõmbus silmapilkselt higiseks. 

«Jah,» ütles Parncalat, «te ei tahtnud põrmugi olla pahupidi pööratud Campanella. Te ruttasite 
liigselt psühholoogiat vahetama, Zenja. Te tahtsite väga, et te ei oleks siin enam võõras. Aga 
asjata. Te oleksite pidanud rohkem võõraks jääma: see oleks teil võimaldanud näha palju 
niisugust, mida meie ei märka. Sest kas iga kirjaniku tähtsaim ülesanne ei ole märgata seda, 
mida teised ei näe? See ergutab kujutlusvõimet ja paneb mõtlema. » 

«Küllap vist,» ütles Zenja. 

Nad vaikisid. Ümberringi valitses keskpäevase savanni sügav, unine rahu. Üksteise võidu 
siristasid tsr-kaadid. Tuli kerge tuulehoog, rohi hakkas sahisema. Kaugelt kostsid läbilõikavad 
helid — seal karjusid emud. Zenja tõusis äkki istukile ja ajas kaela õieli. 

«Mis see on?» küsis ta. 

Kõrges rohus möödus postist kummaline masin — nähtavasti ratastel liikuv pikk vertikaalne 
ritv, mille ülemises otsas pöörles läikiv ketas. Masinal oli erakordselt totter välimus. Hüpeldes 
ja kõikudes eemaldus ta lõuna suunas. 

Parncalat tõstis pea, vaatas ja laskus tagasi endisesse asendisse. 

«Aa,» ütles ta. «Ma unustasin teile rääkida. Need on värdjad.» 

«Mis värdjad?» 

«Mitte keegi ei tea,» ütles Parncalat rahulikult. 


Zenja hüppas jalule ja jooksis rõdu rinnatise juurde. Pikk ja kohmakas õõtsuv ritv eemaldus 
kiiresti ning kadus minuti jooksul silmist. Zenja pöördus Parncalat' poole. 

«Kuidas siis nii, et mitte keegi ei tea?» küsis ta. Parncalat jõi kookospiima. 

«Mitte keegi ei tea,» kordas ta huuli pühkides. «See on väga veider lugu, see meeldib teile. 
Esmakordselt ilmusid nad poolteise dekaadi eest — niisamasugused ridvad ühel rattal ja 
roomavad taldrikud. Neid nähakse sageli savannis Cold Creeki ja Roaldi vahel, üleeile aga 
veeres üks ritv- mööda Gibsoni peatänavat. Ühe taldriku tallasid puruks mu emud. Ma nägin 
suurt hunnikut halva plastmassi kilde ja raadiomontaaži jäänuseid äärmiselt võikal 
keraamikal. Just nagu koolipoiste tehtud mudelid. Me võtsime ühenduse Gibsoniga, aga seal 
ei teadnud keegi mitte midagi. Ja tuli välja, et üldse ei tea keegi mitte midagi.» 

Parncalat tõstis uuesti pokaali huultele. 

«Te räägite sellest üllatavalt rahulikult, sõber Jean!» ei pidanud Zenja vastu. Tema kujutlusse 
kerkisid mitmesugused pildid, üks fantastilisem kui teine. 

Parncalat naeratas: 

«Istuge, istuge, Zenja. Rahutuseks ei ole mingit põhjust. Värdjad ei tee kellelegi kahju, emud 
ja kängurud 

ei karda neid, ja peale selle ei lasknud ta mul lõpetada — nendega tegelevad juba seltsimehed 
Jacoys. Nad... Kuhu te lähete, Zenja?» 

Ženja toppis kiiruga taskutesse diktofonikassette, mikroraamatute karpe ja oma narmendavaid 
märk-mikke. 

«Jacoy on vist Austraalia küberneetikakeskus?» ütles ta. «Seal ehitati mingisugune huvitav 
masin, eks ole?» 

«Jah, HIK,» ütles Parncalat solvunult. 

Tal oli väga kahju, et korrespondent Slavin nii kiiresti ära sõidab. Zenjaga oli meeldiv 
vestelda — ta armastas väga kuulata. 

«Miks HIK?» 

«Hajunud Informatsiooni Kollektor. Masin-arheo-loog, nagu ma kuulsin.» Zenja peatus. 
«Siis võib-olla tulevad need värdjad sealt?» 

«Ma ju räägin, et mitte midagi ei ole teada,» ütles Parncalat tusaselt. «Mitte keegi ei tea mitte 
midagi. Ei Jacoys ega Gibsonis ega kogu maailmas ... Sööge vähemalt õhtustki, Zenja ... » 
«Ei-ei, aitäh, mul on väga kiire. Noh, kallis Jean, tänan lahke vastuvõtu eest. Me kohtume 
veel.» Zenja jõi pokaali ühe sõõmuga tühjaks, noogutas lõbusalt, hüppas üle rinnatise ja 
jooksis künkast alla oma ptero-kaari juurde. 

Jacoy teadlaste asulat varjasid hiiglaslikud mustad akaatsiad, mille võrade läbimõõt ulatus 
neljakümne-viiekümne meetrini. Eemal, sügava sinise läbipaistva veega järve kaldal 
valendasid mingi muistse asuniku farmi varemed. Asula ja varemete vahel oli selgesti näha 
maandumisväljaku ristkülik. Masinaid väljakul ei olnud. 

Muuseas, pterokaari jaoks ei olnud maandumisväljak vajalik ja Zenja lendas ümber akaatsiate, 
et asulale võimalikult lähedal maandumiskohta leida. Asulast poole kilomeetri kaugusel 
märkas ta äkki erakordselt elavat liikumist. Algul näis talle, et seal mängitakse ragbit. Rohus 
siples ja veeres segipõimunud mustade ja valgete inimkehade kuhi. Kuhjast kostsid hasartsed 
hüüatused. 

«Tore!» mõtles Zenja. «Väga hästi mängivad!» Sel silmapilgul pudenes kuhi laiali, ilmus 
nähtavale midagi ümmargust, musta ning läikivat, üks mängijatest veeres kukerpalli eemale, 
kukkus ja jäi kägarasse tõmbunult, kätega kõhtu kinni hoides lamama. Ei, mõtles Zenja, see ei 
ole mäng. Akaatsiaokste alt sööstsid jooksul kuubi maha rebides välja veel kolm inimest. 
Zenja asus kiiresti maanduma. 


Kui ta kabiinist välja hüppas, oli kägarasse tõmbunud inimene juba istukil ja karjus endiselt 
kõhtu kinni hoides valju häälega: 

«Hoidke ennast tagajala eest! Hei! Hoidke ennast tagajala eest!» 

Zenja traavis temast mööda. Kihavast kehade kuhjast kostsid hüüded. Karjuti vene ja inglise 
keeles: «Jalad vastu maad! Suruge vastu maad!» «Antennid! Ärge antenne murdke!» 
«Aidake, poisid! Maa sisse poeb!» «Hoidke siis ometi kinni, kurat võtaks!» «Ai, Percy, lase 
mu pea lahti!» «Maa sisse poeb!» 

Mingisugune sisalik on kinni püütud, vilksatas Zenja peas mõte, ja samal hetkel nägi ta 
tagajalga. See oli must, läikiv ja hambuline, sarnanes hiiglamardika koivaga ning kraapis 
kohutava jõuga maad, jättes enesest järele sügavaid vagusid. Seal oli veel ka palju teisi jalgu 
— musti, pruune ja valgeid —, mis samuti rübe-iesid, siplesid ja toetusid vastu maad, kuid 
need olid kõik tavalised inimjalad. Mõne sekundi vältel jälgis Zenja hämmastunult tagajalga. 
Kord korra järel tõmbus see kõveraks, kaevus sügavale maasse ja ajas end jõupingutusega 
jälle sirgu, ja iga korraga liikus käratsev kuhi umbes poolteist meetrit edasi. 

«Hoplaa!» hüüatas Zenja hirmsa häälega, kahmas mõlema käega tagajalast liigese kohalt 
kinni ja tõmbas. 

Kostis selgesti kuuldav krigin. Taga j alg rebenes ootamatu kergusega keha küljest lahti ja 
Zenja kukkus selili. 

«Ei tohi murda!» möirgas raevukas hääl. «Koristage siit see lollpea!» 

Zenja lamas tagajalga vastu rinda surudes ja tõusis 

siis aeglaselt. 

«Veel natuke! Veel veidi-veidi, Joe!» müristas toosama hääl. «Lase mu käsi läbi. .. Ahaa!... 
Ahaa! ... Vaat kus sa oled, kullake!» 

Miski kriuksatas kaeblikult, siis saabus vaikus. Kehade kuhi tardus paigale, kuulda oli ainult 
rasket, katkendlikku hingamist. Seejärel hakkasid kõik korraga rääkima, puhkesid naerma ja 
tõusid higiseid nägusid pühkides. Mahatallatud rohule jäi suur must liikumatu kogu. Keegi 
ütles pettunult: 

«Jälle samasugune!» 

«Septopood ... Seitsejalg!» 

«Küll kaevas, nurjatu! ... » 

«Veel veidike, ja oleks käest ära läinud ... » 

«Jah, tegi meile kuuma naha ...» 

«Aga kus on tagajalg?» 

Kõigi pilgud pöördusid Ženja poole. Zenja ütles julgelt: 

«Tagajalg on siin. Ta tuli küljest ära. Mul ei olnud aimugi, et ta nii kergesti ära tuleb.» 

Ta piirati ümber ja teda silmitseti uudishimulikult. Heledate lopsakate sassis juuste ja ruuge 
habemega poolpaljas hiiglane sirutas välja võimsa kriimulise käe: 

«Andke siia!» 

Teises käes hoidis hiiglane läikivat juhtmetükki. Zenja andis jala rõõmuga ära. 

«Mina olen Jevgeni Slavin,» ütles ta. «Euroopa Infor-matsioonikeskuse korrespondent. Ma 
lendasin siia, sest mulle öeldi, et siin on huvitav.» 

Hiiglane tegi mõtliku näo ning kõverdas ja sirutas mõned korrad musta lülilist hooba. Selle 
liiges kriuksus. 

«Mina olen HIK-i direktori asetäitja Pavel Rudak,» ütles hiiglane. «Ja need,» ta osutas 
hoovaga teiste poole, «need on Suure HIK-i ülejäänud teenrid. Nendega saate tuttavaks 
hiljem, kui nad on septopoodi laboratooriumi viinud.» 

«Aga kas maksab?» küsis väikesekasvuline kähara-juukseline austraallane. «Meil on juba 
kaks samasugust. Las vedeleb siin... » 


«Samasugust ja siiski mitte samasugust, Tappy,» ütles Rudak. «Selle tagajalal on üksainus 
liiges.» 

«Tõsi või?» Tappy haaras Rudaki käest tagajala ning 

kõverdas ja sirutas seda samuti mõned korrad. «Jah, tõepoolest. Kahju, et ta on murtud.» 
«Ma ei teadnud,» ütles Zenja. 

Kuid teda ei kuulanud enam keegi. Kõik kogunesid Tappy ümber, suundusid siis käratseva 
jõuguna rohus lebava musta kogu juurde ja kummardusid selle kohale. Rudak ja Zenja jäid 
kahekesi. 

«Mis seitsejalg see niisugune on?» küsis Zenja. 

«Üks Suure HIK-i värdjatest,» vastas Rudak. 

«Ah,» ütles Zenja pettunult. «Tähendab, need on siis ikkagi teie värdjad?» 

«ASi ei ole nii lihtne, seltsimees Slavin, asi ei ole nii lihtne. Ma ju ei öelnud, et need on meie 
värdjad, ma ütlesin, et need on Suure HIK-i värdjad. . .» Ta kummardus, kobas rohus ja võttis 
mõned kivikesed pihku. «Ja me peame nendele jahti. Viimase dekaadi jooksul ei ole me muud 
teinudki. Üldse pean ütlema, et te tulite õigel ajal, seltsimees korrespondent... » 

Ta hakkas asula poole tassitavat õnnetut septopoodi väga osavasti kividega loopima. Kivid 
põrkasid kõlinal vastu kõva soomust. 

«Paul Rudak!» möirgas üks tassijatest. «Meie koorem on raske! Kus on sinu tugevad käed?» 
«Oo laiskvorstid!» hüüatas Rudak. «Minu tugevad käed kannavad tagajalga! Tappy, kuhu sa 
ta panid?» 

«Rohtu viskasin! Otsi rohust, Paul!» 

«Las mina kannan tagajalga,» ütles Zenja. «Mina rebisin ta küljest ära ja mina kannan teda.» 
«Laske käia,» oli Rudak lõbusalt nõus. «Mina lähen aitan poisse.» 

Ta jõudis kahe hüppega «laiskvorstidele» järele, tõukas nad laiali, puges septopoodi alla, tegi 
«uhh!» ja haaras septopoodi selga. 

«Püüdke kinni!» müristas ta häälega, mis kostis nagu maa alt, ja galopeeris asula poole. 
«Laiskvorstid» tormasid huilates talle järele. Zenja haaras taga j ala, seadis selle endale turjale 
nagu kaelkoogud ja sörkis teiste kannul. Jalg oli hambuline ja üsna raske. 

«Vean kihla tagajalale,» kuulutas Pavel Rudak laboratooriumi uksele ilmudes. «Olen valmis 
kihla vedama 

kas või iseenda tagajalale, et korrespondent on janust nõrkemas!» 

Zenja istus laboratooriumi seina ääres, ohkas tasakesi ja lehvitas kellegi õlgkübaraga tuult. Ta 
kael õhetas. 

«Teie võit,» oigas ta. 

«Aga kus on laiskvorstid teenrid? Kuidas nad julgesid nii auväärse külalise üksi jätta? Häbi 
üle kogu Euroopa Informatsioonikeskuse!» 

«Teie laiskvorstid kummardavad seal vastasmajas taga j alga,» vastas Zenja tõustes. «Nad 
palusid mind siin oodata ja ütlesid, et te tulete minuti pärast tagasi. See oli täpselt poole tunni 
eest.» 

«Korralagedus!» ütles Rudak veidi hämmeldunult. «Lähme, seltsimees Slavin, ma püüan 
nende süü heaks teha. Ma kustutan teie janu ja avan teie ees külmutuskappide uksed.» 
«Kiiremini!» 

Rudak haaras tal küünarnukist kinni ja viis ta põiki üle tänava nägusa valge majakese jdkirde. 
Majakeses oli puhas ja jahe. Rudak pani Zenja laua äärde istuma, seadis tema ette klaasi, 
karahvini ja jäänõu ning hakkas ise askeldama. 

«Varustusliini siin ei ole,» müristas ta. «Süüa teeme ise. Küberköökidega.» 

«UKM-207?» küsis Zenja. 

«Ei, minul on ameerika süsteem.» 


Zenja süüa ei tahtnud. Ta ainult jõi ja vaatas, kuidas Rudak sööb. Rudak tühjendas taldrikuid 
ja potte ning manitses: 

«Ei maksa mind niisuguse pilguga vaadata. See on mul eilne õhtusöök, tänane hommikusöök 
ja tänane lõunasöök.» 

Zenja loendas vargsi potte ning mõtles: «Ja tänane õhtusöök.» 

«Teil vedas, korrespondent,» jätkas Rudak. «Meil on praegu tõepoolest väga huvitav. Eriti 
huvitavaks läheb täna õhtul, kui tuleb tagasi professor Lomba, HIK-i direktor.» 

«Ma nägin professor Lombat,» ütles Zenja. Rudak jättis söömise pooleli ja küsis kähku: 
«Millal?» 

«Täna varahommikul Gibsonis. Ta andis konsultatsiooni 

ühele mu tuttavale. Aga ma ei teadnud, et ta on HIK-i direktor.» 

Rudak langetas pilgu ning hakkas uuesti sööma. 

«Ja kuidas ta teile tundus?» küsis ta natukese aja pärast. «Lustakas vanataat, eks ole?» 

«Noh, kuidas öelda... » vastas Slavin. «Pigemini süngevõitu... » 

«Mnjaa-a,» venitas Rudak ja lükkas taldriku eemale. «Täna õhtul läheb vä-äga huvitavaks.» 
Ta ohkas. «No nii, seltsimees Slavin, luban küsimusi esitada.» 

Zenja laadis kähku diktofoni. 

«Kõigepealt,» ütles ta, «mida kujutab enesest Suur HIK? » 

«Üks silmapilk.» Rudak nõjatus tugitooli seljatoele ja tõstis käed kukla taha. «Esialgu küsin 
siiski mina. Mis haridus teil on?» 

«Olen lõpetanud meditsiiniinstituudi, žurnalistikains-tituudi ja erikursused kosmosemeditsiini 
alal.» 

«Ja kõike seda poolteist sajandit tagasi,» täpsustas Rudak. «Muud mitte midagi?» 

«Olen kogu Planeedi läbi sõitnud, korrespondent, vana sulerüütel. . . Teaduslikuks huvialaks 
on võrdlev keeleteadus.» 

«Nii,» ütles Rudak. «Ja Sun Xi-tao seitsmest printsiibist ei ole te midagi kuulnud?» «Mitte 
midagi.» 

«Informatsiooniväljade algebrast muidugi ka mitte?» 

«Ei.» 

«Ega informatsiooni dissipatsiooni fundamentaalteoreemist?» 

Zenja vaikis. Rudak mõtles veidi ja ütles: «Hea küll. Nõukogule en kõik selge. Püüame 
teha, mida suudame. Kuulake ainult väga tähelepanelikult, ja kui ma liiga hoogu lähen, siis 
kahmake mul tagajalast kinni.» 

Zenja sai aru järgmist. Hajunud Informatsiooni Kollektor oli määratud peamiselt hajunud 
informatsiooni kogumiseks, mis muuseas ilmnes juba tema nimetu-sestki. Hajunud 
informatsiooni all mõisteti igasuguste sündmuste ja nähtuste ruumis ja ajas hajunud jälgi. Sun 
Xi-tao esimene printsiip (ainus, mis oli Zenjale arusaadav) ütles, et looduses ja seda enam 
ühiskonnas 

ei kao miski jäljetult, vaid kõigest jäävad järele jäljed. Rõhuv enamik neid jälgi esineb 
äärmiselt hajunud informatsioonina. Lõppkokkuvõttes kujutavad nad enesest ühte või teist 
liiki energiat ja kogumise probleemi komplitseerib väga suurel määral see, et miljonite aastate 
jooksul on esialgsed energialiigid läbi teinud paljukordseid muutusi. Teiste sõnadega, jäljed 
on üksteisega kattunud, segunenud ning hilisemate sündmuste ja nähtuste jälgede mõjul 
osaliselt kustunud. Teoreetiliselt on võimalik leida ja taastada iga jälge — niihästi 
valguskvandi ja molekuli kokkupõrke jälge brontosauruse nahas kui ka brontosauruse 
hambajälge puukujulisel sõnajalal. Nende jälgede otsimine, sorteerimine ja võrdlemine ning 
muundamine tavalisteks informat-sioonivormideks — näiteks kujutisteks — ongi Suure HIK- 
1 ülesanne. 


Sellest, kuidas töötab Suur HIK, sai Zenja äärmiselt ähmase ettekujutuse. Algul nägi ta 
vaimus lugematuid miljardeid kübemneetilisi infusoore-mikroinformaato-reid, mis pilvedena 
rändavad kogu maailmas, tõusevad isegi tähtedeni, koguvad ammumöödunu hajunud jälgi ja 
kannavad neid mehhaanilise mälu mõõtmatutesse ladudesse. Seejärel kujutles ta kogu Planeeti 
ümbritsevat juhtmete võrku, mida hoiavad ülal hiiglasuured tornid, mis poolusest pooluseni 
sadadena seisavad saartel ja mandritel. Lühidalt, ta ei taibanud üldse mitte midagi, kuid 
otsustas mitte pärima hakata: kunagi vabal ajal, kui tal on silma ees vastavad raamatud, 
kuulab ta mitu korda järjest diktofonilinti ja saab kõigest aru. Kui aga Rudak hakkas 
jutustama töö tulemustest, siis unustas Zenja isegi värdjad. 

«Meil on õnnestunud saada väga huvitavaid pilte ja isegi terveid episoode,» kõneles Rudak. 
«Rõhuv enamik materjali on muidugi praak — sajad ja tuhanded kaadrid on üksteise peale 
kuhjunud ja informatsioonifilter lihtsalt läheb rikki, kui püüab neid üksteisest lahutada. Aga 
üht-teist oleme siiski näinud. Me oleme saanud tunnistajateks supernoova süttimisele Päikese 
lähedal saja miljoni aasta eest. Me oleme näinud dinosauruste võitlusi ja episoode Poitiers' 
lahingust, võõraid astro-plaane ja veel midagi kummalist ja arusaamatut, millele meil seni ei 
ole vasteid ega analoogiaid.» 

«Aga kas on võimalik vaadata?» küsis Zenja põnevus-värinaga. 

«Kuidas siis, muidugi on. . . Aga tuleme tagasi päevakorra juurde.» 

Suur HIK ei olnud ainuüksi hajunud informatsiooni kollektor. See oli erakordselt keerukas ja 
väga iseseisev loogiline arvutusmasin. Miljardite mälurakkude ja loogiliste elementide, 
kõikvõimalike informatsioonimuun-durite ja -filtrite kõrval olid ta korrustel omaenese töö- 
kojad, mida ta ise juhtis. Vajaduse korral tegi ta enesele juurdeehitusi, valmistas uusi 
elemente, ehitas mudeleid ja töötas iseenda jaoks välja informatsiooni. See avas laialdased 
võimalused tema kasutamiseks. Käesoleval ajal näiteks tegi ta lisaks oma otseste tööüles- 
annete täitmisele kõik arvutused Austraalia majandus-piirkonna jaoks, leidis kasutamist 
paljude üldise küberneetika ülesannete lahendamisel ja etendas ülitäpse diagnostiku osa, 
kusjuures tal olid filiaalid kõigis Planeedi suuremates linnades ja mõningates maavälistes 
baasides. Peale selle tegeles Suur HIK «tuleviku ennustamisega». 

HIK-i praegune direktor, kadunud «kübemeetikagee-niuse» Sun Xi-tao õpilane, kongolane 
Augustus Lomba programmeeris mõned ülesanded, mis olid seotud elusorganismi käitumise 
ennustamisega. Ülesannetega selgrootute käitumise determinismi alal tuli HIK võrdlemisi 
kergesti toime ja kahe aasta eest programmeeris Lomba masina jaoks erakordselt keeruka 
ülesande. 

Ülesannet hakati nimetama «Buridani oinaks». Noorelt meriinolt võeti Casparo-Karpovi 
meetodi järgi bioloogiline kood sel silmapilgul, kui ta seisis kahe jõusööta sisaldava sõime 
vahel. See kood koos mõningate täiendavate üldandmetega oinaste kohta sisestati HIK-isse. 
Masinalt nõuti, et ta a) ennustaks, kumma sõime meriino valib, ja b) annaks sellele valikule 
psühhofüsio-loogilise põhjenduse. 

«Aga kuidas jääb siis tahtevabadusega?» päris Zenja. 

«Just seda tahtevabaduse küsimust me tahamegi lahendada,» vastas Rudak. «Võib-olla ei ole 
seda üldse olemas.» 

Ta vaikis veidi aega. 

«Kontrollkatse ajal valis oinas parempoolse sõime. Ülesanne taandus seega õigupoolest 
küsimuseks, miks ta seda tegi. Masin mõtles kaks aastat. Siis hakkas mudeleid ehitama. 
Efektormasinad lahendavad ülesandeid sageli mudelite abil. Kui HIK lahendas ülesannet 
vihmaussist, siis ehitas ta nii suurepärase mudeli, et me varastasime temalt idee ja hakkasime 
tootma seadmeid maa all liikumiseks. Imetlusväärseid seadmeid.» 


Rudak jäi mõttesse. Zenja niheles kannatamatult oma toolil. 

«Kas teil on ebamugav?» päris Rudak. «Ei-ei, lihtsalt väga põnev on.» 

«Ah teil on ka põnev? Kuidas teile sellest jutustada, et mitte valetada?» 

Keerutab midagi, mõtles Zenja ja ütles: 

«Arvatavasti ma nägin ühte nendest mudelitest, millest te räägite. Oli mingisugune peegliga 
ritv. Ainult et vaevalt küll oli see oina mudel. Isegi Buridani oina oma.» 

«Selles ongi asi,» ütles Rudak ohates. «Mitte keegi ei usu, et see on oina mudel. Papi Lomba 
näiteks ei uskunud. Korjas kokku kõik programmeerimise materjalid ja sõitis Keskusse 
kontrollima.» Rudak ohkas jälle. «Täna õhtul tuleb tagasi.» 

«Aga milles on siis õieti probleem?» küsis Zenja. 

«Probleem on selles, et HIK teeb ratastel liikuvaid ritvu ja seitsme jalgseid mardikaid. 
Mõnikord veel mingisuguseid lamedaid taldrikuid, millel ei ole jalgu ega käsi, aga on 
güroskoop. Ja mitte keegi ei saa aru, mis seos on nendel oinaga.» 

«Tõepoolest,» ütles Zenja mõtlikult, «milleks on oinale vaja nii palju jalgu?» 

Rudak vaatas kahtlustavalt tema poole. 

«Tõepoolest, milleks?» ütles ta ebaloomuliku entusiasmiga. Mõnda aega vaatasid nad 
vaikides teineteisele otsa. «Keerutab. Oi, küll keerutab, habemik!» mõtles Zenja. 

Rudak tõusis osavalt, käte abita, ühele jalale. 

«Nüüd lähme, seltsimees Slavin, ma tutvustan teid filmoteegi juhatajale.» 

«Veel üks küsimus,» ütles Zenja diktofoni ümber laadides. «Kus see teie Suur HIK asub?» 

«Te istute temal. Nüüd tõusete ja kõnnite temal. Ta on maa all, kakskümmend kaheksa 
korrust, kuus hektarit. Aju, töökojad, energiageneraatorid — kõik. Lähme.» 

... HIK“i filmoteek oli asula teises otsas, madalas paviljonis, mille katusel läikisid 
stereokinodemonstraatori võrejad kilbid. Otse paviljoni tagant algas savann. 

Paviljonis lõhnas osooni ja kookospiima järele. Filmoteegi juhataja istus laua taga ja uuris 
binokulaarmikro-skoobiga tagajala liigese suurepärast fotot. Juhataja oli umbes kahekümne 
viie aastane nägus tahiitlanna. 

«Tere,-tüdruk,» müristas Rudak õrnalt. 

Juhataja tõstis pilgu mikroskoobilt ja naeratas. 

«Tere, Paul,» ütles ta. 

«See on Euroopa keskuse korrespondent seltsimees Slavin,» ütles Rudak. «Suhtu temasse 
aupaklikult. Näita talle kaadreid kakssada kuuskümmend seitse, kolmsada viisteist ja seitse 
tuhat viissada kaksteist... » 

«Muidugi kui see teile tüli ei tee,» lisas Zenja galantselt. 

Juhataja meenutas väga Sheilat. 

«Hea meelega,» ütles juhataja. «Aga kas seltsimees Slavin on moraalselt ette valmistatud?» 
«E-e... Kuidas on, seltsimees Slavin, kas olete ette valmistatud?» 

«Täiel määral,» vastas Zenja enesekindlalt. 

«Siis ma jätan teid siia,» ütles Rudak. «Mind ootavad värdjad.» 

Ta viipas käega ja väljus. Oli kuulda, kuidas ta üle kogu asula möirgas: «Akitada! Kas 
varustus on ära toodud?» Vastus ei olnud kuuldav. Juhataja ohkas ja ütles: 

«Võtke klapptool, seltsimees Slavin, ja lähme!» 

Zenja väljus ja võttis istet paviljoni seina ääres. Juhataja hindas asjalikult silma järgi päikese 
kõrgust, arvutas midagi huuli liigutades ja pöördus tagasi paviljoni. 

«Kaader kakssada kuuskümmend seitse,» kuulutas ta läbi lahtise akna. 

Päikesevalgus kustus. Zenja nägi tumevioletset öötaevast ja selles tundmatuid eredaid tähti. 
Silmapiiri kohal laiusid madalad lamedad pilved, mustade siluettidena ilmusid aeglaselt 
nähtavale kummalised puud, mis meenutasid 

osalt palme, osalt hiiglaslikke lillkapsavõrseid. Tähtede vastuhelk väreles mustal veel. Siis 
kerkis pilvede kohale valge kuma. See muutus üha heledamaks, mööda musta õlist veepinda 
libisesid ebardlikud varjud ja äkki paiskus silmapiiri tagant välja pimestavvalge pulseeriv 
taevakeha, mis hakkas tähti kustutades hüppeliselt edasi liikuma. Kummaliste puude tüvede 
vahele tõusis hall udu, välgatasid vikerkaarevärvilised täpid ja kõik kadus. Zenja ees oli jälle 
päikesest valgustatud savann. 

«Edasi tulevad ainult häired,» ütles juhataja. «Aga mis see oli?» küsis Ženja. Ta oli oodanud 
rohkemat. 

«See oli supernoova tõus. Rohkem kui sada miljonit aastat tagasi. See supernoova tekitas 
dinosaurused. Nüüd kaader kolmsada viisteist. Meie uhkus. Viiskümmend miljonit aastat 
hiljem.» 

Savann kadus jälle. Zenja nägi veega kaetud halli tasandikku. Veest sirutusid kõikjal välja 
mingisuguste taimede lihavad varred. Mööda tasandikku uitas põlvist saadik vees 
pikakehaline hall loom. Ženja ei saanud otsekohe aru, kus on sel loomal pea. Märg 
tsisternitao-line kere, mille külge oli kleepunud rohelist rohtu, ahenes ühtlaselt mõlemast 
otsast, minnes üle pikaks painduvaks sabaks ja kaelaks. Siis märkas Zenja pisitillukest 
lamedat konnasuuga peakest. Koletise käitumises oli midagi kanalikku — igal sammul pistis 
ta pea vette ja tõstis selle kohe jälle välja, jahvatades lõugade vahel kiiresti-kiiresti midagi 
rohelist. 

«Diplodokk,» ütles juhataja. «Pikkus kakskümmend neli meetrit.» 

Siis nägi Ženja teist koletist. See liugles maotaoliste liigutustega esimese kõrval, jättes enese 
taha pulbitseva vee riba. Kord suutis ta vaevu kõrvale põigata diplo-doki sambataolise jala 
eest ja Zenja nägi silmapilgu vältel tohutu suuri kahvatuid hambulisi lõugu. Midagi vist 
juhtub, mõtles ta. See oli supernoovast palju huvitavam. Diplodokk nähtavasti ei aimanud 
oma hambulise teekaaslase olemasolu või lihtsalt ei pööranud sellele tähelepanu. Too aga 
lähenes osavalt jalgade ümber laveerides diplodoki peale, sööstis veest välja, hammustas ühe 
silmapilguga pea otsast ära ja sukeldus jälle. 

Zenja sulges suu, nii et hambad plaksatasid. Pilt oli erakordselt selge ja täpne. Diplodokk 
seisatas hetkeks, tõstis peata kaela kõrgele üles ja .. . läks edasi, veritsevat konti ikka niisama 
rütmiliselt sogasesse vette pistes. Ja alles mõne sammu järel nõtkusid ta esijalad. Tagajalad 
aga jätkasid sammumist ja tohutu suur saba lookles muretult. Kael kerkis viimast korda taeva 
poole ja sulpsatas jõuetult vette. Kere esiosa hakkas küljeli vajuma, tagumine pool aga liikus 
ikka veel edasi. Kuid siis nõrkesid ka tagajalad ja otsekohe sirutusid sogasest vahutavast veest 
välja kümned irevil hammastega lõua-paarid. 

«P-puhh!» ütles Zenja higi pühkides. «Hirmus vaatepilt ... » 

«Tüüpiline stseen kiskjate dinosauruste jahist suurele diplodokile,» seletas juhataja asjalikult. 
«Nad õgisid üksteist vahetpidamatult. Peaaegu kogu informatsioon, mida me tollest ajastust 
saame, on vahetpidamatu õgimine. Aga kuidas teile meeldis kujutise kvaliteet, seltsimees 
Slavin?» 

«Kvaliteet on väga hea,» ütles Zenja. «Millegipärast ainult vilgub kogu aeg ... » 

Üle akaatsialatvade lendas mürinal kõhukas kuue-mootoriline helikopter. Juhataja jooksis 
paviljonist välja. 

«Aparatuur!» hüüdis ta. «Lähme, seltsimees Slavin, aparatuur toodi!» 

«Pidage!» karjatas Zenja. «Aga veel? Te lubasite mulle veel näidata!» 

«Ei maksa, tõepoolest ei maksa,» ütles juhataja veenvalt. Ta klappis kiiruga tooli kokku. «Ma 
ei tea, mis sellele Paulile pähe tuli. Seitse tuhat viissada kaksteist on Konstantinoopoli 
veresaun ... Viieteistkümnes sajand ... Kujutise kvaliteet on suurepärane, aga... Nii 
ebameeldiv vaatepilt. . . Tõepoolest ei maksa, seltsimees Slavin. . . Parem lähme vaatame, 
kuidas Paul värdjaid püüab. 


Tohutu suur kuue tiivikuga helikopter oli laskunud selle koha lähedusse, kuhu Zenja oli 
jätnud oma ptero-kaari, ja varustuse mahalaadimine käis täie hooga. Trümmidest veeretati läbi 
pärani avatud luukide välja 

kõrgerattalisi platvorme, millele olid laotud tuhmkollased kastid. Kastid veeti ühe akaatsia 
jalamile, kus väsimatu Rudak kahe võimsa juure hargmikus juhatas montaažitöid. Tema 
kaikuv hääl kostis õhtuses savannis kaugele. 

Filmoteegi juhataja vabandas ja jooksis kuhugi. Zenja hakkas ebakindlalt Rudaki ümber 
tiirlema. Teda valdas uudishimu. Kõrgerattalised platvormid veeretati kohale, tühjendati ja 
viidi ära, «HIK-i teenrid» — noormehed ja tütarlapsed — seadsid paigale ning kruvisid kokku 
kollaseid kaste ja varsti kujunesid akaatsia all välja kohmaka nurgelise seadme kontuurid. 
Rudak kohmitses kusagil seadme sisemuses, huilgas, vilistas ja tõi aegajalt kuuldavale 
mürisevaid hüüatusi. Oli kärarikas ja lõbus. 

«Strong ja Joy, võtke intraviisor käsile!» «Tram-tara-ram-taram-pam-pam! Andke keegi 
sealt sulgur!» 

«Fiidrid! Kuhu on kadunud fiidrid?» 

«O-la-la! Veel paremale! Vaat nii... » 

«Frost, helikopterit tühjendama!» 

Zenjat müksati heasüdamlikult ribidesse ja paluti jalust ära kolida. Tohutu helikopter sai 
lõpuks tühjaks, hakkas tuult tekitades ja rohutuuste pillutades undama ning suundus akaatsiate 
alt maandumisväljakule. Seadme alt ronis neljakäpakil välja Rudak, tõusis, kloppis 
peopesadelt tolmu ja ütles: 

«Noh, võib peale hakata. Asuge kõik kohtadele!» 

Ta hüppas platvormile, kuhu oli üles seatud väike juhtimispult. Platvorm kääksatas. 

«Palveta, Suur HIK!» möirgas Rudak. 

«Stanislav ei ole veel tagasi!» hüüdis keegi. 

«Vaat kus häda!» ütles Rudak ja ronis platvormilt alla. 

«Aga kas professor Lomba teab?» küsis kõhetu, poisipeaga tütarlaps arglikult. 

«Professor saab teada,» ütles Rudak mõjukalt. «Kus siis Stanislav on?» 

Väikesel lagendikul akaatsia ees tõusis maapind kummi ja lõhenes. Zenja hüppas terve meetri 
õhku. Talle näis, et rohust sirutusid välja dinosauruse kahva-tud hambulised lõuad. 

«Lõpuks ometi!» ütles Rudak. «Ma hakkasin juba muretsema: hapnik ju lõppes tal minuti aja 
eest... » 

Maa seest ilmus aeglaselt ja kohmakalt nähtavale poolemeetrise läbimõõduga lüliline 
metallkorpus, mis sarnanes hiiglasuure vihmaussiga. Ta aina roomas ja roomas ning teadmata 
arv lülisid peitus veel maa all, kui tema esiosa hakkas kiiresti pöörlema ja kukkus rohule. 
Mustast avausest kerkis välja purpurpunane, pärani avatud suuga märg nägu. 

«O-ho-hoo!» möirgas Rudak. «Tervitus saunalisele, Stanislav!» 

Nägu kummardus üle ääre, sülitas ja teatas kähiseva häälega: 

«Tal on seal terve arsenal. Terved armaadad roomavaid taldrikuid. Tirige mind siit välja ... » 
Lüliline vihmauss aina roomas maa seest välja. Punane loojuv päike mängles ta metalsetel 
külgedel. 

«Hakkame peale,» kuulutas Rudak ja ronis uuesti platvormile. 

Ta silus habet vasakule ja paremale, tegi all tunglevatele tütarlastele hirmsat nägu ja tõstis 
käed klaveri-kunstniku žestiga juhtimispuldile. Puldil süttisid indi-kaatorlambid. 

Ja otsekohe jäi lagendikul kõik vaikseks. Filmiapa-raati võttevalmis seades märkas Zenja 
rahutustundega, et mõned juuresolijad ronisid kiiresti akaatsia otsa ja võtsid okstel istet, 


tütarlapsed aga nihutasid ennast platvormile lähemale. Ka tema lähenes igaks juhuks 
platvormile. 

«Strong ja Joy, valmis olla!» kõmistas Rudak kõuehäälega. 

«Valmis!» vastasid kaks häält. 

«Mina laulan peasagedusel. Teie saatke kahelt poolt. Ja et oleks võimalikult palju kära.» 
Zenja ootas, et kõik hakkavad otsekohe laulma ja trummi lööma, kuid vaikus süvenes veelgi. 
Möödus minut. 

«Pinget tõsta,» käsutas Rudak tasase häälega. 

Möödus veel minut. Päike loojus, taevasse puistati suuri tähti. Kusagil karjus laisalt emu. 
Zenja kõrval seisev tütarlaps tõmbas kramplikult hinge. Äkki tekkis 

ülal akaatsiaoksal liikumine ja kellegi erutusest värisev hääl hüüdis: 

«Seal nad on! Näe, seal, lagendikul! Te vaatate valesse kohta!» 

Zenjale ei olnud näha, kuhu tuleb vaadata, ta ei teadnud, kes on need «nemad» ja mida neilt 
võib oodata. Ta haaras filmiaparaadi, taandus veel veidi, surudes tütarlapsi platvormi poole, ja 
siis äkki nägi. Algul arvas ta, et see on viirastus. Et väsinud silmade ees lihtsalt virvendab. 
Tähevalguses mustendav savann kihas. Seal liikusid ebamäärased, vaikivad ja 
kurjakuulutavad hallid varjud, rohi sahises, miski kääksatas, kostis kiiret toksimist, loginat ja 
kriginat. Ja ühe silmapilguga täitus vaikus tihedast ebamäärasest krabinast. 

«Valgust!» röögatas Rudak. «Soldatid tulevad!» 

Akaatsia otsast vastati rõõmukisaga. Pudenes kuivi lehti ja oksi. Samal silmapilgul süttis 
lagendiku kohal pimestav valgus. 

Mööda savanni tuli Suure HIK-i armee. Ta tuli alla andma. Niisugust mehhaanilise 
värdjalikkuse paraadi ei olnud Zenja veel kordagi elus näinud. Ilmselt nägid seda esimest 
korda ka Suure HIK-i teenrid. Akaatsiat vapustas homeeriline naerulagin. Konstruktorid, 
kogenud võitlejad mehhaanilise täiuslikkuse eest, olid nagu pöörased. Nad pudenesid 
marjakobaratena okstelt alla ja veerlesid mööda lagendikku. 

«Ei, sa vaata! Sa vaata ainult!» 

«Seitsmeteistkümnes sajand! Watti kuliss!» 

«Kus on Robinson? Robinson, kas sina arvasid, et HIK on sinust targem?» 

«Robinsonile hurraa! Robinson õhku visata!» 

«Lapsed, minge ometi ja kohendage neid rattaid! Nad ei jõua meieni!» 

«Poisid! Poisid! Vaadake! Aurumasin!» 

«Cuvier' vanker!» 

«Autor välja! Autor välja!» 

Lagendikule tungisid kohutavad hirmutised. Auru-jõul liikuvad vildakad kolmerattalised 
jalgrattad. Plekiselt tärisevad taldrikutaolised aparaadid, millest lendas sädemeid ja tõusis 
kõrbehaisu. Juba tuttavad, kuulsa tagajalaga pööraselt kaapivad septopoodid. Ämblikutaolised 
mehhanismid, mille ülipikad traatjalad 

alatasa sassi läksid. Tagantpoolt tulid nukralt taarudes ratastel veerevad ridvad, ülaotstes 
viltuvajunud peeglid. Kõik see komberdas, lonkas, tõukles, kõlises, murdus käigul, auras ja 
pildus sädemeid. Zenja töötas ennastsalgavalt filmiaparaadiga. 

«Mina ei ole enam teener!» möirgas keegi akaatsia otsas. 

«Mina ka mitte!» 

«Aga küll on taga jalgu!» 

Mehhaaniliste koletiste eesmised read peatusid lagendikule jõudes. Tagumised ronisid 
nendele ja tardusid sassis kuhjana, värdjalikud jäsemed laiali sirutatud. Kõige peale kukkusid 
raginal pooleks murdudes ratastel liikuvad ridvad. Üks ratas veeres vedrude pinisedes kuni 


platvormini, tiirles veidi aega ja vajus Zenja jalgade ette. Siis vaatas Zenja Rudaki poole. 
Rudak seisis platvormil, käed puusas. Ta habe lehvis. 

«Nii, lapsed,» ütles ta, «annan teile täieliku voli rüüstamiseks. Nüüd arvatavasti saame teada, 
kuidas ja miks nad tiksuvad.» 

Võitjad sööstsid võidetud armee kallale. 

«Kas tõesti Suur HIK ehitas kõik selle, et uurida Buridani oina käitumist?» küsis Zenja 
õudusega. 

«Miks siis mitte?» ütles Rudak. «Väga võimalik. Isegi tõenäoline.» Ta pilgutas erakordselt 
kavalasti silma: «Aga üldiselt on muidugi selge, et midagi on siin korrast ära.» 

Kaks tursket konstruktorit vedasid taga jalgapidi mööda väikest metallmardikat. Just 
platvormi kohal rebenes jalg lahti ja konstruktorid kukkusid rohu sisse. 

«Värdjad,» pomises Rudak. 

«Ma ju rääkisin, et ta õn nõrgalt küljes,» ütles Zenja. Lõbusasse kärasse lõikus terav 
raugahääl: «Mis siin sünnib?» Silmapilkselt saabus vaikus. 

«Ai-ai-ai,» ütles Rudak sosinal ja ronis platvormilt allä. Zenjale näis, et Rudak oli korraga just 
nagu kokku kuivanud. 

Platvormile lähenes longates vana hallipäine neeger, seljas valge kittel. Zenja tundis ta ära — 
see oli professor Lomba. 

«Kus on siin mu Paul?» küsis Lomba pahaendeliselt maheda häälega. «Lapsed, kes ütleb 
mulle, kus on mu asetäitja?» 

Rudak vaikis. Lomba tuli otse tema poole. Rudak taandus, põrkas seljaga vastu platvormi ja 
peatus. 

«Nii et mis siin siis toimub, Paul, pojake?» küsis Lomba otse tema ette astudes. 

Rudak vastas nukralt: 

«Me võtsime HIK-i käest juhtimise üle... ja ajasime kõik värdjad ühte hunnikusse ... » 

«Ah värdjad?» ütles Lomba lipitsevalt. «Tähtis probleem! Kust tuleb seitsmes jalg? Tähtis 
probleem, mu lapsed! Väga tähtis probleem!» 

Ta haaras ootamatult Rudaki habemest kinni ja tiris Rudaki läbi teed andva rahvahulga 
lagendiku keskele. 

«Vaadake teda, lapsed!» hüüdis ta võidutsevalt. «Meie imestame! Meie murrame pead! Meie 
oleme meeleheitel! Meie kujutame ette, et HIK on meid üle trumbanud!» 

Iga «meie» juures sikutas ta Rudaki habet, just nagu oleks ta tornikella löönud. Rudaki pea 
kõikus kuulekalt. 

«Aga mis on siis juhtunud, õpetaja?» küsis arglikult keegi tütarlaps. Ta näost oli näha, et tal 
on Rudakist väga kahju. 

«Mis on juhtunud, lapsuke?» Lomba laskis lõpuks Rudaki lahti. «Vana Lomba sõidab 
Keskusse. Kisub parimad spetsialistid töö juurest eemale. Ja mida ta teada saab? Oh häbi! 
Mida ta teada saab, sina nurjatu punahabe?» Ta haaras uuesti Rudaki habemest kinni ja Ženja 
suristas kiiruga aparaati. «Vana Lomba üle naerdakse! Vana Lomba on kõigi küberneetikute 
pilkealune! Vanast Lombast räägitakse juba anekdoote!» Ta laskis habeme lahti ja koputas 
kondise rusikaga vastu Rudaki laia rinda. «Noh, sina tuletorn! Mitu jalga on harilikul 
austraalia meriinol? Või oled sa ehk unustanud?» 

Ženja märkas äkki, et nende sõnade juures hakkasid mõned noormehed taanduma, ilmselt 
kavatsedes rahva hulka kaduda. 

«Programmiste mitte läbi lasta,» käsutas Lomba pead pööramata. 

Rahva hulgas tekkis kära ja noormehed tõugati ringi keskele. 

«Mida teevad need intellektuaalsed piraadid?» küsis Lomba, pöördudes järsult nende poole. 
«Nad annavad programmis oinale seitse jalga ... » 


Kahin rahva seas. 

«Nad võtavad oinalt väikeaju ... » 

Rahva hulgas algas naer, mis Ženjale näis heakskiitev. 

«Vaene tubli ausameelne HIK!» Lomba tõstis käed taeva poole. «Ta kuhjab ühe mõttetuse 
teise peale. Kas ta võib aimata, et tema huligaanitsev punase habemega peremees annab talle 
ülesande viisnurksest kolmnurgast?» 

Rudak pomises kaeblikult: «Teine kord enam ei tee. Ausõna, ei tee.» Rahvas patsutas naerdes 
programmistide kõmisevaid selgi. 

Ženja ööbis Rudaki juures. Rudak tegi talle kabinetti aseme, kammis hoolikalt habet ja läks 
tagasi akaatsiate juurde. Avatud aknast paistis sisse suur oranž kuu, mida kirjasid D- 
kosmodroomide hallid ruudud. Zenja vaatas kuud ja kihistas lõbusalt, meenutades naudinguga 
päevaseid sündmusi. Talle meeldisid väga niisugused päevad, mis ei läinud asjatult kaotsi, 
sest õnnestus tutvuda uute heade, lõbusate või muidu toredate inimestega. Niisugustega nagu 
mõtlik Parncalat, suurejooneline Rudak või kärkiv Lomba ... 

Sellest kirjutan ma tingimata, mõtles ta. Tingimata! Kuidas lõbusad ja targad noormehed 
salaja annavad erakordselt keerukale ja targale masinale sihilikult mõttetu programmi, et 
vaadata, kuidas masin käitub. Ja kuidas masin asjata kõigest väest püüab ehitada seitsmejalgse 
ja väikeajuta oina mittevastuolulist mudelit. Ja kuidas läbi musta sooja savanni tuleb nende 
värdjalike mudelite armee, et alistuda punahabemeli-sele intellektuaalsele piraadile. Ja kuidas 
intellektuaalset piraati tiritakse habemest — tõenäoliselt mitte esimest ega ka mitte viimast 
korda... Sest teda huvitavad väga ülesanded viisnurksetest kolmnurkadest ja kuubi- 
kujulistest keradest. . . mis riivavad tubli ja ausameelse masina väärikust. . . See võib hästi 
välja tulla — jutustus intellektuaalsest huligaansusest. .. 

Zenja uinus ja ärkas koidikul. Söögitoas kolistati tasakesi toidunõudega ja vesteldi 
poolsosinal: 

«... Nüüd läheb kõik nagu õlitatult. Papi Lomba rahunes ja hakkas huvi tundma.» 

«No muidugi, niisugune materjal masinavigade teooria jaoks!» 

«Poisid, aga HIK osutus siiski üsna primitiivseks. Ma ootasin temalt suuremat leidlikkust.» 
Keegi puhkes äkki naerma ja ütles: 

«Seitsme jalgne oinas, kellel pole vähimatki jälge tasakaaluelunditest! Vaene HIK!» 

«Tasa, korrespondendi äratad üles!» 

Pärast pikka pausi, kui Zenja oli juba tukkuma jäämas, ütles keegi järsku kahetsevalt: 

«Aga kahju, et kõik on juba möödas. Kui huvitav oli! Oo, seitsmejalgne oinas! Küll on kurb, 
et enam ei ole sinu mõistatust!» 


LOODUSTEADUS VAIMUDE MAAILMAS 


Laborant Kotšin lähenes kikivarvul uksele ja vaatas magamistuppa. Riiderl magas. See oli 
võrdlemisi elatanud riider ja ta nägu oli väga õnnetu. Ta lamas küljeli, peopesad põse all. Kui 
Kotšin ukse paotas, matsutas riider cuud ja ütles selgesti kuuldavalt: 

«Ma ei ole veel välja maganud. Ma tahan magada.» 

Kotšin läks voodi juurde ja puudutas teda õlast: 

«On aeg, seltsimees Peters. Tõuske, palun... » 

Peters avas ähmased silmad. 

«Veel pool tunnikest!» ütles ta kaeblikult. 

Kotšin raputas kurvalt pead: 

«Ei tohi, seltsimees Peters. Kui te üleliia palju magate ... » 


«Jah,» ütles riider ohates, «siis nüristun.» Ta tõusis istukile ja ringutas. «Kas tead, George, 
mis ma praegu unes nägin? Ma nägin, et olin Jukoni jõe ääres oma farmis. Mu poeg just nagu 
oleks Veenuselt tagasi tulnud 

1 Riider — inimene, kes on suuteline vahetult vastu võtma ja dešifreerima võõraid mõtteid 
(fantastiline). 

ja ma näitasin talle piibrite kaitseala. Kas tead, George, missugused piibrid mul on? Nad on 
täiesti nagu inimesed. » 

Riider ronis voodist välja ja hakkas võimlemisharjutusi tegema. Kotšin teadis, et Petersi poeg 
hukkus kahe aasta eest Veenusel, et Peters igatseb väga oma naise järele, et ta ei usalda oma 
noori abilisi farmis ja muretseb väga piibrite pärast, et tal on siin väga kurb ja igav ning talle 
ei meeldi see, millega ta siin tegeleb... 

«Pole viga!» ütles Peters, hööritades energiliselt oma karvast ülakeha. «Ei ole tarvis mind 
haletseda, Georgie-boy! Ma ju saan aru: kui on tarvis, siis järelikult on tarvis ja kuhugi selle 
eest ei pääse ... » 

Kotšin punastas kohmetult. Paistab, et ta ei õpi iialgi ennast riidri juuresolekul vaos hoidma. 
Alatasa tekivad mingisugused piinlikud olukorrad... 

«Sa oled hea poiss, Georgie,» ütles Peters sõbralikult. «Harilikult inimestele ei meeldi, kui 
nende mõtteid loetakse. Meie, riidrid, eelistame sellepärast üksindust, ja kui lähemegi 
inimeste sekka, siis püüame võimalikult palju lobiseda, sest meie vaikimist peetakse väga 
sageli just nagu omamoodi tootmisprotsessiks. Teil siin üks noor kukk kordab minu 
juuresolekul kogu aeg mõttes mingisuguseid matemaatikavalemeid. Ja tulemus? Ma ei taipa 
midagi ühestki valemist, aga tunnen selgesti, et ta muretseb surmahirmus, kas ma viimaks ei 
aima tema õrnu tundeid ühe noore neiu vastu ... » 

Peters võttis käteräti ja läks vannituppa. Kotšin pühkis kähku laubalt külma higi. Jumal 
tänatud, et mina ei ole kellessegi armunud, mõtles ta võltsilt. Katjake võiks solvuda. 
Erakordsed inimesed on need riidrid! Huvitav, kas ta läbi vannitoa ukse kuuleb midagi? Meie 
muidugi tüütame teda kõvasti oma katsetega, aga tema ei jää ka võlgu. .. See noor kukk on 
muidugi Petka Bõstrov. Aga huvitav, kelle vastu on tal need õrnad tunded? 

«Seda ma sulle ei ütle,» kuulutas Peters vannitoa uksele ilmudes. Ta tõmbas sviitri selga. 
«Hea küll, Georgie, ma olen valmis. Kuhu täna? Kas jälle piinakamb-risse?» 0" 

«Jälle,» ütles Kotšin. «Nagu alati. Võib-olla sööte hommikust? Teil on veel veerand tundi 
aega.» 

«Ei,» ütles Peters. «Toidust nüristun ma samuti. Anna mulle ainult glükoosi.» 

Ta kääris käise üles. Kotšin võttis taskust karbi, milles olid aktiveeritud glükoosi ampullid, 
valis ühe ampulli ja surus selle iminapakesega vastu tursunud veeni Petersi käsivarrel. Kui 
glükoos oli imendunud, kõrvaldas Peters sõrmenipsuga tühja ampulli ja laskis käise alla. 
«Noh, lähme piinlema,» ütles ta ohates. 

Ruumifüüsika Instituut oli umbes kahekümne aasta eest ehitatud Kotlini saarele Soome lahes. 
Vana Kroon-linn oli täielikult lammutatud, alles olid jäetud ainult muistsete fortide hallid 
sammaldunud müürid ja kuldne mälestussammas Suurest Revolutsioonist osavõtjatele 
teadlaste asula pargis. Kotlinist lääne poole oli rajatud kunstlik arhipelaag, millel paiknesid 
instituudi raketo-droomid, energiavastuvõtjad ja energia jaamad. Arhipelaagi kõige 
läänepoolsemad saared olid hõivatud nõndanimetatud «kärarikastest» laboratooriumidest — 
aeg-ajalt kõmatasid seal plahvatused ja loitsid tulekahjud. Teoreetilisi töid ja «vaikseid» 
katseid tehti instituudi enese pikkades lamedates hoonetes Kotlinil. 

Instituut töötas teaduse eesliinil. Tööde diapasoon oli erakordselt lai. Gravitatsiooni 
probleemid. Deritrinitat-sioon. Uue füüsikalise aksiomaatika küsimused. Diskreetse ruumi 


teooria. Ja väga paljud spetsiaalsemad, kitsapiirilisemad probleemid. Sageli asus instituut 
uurima probleeme, mis näisid olevat ja lõppkokkuvõttes olidki lootusetult keerukad ja üle jõu 
käivad. Eksperimentaalne tegelemine nende probleemidega nõudis pahatihti tohutuid 
energiakulutusi. Instituudi juhtkond tülitas Maailma Nõukogu alatasa palvetega, mis olid ikka 
ühesugused: anda tunniks, kaheks tunniks või mõnikord ka terveks ööpäevaks instituudi 
käsutusse kõik Planeedi energiaressursid. Selge ilmaga võisid leningradlased silmapiiril näha 
«Kotlini arhipelaagi» äärmistele saartele püstitatud hiiglaslike energiavastuvõt-jate läikivaid 
kerasid. Keegi ifeljahammas (Ressursside Komiteest) oli need vastuvõtjad ristinud 
«danaiidide vaatideks», tahtes sellega öelda, et Planeedi energia kaob nendesse nagu põhjata 
vaatidesse, ilma et oleks 

märgata mingeid tulemusi; ka Nõukogus arvustasid paljud üsna mürgiselt instituudi tegevust, 
kuid energia andmisest ei keeldunud, sest olid arvamusel, et inimkond on rikas ja võib enesele 
lubada kulutusi ülehomse päeva probleemide uurimiseks. Isegi sellest hoolimata, et täie hooga 
käis töö Planeedi keskpunkti suunatava Suure Šahti juures. 

Nelja aasta eest tegi rühm instituudi töötajaid katse, mille eesmärgiks oli mõõta energia 
jaotust sigma-deri-trinitatsiooni puhul. Päikesesüsteemi äärel, kaugel väljaspool Transpluuto 
orbiiti pandi kaks relativistlike kiirusteni viidud automaatset kosmoplaani suhtelisel kiirusel 
295 000 kilomeetrit sekundis teineteisega kokku põrkama. Plahvatus oli kohutav; mõlema 
astroplaani mass muundus peaaegu täielikult kiirguseks ja astro-plaanid kadusid pimestavas 
sähvatuses, jättes enesest järele hõreda metalliauru pilvekese. Mõõtmiste käigus avastasid 
instituudi töötajad energiadefekti: suhteliselt väga väike, kuid siiski täiesti märgatav osa 
energiast oli «kaduma läinud». Kvalitatiivsest küljest ei olnud katse tulemuses midagi 
kummalist. Vastavalt sigma-deritrinitatsiooni teooriale pidigi teatav hulk energiat antud 
ruumipunktist kaduma, et ühel või teisel kujul eralduda mingisugustes teistes, eksperimendi 
teostamise kohast võib-olla väga kaugel asetsevates piirkondades. Selles õigupoolest seisiski 
sigma-D-printsiibi olemus ja midagi selletaolist oli omal ajal toimunud kuulsa «Tai-mõriga». 
Kuid kvantitatiivsest küljest oli energiadefekt suurem, kui see arvutuste järgi oleks pidanud 
olema. Osa energiat «kadus» teadmata kuhu. Seda vastuolu energia jäävuse seadusega püüti 
seletada kahel viisil. Esiteks püstitati hüpotees, millele vastavalt energia eraldus mingis 
senitundmatus vormis, näiteks teadusele tundmatu välja kujul, mille registreerimiseks 
puudusid veel mõõteriistad. Teiseks rakendati koeksisteerivate ruumide teooriat. 
Koeksisteerivate ruumide teooria oli loodud ammu enne kõnesolevat eksperimenti. See 
teooria kujutas maailma paljude, võib-olla lõpmatu hulga üheaegselt eksisteerivate, väga 
erinevate füüsikaliste omadustega ruumide kogumina. Just' see omaduste erinevus võimal- 
daski ruumidel füüsikaliselt koeksisteerida, ilma et 

nende vahel oleks ilmnenud mingit märgatavat vastastikust toimet. Üldiselt oli see abstraktne 
teooria, mis ei jõudnudki konkreetsete valemiteni, mida oleks olnud võimalik katseliselt 
kontrollida. Teooriast järeldus aga, et erinevatel mateeria vormidel on erinev võime ühest 
ruumist teise tungida. Tõestati ka, et energia üleminek toimub seda kergemini, mida suurem 
on tema kontsentratsioon. Katses kosmoplaanidega oli elektromagnetvälja energia 
kontsentratsioon tohutult suur. See andis põhjust oletada, et energia «kadu» võis olla seletatav 
energia üleminekuga meie ruumist mingisse naa-berruumi. Andmeid oli vähe, kuid idee oli nii 
ahvatlev, et leidis instituudis otsekohe pooldajaid. 

Koeksisteerivate ruumide teooria eksperimentaalsele kontrollimisele asusid diskreetse ruumi 
füüsika osakonna töötajad. Nad loobusid otsekohe kohmakatest, ohtlikest ja mitte eriti 
täpsetest katsetest, mis olid seotud suurte energiahulkade neelamise ja kiirgamisega. Lisaks 
kõigele muule jäi selliste katsete puhul lahtiseks tundmatute väljade küsimus. Ruumide 
koeksisteerimist kavatseti uurida kõige mitmekesisemate väljade — gravitatsiooniväljade, 


elektromagnetväljade ning tuuma-väljade — baasil. Suurimaks trumbiks ja peamiseks 
lootuseks aga oli hiilgav idee, millele oli tulnud üks osakonna töötaja, kes oli märganud 
tähelepanuväärset sarnasust, mille poolest paistsid silma ühest küljest inimaju 
psühhodünaamiline väli ja teisest küljest hüpoteetiline «seoseväli», mida koeksisteerivate 
ruumide teooria oli üldkujul matemaatiliselt kirjeldanud juba siis, kui psühhodünaamika 
uurijate käsutuses veel ei olnud matemaatilist aparatuuri. Hüpoteetilisel «seoseväljal» oli 
teooria kohaselt maksimaalne võime antud ruumist naa-berruumi tungida. Küllalt tundlikke 
tehisvastuvõt-jaid psühhodünaamilise välja (ja järelikult ka «seose-välja») jaoks ei olnud ning 
appi toodi riidrid. 

Planeedil oli kümme miljardit inimest ja ainult sada kakskümmend kaks registreeritud riidrit. 
Riidrid «lugesid» mõtteid. Selle erakordse võime mõistatus oli lahendusest nähtavasti veel 
väga kaugel. Selge oli ainult, et riidrid on inimaju psühhodünaamilise kiirguse suhtes 
imetlusväärselt tundlikud ja see tundlikkus on sünnipärane. Mõned riidrid olid väga tugevad: 
nad võtsid 

vastu ja dešifreerisid miljonite kilomeetrite kaugusel viibiva inimese mõtteid. Teised võtsid 
psühhodünaami-lisi signaale vastu ainult mõne sammu kauguselt. Para-psühholoogid 
vaidlesid selle üle, kas riidrid on esimesed pääsukesed, kes kuulutavad ette uut etappi inimese 
evolutsioonis, või on see lihtsalt atavism, jäänus salapärasest kuuendast meelest, mis kunagi 
aitas meie esivanematel orienteeruda tihedates ürgmetsades. Kõige võimsamad riidrid töötasid 
kaugside jaamades, kus nad dubleerisid tavalist raadiosidet kaugekspeditsioonidega. Paljud 
riidrid töötasid arstidena. Paljud aga tegutsesid aladel, millel ei olnud «mõtete lugemisega» 
mingisugust seost. 

Nii või teisiti, kuid Ruumifüüsika Instituudi töötajad lootsid, et riidrid suudavad kas või 
lihtsalt «kuuldagi» «seosevälja». See oleks olnud suurepäraseks kinnituseks koeksisteerivate 
ruumide teooriale. Instituudi kutsel sõitsid Kotlinile Planeedi parimad riidrid. Katse idee oli 
lihtne. Kui naaberruumide vahel eksisteerib «seoseväli», siis peab see teooria kohaselt olema 
väga sarnane inimaju psühhodünaamilise väljaga ja järelikult peavad riidrid seda vastu võtma. 
Kui riider paigutada spetsiaalsesse isoleeritud kambrisse, mida välismaailmast (sealhulgas ka 
inimmõtetest) lahutab paks kiht mesoainet, siis jääb sellesse kambrisse ainult Maa 
gravitatsiooniväli, mis ei mõjusta psühhodünaamilist välja ega naaberruumide hüpoteetilist 
«seosevälja». Muidugi oli katse niisugune korraldus kaugel ideaalsest. Otsustav võis olla 
ainult positiivne tulemus. Negatiivne tulemus ei öelnud midagi — see ei kinnitanud teooriat 
ega lükanud seda ka ümber. Esialgu aga oli see ainus võimalus. Riidreid aktiveeriti aju 
tundlikkust suurendava neutriinokiirgusega, nad paigutati kambritesse ja jäeti «kuulama». 
Peters ja Kotšin sammusid kiirustamata mööda teadlaste asula peatänavat. Hommik oli udune 
ja veidi niiske, päike ei olnud veel tõusnud, kuid kaugel-kaugel eespool roosatasid tohutus 
kõrguses energiavastuvõt-jate võfejad tornid. Peters sammus, käed seljal, ja ümises omaette 
laulukest «Johnny's coming down to High-low, "poor old man». Kotšin kõndis ükskõikse 
ilmega 

tema kõrval ja püüdis mitte millestki mõtelda. Ühe väikese maja ees jättis Peters äkki laulmise 
ja peatus. 

«Tuleb oodata,» ütles ta. 

«Milleks?» päris Kotšin. 

«Sieverson palub mind oodata.» Peters noogutas maja poole. «Ta paneb juba mantlit selga.» 
«Ei karda raskusi pioneer, ei tunne muret tema meel,» ütles Kotšin mõttes. «Kaks riidrit — 
see on täpselt nagu kaks korda. . . viis korda viis on üksteist või midagi selletaolist.» 

«Kas Sieverson on siis üksi? Kas tal saatjat ei ole?» 


«Viis korda viis on kakskümmend viis,» torises'Pe-ters. «Ja seda ma ei tea, miks te 
Sieversonile saatjat ei andnud.» 

Maja uksele ilmus mantlit lõua alt kinni nööpiv Sie-verson. 

«Ärge vanduge, noormees,» ütles ta rangelt Kotšinile. «Meie olime teie vanuses viisakamad 
aa 

«Nonoh, Sieverson, vanapoiss,» ütles Peters. «Sa ju tead ise, et sa seda ei mõtle... Aitäh, ma 
magasin hästi. Ja sa tead, et ma nägin unes piibreid. Ja just nagu oleks mu Harry Veenuselt 
koju lennanud ...» 

Sieverson laskus kõnniteele ja võttis Petersil käe alt kinni. 

«Lähme,» ütles ta. «Piibrid... Mina tunnen ennast viimasel ajal ise piibrina. Sina näed 
vähemalt undki, aga mina. . . Kas ma rääkisin sulle, Peters, et mul sündis lapselaps? ... 
Rääkisin ... Aga maei saa teda isegi unes näha, sest ei ole teda veel kordagi ilmsi näinud ... 
Ja mul on häbi, Peters. Vanas eas tegelda niisuguse mõttetusega! ... Muidugi on see 
mõttetus, ära räägi mulle vastu ... » 

Kotšin lonkis elatanud riidrite paari järel ja kordas mõttes: «Integraal nullist lõpmatuseni, e 
astmel miinus iks ruut, ruutjuur piist jagatud kahega .. . Ringjooneks nimetatakse selliste 
punktide geomeetrilist kohta, mis asetsevad võrdsel kaugusel... » 

Vana Sieverson urises: 

«Mina olen arst, oma asulas tunnen ma kõiki seitsmenda põlveni üles- ja allapoole ja kõik 
tunnevad mind... Kogu elu olen ma kuulanud inimeste 

mõtteid ... Kogu elu olen iga päev kellelegi appi läinud, sest olen kuulnud ta mõtteid... 
Nüüd on mul häbi ja ma lämbun, istudes täiesti üksi nendes totrates kasemattides ja kuulates 
— mida? — viirastuste sosinat! Väljamõeldud, kellegi jampslikust fantaasiast sündinud 
vaimude sosinat! Ära räägi mulle vastu, Peters, ma olen sinust kaks korda vanem!» 

Riidrite kirjutamata koodeks keelas mõtetega kõnelemise mitteriidri juuresolekul. Kotšin oli 
mitteriider ja ta oli juures. Ta kordas endamisi: «Juhuslike suuruste summa matemaatiline 
ootus võrdub nende suuruste matemaatiliste ootuste summaga... Kui õige öelda paar sõna 
sellele . . . Tähendab, nende suuruste matemaatiliste ootuste summaga. . . matemaatiliste 
ootuste summaga ... » 

«Meid kisti eemale igapäevasest tööst... » nurises Sieverson edasi. «Meid aeti sellesse halli 
udusse. .. Ära vaidle, Peters, just nimelt aeti! M.ind aeti! Ma ei saanud keelduda, kui mind 
paluti, aga miski ei takista mind võtmast seda palvet kui vägivalda isikuvabaduse vastu ... 
Ära vaidle, Peters, ma olen sinust vanem! Kunagi elus ei ole mul põhjust olnud kahetseda, et 
olen riider. . . Ah sina oled kahetsenud? Noh, see on sinu asi. Muidugi, piibritele ei ole riidrit 
tarvis .. . Aga inimestele, haigetele ja kannatavatele inimestele on tarvis ... » 

«Pea kinni, vana,» ütles Peters. «Nagu näed, on riidrid vajalikud ka tervetele inimestele ... 
Tervetele, kuid kannatavatele inimestele ... » 

«Kes need siin terved on?» hüüatas Sieverson. «Need füüsikud ja alkeemikud? Aga mis sa 
arvad, miks ma seniajani ei ole siit ära. sõitnud? Kurat võtaks, ma ei saa ju neid kurvastada! 
Ei, noormees,» ta peatus äkki ja pöördus Kotšini poole, «niisuguseid nagu mina on vähe! Nii 
vanu ja kogenud riidreid! Ja teil ei tarvitse oma segast mõminat pomiseda, ma kuulen 
suurepäraselt, kuhu te mind saadate! Peters, ära kaitse seda piimahabet, ma tean, mida räägin! 
Ma olen vanem kui teie kahekesi teineteisega korrutatult!» 

«Kuuskümmend kaks korda kakskümmend üks,» mõtles Kotšin kangekaelselt, vihast punane 
ja higine. «See on... Seeon... Kuus korda kaks ... Luiskad, 

vanatoi, nii vana sa ei saa olla... Ja üldse... «Jõel näkineid noor ujus sinises öös ... » Kelle 
luuletus? Ler-montovi... » 


Asula kohal lõi kaikuma reproduktori veidi kähisev hääl: «Tähelepanu, seltsimehed! Anname 
edasi kohaliku mikroilmajaama hoiatuse. Kell üheksa kolmkümmend kuni kümme null viis 
lastakse Kotlini saare idaosas sadada keskmise tugevusega vihma. Vihmatsooni läänepiiriks 
On pargi SErV.» 

«Sa oled ettenägelik, Sieverson,» ütles Peters, «sa panid mantli selga.» 

«Ma ei ole ettenägelik,» ühmas Sieverson. «Ma lihtsalt võtsin sünoptikute otsuse vastu juba 
kell kuus, kui nad seda arutasid ... » 

See alles on midagi, mõtles Kotšin vaimustatult. 

«Sa oled väga tugev riider,» ütles Peters suure lugupidamisega. 

«Tühine asi!» vastas Sieverson järsult. «Kakskümmend kolm kilomeetrit. Sina oleksid ka 
selle mõtte vastu võtnud, aga sa magasid. Mind vaevab sellel udusel saarel unetus.» 

Asula serval jõudis neile järele kolmas riider. See oli noor, väga esindusliku välimusega, 
hästihoolitsetud enesekindla näoga riider. Ta oli maaliliselt rõivastatud moodsasse kullakarva 
toogasse. Teda saatis Petja Bõst-rov. 

Sel ajal kui riidrid sõnatult tervitusi vahetasid, heitis Petja Bõstrov vargse pilgu nende poole, 
tõmbas käega üle kõri ja ütles ainult huuli liigutades: 

«Oh mind õnnetut!» 

Kotšin lahutas käsi. 

Algul sammusid riidrid vaikides. Kotšin ja Bõstrov järgnesid neile noruspäi mõne sammu 
kaugusel. Äkki röögatas Sieverson kähiseva falsetiga: 

«Suvatsege sõnadega kõnelda, MacConty! Suvatsege nende noorte mitteriidrite juuresolekul 
sõnadega kõnelda! » 

«Sieverson, vanapoiss!» ütles Peters etteheitvalt. MacConty lehvitas elegantse Žestiga 
toogahõlma ja ütles kõrgilt: 

«Noh, võin ka sõnadega korrata! Mul ei ole midagi varš ata. Ma ei suuda nendes totrates 
kambrites mitte 

midagi kuulda. Seal ei ole midagi kuulata. Kinnitan teile, et seal ei ole üleüldse midagi 
kuulata.» 

«See ei puutu teisse, noormees!» kraaksus Sieverson. «Mina olen teist vanem, aga siiski istun 
siin halisemata ja kavatsen istuda seni, kuni teadlastele seda tarvis on! Ja kui juba teadlased 
paluvad meid siin istuda, siis järelikult on neil selleks põhjust! («Sieverson, vanapoiss!» ütles 
Peters.) Jajah, see on muidugi igavam kui näotutes kullakarva hilpudes tänavanurkadel 
tolgendada ja võõraid mõtteid kuulata! Ja pärast tütarlapsi imestama panna! Ärge vaielge 
minuga, MacConty, te teete seda!» 

MacConty tõmbus mossi ja mõnda aega kõndisid kõik vaikides. Siis ütles Peters: 

«Kahjuks on MacContyl õigus. Muidugi mitte selles suhtes, et ta kuulab võõraid mõtteid... 
Mina ka ei suuda kambris midagi kuulda. Ja sina samuti mitte, Sieverson, vanapoiss. Kardan, 
et eksperiment läheb nurja.» 

Sieverson pomises midagi arusaamatut. «Ja siiski,» ütles MacConty, «kogu oma mõttetuse 
juures etendab see eksperiment meie, riidrite suhtes teatavat osa. Näib, et esmakordselt on 
kõik Planeedi parimad riidrid kokku kogunenud. Ma arvan, et me peaksime juhust kasutama 
ja mõningaid oma asju arutama. Ma töötan aktiivselt riidrite esimese kongressi projekti kallal. 
Meid on vähe, aga meie kätes on jõud ja meil on juba ammu aeg luua mingisugune profes- 
sionaalne liit. Aeg on nõuda inimestelt riidrite jaoks erilisi õigusi. Teie arvamus, Peters?» 
Peters ütles aeglaselt: 

«Esiteks, mitte «Peters», vaid «seltsimees Peters». Teiseks, teie professionaalse liidu ideed .. 
.Tahustu, Sie-verson . .. pean ma kahjulikuks sonimiseks. Te olete liiga palju lugenud halba 
kirjandust salaorganisatsioonide kohta, MacConty. Sieverson, vanapoiss, palun sind veal 
kord, rahustu. Kolmandaks. Te kavatsete inimestelt erilisi õigusi nõuda? Aga kes te ise olete? 


Marsi elanik? Kes on teid kasvatanud ja õpetanud, Mac-Conty? Kelle leiba te sööte? Ja kes on 
teile andnud selle siin?» Peters võttis luksusliku tooga hõlma kahe sõrme vahele ja kergitas 
seda. «Häbi, MacConty!» 

Saabus vaikus ja vaikides jõudsid nad instituudi hooneni. Trepi ees ütles Sieverson: 

«Hea, et te oma ettepanekuga kõigepealt meie poole pöördusite, MacConty. Nooremad 
inimesed oleksid teie tooga ära rikkunud. Ma palun teid väga täna õhtul kella kaheksa paiku 
minu juurde tulla. Nägemiseni, riider MacConty. Ja hoidke oma toogat. Kas või õhtu-nigi.» 
Raske titaanterasest plaat, mida kahelt poolt kattis mesoaine läikiv kiht, laskus aeglaselt alla ja 
Peters jäi üksi. Ta istus tugitooli tühja lauakese äärde ja valmistus kümme tundi järjest igavust 
tundma. Eksperimendi tingimuste kohaselt ei olnud soovitav lugeda ega kirjutada. Tarvis oli 
istuda ja vaikust «kuulata». Vaikus oli täielik. Mesokaitse ei lasknud väljast sisse ühtki mõtet, 
ja siin, selles kambris sai Peters esmakordselt elus tunda kurtuse hämmastavalt ebameeldivat 
aistingut. Kambrite konstrueerijad arvatavasti ei aimanudki, kui soodne oli eksperimendile see 
vaikus. «Kurdistunud» riider kuulatas tahes-tahtmata pingeliselt, püüdes tabada kas või 
signaali varjugi. Peale selle ei teadnud konstruktorid, kui raske oli inimmõtete pideva käraga 
harjunud riidritel istuda kümme tundi tummas kambris. Peters nimetas kambrit piinakambriks 
ja paljud teised riidrid olid selle nimetuse samuti omaks võtnud. 

Ma olen siin istunud juba sada kümme tundi, mõtles Peters. Tänase päeva lõpuks saab sada 
kakskümmend. Ja mitte midagi. Ei mingeid jälgi kurikuulsast «seose-väljast», millele nii palju 
mõtlevad meie vaesed füüsikud. Ikkagi üle saja tunni — seda on palju. Mida nad siis 
loodavad? Sadakond riidrit, igaüks on istunud umbes sada tundi — see teeb kümme tuhat 
tundi. Kümme tuhat tundi ilma igasuguse kasuta. Vaesed, vaesed füüsikud! Ja vaesed, vaesed 
riidrid! Ja mu vaesed, vaesed piibrid! Pete Ballantyne on nolk, poisike, verisulis zooloog ... 
Mu süda tunneb, et ta jääb lisasööda andmisega hiljaks .. . Tõenäoliselt terve dekaadi võrra. 
Juba täna õhtul tuleb saata veel üks radiogramm. Aga ta on ju kangekaelne nagu eesel, ta ei 
taha midagi kuulda Jukoni spetsiifikast... Ja Winter on samuti nolk, 

tossike! Peters sattus raevu. Ja Judgin — ennast täis roheline lollpea. . . Piibreid tuleb 
armastada! Õrnalt armastada! Südamest armastada! Nii et nad ise roniksid sinu juurde kaldale 
jä pistaksid oma koonukesed sulle pihku! Neil on nii toredad, naljakad koonukesed ... Aga 
neil. . . karusloomakasvatajatel on peas ainult probleemid ... Karusloomakasvatus! Kuidas 
ühelt piibrilt võtta kaks nahka! Ja sundida teda kasvatama veel kolmandat! Eh, Harryt ei ole 
mul enam. . . Harry, mu poiss, küll on mul raske ilma sinuta, kui sa ainult teaksid! 

Ma mäletan, nagu oleks see praegu, kuidas ta tuli minu juurde . .. Millal see oligi? Jaanuaris 
«.. ei, Veebruaris .. . saja üheksateistkümnendal. Ta tuli ja ütles, et läheb vabatahtlikuna 
Veenusele. Just nii ta ütles: «Anna andeks, pa, meie koht on praegu seal.» Hiljem käis ta kaks 
korda kodus — saja kahekümne esimesel Jä saja kahekümne viiendal. Vanad piibrid mäletasid 
teda ja tema mäletas viimast kui ühte vana piibrit. Ta rääkis mulle alati, et tuli kojuigatsuse 
pärast, aga ma ju teadsin, et ta käis ennast ravimas. Oh, Harry, Harry, praegu võiksime võtta 
kõik oma head piibrid ja rajada Veenusele suurepärase farmi! Nüüd on see juba võimalik. 
Nüüd viiakse sinna palju igasuguseid loomi. .. Aga sina ei elanud selle ajani, mu poiss. 

Peters võttis rätiku, pühkis silmi, tõusis ja hakkas mööda kambrit kõndima. Neetud mõttetu 
puur! ... Kas nad veel kaua hoiavad meid siin? Ta mõtles, et praegu arvatavasti käivad kõik 
sadakond riidrit igaüks oma kambris rahutult edasi-tagasi. Vana riiakas Sieverson, kes oskab 
üheaegselt olla niihästi sapine kui ka heasüdamlik. Ja endasse armunud kõlupea Mac-Conty .. 
. Muuseas, MacConty istub praegu arvatavasti vaikselt nagu hiir ja mõtleb oma eelseisvast 
jutuajamisest Siev.ersoniga. Kust tulevad niisugused nagu Mac-Conty? Tõenäoliselt esineb 
neid ainult riidrite hulgas. Ja kõik sellepärast, et võetagu seda kuidas tahes, aga riidrid on 
ikkagi väärarendid. Vähemalt praegu. Õnneks on niisugused nagu MacConty haruldased isegi 


riidrite seas. Ja elukutseliste riidrite hulgas ei esine neid üldse. Võtame näiteks Juura 
Russakovi, kaugside riidri. Kaugside jaamades on palju elukutselisi riidreid, 

aga räägitakse, et Juura Russakov on nendest kõige tugevam. Räägitakse, et ta on üldse 
maailma tugevaim riider. Ta määrab isegi suunda. Väga vähe on neid, kes suudavad suunda 
määrata. Ta on riider juba kõige varasemast lapsepõlvest peale ja on kõige varasemast 
lapsepõlvest peale ka sellest teadlik. Ja siiski on ta lõbus ja hea poiss. Teda kasvatati hästi, 
temast ei tehtud lapsena mingisugust geeniust ega uunikumi. Kõige hirmsamat mõju 
avaldavad lapsele liiga armastavad vanemad. Teda aga kasvatas kool ja ta on väga tore poiss. 
Räägitakse, et ta nuttis, kui võttis vastu «Otsija» viimased signaalid. «Otsijale» oli pärast 
katastroofi jäänud üksainus elus inimene — nooruke stažöör Valter Saronjan. Nähtavasti 
väga, väga andekas noormees. Ja raudse tahtejõuga inimene. Haavatuna, surevana hakkas ta 
otsima katastroofi põhjust... ja leidis selle. Missugused inimesed, ah, missugused inimesed! 
Peters tõmbus pingule. Talle näis, et ta teadvusse libises kuuldamatu varjuna midagi kõrvalist, 
vaevu märgatavat. Ei. See oli ainult kaja seintelt. Huvitav siiski, kuidas peaks välja nägema s 
e e, kui ta oleks olemas? Georgie-boy kinnitab, et teoreetiliselt peaks see olema tajutav nagu 
müra. Aga ta ei saa loomulikult seletada, mis müra see niisugune- on, ja kui teebki katset, siis 
libiseb otsekohe matemaatikasse või toob ebakindlaid analoogiaid rikkis raadiovastuvõtjatega. 
Füüsikud teavad teoreetiliselt, missugune see müra peab olema, kuid neil ei ole sellest 
mingisugust meelelist ettekujutust, riidrid aga, kes teooriast midagi ei taipa, kuulevad seda 
võib-olla kakskümmend korda päevas, ilma et neil oleks sellest aimugi. Kui kahju, et ükski 
riider ei ole füüsik! Noh, Juura Russakovist võib-olla saab esimene. Temast või mõnest teisest 
noorest kaugside jaamades... . On hea, et me instinktiivselt eristame omaenese mõtteid 
võõrastest mõtetest ja ainult juhuslikult võime kaja pidada tundmatuks signaaliks ... 

Peters võttis istet ja sirutas jalad välja. Veidra asja on need füüsikud siiski välja mõtelnud: 
püüda vaime teisest maailmast. Tõeline loodusteadus vaimude maailmas. Ta vaatas kella. 
Ainult kolmkümmend minutit oli möödunud. Noh, kui vaimud, siis vaimud. Kuulame. 

Täpselt kell seitseteist null-null astus Peters ukse juurde. Raske titaanterasest plaat kerkis üles 
ja Petersi teadvusse tungis võõraste ärevate mõtete keeris. Nagu alati, nii ka nüüd nägi ta 
füüsikute pingelisi, ootus-rikkaid nägusid, ja nagu alati, nii ka nüüd raputas ta eitavalt pead. 
Tal oli nendest tarkadest noortest poistest talumatult kahju ja ta oli palju kordi kujutlenud, kui 
tore oleks, kui ta juba lävelt naerataks ja ütleks: «Seoseväli on olemas, ma kuulsin teie 
seosevälja.» Aga mis parata, kui «seosevälja» pole või ta ei ole riidritele jõukohane. 

«Ei midagi,» ütles ta kuuldavalt ja astus koridori. «Väga kahju,» ütles üks füüsik tujutult. Ta 
ütles alati «väga kahju». 

Peters läks tema juurde ja pani talle käe õlale. «Kuulge,» ütles ta, «võib-olla ehk aitab? 
Võib-olla on teil kusagil mingi viga?» Füüsik naeratas sunnitult. 

«Minge ikka, seltsimees Peters!» ütles ta. «Katsed alles algavad. Me ei oodanudki esialgu 
midagi muud. .. Tugevdame aktivatsiooni. . . jah, aktivatsiooni. . . Kui te ainult oleksite nõus 
jätkama...» 

«Me peame koguma suure hulga statistilist materjali,» ütles teine füüsik. «Alles siis saame 
teha mingisuguseid järeldusi... Me paneme teile väga suuri lootusi, seltsimees Peters, teile 
isiklikult ja teie sõpradele ... » 

«Jah,» ütles Peters, «muidugi.» 

Ta nägi hästi, et nad ei looda enam millelegi. Ainult imele. Aga võib-olla .. . Kõik võib olla. 


HEAKORRASTATUD PLANEET 


Liu seisis vööst saadik mahlases rohelises rohus ja jälgis helikopteri laskumist. Tiivikute tuul 
tekitas rohus laiu hõbedasi ja tumerohelisi laineid. Liule näis, et helikopter laskub liiga 
aeglaselt, ja ta tammus kärsitust tundes jalalt jalale. Oli väga soe ja lämbe. Väike valge päike 
seisis kõrgel, rohust tõusis niisket kuumust. Tiivikute undamine tugevnes, helikopter pöördus 
küljega 

Liu poole, vajus siis järsku umbes poolteist meetrit ja uppus künka tipul rohtu. Liu jooksis 
mööda nõlva üles. 

Mootorimürin vaibus, tiivikute pöörlemine aeglustus ja lakkas täiesti. Helikopteri kabiinist 
väljusid inimesed. Esimesena ronis välja pikk ja kõhetu mees, kellel oli seljas üleskääritud 
käistega pluus. Kiivrit tal ei olnud ja pleekinud juuksed seisid püsti pikliku pruuni näo kohal. 
Liu tundis ta ära: see oli grupi juht, jälje- 

otsija Komov. 

«Tervist, peremees!» ütles Komov lõbusalt ja sirutas käe. «Ninhao!» 

«Haonin, kapten,» ütles Liu. «Tere tulemast Leonidale.» 

Ka tema sirutas käe, kuid neil tuli veel kümmekond sammu teineteise poole astuda. 

«Mul on väga, väga hea meel teie tuleku üle!» ütles Liu naeratades. 

«Kas hakkas igav?» 

«Väga, väga igav. Üksi tervel planeedil.» 

«Athos saadab teile tervisi.» 

«Athos?» 

«Nojah, Sidorov. Mäletate?» 

«Ah Sidorov? Mikrobioloog? Aitäh. Kus ta on?» 

«Ikka sealsamas, Vladislaval.» «Ja arvatavasti tülitseb endiselt Baderiga?» Komovi selja taga 
ütles keegi «oh sa» ja kostis kukkumise matsatus. 

«See on Boriss Fokin,» ütles Komov ringi pöördumata. «Isekukkuv arheoloog.» 

«Kui on nii hirmus rohi! ... » ütles Boriss Fokin tõustes. Ta nägu ehtisid väikesed punased 
vurrud ja tedre-täheline nina. Peas oli tal ühele kõrvale vajunud valge vahtplastkiiver. Ta 
pühkis roheliseks määrdunud peopesi vastu pükse ja esitles ennast: «Fokin, jäljeotsija- 
arheoloog.» 

«Tere tulemast, Fokin,» ütles Liu. «Ja see on Tatjana Palei, arheoloogiainsener.» 

Liu tõmbus sirgu ja langetas viisakalt pea. Arheo-loogiainseneril olid julged hallid silmad ja 
pimestavad hambad. Arheoloogiainseneri käsi oli tugev ja kare. Kombinesoon istus 
arheoloogiainseneri seljas väga elegantselt. 

«Mind hüütakse Tanjaks,» ütles arheoloogiainsener 

«Liu Guan-cheng,» pomises Liu ebakindlalt. 

«Mboga,» ütles Komov. «Bioloog ja kütt.» 

«Kus?» küsis Liu. «Oh, vabandage, palun!» 

«Pole midagi, seltsimees Liu,» ütles Mboga. 

Mboga oli Kongo pügmee ja rohust ulatus välja ainult tema must pea, mille ümber oli 
tugevasti seotud valge rätik. Pea kõrvalt paistis karabiini läikivmust raud. 

«See on Tora-kütt,» ütles Tatjana. 

Liu pidi kummarduma, et Tora-küti kätt suruda. Nüüd ta teadis, kes oli Mboga. Tora-kütt, 
Teiste Planeetide Loomariigi Kaitse Komitee liige. Bioloog, kes avastas Pandoral 
«elubakteri». Zoopsühholoog, kes taltsutas Marsi koletislikud sora-tobu hiru'd — lendkaanid. 
Liu tundis oma vääratuse pärast hirmsat piinlikkust. 

«Ma näen, et te olete relvata, Liu,» märkis Mboga. 


«Üldiselt on mul püstol,» vastas Liu. «Aga see on hirmus raske.» 

«Saan aru.» Mboga noogutas heakskiitvalt. Ta vaatas ringi. «Ikkagi panime stepi põlema,» 
ütles ta tasase häälega. : 

Liu pöördus. Künkast kuni silmapiirini laius lame tasandik, mida kattis läikiv mahlakas rohi. 
Kolme kilomeetri kaugusel künkast oli dessantraketi reaktor rohu põlema süüdanud. 
Heledasse taevasse tõusis tihedate pilvedena valge suits. Läbi suitsu paistis ähmaselt rakett — 
tume muna kolmel laialisirutatud toel. Raketi ümber mustendas lai põlenud ring. 

«Ta kustub varsti,» ütles Liu. «Siin on väga niiske. Lähme, ma näitan teile teie 
majapidamist.» 

Liu võttis Komovil käe alt kinni ja viis ta helikopterist mööda : teisele poole küngast. Teised 
järgnesid. Liu pöördus mitu korda ringi ja noogutas neile naeratades. Komov ütles tusaselt: 
«Alati on ebameeldiv, kui maandumiskoha ära reos-tad.» 

«Ta kustub varsti,» kordas Liu. Ta kuulis, kuidas tagapool Fokin hoolitses 
arheoloogiainseneri eest: 

«Ettevaatlikult, Tanjake, siin näib olevat mätas... » 

«Näen,» vastas arheoloogiainsener. «Vaata oma jalgade ette.» 

«Siin on teie majapidamine,» ütles Liu. 

Rohelist tasandikku lõikas lai, rahuliku vooluga jõgi. Jõekäärus läikis gofreeritud katus. 

«See on minu laboratoorium,» ütles Liu. 

Laboratooriumist paremal pool tõusid taevasse punased ja mustad suitsujoad. 

«Siin ehitatakse ladu,» ütles Liu. 

Oli näha, kuidas suitsus sagisid mingisugused varjud. Silmapilguks ilmus nähtavale tohutu 
suur, roomikutel liikuv kohmakas masin — emarobot, otsekohe välgatas suitsus miski, kostis 
kaikuv mürin ja suits tihenes. 

«Ja seal on linn,» ütles Liu. 

Baasist oli linnani veidi üle kilomeetri. Künkalt vaadatuna sarnanesid linna hooned maapinnal 
lamavate hallide telliskividega. Kuusteist halli lamedat telliskivi, mis kerkisid esile rohelisest 
rohust. 

«Jah,» ütles Fokin, «planeering on ebatavaline.» 

Komov noogutas vaikides. See linn ei sarnanenud üldse teistega. Enne Leonida avastamist oli 
jäljeotsijatel — Kosmoses Tegutseva Võõra Mõistuse Jälgede Uurimise Komisjoni töötajatel 
— olnud tegemist ainult kahe linnaga. Tühja linnaga Marsil ja tühja linnaga Vladislaval, 
helesinise tähe EN 17 planeedil. Mõlemad linnad oli ilmselt planeerinud üks ja sama arhitekt 
— helkivast räniorgaanilisest materjalist ehitatud silindri-lised, paljude maa-aluste korrustega 
hooned paiknesid kontsentrilistel ringjoontel. Leonida linn aga oli hoopis teistsugune. Kaks 
rida halle poorsest lubjakivist karpe. 

«Kas te olete seal käinud?» küsis Komov. 

«Ei,» vastas Liu, «mitte kordagi. Mul ei ole selleks aegagi olnud. Ma ei ole ju arheoloog, vaid 
atmosfääri-füüsik. Ja pealegi palus Gorbovski, et ma sinna ei läheks.» 

«Pum-pumm!» kostis ehituselt. Tihedate pilvedena lendasid seal taeva poole punased 
suitsukerad. Nende taga võis juba aimata lao siledaid seinu. Suitsust veeres rohu sisse 
emarobot. Tema kõrval hüplesid palveta j aputukatega sarnanevad mustad küberehitajad. Siis 
rivistusid küberehitajad ahelikku ja jooksid jõe poole. 

«Kuhu nad nüüd lähevad?» küsis Fokin uudishimulikult. 

«Suplema,» ütles Tanja. 

«Nad tasandavad maapinda,» seletas Liu. «Ladu on peaaegu valmis. Otsekohe seadistub kogu 
süsteem ümber. Nad hakkavad angaari ja veevärki ehitama.» 

«Veevärki!» imetles Fokin. 


«Parem oleks siiski olnud baas linnast eemale viia,» ütles Komov kahtlevalt. 

«Niisugune oli Gorbovski korraldus,» ütles Liu. «Ei ole hea baasist kaugele minna.» 

«Ka õige,» nõustus Komov. «Kui ainult küberid linna ei rikuks ... » 

«Minge ikka! Sinna nad mul ei lähe.» 

«Missugune heakorrastatud planeet!» ütles Mboga. 

«Jah!» kinnitas Liu rõõmsalt. «Jõgi, õhk, rohelus, ja ei mingeid sääski, ei mingeid kahjulikke 
putukaid! .. .» 

«Väga heakorrastatud planeet,» kordas Mboga. 

«Aga kas supelda võib?» küsis Tanja. 

Liu vaatas jõe poole. Jõgi oli rohekas ja hägune, aga see oli tõeline jõgi, milles voolas tõeline 
vesi. Leonida oli esimene hingamiskõlbliku õhu ja tõelise veega planeet. 

«Ma arvan, et võib supelda,» ütles Liu. «Kuigi ma ise ei ole supelnud — ei ole aega olnud.» 
«Meie hakkame iga päev suplema,» ütles Tanja. 

«Või veel!» hüüatas Fokin. «Iga päev! Kolm korda päevas! Muud me ei teegi kui supleme!» 
«No hea küll,» ütles Komov, «aga mis seal on?» Ta osutas silmapiirilt paistvale lamedate 
küngaste ahelikule. 

«Ei tea,» vastas Liu. «Seal ei ole veel keegi käinud. Walkenstein haigestus äkki ja Gorbovski 
oli sunnitud ära lendama. Ta jõudis ainult minu jaoks varustuse maha laadida ja lendas ära.» 
Mõnda aega seisid kõik vaikides ja vaatlesid silmapiiril olevaid künkaid. Siis ütles Komov: 
«Umbes kolme päeva pärast lendan ise piki jõge.» 

«Kui on veel mingeid jälgi,» märkis Fokin, «siis tuleb neid otsida just jõe äärest.» 
«Tõenäoliselt,» nõustus Liu vüsakalt. «Aga nüüd lähme minu poole.» 

Komov heitis pilgu helikopterile. 

«Pole midagi, las ta jääb siia,» ütles Liu. «Jõehobud künkale ei tule.» 

«Oo!» imestas Mboga. «Jõehobud?» 

«Mina nimetan neid nii. Kaugelt näevad nad välja nagu jõehobud, aga lähedalt ma neid 
näinud ei ole.» 

Nad hakkasid künkast alla laskuma. 

«Teisel pool on rohi väga fcõrge, ma nägin ainult nende selgi.» 

Mboga sammus pehmelt, liuglevalt Liu kõrval. Rohi just nagu voolas temast mööda. 

«Peale selle on siin linnud,» jätkas Liu. «Nad on väga suured ja lendavad mõnikord väga 
madalalt. Üks pidi mul peaaegu lokaatori ära rikkuma.» 

Komov vaatas sammu aeglustamata taeva poole, varjates käega silmi päikese eest. 
«Muuseas, ma pean «Päevalillele» radiogrammi saatma,» ütles ta. «Kas ma võin kasutada teie 
aparaati?» 

«Olge lahke,» ütles Liu. «Teate, Percy Dickson tahtis ühte maha lasta. Ma räägin lindudest. 
Aga Gorbovski ei lubanud.» 

«Miks?» küsis Mboga. 

«Ma ei tea,» vastas Liu. «Aga ta oli hirmus pahane ja tahtis isegi kõigilt relvad ära võtta.» 
«Meilt võttiski ta need ära,» ütles Fokin. «Nõukogus oli suur skandaal. Minu arust tuli väga 
inetult välja — Gorbovski surus kõiki oma autoriteediga maha.» 

«Ainult mitte Tora-kütti,» märkis Tanja. 

«Jah, mina võtsin relva,» ütles Mboga. «Aga ma saan Leonid Andrejevitšist aru. Siin ei tahaks 
tulistada.» 

«Ja siiski on Gorbovski veidrik,» kuulutas Fokin. 

«Võimalik,» ütles Liu ennast taltsutades. «Minu arust on ta suurepärane inimene.» 

Nad jõudsid suure kuplikujulise laboratooriumi juurde. Sellel oli madal ümmargune uks ja 
kupli kohal pöörlesid erinevates suundades lokaatorite kolm võre-jat liuda. 


«Siia võite oma telgid panna,» ütles Liu. «Aga kui on vaja, siis ma annan küberitele käsu ja 
nad ehitavad teile midagi kindlamat.» 

228 

Komov heitis pilgu kuplile, silmitses laboratooriumi tagant tõusvaid punaseid ja musti 
suitsupilvi, vaatas siis linna hallide katuste poole ja ütles süüdlaslikult: 

«Teate, Liu-tongzhi X ma kardan, et me siin segame teid. Me ehk parem seame ennast linnas 
sisse?» 

«Pealegi on siin tunda just nagu kõrbelõhna,» lisas Tanja, «ja ma kardan kübereid ... » 

Liu kehitas solvunult õlgu. 

«Kuidas soovite. Minu arust on siin väga hea.» 

«Me lööme telgid üles,» ütles Tanja, «ja siis kolige meie juurde. Küll te näete, et teile nakkab 
meeldima. Ja linn on ju üsna baasi lähedal.» 

«M-m-mm. .. » ümises Liu. «Küllap vist. . . Aga esialgu palun minu juurde.» 

Arheoloogid astusid juba aegsasti küüru tõmbudes madalast uksest sisse. Viimasena tuli 
Mboga, kellel ei olnud vaja isegi pead kummardada. Liu peatus lävel. Ta vaatas ringi, nägi 
kõvaks tambitud maad, kollaseks tõmbunud, mahatallatud rohtu ja nukraid litoplasti-virnu 
ning mõtles, et siin on tõepoolest tunda just nagu kõrbelõhna. 

Linnas oli üksainus, väga lai, tihedasse rohtu kasvanud tänav. See tänav kulges peaaegu 
täpselt piki meridiaani ja lõppes jõe lähedal. Komov valis laagripai-gaks linna keskkoha. 
Laagri rajamist alustati kell kolm pärast lõunat kohaliku aja järgi (Leonida ööpäev kestis veidi 
üle kahekümne seitsme tunni). 

Palavus näis olevat suurenenud. Tuult ei olnud, hoonete hallide risttahukate kohal väreles 
kuum õhk, ja ainult linna lõunapoolses osas, mis asus jõele lähemal, oli veidi jahedam. Fokini 
sõnade järgi lõhnas heinte ja «veidi klorellaplantaaži» järgi. 

Komov võttis kaasa Mboga ja Liu, kes oli oma abi pakkunud, istus helikopterisse ning lendas 
raketi juurde varustuse ja toiduainete järele, Tatjana ja Fokin aga alustasid linna 
mõõdistamist. Varustust ei olnud palju ja Komov tõi selle kahe korraga ära. Kui ta oli esimese 
koormaga kohale jõudnud, teatas Fokin, kes helikopteri tühjendamisel abiks oli, 
paljutähendavalt, 

I1Tongzhi — seltsimees (hiina keeles). 

et linna kõik hooned on mõõtmetelt üksteisele väga lähedased ja mõõtmete 
kõrvalekaldumised keskmistest väärtustest on heas kooskõlas gaussiaaniga 

«Väga huvitav,» ütles viisakas Liu. 

«See tõestab, et kõigil hoonetel on üks ja sama otstarve,» kuulutas Fokin. «Jääb üle ainult 
kindlaks teha, missugune,» lisas ta pärast lühikest mõtlemist. 

Kui helikopter teist korda tagasi pöördus, nägi Komov, et Tanja ja Fokin olid püstitanud pika 
varda ja heisanud linna kohale jäljeotsijate mitteametliku lipu — valge kanga, millel oli 
seitsmetahulise mutri stiliseeritud kujutis. Ammu-ammu, peaaegu saja aasta eest ütles üks 
suur planetonaut, kosmoses tegutseva võõra mõistuse jälgede uurimise idee tuline vastane, 
kord ägedushoos, et tema on valmis selle mõistuse tegevuse vaieldamatuteks tõenditeks 
lugema ainult teljel pöörlevat ratast, Pütagorase teoreemi kaljusse lõigatud joonist ja 
seitsmetahulist mutrit. Jäljeotsijad võtsid väljakutse vastu ja kaunistasid oma lipu seitsme- 
tahulise mutri kujutisega. 

Komov tervitas lippu rahulolevalt saluudiga. Palju oli põletatud kütust ja lennatud parsekeid 
pärast selle lipu sündi. Esmakordselt lehvis see Marsil tühja linna ringikujuliste tänavate 
kohal. Tol ajal olid veel käibel fantastilised hüpoteesid, mille kohaselt nii linn kui ka Marsi 
kaaslased võisid olla loodusliku päritoluga. Isegi kõige julgemad jäljeotsijad pidasid siis linna 
ja kaaslasi Marsi salapäraselt kadunud tsivilisatsiooni ainsateks jälgedeks. Ja palju tuli lennata 
parsekeid ning kaevata maad, enne kui ümberlükkamatuks kujunes ainus hüpotees: tühjade 


linnade ja mahajäetud kaaslaste ehitajateks olid tulnukad kaugest ja tundmatust planeedi- 
süsteemist. Aga see linn Leonidal... 

Komov veeretas viimase paki helikopteri kabiinist välja, hüppas rohule ja lõi ukse tugevasti 
kinni. Liu tuli üleskeeratud käiseid alla tõmmates tema juurde ja ütles: 

«Nüüd lubage mind teie juurest lahkuda, Gennadi. Kahekümne minuti pärast on mul 
sondeerimine.» 


1 Gaussiaan — siin: kõver, mis määrab keskmisest väärtusest kõrvalekaldumise tõenäosuse 
iga üksiku mõõtme jaoks. 

«Muidugi,» ütles Komov. «Selleks pole vaja luba küsida. Aitäh, Liu. Tulge meile õhtust 
sööma.» 

Liu vaatas kella ja ütles: 

«Suur tänu. Ma ei tea, kas jõuan.» 

Mboga oli nõjatanud karabiini vastu lähima hoone seina ja puhus otse keset tänavat telki täis. 
Ta vaatas Liule järele ja naeratas Komovile, venitades halle huuli väikeses kortsulises näos. 
«See on tõeliselt heakorrastatud planeet, Gena,» ütles ta. «Siin käiakse relvata, püstitatakse 
telke otse rohule ... Ja see seal... » 

Ta noogutas Fokini ja Tanja poole. Jäljeotsija-arheo-loog ja arheoloogiainsener tallasid hoone 
varjus rohtu, askeldades ekspresslaboratooriumi kallal. Arheoloogia-inseneril oli seljas 
käisteta siidpluus ja jalas lühikesed püksid. Ta rasked saapad ilutsesid hoone katusel ja 
kombinesoon vedeles sealsamas kõrval kompsudel. Fokin oli jalgpallipükstes ja tiris vihaselt 
üle pea higist märga pluusi. 

«Boriss, Boriss,» ütles Tanja, «kuhu sa lülitasid akumulaatorid?» 

«Otsekohe, Tanjake!» vastas Fokin ebaselgelt. 

«Jah,» ütles Komov, «see ei ole Pandora.» 

Ta tõmbas pakist välja teise telgi ja asus selle külge kinnitama tsentrifugaalpumpa. Jah, see ei 
ole Pandora, mõtles ta ja meenutas, kuidas nad Pandoral murdsid teed läbi hämarate 
džunglite, seljas rasked kõrgema kaitse skafandrid ja käes kaitsevinnast vabastatud kohmakad 
desintegraatorid. Jalge all lirtsus ja igal sammul sööstsid mitmesse külge hulkjalgsed jõletised, 
pea kohal aga paistsid läbi kleepuvate okste rägastiku süngelt kaks teineteise läheduses 
asetsevat veripunast päikest. Ja kas siis ainult Pandoral! Kõigil atmosfääriga planeetidel 
liikusid jäljeotsijad ja dessantlased suurima ettevaatusega, ajades enese ees luurerobotite 
kolonne, iseliikuvaid küberneetilisi biolaboratooriume, toksiini-analüsaatoreid ja 
universaalsete virusofoobide kondenseeritud pilvi. Otsekohe pärast maandumist oli laeva 
kapten kohustatud termiidiga põletamise teel rajama ohutustsooni. Ja suurimaks kuriteoks 
loeti laeva tagasipöördumist ilma eelneva põhjaliku desinfektsiooni ja desinsektsioonita. 
Ettevaatamatuid varitsesid nähtamatud 

231 

koletised, hirmsamad katkust ja pidalitõvest. Nõnda oli veel kümne aasta eest. 

Nõnda oleks võinud olla ka praegu ja ka heakorrastatud Leonidal. Siin on samuti mikrofauna, 
isegi väga rikkalik. Kuid kümne aasta eest leidis väike doktor Mboga kohutavalt Pandoralt 
«elubakteri» ja professor Karpenko leiutas Maal bioblokaadi. Üks injektsioon ööpäevas. 
Piisab isegi ühest nädalas. Kuidas õpetaja Te-nin tookord küsis: «Kas te bioblokaadist olete 
midagi kuulnud?» Komov pühkis higist nägu ja hakkas pluusi lahti nööpima. 

Kui päike kaldus läände ja valkjas idataevas värvus tumelillaks, istusid nad õhtust sööma. 
Laager oli valmis. Põiki üle tänava seisid kolm telki, kompsud ja kastid varustusega olid 
korralikult laotud ühe hoone seina äärde. Toitu valmistas ohates Fokin. Et kõik olid näljased, 
siis ei jäädud Liud ootama. Laagrist oli näha, et Liu istub oma laboratooriumi katusel ja 
askeldab antennidega. 


«Pole viga, me jätame tema jaoks järele,» lubas Tanja. 

«Mis seal ikka,» ütles Fokin keedetud vasikaliha süües. «Kui kõht tühjaks läheb, küll siis 
tuleb.» 

«Rumalasse kohta panid helikopteri, Gena,» märkis Tatjana. «Kogu vaate jõele katsid kinni.» 
Kõik vaatasid helikopteri poole. Vaadet jõele tõepoolest ei olnud. 

«Hea vaade jõele avaneb katuselt,» ütles Komov külmavereliselt. 

«Ei, tõesti,» sõnas Fokin, kes istus seljaga jõe poole. «Absoluutselt mitte midagi mõistlikku ei 
ole vaadata.» 

«Kuidas mitte midagi?» ütles Komov endist viisi külmavereliselt. «Aga vasikaliha?» 

Ta heitis selili ja jäi taevasse vaatama. 

«Mina pean selle üle aru,» alustas Fokin salvrätikuga vurre pühkides. «Kuidas me nendesse 
puusärkidesse tungime?» Ta osutas sõrmega lähima hoone poole. «Kas kaevame alt või 
lõikame seinasse augu?» 

«Just nimelt see ei ole probleem,» vastas Komov laisalt. «Huvitav, kuidas peremehed sinna 
pääsesid — see on probleem. Kas ka lõikasid augu?» 

Fokin vaatas mõtlikult Komovi poole ja küsis: 

«Aga mida sa õieti nendest peremeestest tead? Võibolla ei olnudki neil tarvis sinna sisse 
pääseda.» 

«Ahaa,» ütles Tanja. «Uus arhitektuuriprintsiip. Inimene istus rohule, ehitas enda ümber 
seinad ja lae ja ... ja...» 

«... ja läks ära,» lõpetas Mboga. 

«Aga võib-olla on need tõepoolest hauakambrid?» ütles Fokin väljakutsuvalt. 

Mõnda aega kaalusid kõik mõttes seda oletust. 

«Tatjana, mida analüüsid näitavad?» küsis Komov. 

«Lubjakivi,» vastas Tanja. «Kaltsiumkarbonaat. Muidugi paljude lisanditega. Aga teate, 
millega see kõik üldiselt sarnaneb? Korallriffidega. Ja peale selle paistab, et kogu hoone on 
tehtud ühest tükist... » 

«Loodusliku päritoluga monoliit.» 

«Noh, juba ongi loodusliku päritoluga!» hüüatas Fokin. «Iseloomulik seaduspärasus: niipea 
kui avastatakse uued jäljed, leidub otsekohe seltsimehi, kes kuulutavad, et need on 
looduslikud moodustised ... » 

«Loomulik oletus,» ütles Komov. 

«Homme paneme intraviisori ' kokku ja vaatame,» lubas Tanja. «Peaasi, et sellel lubjakivil ei 
ole midagi ühist Jantariiniga, millest on ehitatud Marsi linn. Ja linn Vladislaval.» 
«Tähendab, keegi uitab veel mööda planeete,» ütles Komov. «Oleks hea, kui nad seekord 
oleksid jätnud meile midagi konkreetsemat.» 

«Kui leiaks raamatukogu!» oigas Fokin. «Või mingisuguseid masinaid!» 

Kõik vaikisid. Mboga võttis taskust lühikese piibu ja hakkas seda täitma. Ta oli kükakil ja 
vaatas mõtlikult üle telkide heledasse taevasse. Ta väike nägu valge rätiku all väljendas 
täielikku rahu ja heaolu. 

«Kui vaikne!» 

«Põmm! Pahh! Tararahh!» kostis baasi poolt. «Oh kurat!» pomises Fokin. «Milleks seda vaja 
oli?» "Mboga laskis õhku suitsurõnga ja lausus tasase häälega: 

«Ma saan teist aru, Borja. Ja ma ise ei tunne esma- 


1 Intraviisor — riist, mis võimaldab näha läbi paksude ainekihtide (fantastiline). 

kordselt elus rõõmu, kuuldes, kuidas meie masinad töötavad võõral planeedil.» 


«Ta just nagu ei oleks võõras, selles on kogu asi,» ütles Tanja. 

Kusagilt tuli lennates suur must, tugevasti sumisev põrnikas, tegi ringi jäljeotsijate kohal ja 
eemaldus. 

Fokin hakkas tasakesi nohisema, nina surutud käsivarre kõverdusse. Tanja tõusis ja läks telki. 
Komov tõusis samuti ja ringutas magusasti. Ümberringi oli nii vaikne ja hea, et ta sattus 
täielikku segadusse, kui Mboga nagu vedrust paisatult äkki jalule kargas, näoga jõe poole 
pöördus ja paigale tardus. Ka Komov pöördus jõe poole. 

Jõe poolt lähenes laagrile hiiglaslik must kogu. Osaliselt varjas teda helikopter, kuid oli näha, 
kuidas ta käigul õõtsus ja kuidas õhtune päikesevalgus helkis ta niisketel läikivatel külgedel, 
mis olid punnis nagu jõehobu kõht. Kogu liikus üsna kiiresti, rohtu laiali lükates, ja Komov 
nägi õudusega, kuidas helikopter võpatas ja hakkas aeglaselt küljeli vajuma. Hoone seina ja 
helikopteri põhja vahelt surus ennast läbi madal, massiivne, kahe suure kühmuga laup. 
Komov nägi kahte nürimeelset pungis silma, mis näisid vaatavat otse tema poole. 
«Ettevaatlikumalt!» möirgas Komov. 

Helikopter kukkus küljeli, tiivikulabad tungisid rohtu. Koletis jätkas laagri poole liikumist. Ta 
oli vähemalt kolme meetri kõrgune, ta veerjad küljed tõusid ja laskusid rütmiliselt ning oli 
kuulda ühtlast kahisevat hingamist. 

Komovi selja taga klõpsutas Mboga karabiinilukku. Komov toibus ja taandus telkide poole. 
Temast möödus suure kiiruga neljakäpakil Fokin. Koletis oli juba umbes kahekümne sammu 
kaugusel. 

«Kas jõuate telgid maha võtta?» küsis Mboga kiiresti. 

«Ei,» vastas Komov. 

«Ma tulistan!» 

«Oodake,» ütles Komov. Ta astus ettepoole, vehkis käega ja karjus: «Seis!» 

Elusliha mägi peatus silmapilguks. Kühmuline laup kerkis äkki ülespoole, selle all avanes 
helikopteri kabiini suurune suu, mis oli täis rohelist rohumälu, 

«Gena!» karjatas Tanja. «Otsekohe tagasi!» 

Koletis tõi kuuldavale pika kähiseva häälitsuse ja hakkas veel kiiremini edasi liikuma. 
«Seis!» hüüatas Komov uuesti, kuid juba ilma igasuguse entusiasmita. «Nähtavasti on see 
rohusööja,» teatas ta ja taandus telkide poole. 

Ta vaatas tagasi. Mboga seisis, karabiin vastu õlga surutud, ja Tanja hoidis juba kõrvu kinni. 
Tanja kõrval seisis Fokin, pamp seljas. Ta vurrud olid turris. 

«Kas keegi täna tulistab teda või mitte?» karjus Fokin pingul häälega. «Kas intraviisor ära viia 
või. . .» 

Kõ-õmm! Mboga poolautomaatse jahikarabiini kaliiber oli 16,3 millimeetrit ja 
kümnesammulise kauguse korral võrdus kuuli löögijõud kaheksa tonniga. Hoop tabas otse 
lauba keskele, kahe kühmu vahele. Koletis kukkus täie hooga istukile. Kõ-õmm! Teine hoop 
paiskas ta selili. Lühikesed jämedad jalad tõmblesid kramplikult õhus. «H-ha-aa .. .» kostis 
tihedast rohust. Must kõht kerkis ja laskus, siis jäi kõik vaikseks. Mboga langetas karabiini. 
«Lähme vaatame,» ütles ta. 

Mõõtmetelt ei jäänud koletis maha täiskasvanud aafrika elevandist, kõige rohkem aga 
meenutas ta hiiglaslikku jõehobu. 

«Veri on punane,» ütles Fokin. «Aga mis see on?» 

Koletis lamas küljeli ja tema kõhul oli näha kolm rida pehmeid rusikasuurusi kasvundeid. 
Nendest nirises paksu läikivat vedelikku. Mboga tõmbas äkki kahinal õhku läbi nina, võttis 
sõrmeotsale piisa vedelikku ja proovis seda keelega. 

«Ptüi!» sülitas Fokin. 

Kõigi nägudele ilmus ühesugune ilme. 

«Mesi,» ütles Mboga. 


«Mine ikka!» imestas Komov. Ta kõhkles veidi ja sirutas ka sõrme välja. 

Tanja ja Fokin jälgisid tülgastusega ta liigutusi. 

«Tõeline mesi!» hüüatas ta. «Pärnaõiemesi!» 

«Doktor Dickson rääkis, et selles rohus on palju sah-hariide,» teatas Mboga. 

«Mett andev monstrum,» ütles Fokin. «Asjata käisime temaga niimoodi ümber.» 

«Meie!» hüüatas Tanja. «Oh heldeke! Mine parem ja pane intraviisor kohale.» 

«No hea küll,» ütles Komov. «Aga mis siis edasi saab? Siin on kuum, ja niisugune korjus 
laagri lähedal. . .» 

«Selle eest hoolitsen mina,» ütles Mboga. «Viige telgid paarkümmend sammu mööda tänavat 
edasi. Ma teen kõik mõõtmised, vaatan üht-teist ja hävitan ta.» 

«Kuidas?» küsis Tanja. 

«Desintegraatoriga. Mul on desintegraator. Aga sina, Tanja, mine siit ära: ma hakkan praegu 
väga ebameeldivat tööd tegema.» 

Kostis sammude müdin ja telkide tagant hüppas välja Liu, käes suur automaatpüstol. 

«Mis juhtus?!» küsis ta hingeldades. 

«Me tapsime ühe teie jõehobu,» seletas Fokin tähtsalt. 

Liu heitis kõigile kiire pilgu, rahunes otsekohe ja torkas püstoli vöö vahele. «Kallaletung?» 
küsis ta. 

«Üldiselt õieti mitte,» ütles Komov kohmetult. «Minu arust ta lihtsalt jalutas, aga ta tuli 
peatada.» 

Liu vaatas ümbertõugatud helikopteri poole ja noogutas. 

«Aga kas ta pole söödav?» hüüdis Fokin telgist. Mboga lausus aeglaselt: 

«Näib, et keegi on juba proovinud teda süüa.» 

Komov ja Liu astusid tema juurde. Mboga kõmpis sõrmedega laiu ja sügavaid sirgjoonelisi 
arme looma fileeosadel. 

«Seda on teinud võimsad kihvad,» ütles Mboga. «Ja teravad nagu noad. Keegi on temalt ühe 
lõikega võtnud kahe-kolme kilogrammi raskusi lihakamakaid.» 

«Küll on hirmus!» ütles Liu väga siiralt. 

Kõrgelt taevast kostis kummaline veniv karje. Kõik tõstsid pea. 

«Seal nad on!» hüüatas Liu. 

Linna kohal langesid taevast kiiresti alla kotkastega sarnanevad suured helehallid linnud. Nad 
langesid üksteise järel tohutust kõrgusest, sirutasid otse inimeste peade kohal välja laiad 
pehmed tiivad ja kerkisid niisama kiiresti jälle üles, tekitades inimeste ümber sooja 

õhu laineid. Need olid hiiglasuured linnud, suuremad Maa kondoritest ja isegi Pandora 
lenddraakonitest. «Kiskjad!» ütles Liu erutatult. 

Ta tahtis vöö vahelt püstolit võtta, kuid Mboga haaras tugevasti ta käest kinni. 

Linnud sööstsid üle linna ja kadusid läänes lillasse õhtutaevasse. Kui viimane neist oli läinud, 
kostis jälle samasugune ärev, veniv karje. 

«Ma oleksin juba peaaegu tulistanud,» ütles Liu kergendatult. 

«Ma tean,» noogutas Mboga. «Aga mulle näis. . .» Ta peatus. 

«Jah,» ütles Komov, «mulle näis ka. . .» 

Pärast lühikest arupidamist tegi Komov korralduse telgid mitte ainult kakskümmend sammu 
eemale viia, vaid ühtlasi ka ühe hoone lamedale katusele tõsta. Hooned olid madalad — 
kõigest kahe meetri kõrgused — ja nende katusele pääsemine ei tekitanud raskusi. Naaber- 
hoone katusele ladusid Tanja ja Fokin pakid kõige väärtuslikumate aparaatidega. Selgus, et 
helikopter ei olnud kannatada saanud. Komov tõstis selle õhku ja maandas suure täpsusega 
kolmanda hoone katusele. 


Mboga askeldas koletise korjuse kallal kogu öö pro-žŽektorite valguses. Koidikul kaikus tänav 
läbilõikavast sisinast, linna kohale kerkis suur valge aurupilv ja lühikeseks ajaks lõi lõõmama 
oranž kuma. Fokin, kes ei olnud kunagi varem näinud, kuidas töötab orgaaniline 
desintegraator, ronis spordipükste väel telgist välja, kuid nägi ainult Mbogat, kes ruttamata 
prožektorit maha võttis, ja mustaks tõmbunud rohul suurt kuhja peenikest halli tolmu. Mett 
andvast monstrumist ei olnud järele jäänud muud kui suurepäraselt prepareeritud ja 
läbipaistvasse plastmassi valatud koletu pea, mis oli määratud Kaplinna Kosmozooloogia 
Muuseumi jaoks. 

Fokin soovis Mbogale head hommikut ja kavatses pugeda tagasi telki und jätkama, kuid 
põrkas kokku Komoviga. 

«Kuhu nüüd?» päris Komov. 

«Muidugi mõista rõivastuma,» vastas Fokin väärikalt. 

Hommik oli värske ja selge, ainult lõuna pool seisid lillas taevas liikumatult valged hatused 
pilved. Komov hüppas rohule ja läks hommikueinet valmistama. Ta tahtis teha munarooga, 
kuid varsti selgus, et ta ei suuda leida võid. 

«Boriss,» hüüdis ta, «kus on või?» 

Fokin seisis katusel kummalises poosis: ta tegi võimlemisharjutusi joogide süsteemi järgi. 
«Pole aimugi,» vastas ta upsakalt. 

«Sina ju olid eile korrapidaja.» 

«E-ee ... jah. Tähendab, või on seal, kus ta oli eile õhtul.» 

«Aga kus ta oli eile õhtul?» küsis Komov ennast valitsedes. 

Fokin tegi rahulolematu näo ja pistis pea parema põlve alt välja. 

«Kust mina tean? Me ju tõstsime pärast kõik kastid ümber.» 

Komov surus hambad kokku ja hakkas kannatlikult üht kasti teise järel läbi vaatama. Võid ei 
olnud. Siis astus ta hoone juurde ja tiris Fokini jalgapidi alla. 

«Kus on või?» küsis ta. 

Fokin avas juba suu, kuid samal hetkel tuli nurga tagant Tanja, seljas käisteta pluus ja jalas 
lühikesed püksid. Ta juuksed olid märjad. 

«Tere hommikust, poisid,» ütles ta. 

«Tere hommikust, Tanjake,» vastas Fokin. «Ega sa juhuslikult ei ole näinud võikasti?» 
«Kus sa käisid?» küsis Komov raevukalt. 

«Suplemas.» 

«Või nii,» ütles Komov. «Kes sind lubas?» 

Tanja vabastas vöölt ja viskas kastivirnale plastmassist tupes elektripussi. : 

«Genake, seal ei ole mingisuguseid krokodille. Suurepärane vesi ja liivane põhi.» 

«Kas sa võid ei ole näinud?» küsis Komov. 

«Võid ma ei ole näinud, aga kes on näinud minu saapaid?» 

«Mina nägin,» ütles Fokin. «Nad on sellel katusel.» «Sellel katusel neid ei ole.» 

Kõik kolm pöördusid ja vaatasid katusele. Saapaid tõepoolest ei olnud. Siis heitis Komov 
pilgu doktor 

Mboga poole. Doktor Mboga lebas varjulises kohas rohul ja magas tugevasti, väike rusikas 
põse all. 

«Mine nüüd! Milleks temale minu saapaid vaja oli?» ütles Tanja. 

«Ja võid,» lisas Fokin. 

«Võib-olla need segasid teda,» ühmas Komov. «No olgu, ma proovin teha midagi ilma võita 
si 

«Ja ilma saabasteta.» 


«Hea küll, hea küll,» ütles Komov. «Mine ja võta intraviisor käsile. Sina, Tanja, ka. Ja püüdke 
ta võimalikult kiiresti kokku panna.» 

Hommikueinele tuli Liu. Ta ajas enese ees kuuel hemomehhaanilisel jalal liikuvat suurt musta 
masinat. Masina taga jäi rohtu lai siht. See ulatus kuni baasini. Liu ronis katusele ja istus laua 
äärde, masin jäi keset tänavat seisma. 

«Kuulge, Liu,» ütles Komov, «kas teil baasis ei ole midagi kaduma läinud?» 

«Mis mõttes?» küsis Liu. 

«Noh... te jätate midagi ööseks õue ja hommikul ei suuda seda leida.» 

«Ei ütleks, et on.» Liu kehitas õlgu. «Mõnikord kaovad pisiasjad, mitmesugused jäätmed . .. 
juhtmejupid, plastoliiditükid. Aga ma arvan, et selle rämpsu korjavad kokku mu küberid. Nad 
on väga kokkuhoidlikud seltsimehed, neile kulub kõik ära.» 

«Aga kas neile võiksid ära kuluda minu saapad?» küsis Tanja. 

Liu puhkes naerma. 

«Ei tea,» ütles ta. «Vaevalt küll.» 

«Ja kas neile võiks ära kuluda kast koorevõid?» küsis Fokin. 

Liu tõsines. 

«Teil on või kadunud?» küsis ta. 

«Ja saapad.» 

«Ei, linnas küberid ei käi.» Osavalt nagu sisalik ronis katusele Mboga. «Tere hommikust,» 
ütles ta. «Palun vabandage, et ma hiljaks jäin.» 

Tanja valas talle kohvi. Mboga jõi alati hommikueineks tassi kohvi. 

«Niisiis on meil vargad käinud,» lausus ta naeratades. 

«Tähendab, see ei olnud teie?» küsis Fokin. 

«Ei, see ei olnud mina. Aga öösel lendasid kaks korda üle linna eilsed linnud.» 

«Noh, saabaste küsimus ongi lahendatud,» ütles Fokin. «Ma olen kusagilt lugenud ...» 

«Aga võikast?» katkestas Komov kannatamatult. 

Keegi ei vastanud. Mboga jõi mõtlikult kohvi. 

«Kahe kuu jooksul ei ole mul midagi kaduma läinud,» ütles Liu. «Tõsi küll, ma hoian kõike 
kuplis... Ja pealegi on mul küberid. Ja kogu aeg suits ja müra.» 

«Hea küll,» ütles Fokin tõustes. «Lähme tööle, Tan-jake. Kah asi — saapad!» 

Nad lahkusid ja Komov hakkas toidunõusid kokku korjama. 

«Juba täna õhtul organiseerin teie ümber kaitse,» ütles Liu. 

«Võib-olla tuleks seda tõepoolest teha,» vastas Mboga mõtlikult. «Aga ma eelistaksin algul 
ise proovida. Gena, ma heidan praegu magama ja öösel korraldan väikese varitsuse.» 
«Hästi, doktor Mboga,» ütles Komov vastu tahtmist. 

«Siis, kui lubate, tulen mina ka,» tegi Liu ettepaneku. 

«Tulge,» nõustus Mboga. «Aga palun ilma küberiteta.» 

Naaberkatuselt kostis pahameelepurse. 

«Boriss, Boriss, ma ju palusin sind panna pakid montaaži järjekorda!» 

«Aga mis mina siis tegin? Ma ju paningi!» 

«Kas seda nimetatakse montaaži järjekorraks? Indeks E-7, A-2, B-16 ... Jälle E!.. .» 
«Tanjake!... Ausõna... Seltsimehed!» karjus Fokin solvunult üle tänava. «Kes ajas pakid 
segamini?» 

«Säh sulle!» hüüatas Tanja. 

«Pakki E-9 ei ole üldse!» 

Mboga ütles tasase häälega: + «Missis Sally, üks lina on läinud!» 

«Mis? Otsige hoolega!» hüüdis Komov. Ta hüppas katuselt alla ning jooksis Fokini ja Tanja 
juurde. 


Mboga saatis teda pilguga ja jäi siis vaatama lõunasse, jõe poole. Oli kuulda, kuidas Komov 
naaberkatusel ütles: 

«Mis teil õieti kadunud on?» 

«KSG,» vastas Tanja. 

«Ja mis te sellepärast käratsete? Pange uus kokku.» 

«Selleks kulub kaks päeva.» 

«Mida sa siis soovitad teha?» 

«Tuleb seina sisse auk lõigata,» ütles Fokin. 

Katusel valitses vaikus. 

«Vaadake, seltsimees Liu,» ütles äkki Mboga. Ta seisis silmi päikese eest varjates ja vaatas 
jõe poole. 

Liu pöördus. Roheline tasandik teisel pool jõge kirendas mustadest laikudest. Need olid 
«jõehobude» seljad ja neid oli väga palju. Liule ei olnud pähegi tulnud, et teisel pool jõge 
võib olla nii palju «jõehobusid». Mustad laigud liikusid aeglaselt lõuna poole. 

«Nad lähevad ära,» ütles Mboga. «Linnast eemale, küngaste taha.» 

Komov otsustas ööbida lahtise taeva all. Ta tiris oma voodi telgist välja ja heitis katusele 
pikali, käed kukla taga. 

Taevas oli mustjassinine, idas roomas silmapiiri tagant pikkamööda välja suur rohekasoranž, 
ähmase servaga ketas — Leonida kuu Palmira. Jõetaguselt tumedalt tasandikult kostsid 
venivad summutatud karjed: arvatavasti karjusid linnud. Baasi kohal sähvisid välgud, miski 
krigises ja praksus tasakesi. 

Tuleb rajada tõke, mõtles Komov. Tõmmata linna ümber traadid ja lasta sisse vool, mitte väga 
tugev. Aga kui need on linnud, siis tõke ei aita. Ja kõige tõenäolisemalt on need linnud. 
Niisugusel mürakal on lihtne asi pakk ära viia. Tal on arvatavasti lihtne asi ka inimene ära 
viia. Juhtus ju kord Pandoral, et tiivuline draakon haaras endaga kaasa kõrgema kaitse 
skafandris inimese, ja see kaalus poolteist tsentnerit. Nii see lähebki — alguses saapad, siis 
pakk... Ja kogu salga kohta üksainus karabiin! Mispärast Leonid Andrejevitš oli nii väga 
relvade vastu? Tookord oleks igatahes tarvis olnud tulistada — vähemalt peletada neid eemale 
... Miks doktor ei tulistanud? Sest talle «näis» ... Ja ma ise ei oleks samuti tulistanud, sest ka 
mulle «näis» . . . Aga mis mulle siis õieti näis? Komov hõõrus tugevasti peopesaga 
pingutusest kortsus laupa. Tohutu suured 

linnud, väga ilusad linnud, ja kuidas nad lendasid! Missugune käratu, kerge ja sujuv lend... 
Noh, küttidelgi on mõnikord lindudest kahju, aga mina ei ole isegi kütt. 

Keset vilkuvaid tähti läbis aeglaselt seniidi ere valge täpike. Komov tõusis küünarnukkidele ja 
jälgis seda silmadega. See oli «Päevalill» — ülikaugeteks lendudeks määratud, 
poolteisekilomeetrise läbimõõduga des-santastroplaan. Praegu tiirles ta kahe megameetri kau- 
gusel Leonida pinnast. Tarvitseb ainult anda hädasignaal ja sealt tullakse appi. Aga kas 
maksab hädasignaali anda? Kaduma läks paar saapaid ja kaks pakki ning ülemale näis midagi. 
Heakorrastatud planeet! 

Valge täpike tuhmus ja kadus — «Päevalill» läks Leonida varju. Komov laskus uuesti pikali 
ja tõstis käed kukla taha. Kas mitte liiga heakorrastatud? mõtles ta. Soojad rohelised 
tasandikud, aromaatne õhk, idülliline jõeke ilma krokodillideta ... Võib-olla on see ainult 
kattevari, mille taga tegutsevad mingid arusaamatud jõud? Või on kõik palju lihtsam? Tanja 
kaotas oma saapad kusagile rohtu; Fokin on teatavasti käpard ja kadunud pakid lamavad 
praegu kusagil ekskavaatori-detailide kuhja all. Seda ta täna päev läbi jooksis vargsi ringi 
vaadates ühe virna juurest teise juurde. 


Komov nähtavasti suigatas; kui ta ärkas, seisis Palmira juba kõrgel. Telgist, kus magas Fokin, 
kostis matsutamist ja norinat. Naaberkatusel sosistati. 

«... Niipea kui tross rebenes, tõusime lendu ja Kostja jäi alla. Ta jooksis meile järele ja 
karjus, et me peatuksime, siis määras minu kapteniks ja andis käsu, et me peatuksime. Mina 
muidugi võtsin otsekohe suuna relee-mastile. Sinna jäime rippuma ja rippusime kogu öö. Ja 
kogu öö karjusime vastamisi — kas Kostja peab minema õpetaja juurde või mitte. 
Kostja.oleks saanud minna, aga ei tahtnud, meie tahtsime, aga ei saanud, lõpuks hommikul 
märgati meid aerobussilt ja võeti maha.» 

«Mina olin vaikne tütarlaps ja kartsin väga igasuguseid mehhanisme. Kübereid kardan 
praeguseni.» 

«Kübereid ei maksa karta, Tanjake. Nad on head.» 

«Mulle nad ei meeldi. Just nagu oleksid elusad ja ei ole ka... » 

Komov pöördus küljele ja vaatas. Tanja ja Liu istusid jalgu kõlgutades naaberkatusel. Nagu 
varblased, mõtles Komov. Aga homme haigutavad terve päeva. 

«Tatjana,» ütles ta pooleldi sosinal, «aeg on magama heita.» 

«Ei taha,» vastas Tanja. «Me jalutasime jõe kaldal. (Liu nihutas ennast kohmetult.) Väga ilus 
on jõe ääres. Kuu paistab ja kalad löövad sulpsu.» 

Liu ütles: 

«E-ee ... Aga kus on doktor Mboga?» 

«Doktor Mboga on tööl,» ütles Komov. 

«Ah, õigus, Guan-cheng,» rõõmustas Tanja. «Lähme doktor Mbogat otsima!» 

Lootusetu, mõtles Komov ja pöördus teisele küljele. Katusel jätkus sosin. Komov tõusis 
otsustavalt, pani voodi kokku ja läks tagasi telki. Seal oli väga kärarikas — Fokin norskas 
täiest jõust. Käpard oled sa, käpard! mõtles Komov ennast telgis sisse seades. Niisugusel ööl 
tuleb kurameerida. Aga sina kasvatasid endale vurrud ja arvad, et sellest on küllalt. Ta mähkis 
ennast linasse ja uinus silmapilkselt. 

Kõrvulukustav mürin paiskas ta voodis istukile. Telgis oli pime. «Kõ-õmm! Kõ-õmm!» 
mürisesid veel kaks lasku. 

«Mis see tähendab?» möirgas pimeduses Fokin. «Kes siin on?» 

Kostis lühike jänesepiiksatus ja Fokini võidukisa: «Ahaa-a! Siia, minu juurde!» 

Komov takerdus linasse ega suutnud kuidagi tõusta. Ta kuulis tumedat matsatust, Fokin aietas 
ning telgiava heledas kolmnurgas vilksatas midagi väikest ja tumedat, mis otsekohe kadus. 
Komov sööstis sellele järele. Ka Fokin sööstis sellele järele ja nende pead põrkasid täie hooga 
kokku. Komov kiristas hambaid ja lendas lõpuks telgist välja. Vastaspoolne katus oli tühi. 
Ringi vaadates nägi Komov, et Mboga jooksis tänava rohus jõe poole, tema kannul aga 
tormasid komistades Liu ja Tatjana. Ja veel midagi märkas Komov: Mbogast kaugel eespool 
jooksis keegi, teel rohtu laiali lükates. Jooksis palju kiiremini kui Mboga. Mboga peatus, 
tõstis karabiini ühe käega taeva poole ja tulistas veel kord. Jälg 

rohus pöördus kõrvale ja kadus äärmise hoone nurga taha. Hetke pärast tõusis sealtsamast 
lendu hoogsalt ja kergelt suuri tiibu lehvitav, kuupaistel valgena näiv lind. 

«Tulistage!» röökis Fokin. 

Ta tormas juba mööda tänavat, kukkudes iga viie sammu järel. Mboga seisis liikumatult, 
karabiin langetatud ja pea kuklas, ning jälgis lindu. Lind tegi linna kohal käratu sujuva tiiru, 
tõusis kõrgemale ja eemaldus lõuna suunas. Minuti pärast kadus ta silmist. Ja siis nägi Komov 
üsna madalal baasi kohal veel linde — kolm, neli, viis... Viis suurt valget lindu tiirutasid 
küberite tööpaiga kohal ja kadusid. 


Komov laskus katuselt alla. Hoonete surnud ristkülikud heitsid rohule tihedaid musti varje. 
Rohi näis hõbedasena. Miski kriuksatas jala all. Komov kummardus. Rohus läikis 
padrunikest. Komov läbis helikopteri nurgelise varju. 

Kostsid hääled. Mboga, Fokin, Liu ja Tanja tulid ruttamata Komovile vastu. 

«Ta oli mul käes!» kõneles Fokin erutatult. «Aga ta koksas mind otsaette ja pääses minema. 
Kui ta ei oleks mind koksanud, siis ma ei oleks teda lahti lasknud! Ta oli pehme ja soe, just 
nagu laps. Ja paljas ... » 

«Meie ka oleksime ta peaaegu kätte saanud,» ütles Tanja, «aga ta moondus linnuks ja lendas 
ära.» 

«Nonoh,» ütles Fokin. «Moondus linnuks... » 

«Tõepoolest,» kinnitas Liu. «Ta pöördus nurga taha ja sealt lendas otsekohe välja lind.» 
«Noh, ja mis sellest?» kuulutas Fokin. «Ta ehmatas linnu lendu, aga teie ajasite suud 
ammuli.» 

«Ühtesattumine,» ütles Mboga. 

Komov jõudis nendeni ja nad peatusid. 

«Mis siis õieti juhtus?» küsis Komov. 

«Ta oli mul juba käes,» teatas Fokin, «aga ta koksas mind otsaette.» 

«Seda ma juba kuulsin,» ütles Komov. «Millest kõik algas?» 

«Ma varitsesin pakkide taga,» ütles Mboga, «ja nägin, et keegi roomab rohus otse keset 
tänavat. Ma tahtsin teda kinni püüda ja läksin talle vastu, aga ta märkas mind ja pöördus 
tagasi. Ma nägin, et ei jõua talle 

järele, ja tulistasin õhku. Mul on väga kahju, Gena, aga mulle näib, et ma hirmutasin nad ära.» 
Valitses vaikus. Siis küsis Fokin nõutult: 

«Aga millest teil õieti kahju on, doktor Mboga?» 

Mboga ei vastanud otsekohe. Kõik ootasid. 

«Neid oli vähemalt kaks,» ütles ta. «Ühe avastasin mina ja teine oli teie telgis. Aga kui ma 
helikopterist mööda jooksin... Teate mis,» lõpetas ta ootamatult, «vaja minna ja vaadata. 
Tõenäoliselt ma eksin.» 

Mboga suundus kuuldamatute sammudega laagri poole. Teised vahetasid pilke ja järgnesid 
talle. Mboga peatus selle hoone juures, mille katusel seisis helikopter. 

«Kusagil siin,» ütles ta. 

Fokin ja Tanja sukeldusid otsekohe seinaäärsesse musta varju. Liu ja Komov vaatasid 
ootusrikka pilguga ülalt alla Mboga poole. Mboga mõtiskles. 

«Mitte midagi siin ei ole!» ütles Fokin pahaselt. ' 

«Mida ma siis nägin? .. . Mida ma siis nägin? ... » pomises Mboga. «Mis asja ma nägin?» 
Ärritatud Fokin puges seina äärest välja. Helikopteri tiivikulabade must vari libises üle ta näo. 
«Aa!» ütles Mboga valju häälega. «Kummaline vari!» 

Ta viskas karabiini käest, võttis hoogu ja hüppas katusele. 

«Palun väga!» ütles ta ülalt. 

Helikopteri kere taga seisid nagu kaupluse vitriinis korralikult laotud asjad. Seal oli võikast, 
pakk indeksiga E-9, paar saapaid, plastmasskarbis tasku-mikro-elektromeeter, neli 
neutroniakumulaatorit, tükk tardunud klaasplasti ja mustad prillid. 

«Näe, saapad on ka siin,» imestas Tanja. «Ja prillid. Ma pillasin need eile jõkke ... » 
«Jaa-a-a... » ütles Fokin ja vaatas areldi ringi. 

Komov just nagu ärkas. 

«Liu!» ütles ta rutates. «Mul on otsekohe vaja «Päevalillega» ühendusse astuda. Fokin, Tanja, 
fotografeerige see näitus! Poole tunni pärast tulen tagasi.» 

Ta hüppas katuselt maha ja hakkas algul kiiresti käies, siis joostes mööda tänavat baasi poole 
minema. Liu järgnes talle sõnatult. 


«Mis see siis on?!» hüüatas Fokin. 

Mboga laskus kükakile, võttis välja väikese piibu, süütas selle ruttamata ja ütles: 

«Need on inimesed, Borja. Asju võivad varastada ka loomad, aga ainult inimesed võivad 
varastatud asju tagasi tuua.» 

Fokin taandus ja istus helikopteri rattale. 

Tagasi pöördus Komov üksi. Ta oli väga erutatud ja andis kõrge metalse häälega käsu laager 
viivitamatult likvideerida. Fokin valmistus teda küsimustega ründama ja seletust nõudma. Siis 
tsiteeris Komov samasuguse metalse häälega: 

«Astroplaani «Päevalill» kapteni käsk. Kolme tunni jooksul likvideerida sünoptika 
baaslaboratoorium ja arheoloogide laager, demobiliseerida kõik küberneetilised süsteemid ja 
kõigil, kaasa arvatud atmosfäärifüüsik Liu, pöörduda tagasi «Päevalille» pardale.» 

Fokin oli nii imestunud, et ei hakanud vastu vaidlema ja asus erakordse agarusega tööle. 
Kahe tunni jooksul tegi helikopter kaheksa lendu, transpordiküberid aga tallasid baasi ja raketi 
vahel rohtu laia tee. Baasist jäid järele ainult tühjad hooned. Kõik kolm küberneetiliste 
ehitusrobotite süsteemi aeti laoruumi ja deprogrammeertti täielikult. 

Kell kuus hommikul kohaliku aja järgi, kui idataevas lõi kumama roheline koit, kogunesid 
kurnatud inimesed raketi juurde, ja siin lõpuks Fokin plahvatas. 

«No hea küll,» alustas ta pahaendelise kähiseva sosinaga, «sina, Gennadi, andsid meile käske 
ja mina täitsin neid ausalt. Aga, tont võtaks, ma tahan lõppude lõpuks teada, miks me siit ära 
läheme! Kuidas!» röögatas ta äkki falsetiga, tehes käega maalilise žesti. (Kõik võpa-tasid ja 
Mboga pillas piibu hammaste vahelt.) «Kuidas! Kolm sajandit otsida Vendi Mõistuses ja hä- 
äbiväär-selt põgeneda, niipea kui ollakse need avastanud? Inimkonna parimad pead ... » 
«Boriss, Boriss ...» Tanja vangutas etteheitvalt pead. 

«Mitte midagi ei saa aru!» ütles Fokin kähiseva sosinaga. 

«Kas te arvate, Boriss, et me oleme suutelised esindama inimkonna parimaid päid?» küsis 
Mboga. 

Komov pomises süngelt: 

«Kui palju me siin pahandust tegime! Põletasime terve põllu, tallasime vilja maha, 
tulistasime... Ja baasi ümbruses ... » Ta lõi käega. 

«Aga kes võis siis teada?» ütles Liu süüdlaslikult. 

«Jah,» lausus Mboga, «me tegime palju vigu. Aga ma loodan, et nad said meist aru. Nad on 
selleks küllalt tsiviliseeritud.» 

«No mis tsivilisatsioon see on!» hüüatas Fokin. «Kus on masinad? Kus on tööriistad? 
Lõppude lõpuks, kus on linnad?» 

«Oh, ole vait, Boriss!» ütles Komov. «Masinad. .. linnad! ... Tee vähemalt nüüdki silmad 
lahti. Kas meie oskame lindudena lennata? Kas meil on mett andvaid monstrumeid, kelle 
elusalt kehalt on peale selle võimalik võtta liha? Kas meil ammu hävitati viimane sääsk? 
Masinad... » 

«Bioloogiline tsivilisatsioon,» ütles Mboga. 

«Kuidas?» küsis Fokin. 

«Bioloogiline tsivilisatsioon. Mitte tehniline, vaid bioloogiline. Selektsioon, geneetika, 
dresseerimine. Kes teab, missuguseid jõude nad on alistanud. Ja kes ütleb, kelle tsivilisatsioon 
on kõrgem.» 

«Kujuta ette, Borka,» ütles Tanja, «dresseeritud bakterid!» 

Fokin keerutas ägedalt vurru. 

«Ja ära läheme siit sellepärast,» ütles Komov, «et mitte kellelgi meist ei ole õigust võtta enese 
peale esimese kontakti vastutust.» 


Oh kui kahju on siit ära minna! mõtles ta. Hirmus kahju. Ma ei taha ära minna. Tahan nad 
üles otsida. Kõnelda nendega, vaadata, missugused nad on. Terve inimkond! Mitte 
mingisugused ajudeta sisalikud, mitte mingisugused molluskid, vaid inimkond. Terve maailm, 
terve ajalugu.. . Aga kas teil on olnud sõdu ja revolutsioone? Ja kumb oli teil enne — kas aur 
või elekter? Mis on teie elu mõte? Mitut keelt kõneldakse Leonidal? Kas teilt võib midagi 
lugemiseks saada? Esimesed sammud inimkondade võrdleva ajaloo uurimise alal. . . Kuid 
tuleb ära minna. Ai-ai-ai, kuidas ei tahaks minna! ... Aga Maal tegutseb juba viiskümmend 
aastat Kontakti-komisjon. Viiskümmend aastat uuritakse kalade ja sipelgate võrdlevat 
psühholoogiat ning vaieldakse selle 

üle, missuguses keeles öelda esimesed sõnad! Ainult et nüüd ei saa komisjoni üle enam 
naerda. Ilmselt tuleb tal palehigis tööd teha. Huvitav, kas keegi komisjoni liikmetest on ette 
näinud bioloogilise tsivilisatsiooni olemasolu võimalust? Tõenäoliselt. Mida nad seal kõike 
ette ei ole näinud. Õnneseened! Mboga ütles: 

«Kui hämmastavalt terava pilguga inimene on siiski Gorbovski! Ta ilmselt aimas midagi.» 
«Jah,» ütles Tanja. «Hirmus mõelda, mida Borka siin oleks korda saatnud, kui meil oleksid 
olnud relvad!» 

«Miks just tingimata mina?» pahandas Fokin. «Aga sina? Kes käis elektripussiga suplemas?» 
«Ühed head oleme kõik,» ütles Liu ohates. 

Komov vaatas kella. 

«Start on kahekümne minuti pärast,» teatas ta. «Palun kohtadele.» 

Mboga viivitas kessoonis ja vaatas tagasi. Valge täht EN 23 oli juba tõusnud Leonida 
roheliste tasandike kohale. Lõhnas niiske rohu, sooja mulla ja värske mee järele. Kaugete 
küngaste kohal rippusid liikumatult valged hatused pilved. 

«Jah,» ütles Mboga, «erakordselt heakorrastatud planeet. Kas loodus oleks suuteline niisugust 
looma?» 


VIIES PEATÜKK MISSUGUSTEKS TE SAATE 


MISSUGUSTEKS TE SAATE 


Ookean oli nagu peegel. Rannaäärsete kivide ümber oli vesi nii rahulik, et tavaliselt õõtsuvad 
tumerohelised vetikaväädid rippusid sügavuses liikumatult. 

Kondratjev juhtis submariini lahte, otse kalda äärde, ja ütles: 

«Jõudsime kohale.» 

Reisijad liigutasid ennast. 

«Kus on mu filmiaparaat?» küsis Zenja Slavin. 

«Mina laman sellel,» vastas Gorbovski nõrga häälega. «Mul on väga ebamugav. Kas võib 
välja ronida?» 

Kondratjev tõukas luugi lahti ja kõik nägid selget helesinist taevast. Gorbovski väljus 
esimesena. Ta astus kividel mõned ebakindlad sammud, peatus ja liigutas saapaninaga kuiva 
rannarägu. 

«Kui hea siin on!» hüüatas ta. «Kui pehme! Kas võib pikali heita?» 

«Võib,» ütles Zenja. 

Ka tema ronis luugist välja ja ringutas magusasti. Gorbovski heitis otsekohe pikali. 
Kondratjev laskis ankru vette. 

«Mina isiklikult ei soovita rägul lamada. Seal on alati musttuhat liivakirpu,» ütles ta. 


Zenja seisis ebaloomulikus poosis ja suristas filmi-aparaati. Ta filmis submariinide lüli 
komandöri vastutusrikkalt operatsioonilt tagasipöördumise silmapilgul. 

«Tee nägu,» käsutas ta rangelt. 

Kondratjev tegi näo. 

«No küll sa ikka oled!» solvus Zenja ja langetas aparaadi. 

«Ma ei saanud nende kirpude suhtes päris hästi aru,» tõstis Gorbovski häält. «Mida nad 
teevad, Sergei Ivanovitš, kas hüppavad? Või võivad hammustada?» 

«Võivad ka hammustada,» vastas Kondratjev. «Jäta mind ometi rahule, Jevgeni! Kui baasi 
tagasi jõuame, siis võid filmida, nii et sul silme ees mustaks läheb. Korja rägu ja süüta lõke.» 
Ta puges luugist sisse ja võttis ämbri. Zenja laskus kükakile ja hakkas kahe sõrmega 
põlglikult rägus tuhnima, otsides suuremaid pilpaid. Gorbovski jälgis huviga tema 
manipulatsioone. 

«Ja siiski, Sergei Ivanovitš, ei saanud ma kirpude suhtes kõigest aru.» 

«Nad purevad naha läbi,» seletas Kondratjev, loputades ämbrit tehnilise piiritusega. 

«Jah,» ütles Gorbovski ja pöördus seljale. «See on küll hirmus.» 

Kondratjev võttis ämbrisse submariini tagavaradest magedat vett ja hüppas kaldale. Vaikides 
kogus ta osavasti rägu, süütas lõkke, riputas ämbri lõkke kohale ning tõi oma põhjatutest 
taskutest välja õngenööri, konksu ja söödakarbi. Zenja tuli peotäie pilbastega. 

«Valva lõket,» käsutas Kondratjev. «Mina püüan ahvenaid. See läheb kähku.» 

Ta jõudis kivilt kivile hüpates suure sammaldunud kaljuni, mis seisis vees kahekümne sammu 
kaugusel kaldast, askeldas kaljul veidi aega ja tardus paigale. Hommik oli vaikne, silmapiiri 
tagant väljunud päike paistis otse lahekesse ja pimestas silmi. Zenja istus türklase viisi lõkke 
äärde ja hakkas sellesse pilpaid laduma. 

«Imestamisväärne olend on inimene!» ütles äkki Gorbovski. «Jälgige tema ajalugu viimase 
kümne tuhande aasta jooksul. Missuguse tohutu arengu on läbi teinud näiteks tootmissektor! 
Kui suurel määral on avardunud uurimistöö valdkonnad! Ja iga aastaga tuleb juurde üha uusi 
valdkondi, uusi elukutseid. Hiljuti näiteks tutvusin ma ühe seltsimehega. Ta õpetab lapsi 
käima. Väga suur spetsialist. Ja ta jutustas mulle, et sel alal on juba olemas väga keerukas 
teooria... » 

«Mis ta nimi on?» küsis Zenja kähku ja tõmbas välja diktofoni. 

«Ta nimi on ... Jelena Ivanovna. Perekonnanime ma ei tea. Aga ma ei räägi sellest. Ma tahan 
öelda, et teadused ja tootmisviisid arenevad kogu aeg, aga meelelahutused, puhkeaja veetmise 
viisid on jäänud samasugusteks, nagu nad olid vanas Roomas. Kui ma tüdinen olemast 
astronaut, siis võin hakata bioloogiks, ehitajaks, agronoomiks ... või veel kellekski. Aga kui 
ma, ütleme, tüdinen lamamisest, mis mul siis veel jääb teha? Vaadata filme, lugeda, kuulata 
muusikat või vaadata, kuidas teised jooksevad. Staadionidel. Ja kõik! Ja nii on olnud alati — 
vaatepildid ja mängud. Kui lühemalt öelda, siis taanduvad kõik meie meelelahutused 
lõppkokkuvõttes ainult mõningatele meeleelundi-tele rahulduse pakkumiseks. Pange tähele, 
isegi mitte kõigile meeleelunditele. Keegi näiteks ei ole veel välja mõtelnud, kuidas meelt 
lahutada kompimis- ja haist-miselunditele rahulduse pakkumise teel.» 

«Või veel,» ütles Zenja. «Rahvalikud vaatepildid ja rahvalikud kompimispildid. Ja rahvalikud 
haistmispildid.» 

Gorbovski kihistas tasakesi naeru. 

«Just nimelt,» ütles ta. «Haistmispildid. Aga see tuleb, Jevgeni Markovitš! Kunagi tingimata 
tuleb!» 

«See on ju ka seaduspärane, Leonid Andrejevitš. Loodusseadused on nähtavasti niisugused, et 
inimene ei taotle lõppkokkuvõttes mitte niivõrd aistinguid endid, kuivõrd nende aistingute 


ümbertöötamist, ega püüa rahuldust pakkuda mitte niivõrd elementaarsetele meeleelunditele, 
kuivõrd oma peamisele aistinguid vastuvõtvale elundile — ajule.» 

Zenja valis rägust välja veel mõned pilpad ja viskas need lõkkesse. 

«Nagu isa mulle rääkis, ennustas tema ajal keegi, et külluse tingimustes inimkond 
degenereerub. Kõike teevad siis masinad, leiba ja võid ei ole tarvis teenida ja inimesed 
hakkavad logelema. Inimkond täis päeva-vargaid. Aga asi ju on just selles, et töötada on palju 
huvitavam kui puhata. Päevavaras on lihtsalt igav olla.» 

«Mina tundsin ühte päevavarast,» ütles Gorbovski 

tõsiselt. «Aga ta ei meeldinud põrmugi tütarlastele ja lihtsalt suri loodusliku valiku teel välja. 
Ja siiski arvan ma, et meelelahutuste ajalugu ei ole veel lõpule jõudnud. Ma pean silmas 
meelelahutusi selle sõna vanaaegses tähenduses. Ja mingisugused haistmis-pildid tulevad 
tingimata. Ma kujutan hästi ette... » 

«Istuvad nelikümmend tuhat inimest,» ütles Zenja, «ja kõik nuusutavad nagu üks mees. 
Sümfoonia «Roosid tomatikastmes». Ja tohutute ninadega kriitikud kirjutavad: «Kolmandas 
osas lõikub kahe roosilehe õrna aroomi sekka meeldejääva dissonantsina värske sibula 
mažoorne hõng .. .»» 

«... Hiiglasuures saalis suutsid ainult vähesed pisaratest hoiduda... » 

Kui Kondratjev värskete kalade kimbuga tagasi tuli, hirnusid astronaut ja kirjanik hääbuva 
lõkke ääres enesega rahulolevalt. 

«Mis teile nii pähe hakkas?» päris Kondratjev uudishimulikult. 

«Rõõmustame elu üle, Serjoža,» vastas Zenja. «Kaunista ka sina oma elu lõbusa naljaga.» 
«Seda võib,» ütles Kondratjev. «Mina-hakkan praegu kalu puhastama, aga sina korjad 
sisikonnad kokku ja matad nad sinna selle kivi alla. Ma matan nad alati sinna.» 

«Sümfoonia «Hauakivi»,» ütles Gorbovski. «Esimene osa: allegro non troppo.» 

Zenja nägu venis pikaks ja ta jäi vaikides saatuslikku kivi silmitsema. Kondratjev võttis lesta, 
viskas selle lamedale kivile ja tõmbas välja noa. Gorbovski jälgis vaimustusega iga tema 
liigutust. Kondratjev eraldas üheainsa viltuse lõikega lesta pea kehast, surus käe osavasti naha 
alla ja tõmbas ühe silmapilguga terve lesta nahast välja nagu kindast. Naha ja väljalangenud 
sisikonna viskas ta Zenja ette. 

«Leonid Andrejevitš!» ütles ta. «Palun tooge soola!» 

Gorbovski tõusis sõnatult ja ronis submariini. Kond-ratjev lõpetas kiiresti lestade puhastamise 
ja võttis käsile ahvenad. Sisikondade kuhi Zenja ees kasvas. 

«Aga kus on sool?» hüüdis Gorbovski luugist. 

«Toiduainete kastis,» vastas Kondratjev. «Paremat kätt.» 

«Kas ta ära ei sõida?» küsis Gorbovski murelikult. 

«Kes?» 

«Submariin. Siin paremat kätt on juhtimispult.» «Puldist paremal pool on kast,» ütles 
Kondratjev. Oli kuulda, kuidas Gorbovski kabiinis tuhnis. «Leidsin!» kuulutas ta rõõmsalt. 
«Kas toon kõik? Siin on umbes viis kilo... » Kondratjev tõstis pea: 

«Kuidas viis kilo? Seal peab olema väike pakike.» 

Pärast minutilist vaheaega teatas Gorbovski: 

«Jah, tõepoolest. Otsekohe toon.» 

Ta ronis luugist välja, hoides ettesirutatud käes soolapakki. Käsi oli jahune. Ta asetas paki 
Kondrat-jevi kõrvale, oigas «Oo maailma entroopia!...» ja valmistus uuesti pikali heitma, kuid 
samal hetkel ütles Kondratjev: 

«Ja nüüd, Leonid Andrejevitš, palun tooge veel loorberilehti.» 

«Milleks?» küsis Gorbovski väga imestunult. «Kas kolm täiskasvanud inimest siis tõesti ei 
saa läbi ilma loorberilehtedeta? » 


«Pole midagi parata,» ütles Kondratjev. «Ma lubasin teile, Leonid Andrejevitš, et te puhkate 
täna hästi, ja seda te teete. Minge loorberilehtede järele... » 

Gorbovski läks loorberilehtede järele, siis pipra ja supijuurte järele ning lõpuks — eraldi — 
leiva järele. Koos leivaga tõi ta protesti märgiks raske hapniku-ballooni ja ütles salvavalt: 
«Ma tõin selle ka ühtlasi kaasa. Igaks juhuks, kui peaks tarvis olema... » 

«Ei ole tarvis,» ütles Kondratjev. «Suur tänu. Viige tagasi.» 

Gorbovski tiris kirudes ballooni tagasi submariini. Uuesti lõkke juurde jõudes ei teinud ta 
enam katset pikali heita. Ta seisis Kondratjevi kõrval ja vaatas, kuidas see uhhaad keetis. 
Euroopa Informatsiooni-keskuse korrespondent kandis süngelt kalasisikondi kahe pilpa vahel 
hauakivi juurde. 

Uhhaa kees. Sellest tõusis uimastavat aroomi, mida vürtsitas kerge suitsulõhn. Kondratjev 
võttis lusika, proovis vedelikku ja jäi mõttesse. 

«Noh, kuidas on?» küsis Gorbovski. 

«Veel veidike soola,» vastas Kondratjev. «Ja vist pipart. Ah?» 

«Vist küll,» ütles Gorbovski ja neelas sülge. 

«Jah,» ütles Kondratjev otsustavalt. «Soola ja pipart.» 

Zenja lõpetas kalajäätmete tassimise, veeretas kivi nende peale ja läks käsi pesema. Vesi oli 
soe ja läbipaistev. Oli näha, kuidas vetikate vahel ujusid siia-sinna väikesed hallikasrohelised 
kalad. Zenja istus kivile ja jäi vaatama. Lahe taga kõrgus läikiva seinana ookean. Silmapiiri 
kohal rippusid liikumatult naabersaare sinised tipud. Kõik oli sinine, läikiv ja liikumatu, ainult 
lahe kivide kohal hõljusid hääletult suured must-valged linnud. Veest tõusis värsket soolakat 
hõngu. 

«Suurepärane planeet on Maa!» ütles Zenja kuuldavalt. 

«Valmis!» kuulutas Kondratjev. «Istuge uhhaad sööma. Leonid Andrejevitš, palun tooge 
taldrikud!» 

«Hea küll,» ütles Gorbovski. «Siis ma toon juba ühtlasi lusikad ka.» 

Nad võtsid aurava ämbri ümber istet ja Kondratjev tõstis uhhaad taldrikutele. Mõnda aega 
söödi vaikides. Siis ütles Gorbovski: 

«Mulle maitseb hirmsasti uhhaa. Ja nii harva saab seda süüa!» 

«Uhhaad on veel pool ämbrit,» teatas Kondratjev. «Ah, Sergei Ivanovitš,» ütles 
Gorbovski ohates, «kaheks aastaks ette ei ole võimalik süüa!» 

«Leonidal te küll uhhaad ei saa,» ütles Kondratjev. Gorbovski ohkas jälle. 

«Võib-olla tõesti ei saa. Kuigi Leonida ei ole muidugi Pandora ja mõningat uhhaalootust on. 
Kui ainult komisjon lubab kalu püüda.» 

«Aga miks siis mitte?» 

«Komisjonis on sapised ja kalgid inimesed. Nad keelavad mul arvatavasti isegi lamamise. 
Nad nõuavad, et kogu minu tegevus vastaks selle planeedi aborigeenide huvidele. Aga kust 
mina tean, mis huvid neil on?» 

«Te olete fantastiline viripill, Leonid Andrejevitš,» ütles Zenja. «Ma arvan, et teie osavõtt 
Kontaktikomis-joni tööst on hirmus eksitus. Kujuta ette, Sergei: Leo- 

nid Andrejevitš kogu oma puuduste lõhnava buketiga esindab inimkonda teise maailma 
tsivilisatsiooni ees.» 

«Aga miks siis mitte?» ütles Kondratjev mõtlikult. «Mina pean Leonid Andrejevitšist väga 
lugu.» 

«Ja mina pean temast ka lugu,» ütles Gorbovski. 

«Mina pean temast samuti lugu,» ütles Ženja. «Kui ta ainult ei rikuks Leonida kodanike 
esimest muljet.» 


«Esimene mulje on juba rikutud,» märkis Gorbovski. «Muuseas osalt ka minu süü läbi. Aga 
asi ei ole selles. Te ärge muretsege minu pärast, Jevgeni Markovitš. Heakorrastatud planeedil 
olen ma tasa nagu hiir.» 

«Aga sellest on vähe! Sergei, kas sa lugesid nende küsimuste nimekirja, mida kavatsetakse 
esitada esimesel kohtumisel?» 

«Lugesin.» 

«Sealt puudub üks küsimus.» 

Gorbovski vaatas huviga Ženja poole. 

«Missugune?» päris Kondratjev. 

«Kõige esimene: «Kas võib pikali heita?»» 

Kondratjev turtsatajs uhhaalusikasse. Gorbovski vaatas Zenjale laitvalt otsa. 

«Ah, Jevgeni Markovitš,» ütles ta, «kas siis niisuguste asjadega võib nalja teha? Teie ainult 
naerate, aga minul on hirm. Ma kardan väga millegagi eksida ja meie järglastele kahju teha.» 
«Jah, eksida ei maksa.» 

«Ei tohi! Ei tohi, Jevgeni Markovitš! Sest järglased ju usuvad meisse!» 

Kondratjev katkestas söömise ja vaatas Gorbovski poole. 

«Kõigi järglaste eest ma ei saa muidugi vastutada,» jätkas Gorbovski rahulikult, «aga Pjotr 
Petrovitš väljendas meie viimasel kohtumisel küll päris selgesti oma usku meisse.» 

«Ja kelle järglane see Pjotr Petrovitš siis on?» küsis Kondratjev. 

«Seda ma ei tea teile täpselt öelda. Selge on ainult see, et ta on kellegi Pjotri vahetu järglane. 
Sellest ei juhtunud meil juttu olema. Lõppude lõpuks ei ole see ka eriti tähtis, ega ju?» 

«Aga millest te siis temaga kõnelesite?» tundis Ženja huvi. 

Gorbovski asetas tühja taldriku enda kõrvale kivile, pühkis taskurätiga suud ja ütles: 

«Kui see teid huvitab, siis ma võin jutustada. Lugu ei ole üldiselt pikk.» 

«Võib-olla ehk peseme enne nõud puhtaks?» pani Kondratjev ette. 

«Ei. Sellega ma ei ole nõus. Enne tuleb veidi lamada. Eks ole õige, Jevgeni Markovjtš?» 
«Muidugi õige!» hüüatas Ženja, pani samuti taldriku kõrvale ja heitis küljeli. «Jutustage, 
Leonid Andrejevitš!» 

Ja Gorbovski hakkas jutustama. 

«Me lendasime «Tarielil» tähele EN 6 — kerge ja igav teekond —, pardal oli meil Percy 
Dickson ja seitsekümmend tonni maitsvat toitu sealsete astronoomide jaoks, ja äkki plahvatas 
meil plasmarikasti. Kes teab, mispärast ta plahvatas, niisuguseid asju juhtub mõnikord isegi 
praegu. Me olime lähimast baasist kahe parseki kaugusel ja hakkasime tasapisi tegema 
ettevalmistusi teise maailma siirdumiseks, sest ilma plasmarikastita ei saa millestki muust 
enam juttu olla. Meie olukorras, nagu igasuguses muuski olukorras, oli kaks võimalust: kas 
avada otsekohe luugid, või süüa algul ära seitsekümmend tonni astronoomilisi produkte ja 
pärast seda ikkagi avada luugid. Me Walken-steiniga läksime ühiskajutisse Percy Dicksoni 
juurde ja hakkasime valima. Percy Dicksonil oli kõige kergem — tal oli pea lõhki ja ta ei 
teadnud veel midagi. Üsna varsti jõudsime Walkensteiniga järeldusele, et rutata pole kuhugi. 
See oli kõige grandioossem ülesanne, mille me olime enesele kunagi seadnud: kahekesi 
hävitada seitsekümmend tonni toiduaineid. Dick-sonilt ei olnud abi loota. Kolmkümmend 
aastat oli igatahes võimalik läbi ajada ja pärast seda võisime ju ka luugid avada. Vee ja 
hapniku regeneratsiooni süs-toemid olid ..meil täiesti korras, me liikusime kiirusega kakssada 
viiskümmend tuhat kilomeetrit sekundis ja lisaks teisele maailmale võisime veel näha 
mitmesuguseid tundmatuid maailmu. 

Ma tahaksin, ette olukorda selgesti ette kujutak- 

site: lähima asustatud punktini kaks parsekit, ümberringi lootusetu tühjus, pardal kaks elavat 
ja üks pool-surnu — pange tähele, täpselt kolm inimest, seda räägin teile kui komandör. Siis 
aga avanes uks ja ühis-kajutisse astus neljas. Me ei osanud alguses isegi imestada. 


Walkenstein küsis õige ebasõbralikult: «Mida teie siit otsite?» Siis äkki taipasime, hüppasime 
püsti ja jäime teda üksisilmi vahtima. Ja tema vaatas meid. Täiesti tavaline inimene, pean teile 
ütlema. Keskmist kasvu, kõhnavõitu, meeldiva näoga ja mitte niisugune karvane, nagu näiteks 
meie Dickson. Ainult silmad olid erilised; lõbusad ja head, just nagu lastearstil. Ja veel — ta 
oli rõivastatud nagu astronaut teekonnal, kuid pluus oli nööbitud paremalt vasakule. Nõnda 
nööbivad oma rõivaid naised ja kuulduste järgi ka vanakurat. Selle üle imestasin ma 
millegipärast kõige rohkem. Nii me siis silmitsesime üksteist, aga kui ma korraks silmi 
pilgutasin ja uuesti vaatasin, oli tal pluus juba õigesti nööbitud. Ma vajusin istukile. 
«Tervist,» ütles tundmatu. «Minu nimi on Pjotr Petrovitš. Teie nimesid ma juba tean, 
sellepärast me ei hakka aega raiskama, vaid vaatame, mis on doktor Percy Dicksoniga.» Ta 
tõukas Walkensteini võrdlemisi ebaviisakalt kõrvale ja istus Dicksoni juurde. «Vabandage,» 
ütlesin mina, «kas te olete arst?» — «Jah,» vastas tema. «Veidike.» Ja hakkas sidet Dicksoni 
pea ümbert ära rebima. Teate, niimoodi naljatades ja mängides, nagu laps rebib paberit 
kompveki ümbert. Mul jooksis külmavärin üle selja. Vaatasin Walkensteini poole — Mark oli 
näost kahvatu ja ainult avas ja sulges suud. Pjotr Petrovitš võttis sel ajal sideme ära ja 
paljastas haava. Peab ütlema, et haav oli hirmus, aga Pjotr Petrovitš ei teinud sellest väljagi. 
Ta ajas sõrmed laiali ja hakkas Dicksoni kolpa masseerima. Ja kujutage ette: haav kasvas 
kinni! Otse meie silma all. Mitte märkigi ei jäänud järele. Dickson pöördus paremale küljele 
ja nakkas norskama, nagu ei oleks midagi juhtunud. 

«Nii,» ütles Pjotr Petrovitš. «Nüüd las magab ennast välja. Meie läheme vahepeal ja vaatame, 
kuidas teil masinaruumis lood on.» Ja ta viis meid masinaruumi. Me järgnesime talle nagu 
lambad, ainult et erinevalt 

lammastest me isegi ei määginud. Te võite kujutleda, et meil lihtsalt ei olnud sõnu. Me ei 
olnud niisuguseks kohtumiseks sõnu ette valmistanud. Pjotr Petrovitš avas reaktori luugi ja 
ronis otse rikastuskambrisse. Walkenstein ainult ahhetas, mina karjusin: «Ettevaatust! 
Kiirgus! Surmav kiirgus!» Tema vaatas mõtlikult meie poole ja ütles siis: «Ah jaa, õigus. 
Teie, Leonid Andrejevitš ja Mark Jefremovitš, minge otse juhtimiskeskusse, ma tulen kohe 
järele.» Ja sulges enda järel luugi. Meie Margiga läksime juhtimis-keskusse ja hakkasime 
teineteist näpistama. Näpistasime vaikides, tugevasti, põrgulikult valusasti. Aga kumbki meist 
ei ärganud. Umbes kahe minuti pärast lülitusid sisse kõik indikaatorid ja rikasti pult näitas 
valmisolekut number üks. Siis jättis Mark näpista-mise ja ütles nõrga häälega: «Leonid 
Andrejevitš, kas te mäletate, kuidas tuleb paha vaimu vastu risti ette lüüa?» Vaevalt oli ta seda 
öelnud, kui sisse astus Pjotr Petrovitš. «Noh,» ütles ta, «on teil aga astro-plaan, Leonid 
Andrejevitš! Sulaselge puusärk! Kummardan teie julguse ees, seltsimehed.» Siis palus ta meid 
istet võtta ja küsimusi esitada. 

Mina hakkasin hoolega mõtlema, et võimalikult tarka küsimust esitada, aga Mark, äärmiselt 
praktiline inimene, küsis: «Kus me praegu oleme?» Pjotr Petrovitš naeratas nukralt ja samal 
silmapilgul muutusid juhtimiskeskuse seinad läbipaistvateks. «Vaadake,» ütles Pjotr Petrovitš 
ja näitas sõrmega. «Seal on meie Maa. Neli ja pool parsekit. Ja seal on EN 6, nagu teie seda 
nimetate. Muutke kurssi kuue kümnendiku sekundi võrra ja deritriniteerige. Või soovite, et 
viin teid otse EN 6 juurde?» Endast lugupidav Mark vastas: «Aitäh, ärge nähke vaeva, nüüd 
tuleme juba ise toime... » Ta haaras härjal otse sarvist kinni ja asus laeva orienteerima. Mina 
otsisin sel ajal aina küsimust ja kogu aeg ronisid mulle pähe mingisugused «ilmad tähtede- 
tagnstes sfäärides». Pjotr Petrovitš puhkes naerma ja ütles: «No hea küll, te olete praegu liiga 
erutatud, et küsimusi esitada, aga minul on juba aeg minna. Mind oodatakse nendessamades 
tähtedetagustes sfäärides. Parem ma seletan teile ise lühidalt kõike. Mina olen teie kauge 
järglane. Meile, järglastele, meeldib mõnikord 

väga külastada teid, esivanemaid. Vaadata, kuidas teil asjad arenevad, ja näidata teile, 
missugusteks te saate. Esivanemaid huvitab alati see, missugusteks nad saavad, ja järglasi see, 
kuidas nad on niisugusteks saanud. Tõsi küll, ma ütlen teile otse, et niisuguseid ekskursioone 
ei peeta meil soovitavaks. Teiega, esivanematega, tuleb ettevaatlik olla. Võib niisugust putru 
keeta, et kogu ajalugu pöördub pea peale. Teie asjadesse vahelesegamisest on aga mõnikord 
väga raske hoiduda. Niimoodi vahele segada, nagu näiteks mina seda praegu tegin, võib veel 
kuidagi. Aga võtame näiteks ühe mu sõbra. Ta sattus Kurski lahingusse ja hakkas seal 
tankirünnakut tagasi lööma. Ise hukkus ja puid murdis maha — hirmus mõelda. Tõsi küll, 
rünnakut ei löönud tema üksi tagasi, nii et kõik möödus märkamatult. Või teine sõber. See 
kippus vägisi Tšingis-khaani vägesid hävitama. Suure vaevaga saadi tagasi hoida. Noh, ja 
ongi õieti kõik. Aga nüüd ma lähen, minu pärast tuntakse arvatavasti juba muret.» 

Siis röögatasin mina: «Pidage, üks küsimus! Tähendab, te suudate nüüd juba kõike?» Ta 
vaatas mulle üleoleva lahkusega otsa ja ütles: «Minge ikka, Leonid Andrejevitš! Üht-teist me 
muidugi suudame, aga tööd jätkub üldiselt veel miljoniteks sajanditeks. Hiljaaegu näiteks 
püüdsime kustutada üht viletsat galaktika-kest, aga lõpuks olime sunnitud taanduma. Nõrga- 
võitu oleme veel. Aga teie, seltsimehed, olete õigel teel. Te meeldite meile. Ja me usume 
teisse. Pidage ainult meeles, et kui teie saate niisugusteks, nagu kavatsete, siis saame ka meie 
niisugusteks, nagu oleme. Ja järelikult niisugusteks, nagu saate teie.» Ta viipas käega ja 
lahkus otse läbi seina. Niisugune lugu oli.» 

Gorbovski tõusis küünarnukkidele ja vaatas kuulajate poole. Kondratjev magas päikesepaistel. 
Zenja lamas selili ja vaatas mõtlikult helesinisesse taevasse. 

«Jah, päris huvitav muinasjutt,» ütles ta aeglaselt. «Tuleviku jaoks tõuseme unest. Tuleviku 
jaoks uuendame katteid. Tuleviku jaoks pingutame mõtet. Tuleviku jaoks kogume jõudu... Me 
kuuleme tulestiihia samme, kuid oleme juba valmis juhtima leegilaineid. » 

Gorbovski kuulas tsitaadi lõpuni ja ütles: 

«See ei ole muinasjutt, Jevgeni Markovitš. See on sündinud lugu. Kas te ei usu?» 

«Ei,» ütles Zenja. 

«Küsige Walkensteinilt. Ja vaadake Dicksonit. Kas tal on arm peas? Tal ei ole armi peas. 
Minu arust väga veenev.» 

Ta vaikis veidi aega ja lisas: 

«Ja kuidas me teie arvates üldse oleksime sealt pääsenud, kui meil plasmarikasti plahvatas?» 
«Kallis Leonid Andrejevitš,» ütles Zenja, «mina tahaksin ka väga kohtuda meie 
järeltulijatega. Kui ainult mõtelda, missuguse tee on inimene läbi käinud ja kui palju tal on 
veel jäänud minna! Teate, Leonid Andrejevitš, mind on alati vapustanud Lenini idee 
ühiskonna arenemisest mööda spiraali. Ürgaegsest kommunismist, kehalise ja vaimse 
kerjuslikkuse kommunismist läbi nälja, vere, sõdade ja pöörase ebaõigluse kuni loendamatute 
materiaalsete ja vaimsete hüvede kommunismini. Inimene alustas kommunismist ja pöördus 
kommunisni juurde tagasi, ja selle tagasipöördumisega algab spiraali uus keerd — niisugune, 
et kui sellele mõtelda, siis hakkab pea ringi käima. Hoopis-hoopis teistsugune keerd, mitte 
sarnane sellega, mille me oleme läbi käinud. Ja meid ajendab sellel uuel keerul hoopis uus 
vastuolu: vastuolu looduse saladuste lõpmatuse ja meil igal antud momendil olemas olevate 
võimaluste lõplikkuse vahel. Ja see tõotab tulevikus miljoneid sajandeid ülihuvitavat elu.» 
Gorbovski vaikis. Kondratjev avas äkki silmad, ringutas magusasti ja tõusis istukile. 
«Filosoofid,» ütles ta. «Aristotelesed. Peseme kähku nõud puhtaks, supleme ja kihutame 
Kuldsesse Grotti. Midagi niisugust ei ole te, poisid, veel näinud.» 


Raske on olla jumal 


«Need olid päevad, mil ma mõistsin, mis tähendab kannatada; mis tähendab häbi tunda; mis 
tähendab meelt heita.» 

Pierre = Abelard 

«Pean teid hoiatama ühe asja suhtes. Ülesannet täites olete relvastatud oma autoriteedi 
huvides. Kuid relva kasutada ei ole teil mingil tingimusel lubatud. Ei mingil tingimusel. Kas 
saite minust aru?» 

Ernest = Hemingway 


PROLOOG 


Anka arbaleti pära oli voolitud mustast plastmassist, vibu oli kroomterasest ja seda sai pingule 
tõmmata hääletult libiseva hoova üheainsa liigutusega. Anton ei tunnistanud uuendusi: temal 
oli vana kena sõjariist marssal Totsi, kuningas Pits Esimese stiilis, tumedate vaskliistudega 
servadel ja väikese rattaga, mille peale keerdus härjakõõlustest nöör. Paska aga võttis hoopis 
pneumaatilise karabiini. Tema pidas arbalette inimsoo lapsepõlveks, sest oli laisk ja 
meistermehena saamatu. 

Nad randusid põhjakaldal, kus kollasest liivajärsakust paistsid mastimändide jändrikud juured. 
Anka laskis tüüriaeru lahti ja vaatas tagasi. Päike oli juba tõusnud metsa kohale, maailm oli 
sinine, roheline ja kollane — sinerdav udu järve kohal, tumerohelised männid ja kollane 
vastaskallas. Ja kõige selle üle laius pilvitu valkjassinine taevas. 

«Seal ei ole midagi,» ütles Paska. 

Nad olid kõik üle parda kummargil ja vaatasid vette. 

«Ilmatu havi,» ütles Anton kaljukindlalt. 

«Nii suurte uimedega?» päris Paska. 

Anton ei vastanud. Ka Anka vaatas vette, kuid ei näinud seal midagi peale iseenda 
peegelpildi. 

«Supleks õige,» ütles Paska, pistes käe küünarnukini vette. 

«Külm,» teatas ta. 

Anton läks käila ja hüppas kaldale. Paat lõi kõikuma. Anton võttis paadi servast kinni ja 
vaatas äraootavalt Paškale otsa. Paska tõusis püsti, võttis aeru turjale nagu kaelkoogu ja 
hakkas keha alumist poolt võngutades laulma: 

Vana kippar Huitzilipochtli! 

Ega sa ei maga veel? 

Vaata ette, sinu poole 

praetud haide parv on teel! 

Anton tõmbas sõnagi lausumata paati. «Hei-hei!» karjus Paska paadi servadest kinni haarates. 
«Miks praetud?» päris Anka. 

«Ei tea,» vastas Paska. Nad tulid paadist kaldale. «Aga eks ole tore? Praetud haide parv!» 
Nad vedasid paadi kuivale. Jalad vajusid märga liiva, mis oli täis kuivanud okkaid ja 

männikäbisid. Paat oli raske ja libe, kuid nad tõmbasid selle ahtrist saadik kuivale ja jäid siis 
hingeldades seisma. 

«Jalg jäi alla,» ütles Paska ja kohendas punast rätti, mis tal peas oli. Ta pidas hoolega silmas, 
et sõlm oleks täpselt parema kõrva kohal nagu pikaninalistel Irukani mereröövlitel. «Elu pole 
kallis, oi-hei!» ütles ta. 

Anka imes keskendunult sõrme. 

«Ajasid pinnu sisse?» küsis Anton. 


«Ei. Nahk on marraskil. Kellelgi teist on sihukesed küüned... » 

«Näita siia!» 

Anka näitas. 

«Jah,» ütles Anton. «Trauma. Mis me nüüd peale hakkame?» 

«Õla-le võtt! — ja lähme mööda kallast edasi,» soovitas Paska. 

«Maksis siis paadist välja ronida,» ütles Anton. 

«Paadiga oskaks kanagi,» seletas Paska. «Aga kaldal on esiteks kõrkjad, teiseks järsakud, 
kolmandaks hauakohad. Seal on lutse. Ja sägasid on ka.» 

«Praetud sägade parved,» ütles Anton. 

«Oled sa hauakohas sukeldunud?» 

«Olen küll.» 

«Mina pole näinud. Pole juhtunud nägema.» «Paljugi, mis sa pole näinud.» 

Anka pööras neile selja, tõstis arbaleti ja laskis paarikümne sammu kaugusel oleva männi 
pihta. Pudenes koort. 

«Vägev,» ütles Paska ja laskis otsekohe karabiinist. Ta sihtis Anka noolt, kuid ei saanud 
sellele pihta. «Ei hoidnud hinge kinni,» seletas ta. 

«Ja kui oleksid hoidnud?» küsis Anton. Ta vaatas Anka poole. 

Jõulise liigutusega tõmbas Anka vibu vinna. Lihased olid tal treenitud — Antonil oli rõõm 
vaadata, kuidas kaksikpealihas väikese kõva pallina liikus tõmmu naha all. 

Anka sihtis hoolega ja laskis veel kord. Teine nool tungis raksatades puusse esimesest veidi 
allpool. 

«Seda ei maksaks teha,» ütles Anka ja laskis arba-letil vajuda. 

«Mida?» küsis Anton. 

«Me rikume puid, muud midagi. Üks põngerjas laskis eile vibuga puu pihta ja ma panin ta 
hammastega nooli välja kiskuma.» 

«Paska,» ütles Anton. «Ehk lippaksid ka, sul on head hambad.» 

«Mul on hambas auk,» vastas Paska. 

«Hüva,» ütles Anka. «Hakkame midagi tegema.» 

«Ma ei viitsi mööda järsakuid ronida,» ütles Anton. 

«Mina ka ei viitsi. Lähme otse.» 

«Kuhu?» küsis Paska. 

«Kuhu jalad viivad.» 

«Või nii?» lausus Anton. 

«Ju siis saivasse,» ütles Paska. «Toška, lähme Unustatud Maanteele. On sul meeles?» 
«Või veel!» 

«Tead, Anjake... » alustas Paska. 

«Ma ei ole sulle miski Anjake,» sähvas Anka. Ta ei sallinud, kui teda kutsuti kuidagi teisiti 
kui Ankaks. 

Antonil oli see hästi meeles. Ta ütles kiiresti: 

«Unustatud Maantee. Seda mööda ei sõideta. Ja kaardil ei ole seda ka. Pole üldse teada, kuhu 
ta viib.» 

«Kas teie olete seal käinud?» 

«Käisime küll, aga uurida ei jõudnud.» *«Tee eikuskilt eikuhugi,» kuulutas toibunud Paska. 
«See on tore!» ütles Anka. Tema silmad olid nüüd nagu mustad pilud. «Lähme. Kas saame 
õhtuks pärale?» 

«Oh ei! Kaheteistkümneks oleme seal.» 

Nad ronisid järsakust üles. Üleval vaatas Paska tagasi. AIl oli sinine järv leetseljakute 
kollakate laikudega, paat liival ja kalda ääres õliselt läikival veel suured laienevad ringid — ju 


seal oli sulpsu löönud toosama havi. Ja Paska tajus tavalist sõnulseletamatut vaimustust nagu 
alati, kui nad Toškaga kahekesi põgenesid internaadist ja ees ootas päev täielikku iseseisvust 
seniavastamata paikade, maasikate, kuumust õhkuvate niitude, hallide sisalikkude ja 
kogemata leitud allikate jääkülma veega. Ja nagu alati, tuli tal tahtmine kõvasti karjuda ja 
kõrgele õhku hüpata, mida ta otsekohe tegigi, ja Anton vaatas teda naerdes ning ta nägi 
Antoni silmis täielikku mõistmist. Anka aga pistis kaks sõrme suhu ja vilistas uljalt ja siis 
läksid nad metsa. 

See oli hõre männimets, jalad libisesid mahapudenenud okastel. Viltused päikesekiired 
langesid sirgete tüvede vahele ja maa oli kaetud kuldsete laikudega. Ohus oli vaigu, maasikate 
ja järve lõhna; kuskil taeva all vidistasid nähtamatud linnud. 

Anka läks ees, hoides arbaletti kaenla all, ja kummardus aeg-ajalt noppima veripunaseid, 
otsekui lakitud maasikaid. Anton tuli tema järel, marssal Totsi vana kena sõjariist õlal. 
Nooletupp vanade kenade sõjanooltega peksis teda raskelt vastu tagumikku. Ta läks ja vaatas 
vahetevahel Anka kõhnukest kaela, mis oli hästi tumedaks päevitunud. Aeg-ajalt heitis ta 
pilgu tahapoole, otsides Paškat, kuid Paškat polnud näha, ainult tema punane rätt välgatas 
kord pahemal, kord paremal pool päikese käes. Anton nägi vaimusilmas, kuidas Paska libiseb 
hääletult mändide vahel, karabiin laskevalmis, kael õieli, kõhn kiskjalik, kes-tendava ninaga 
nägu valvel. Paska hiilis mööda sai-vat, saiva aga ei mõista nalja. Saiva pärib aru, sõber, ja 
siis peab jõudma vastata, mõtles Anton ja laskus kummargile, kuid ajas end kohe sirgu, sest 
ees oli Anka, kes võis taha vaadata. See oleks rumalalt välja kukkunud. 

Anka vaatas tagasi ja küsis: 

«Tulite vaikselt tulema?» 

Anton kehitas õlgu. 

«Kes siis mürtsuga tuleb?» 

«Mina tegin vist küll veidi kära,» ütles Anka murelikult. «Ajasin pesukausi maha ja kuulsin 
äkki koridoris samme. Küllap see oli Neitsi Katja — ta oli täna korrapidaja. Pidin 
lillepeenrale hüppama. Mis sa arvad, Toška, mis lilled sel peenral kasvavad?» 

Anton kortsutas laupa. 

«Sinu akna all? Ei tea. Mis siis?» 

«Väga visa hingega lilled. «Ei paindu nad tuules, ei murdu tormis.» Nende peale hüpatakse 
juba mitu aastat, nemad aga ei tee väljagi.» 

«Huvitav,» ütles Anton sügavamõtteliselt. Talle tuli meelde, et ka tema akna all on peenar, 
kus kasvavad lilled, mis «ei paindu tuules, ei murdu tormis». Kuid tema polnud neid kunagi 
tähele pannud. 

Anka jäi seisma, ootas teda järele ja ulatas peotäie maasikaid. Anton võttis viisakalt kolm 
tükki. 

«Võta veel,» ütles Anka. 

«Aitäh,» lausus Anton. «Mulle meeldib korjata ühekaupa. Aga Neitsi Katjal pole üldiselt 
viga, eks?» 

«Kuidas keegi arvab,» tähendas Anka. «Kui sulle iga õhtu öeldakse, et sul on jalad tolmused 
või porised ... » 

Ta jäi vait. Kangesti hea oli Ankaga kahekesi mööda metsa käia, õlg õla kõrval, paljad 
käsivarred teineteist riivamas, — ja vaadata, kui ilus, kui osav ja kui haruldaselt heatahtlik ta 
on — ja missugused suured hallid, mustade ripsmetega silmad tal on. 

«Jah,» ütles Anton ja sirutas käe, et maha tõmmata päikese käes läikivat ämblikuvõrku. 
«Tema jalad pole kindlasti tolmused. Kui kedagi kätel üle lompide kantakse, siis muidugi ei 
saa tolm külge hakata... » 

«Kes teda kannab?» 

«Meteojaama Heinrich. Tead, see turjakas, valge peaga sell.» 


«Tõsi?» 

«Mis see siis ära ei ole? Iga põngerjas teab, et nad on. armunud.» 

Nad jäid vait. Anton vaatas Ankale otsa. Tüdruku silmad olid jälle nagu mustad pilud. 
«Kunas see oli?» küsis ta. 

«Oli kord ühel kuuvalgel ööl,» vastas Anton vastutahtmist, «Vaata, et sa välja ei lobise!» 

Anka muigas. 

«Ega keegi ei palunud sind rääkida, Toska,» ütles ta. «Tahad maasikaid?» 

Anton võttis masinlikult marjad tüdruku määrdunud peost ja pistis suhu. «Ma ei salli 
lobisejaid,» mõtles ta. «Ei kannata latatarasid.» Äkki leidis ta argumendi. 

«Sind hakatakse ka kunagi kätel kandma. Meeldiks siis sulle, kui sellest lobisetaks?» 

«Kust sa võtsid, et ma kavatsen lobiseda?» ütles Anka hajameelselt. «Ma ei salli üldse 
lobisejaid.» 

«Kuule, mis plaani sa pead?» 

«Ei midagi erilist.» Anka kehitas õlgu. Veidi aja pärast seletas ta usaldavalt: «Tead, ma olen 
hirmsasti tüdinenud iga issanda õhtu kaks korda jalgu pesemast. » 

Vaene Neitsi Katja, mõtles Anton. See on juba midagi muud kui saiva. 

Nad jõudsid teerajale. Rada viis alla ja mets läks aina hämaramaks. Seal kasvasid lopsakad 
sõnajalad ja kõrge märg rohi. Mändide tüvesid katsid sammal ja samblike valge vaht. Kuid 
saiva ei mõistnud nalia. Kähe hääl, milles polnud midagi inimlikku, röögatas äkki: 

«Seis! Visake relvad käest — sina, kõrgestisündinud don, ja ka sina, dona!» 

Kui saiva pärib aru, peab jõudma vastata. Täpse liigutusega paiskas Anton Anka 
sõnajalgadesse vasakule poole, ise hüppas sõnajalgadesse paremal pool, veeretas end edasi ja 
jäi lamama pehkinud kännu taha. Kähe kaja kaikus veel männitüvede vahel, kuid teerada oli 
juba tühi. Kõik jäi vaikseks. 

Küljeli olles keeras Anton ratast, tõmbas vibu pingule. Lajatas lask ja Antonile pudenes selga 
mingit prahti. Kähe ebainimlik hääl teatas: 

«Don on haavatud kanda!» 

Anton oigas ja tõmbas jala kõverasse. 

«Ei, mitte sellesse jalga, paremasse,» õiendas hääl. 

Oli kuulda, kuidas Paska itsitab. Anton piilus ettevaatlikult kännu tagant, kuid ei näinud 
midagi peale tiheda rohelise hämaruse. 

Sel hetkel kõlas üdini tungiv vile ja kuuldus mingi mürtsatus — nagu oleks puu maha 
kukkunud. 

«Uau!» möirgas Paska, nagu pitsitaks keegi ta kõri. «Halastust! Halastust! Ärge tapke mind!» 
Anton hüppas jalamaid püsti. Otse talle vastu ronis sõnajalgadest tagurpidi välja Paska. Ta 
käed olid üles tõstetud. Anka hääl küsis: 

«Toška, kas sa näed teda?» 

«Nagu peo peal!» kiitis Anton. «Mitte ümber pöörata!» hüüdis ta Paškale. «Käed kukla 
taha!» Paska pani kuulekalt käed kukla taha ja teatas: «Ma ei ütle midagi.» 

«Mis temaga peab tegema, Toška?» küsis Anka. 

«Kohe näed,» vastas Anton ja seadis end, arbalett põlvedel, mugavalt kännule istuma. 
«Nimi!» röögatas ta Irukani Heksa häälega. 

Paska selg väljendas põlgust ja trotsi. Anton laskis. Raske nool tabas raginal oksa Paska pea 
kohal. 

«Ohoo!» kostis Anka hääl. 

«Minu nimi on Bon Rohutirts,» tunnistas Paska vastumeelselt. ««Ja paistab nii, et siia jääb ta 
puhkama, — üks neist, kes olid meiega.»» 


«Tuntud röövel ja mõrtsukas,» selgitas Anton. «Kuid ta ei tee kunagi midagi muidu. Kes sind 
saatis?» 

«Mind saatis don Satarina Halastamatu,» valetas Paska. 

Anton lausus põlastavalt: 

«Seesama käsi lõpetas don Satarina haisva elu kaks aastat tagasi Raskete Mõõkade Laanes.» 
«Las ma põrutan talle noole keresse,» tegi Anka ettepaneku. 

«Ma unustasin selle täiesti,» ütles Paska rutakalt. «Tegelikult saatis mind Arata Ilus. Ta lubas 
mulle sada kuldmünti teie peade eest.» 

Anton laksas endale vastu põlvi. 

«Küll on lobamokk!» hüüatas ta. «Arata ei teeks ilmaski tegemist säärase lurjusega nagu 
sina.» 

«Kas ma ei võiks talle siiski noolt keresse põrutada?» küsis Anka verejanuliselt. 

Anton naeris saatanlikku naeru. 

«Muide,» tähendas Paska, «sul on parema jala kand 

küljest ära lastud. Ja sul oleks juba aeg verest tühjaks joosta.» 

«Mis sa veel ei taha!» vaidles Anton vastu. «Esiteks närin ma kogu aeg valge puu koort ja 
teiseks on kaks kaunist barbarinnat juba mu haavad kinni sidunud.» 

Sõnajalad hakkasid liikuma ja Anka astus teerajale. Ta põsk oli kriimuline, põlved mullased ja 
rohu-plekilised. 

«Peaks ta juba sohu viskama,» ütles tüdruk. «Kui vaenlane ei alistu, ta hävitatakse.» Paska 
laskis käed alla. 

«Sa ei pea mängureeglitest kinni,» ütles ta Antonile. «Sul tuleb kogu aeg välja, et Heksa on 
hea inimene.» 

«Mis sina ka tead!» lausus Anton ja tuli samuti teerajale. «Saiva ei mõista nalja, sa räpane 
palgasõdur.» 

Anka andis Paškale karabiini tagasi. 

«Kas te alati lasete niiviisi teineteise pihta?» päris ta kadedalt. 

«Kuidas siis muidu?» imestas Paska. «Kas peaksime karjuma: «Põhh-põhh! Põmm-põmm!»? 
Mängus peab riski olema!» 

Anton sõnas hooletult: 

«Näiteks mängime me sageli Wilhelm Telli.» «Kordamööda,» toetas teda Paska. «Üks päev 
seisan mina, õun pea peal, järgmine päev tema.» Anka vaatas neid. 

«Või nii,» ütles ta aeglaselt. «Huvitav oleks seda näha.» 

«Meie oleksime kohe nõus,» ütles Anton kurikavalalt. «Aga näe, õuna ei ole.» 

Paska irvitas laia suuga. Siis tõmbas Anka tal mere-röövliräti peast ja keeras selle kiiresti 
torbikuks. 

«Õun on tinglikkus,» ütles ta. «See on väga hea märklaud. Mängime Wilhelm Telli.» 

Anton võttis punase torbiku ja silmitses seda tähelepanelikult. Ta vaatas ka Ankat — tüdruku 
silmad olid nagu pilud. Paska aga lõbutses — temale tegi asi nalja. Anton ulatas talle torbiku. 
««Kolmekümne sammu pealt saan ma kaardile pihta,»» ütles ta talitsetud häälel. ««Muidugi, 
kui püstolid on tuttavad.»» 

««Tõsi?»» ütles Anka ja pöördus Paska poole. ««Aga sina, mu sõber, saad sa kolmekümne 
sammu pealt kaardile pihta?»» 

Paska sobitas torbikut pähe. 

««Eks me kunagi proovi,»» ütles ta irvitades. ««Omal ajal polnud minagi kehv laskur.»» 
Anton keeras ringi ja läks mööda rada, lugedes kuuldavalt samme. 

«Viisteist. . . kuusteist... seitseteist...» 


Paska ütles midagi — Anton ei kuulnud, mida, — ja Anka puhkes valjusti naerma. Kuidagi 
liiga valjusti. 

«Kolmkümmend,» ütles Anton ja pöördus ümber. 

Kolmekümne sammu kauguselt näis Paska hoopis väike. Torbiku punane kolmnurk paistis ta 
peas nagu narrimüts. Paska irvitas. Ta mängis ikka veel. Anton kummardus ja hakkas 
aeglaselt vibu pingule tõmbama. 

«Ma õnnistan sind, mu isa Wilhelm!» hüüdis Paska. «Ja tänan sind kõige eest, mis ka ei 
juhtuks.» 

Anton pani noole peale ja ajas end sirgu. Paska ja Anka vaatasid teda. Nad seisid kõrvuti. 
Teerada oli nagu hämar rõske koridor kõrgete roheliste müüride vahel. Anton tõstis arbaleti. 
Marssal Totsi sõjariist oli ebatavaliselt raskeks muutunud. Käed värisevad, mõtles Anton. See 
on halb. Seda ei tohiks olla. Talle tuli meelde, kuidas nad talvel olid Paškaga tund aega pil- 
dunud lumepallidega malmnuppu - aiaposti otsas. Nad pildusid kahekümne sammu, 
viieteistkümne sammu ja kümne sammu pealt ega saanud pihta. Lõpuks, kui nad olid juba 
tüdinenud ja tahtsid minema hakata, viskas Paska hooletult tagantkätt viimase lumepalli ja 
sai pihta. Anton surus pära kõigest jõust vastu õlga. Anka seisab liiga lähedal, mõtles ta. Ta 
tahtis tüdrukule hõigata, et see kaugemale astuks, kuid taipas, et see oleks rumal. Kõrgemale. 
Veel kõrgemale. .. Veel... Ta teadis äkki päris kindlalt, et isegi kui ta neile selja pööraks, 
tabaks naelane nool ometi täpselt Paska ninajuurt, satuks täpselt tema roheliste lõbusate 
silmade vahele. Ta "avas silmad ja vaatas Paškat. Paska ei irvitanud enam. Ja Anka tõstis 
aeglaselt õieliaetud sõrmedega käe ning tema nägu oli väga pingul ja kuidagi väga täis- 
kasvanud. Siis tõstis Anton arbaleti veel kõrgemale ja vajutas päästikule. Ta ei näinud, kuhu 
nool läks. 

«Mööda,» ütles ta väga valjusti. 

Ta hakkas aeglaselt mööda rada tulema, jalad kanged. Paska pühkis punase torbikuga üle näo, 
saputas rätiku lahti ja hakkas pähe siduma. Anka kummardus ja võttis maast oma arbaleti. Kui 
ta nüüd virutaks selle riistapuuga mulle vastu pead, ütleksin ma talle aitäh, mõtles Anton. 
Kuid Anka ei heitnud talle pilkugi. Tüdruk pöördus Paska poole ja küsis: 

«Kas lähme?» 

«Kohe,» ütles Paska. 

Ta vaatas Antonile otsa ja koputas vaikides konksus sõrmega endale vastu otsaesist. 

«Ja sul hakkas kohe hirm,» ütles Anton. 

Paska koputas veel kord sõrmega vastu otsaesist ja hakkas Anka kannul astuma. Anton 
vantsis nende sabas ja püüdis oma kahtlusi maha suruda. 

Mis ma siis õieti ära tegin, mõtles ta loiult. Miks nad mossitavad? Hea küll, las Paska olla, tal 
hakkas hirm. Ainult et pole teada, kumb rohkem verest ära lõi, kas papa Wilhelm või Tell- 
juunior. Kuid Anka? Küllap vist kohkus Paska pärast. Aga mis ma pidin siis tegema? Jõlgun 
nüüd neil järel nagu mõni sugulane. Kui läheks minema? Keeran praegu vasakule, seal on 
kena soo. Ehk saan öökulli kätte. Kuid ta isegi ei aeglustanud sammu. See oleks siis alatiseks, 
mõtles ta. Ta oli lugenud, et nii juhtub väga sageli. 

Nad jõudsid mahajäetud teele koguni varem, kui olid arvanud. Päike oli kõrgel ja kõrvetas. 
Krae vahel torkisid männiokkad. Tee oli betoonist — kaks rida pragunenud hallikasruskeid 
plaate. Nende liitekohtades kasvas tihe kuiv rohi. Teeveered olid täis tolmuseid takjaid. Tee 
kohal lendasid põrinal kiilid ja üks kopsatas jultunult Antonile vastu otsaesist. Ümberringi 
püsis rauge vaikus. 

«Vaadake!» ütles Paska. 

Üle tee tõmmatud roostetanud traadi küljes rippus ümmargune plekk-ketas, mis oli kunagi 
olnud värvitud. Kõige järgi otsustades pidi see kujutama kollast ristkülikut punasel pinnal. 
«Mis see on?» päris Anka erilise huvita. 


«Liiklusmärk,» vastas Paska. ««Sissesõit keelatud.»» 

«Keelumärk,» seletas Anton. 

«Ja misjaoks ta on?» küsis Anka. «See tähendab, et sinnapoole ei tohi sõita,» ütles Paska. 
«Aga misjaoks siis tee on?» Paska kehitas õlgu. 

«See on ju väga vana maantee,» ütles ta. 

«Anisotroopne maantee,» lausus Anton. Anka seisis seljaga tema poole. «Ühepoolse 
liikumisega.» 

«Esivanemad olid arukad,» tähendas Paska mõtlikult. «Sõidad sedaviisi oma paarsada 
kilomeetrit ja siis äkki — prauhti — keelumärk. Edasi sõita ei tohi ja küsida pole ka 
kelleltki.» 

«Kujutad sa ette, mis seal selle märgi taga võiks olla!» ütles Anka. Ta vaatas ringi. 
Ümberringi polnud kilomeetrite kaupa muud kui inimtühi mets ja kellegi käest polnud küsida, 
mis selle märgi taga võiks olla. «Äkki pole see üldsegi keelumärk?» ütles ta. «Värv on ju 
puha maha tulnud.» 

Siis sihtis Anton hoolega ja laskis, Oleks tore olnud, kui nool oleks traati tabanud ja märk 
oleks otse Anka jalgade ette kukkunud. Kuid nool sattus märgi ülaossa, lõi roostetanud pleki 
sisse augu ja alla pudenes vaid kuivanud värvi. 

«Tola,» ütles Anka ümber pöördumata. 

See oli esimene sõna, mis ta Antonile ütles pärast seda, kui nad olid Wilhelm Telli mänginud. 
Anton muigas virilalt. 

«And enterprises of great pitch and moment with this regard their current turn away and loose 
the name of action,» ! deklameeris ta. 

Ustav Paska karjus: 

«Lapsed, siit on auto sõitnud! Pärast äikest! Näe, seal on rohi muljutud! Ja seal... » 

Paškal veab, mõtles Anton. Ta uuris jälgi tee peal ja nägi ka muljutud rohtu ning protektoritest 
jäänud musta vööti seal, kus auto oli betoonisse tekkinud augu ees pidurdanud. 

"«Ahaa!» ütles Paska. «Ta tuli märgi alt tagasi!» 


1 «...ning lennukad ja tähtsad ettevõtted teelt targutuste tõttu kalduvad ja kaotavad teo 
nime...» (Shakespeare, «Hamlet») 

See oli kõigile selge, kuid Anton vaidles vastu: «Sugugi mitte, ta sõitis sealtpoolt.» Paska 
vaatas talle imestunud pilguga otsa. «Oled pimedaks jäänud või?» 

«Ta sõitis sealtpoolt,» kordas Anton jonnakalt. «Lähme mööda jälgi.» 

«Sa ajad jama!» sai Paska pahaseks. «Esiteks ei sõida ükski viisakas autojuht keelumärgi alt 
läbi. Ja teiseks, vaata — siin on auk ja siin on pidurdus jälg.. . Noh, kummalt poolt ta tuli?» 
«Mis mul sinu viisakatega asja! Mina ei ole viisakas ja lähen keelumärgi alt läbi.» 

Paska hing sai täis. 

«Mine, kuhu tahad!» ütles ta veidi kogeldes. «Totakas. Palavusest lolliks läinud!» 

Anton pöördus ümber ja läks otse enda ette vaadates keelumärgi alt läbi. Ta ei tahtnud muud, 
kui et ees oleks mõni õhkulastud sild ja et oleks vaja teisele poole läbi murda. Mis loeb mulle 
too viisakas, mõtles ta. Las lähevad, kuhu tahavad. .. Oma Pašakesega. .. Talle meenus, kuidas 
Anka oli Pavelil sõna suust lõiganud, kui too teda Anjakeseks nimetas, ja tal hakkas veidi 
kergem. Ta vaatas tagasi. 

Paškat nägi ta otsekohe. Bon Rohutirts läks, nina maadligi, mööda salapärase auto jälgi. 
Roostetanud ketas maantee kohal kõikus tasakesi ja nooleaugus vilksatas taevasina. Anka 
istus teeserval, küünarnukid paljastel põlvedel ja lõug rusikatele toetatud. 

Tagasi tulid nad juba videvikus. Poisid sõudsid ja Anka istus tüüriaeru juures. Mustava metsa 
kohale tõusis punane kuu ja konnad krooksusid täiest kõrist. 


«Nii toredasti oli kõik kavatsetud,» ütles Anka nukralt. «Oh teid küll!» 

Poisid ei öelnud midagi. Siis küsis Paska poolihääli: 

«Mis seal märgi taga oli, Toška?» 

«Õhkulastud sild,» vastas Anton. «Ja kuulipilduja külge aheldatud fašisti luukere.» Ta mõtles 
viivu ja lisas. «Kuulipilduja oli üleni maa sisse vajunud... » 

«Mnjah... » ütles Paska. «Tuleb ette. Ja mina aitasin seal ühel sellil autot parandada.» 

ESIMENE PEATÜKK 


Kui Rumata jõudis mööda püha Mika hauast, arvult seitsmendast ja viimasest sellel teel, oli 
juba päris pime. Don Tameolt kaardivõla katteks saadud ülistatud hamahari täkk ei kõlvanud 
kuhugi. Ta läks silmapilk vahule, lonkas ja laskis vastikut vänderdavat sörki. Rumata vajutas 
põlved talle külgedesse, lahmis kinnastega kõrvade vahele, kuid hobune raputas tüdinult pead 
ega kiirendanud sammu. Tee ääres kasvasid põõsad, mis videvikus meenutasid tardunud 
suitsukoonlaid. Tüütult pinisesid sääsed. Häguses taevas virvendasid harvad tuhmid tähed. 
Hooti puhus nõrk tuul, soe ja külm ühtaegu — nagu alati sügiseti siin mereäärses riigis, kus 
päevad olid lämbed ja tolmused, õhtud aga jahedad. 

Rumata tõmbas mantli kõvemini ümber ja laskis ratsmed lahti. Rutata polnud mõtet. 
Keskööni oli veel tund aega. Luksuv mets aga paistis juba silmapiiril musta hambulise 
viiruna. Tee ääres laiusid ülesküntud põllud, tähtede valgel läikisid elutust roostest haisevad 
sood, mustendasid künkad ja Sissetungi aegadest pärinevad pehkinud tarad. Kaugel vasakul 
süttis ja kustus sünge kuma: küllap põles mõni küla, mõni neist lugematutest üksluistest 
Raipeaukudest, Võllamägedest, Röövlipesadest, mis hiljuti olid majesteedi käsul ümber 
ristitud Iluveteks, Õnneküladeks ja Inglikodadeks. Sadade miilide ulatuses — väina kallastelt 
kuni Luksuva metsa saivani — laius see maa, mida vaibana katsid sääsepilved, mida 
lõhestasid jäärakud ja ujutasid sood, mida vaevasid palavikud, taudid ja haisev tatitõbi. 
Käänakul tuli põõsastest nähtavale tume kogu. Täkk kargas pead püsti ajades kõrvale. Rumata 
haaras ratsmed, tõmbas harjunud liigutusega pasema käe käise-pitsid ülespoole ja pani 
ettepoole vaadates käe mõõga-pidemele. Mees tee ääres võttis kübara peast. 

«Tere õhtust, kõrgestisündinud don,» ütles ta tasa. «Palun andestust.» 

«Milles asi seisab?» päris Rumata kuulatades. 

Varitseiad ei suuda kunagi päris vaikselt olla. Röövleid reedab vibu nägin, hallid löömamehed 
paneb vilets õlu vahetpidamata rohitsema, parunite malevlased nohisevad himukalt ja 
kolistavad relvadega, orje jahtivad 

mungad kratsivad ennast kärarikkalt. Kuid põõsastes valitses vaikus. Nähtavasti polnud see 
mees söödaks välja saadetud. Ja ta polnud niisuguse moegagi — see tüse ja väike, lihtsa 
mantliga linlane. 

«Kas lubaksite mul joosta teie kõrval?» küsis ta kummardades. 

«Ole lahke.» vastas Rumata ja liigutas ratsmeid. «Võid jalusest kinni hoida.» 

Linlane käis nüüd tema kõrval. Ta hoidis kübarat käes ja ta pealagi valendas — see oli üsna 
paljas. Poe-sell, mõtles Rumata. Käib mööda paruneid ja ülesostjaid ringi, ostab lina või 
kanepit kokku. Julge poesell igatahes ... Aga võib-olla polegi ta poesell. Võib-olla on hoopis 
raamatutark. Põgenik. Lindprii. Praegu on neid öistel teedel palju rohkem kui poeselle ... 
Aga võib-olla on nuhk. 

«Kes sa oled ja kuskohast?» küsis Rumata. 

«Minu nimi on Kiun,» vastas linlane nukralt. «Ma tulen Arkanarist.» 

«Põgened Arkanarist,» ütles Rumata tema poole kummardudes. 

«Põgenen,» möönis linlane nukralt. 


Küll on veidrik, mõtles Rumata. Või on ta siiski nuhk? Peaks välja uurima. . . Aga miks õieti 
peaks? Kellele seda tarvis on? Kes ma olen, et teda pinnida? Ma ei ' taha teda pinnida! Miks 
ei võiks ma lihtsalt teda uskuda? Siin tuleb linlane, ilmselt raamatutark, ta põgeneb, päästab 
oma elu... Ta tunneb, et on üksinda, tal on hirm, ta on nõrk, ta otsib kaitset... Ta juhtub kokku 
aristokraadiga. Rumaluse ja suure upsakuse tõttu ei mõista aristokraadid poliitikast mõhkugi, 
kuid neil on pikad mõõgad ja halle nad ei salli. Miks ei võiks linlane Kiun leida 
omakasupüüdmatut kaitset rumala ja upsaka aristokraadi juurest? Ja olgu see kõik. Ma ei 
hakka teda pinnima. Mul pole põhjust teda pinnida. Ajame juttu, viidame aega, lahkume 
sõpradena... 

«Kiun... » sõnas ta. «Ma tundsin üht Kiuni. See oli rohumüüja ja alkeemik Pleki tänavast. 
Oled sa tema sugulane?» 

«Jah, kahjuks,» vastas Kiun. «Tõsi küll, kaugelt sugulane, kuid neile ei tähenda see midagi... 
Kuni kaheteistkümnenda põlveni,» 

«Ja kuhu sa siis põgened, Kiun?» 

«Ükskõik kuhu. . . Kaugemale. Paljud põgenevad Irukani. Eks katsu minagi sinna.» 
«Nõndaks,» lausus Rumata. «Ja sa arvad, et kõrgestisündinud don viib su valvetõkkest läbi?» 
Kiun ei vastanud. 

«Või arvad sa ehk, et kõrgestisündinud don ei tea, mis mees on alkeemik Kiun Pleki 
tänavast?» 

Kiun vaikis. «Ma ei räägi ju hoopiski seda, mis tarvis,» mõtles Rumata. Ta ajas end jalustes 
püsti ja karjus Kuningaplatsi teadetekuulutaja häälega: 

«Süüdistatakse ja on süüdi konutavates kuritegudes jumala, krooni ja korra vastu!» 

Kiun vaikis. 

«Aga äkki tunneb kõrgestisündinud don meeletut armastust don Reba vastu? Äkki on ta süda 
ustav hallide tõele ja vaimule? Või arvad, et see on võimatu?» 

Kiun vaikis. Teest paremal hakkas pimedusest paistma võlla nurgeline vari. Põikpuu all 
valendas jalgupidi ülespoodud alasti keha. Mnjah, ikka ei tule midagi välja, mõtles Rumata. 
Ta tõmbas ratsmed pingule, haaras Kiunil õlast ja pööras ta näoga enda poole. 

«Aga äkki tõmbab kõrgestisündinud don su praegu otsekohe selle hulguse kõrvale rippuma?» 
ütles ta, vaadates ainiti valgesse näkku, kus mustendasid silma-augud. «Tõmbab ise. Kähku ja 
kärmesti. Hea kõva arkanari nööri otsa. Ideaalide nimel. Miks sa ei vasta, raamatutark Kiun?» 
Kiun vaikis. Ta hambad lõgisesid ja ta vingerdas nõrgalt Rumata käe all nagu kinnipüütud 
sisalik. Äkki kukkus midagi sulpsatades teeäärsesse kraavi, ja otsekohe, justkui selleks, et 
sulpsatust summutada, hüüdis Kiun meeleheitlikult: 

«Eks poo siis! Poo, reetur!» Rumata tõmbas hinge ja laskis Kiuni lahti. «Ma tegin nalja,» 
ütles ta. «Ära karda!» «Vale, vale. . .» pomises Kiun nuuksudes. «Igal peol on aina vale!... » 
«Olgu, ära pahanda,» ütles Rumata. «Võta parem välja, mis sa sinna viskasid, — liguneb 
läbi.. .» 

Kiun seisis mõnda aega vaarudes ja nuuksudes, patsutas mõttetult kätega mantlit ja ronis siis 
kraavi. Ru- 

mata ootas, selg väsinult kühmus. Ju siis peabki just sedaviisi, mõtles ta, ju siis teisiti lihtsalt 
ei tohigi. . . Kiun ronis kraavist välja, peites pampu põue. 

«Raamatud muidugi,» ütles Rumata. 

Kiun raputas pead. 

«Ei,» ütles ta kähedalt. «Üksainus raamat. Minu raamat. » 

«Millest sa siis kirjutad?» 

«Kardan, et see pole teile huvitav, kõrgestisündinud don.» 

Rumata ohkas. 


«Võta jalusest kinni,» ütles ta. «Hakkame minema.» Kaua aega olid nad vait. 

«Kuule, Kiun,» lausus Rumata. «Ma tegin nalja. Ära karda mind!» 

«Elu on tore,» sõnas Kiun. «Elu on lõbus. Kõik teevad nalja. Ja kõik teevad nalja ühtemoodi. 
Isegi kõrgestisündinud Rumata.» 

Rumata imestas. 

«Sa tead mu nime?» 

«Tean,» ütles Kiun. «Ma tundsin teid ära peavõrust. Ja ma rõõmustasin nii väga, et kohtasin 
teel teid... » 

Nojah, muidugi, seda ta mõtleski, kui nimetas mind reeturiks, mõtles Rumata. Ja ütles: 
«Vaata, ma mõtlesin, et sa oled nuhk. Ja nuhke tapan ma alati.» 

«Nuhk,» kordas Kiun. «Jah, muidugi. Meie ajal on ju nii kerge ja tulus olla nuhk. Meie 
kotkas, kõrgestisündinud don Reba, on mures selle pärast, mida räägivad ja mõtlevad kuninga 
alamad. Jah, ma tahaksin olla nuhk. Tavaline nuuskur «Halli Rõõmu» kõrtsis. Kui hea ja kui 
auväärne see on!-Kell kuus õhtul astun ma saali ja istun oma laua taha. Peremees ruttab minu 
juurde minu esimese kannuga. Juua võin ma nii palju kui kulub, õlle eest maksab don Reba 
või õigemini ei maksa keegi. Ma istun, rüüpan õlut ja kuulan. Vahel teen .ma näo, et kirjutan 
jutte üles, ja kohkunud mehikesed ruttavad mulle oma sõprust ja rahakotti pakkuma. Nende 
silmis näen ma ainult seda, mis on mulle meeltmööda: koeralikku kuulekust, lugupidavat 
hirmu ja vaimustavat jõuetut viha. Ma võin karistamatult puutuda tüdrukuid ja käperdada 
naisi nende meeste — turskete 

sellide silma all ja nad ei tee muud, kui itsitavad lipitsevalt. Väga kena mõttekäik, kas pole 
tõsi, kõrgestisündinud don? Ma kuulsin seda viieteistkümneaastase nolgi, Patriootilise Kooli 
õpilase suust... » 

«Ja mis sa talle ütlesid?» päris Rumata uudishimulikult. 

«Mida võisin ma öelda? Ta poleks ju aru saanud. Ma rääkisin talle, kuidas Vaaga Ratta mehed 
nuhiga talitavad, kui neil õnnestub teda kätte saada — lõikavad kõhu'lõhki ja raputavad pipart 
sisikonda... Purjus sõdurid topivad nuhi kotti ja uputavad ta peldikusse. See kõik on sulatõsi, 
kuid ometi ei uskunud ta mind. Ta ütles, et nad polevat seda koolis läbi võtnud. Siis võtsin ma 
paberi ja panin meie jutuajamise kirja. Mulle oli seda tarvis minu raamatu jaoks, aga see vae- 
seke arvas, et ma tahan ta peale kaevata, ja tegi hirmuga püksid märjaks. . .» 

Eespool vilksatasid põõsaste vahelt Luukere-Bako kõrtsi tuled. Kiun komistas ja jäi vait. 
«Mis juhtus?» küsis Rumata. 

«Seal on hall patrull,» pomises Kiun. 

«Ja mis siis?» ütles Rumata. «Kuula parem veel üht mõttekäiku, auväärt Kiun. Me armastame 
ja hindame lihtsaid jõhkravõitu poisse, meie halle sõjasulaseid. Meil on neid tarvis. Nüüdsest 
peale tuleb lihtrahval oma keel hammaste taga pidada, kui ta ei taha, et see võllas ripuks!» 
Rumata puhkes naerma, sest öeldu kõlas oivaliselt — hallide kasarmute parimate 
traditsioonide vaimus. 

Kiun tõmbas pea õlgade vahele. 

«Lihtrahva keel peab oma kohta teadma. Ega issand ei andnud lihtrahvale keelt targutamiseks, 
vaid om?. käskija saabaste lakkumiseks, käskijad aga on seatud lihtrahva üle igavesest ajast 
igavesti. . .» 

Kõrtsi ees lasipuu ääres tammusid halli patrulli saduldatud ratsud. Avatud aknast kostis 
hoogsat kähedat sõimu. Klõbisesid täringud. Ukse peal seisis oma päratu vatsaga teed 
tõkestades Luukere-Bako ise, lõhkine nahkvammus seljas, käised üles kääritud. Karvases käes 
oli tal kirves — küllap oli supi tarvis koeraliha raiunud, higiseks läinud ja hinge tõmbama 
tulnud. Trepiastmetel istus kurvalt hall löömamees, sõjakirves 

põlvede vahel. Kirvevars oli ta näo viltu vedanud. Võis aru saada, et mees on joomisest üsna 
oimetu. Ratsanikke märgates jättis ta ilastamise ja möirgas kähedalt: 

«S-seis! Kuuled sa... Hei, sina, kõr-rgestisündinu!» 

Rumata sõitis mööda, lõug püsti, ega vaadanud isegi silmanurgast sinnapoole. 

«... Kui aga lihtmehe keel lakub vale saabast,» rääkis ta valjusti edasi, «siis tuleb see keel 
kehast lahutada, sest öeldud on: «Sinu keel on minu vaenlane ... »» 

Kiun hoidis end hobuse laudja varju ja võttis hästi pikad sammud. Rumata nägi tema poole 
vaatamatagi, kuidas ta kiilaspea higist läigib. 

«Seis, ütlen ma!» röögatas hall. 

Oli kuulda, kuidas ta kirvega kolistades astmetest alla veeres ja jumalat, kuradit ning kogu 
kõrgestisündinud rämpsu sinna ja tänna saatis. 

Oma viis meest, mõtles Rumata kätiseid kergitades. Purjus lihunikud. Jama. 

Nad jõudsid kõrtsist mööda ja keerasid metsa poole. 

«Ma võiksin kiiremini käia, kui on vaja,» ütles Kiun ebaloomulikult kindla häälega. 

«Jama!» lausus Rumata ja peatas hobuse. «Oleks ju igav, kui sõidaksime läbi nii pika maa ega 
saaks kordagi kellegagi käsitsi kokku minna. Kas sul tõesti pole kunagi himu kellelegi kallale 
minna, Kiun? Muudkui jutud, aina jutud... » 

«Ei,» ütles Kiun. «Ma ei taha kunagi kellelegi kallale minna.» 

«Selles see viga ongi,» pomises Rumata. Ta keeras hobuse ringi ja tõmbas kindad aeglaselt 
kätte. 

Käänaku tagant tormasid välja kaks ratsanikku ja jäid seisma, niipea kui teda silmasid. 
«Kuuled sa, kõrgestisündinud don,» karjus üks neist. «Näita reisileht ette!» 

«Matsid!» lausus Rumata klaasise häälega. «Te olete ju Tkirjaoskamatud, mis te 
reisilehtedega peale hakkate?» 

Ta tõukas hobust põlvega, sundides teda sörki jooksma, ja ratsutas hallidele vastu. Kardavad, 
mõtles ta. Kõhklevad.. . Noh, kas või paar kõrvakiilugi! Ei... Ei saa. Ja ometi tahaks nii väga 
välja valada 

päeva jooksul kogunenud viha, aga paistab, et ei saa. Jäägem humaanseteks, andkem 
kõikidele andeks ja olgem rahulikud nagu jumalad. Las nad tapavad ja mõnitavad, meie jääme 
rahulikuks nagu jumalad. Jumalatel pole kuhugi kiiret, neil on ees terve igavik. .. 

Ta sõitis ligi. Hallid tõstsid kõheldes kirved ja taganesid veidi. 

«N-noh?» ütles Rumata. 

«Mis see siis on?» ütles esimene hall, ise ähmi täis. «See on ju kõrgestisündinud don 
Rumata?» 

Teine hall pööras jalamaid hobuse ümber ja kihutas minema. Esimene taganes aina ega 
hoidnud kirvestki enam löögivalmis. 

«Palun vabandust, kõrgestisündinud don,» seletas ta rutakalt. «Ei tundnud ära. Juhtus eksitus. 
Riiklik asi, siin on eksitused alati võimalikud. Poisid on veidi võtnud, põlevad innust... » Ta 
hakkas küljetsi eemale sõitma. «Saate ju isegi aru, ajad on rasked ... Püüame põgenenud 
kirjatarku. Meile poleks soovitav, kui teil kaebusi oleks, kõrgestisündinud don. . .» 

Rumata keeras talle selja. 

«Head reisi kõrgestisündinud donile!» hüüdis hall kergendustundega talle järele. 

Kui ta oli minema ratsutanud, hõikas Rumata vaikselt: 

«Kiun!» 

Keegi ei vastanud. «Hei, Kiun!» 

Ja jälle ei vastanud keegi. Kuulatades tabas Rumata läbi sääskede pinisemise põõsaste 
kahinat. Kiun sammus kiiresti üle põllu läände, sinna, kus kahekümne miili kaugusel oli 
Irukani piir. Ja ongi kõik, mõtles Rumata. Ongi jutul lõpp. Alati üks ja seesama. Valvas 
teineteise läbikatsumine kahemõtteliste mõistujuttudega. . . Nädalate kaupa kulutad oma 


hinge, ajades labast loba igasuguse rämpsuga, kui aga kohtad inimest, pole aega rääkida. On 
vaja kaitsta, päästa, saata ohutusse paika, ja ta läheb ära, ilma et oleks aru saanud, kas tal oli 
tegemist sõbra või tujuka aadlivõsuga. Ja sina ei saa samuti temast midagi teada. Mida ta 
tahab, mida suudab, milleks elab ... 

Ta meenutas Arkanari õhtuid.- Toekad kivimajad 

peatänavatel, lahke laternasilm kõrtsiukse kohal, muhedad täissöönud poodnikud joovad õlut 
puhaste laudade taga ja arutavad, et ilmaelu pole üldse paha, leivahinnad langevad, raudrüüd 
lähevad kallimaks, vandenõud avastatakse õigel ajal, nõiad ja kahtlased raamatutargad aetakse 
teibasse, kuningas on nagu ikka ja alati suur ja hiilgav, don Reba aga ääretult tark ja' alati 
valvel. «Mis nad koik välja ei mõtle!... Et maailm olla ümmargune! Olgu või kandiline, aga 
päid ärgu segi aetagu!...» — Kirjatarkusest, kirjatarkusest tuleb see kõik, vennad. Et õnn pole 
rahas, et mats on ka inimene, ja nii aina edasi, kuni tulevad teotavad värsikesed ja lõpuks 
mäss... » — «Teibasse nad kõik, vennad! ... Mis mina teeksin? Mina küsiksin otsekohe: kas 
kirja tunned? Teibasse! Kas värsikesi kirjutad? Teibasse! Kas tabeleid tunned? Tead liiga 
palju, teibasse!» — Bina, marjake, veel kolm kruusi ja portsjon hautatud küülikut!» Aga 
mööda munakivisillutist — trahh, trahh, trahh — marsivad rautatud saabastega jässakad 
sellid, lõustad punased, hallid särgid seljas ja raske kirves paremal õlal. «Vennad! Seal nad 
on, need meie kaitsjad! Kas nemad lasevad? Ei ilmaski!. Ja minu oma, minu oma ka... 
Paremal tiival! Alles ma teist rihmu-tasin! Jah, vennad, ega see ole mõni segane aeg! Troon 
seisab kindlalt, riigis valitsevad heaolu, vankumatu rahu ja õiglus. Hurraa, hallid roodud! 
Hurraa, don Reba! Elagu meie kuningas! Äh, vennad, elu on nõnda ilusaks läinud! ... » 

Ja Arkanari kuningriigi pimedal tasandikul, mida valgustab vaid tulekahjude kuma ja 
peerutulede helk, selle teedel ja radadel vantsivad sajad õnnetud põgenikud, hiilivad 
valvetõketest mööda — sääskedest puretud, tolmused ja higised, veriseks hõõrdunud 
jalgadega, äravaevatud, hirmul, ahastusest poolsurnud, kuid ometi kaljukindlad oma ainsas 
veendumuses; nad on kuulutatud lindpriiks sellepärast, et tahavad ja oskavad ravitseda ja 
õpetada tõbedest kurnatud, harimatuses virelevat rahvast; sellepärast, et nad jumalate kombel 
loovad kivist ja savist teist loodust ilust ilmajäetud rahva elu-kaunistamiseks; sellepärast, et 
nad tungivad looduse saladustesse, lootes panna need saladused teenima oma oskamatut, 
muistsetest tondilugudest 

ärahirmutatud rahvast. . . Kaitsetud, head, ebapraktilised, oma ajast kaugele ette jõudnud . .. 
Rumata tõmbas kinda käest ja virutas sellega kogu jõust hobusele kõrvade vahele. 

«Noh, kooljaluu!» ütles ta vene keeles. 

Kui ta metsa jõudis, oli juba kesköö. 

Nüüd ei teadnud keegi enam täpselt öelda, kust oli pärit see imelik nimi — Luksuv mets. 
Ametlik legend rääkis, et kolmsada aastat tagasi raiusid Impeeriumi marssali Totsi, Arkanari 
esimese kuninga raudsed roodud vasekarva nahaga barbareid jälitades teeradu sai-vasse ja 
keetsid siin laagripaikades valgete puude koorest mõdu, mis kutsus esile tagasihoidmatu 
luksumise. Legend räägib, et marssal olevat kord laagris hommikust ringkäiku tehes 
kirtsutanud oma aristokraatlikku nina ja lausunud: «Jumala eest, see on talumatu! Kogu mets 
luksub ja haiseb praagast!» Sellest olevatki tulnud see kummaline nimetus. 

Igal juhul ei olnud see just päris tavaline mets. Seal kasvasid tohutud kõvade valgete tüvedega 
puud, mida ei leidunud kuskil mujal kogu Impeeriumis — ei Iru-kani hertsogiriigis ega 
Soanis, kaubaisandate vabariigis, mille metsadest olid juba ammu laevad saanud. Teati küll 
rääkida, et niisuguseid metsi olevat palju Punase Põhjaaheliku taga, barbarite maal, kuid 
paljugi mis räägitakse barbarite maast... 

Läbi metsa läks umbes kaks sajandit tagasi rajatud tee. See viis hõbedakaevandustesse ja 
kuulus läaniõiguse põhjal Pampa parunitele, ühe marssal Totsi väepealiku järeltulijatele. 


Pampa parunite lääniõigus läks Arka-nari kuningatele maksma kaksteist puuda puhast hõbe- 
dat aastas, seepärast kogus iga järgmine kuningas pärast troonileasumist sõjaväe kokku ja läks 
Bau lossi vallutama, kus oli parunite pesapaik. Lossi müürid olid vägevad, parunid vaprad ja 
iga sõjakäik läks maksma kolmkümmend puuda hõbedat. Pärast purustatud sõjaväe naasmist 
kinnitasid Arkanari kuningad ikka ja jälle Pampa parunite läaniõiguse ja ka muud privileegid, 
nagu näiteks õiguse kuninga lauas nina urgitseda, Arka-narist lääne pool küttida ja printse 
nimepidi kutsuda, tiitleid ja aunimesid lisamata. 

Luksuv mets oli täis süngeid saladusi. Päeval venisid mööda teed lõunasse rikastatud maagi 
voorid, öösiti aga oli tee tühi, sest neid hulljulgeid polnud palju, kes oleksid söandanud seal 
tähtede valgel kõndida. Teati rääkida, et öösiti karjub Isapuu otsas lind Siuu, keda keegi pole 
näinud ja keda ei saagi näha, sest see pole ülepea mõni harilik lind. Teati rääkida, et suured 
karvased ämblikud hüppavad okstelt hobustele kaela, hammustavad silmapilkselt sooned läbi 
ning joovad verd. Räägiti, et metsas hulkuvat ringi koletu muistne elukas Pehh, kelle keha 
katvat soomused, kes poegib iga kaheteistkümne aasta järel ja kel on taga kaksteist saba, mis 
eritavad mürgist higi. Mõni aga olevat koguni näinud päise päeva ajal üle tee minemas ja oma 
kae-beid pomisemas karvutut metskulti Oõd, kelle püha Mika oli ära neednud — see oli 
verejanuline loom, kelle peale raud ei hakanud, küll aga haavas teda luust relv. 

Siin võis kohata ka ärakaranud orja tõrvase märgiga abaluude vahel — vaikset ja halastamatut 
nagu karvane ämblik-vereimeja. Ja küürus nõida korjamas sala-seeni nõiajookide jaoks, mis 
teevad nähtamatuks, võivad muuta mõneks loomaks või anda inimesele teise varju. Tee ääres 
liikusid ka kurikuulsa Vaaga Ratta öised rüütlid ning põgenikud hõbedakaevandustest — 
mustade peopesade ja läbipaistvate nägudega. Posijad kogunesid sinna oma öistele palvustele 
ja parun Pampa uljad jäägrid küpsetasid harvadel väludel tervelt vardasse aetud varastatud 
härgi. 

Üsna metsa südames, miili kaugusel teest seisis suure, vanadusest ärakuivanud puu all 
tohututest palkidest laotud vana röötsakil tare, mida piiras mustaks tõmbunud püstaed.Tare oli 
sel kohal olnud muistsetest aegadest peale, tema uks püsis alati kinni ja pehkinud trepi kõrval 
seisid otsapidi maa sees tervest puutüvest nikerdatud, viltuvajunud puuslikud. See tare oli 
kõige ohtlikum paik üle kogu Luksuva metsa. Teati rää-kyia, et just siia tuleb iga 
kaheteistkümne aasta järel muistne Pehh oma järglast sünnitama, poeb maja alla ja kärvabki 
sinnasamasse, nii et kogu majaalune on musta mürki täis — ja kui see mürk sealt kord välja 
voolama hakkab, siis ongi kõigel ots. Teati rääkida, et vihmastel öödel kaevuvad puuslikud 
iseenesest maa 

seest välja, lähevad tee äärde ja viipavad seal. Ja veel räägiti, et vahel harva süttivat elututes 
akendes tuli, mis ei ole inimese käega süüdatud, majast kostab hääli ja suits tõuseb korstnast 
sambana otse taevasse. 

Hiljaaegu oli Lilleaasalt (ehk rahvasuus Virtsakülast) pärit lollakas Irmu Trääs, kes viina suu 
sisse ei võtnud, õhtusel ajal rumalast peast tare juurde sattunud ja aknast sisse vaadanud. Koju 
jõudis ta hoopis lollina, kui aga oli veidi toibunud, siis seletas, et tares põles hele tuli ja seal 
istus päris hariliku laua ääres mees, jalad pingile keritud, ja rüüpas vaadist, mida ühe käega 
kinni hoidis. Mehe nägu rippunud vööni ja olnud üleni laiguline. See ei võinud olla keegi muu 
kui püha Mika ise enne ärkamist issandas, mitmenaise-pidaja, joomar ja rõvetseja. Teda sai 
vaadata ainult hirmu vaos hoides. Aknast tuli vastikut imalat lõhna ja puudel ümberringi 
kõikusid varjud. Lollaka juttu käis kuulamas kogu ümberkaudne rahvas. Lugu lõppes sellega, 
et tulid löömamehed, väänasid Irmul käed selja taha ja viisid ta Arkanari linna. Kuid juttudele 
see piiri ei pannud, tarest räägiti sellegipärast ega nimetatud teda nüüd enam teisiti kui 
Joomakoopaks. 


Vaevaliselt läbi hiigelsõnajalgade tihniku rühkinud, tuli Rumata Joomakoopa trepi kõrval 
hobuse seljast maha ja mässis ratsmed ümber puusliku. Majas põles tuli, uks oli pärani ja 
rippus ühe hinge otsas. Isa Kabani istus laua taga täielikult roidununa. Õhk oli paks vägevast 
piirituselehast, laual keset paljaks näritud konte ja keedetud kaalikatükke seisis suur 
savikruus. 

«Tere õhtust, isa Kabani,» ütles Rumata üle läve astudes. 

«Ma tervitan teid,» vastas isa Kabani häälega, mis kähises nagu sõjasarv. 

Kannuste kõlinal astus Rumata laua äärde, viskas kindad pingile ja vaatas uuesti isa Kabani 
otsa. Isa Kabani istus liikumatult, lotendav nägu kätele toetatud. Tema lopsakad hallisegused 
kulmud rippusid põskede kohal nagu kuivanud rohi järsakuserval. Iga hingetõmbega tuli tema 
suurepoorilise nina sõõrmetest vilinal omastamata alkoholist läbiimbunud õhku. 

«Ma mõtlesin selle ise välja!» ütles ta äkitselt, kergitades suure vaevaga paremat kulmu ja 
kõõritades 

Rumata poole tursunud silmaga. «Mina ise! Ja misjaoks?» Ta tõmbas parema käe põse alt 
välja ja vehkis karvase sõrmega. «Ja ometi pole mul sellega midagi pistmist! ... Mina 


mõtlesin välja ja minul pole pistmist, ah?! Just nii — pole pistmist. . . Ja ega me üleüldse ei 
mõtlegi välja, vaid kurat teab mis!» 

Rumata päästis vöö lahti ja tõmbas mõõgarihmad üle pea. 

«Nonoh!» ütles ta. 

«Kast!» käratas isa Kabani ja jäi mõneks ajaks vait, imelikult põski liigutades. 

Temalt pilku pööramata tõstis Rumata tolmustes ratsasaabastes jalad üle pingi ja istus, seades 
mõõgad enda kõrvale. 

«Kast... » kordas isa Kabani vaibuval häälel. «Me ütleme nõnda, et mõtleme välja. Aga 
tegelikult on kõik asjad juba ammust aega välja mõeldud. Keski mõtles kunagi ammu kõik 
välja, pani kasti, tegi kaane sisse augu ja läks minema. . . Läks magama... Ja mis siis sai? Siis 
tuli isa Kabani, pani silmad kinni ja pistis käe auku.» Isa Kabani vaatas oma kätt. «Krauhh! Ja 
käes! Just sedasama ma välja mõtlesingi! Kes ei usu. on loll... Pistan käe auku... ja käes ta on! 
Mis asi? Ogadega traat. Misjaoks? Et karjaõue huntide eest piirata ... Tubli sell! Pistan käe 
auku... ja teine käes! Mis asi? Üks ütlemata kaval riistapuu, mida liha läbiajamise masinaks 
nimetatakse. Misjaoks? Et pehmet hakkliha saaks .. . Tubli sell! Pistan käe auku — ja kolmas 
käes! Mis asi? P-põlev vesi. . . Misjaoks? Et tooreid puid põlema panna. .. Äh?!» 

Isa Kabani jäi vait ja hakkas ettepoole vajuma, nagu oleks keegi talle kaelale vajutanud. 
Rumata võttis kruusi, vaatas sisse ja kallas siis mõned tilgad käeseljale. Tilgad olid sirelikarva 
ja haisesid puskariõlist. Rumata kuivatas käe hoolikalt pitsrätikuga. Rätikule jäid õliplekid. 
Isa Kabani sugemata pea riivas lauda ja kerkis otsekohe jälle püsti. 

«See, kes kõik need asjad kasti pani, see teadis, misjaoks nad välja on mõeldud .. . Ogad, et 
hunte peletada?! Mina, vana loll, mõtlesin huntidele... Kaevandusi, kaevandusi piiratakse 
nendega hoopiski... Et riiklikud kurjategijad kaevandustest põgenema ei pääseks. 

Aga ma ei taha!... Ma olen ise riiklik kurjategija! Kas minu käest küsiti? Küsiti! Ah et ogad? 
Ogad. Ah et huntide peletamiseks? Huntide peletamiseks. Tubli poiss, hästi tehtud! Piirame 
kaevandused ümber. Ja don Reba ise piiraski. Ja minu liha läbiajamise masina võttis ka ära. 
Ütles, et tubli poiss. Et peaga poiss! Ja teeb siis nüüd Lõbusas Tornis pehmet hakkliha... Ja et 
palju abi olevat... » 

Ma tean, mõtles Rumata. Ma tean kõik. Tean, kuidas sa don Reba kabinetis karjusid, kuidas 
sa tal jalus roomasid ja palusid: «Anna tagasi, ära tee!» Hilja oli. Su lihamasin on tööle 
pandud ... 


Isa Kabani kahmas kruusi ja kummutas selle habemesse. Mürgist segu neelates möirgas ta 
nagu metskult ÕS, virutas siis kruusi lauale ja asus kaalikatükki närima. Üle ta põskede 
veeresid pisarad. 

«Põlev vesi!» kuulutas ta lõpuks lämmatatud häälel. «Lõkete süütamiseks ja lustakate 
hookuspookuste tegemiseks. Mis põlev vesi see on, mis juua kõlbab? Kui seda õlle sekka 
panna, saab sihukese vägeva õlle, et... Aga ma ei anna! Joon ise ära... Ja joon. Joon päev otsa. 
Joon öö otsa. Olen paistes. Ei seisa jalul. Ennist, usu või ära usu, don Rumata, läksin peegli 
ette ja ehmatasin... Vaatan, issand avita, et kus on isa Kabani! Olin justkui mereelukas, 
kaheksajalgne, üleni kirju. Ühest kohast punane, teisest kohast sinine. See oli alles 
väljamõtlemine — vesi hookuspookuste jaoks... » 

Isa Kabani sülitas lauale ja sahistas pingi all — hõõrus jalaga laiali. Küsis siis äkki: «Mis päev 
täna on?» «Vaga Kata laupäev,» ütles Rumata. «Miks päike ei paista?» «öö on käes.» 

«Juba jälle öö... » ütles isa Kabani lootusetult ja vajus näoli söögijäänustesse. 

Rumata vaatas teda mõnda aega, vilistades läbi hammaste. Ronis siis laua tagant välja ja läks 
sahvrisse. Sahvris kaalikakuhja ja saepuruhunniku vahel läikisid isa Kabani rohmaka 
piirituseajamiskaadervärgi klaastorud. See oli kaasasündinud inseneritaibu, keemiku-instinkti 
ja klaasipuhuja meistrikäte imeline sünnitis. 

Rumata kõndis kaks korda ümber «põrgumasina», lei-is siis pimedas kobamisi kangi ja 
virutas paar korda, ilma et oleks eriti kuhugi sihtinud. Sahvris kuuldus kolinat, klirinat, 
mulksumist. Hapuks läinud praaga läila lõhn lõi ninna. 

Klaasikildude krudisedes kontsade all läks Rumata kaugemasse nurka ja pani taskulambi 
põlema. Koli-hunnikusse maetuna seisis seal kindlas silikeetseifis väiksemat tüüpi 
välisüntesaator «Midas». Rumata pildus koli laiali, valis kettal numbrite kombinatsiooni ja 
tõstis seifi kaane üles. Isegi elektritule valgusel mõjus süntesaator keset laialipaisatud prahti 
kummalisena. Rumata viskas lehtriavasse mitu labidatäit saepuru ja süntesaator hakkas 
vaikselt undama, lülides automaatselt sisse indikaatorite paneeli. Rumata lükkas saapaninaga 
väljalaskekanali ette roostetanud ämbri. Otsekohe hakkasid mõlkis plekkpõhjale kõlinal 
kukkuma ümmargused kullatükid Arkanari kuninga Pits Kuuenda aristokraatliku profiiliga. 


Rumata tõstis isa Kabani kägisevale narile, tõmbas tal kotad jalast, keeras ta paremale küljele 
ja kattis mingi ammu väljasurnud eluka karvutuks kulunud nahaga. Isa Kabani koguni ärkas 
sellal viivuks. Ta polnud aga võimeline liigutama ei ennast ega oma ajusid, vaid piirdus 
sellega, et laulis mõned värsid keelatud ilmalikust romansist «Ma olen kui illike lilleke, mind 
hoiab su pihuke tilluke» ja hakkas siis norinal norskama. 

Rumata kraamis laua, pühkis põranda ja nühkis puhtaks ainukese akna, mille klaas oli 
saastane ja üsna musta karva keemiliste eksperimentide tõttu, mida isa Kabani aknalaual tegi. 
Värvikesta ajava ahju tagant leidis ta piiritusenõu ja tühjendas selle rotiurgu. Siis jootis ta 
hamahari täkku, andis sellele sadulakotist kaeru ette, pesi ennast ja istus laua taha ootama, 
vaadates õlilambi suitsevat leeki. Juba kuuendat aastat elas ta seda imelikku kaksikelu ja näis 
olevat sellega juba ära harjunud, kuid aeg-ajalt, nagu praegugi, tuli talle äkki-pähe, et mingit 
organiseeritud metsistumist ja halli juhmuse pealetungi pole olemas, vaid on käimas 
kummaline etendus, kus tema, Rumata, mängib 

peaosa. Et iga silmapilk pärast mõnda tema eriti õnnestunud repliiki võib puhkeda aplaus ja 
asjatundjad Eksperimentaalse Ajaloo Instituudist karjuvad loožides vaimustatult: 
«Adekvaatne, Anton! Adekvaatne! Tubli, Toška!» Ta koguni vaatas ringi, kuid rahvast täis 
saali polnud kuskil, vastu vaatasid vaid mustunud ja sammaldunud palkseinad, mida kattis 
paks tahmakord. 


Õues hirnatas hamahari täkk vaikselt ja tammus jalalt jalale. Kostis ühetoonilist madalat 
undamist, mis oli pisarateni tuttav ja siin nii ilmvõimatu. Rumata kuulatas, suu lahti. 
Undamine katkes, tulekeel tahi kohal võbises ja lõi leegitsema. Rumata kergitas ennast ja 
selsamal hetkel astus ööpimedusest tuppa don Kondor, Soani, kaubaisandate vabariigi 
ülemkohtunik ja suurte riigipitsatite hoidja, Kaheteistkümne Negot-siandi Konverentsi 
asepresident ja Impeeriumi ordeni «Armuheitev käsi» kavaler. 

Rumata hüppas püsti, nii et pink pidi peaaegu ümber kukkuma. Ta oleks tahtnud tulijat 
sülelda, põskedele suudelda, kuid jalad pidasid etiketist kinni, põlved paindusid nagu 
iseenesest, kannused kõlksatasid pidulikult, parem käsi tegi laia kaare südame juurest kõrvale 
ja pea vajus kummargile, mattes lõua krae pitsi-vahtu. Don Kondor tõmbas peast lihtsa 
reisisulega sametbareti, viibutas sellega Rumata poole rutakalt, otsekui sääski peletades, 
viskas selle siis lauale ning päästis mantli haagid kaela juurest mõlema käega lahti. Mantel 
alles langes aeglaselt ta selja taga, kui ta juba istus pingil, jalad harkis, vasak käsi puusas ja 
parem toetumas pehkinud põrandalaudadesse vajutatud mõõga kullatud käepidemele. Ta oli 
väikest kasvu, kõhn, kahvatus kitsas näos suured pungis silmad. Tema musti juukseid hoidis 
koos samasugune massiivne kuldvõru nagu Rumatal, suur roheline kivi ninajuure kohal. 
«Olete te üksinda, don Rumata?» küsis ta järsult. «Jah, kõrgestisündinud don,» vastas 
Rumata nukralt. 

Isa Kabani ütles äkitselt valju ja täiesti kaine häälega: «Kõrgestisündinud don Reba!... Te 
olete hüään ja muud ei midagi.» 

Don Kondor ei pööranud pead. 

«Ma tulin helikopteriga,» ütles ta. 

«Loodame, et teid ei nähtud,» lausus Rumata. 

«Legend vähem või rohkem,» ütles ärritatult don Kondor. «Mul pole ratsasõitudeks aega. Mis 
juhtus Budahiga? Kuhu ta kadus? Istuge ometi, don Rumata, palun teid. Mul on juba kael 
valus.» 

Rumata istus kuulekalt pingile. 

«Budah on kadunud,» ütles ta. «Ootasin teda Raskete Mõõkade Laanes. Kuid ei tulnud kedagi 
peale ühe silmaga hulguse, kes ütles mulle parooli ja andis üle raamatukoti. Ma ootasin veel 
kaks päeva ja astusin siis ühendusse don Guhiga. Don Guh teatas, et ta saatis Budahi piiri 
äärde ja et Budahit saadab keegi kõrgestisündinud don, keda võib usaldada, sest ta on enda 
puupaljaks mänginud ja kuulub nüüd ihu ja hingega don Guhile. Järelikult võis Budah kaduda 
ainult kuskil siin, Arkanaris. See on kõik, mis ma tean.» 

«Siis ei tea te küll eriti palju,» ütles don Kondor. 

«Asi ei ole Budahis,» vaidles Rumata vastu. «Kui ta on elus, leian ma ta üles ja päästan ära. 
Seda ma oskan. Kuid ma ei tahtnud teiega hoopiski mitte sellest rääkida. Ma tahan veel ja 
veel kord juhtida teie tähelepanu sellele, et olukord Arkanaris on väljunud baasi-teooria 
raamidest... » Don Kondori näole tekkis hapu ilme. «Ei, palun kuulake mind siiski ära,» ütles 
Rumata kindlalt. «Mul on tunne, et raadio teel ei suuda ma teile ilmaski midagi selgeks teha. 
Arkanaris on kõik muutunud! On ilmsiks tulnud mingi uus, süstemaatiliselt tegutsev faktor. Ja 
see näeb välja nii, nagu ässitaks don Reba täiesti teadlikult õpetlastele kallale kuningriigi 
kogu halli massi. Ohustatud on kõik, mis küünib vähegi kõrgemale keskmisest hallist tasapin- 
nast. Kuulake mind, don Kondor, need ei ole emotsioonid, need on faktid! Kui sa oled tark, 
haritud, kahtled, räägid harjumatuid asju — või näiteks lihtsalt ei joo—, on su elu hädaohus. 
Igal poodnikul on õigus sind kas või surnuks tallata. Sajad ja tuhanded inimesed on lindpriiks 
kuulutatud. Löömamehed, need rünnakrühmlased, püüavad neid ja tõmbavad teede ääres 
oksa. Alasti, jalad ülespidi. . . Eile tallati minu tänavas saabastega surnuks vanamees, saadi 
teada, et on kirjaoskaja. Räägiti, et kaks tundi olevat nad tallanud, 

nürid elajalõustad higised... » Rumata talitses ennast ja lõpetas rahulikult: «Ühesõnaga, 
Arkanari ei jää varsti enam ühtegi kirjaoskajat. Nagu Püha Ordu aladele pärast Barka 
veresauna.» 

Don Kondor vaatas teda ainiti, huuled kokku pigistatud. 

«Sa ei meeldi mulle, Anton,» ütles ta vene keeles. 

«Mulle ka ei meeldi paljud asjad, Aleksandr Vas-siljevitš,» ütles Rumata. «Mulle ei meeldi, et 
me oleme juba üksnes probleemi asetamisega ennast käsist ja jalust sidunud. Mulle ei meeldi, 
et seda nimetatakse Veretu Mõjutamise probleemiks. Sest minu puhul on sellest saanud 
teaduslikult põhjendatud pealtvaatamine . .. Ma tean kõiki teie vastuväiteid! Ma tunnen 
teooriat. Kuid siin pole ühtegi teooriat, siin on fašismile iseloomulik praktika, siin tapavad 
elajad iga hetk inimesi! Siin ei ole millestki kasu. Teadmistest ei piisa ja kuld kaotab väärtuse, 
sest jääb hiljaks.» 

«Anton,» ütles don Kondor. «Ära ägestu. Ma usun, et olukord Arkanaris on täiesti erakordne, 
kuid olen ka veendunud, et sul pole ainustki konstruktiivset ettepanekut. » 

«Jah,» nõustus Rumata, «konstruktiivseid ettepanekuid mul ei ole. Kuid mul on väga raske 
ennast vaos hoida.» 

«Anton,» ütles don Kondor, «meid on siin kakssada viiskümmend tervel planeedil. Kõik 
hoiavad ennast vaos ja kõigil on see väga raske. Kõige kogenumad elavad siin juba 
kakskümmend kaks aastat. Nad saabusid siia ainult kui vaatlejad. Neil oli keelatud üldse 
midagi ette võtta. Kujuta seda hetkeks ette: üldse midagi. Neil poleks olnud õigust isegi 
Budahit päästa. Koguni siis, kui Budah oleks nende silma all surnuks tallatud.» 

«Ei maksa rääkida minuga nagu lapsega,» ütles Rumata. 

«Te olete kannatamatu nagu laps,» tähendas don Kondor. «Ometi peab olema väga 
kannatlik.» Rumata naeratas kibedalt. 

«Ja senikaua kui meie ootame,» ütles ta, «senikaua kui meie kaalutleme ja mõtleme, tapavad 
elajad iga päev, iga hetk inimesi.» 

«Anton,» ütles don Kondor. «Universumis on tuhandeid planeete, kuhu me pole veel jõudnud 
ja kus ajalugu läheb oma rada.» 

«Aga siia oleme me ometi juba jõudnud!» 

«Jah, oleme küll. Kuid selleks, et aidata seda inimkonda, mitte aga oma õiglase viha 
väljavalamiseks. Kui sa oled nõrk, mine ära. Mine koju tagasi. Lõppude lõpuks pole sa 
tõepoolest laps ja sa teadsid, mida sa siin näed.» 

Rumata ei vastanud. Don Kondor, kes oli kuidagi lõdvaks vajunud ja seetõttu näis hoopis 
vana, tegi laua ääres mõned sammud, vedades mõõka nagu keppi järel, ja nikutas kurvalt nina. 
«Ma saan kõigest aru,» ütles ta. «Ma olen ju selle kõik läbi teinud. Oli aeg, kus see võimetuse 
ja iseenese alatuse tunne näis mulle kõige hirmsam. Mõned nõrgemad läksid sellest hulluks, 
nad saadeti Maale tagasi ja neid ravitakse nüüd. Viisteist aastat kulus mul, kullake, enne kui 
ma aru sain, mis on kõige koledam. Me oleme siin jumalad, Anton, ja peame olema targemad 
kui legendide jumalad, keda siinne rahvas kuidagiviisi oma näo järgi loob. Ometi käime me 
mööda mädasoo serva. Kui jalg vääratab, oled sopa sees ega saa elu lõpuni puhtaks. Irukani 
Goran kirjutas «Ilmutuse ajaloos»: «Kui jumal astus taevast alla ja tuli Pitanni soodest rahva 
ette, olid tema jalad kõntsaga koos.» » 

«Ja Goran põletati selle eest ära,» lausus Rumata süngelt. 

«Jah, põletati ära. See on aga öeldud meie kohta. Ma olen siin viisteist aastat. Mina, kulla 
poiss, ei näe Maast enam unenägusidki. Ükskord leidsin ma pabereid sorides kellegi naise 
foto ega taibanud tükk aega, kes ta võiks olla. Vahel tunnen ma hirmuga, et ma pole juba 
ammu enam Instituudi kaastööline, vaid hoopis selle Instituudi muuseumi eksponaat, 
feodaalse kaubandus-vabariigi ülemkohtunik, ja et muuseumis on saalgi olemas, kuhu mind 
paigutada. Osasse sisseelamine — see on kõige koledam. Igaühes meist võitleb kõrgesti- 


sündinud- tõbras kommunaariga. Ja kõik ümberringi tuleb appi tõprale, kommunaar aga on 
ihuüksinda — Maa on tuhande aasta ja tuhande parseki kaugusel.» 

Don Kondor vaikis ja silitas oma põlvi. «Niiviisi on lood, Anton,» ütles ta jaheneva häälega. 
«Jääme kommunaarideks. » 

Ta ei saa aru. Kuidas ta võikski aru saada? Tal on vedanud, ta ei tea, mis on hall terror ja 
missugune on don Reba. Kõik, mille tunnistajaks ta on olnud viieteistkümne aasta jooksul sel 
planeedil, on nii või teisiti mahtunud baasiteooria raamidesse. Ja kui ma räägin talle fašismist, 
hallidest rünnakrühmlastest, väikekodanluse aktiviseerumisest, on tema meelest tegemist 
emotsionaalsete väljendustega. «Ärge naljatage terminoloogiaga, Anton. Terminoloogilisel 
puterdamisel on ohtlikud tagajärjed.» Ta ei suuda kuidagi mõista, et keskaegse metsikuse 
normaalne tase on Arkanari jaoks minevik. Don Reba on tema meelest midagi hertsog 
Richelieu taolist, tark ja terava pilguga poliitik, kes kaitseb absolutismi feodaalse omavoli 
vastu. Mina üksi tervel planeedil näen hirmsat varju, mis vajub üle maa, kuid just mina ei 
mõista, kelle vari see on ja misjaoks ta on. .. Ja kuidas saan mina teda milleski veenda, kui ta 
on juba lausa valmis — seda on silma-destki näha — mind Maale ravile saatma. 

«Kuidas elab auväärt Sinda?» küsis Rumata. 

Don Kondor lakkas teda pilguga puurimast ja porises: «Hästi, tänan teid.» Ja ütles siis: 
«Tuleb lõpuks ometi selgelt aru saada, et ei sina ega mina ega keegi meist ei näe oma töö 
reaalselt tajutaval vilja. Me ei ole füüsikud, me oleme ajaloolased. Meie ajaühikuks pole mitte 
sekund, vaid sajand, ja meie töö ei ole isegi mitte külvamine, vaid ainult pinnase ette- 
valmistamine külviks. Maalt aga saabuvad vahel. .. entusiastid, võtku neid kurat. .. Sprinterid, 
kel ei jätku kopse... » 

Rumata muigas virilalt ja sikutas ilma erilise vajaduseta saapasääri ülespoole. Sprinterid. Jah, 
sprintereid on küll olnud. 

Kümme aastat tagasi käskis Stefan Orlowski ehk don Kapada, keiserliku majesteedi 
arbaletiküttide roodu komandör, kaheksateistkümne estori nõia avaliku piinamise ajal 
timukate pihta tule avada, raius surnuks keiserliku kohtuniku ja kaks kohtuametnikku ning 
hukkus lossivalve piikide otsas. Surmapiinades 

vääneldes karjus ta: «Te olete ju inimesed! Tapke neid, tapke!» Kuid vaevalt et keegi kuuliski 
teda, sest rahvas möirgas: «Tuli! Tuli suuremaks!... » 

Umbes samal ajal alustas Karl Rosenblum, üks tuntumaid eriteadlasi Saksamaa ja 
Prantsusmaa talurahva-sõdade alal ehk villakaupmees Pani-Pa, teisel poolkeral Murissi 
talupoegade mässu, vallutas tormijooksuga kaks linna ja sai noole kuklasse, püüdes takistada 
röövimist. Ta oli veel elus, kui helikopter talle järele tuli, kuid rääkida enam ei saanud, ainult 
silmad, suured ja sinised, vaatasid imestunult ning süüdlaslikult ja nendest voolasid 
lakkamatult pisarad ... 

Mõni aeg enne Rumata saabumist oli Kaisa türanni hiilgavalt konspireeritud sõber ja 
usaldusalune (Jeremy Tafnath, maareformide ajaloo eriteadlane) äkitselt, asja ees, teist taga, 
toime pannud paleerevolutsiooni, usurpeerinud võimu ja kahe kuu vältel üritanud Kuldset 
Ajastut sisse seada, jättes visalt vastamata kõik naabrite ja Maa raevukad järelepärimised. 
Teda oli hulluks arvatud, ta oli õnnelikult kaheksast atentaadist pääsenud ja lõpuks oli 
Instituudi kaastööliste avarii-meeskond ta ära röövinud ja allveelaeval lõunapooluse lähedal 
saarestikus asuvasse baasi toimetanud. .. 

«Mõelda vaid,» pomises Rumata. «Ja kogu Maa kujutleb seniajani, et kõige keerulisemate 
probleemidega tegeleb nullfüüsika... » 

Don Kondor tõstis pea. 

«Oh, lõpuks ometi!» ütles ta poolihääli. 


Kostis kabjaplaginat, hamahari täkk hirnus tigedalt ja vinguvalt ning siis võis kuulda 
energilist vandumist tugeva irukani aktsendiga. Uksest astus sisse don Guh, tema hiilguse 
Irukani hertsogi vanem sängiseadja, paks ja punapõskne, vurrud uljalt kikkis, suu kõrvuni ja 
väikesed silmad lõbusalt naermas kastanpruuni lokitud paruka alt. Ja jälle oli Rumata valmis 
talle vastu minema ja teda sülelema, sest see oli ju Paska, kuid don Guh tõmbus äkki kangeks, 
tema paksude põskedega nägu läks imalalt magusaks, keskpaik nõksatas kummarduses, ta 
surus kübara vastu rinda ja ajas huuled torru. Rumata vaatas vilksamisi Aleksandr 
Vassiljevitši poole. Aleksandr Vassiljevitš oli kadunud. Pingil istus ülemkohtunik ja suurte 
pitsatite 

hoidja — jalad harkis, vasak käsi puusas ja parem toetumas kullatud mõõga pidemele. 

«Te jäite palju hiljaks, don Guh,» ütles ta ebameeldiva häälega. 

«Tuhat vabandust!» hüüatas don Guh, sujuvalt lauale lähenedes. «Vannun mu hertsogi 
rahhiidi nimel — asjaolud olid täiesti ettenägematud. Tema majesteedi Arkanari kuninga 
patrull peatas mind neli korda ja kaks korda pidin ma võitlema mingite matsidega.» Ta 
kergitas elegantselt vasakut kätt, mis oli verisesse räbalasse mähitud. «Muide, 
kõrgestisündinud donid, kelle helikopter see on hurtsiku taga?» 

«See on minu helikopter,» ütles don Kondor riiakalt. «Mul pole aega maanteedel kakelda.» 
Don Guh naeratas armastusväärselt, istus kaksiratsa pingile ja lausus: 

«Niisiis, kõrgestisündinud donid, me oleme sunnitud konstateerima, et ülimalt õpetatud 
doktor Budah on salapärasel kombel kaduma läinud kuskil Irukani piiri ja Raskete Mõõkade 
Laane vahel. . .» 

Isa Kabani liigutas end äkki oma asemel. 

«Don Reba,» ütles ta üles ärkamata kõmava häälega. 

«Jätke Budah mulle,» lausus Rumata meeleheitega, «ja katsuge minust ometi aru saada... » 


TEINE PEATÜKK 


Rumata võpatas ja avas silmad. Päev oli alanud. Akende all tänaval jaurati. Keegi, nähtavasti 
sõjaväelane, möirgas: 

«N-näru! Sa lakud keelega selle pori ära! («Tere hommikust!» mõtles Rumata.) Lõuad! ... 
Vannun püha Mika selja nimel, sa ajad mu vihale!» Teine hääl, jultunud ja kähe, mõmises 
vastu, et sellel tänaval tuleb vaadata, kuhu jalg panna. «Hommiku eel tuli veidi vihma ja teate 
isegi, millal teda sillutati. .. » — «Või tema tuleb mind õpetama, kuhu ma pean vaatama! ... » 
— «Laske mind lahti, kõrgestisündinud don, ärge särgist sikutage.» — «Või tema tuleb mind 
õpetama! ... » Kostis hele plaksatus. Ilmselt oli see juba 

teine kõrvakiil. Esimese peale oli Rumata üles ärganud. «Ärge pekske mind, kõrgestisündinud 
don...» mõmiseti all. 

Tuttav hääl — kes see võis olla? Ju vist don Tameo. Tuleks talle täna hamahari kronu tagasi 
kaotada. Huvitav, kas ma õpin kunagi hobustest midagi taipama? Tõsi küll, meie, Estori 
Rumatad, pole ilmaski hobustest midagi taibanud. Me oleme asjatundjad sõjakaa-melite alal. 
Hea seegi, et Arkanaris peaaegu ei ole kaameleid. Rumata sirutas ennast, nii et kondid rak- 
susid, otsis käsikaudu peatsist punutud siidnööri ja tõmbas paar korda. Kuskil maja sisemuses 
kõlksusid kellukesed. Poiss vahib muidugi skandaali, mõtles Rumata. Oleks võinud ju ka ise 
üles tõusta ja riidesse panna, kuid milleks kuulujuttudele ainet anda. Ta kuulatas sõimu akna 
all. Küll on ikka vägev keel! Uskumatu entroopia. Peab viimati veel vaatama, et see dori 
Tameo meest surnuks ei torkaks. .. Viimasel ajal tuleb kaardiväes ette tegelasi, kes 
deklareerivad, et õilsa tapluse jaoks on neil üks mõõk, teist aga pruugivad nad ainult 


tänavakaklustes, mida nüüd vanas heas Arkanaris don Reba armust liigagi sageli ette tulevat. 
Siiski, don Tameo pole seda tõugu mees. Aravõitu on meie don Tameo ja tuntud intrigaan 
pealekauba . .. 

On jälk, kui päev algab don Tameoga. . . Rumata tõusis istuli ja sirutas uhke räbaldunud teki 
all käed ümber põlvede. Tekib tinaraske lootusetuse tunne, tahaks masendusse vajuda ja 
mõtiskleda selle üle, kui nõrgad ja võimetud me oleme asjaolude palge ees... Maal ei tule 
see meile pähe. Seal oleme me terved ja enesekindlad poisid, kes on läbi teinud 
psühholoogilise kon-ditsioneerimise ja kõigeks ette valmistatud. Meil on imehead närvid: me 
oskame pilku mitte ära pöörata, kui pekstakse ja hukatakse. Meie enesevalitsus on 
ennekuulmatu: me oleme suutelised kuulama täiesti Igptusetute kretiinide südamepuistamisi. 
Me oleme unustanud jälestuse, me lepime sööginõudega, mis kombe kohaselt antakse koertele 
lakkuda ja pühitakse siis räpase seelikusabaga üle, et oleks ilusam. Me oleme suured 
impersonaatorid, isegi unes ei räägi me Maa keeli. Meie päralt on laitmatu relv — feodalismi 
baasiteooria, 

mis on välja töötatud kabinettide ja laboratooriumide vaikuses, tolmustel väljakaevamistel ja 
soliidsetes diskussioonides . .. 

Kahju ainult, et don Rebal pole sellest teooriast aimugi. Kahju, et psühholoogiline 
ettevalmistus on niisama kiire kaduma nagu päevitus, me langeme äärmustesse ja oleme kogu 
aeg sunnitud ennast laadima nagu akumulaatorit: «Pigista hambad risti ja pea meeles, et sa 
oled maskeeritud jumal, et nad ei tea, mis nad teevad, et peaaegu ükski neist pole süüdi ja et 
sa pead sellepärast olema kannatlik ja salliv...» Ja siis tuleb ilmsiks, et humanismilätted meie 
hinges, mis Maal tundusid põhjatutena, tühjenevad hirmuäratava kiirusega. Püha Mika, me ju 
ometi olime humanistid seal, humanism oli meie loomuse tugisammas, me kummardasime 
Inimest, meie armastus Inimese vastu tegi meist lausa antropotsentristid, siin aga tabame end 
õudusega mõttelt, et me ei armastanud mitte Inimest, vaid ainult kommunaari, Maa asukat, 
meiega võrdset .. . Üha sagedamini leiame ennast mõtlemast: «Mis see olgu, kas nad tõesti on 
inimesed? Kas tõesti võivad neist ajapikku isegi inimesed saada?» Ja siis me meenutame 
selliseid nagu Kiira, Budah, Arata Küürakas, nagu oivaline parun Pampa, ja meil on häbi — 
mis on samuti harjumatu ja ebameeldiv ja millest pealegi pole üldse kasu... 

Ei maksa sellest, mõtles Rumata. Eriti hommikul. Olgu neetud see don Tameo! ... Hing on 
nagu äädikat täis ja seda pole kuhugi välja valada siinses üksinduses. Jah, just nimelt 
üksinduses. Kas meie, terved ja enesekindlad, oskasime arvata, et jääme siin üksindusse? 
Seda ei usuks ju keegi! Anton, sõbrake, jäta nüüd! Läänes, kolme lennutunni kaugusel on 
Aleksandr Vassiljevitš, hea, tark ja tore inimene, idas on Paska, ustav ja rõõmus sõber, kellega 
on seitse aastat koos koolipinki nühitud. Sa oled lihtsalt vedelaks löönud, Toška. Kahju 
muidugi, me uskusime, et oled kõvemast puust, aga kellega siis seda ei juhtu? See töö on 
põrgulik, saame aru. Sõida õige Maale tagasi, puhka, tegele veidi teooriaga, eks siis näe. .. 
See Aleksandr Vassiljevitš on aga sulaselge dogmaatik. Kui baasiteooria halle ette ei näe 
(«Mina, kullake, 

302 

olen siin viisteist aastat töötanud ja pole sihukesi kõrvalekaldumisi teooriast tähele 
pannud...»), siis see tähendab, et ma näen viirastusi. Ja kui ma näen viirastusi, siis on mul 
närvid läbi ja mind tuleb puhkama saata. «Hea küll, ma luban, ma vaatan ise järele ja teatan 
oma arvamuse. Aga senikaua, don Rumata, palun teid, ei mingeid ekstsesse... » Ja Pavel, 
lapsepõlvesõber, erudiit, asjatundja, nagu me teame, informatsiooni varasalv... traavis läbi 
kahe planeedi ajaloo ja tõestas imekergesti, et hallide liikumine on vaid tavaline linlaste 
väljaastumine parunite vastu. «Aga eks ma sõida neil päevil sinu poole ja vaata. Ausalt öeldes 
on mul Budahi pärast veidi piinlik... » Aitäh sellegi eest. Ja aitab nüüd. Võtan Budahi käsile, 
kui ma millekski muuks enam ei kõlba. 


Ülimalt õpetatud doktor Budah. Põline irukanlane, suur arst, kelle Irukani hertsog pidi 
äärepealt aadliseisusse tõstma, kuid mõtles ümber ja pani kindlusse vangi. Impeeriumi suurim 
eriteadlane mürkravi alal. Kirjutanud laialt tuntud traktaadi «Rohtudest ja taimedest, mis 
saladuslikul viisil kurbust, rõõmu ja rahu võivad tuua, ja samuti roomajate, ämblikkude ja 
palja metskuldi 55 süljest ja mahladest, mis nõndasama-sugust ja ka muud varjatud väge 
endas kannavad». Kahtlemata silmapaistev mees, tõeline haritlane, veendunud humanist ja 
mammonapõlgaja: kogu ta vara koosneb kotitäiest raamatutest. Kellele siis võisid sa ette 
puutuda, doktor Budah, sellel hämaral ja harimatul maal, mis on uppunud vandenõude ja 
omakasupüüdmise verisesse rappa? 

Loodame, et sa oled elus ja asud Arkanaris. Pole muidugi võimatu, et sind võttis vangi mõni 
Punaselt Põhjaahelikult tulnud barbarite röövlisalk. Et seda selgitada, kavatseb don Kondor 
astuda ühendusse meie sõbra Suštuletidovodusega, ürgkogukondlike kultuuride eriteadlasega, 
kes töötab praegu langetõbise samaanina neljakümne viiest silbist koosneva nimega sugu- 
harupealiku juures. Kui sa aga siiski oled Arkanaris, siis kõigepealt võisid sind muidugi kinni 
võtta Vaaga Ratta öised rüütlid. Või õigemini ainult kaasa viia, sest nende peamiseks saagiks 
oleks olnud sinu saatja, end puupaljaks mänginud kõrgestisündinud don. Kuid 

nad ei tapa sind mingil juhul: selleks on Vaaga Ratas liiga kokkuhoidlik. 

Sulle võis käpa peale panna ka mõni lollakas parun. Hoopiski ilma kurja kavatsemata, lihtsalt 
igavusest ja hüpertrofeerunud külalislahkusest. Tuli isu peolauda kõrgestisündinud 
vestluskaaslast saada; saatis malevlased tee peale välja ja vedas su saatja enda poole. Ja sina 
istud haisvas teenritetoas, kuni donid ennast ogaraks joovad ja laiali lähevad. Ka sel juhul ei 
ähvarda sind miski. 

Kuid peale selle redutavad kuskil Mülkaorus veel don Ksi ja Selgroo-Perta hiljuti purustatud 
talupoja-armee jäänused, keda meie kotkas don Reba ise praegu salamisi leiva ja 
leivakõrvasega toetab seks puhuks, kui peaks ette tulema komplikatsioone parunitega, mis on 
üpris võimalik. Need mehed ei tunne halastust ja nendele on parem mitte mõelda. Ja siis on 
veel don Satarina, Impeeriumi ühe vanima suguvõsa liige, aristokraat, sada kaks aastat vana ja 
arust lage. Tema suguvõsa on vaenujalal Irukani hertsogitega ja aegajalt ärkab temas aktiivsus 
ning siis rabab ta kinni kõik, kes Irukani piiri ületavad. Ta on väga ohtlik, sest võib 
koletsüstiidihoogude mõjul anda niisuguseid käske, et surnumatjad ei jõua tema 
vangikongidest laipu välja vedada. 

Ja lõpuks peamine. Peamine mitte sellepärast, et see oleks kõige ohtlikum, vaid sellepärast, et 
see on kõige tõenäolisem. Don Reba hallid patrullid. Löömamehed suurtel teedel. Sa võiksid 
juhuslikult nende kätte sattuda — sel juhul tuleb loota sinu saatja arukusele ja 
külmaverelisusele. Aga mis siis, kui don Reba on sinust huvitatud? Don Reba huvid on vahel 
väga üllatavad . .. Tema nuhid võisid ette kanda, et sa sõidad Arkanarist läbi, ja sulle saadeti 
vastu meeskond, mida kamandab püüdlik hall ohvitser, väikeaadlikust värdjas, ja praegu istud 
sa kinni kivikongis Lõbusa Torni all. .. 

Rumata sikutas uuesti kannatamatult nööri. Magamistoa uks avanes vastikult kääksudes ja 
sisse tuli teenripoiss, kõhnuke ja sünge. Tema nimi oli Unno ja tema saatus oleks võinud anda 
ainet ballaadiks. Katkisi kingi mööda põrandat lohistades tegi ta lävel kummarduse, tuli 
aseme juurde ja pani lauale kandiku kirjade, 

kohvi ja tüki aromaatse närimiskoorega, mis pidi hambaid tugevdama ja puhastama. Rumata 
vaatas teda pahaselt. 

«Ütle palun, kas sa vahel ust ka õlitad?» Poiss vaikis ja vaatas maha. Rumata heitis teki kõr- 
vale, laskis paljad jalad põrandale ja sirutas käe kandiku järele. 

«Pesid sa täna ennast?» küsis ta. 


Poiss tammus jalalt jalale, jättis vastuse võlgu ja hakkas mööda tuba käima, korjates 
laialipillutud riideid. 

«Ma vist küsisin, kas sa pesid ennast täna?» ütles Rumata esimese kirja pitserit lahti murdes. 
«Ega vesi patust puhtaks tee,» torises poiss. «Ja ega mina pole mõni kõrgestisündinu, et 
ennast pesta.» 

«Aga mis ma sulle mikroobidest rääkisin?» küsis Rumata. 

Poiss tõstis rohelised püksid tugitooli seljale ja tegi paharetti peletades pöidlaga kaare. 
«öösel palvetasin tervelt kolm korda,» ütles ta. «Kas sellest siis ei aita?» 

«Rumal oled,» ütles Rumata ja hakkas kirja lugema. Kiri oli dona Okanalt, õuedaamilt, don 
Reba uuelt soosikult. Daam avaldas soovi, et teda, «õrnalt igatsevat», külastataks juba täna 
õhtul. Kirja lisas oli lihtsate sõnadega ära öeldud, mida daam tegelikult kohtumisest ootab. 
Rumata ei saanud ennast vaos hoitud — läks punaseks Vaatas vargsi poisi poole ja pomises: 
«Noh, tõepoolest...» Selle üle oli tarvis mõelda. Minna oli vastik ja mitte minna rumal, sest 
dona Okana teadis palju. Rumata tühjendas ühe sõõmuga kohvitassi ja pistis närimiskoore 
suhu. 

Järgmine ümbrik oli paksust paberist, laialivalgunud lakkpitseriga: võis selgesti aru saada, et 
kirja on avatud. See oli don Ripatilt, kohkumatult karjeristilt, pudukaupmeeste halli roodu 
leitnandilt. Ta päris tervise järele, avaldas veendumust, et hallide võit on kindel, ja palus 
oodata võlaga, viidates täiesti tühistele asjaoludele. «Hüva, hüva,» pomises Rumata, pani kirja 
kõrvale, -võttis ümbriku uuesti kätte ja silmitses seda huviga. Jah, töö on peenemaks läinud. 
Silmatorkavalt peenemaks. 

Kolmandas kirjas pakuti kahevõitlust mõõkadel dona Pifa pärast, kuid nõustuti pakkumist 
tagasi võtma, kui don Rumata suvatseb esitada tõendid, et temal, kõrgestisündinud don 
Rumatal, pole olnud ega ole ka praegu mingeid kokkupuuteid dona Pifaga. Kiri oli 
standardne: põhitekst kalligraafi kirjutatud, sissejäetud vahedesse aga kohmaka käekirjaga ja 
vigaselt märgitud nimed ja kuupäevad. 

Rumata viskas kirja eemale ja sügas sääskede söödud vasakut kätt. 

«Noh, hakkame pesema,» käsutas ta. 

Poiss kadus ukse taha, kuid tuli peagi tagurpidi tagasi, vedades mööda põrandat suurt puust 
veeküna. Siis lippas ta veel kord ukse taha ja tõi tühja küna ning kopsiku. 

Rumata hüppas voodist välja, sikutas vanadusest pudeda, imepeene käsitsitikandiga öösärgi 
üle pea ja tõmbas klirinal tupest peatsis rippuvad mõõgad. Poiss taandus ettevaatusest 
tugitooli varju. Harjutanud umbes kümme minutit rünnakut ja tõrjet, viskas Rumata mõõgad 
seina sisse, kummardus tühja küna kohale ja käsutas: «Kalla!» Ilma seebita oli halb, kuid 
Rumata oli juba harjunud. Poiss tühjendas ühe kopsikutäie teise järel talle selga, kaela, pähe ja 
torises: «Igal pool elatakse inimese moodi, ainult meil on igasugu vigureid. Kus seda enne on 
nähtud, et kahes nõus pestakse. Peldikusse on miski pott pandud .. . Käterätt olgu iga päev 
uus... Ise aga kargab ilma palvetamata mõõkadega alasti ringi... » 

Ennast käterätikuga nühkides ütles Rumata manitsevalt: 

«Ma pole mõni täitanud parun, ma liigun õukonnas. Ja õukondlane peab olema puhas ja hästi 
lõhnama.» 

«Tema majesteedil pole jah muud teha kui teid nuusutada,» vaidles poiss vastu. «Kõik teavad, 
et tema majesteet palvetab ööd ja päevad meie, patuste eest. Don Reba aga ei pese üldse 
kunagi. Ma ise kuulsin. Tema teener rääkis.» 

«Hea küll, ära torise,» ütles Rumata nailonist alus-särki selga ajades. 

Poiss vaatas särki ilmse halvakspanuga. See särk oli juba ammu Arkanari teenijasrahva 
kõneaineks. Smna 

aga ei saanud Rumata midagi parata — see oli inimlik ja loomulik jälestus. Kui ta väikesi 
aluspükse jalga ajas, keeras poiss pea kõrvale ja tegi huultega liigutuse, nagu sülitaks ta 
pahareti peletamiseks. 

Hea oleks, kui saaks aluspesu moodi viia, mõtles Rumata. Kuid loomulikul viisil oleks seda 
saanud teha ainult naiste kaudu, Rumata aga oli selleski asjas lubamatult valiv. Kavaleril ja 
elumehel, kes oskas pealinlaslikult peen olla ja oli provintsi saadetud armuasjadest tingitud 
duelli pärast, pidi olema vähemalt paarkümmend armsamat. Rumata tegi kangelaslikke 
jõupingutusi, et oma prestiiži alal hoida. Pool tema agentuurist tegeles töö asemel sellega, et 
levitas tema kohta rõvedaid kuulujutte, mis äratasid kadedust ja vaimustust Arkanari 
kaardiväe noorhärrades. Kümned pettunud daamid, kelle pool Rumata värsside lugemisega 
hilisööni aega viitis (kolmas vahikord, vennalik suudlus põsele ja hüpe rõdult alla, otse öise 
vahtkonna ülema, tuttava ohvitseri embusse), jutustasid üksteise võidu metropolist saabunud 
kavaleri ehtsalt pealinlikust stiilist. Rumata prestiiž püsis ainult tänu nende rumalate ja 
liiderlike naiste 'edevusele, kuid aluspesu probleem jäi sellegipärast lahendamata. 
Ninarätikutega oli asi võrratult lihtsam. Kohe esimesel ballil tõmbas Rumata käisekäänise 
vahelt väikese pits-rätiku ja pühkis sellega suud. Ja juba järgmisel bajlil kuivatasid uhked 
kaardiväelased oma higist nägu suurte ja väikeste mitut värvi riidetükkidega, mida ehtisid 
tikandid ja monogrammid. Kuu aega hiljem võis aga näha keigareid, kes kandsid kõverdatud 
käel terveid voodilinu, mis elegantselt otsapidi mööda põrandat lohisesid. 

Rumata tõmbas jalga rohelised püksid ja selga pesus kulunud kraega batistsärgi. «Kas keegi 
ootab?» küsis ta. 

«Habemeajaja ootab,» vastas poiss. «Ja kaks doni istuvad võõrastetoas, don Tameo ja don 
Sera. Käskisid veini tuua ja lõhuvad täringut mängida. Ootavad teid hommikueinele.» 

«Mine kutsu habemeajaja. Ja ütle kõrgestisündinud donidele, et ma tulen varsti. Ära ole jäme, 
räägi viisakalt ...» 

Hommikueine polnud eriti tugev ja jättis ruumi peatsele lõunasöögile. Serveeriti praetud liha 
rohkete vürtsidega ja äädikas leotatud koerakõrvu. Joodi kihisevat irukani veini, pruuni paksu 
estori veini ja valget soani veini. Kahe pistodaga osavalt lambakintsu lõigates kaebas don 
Tameo alamate seisuste jultumuse üle. «Kavatsen majesteedi nimele ettekande kirjutada,» 
teatas ta. «Aadelkond nõuab, et maamatsidel ja käsi-töölistest rämpsul oleks keelatud ennast 
avalikes kohtades ja tänavatel näidata. Käigu läbi õuede ja nurga-taguste. Sellistel juhtudel 
aga, kui matsi ilmumine tänavale on möödapääsmatu, näiteks kui ta toob leiba, liha või veini 
suursugustesse majadesse, olgu tal krooni julgeoleku ministeeriumi eriluba.» — «Küll teil on 
alles pea!» leidis don Sera vaimustusega, pritsides sülge ja lihamahla. «Aga eile õukonnas...» 
Ja ta jutustas viimase uudise. Don Reba südamedaam, dona Okana, oli kogemata kuninga 
haigele jalale astunud. Tema majesteet sattus raevu ja käskis don Reba poole pöördudes 
kurjategijat täie põhjalikkusega karistada. Mille peale don Reba oli silmagi pilgutamata vasta- 
nud: «Saab tehtud, teie kõrgus. Juba täna öösel!» — «Ma naersin nii hullupööra,» ütles don 
Sera pead raputades, «et mul lendasid kuuel kaks haaki eest. . .» 

Protoplasma, mõtles Rumata. Õgiv ja paljunev protoplasma. 

«Jah, kõrgestisündinud donid,» ütles ta. «Don Reba on ülitark inimene... » 

«Oh jaa!» ütles don Sera. «Ja missugune veel! Helge mõistus!...» 

«Silmapaistev riigimees,» ütles don Tameo tähendusrikkalt ja tundeliselt. 

«Praegu on isegi imelik meenutada,» jätkas Rumata lahkelt naeratades, «mida kõike temast 
aasta tagasi ei räägitud. Kas mäletate, don Tameo, kui vaimukalt te naersite välja tema 
kõverad jalad?» 

Don Tameol läks tükk kurku ja ta jõi ühe sõõmuga ära klaasitäie irukani veini. 

«Ei tule meelde,» pomises ta. «Mis väljanaerja mina olen ...» 

«Aga see oli tõesti nii,» ütles don Sera, etteheitvalt pead vangutades. 

«Muidugi!» hüüatas Rumata. «Teie olite ju ka selle vestluse juures, don Sera! Mulle tuleb 
meelde, te naersite nii innukalt don Tameo vaimukaid passaaže, et teie rõivastusel pudenes 
midagi küljest... » 

Don Sera läks näost punaseks ja hakkas ennast pikalt ja segaselt õigustama, kusjuures valetas 
kogu aeg. Don Tameo süngestus ja pani pihta kangele estori veinile, et ta aga, nagu ta ise 
ütles, «oli alustanud tunaeile hommikul ja polnud seniajani suutnud pidama jääda», siis tuli 
teda kahelt poolt toetada, kui nad lõpuks majast välja said. 

Päev oli hele ja päikesepaisteline. Lihtrahvas sagis majade vahel, lootes midagi 
vahtimisväärset leida, vilistavad ja ulguvad poisiklutid loopisid poriga, akendest piilusid 
kenakesed tanudega kodanikunaised, väledad teenijapiigad vaigutasid malbelt oma niiskelt 
säravaid silmakesi ja meeleolu hakkas vähehaaval paranema. Don Sera lõi väga osavalt ühe 
talumehe jalust maha ja vahtis naerust nõrkedes, kuidas mees lombis rabeles. Don Tameo 
avastas äkki, et on mõõgarihmad tagurpidi ümber pannud, karjus: «Pidage!» ja hakkas paigal 
keerlema, püüdes ennast rihmade sees ringi keerata. Don Seral pudenes jälle midagi kuue 
küljest. Rumata napsas kinni möödalipsava teenijapiiga roosast kõrvalestast ja palus teda 
aidata don Tameod välimuse korrastamisel. Suursuguste donide ümber kogunes otsekohe 
trobikond päevavargaid, kes jagasid teenijapiigale nõuandeid, mis tüdruku üleni õhetama 
panid, don Tameo kuue küljest aga pudenes robinal haake, nööpe ja pandlaid. Kui nad lõpuks 
edasi läksid, asus don Tameo täiel häälel välja mõtlema täiendust oma ettekandele, milles 
oleks ära tähendatud, et «kenasid naissoost isikuid ei tule mitte arvata matside ja lihtrahva 
hulka». Sel hetkel jäi neile teele ette savi-nõude koorem. Don Sera tõmbas välja mõlemad 
mõõgad ja kuulutas, et kõrgestisündinud donidel ei ole sünnis mingisuguste pottide pärast 
teelt kõrvale astuda ja et tema rajab endale ise tee läbi potikoorma. . . Senikaua aga, kui ta aru 
pidas, kus majasein lõpeb ja kus algavad potid, võttis Rumata ratastest kinni jä käänas vankri 
kõrvale, nii et tee jäi vabaks. Päevavargad, kes sündmuste arengut vaimustusega jälgisid, 

karjusid Rumatale kolmekordse «hurraa». Kõrgestisündinud donid asutasid end edasi 
minema, kuid siis pistis keegi paks ja hall poodnik kolmanda korra aknast pea välja ja kukkus 
seletama, kui nurjatud on õukondlased, keda aga «don Reba, meie kotkas, üsna pea liistule 
tõmbab». Tuli peatuda ja potikoorem sellest aknast sisse toimetada. Viimasesse potti viskas 
Rumata kaks kuldraha Pits Kuuenda profiiliga ja ulatas selle siis soolasambaks tardunud 
koormaomanikule. 

«Palju te talle andsite?» küsis don Tameo, kui nad edasi läksid. 

«Ei ole kõneväärtki,» vastas Rumata hooletult, «Kaks kuldmünti.» 

«Püha Mika selja nimel!» hüüatas don Tameo. «Te olete rikas! Tahate, ma müün teile oma 
hamahari täku?» 

«Ma võidan ta parem teilt täringutega,» ütles Rumata. 

«Tõsi!» ütles don Sera ja seisatas. «Miks me ei võiks täringuid mängida?» 

«Siinsamas?» küsis Rumata. 

«Aga miks mitte?» küsis don Sera. «Ma ei näe, miks ei võiks kolm suursugust doni mängida 
täringuid seal, kus neile meeldib!» 

Selle peale kukkus don Tameo äkki maha. Don Sera komistas tema jalgadele ja kukkus ka 
maha. 

«Mul läks hoopis meelest ära,» ütles ta. «Meil on ju aeg valvesse minna.» 

Rumata tõstis nad püsti ja talutas käe alt kinni hoides edasi. Don Satarina suure ja sünge maja 
ees jäi ta seisma. 

«Kas me ei külastaks õige vanahärrat?» küsis ta. «Ma ei näe põhjust, miks ei võiks kolm 
suursugust doni vana don Satarinat külastada,» ütles don Sera. Don Tameo tegi silmad lahti. 


«Kuninga teenistuses olles,» kuulutas ta, «peame me igapidi tulevikku vaatama. D-don 
Satarina on läbikäidud etapp. Edasi, suursugused donid! Ma pean postil olema...» 

«Edasi,» nõustus Rumata. 

Don Tameo langetas uuesti pea rinnale ega ärganud enam. Don Sera jutustas sõrmi 
kõverdades oma võitudest 

õrnema soo üle. Nii jõudsid nad lossi. Vahtkonna-ruumis asetas Rumata don Tameo 
kergendust tundes pingile, don Sera aga istus laua taha, lükkas hooletult kõrvale peotäie 
kuninga poolt allakirjutatud ordereid ja teatas, et lõpuks ometi on tulnud aeg külma irukani 
veini juua. Veeretagu peremees vaat siia ja astugu need näitsikud (ta osutas vahtkonnas 
olevatele kaardiväelastele, kes teise laua taga kaarte mängisid) lähemale. Siis tuli 
vahtkonnaülem, kaardiväeroodu leitnant. Ta uuris kaua ja hoolega don Tameod ja uuris ka 
don Serat; ja kui don Sera küsis tema käest, «miks on närtsinud kõik õied armastuse salaaias», 
siis leidis ta, et vist ei maksa neid praegu postile saata. Las puhkavad siinsamas... 

Rumata kaotas leitnandile kuldmündi, rääkis temaga vormi juurde kuuluvatest uutest 
mõõgarihmadest ja mõõkade teritamise viisidest. Ta tähendas muuseas, et kavatseb külastada 
don Satarinat, kellel on veel vanal ajal teritatud relvi, ja oli väga kurb, kui kuulis, et see kõrge 
aukandja on täielikult aru kaotanud: juba kuu aega tagasi oli ta kõik vangid lahti lasknud, 
maleva laiali saatnud ja oma ülirikkaliku piinariistade arsenali tasuta kroonule üle andnud. 
Saja kahe aastane vanamees oli öelnud, et kavatseb oma elu lõpuosa heategudele pühendada, 
ja paneb nüüd arvatavasti üsna varsti kõrvad pea alla. 

Rumata jättis leitnandiga hüvasti ja lahkus lossist, et sadamasse minna. Ta läks lompide 
ümbert ringi ja hüppas üle kraavide, mis olid täis õitsema läinud vett, lükkas ringivahtivad 
linnakodanikud hoolimatult tee pealt eest, tegi silma tüdrukutele, kellele tema välimus ilmselt 
täiesti vastupandamatut mõju avaldas, kummardas kandetoolis möödaviidavatele daamidele, 
teretas lahkelt tuttavaid aadlikke ja ignoreeris täiesti sihikindlalt hallide löömameeste 
olemasolu. 

Ta tegi väikese ringi, et Patriootilisse Kooli sisse astuda. See kool oli asutatud don Reba kulul 
kaks aastat tagasi sõjalise ja administratiivkaadri ettevalmistamiseks väikeaadli ja 
kaupmeeskonna võsukestest. Koolihoone oli kivist ja kaasaegses stiilis, sammaste ja 
bareljeefideta, paksude müüridega, kitsaste, laskeava-taoliste akendega ja torniga kummalgi 
pool peasissekäiku. 

Vajaduse korral võis selles hoones piiramisele vastu panna. 

Rumata läks kitsaid astmeid pidi teisele korrusele ja suundus kannuste kõlisedes kivipõrandal 
klassidest mööda kooli prokuraatori kabineti poole. Klassidest kostis häälte suminat, kooris 
hüüdeid: «Kes on kuningas? Helge majesteet. Kes on ministrid? Ustavad ja vankumatud ... » 
— Jaissand, meie looja, ütles: «Tabagu neid needus.» Ja needus tabas. . .» — «Kui sarv 
puhub kaks korda, tuleb kahekaupa laiali minna otsekui ahelikku, piigiots aga sealjuures 
langetada... » — «Kui piinatav meelemõistuse kaotab, tuleb läbikatsumine ilma hoogu 
sattumata järele jätta... » 

Kool, mõtles Rumata. Tarkuse varasalv. Kultuuri tugisammas... 

Koputamata lükkas ta lahti madala võlvukse ja astus kabinetti, mis oli pime ja külm nagu 
kelder. Pabereid ja peksukeppe täiskuhjatud tohutu laua tagant astus talle vastu pikk ja 
nurgeline, kiilaspea ja aukus silmadega mees, kel oli seljas hästi kitsas hall munder krooni 
julgeoleku ministeeriumi käisepaeltega. See oligi Patriootilise Kooli prokuraator, kõrgesti 
haritud isa Kin — mungaks pühitsetud sadist ja mõrtsukas, don Reba silmis tähelepanu 
äratanud traktaadi «Pealekaebamisest» autor. 


Rumata noogutas hooletult pead vastuseks sõnaohtrale tervitusele, istus tugitooli ja viskas jala 
üle põlve. Isa Kin jäi seisma, selg kummargil, väljendades kogu oma olemusega aupaklikku 
tähelepanu. 

«Noh, kuidas läheb?» küsis Rumata armulikult. «Ühtesid kirjatarku tapame, teisi koolitame?» 
Isa Kin irvitas. 

«Kirjatark ei ole kuninga vaenlane,» ütles ta. «Kuninga vaenlane on unistaja kirjatark, 
kahtleja kirja-tark, uskmatu kirjatark! Meie aga... » 

«Hüva, hüva,» ütles Rumata. «Usun sind. Mida sa siis kirjutad? Lugesin su traktaati — 
kasulik raamat, kuid rumal. Kuidas ta sul sedasi läks? Sant lugu. Ise veel prokuraator... » 

«Ei olnud mõttes mõistusega üllatada,» vastas isa Kin väärikalt. «Riiklik kasu oli ainuke, 
mis meeles 

mõlkus. Tarku pole meile vaja. On vaja ustavaid. Ja meie...» 

«Hüva, hüva,» ütles Rumata. «Usun sind. Ja kirjutad sa siis ka midagi uut?» 

«Kavatsen esitada ministrile läbivaatamiseks arutluse uue riigi kohta, mille eeskuju näen Püha 
Ordu valdustes.» 

«Tohoh,» imestas Rumata. «Tahad meist kõigist munki teha?» 

Isa Kin pigistas käed kokku ja kallutus ettepoole. 

«Lubage selgitada, kõrgestisündinud don,» ütles ta õhinal ja tõmbas keelega üle huulte. «Asja 
tuum pole üldse selles! Asja tuum on uue riigi põhilistes määrustes. Need määrused on lihtsad 
ja neid on kõigest kolm: pime usk seaduste eksimatusse, täielik ja vastuvaidlematu 
kuuletumine nendelesinastele ning kõikide väsimatu silmaspidamine igaühe poolt!» 

«Hm,» ütles Rumata. «Aga misjaoks?» 

«Kuidas «misjaoks»?» 

«Sa oled ikka loll küll,» ütles Rumata. «Aga olgu pealegi, ma usun sind. Ja mis ma nüüd õieti 
tahtsingi? ... Jah! Homme võtad sa vastu kaks uut õpetajat. Nende nimed on: isa Tarra, väga 
auväärt vanur, ta tegeleb sellesamuse... kosmograafiaga, ja vend Na-nin, samuti ustav mees, 
tema tunneb ajalugu. Need on minu hoolealused ja võta nad vastu lugupidamisega. Siin on 
tagatis.» Ta viskas lauale kotikese, mis kukkudes kolksatas. «Sinu osa sellest on viis kuld- 
münti... Said sa kõigest aru?» 

«Jah, kõrgestisündinud don,» ütles isa Kin. 

Rumata haigutas ja vaatas ringi. 

«See on hea, et sa aru said,» ütles ta. «Minu isa armastas miskipärast neid inimesi ja tema 
viimne tahe oli, et ma nende- elujärje eest hoolitseksin. Seleta mulle, sa oled õpetatud mees, 
kust võis tulla, et kõrgestisündinud don nii palju kirjatarkadest hoolis?» 

«Võib-olla mõned erilised teened?» oletas isa Kin. 

«Mis sa sellega mõtled?» päris Rumata umbusklikult. «Või siiski? Miks mitte... Kenake tütar 
või õde... Veini sul muidugi siin ei ole?» 

Isa Kin laiutas süüdlaslikult käsi. Rumata võttis 

laualt mingi lehekese ja hoidis seda mõnda aega silmade ees. 

««Heale käekäigule avitamine».. .» luges ta. «Targad!» Ta pillas lehe põrandale ja tõusis 
püsti. «Vaata siis, et su õpetatud kamp siin neile liiga ei tee. Ma tulen neid kunagi vaatama, ja 
kui ma midagi kuulen. .. » Ta tõstis rusika isa Kini nina alla. «Olgu, olgu, ära karda, egas 
ma... » 

Isa Kin kihistas aupaklikult naeru. Rumata noogutas talle ja läks ukse poole, kriimustades 
kannustega põrandat. 

Tänupüha tänaval astus ta sisse relvapoodi, ostis mõõgatupele uued rõngad, vaatas paari 
pistoda (pildus vastu seina, kõigutas peopesal — ei meeldinud), istus siis letile ja puhus juttu 
peremehe, isa Gaukiga. Isa Gaukil olid leebed kurvad silmad ja väikesed kahvatud käed 


sissesööbinud tindiplekkidega. Rumata vaidles temaga natuke Tsureni värsside vooruste üle, 
kuulis huvitavat kommentaari värsireale «Hingele langeb kui närtsinud leht...», palus Gauki 
lugeda oma uusi' luuletusi, ohkas koos autoriga ütlemata nukrate värsside puhul ja luges enne 
lahkumist ette «Olla või mitte olla», mille ta ise oli tõlkinud irukani keelde. 

«Püha Mika!» hüüatas vaimustusest leegitsev Gauk. «Kelle värsid need on?» 

«Minu omad,» ütles Rumata ja läks minema. 

Ta astus sisse «Halli Rõõmu», jõi klaasitäie kibe-haput arkanari veinilöga, patsutas perenaist 
põsele, lükkas osava mõõgaliigutusega uppi laua palgalise nuhi ees, kes jõllitas teda tühjade 
silmadega, läks siis kaugemasse nurka ja otsis sealt üles habemiku räbalais mehikese, kellel 
oli tindipott kaelas. 

«Tere, vend Nanin,» ütles ta. «Mitu palvekirja sa täna oled kirjutanud?» 

Vend Nanin naeratas kohmetult, näidates väikesi rikutud hambaid. 

«Praegu kirjutatakse vähe palvekirju, kõrgestisündinud don,» ütles ta. «Ühed arvavad, et 
paluda pole mõtet, teised aga loodavad lähemal ajal palumatagi võtta.» 

Rumata kummardus tema kõrva ligi ja ütles, et Patriootilise Kooliga on asi korras. 

«Siin on sulle kaks kuldmünti,» lausus ta lõpetuseks. «Osta riided, sea ennast korda. Ja ole 
ettevaatlik... vähemalt esimestel päevadel. Isa Kin on ohtlik 

mees.» 

«Ma loen talle oma «Traktaati kuuldustest»,» ütles vend Nanin lõbusalt. «Aitäh, 
kõrgestisündinud don.» 

«Mida kõike inimene ära ei tee oma isa mälestuseks!» lausus Rumata. «Aga ütle nüüd, kust 
ma võiksin leida isa Tarra?» 

Vend Nanin lakkas naeratamast ja pilgutas kohmetult silmi. 

«Eile oli siin kaklus,» ütles ta. «Ja isa Tarra oli veidi liiga palju võtnud. Pealegi on ta 
punapea... Tal murti ribikont...» 

Rumata turtsatas pahameelest. 

«Küll on õnnetus!» ütles ta. «Ei tea, miks te küll nii palju joote?» 

«Vahel on raske ennast tagasi hoida,» vastas vend Nanin nukralt. 

«See on tõsi,» ütles Rumata. «Mis siis ikka, siin on veel kaks kuldmünti, võta ta oma hoole 
alla.» 

Vend Nanin kummardus, püüdes tal käest kinni võtta. Rumata astus sammu tagasi. 
«Nonoh,» ütles ta. «See pole kaugeltki parim sinu naljadest, vend Nanin. Jumalaga.» 
Sadam lehkas nagu ei miski muu Arkanaris. Seal lõhnasid soolane vesi ja roiskuv muda, 
vürtsid, tõrv, suits ja seisnud soolaliha, trahteritest tuli vingu ja praetud kala ning hapuks 
läinud õlle lõhna. Lämmatav õhk oli paks mitmekeelsest vängest sõimust. Kaidel, kitsastes 
läbikäikudes laohoonete vahel ja trahterite ümber sagisid tuhanded kummalise väljanägemi- 
sega inimesed: lehvivate hõlmadega madrused, upsakad kaupmehed, sünged kalurid, 
orjakauplejad, kupeldajad, värvitud tänavatüdrukud, purjus sõdurid, mingid pealaest 
jalatallani relvastatud asjamehed, fantastilised kaltsudes hulgused, kuldvõrud räpastel kätel. 
Kõik olid ärritatud ja tigedad. Don Reba käsul ei võinud juba kolmandat päeva ükski laev ega 
ükski inimene sadamast lahkuda. Kail seisid roostetanud lihunikukirvestega mängeldes hallid 
löömamehed, sülitasid aeg-ajalt ja vahtisid ülbelt ning kahjurõõmsalt 

rahvahulka. Kinnipeetud laevadel kükitasid rühma-kaupa — viie-kuuekesi — laia kondiga ja 
vaskpunase nahaga mehed, vaskkiivrid peas ja karvased looma-nahad ümber. Need olid 
barbaritest palgasõdurid, kes käsikähmluses kuhugi ei kõlvanud, kuid olid väga ohtlikud 
kauge maa tagant — nagu praegu — oma pika-toruliste õhupüssidega, mida laeti mürgiste 
okastega. Mastimetsa taga reidil mustendasid tuulevaikuses kuningliku laevastiku pikad 


sõjagaleerid. Aeg-ajalt paiskasid nad välja punaseid tule- ja suitsujugasid, mis mere süütasid, 
— põletati hirmutamiseks naftat. 

Rumata möödus tolliameti kantseleist, mille lukus ukse taga seisid kobaras koos sünged 
merekarud, kes asjatult ootasid luba merele sõita, trügis läbi kisava rahvasumma, kus 
kaubitseti kõigega, mis iganes ette juhtus (orjataridest ja mustadest pärlitest kuni uimas- 
tusvahendite ja dresseeritud ämblikkudeni), jõudis randumissildade juurde, vaatas 
silmanurgast heledale päikesepaistele ritta laotud, tursunud, madrusekuubedes laipu, mis olid 
rahvale vaatamiseks välja pandud, kõndis suures kaares üle koli täisveetud platsi ja pääses 
lõpuks sadamaserva haisvasse tänavarägas-tikku. Siin oli vaiksem. Viletsate kõrtside lävel 
tukku-sid poolalasti tänavatüdrukud, ristteel vedeles kummuli maas segipekstud näoga 
joobnud sõdur, taskud pahupidi pööratud, seinaääri pidi hiilisid öiselt kahvatute nägudega 
kahtlased kujud. 

Rumatale oli see esimene kord päeval siia sattuda ja algul ta imestas, et äratab nii vähe 
tähelepanu: vastutulijad vahtisid krillis silmadega temast mööda või otsekui läbi, kuigi 
tõmbusid kõrvale, andes talle teed. Kui ta aga nurga taha keerates juhtumisi tagasi vaatas, 
jõudis ta märgata, kuidas umbes tosin pead — küll meeste, küll naiste omi, küll sassis 
juustega, küll hoopis ilma juusteta — kadus silmapilkselt uste ja akende taha ning 
väravaalustesse. Siis tajus ta selle jälgi paiga kummalist õhkkonda — siin polnud tegemist 
otsese ohu või vaenuga, küll aga mingi ebapuhta, omakasupüüdliku huviga. 

Ta lükkas ukse õlaga lahti ja astus ühte kõrtsi, kus poolpimedas, saalis tukkus leti taga pika 
nina ja muu-mianäoga vanaätt. Laudade ümber ei istunud kedagi. 

Rumata astus kuuldamatul sammul leti ette ja seadis end juba vanamehe pika nina pihta nipsu 
lööma, kui äkki märkas, et magav vanamees ei maga, vaid silmitseb teda tähelepanelikult 
kokkupigistatud, ripsmeteta laugude vahelt. Rumata viskas letile hõbemündi ja vanamehe 
silmad läksid otsekohe pärani lahti. 

«Mida kõrgestisündinud don suvatseb soovida?» päris ta asjalikult. «Rohtu? Nuusktubakat? 
Tüdrukut?» 

«Ära teeskle,» ütles Rumata. «Sa tead, mispärast ma siia tulin.» 

«Ohoo, see on ju don Rumata ise!» hüüatas vanamees ääretu imestusega. «Seda ma 
vaatasingi, et justkui tuttav tuleks ette ...» 

Seda öelnud, langetas vanamees uuesti laud. Kõik oli selge. Rumata läks letist mööda ja puges 
läbi kitsa ukse kõrvaltuppa. Pugerik oli kitsas, pime ja täis hingematvat hapukat lehka. 
Keskel, kõrge kontori-puldi taga seisis pabereid lugedes vanem kortsulise näoga mees, lame 
must müts peas. Puldil vilkus õlilamp ja hämaruses olid näha ainult liikumatult seina ääres 
istuvate inimeste näod. Mõõku kinni hoides otsis Rumata kobamisi seina äärest tabureti ja 
istus. Siin olid oma seadused ja oma etikett. Keegi ei pööranud tulijale tähelepanu: kui 
inimene on tulnud, siis peab see järelikult nii olema, kui aga ei pea olema, siis pilgutatakse 
silma ja inimene lakkab olemast. Otsi siis teda kust tahes . .. Kortsulise näoga vanamees vedas 
püüdlikult krigistades sulge mööda paberit, inimesed seina ääres ei liigutanud. Aeg-ajalt 
juhtus kord üks, kord teine pikalt ohkama. Tasakesi sabistades jooksid mööda seinu 
nähtamatud sisalikud — kärbsepüüdjad. 

Liikumatud mehed seina ääres olid röövlijõukude pealikud — mõningaid neist tundis Rumata 
juba ammu nägupidi. Iseenesest võttes ei olnud need nürid elajad palju väärt. Nende 
psühholoogia polnud keerulisem keskmise poodniku psühholoogiast. Nad olid harimatud ja 
halastamatud ning oskasid väga hästi ümber käia nugade ja lühikeste nuiadega. Kuid mees 
kontorilaua taga ... 

Tema hüüdnimi oli Vaaga Ratas ja ta oli kogu Väinakalda kurjategijate maailma kõikvõimas 
pealik, kel polnud ainsatki konkurenti kogu sel tohutul maaalal 

Pitanni soodest Irukani lääneosas kuni Soani kaubandusvabariigi merepiirideni. Impeeriumi 
kõik kolm riigikirikut olid ta vande alla pannud tema äraarvamatu kõrkuse pärast, mis 
väljendus selles, et ta nimetas ennast valitsejate nooremaks vennaks. Tema käsutuses oli öine 
armee, kuhu kuulus umbkaudu kümme tuhat meest, tema varandust hinnati sadadele 
tuhandetele kuldmüntidele ja tema agentuur pääses riigiaparaadi kõige pühamatesse 
paikadesse. Viimase kahekümne aasta jooksul oli teda neli korda hukatud, alati arvuka 
pealtvaatajaskonna silma all; ametlike andmete kohaselt vaevles ta praegu vähemalt kolmes 
Impeeriumi kõige süngemas vanglas, don Reba aga andis ikka ja jälle välja määrusi «nurjatust 
kuulujuttude ja legendide levitamisest riiklike kurjategijate ja muude kuritahtlikkude isikute 
poolt niinimetatud Vaaga Ratta kohta, keda tegelikkuses olemas ei ole ja kes on järelikult 
legendaarne». Nagu teati rääkida, oli seesama don Reba kutsunud enda juurde mõningad 
parunid, kel oli tugev malev, ja pakkunud neile järgmist, tasu: viissada kuldmünti surnud 
Vaaga eest ja seitse tuhat kuldmünti elusa Vaaga "eest. Rumatalgi tuli omal ajal kulutada 
palju jõudu ja kulda, et saavutada kontakti selle mehega. Vaaga tekitas temas sügavaimat 
jälestust, kuid oli vahel erakordselt kasulik — sõna tõsises mõttes asendamatu. Peale selle 
huvitas Vaaga Rumatat kui teadlast. See oli üks põnevamaid eksponaate tema keskaegsete 
monstrumite kogus. Isik, kellel ei paistnud olevat mingit minevikku... 

Vaaga pani lõpuks sule käest, ajas selja sirgu ja ütles roostes häälega: 

«Nõndaks, mu lapsed. Kaks ja pool tuhat kuldmünti kolme päevaga. Ja kulusid on kõigest üks 
tuhat üheksasada üheksakümmend kuus. Viissada neli väikest ümmargust kuldraha kolme 
päevaga. See pole paha, mu lapsed, see pole paha... » 

Keegi ei liigahtanud. Vaaga läks kontoripuldist eemale, istus nurka ja hõõrus tugevasti oma 
kuivetunud käsi. 

«Mul on rõõmustavaid uudiseid teie jaoks, mu lapsed,» ütles ta. «On tulemas head ja kullased 
ajad... Kuid vaeva tuleb näha. Vaeva tuleb palju näha. Minu 

vanem vend, Arkanari kuningas, on nõuks võtnud meie kuningriigist kõik õpetatud mehed ära 
hävitada. Mis seal ikka, eks tema tea paremini. Ja ei ole meie need mehed, kellel tema kõrgete 
otsuste kohta midagi öelda oleks. Kuid tema otsusest kasu saada — seda võib teha ja peab 
tegema. Ja et me oleme tema ustavad alamad, siis osutame talle mõningaid teeneid. Et me aga 
oleme tema öised alamad, siis ei jäta me ka ennast ilma. Tema ei pane seda tähele ja ei hakka 
meie peale viha kandma. Mis?» Keegi ei liigahtanud. 

«Mulle näis, et Piga ohkas. On see tõsi, Piga, mu poeg? » 

Pimeduses niheldi ja köhatati. 

«Ei mina õhanud, Vaaga,» ütles jäme hääl. «Polnud mõtteski... » 

«Ei tohi, Piga, ei tohi! Õigus! Teie kõik peate praegu kuulama mind hinge kinni pidades. Teie 
kõik sõidate laiali ja teil tuleb teha ränka tööd, nõu andmas aga pole teil siis kedagi. Minu 
vanem vend, tema majesteet, lubas oma ministri don Reba suu läbi mõnede põgenenud ja 
ennast varjavate õpetatud meeste peade eest üsna suurt raha. Me peame muretsema talle need 
pead ja tegema sellega talle, vanamehele, rõõmu. Teiselt poolt ag$ tahavad mõned õpetatud 
mehed pääseda minu vanema venna viha eest ega pea paljuks selle tarvis oma varandust 
ohverdada. Halastuse nimel, ja et vähendada kurjade tegude koormat minu vanema venna 
hingel, võime meie neid inimesi aidata. Kui aga tema majesteedil peaks kunagi hiljem nende 
päid tarvis olema, siis võib ta nad muidugi saada. Odavalt, päris odavalt. .'.» 

Vaaga vaikis ja langetas pea. Üle tema põskede veeresid äkitselt aeglased 
vanainimesepisarad. 

«Ma jään vanaks, mu lapsed,» nuuksatas ta. «Mu käed värisevad, mu jalad nõtkuvad, mu 
mälu on hakanud mind petma. Ma unustasin, unustasin hoopiski, et meie keskel, selles kitsas 
ja umbses ubrikus, vaevleb kõrgestisündinud don, kellel pole vähimatki huvi meie tühiste 


arvestuste vastu. Ma lähen ära. Ma lähen ära puhkama. Aga seniks, mu lapsed, palume 
kõrgestisündinud doni meile andestada... » 

Ta tõusis püsti ja painutas ägisedes selja kummarduseks. Ka ülejäänud tõusid ja 
kummardasid, kuid ilmselt kõheldes ja koguni kohkunult, Rumata lausa kuulis, kuidas nende 
nürid, primitiivsed ajud ragisevad asjatus püüdes tabada selle aastatest küürus vanamehe 
sõnade ja tegude mõtet. 

Asi oli muidugi selge: vana röövel kasutas lisavõimalust don Rebale teatavaks teha, et 
toimuvates tapatalgutes kavatseb tema öine armee tegutseda koos hallidega. Nüüd aga, kus oli 
aeg konkreetseid näpunäiteid jagada, nimesid nimetada ja operatsioonide tähtaegu määrata, 
muutus kõrgestisündinud doni juuresolek, pehmelt väljendudes, koormavaks, ja talle, 
kõrgestisündinud donile, anti mõista, et ta peab oma jutud kiiresti ära rääkima ja ennast 
koristama. Sünge vanamees. Õudne vanamees. Aga miks ta on linnas? Ta ei võinud ju linna 
sallida. 

«Sul on õigus, auväärt Vaaga,» ütles Rumata. «Mul on vähe aega. Kuid vabandama pean 
mina, sest ma tülitan sind täiesti tühisel põhjusel.» Ta rääkis istudes, kuid kõik kuulasid teda 
seistes. «Juhtus nii, et mul oleks vaja sinu nõuannet.. . Sa võid istuda.» 

Vaaga kummardas veel kord ja istus. 

«Asi on järgmine,» jätkas Rumata. «Kolm päeva tagasi pidin ma Raskete Mõõkade Laanes 
kohtuma oma sõbra, kõrgestisündinud doniga Irukanist. Kuid me ei kohtunud. Ta jäi 
kadunuks. Ma tean kindlasti, et ta jõudis õnnelikult üle Irukani piiri. Võib-olla tead sina 
midagi tema edaspidisest saatusest?» 

Vaaga ei vastanud kaua aega. Bandiidid nohisesid ja ohkasid. Siis köhis Vaaga hääle puhtaks. 
«Ei, kõrgestisündinud don,» ütles ta. «Meile pole sellest asjast midagi teada."» 

Rumata tõusis otsekohe püsti. «Tänan sind, lugupeetav,» ütles ta. Ta astus keset tuba ja pani 
kontori-puldile kotikese kümne kuldrahaga. «Lahkun sinust palvega: kui sa kuuled midagi, 
anna mulle teada.» Ta puudutas käega kübarat. «Jumalaga.» 

Üsna ukse juures jäi ta seisma ja ütles hooletult üle õla: 

«Sa rääkisid siin midagi õpetatud meestest. Mul tuli üks mõte. Mulle tundub, et tänu 
kuninga hoolele ei 

õnnestu kuu aja pärast Arkanarist ühtegi mõistlikku raamatutarka leida. Mina aga pean 
metropolis ülikooli asutama, tõotasin seda teha, kui mul õnnestus mustast surmast pääseda. 
Ole siis hea ja teata esiteks mulle, kui sul on mõni jagu raamatutarku kinni püütud, ning alles 
seejärel don Rebale. Võib juhtuda, et ma valin oma ülikooli jaoks mõned välja.» 

«See läheb kalliks,» hoiatas Vaaga magusa häälega. «Kaup on haruldane ja seisma ei jää.» 
«Au on kallim,» lausus Rumata kõrgilt ja läks uksest välja. 


KOLMAS / PEATÜKK 


Väga huvitav oleks see Vaaga kinni püüda ja Maale toimetada, mõtles Rumata. Asja tehniline 
külg ei ole keeruline. Seda võiks kas või kohe teha. Mida ta Maal peale hakkaks? Rumata 
püüdis ette kujutada, mida hakkaks Vaaga Maa peal tegema. Suur karvane ämblik pandi 
valgesse, peegelklaasist seintega, mere või männimetsa järele lõhnavasse konditsioneeritud 
õhuga tuppa. Ämblik surus end vastu läikivat põrandat, kõõritas kramplikult tigedaid silmi, ja 
et pääsu polnud, taganes, külg ees, ikka külg ees, kõige pimedamasse nurka, puges sinna ja 
ajas mürgised lõuad ähvardavalt pärani. Kõigepealt hakkaks Vaaga muidugi solvunuid 
otsima. Ja isegi kõige rumalam solvunu tunduks talle liiga puhas ja kasutamiseks kõlbmatu. 
Vanamees jääks vist kiduma. Võiks vist äragi surra. Või tont teda teab! Selles see asi ongi, et 
nende monstrumite psühholoogia on täielik mõistatus. Püha Mika! Mittehumanoidsete 
tsivilisatsioonide psühholoogiaga on võrratult vähem peamurdmist. Kõiki nende tegusid on 


võimalik seletada, kuid neid on kuratlikult raske ette aimata. Jah, võib-olla sureks Vaaga 
tõepoolest tühjusetunde kätte. Aga võib-olla vaataks ringi, peaks elu üle aru ja hakkaks 
metsnikuks mõnel looduskaitsealal. Ei või ju olla, et tal poleks mõnda pisitillukest süütut 
kirge, mis siin teda ainult segab, seal aga võiks tema elule mõtte anda. Räägitakse, etta 
armastavat kasse. Tal olevat 

neid koopas terve kari ja üks mees olevat koguni ametis ainuüksi nende eest hoolitsemisega. 
Ja Vaaga isegi maksvat sellele mehele, kuigi ta on kitsi ja oleks võinud läbi ajada 
ähvardustega. Kuid mida nakkaks ta Maal peale oma koletu võimuahnusega — ei oska arvata! 
Rumata seisatas trahteri ees ja tahtis sisse minna, kuid avastas, et tema rahakott on kadunud. 
Ta seisis trahteriukse ees täielikus jahmatuses (ta polnud ikka veel suutnud selliste asjadega 
harjuda, kuigi seda ei juhtunud temaga hoopiski mitte esimest korda) ja kobas kaua mööda 
taskuid. Kokku oli olnud kolm kotti, igaühes kümme kuldraha. Ühe sai prokuraator, isa Kin, 
teise sai Vaaga. Kolmas oli kadunud. Taskud olid tühjad, vasakult püksisäärelt olid kuldtärnid 
maha lõigatud ja vöölt oli kadunud pistoda. 

Ta märkas äkki kahte lähedal seisma jäänud löömameest, need jõllitasid teda ja irvitasid. 
Instituudi kaastöölise hingerahu poleks see karvavõrdki häirinud, kuid kõrgestisündinud don 
Rumata no Estor läks marru. Silmapilguks kaotas ta kontrolli enese üle. Ta astus löömameeste 
poole, käsi kerkis ise.enesest ja tõmbus rusikasse. Ta nägu muutus vististi kohutavalt, sest 
irvitajad põrkasid tagasi, naeratus tardus neil näole nagu halvatuil ja nad lipsasid kiiresti 
trahterisse. 

Siis Rumata kohkus. Tal hakkas nii pööraselt hirm, nagu oli olnud vaid kord elus, siis, kui 
teda — tollal veel regulaarliini tähelaeva vahetuspilooti — tabas esimene malaariahoog. Jäi 
seletamatuks, kust see haigus oli tulnud, ja juba kahe tunni pärast oli ta imestavate naljade ja 
nöögete saatel terveks ravitud, kuid talle jäi alatiseks meelde see vapustus, mille temas, täiesti 
terves inimeses, kes iialgi polnud haige olnud, tekitas mõte, et temaga on midagi korrast ära, 
etta on kuidagi vigane ja on otsekui kaotanud ainuisikulise võimu oma keha üle. 

Ma ei tahtnud ju, mõtles ta. Mul polnud seda ju mõtteski. Nad ei teinud ju midagi erilist — 
nojah, seisid seal, nojah, irvitasid... Irvitasid väga rumalalt, aga küllap- ma nägin ka hästi 
totter välja, kui sorisin seal oma taskutes. Ma oleksin nad ju äärepealt maha tapnud, mõistis ta 
äkki. Kui nad poleks ennast 

koristanud, oleksin ma nad maha löönud. Talle tuli meelde, kuidas ta üsna hiljuti oli kihlveo 
peale üheainsa hoobiga ülalt alla pooleks raiunud täistopitud kahekordse soani soomusrüü, ja 
külm judin jooksis tal üle selja.. . Nüüd oleksid nad siin maas vedelnud nagu seakered ja mina 
oleksin seisnud, mõõk käes, ega oleks teadnud, mis teha... Säh sulle jumalat! Läks marru. .. 
Ta tundis äkki, et tal valutavad kõik lihased nagu pärast ränka tööd. «Nonoh, tasem,» ütles ta 
endamisi. «Asi pole nii hull. Kõik on möödas. See oli ainult raevuhoog. Äkiline raevuhoog ja 
kõik on juba möödas. Ma olen ju ometi inimene ja see, mis on loomast, ei ole mulle võõras... . 
Need on närvid. Närvid ja viimaste päevade pinge ... Ja peaasi — see pealeroomava varju 
tajumine. Ma ei tea, kelle vari see on, ei tea, kust ta tuleb, kuid ta vajub järjest lähemale, vajub 
peale nagu paratamatus... » 

Seda paratamatust oli tunda kõiges. Selles, et lööma-mehed, kes alles üsna hiljuti pelglikult 
kasarmute ligi hoidsid, jalutasid nüüd uhkelt, paljad kirved õlal, keset tänavaid, kus varem 
tohtisid käia ainult kõrgestisündinud donid. Selles, et linnast olid kadunud tänava-lauljad, 
jutuvestjad, tantsijad, akrobaadid. Selles, et linlased ei laulnud enam poliitilise sisuga 
laulukesi, vaid olid muutunud hirmus tõsiseks ja teadsid täiesti täpselt, mida on vaja riigi 
hüvanguks. Selles, et ootamatult ja igasuguste seletusteta suleti sadam. Selles, et «nördinud 
rahvas» oli rüüstanud ja maha põletanud kõik poed, kus kaubeldi haruldustega — ainukesed 
paigad kuningriigis, kust võis osta või mõneks ajaks laenata raamatuid ja käsikirju kõigis 


Impeeriumi keeltes ja ka Väinakalda põliste asukate muistsetes, nüüd juba surnud keeltes. 
Selles, et linna ilusaim ehitis, astroloogiaobservatooriumi sätendav torn, hävis «juhuslikus 
tulekahjus» ja mustendas nüüd sinavas taevas nagu kõdunenud hamnas. Selles, et vägijookide 
pruukimine oli kahe viimase aasta jooksul kasvanud neli korda — ja ometi oli Arkanar juba 
muiste kuulus meeletu joomise poolest. Selles, et armetud, nüriks pekstud talupojad pugesid 
lõplikult maa alla oma Lilleaasades, Paradiisiaedades ja Tuuleembustes ega julgenud 
muldonnidest välja tulla isegi hädavajalikke 

põllutöid tegema. Ja lõpuks selles, et vana raisakull Vaaga Ratas oli suuri saake haistes linna 
kolinud ... Kuskil lossi sügavuses, toredates saalides, kus podagra-haige kuningas, kes polnud 
kakskümmend aastat päikest näinud, sest tal oli kõige ees kohutav hirm, omaenese 
vanavanaisa poeg, kirjutas lollakalt itsitades üksteise järel alla õudseid käske, mis mõistsid 
piina-rikkasse surma kõige ausamaid inimesi, — seal kuskil oli kasvamas koletu mädapaise. 
Ja selle paise lõhkemist oli oodata juba täna-homme... 

Rumata libastus purukstallatud melonil ja tõstis pea. Ta oli Tänupüha tänaval, soliidsete 
kaupmeeste, raha-vahetajate ja kullasseppade riigis. Tänava ääres seisid vanaaegsed vägevad 
poodidega majad, kõnniteed olid laiad ja sõidutee kiviplaatidest. Tavaliselt võis siin kohata 
kõrgestisündinud done ja muid jõukamaid isandaid, kuid praegu tuli Rumatale murruna vastu 
ärevil lihtrahvast... Rumatast mööduti ettevaatlikult, vaadati talle truualamlikult otsa, paljud 
koguni kummardasid igaks juhuks. Ülemiste korruste akendest paistsid paksud näod, kus 
uudishimu oli juba kustumas. Kuskil eespool kamandati: «Liikuge edasi!... Laiali minna!... 
Rutem, rutem! ... » Rahvas arutas omavahel: 

«Nemad ongi kurja juur, just neid tuleb kõige rohkem karta. Pealtnäha on teised vaiksed ja 
vagad ja auväärsed — nagu kaupmehed kunagi, aga sees on kibe mürk!» 

«Kuidas nad ta kuradi.. . Ma olen küll ära harjunud, aga usud või mitte, vaatamine võttis 
südame läikima ...» 

«Ja neil ei olnud asjagi. .. Küll on poisid! Süda rõõmustab sees. Need juba alt ei vea.» 

«Aga peab siis nüüd kohe sedaviisi? Ta on ju kah inimene, elus hing sees... Hea küll, et tegi 
pattu — eks karistage siis, õpetage, aga miks kohe sedaviisi? ... » 

«Jäta see jutt! ... Ole vähe vaiksem: esiteks, inimesed" on ümberringi... » 

«Peremees, kuule, peremees! Head kalevit on saada, annavad odavasti ära, kui peale käia... 
Tuleks ainult kiirustada, muidu löövad Pakini sellid jälle üle... » 

«Peaasi, pojuke, ära kahtle! See on kõige tähtsam, 

usu mind. Kui võimud nõnda talitavad, küll nad siis teavad, mida teevad... » 

Jälle on keegi surnuks pekstud, mõtles Rumata. Ta oleks tahtnud kõrvale pöörduda ja ringiga 
sellest paigast mööda minna, kust tuli rahvamurd ja kus nõuti edasiliikumist ja laialiminemist. 
Kuid ta ei pöördunud kõrvale. Ta tõmbas vaid käega üle juuste, et allavaju-nud juuksesalk ei 
varjaks kivi kuldvõrul. See kivi ei olnud kivi, vaid telesaatja objektiiv, ja võru ei olnud võru, 
vaid saatejaam. Maa ajaloolased nägid ja kuulsid kõike, mida nägid ja kuulsid kakssada 
viiskümmend piilurit planeedi üheksal mandril. Ja sellepärast olid piilurid kohustatud 
vaatama ja kuulama. 

Lõug püsti ja mõõgad õieli, et rahvast võimalikult kaugemale peletada, läks ta keset tänavat 
inimestele otse peale ja vastutulijad põrkasid kohkunult eemale, andes talle teed. Neli 
jässakat, värvitud lõustadega teenrit viisid üle tänava hõbedaselt helkivat kande-tooli. Kardina 
tagant vaatas välja ilus ja külm, maalitud ripsmetega nägu. Rumata tõmbas kübara peast ja 
kummardas. See oli dona Okana, meie kotka don Reba praegune südamedaam. Hiilgavat 
kavaleri nähes naeratas ta raugelt ja tähendusrikkalt. Pikemalt mõtlemata oleks võinud üles 
lugeda paarkümmend kõrgestisündinud doni, kes pärast niisugust naeratust oleksid jooksujalu 
oma naise või armukese juurde tormanud rõõmustava uudisega: «Nüüd hoidku kõik eest. 


nüüd on kõik mul peos, nüüd tuletan ma neile kõik viimseni meelde!... » Niisugused 
naeratused on haruldased, vahel koguni hindamatud. Rumata seisatas, saates pilguga 
kandetooli. Tuleb julgus kokku võtta, mõtles ta. Tuleb julgus kokku võtta ja see asi lõpuks ära 
otsustada . .. Judin käis tast üle, kui ta mõtles, mida see maksma läheb. Kuid seda oli tarvis! 
Oli tarvis... Olgu, mõtles ta, niikuinii ei ole teist teed. Täna õhtul. Ta jõudis relvapoe ette, kus 
oli ennist käinud pistodasid vaatamas ja värsse kuulamas, ning seisatas uuesti. Seda see siis 
tähendas .. . Järg oli sinu kätte jõudnud, hea isa 

Gauk... 

Rahvahulk oli juba laiali valgunud. Poe uks oli hingedelt maha kistud, aknad puruks pekstud. 
Ukseavas seisis, jalg vastu piita toetatud, hiigelsuur halli särgiga 

löömamees. Teine löömamees, vähe vedelam, kükitas seina ääres. Tuul veeretas mööda 
sillutist täiskirjutatud kortsunud paberilehti. 

Kogukam löömamees pistis sõrme suhu, imes veidi, võttis siis välja ja silmitses 
tähelepanelikult. Sõrm oli verine. Löömamees tabas Rumata pilgu ja kähistas heatahtlikult: 
«Hammustab, raisk, justkui tõhk...» 

Teine löömamees kõhistas otsekohe naerda. See oli vedelavõitu kahvatu poisinolk, ebakindel, 
vistrikulise lõustaga, kohe näha, et algaja, ussisugu, kutsikas. .. 

«Mis siin juhtus?» küsis Rumata. 

«Puistasime peitupugenud raamatutarka,» ütles kutsikas närviliselt. 

Loikam asus jälle sõrme imema, ilma et oleks asendit muutnud. 

«Val-vel!» käsutas Rumata poelihääli. 

Kutsikas hüppas kärmelt püsti ja võttis kirve üles. Loikam mõtles veidi, kuid toetas lõpuks 
siiski jala maha ja jäi võrdlemisi sirgelt seisma. 

«Nii et mis raamatutark see oli?» päris Rumata. 

«Ei või teada,» vastas kutsikas. «Isa Tsupiki käsul ...» 

«Ja mis juhtus? Võtsite ta kinni?» «Just nii! Võtsime kinni!» 

«See on hea,» ütles Rumata. 

See polnud tõesti kuigi halb. Nüüd jäi veel aega. Ei ole midagi ajast kallimat, mõtles ta. Tund 
maksab elu, päeval pole hinda. 

«Ja kuhu te ta panite? Torni?» 

«Mh?» ütles kutsikas jahmunult. 

«Ma küsin, kas ta on praegu Tornis?» 

Üle vistrikulise näo valgus ebakindel naeratus. Loi-kam hirnus. Rumata pöördus välkkiirelt. 
Seal, teisel pool tänavat rippus värava põikpuul kaltsukotina isa Gauki laip. Mitu räbalais 
jõnglast, suu lahti, vahtis teda.õuest. 

«Ega igaüht praegu Torni viidagi,» lausus loikami kähe hääl selja taga heatahtlikult. «Praegu 
käib meil kähku: sõlm kõrva taha ja hakka astuma... » 

Kutsikas kõhistas jälle naerda. Rumata vaatas teda nagu pime ja läks aeglaselt üle tänava. 
Kurva poeedi 

nägu oli must ja võõras. Rumata langetas laud. Ainult käed olid tuttavad, tindiga määrdunud 
pikad nõrgad sõrmed . .. 

Nüüd elust ei minda ära, 

nüüd elust viiakse ära. 

Ja kui ehk tahabki keegi, 

et teisiti oleks see asi, 

ei jõua ta ega oska, 

käed laseb vajuda alla, 

sest kes teab, kus on ämbliku süda 


ja kas ämblikul ongi südant. 


Rumata pööras selja ja läks eemale. Hea ja nõrk isa Gauk. .. Ämblikul on süda. Ja me teame, 
kus see on. Ja see on kõige koledam, mu vaikne abitu sõber. Me teame, kus see on, kuid me ei 
saa seda tabada, sest siis peaksime valama tuhandete ärahirmutatud, lolliks tehtud, pimedate ja 
pimesi uskuvate inimeste verd. Ja neid on nii palju, nii lootusetult palju, neid, kes elavad 
vaimuvalguseta, igaüks omaette, tänamatust tapvast tööst tigestudes, suutmata mõttes 
vaskveeringust kaugemale vaadata... Veel ei ole võimalik neid õpetada, ühendada, suunata, 
iseenda käest päästa. Vara, liiga vara, sajandeid varem, kui oleks tohtinud, tõstis Arkanaris 
pead hall kõnts, pole kedagi, kes talle vastulöögi annaks, ja nii ei jää üle muud kui päästa neid 
väheseid, keda veel jõuab päästa. Budahi, Tarra, Nanini, võib-olla veel kümmekond, võib-olla 
veel paarkümmend ... 

Kuid juba paljas mõtegi sellele, et tuhanded teised, olgugi vähem andekad, kuid samuti ausad, 
tõeliselt üllad inimesed on paratamatult surmale määratud, põletas jäise hingusena ja Rumata 
tundus iseendale närune. Vahel oli see tunne nii terav, et teadvus tuhmus ja Rumata nägi 
otsekui ilmsi halli rämpsu turja-sid laskude lillakate sähvatuste valgel, ebainimlikku 
õudusegrimassi don Reba kahvatul, alati nii silmapaistmatul näol ja aeglaselt iseenese sisse 
vajuvat Lõbusat Torni. . . Jah, see oleks õndsalik olnud. See oleks tõeline töö olnud. Tõeline 
makroskoopiline mõjutamine. Aga hiljem... Jah, Instituudil on õigus. Hiljem algab 
paratamatu. Verine kaos haarab maa. Vaaga öine armee tuleb välja — kümme tuhat kõikide 
kirikute 

poolt vande alla pandud kõrilõikajat, vägistajat, mõrtsukat; mägedelt valguvad alla vasekarva 
nahaga barbarite hordid, hävitades kõik elava, lapsi ja rauku säästmata; hirmust sõgedana 
põgeneb maa- ja linnarahvas karjakaupa metsadesse, mägedesse ja kõrbe; ja sinu 
poolehoidjad — vaprad ja lõbusad mehed! — lõikavad üksteisel kohtusid lõhki meeleheitlikus 
võitluses võimu pärast, õiguse pärast saada kuulipilduja endale sinu paratamatult vägivaldse 
surma järel. .. Ja see mõttetu surm — veinikarikas, mille ulatab su parim sõber, või 
arbaletinool, mis lendab vihinal selga kardina tagant. Ja selle kivistunud nägu, kes Maalt sinu 
asemele saadetakse ja kes leiab eest inimtühja, verest nõretava, suitsevate ahervaremetega 
kaetud maa, kus kõike viimseni tuleb otsast peale alustada . .. 

Kui Rumata lõi jalaga lahti oma maja ukse ja astus toredasse, kopituse järele lõhnavasse 
eeskotta, oli ta sünge nagu äikesepilv. Muga, hallipäine ja kühmus vanamees 
neljakümneaastase teenristaažiga, vajus teda nähes veel rohkem kössi, tõmbas pea õlgade 
vahele ia vaatas ainult, kuidas vihane noor peremees kübara, mantli ja kindad maha kiskus, 
mõõgad -koos rihmadega pingile viskas ja oma tubadesse läks. Võõrastetoas ootas Rumatat 
teenripoiss Unno. 

«Käsi lõuna tuua,» urises Rumata. «Kabinetti.». Poiss ei liikunud paigast. 

«Teid oodatakse seal,» teatas ta momnilt. 

«Kes juba jälle?» 

«Miskisugune tüdruk. Või dona. Olemise poolest oleks nagu tüdruk — lahke, aga riides on 
nagu dona. Ja ilus ka.» 

Kiira, mõtles Rumata kergendust tundes õrnusega. Küll on hea! Nagu oleks aimanud, mu 
väikseke... Ta seisis suletud silmil, mõtteid kogudes. 

«Kas ajan minema?» küsis poiss asjalikult. 

«Puupea,» ütles Rumata. «Küll ma sul ajan!... Kus, ta on?» 

«Kabinetis,» ütles poiss ja naeratas oskamatult. 

Rumata läks kiirel sammul kabineti poole. 

«Käsi tuua lõuna kahele,» ütles ta käigu pealt. «Ja vaata, et kedagi sisse ei lastaks! Olgu 
kuningas või kurat või don Reba ise ... » 

Kiira oli kabinetis, istus tugitoolis keras, pea käele nõjatatud, ja lehitses «Traktaati 
kuuldustest». Kui Rumata tuppa astus, tahtis ta püsti hüpata, kuid Rumata ei lasknud, tuli 
jooksujalu, süleles ja pistis nina tema kohevatesse, värskelõhnalistesse juustesse, pomisedes: 
«Kui parajal ajal, Kiira! ... Kui parajal ajal! ...» 

Temas ei olnud midagi erilist. Tüdrukuplika nagu tüdruk ikka, kaheksateistkümneaastane, 
nöpsninaga, isa oli tal kohtus kirjutaja abi, vend — löömameeste seersant. Ja kosjagi ei 
tahetud talle tulla, sest tüdruk oli punapea, punapäid aga Arkanaris ei sallitud. Selsamal 
põhjusel oli ta ka üllatavalt vaikne ja uje — ei midagi ühist lopsakate ja häälekate 
kodanikunaistega, kellest kõik seisused väga lugu pidasid. Ei sarnanenud ta ka raugete 
õukonnailudusitega, kes liiga vara teada said, mis on naise saatus. Kuid armastada ta oskas — 
nii, nagu armastatakse praegu Maal, rahulikult ja pelgamata .. . 

«Miks sa oled nutnud?» 

«Miks sa nii kuri oled?» 

«Ei, ütle nüüd, miks sa nutsid?» 

«Ma räägin sulle pärast. Sul on silmad nii väga-väga väsinud .. . Mis juhtus?» 

«Pärast. Kes tegi sulle liiga?» 

«Keegi ei teinud mulle liiga. Vii mind siit ära.» «Ilmtingimata.» «Kunas me ära sõidame?» 
«Ma ei tea, väikseke. Aga me sõidame ilmtingimata.» 

«Kaugele?» 

«Väga kaugele.» 

«Metropoli?» 

«Jah... metropoli. Minu koju.» «On seal hea?» 

«Seal on imehea. Keegi ei nuta seal kunagi.» «Niiviisi ei saa olla.» 

«Jah, muidugi. Niiviisi ei saa olla. Kuid sina ei nuta seal mitte kunagi.» 

«Aga missugused inimesed seal on?» 

«Nagu mina.» 

«Ja kõik on niisugused?» 

«Ei ole kõik. On palju paremaid.» 

«Sedaviisi ei saa nüüd küll olla.» «Just sedaviisi saabki olla!» 

«Miks on sind nii kerge uskuda? Isa ei usu kedagi. Vend ütleb, et kõik on sead, ainult et ühed 
on räpased ja teised mitte. Aga ma ei usu neid, ma usun alati sind...» 

«Ma armastan sind ... » 

«Oota ... Rumata... Võta võru ära ... Sa ütlesid, et see on patt... » 

Rumata naeris õnnelikult, võttis võru peast, pani selle lauale ja kattis raamatuga. 

«See on jumala silm,» ütles ta. «Las läheb kinni...» Ta tõstis tüdruku kätele. «See on suur patt, 
aga kui ma olen sinuga, ei ole mul jumalat tarvis. Tõsi?» 

«Tõsi,» ütles tüdruk vaikselt. 

Kui nad lauda istusid, oli praad jahtunud ja jää pealt toodud vein leigeks läinud. Unno tuli 
sisse, ja kuigi oli veel valge, hakkas lühtreid süütama, kõndides piki seinu hääletul sammul, 
nagu teda oli õpetanud vana Muga. 

«On see sinu ori?» küsis Kiira. 

«Ei, see on vaba poiss. Muidu tore poiss, ainult väga kitsi.» 

«Raha tahab lugemist,» tähendas Unno pead pööramata. 

«Ja uusi linu pole sa ikka ostnud?» küsis Rumata. 

«Ei tea milleks,» ütles poiss. «Vanad käivad küll... » 

«Kuule, Unno,» ütles Rumata. «Ma ei või kuu aega ühtedel ja samadel linadel magada.» 
«Hii,» ütles poiss. «Tema majesteet magab pool aastat ja ei kaeba ühti...» 

«Aga õli,» ütles Rumata ja pilgutas Kiirale silma, «lambiõli. Kas seda saab siis ilma rahata?» 


Unno seisatas. 

«Meil on ju külalised,» ütles ta lõpuks resoluutselt. 

«Näed sa, missugune ta on,» ütles Rumata. 

«Ta on hea,» lausus Kiira tõsiselt. «Ta armastab sind. Võtame ta kaasa.» 

«Eks näe,» ütles Rumata. 

Poiss küsis umbusklikult: 

«Ei tea kuhu? Mina ei sõida kuhugi.» 

331 

«Me sõidame sinna,» ütles Kiira, «kus kõik inimesed on nagu don Rumata.» 

Poiss mõtles veidi ja lausus põlglikult: «Ei tea, kas härraste paradiisi või?...» Seejärel turtsatas 
ta pilkavalt ja lonkis kabinetist minema, lohistades katkistes kingades jalgu. Kiira vaatas talle 
järele. 

«Tore poiss,» ütles ta. «Turris nagu karupoeg. Sul on häid sõpru.» 

«Kõik mu sõbrad on head.» 

«Aga parun Pampa?» 

«Kust sina teda tunned?» imestas Rumata. 

«Sa ju kellestki muust ei räägigi kui temast. Ma muud ei kuulegi kui aina parun Pampa ja 
parun Pampa.» 

«Parun Pampa on hea seltsimees.» 

«Kuidas see nii on? Parun ja seltsimees?» 

«Ma tahtsin öelda, et ta on hea inimene. Väga hea südamega ja lõbus. Ja armastab väga oma 
naist.» 

«Ma tahaksin temaga tuttavaks saada. .. Või häbened sa mind?» 

«E-ei, ma ei häbene. Aga ta on küll hea inimene, kuid siiski parun.» 

«Ahah,» ütles tüdruk. 

Rumata lükkas taldriku eemale. 

«Sa ütle mulle siiski, mispärast sa nutsid. Ja tulid üksinda. Kas siis praegu tohib üksinda 
mööda tänavaid käia?» 

«Ma ei saa kodus olla. Ma ei lähe enam koju tagasi. Luba, et ma jään sinu juurde 
teenijapiigaks. Ilma palgata. » 

Rumata naeris, kuigi tal oli tükk kurgus. 

«Isa kirjutab iga päev kaebusi ümber,» jätkas tüdruk vaikse ahastusega. «Ja need paberid, 
mille pealt ta maha kirjutab, on kõik verised. Need antakse talle Lõbusast Tornist. Miks sa 
küll ometi mind lugema õpetasid? Ja iga õhtu, iga õhtu... Kirjutab piinamis-protokolle ümber 
ja joob. See on nii kole, nii kole!... «Kas tead,» ütleb ta mulle, «see meie naaber, kalligraaf, 
kes inimesi kirjutama õpetas, — mis sa arvad, kes ta on? Piinapingis tunnistas üles, et on nõid 
ja Irukani salakuulaja. Keda ma siis nüüd enam usun,» ütleb ta mulle. «Tema ju õpetas mulle 
kirja.» 

Ja vend tuleb patrullist, ise maani purjus, käed üleni kuivanud verega koos... «Kõik tapame 
maha,» ütleb mulle, «kõik kaheteistkümnenda põlveni... » Pinnib isa, et miks ta on kirjatark... 
Täna vedas oma sõpradega meile kellegi võõra... Peksid seda, kõik kohad olid verd täis. See 
ei jõudnud enam karjudagi. Ei, ma ei saa, ma ei lähe tagasi, tapa mind parem ära!. .. » 
Rumata tuli tema kõrvale, silitas tal pead. Kiira vaatas kuivade läikivate silmadega enda ette. 
Mida oskas ta tüdrukule öelda? Võttis ta sülle, viis diivanile, istus ise kõrvale ja hakkas 
jutustama kristall-paleedest, toredatest aedadest, kus miilide kaupa pole mülkaid, sääski ega 
ilgeid elukaid, võlulauakesest, lendavatest vaipadest, võlulinnast Leningradist, oma sõpradest, 
kes on uhked, lõbusad ja head, imelisest paigast kaugel merede ja mägede taga, mida kutsu- 
takse Maaks.. . Tüdruk kuulas vaikselt ja hoolega ning surus end kõvemini tema vastu, kui 
tänaval akende all marssisid mööda rautatud saapad — trahh, trahh, trahh. 


Kiiral oli imeline võime: ta uskus kõike head, uskus siiralt ja omakasupüüdmatult. Jutusta 
niisuguseid muinaslugusid pärisorjale — see mühatab kahtlevalt, pühib käisega ninaalust ja 
kõnnib sõnagi lausumata minema, vaadates aeg-ajalt üle õla lahket ja kainet — kuid oh mis 
kahju! — peast põrunud suursugust doni. Või räägi neid lugusid don Tameole ja don Serale 
— nadei kuula lõpunigi: üks jääb magama, teine röha-tab ja lausub: «Jaa, see on kõik 
muidugi üliväga pe-heen, aga kuidas seal naistega lood on?...» Don Reba kuulaks küll 
tähelepanelikult lõpuni, kuid pilgutaks siis löömameestele silma, et need kõrgestisündinud 
donil käed selja taha väänaksid ja täpselt välja selgitaksid, kelle käest kõrgestisündinud don 
neid jumalavallatuid lugusid on kuulnud ja kellele on jõudnud neid edasi rääkida . .. 

Kui tüdruk rahunes ja magama jäi, suudles Rumata tema rahulikku nägu, laotas talle peale 
karusnahkse voodriga reisimantli, läks kikivarvul välja ja sulges enda järel vastikult kääksuva 
ukse. Ta läks läbi pimeda maja alla teenijatetuppa ja ütles, vaadates üle kummarduses 
langetatud peade: 

«Ma võtsin majja pereemanda. Tema nimi on Kiira. Ta asub elama üles, minu juurde. Tuba, 
mis on kabineti taga, tuleb hommepäev hoolega korda teha. Pere-emanda sõna tuleb kuulata 
nagu minu sõna.» Ta heitis teenritele uuriva pilgu — kas keegi ei irvita. Keegi ei irvitanud, 
kõik kuulasid vajaliku aupaklikkusega. «Kui aga keegi värava taga suud laiutab, kisun keele 
välja!» 

Kõne lõpetanud, seisis ta mõjukuse süvendamiseks veel mõnda aega, keeras siis ümber ja läks 
uuesti üles oma tubadesse. Puukoidest äraaetud kentsaka mööbliga võõrastetoas, kus seintel 
rippusid roostetanud relvad, läks ta akna alla ja toetas tänavale vaadates lauba vastu külma 
tumedat klaasi. Kellad lõid esimest vahikorda. Vastasmajas süüdati lampe ja suleti luuke, et 
pahu inimesi ja pahu vaime mitte juurde meelitada. Oli vaikne, ainult kord oli kuskil all 
kuulda joobnu õudset röögatust — emba-kumba, kas võeti tal riideid seljast või lõhkus ta 
võõra ukse taga. 

Kõige koledamad olid need õhtud, tüütud, üksildased, lootusetud. Me arvasime, et sellest saab 
lõppematu lahing, raevune ja võidukas. Me uskusime, et meie ettekujutused heast ja kurjast, 
sõpradest ja vaenlastest jäävad alati selgeks. Ja meie arvamised olid üldiselt õiged, ainult et 
me ei teadnud arvestada paljusid asju. Näiteks neid õhtuid ei kujutanud me ette, kuigi 
teadsime üsna täpselt, et nad tulevad ... 

Alt kostis raudlattide kolinat — seal lükati riive ette, valmistuti ööks. Köögitüdruk palvetas, 
palus püha Mikat, et see talle mehe saadaks, ükskõik millise, olgu ainult iseseisev ja arusaaja 
inimene. Vana Muga haigutas ja peletas pöidlaga kurja. Teenrid jõid köögis õhtust õlut ja 
peksid keelt ning Unno, silmad kurjalt läikimas, ütles neile nagu täismees: «Jätke jahvatamine 
järele, jäärad... » 

Rumata astus akna juurest eemale ja kõndis üle toa. See on lootusetu, mõtles ta. Ei ole jõudu, 
mis neid igapäevaste murede ja ettekujutuste sissekulunud ringist välja kisuks. Neile võib 
kõik anda. Nad võib panna elama ülikaasaegsetesse spektroklaasist majadesse ja õpetada neile 
iooniprotseduure, kuid sellegipärast kogunevad nad õhtuti kööki, taovad kaarte ja 
hirnuvad 

naabri üle, keda naine kolgib. Ja näevad selles kõige paremat ajaviidet. Sedavõrd on don 
Kondoril õigus: Reba on null, tape traditsioonide hiigelkoorma kõrval, karjareeglite kõrval, 
mis on sajanditest pühitsetud, kõikumatud, äraproovitud, viimaselegi lollpeale arusaadavad, 
mis vabastavad vajadusest mõelda ja huvi tunda. Don Reba aga ei satu vist isegi 
kooliprogrammidesse. «Absolutismi tugevnemise ajastu tähtsusetu avantürist.» 

Don Reba, don Reba! Ei pikk ega lühike, ei paks ega liiga kõhn, ei tihedate juustega ega ka 
mitte kiilaspea. Liigutuste poolest mitte järsk, aga ka mitte aeglane. Nägu, mis ei jää meelde, 


mis sarnaneb tuhande teise näoga. Viisakas, daamide vastu galantne, tähelepanelik 
vestluskaaslane, kes aga siiski eriti vaimukate mõtetega ei hiilga... 

Umbes kolm aastat tagasi ujus ta välja kuskilt lossi-kantselei hallitanud keldritest — 
silmapaistmatu väike ametnik, lipitseja, näost valge, peaaegu sinine. Ja kui siis tolleaegne 
esimene minister äkitselt arreteeriti ja hukati ning mitu hirmust segaseks läinud kõrget 
aukandjat, kes millestki aru ei saanud, piinapingis suri, siis sigines otsekui nende laipadest 
hiiglasliku kahvatu mürkseenena see keskpärasuse halastamatu ja visa geenius. See oli 
eikeegi. Eikuskilt. See ei olnud vägev mõistus nõdra valitseja kõrval, nagu neid tunneb 
ajalugu, ei olnud suur ja hirmuäratav isiksus, kes ohverdab kogu elu võitlusele riigi 
ühendamise eest autokraatia nimel. See ei olnud varaahne ajutine soosik, kes mõtleb vaid 
kullast ja naistest, kes tapab võimu pärast pikemalt aru pidamata ja valitseb vaid selleks, et 
tappa. Sosinal räägitakse koguni, et ta ei olegi üldse don Reba, et don Reba on hoopis teine 
mees, see aga on jumal teab kes, libahunt, teisik, hällis ära vahetatud. .. 

Kõik, mis ta iganes ette võttis, läks nurja. Ta ässitas teineteisele kallale kaks kuningriigi 
mõjukat sugu-i 1 võsal, et neid nõrgestada ja alustada suurt pealetungi parunitele. Kuid 
suguvõsad leppisid ära, sõlmisid karikate kõlina saatel igavese liidu ja krabasid endale tubli 
lahmaka kuninga maid, Arkanari Totside põliseid valdusi. Ta kuulutas sõja Irukanile, viis 
ise sõjaväe 

piirile, uputas selle sohu ja kaotas metsadesse, jättis kõik saatuse hooleks ja põgenes Arkanari 
tagasi. Tänu don Guhi vaevanägemisele, kelle olemasolust tal aimugi ei olnud, õnnestus tal 
Irukani hertsogiga rahu teha. See läks maksma kaks piirilinna, peale selle aga pidi kuningas 
tühjaks jäänud riigikassast viimased veeringud kokku kraapima, et maha suruda talupoegade 
mässe, mis levisid üle kogu maa. Niisuguste eksisammude eest oleks iga teine minister 
jalgupidi Lõbusa Torni tippu poodud, kuid don Reba jäi mingil moel võimule. Ta kaotas ära 
ministeeriumid, mis tegelesid hariduse ja heaoluga, ning asutas krooni julgeoleku 
ministeeriumi, tagandas valitsuse ametikohtadelt aristokraadid ja vähesed õpetlased, laostas 
lõplikult majanduse, kirjutas traktaadi «Põlluharija lojuslikust olemusest» ja lõpuks 
organiseeris aasta tagasi «kaitsekaardi» — «hallid roodud». Hitleri selja taga seisid 
monopolid. Don Reba selja taga ei seisnud kedagi ja oli ilmne, et löömamehed pistavad ta 
lõppude lõpuks nahka nagu kärbse. Ometi õiendas ja sekeldas ta edasi, kuhjas totruse totruse 
otsa, rabeles, otsekui püüdes iseennast petta, otsekui poleks tal meeles midagi muud peale 
paranoilise himu kultuur hävitada. Niisamuti nagu Vaaga Rattal polnud tal mingit minevikku. 
Kaks aastat tagasi rääkis iga aristokraadist lontrus põlastavalt «tühisest matsist, kes on 
valitseja ära petnud», nüüd aga küsi milliselt aristokraadilt tahes, igaüks nimetab ennast 
krooni julgeoleku ministri emapoolseks sugulaseks. 

Ja nüüd on tal millegipärast Budahit tarvis. Jälle totrus. Jälle mingi pöörane piruett. Budah on 
raamatu-tark. Raamatutark tuleb teibasse ajada. Kära ja müraga, et kõik teaksid. Kuid kära ja 
müra ei ole. Niisiis on tal tarvis elusat Budahit. Aga milleks? Reba ei ole ju ometi nii rumal, et 
ta loodaks Budahit enda kasuks töötama sundida. Või on ta rumal? Võib-olla don Reba on 
vaid rumal ja õnneliku käega intrigaan, kes ei tea isegi, mida ta tahab, ja kes siis kavala näoga 
mängibki lolli kõikide silma all? Naljakas, ma jälgin teda juba kolm aastat, kuid pole seniajani 
aru saanud, mida ta endast kujutab. Tõsi küll, kui tema oleks mind jälginud, poleks tema ka 
aru saanud. Kõik võib ju olla 

ja see ongi kõige naljakam. Baasiteooria konkretiseerib üksnes psühholoogilise suunitluse 
põhilised liigid, tegelikkuses aga on neid liike niisama palju kui inimesi, võimule võib sattuda 
jumal teab kes. Näiteks mehike, kes on kogu oma elu tegelnud naabrite kiusamisega. On 
võõrastesse supikastrulitesse sülitanud ja võõrastesse heintesse klaasipuru puistanud. Ta pühi- 
takse muidugi minema, kuid enne seda jõuab ta isu täis sülitada, sigatseda, lõbutseda... Ja tal 


pole üldse asja sellega, et ajalukku ei jää temast jälgegi või et kauged järeltulijad hakkavad 
pead vaevama, püüdes viia tema käitumist kooskõlla ajaloolise järgnevuse laiendatud 
teooriaga. 

Mul on nüüd muudki teha kui teooriaga tegelda, mõtles Rumata. Ma tean ainult üht: inimene 
on objektiivne mõistuse kandja, ja kõik, mis takistab inimest mõistust arendamast, on pahe ja 
see pahe tuleb hävitada kõige kiiremas korras ja ükskõik mil viisil. Ükskõik mil viisil? On see 
ükskõik? Ei, see ei ole vist ükskõik. Või on? Narts! mõtles ta iseenda kohta. Peab julgema. 
Varem või hiljem tuleb niikunii julgeda. 

Äkitselt meenus talle dona Okana. Eks julge siis, mõtles ta. Alusta just nimelt sellest. Kui 
jumal hakkab peldikut puhastama, siis ärgu arvaku, et tal käed puhtaks jäävad... Ta tundis 
pööritust, kui mõtles sellele, mis teda ootab. Siiski on see parem kui tappa. Parem sopp kui 
veri. Kikivarvul, et Kiirat mitte äratada, läks ta kabinetti ja pani teised riided selga. Keerutas 
käes võru saatejaamaga ja pistis selle järsu liigutusega lauasahtlisse. Torkas siis parema kõrva 
taha juustesse valge sule — kirgliku armastuse sümboli—, võttis mõõgad ja heitis ülle oma 
parima mantli. All, riive eest ära lükates, torkas mõte: kui don Reba teada saab, ei jää dona 
Okana elama. Kuid tagasi pöörduda oli hilja. 


NELJAS PEATÜKK 


Külalised olid juba koos, kuid dona Okana oli veel tulemata. Kullatud suupistetelauakese 
ümber viskasid maaliliselt viina duellide ja armuseikluste poolest kuulsad kuninga 
kaardiväelased, seljad kookus ja kõh- 

nad tagumikud õieli. Kamina ääres kokutasid naerda kondised aastates daamid, täiesti 
silmapaistmatud ja sellepärast dona Okana poolt usaldusalusteks valitud. Nad istusid reas 
madalatel kušettidel ja nende ees sebisid kolm vanahärrat peenikeste, vahetpidamata liikuvate 
jalgadega — viimase regendi aegsed kuulsad keigarid, ammu unustatud anekdootide viimased 
vestjad. Kõik teadsid, et nende vanahärradeta pole ükski salong õige salong. Keset saali seisis, 
kõrgetes saabastes jalad harkis, don Ripat, Rumata ustav ja arukas agent, pudukaupmeeste 
halli roodu leitnant, mees, kellel olid vaimustavad vuntsid, kuid ei mingisuguseid 
põhimõtteid. Suured punased käed nahkvöö vahele pistetud, kuulas ta don Tameod, kes 
segaselt seletas oma uut projekti, kuidas pigistada maamatse kaup-meheseisuse kasuks, ja 
kergitas aeg-ajalt üht vuntsi don Sera suunas, kes uitas seinast seina, arvatavasti ust otsides. 
Nurgas lõpetasid karulauguga hautatud krokodilli söömist kaks teenistusvalmilt ringivahtivat 
kuulsat portreemaalijat ja nende kõrval aknaorvas istus musta riietatud vanem naine — don 
Reba käsul dona Okanat valvav seltsidaam. Ta vaatas liikumatu pilguga karmilt enda ette ja 
nõksatas vahel ootamatult kogu kehaga ettepoole. Teistest eemal lõbustasid ennast 
kaardimänguga kuningliku perekonna liige ja Soani saatkonna sekretär. Kuningliku 
perekonna liige tegi sohki ja sekretär naeratas kannatlikult. Tema oli võõrastetoas ainuke isik, 
kes midagi asjalikku tegi — ta kogus materjali saatkonna aruande jaoks. 

Lauakese ääres seisvad kaardiväelased tervitasid Rumatat reibaste hüüetega. Rumata pilgutas 
neile sõbralikult silma ja tegi tiiru külaliste keskel. Ta tervitas keigarist vanahärrasid, lausus 
mõned komplimendid usaldusalustele daamidele, kes otsekohe jäid vahtima valget sulge tema 
kõrva taga, patsutas kuningliku perekonna liiget lihavale seljale ja suundus don Ripati ning 
don Tameo poole. Kui ta akna-orvast möödus, nõksatas seltsidaam uuesti, nagu oleks ta 
kukkumas, ja temast hoovas vägevat viinalehka. 

Rumatat silmates võttis don Ripat käed vöö vahelt ja lõi kannad kokku, don Tameo aga 
hüüatas poolihääli: 

«Olete see teie, mu sõber? Kui tore, et te tulite, ma olin juba lootust kaotamas... «Kui 
murtud tiivaga luik, kes tähte igatsedes hüüab ... » Mul oli nii igav Kui poleks olnud 
armastusväärset don Ripatti, oleksin ma igavuse kätte surnud.» 

Võis aru saada, et don Tameo oli lõunaks küll kainuse saavutanud, kuid polnud siiski suutnud 
kindlaks jääda. 

«Või nii?» imestas Rumata. «Me tsiteerime mässajat Tsureni?» 

Don Ripat tõmbus silmapilkselt sirgemaks ja vaatas don Tameole kullipilguga otsa. 

«E-ee...» lausus don Tameo segadusse sattudes. «Tsureni? Aga mispärast õieti? ... Nojah, see 
oli iroonilises mõttes, kinnitan teile, mu donid. Kes on see Tsuren? Alatu tänamatu demagoog. 
Ja ma tahtsin vaid rõhutada ... » 

«Et dona Okanat ei ole siin,» võttis Rumata tal sõna suust, «ja etteil hakkas ilma temata 
igav.» 

«Just nimelt seda ma tahtsingi rõhutada.» 

«Muide, kus ta on?» 

«Ootame iga hetk,» ütles don Ripat, kummardas ja läks eemale. 

Usaldusalused daamid, kõigil suud ühtemoodi ammuli, vahtisid ainiti valget sulge. Vanad 
keigarid kihistasid edevalt naerda. Ka don Tameo märkas lõpuks sulge ja kohkus. 

«Mu sõber!» sosistas ta. «Misjaoks teile see? Kui don Reba juhtub äkki siia sisse astuma... 
Tõsi küll, täna teda ei oodata, aga ometi... » 

«Ärgem rääkigem sellest,» ütles Rumata kannatamatult ringi vahtides. Ta tahtis, et kõik saaks 
kiiremini lõpetatud. 

Kaardiväelased, karikad käes, tulid tema poole. 

«Te olete nii kahvatu,» sosistas don Tameo. «Ma saan aru, armastus, kirg. . . Aga püha Mika! 
Riik on ülem kui... Ja lõppude lõpuks on see hädaohtlik... Tunnete solvamine... » 

Tema näos toimus mingi muutus ja ta hakkas tagurpidi eemale liikuma, ta taganes, ta taandus 
lakkamatute kummarduste saatel. Kaardiväelased piirasid Rumata sisse. Keegi ulatas talle 


täidetud karika. 

«Elagu au ja kuningas!» ütles keegi neist. «Ja armastus,» lisas teine. 

«Näidake daamile, milleks on suuteline kaardivägi, suursugune Rumata,» ütles kolmas. 
Rumata võttis karika ja nägi äkki dona Okanat. Ta seisis lävel, tegi endale lehvikuga tuult ja 
hõljutas raugelt õlgu. Ta oli tõesti ilus. Eemalt vaadatuna oli ta koguni väga ilus. Ta ei 
vastanud üldsegi Rumata maitsele, kuid ta oli vaieldamatult ilus, see rumal hani. Suured 
sinised silmad, kus polnud mõtte ega sooiuse varjugi, õrn kogemusrikas suu, lopsakas, osavalt 
ja püüdlikult näidatav keha ... Kaardiväelane Rumata selja taga ei suutnud ennast nähtavasti 
talitseda ja laskis kuuldavale valju matsatuse. Rumata torkas tagasi vaatamata karika talle 
pihku ja astus pikal sammul dona Okanale vastu. Kõik võõrastetoas viibijad pöörasid pilgu 
neilt ära ja asusid agaralt tühjast-tähjast vestlema. 

«Te olete silmipimestav,» pomises Rumata ja kummardas sügavalt, mõõkade klirisedes. 
«Lubage mul heita teie-jalgade ette... «Hurdakoerana heidan su jalgade ette, kaunitar ülbe, 
kellelt langenud rüü...»» 

Dona Okana varjas end lehviku taha ja kissitas kelmikalt silmi. 

«Te olete väga julge, kõrgestisündinud don,» lausus ta. «Meie, vaesed provintslannad, ei 
suuda sellisele rünnakule vastu seista...» Tal oli madal, veidi kähe hääl. «Mul ei jää muud üle 
kui kindluse värav avada ja võitja sisse lasta... » 

Häbist ja vihast hambaid krigistades kummardas Rumata veel sügavamalt. Dona Okana 
langetas lehviku ja hüüdis: 

«Suursugused donid, lõbutsege! Meie don Rumataga tuleme varsti tagasi! Ma lubasin näidata 
talle oma uusi irukani vaipu ... » 

«Ärge lahkuge meist liiga kauaks, veetlev daam,» mökitas üks vanahärradest. 

«Ta on kütkestav!» lausus teine vanahärra magusalt. «Haldjas!» 

Kaardiväelaste mõõgad kolksatasid ühekorraga. «Tõesõna, sel mehel on mekki,» lausus 
kuningliku perekonna liige kuuldavalt. Dona Okana võttis Ruma- 

340 

tal käisest kinni ja tõmbas ta endaga kaasa. Juba koridoris kuulis Rumata, kuidas don Sera 
solvunud häälel seletas: «Ma ei tea, miks ei võiks suursugune don vaadata irukani vaipu... » 
Koridori lõpus jäi dona Okana järsku seisma, võttis Rumatal ümber kaela kinni ja vajutas 
käheda oigega, mis pidi vallapääsnud kirge sümboliseerima, oma suu tema huultele. Rumata 
hoidis hinge kinni. Haldjast hoovas pesemata ihu ja estori lõhnaõli teravat lõhna. Tema huuled 
olid niisked, kuumad ja maiustustest kleepuvad. Rumata sundis ennast suudlusele vastama ja 
see õnnestus tal nähtavasti, sest dona Okana oigas uuesti ja jäi suletud silmil tema kätele 
rippu. See kesti? terve igaviku. Aga nüüd sa saad, va kõlvatu moor. mõtles Rumata ja pigistas 
teda embuses. Midagi prõksatas — kas korsett või ribid —, kaunitar piiksatas kaeblikult, avas 
üllatunult silmad,ja hakkas rabelema, püüdes ennast vabastada. Rumata laskis ta otsekohe 
lahti. 

«Sina koletis,» ütles dona Okana raskelt hingates vaimustusega. «Sa pidid mu peaaegu katki 
tegema... » 

«Ma põlen armastusest,» pomises Rumata süüdlaslikult. 

«Mina ka. Ma ootasin sind väga! Lähme rutem!» 

Ta vedas Rumata enda järel läbi mingite külmade pimedate tubade. Mees otsis taskurätiku ja 
pühkis vargsi suud. Nüüd näis see ettevõte talle täiesti loo-tuse'A On tarvis, mõtles ta. Paljugi, 
mis on tarvis! .. . Juttudega siit ei pääse. Püha Mika, miks nad küll siin lossis ennast kunagi ei 
pese? On alles temperament! Tuleks ometi don Rebagi.. . Naine vedas teda vaikides ja visalt 
nagu sipelgas kärvanud tõuku. Tundes ennast viimase idioodina, hakkas Rumata ajama mingit 
rüütellikku loba kärmetest jalakestest ja punastest huultest. Dona Okana lagistas naerda. Ta 
tõukas Rumata kuumaks köetud buduaari, mis oli tõepoolest üleri vaipu täis riputatud, viskus 
tohutusse voodisse, jäi maaliliselt patjadele lebama ja vahtis teda niiskete tundeküllaste 
silmadega. Rumata seisis nagu sammas. Buduaaris oli selgesti tunda lutikate lõhna. 


«Sa oled kaunis,» sosistas dona Okana. «Tule mu juurde. Ma ootasin nii kaua! ... » 

Rumatal läks silme ees mustaks, ta tundis pööritust. Vastikult kõditades veeresid üle näo 
higipiisad. Ma ei suuda, mõtles ta. Kuradile kogu see informatsioon... . Ta on nagu rebane... 
Nagu pärdik.. . See on lõpuks loomuvastane, see on sopp... Sopp on parem kui veri, kuid see 
on palju hullem kui sopp! 

«Miks te viivitate, kõrgestisündinud don?» vingatas dona Okana katkeva häälega. «Tulge juba 
siia, ma ootan!» 

«Kur-radile . . .» kähistas Rumata. Naine hüppas püsti ja jooksis tema juurde. «Mis sinuga 
lahti on? Oled sa purjus?» 

«Ei tea,» suutis ta endast välja pigistada. «Siin on palav.» 

«Võib-olla käsin kausi tuua?» «Mis kausi?» 

«Pole viga, pole viga .. . See läheb üle ...» Läbema-tusest värisevate sõrmedega hakkas ta 
Rumata kuube lahti nööpima. «Sa oled kaunis,» pomises ta hingeldades. «Ja sa oled arglik 
nagu algaja. Ma poleks iial uskunud... . See on võluv — vannun püha Bara nimel!...» 

Rumata pidi tal kätest kinni haarama. Ta vaatas naise peale ülalt alla ja nägi lakist läikivaid 
pesemata juukseid, ümmargusi paljaid puudrikämbukestes õlgu, väikesi vaarikapunaseid 
kõrvu. Räbal lugu, mõtles ta. Midagi ei tule välja. Kahju küll, ta peaks üht-teist teadma. .. Don 
Reba räägib unes... Ja võtab teda kaasa ülekuulamistele, ülekuulamised meeldivad talle väga .. 
. Ma ei suuda. 

«Noh?» ütles dona Okana ärritatult. 

«Teie vaibad on kaunid,» lausus Rumata valjusti, «kuid mul on aeg minna.» 

Algul ei saanud naine temast aru, siis aga moondus ta nägu. 

«Kuidas sa julged?» sosistas ta, kuid Rumata abaluud olid juba jõudnud ukse leida, mees 
tormas koridori ja sammus kiiresti minema. Homsest päevast peale jätan pesemise maha, 
mõtles ta. Siin peab siga olema, aga mitte jumal! 

«Ruun!» karjus dona Okana talle järele. «Tatise ninaga kastraat! Vanaeit! Teibasse!» 

Rumata lükkas ühe akna pärani ja hüppas aeda. Mõnda aega seisis ta puu all ja hingas ahnelt 
sisse külma õhku. Siis meenus talle totter valge sulg, ta tõmbas selle juustest, muljus 
raevunult kokku ja viskas minema. «Paškal poleks täpselt niisamuti midagi välja tulnud,» 
mõtles ta. «Kellelgi poleks tulnud.» — «Oled sa kindel?» — «Jah, olen küll.» — «Siis pole te 
kõik punast krossigi väärt!» — «Aga see ajab mind oksele!» — «Eksperimendil pole asja sinu 
elamustega. Kui sa ei tule toime — ära topi ennast.» — «Ma ei ole loom!» — «Kui 
Eksperiment nõuab, peab sinust saama loom.» — «Eksperiment ei saa seda nõuda.» — «Nagu 
sa näed, saab küll.» — «Aga siis! ...» — «Mis «siis»2» Ta ei teadnud, mis siis. «Siis. .. Siis .. 
. Olgu, oletame, et ma olen halb ajaloolane.» Ta kehitas õlgu. «Püüame saada paremaks. 
Õpime sigadeks muutumise ära... » 

Ta jõudis koju tagasi kesköö paiku. Lahti riietumata vallandas ta ainult mõõgarihmade 
pandlad, vajus võõrastetoas diivanile ja jäi magama nagu nott. 

Teda äratasid Unno nördinud hüüded ja heatahtlik bassihäälne möirgamine: 

«Kao minema, hundikutsikas, jääd kõrvast ilma!» 

«Isand magab, ma ütlesin teile juba, kas kuulete! » 

«Kõtt, ära sekelda jalus!» 

«Ei tohi, kas kuulete!» 

Uks paiskus pärani ja võõrastetuppa vajus 'parun Pampa don Bau, ilmatu suur nagu elukas 
Pehh, põsed punased, hambad särav-valged, vuntsid õieli, samet-barett viltu peas ja vaskne 
soomusrüü tuhmilt läikimas toreda vaarikavärvi mantli all. Tema järel lohises paruni parema 
püksisääre külge klammerdunud Unno. 


«Parun!» hüüatas Rumata ja toetas jalad põrandale. «Kuidas te linna sattusite, kallis sõber? 
Unno, jäta parun rahule!» 

«Haruldaselt tüütu poiss,» kõmistas parun ja astus lähemale, käed süleluseks laiali. «Temast 
saab asja. Palju te tema eest tahate? Aga jah, sellest hiljem.. . Laske ma sülelen teid!» 

Nad sülelesid. Parunil oli küljes maanteetolmu, hobusehigi ja mitmesuguste veinide 
segabuketi isuäratav lõhn. 

«Ma näen, et ka teie olete täiesti kaine, mu sõber,» ütles ta meelehärmiga. «Tõsi küll, teie 
olete alati kaine. Õnnelik inimene!» 

«Istuge, mu sõber,» ütles Rumata. «Unno! Too meile estori veini, ja hästi palju!» Parun 
kergitas laia peopesa. «Mitte tilkagi!» 

«Mitte tilkagi estori veini? Unno, pole tarvis estori, too irukani veini!» 

«Pole vaja ühtegi veini!» ütles parun kibedusega. «Ma ei 00.» 

Rumata võttis istet. 

«Mis on juhtunud?» küsis ta ärevalt. «Te pole 

terve?» 

«Ma olen terve nagu härg. Kuid need neetud perekondlikud stseenid... Lühidalt öeldes, 
ma läksin parunessiga tülli — ja nüüd olen ma siin.» 

«Läksite parunessiga tülli?! Teie?! Jätke, parun, mis veidrad naljad need on!» 

«Kujutage ette! Ma olen ise nagu unenäos. Sada kakskümmend miili ratsutasin maha nagu 
unenäos!» 

«Mu sõber,» ütles Rumata. «Me istume kohe hobuste selga ja ratsutame Bau lossi.» 

«Kuid minu hobune pole veel puhanud!» vaidles parun vastu. «Ja pealegi tahan ma teda 
karistada!» 

«Keda?» 

«Parunessi, kurat võtaks! Olen ma lõpuks mees või mitte?! Talle, kas teate, ei meeldi purjus 
Pampa, eks vaadaku siis, missugune ta kainest peast on! Ma parem mädanen siin vett juues, 
kui lähen lossi tagasi...» Unno lausus momilt: 

«öelge talle, et ta kõrvu ei väänaks.. .» «Kõtt, hundikutsikas!» kõmistas parun heasüdamli- 
kult. «Ja too õlut! Ma olen higine ja pean vedelikukao tasa tegema.» 

Parun tegi vedelikukadu tasa umbes pool tundi ja jäi kergelt kumamisi. Lonksude vahepeal 
pajatas ta Rumatale oma muredest. Põhjas üsna mitu korda «joodikust naabreid, kes on 
kombeks võtnud lossis käia. Tulevad hommikul vara justkui jahile, ja siis ei jõua sa ümbergi 
pöörata, kui kõik on juba purjus ja raiuvad mööblit. Vajuvad teised mööda lossi laiali, 

reostavad igal pool, teevad teenijatele liiga, peksavad koerad sandiks, näitavad noorele 
baronetile inetut eeskuju. Siis sõidavad nad koju ja sina, joomisest oimetu nagu puupakk, jääd 
parunessiga kahekesi... » 

Kui parun oma jutuga lõpukorrale jõudis, oli ta täiesti rusutud meeleolus ja tahtis juba nõuda 
estori veini, kuid sai sõnasabast kinni ja ütles: 

«Rumata, mu sõber, lahkume siit. Teie keldrid on ülearu rikkalikud! ... Sõidame minema!» 
«Aga kuhu?» 

«Kas pole siis ükskõik, kuhu! Kas või «Halli Rõõmu»...» 

«Hm,» arvas Rumata. «Ja mida me teeme «Hallis Rõõmus»?» 

Parun vaikis mõnda aega ja sakutas ägedalt vurru. 

«Kuidas mida?» ütles ta lõpuks. «Imelik... Istume niisama, ajame juttu ... » 

««Hallis Rõõmus»?» küsis Rumata kahtlevalt. 

«Jah. Ma saan teist aru,» lausus parun. «See on hirmus ... Kuid lähme siiski ära. Siin on mul 
kogu aeg tahtmine estori veini nõuda!... » 

«Hobune mulle,» ütles Rumata ja läks kabinetti saate jaama võtma. 


Mõni hetk hiljem ratsutasid nad juba külg külje kõrval läbi kitsa tänava, kus valitses pilkane 
pimedus. Mõnevõrra elavnenud parun jutustas täiel häälel mets-kuldist, kelle ta tunaeile oli 
kätte saanud, noore baroneti imeväärsetest võimetest, püha Tukka kloostris sündinud imest — 
isa eestseisja puusast ilmaletulnud kuue varbaga poisslapsest. . . Jutt ei takistanud parunit 
lõbutsemast: aeg-ajalt ulgus ta hundi kombel, huilgas ja tagus kantsikuga vastu suletud 
aknaluuke. 

Kui nad «Halli Rõõmu» ette sõitsid, peatas parun hobuse ja vajus sügavalt mõttesse. Rumata 
ootas. Kõrtsi akendest paistis hele valgus, lasipuu juures tammusid hobused, akna all pingil 
istuvad värvitud näitsikud sõimlesid laisalt, kaks teenrit veeretasid ponnistades pärani uksest 
sisse hiiglasuurt salpeetri-laikudega kaetud vaati. 

Parun ütles kurvalt: 

«Üksinda. .. Kole mõelda, et terve öö on ees ja mina olen üksinda! ... Ja tema on seal üksinda 
vas 

«Arge kurvastage nii sügavalt, mu sõber,» lausus Rumata. «Temaga on baronet ja teiega olen 
mina.» 

«See on hoopis teine asi,» ütles parun. «Te ei saa sellest aru, mu sõber. Te olete liiga noor ja 
kergemeelne . .. Teile pakub nende näitsikute vahtimine vist isegi lõbu ...» 

«Ja miks mitte?» tähendas Rumata, huvitatult parunit silmitsedes. «Minu meelest väga 
meeldivad neiud.» 

Parun vangutas pead ja muigas sarkastiliselt: 

«Meenutage parunessi! Missugused käed, missugune nõtkus!. .. Missugune rüht, mu sõber! ... 
» 

«Jah,» nõustus Rumata. «Paruness on kaunis. Sõidame siit minema.» 

«Kuhu?» küsis parun tülpinult. «Ja misjaoks?» Tema näos võis äkki näha otsusekindlust. «Ei, 
mu sõber, ma ei sõida siit kuhugi. Tehke teie, nagu heaks arvate.» Ta hakkas hobuse seljast 
maha tulema. «Kuigi ma oleksin väga kurb, kui te jätaksitemu siia üksinda.» 

«Muidugi jään ma teie juurde,» ütles Rumata. «Aga ...» 

«Ei mingeid agasid,» lausus parun. 

Nad heitsid ratsmed teenri kätte, sammusid näitsikutest uhkelt mööda ja astusid saali, õhk seal 
sees oli raske. Lambituled paistsid vaevaliselt läbi auruvine nagu suures ja räpases leilisaunas. 
Pinkidel pikkade laudade taga sõid, jõid, vandusid, naersid, nutsid, suudlesid, nöökisid 
lorilaule higised sõdurid lahtinööbitud mundrites, merehulgused värvikates, palja ihu peale 
tõmmatud kuubedes, naised vaevalt kaetud rindadega, hallid löömamehed, kirves põlvede 
vahel, käsitöölised kiltsudes-kaltsudes. Vasakul võis uduselt aimata letti, mille tagant 
peremees, kes istus kõrgel lavatsil keset hiiglaslikke vaate, juhatas oma nobedate suliohtu 
teenrite parve, paremal kumas heleda ristkülikuna sissepääs puhaskambrisse, kus istusid kõr- 
gestisündinud donid, auväärt kaupmehed ja hallid ohvitserid. 

«Lõppude lõpuks, miks ei võiks me juua?» küsis parun Pampa ärritatult, haaras Rumatal 
käisest ja tiris ta leti poole viivasse kitsasse läbikäiku laudade vahel, kriimustades istujate 
selgi oma soomusrüü vööpalis-tuse ogadega. Leti ääres kahmas ta peremehe käest 

mahuka kopa, millega too veini kruusidesse valas, tühjendas selle vaikides ja teatas siis, et 
nüüd on kõik otsas ega jää üle muud, kui tuleb põhjalikult lõbutseda. Siis pöördus ta 
peremehe poole ja päris kõuehäälel, kas selles majas on paika, kus suursugused mehed 
võiksid viisakalt ja kasinalt aega veeta, ilma et neid tülitaks igasuguse rämpsu, kaltsakate ja 
varganägude naabrus. Peremees kinnitas talle, et just nimelt selles majas on niisugune paik 
olemas. 


«Suurepärane!» lausus parun majesteetlikult ja viskas peremehele mõned kuldmündid. 
«Tooge mulle ja sellele donile siin kõige paremat, mis teil on, ja ärgu meid teenigu mõni 
hilpharakäs, vaid auväärt emand.» 

Peremees ise saatis kõrgestisündinud donid puhas-kambrisse. Rahvast oli seal vähe. Nurgas 
lõbutses momilt hallide ohvitseride seltskond — neli kitsas mundris leitnanti ja kaks kaptenit, 
kellel olid ümber lühikesed mantlid krooni julgeoleku ministeeriumi embleemiga. Akna all 
igavles suure, kitsa kaelaga kannu juures paar üleüldisest pettumusest hapu näoga noort 
aristokraati. Nende läheduses oli aset võtnud käputäis kulunud nahkvestide ja nõelutud 
mantlitega rahast lagedaid done. Nad jõid lonkshaaval õlut ja vahtisid kogu aeg janunevate 
pilkudega ringi. 

Parun maandus, vaba laua taha, kõõritas hallide ohvitseride poole ja torises: «Ennäe, ka siin 
on rämps ees...» Kuid juba tõi matsakas põllega tädi esimese käigu roogasid lauale. Parun 
puhatas, tõmbas pistoda vöölt ja asus lõbutsema. Ta neelas vaikides vägevaid lahmakaid 
praetud põdraliha, tema kurku kadusid marineeritud molluskite virnad, merivähkide mäed, 
pütitäied salateid ja majoneese ning seda kõike uhtsid alla veini, õlle ja mõdu ning õlle ja 
mõduga segatud veini kosed. Rahast lagedad donid hakkasid ühe- ja kahekaupa tema lauda 
kolima ning parun tervitas neid vägilasliku käeviipe ja kuskilt tema kere sügavusest kostva 
urinaga. 

Äkitselt lakkas ta söömast, vaatas Rumatale jollis silmadega otsa ja möirgas metsahäälega: 
«Ma pole ammu käinud Arkanaris, mu suursugune sõber! Ja ausalt öeldes ei meeldi mulle siin 
eriti.» 

«Mis nimelt, parun?» päris Rumata huviga, lutsides kanapoja tiivakonti. 

Rahast lagedate donide näole tekkis aupakliku tähelepanu ilme. 

«Öelge mulle, mu sõber,» lausus parun, pühkides rasvaseid käsi mantliserva sisse. «Öelge, 
kõrgestisündinud donid! Mis ajast peale on meie kuningliku majesteedi pealinnas niisugune 
kord, et Impeeriumi vanimate suguvõsade liikmed ei saa sammugi astuda, ilma et neile mõni 
poodnik või lihunik jalgu ei jääks?!» 

Rahast lagedad donid vahetasid pilke ja hakkasid eemale liikuma. Rumata vaatas vilksamisi 
nurka, kus istusid hallid. Seal ei joodud enam ja vaadati parunit. 

«Ma ütlen teile, kõrgestisündinud donid, milles seisab asi,» jätkas parun Pampa. «See on kõik 
sellepärast, et teie siin lõite verest ära. Te sallite neid sellepärast, et kardate. Näe, sina 
kardad!» möirgas ta lähemale rahata donile otsa vahtides. Too tegi virila näo ja taandus 
kahvatu naeratusega. «Argpüksid!» röögatas parun. Tema vuntsid läksid turri. 

Kuid rahast lagedad donid ei võtnud vedu. Ilmselt ei tahtnud nad tapelda, nad tahtsid süüa ja 
juua. 

Siis heitis parun jala üle pingi, kahmas pihku parempoolse vuntsi, puuris pilgu nurka, kus 
istusid hallid ohvitserid, ja seletas: 

«Aga mina ei karda kuraditki! Mina peksan halli rämpsu igal pool, kus ta mulle ette juhtub!» 
«Mis see õllevaat seal kägiseb?» päris valjusti pika näoga hall kapten. 

Parun naeratas rahulolevalt. Ta ronis kolinal laua tagant välja ja vinnas enda pingile seisma. 
Rumata kergitas kulme ja asus teise tiiva kallale. 

«Kuulge teie, hallid närukaelad!» karjus parun pingutades, nagu oleksid ohvitserid temast 
vähemalt versta kaugusel. «Olgu teile teada, et tunaeile said teie mehed minu, parun Pampa 
don Bau käest v-vägeva sauna! Kujutage ette, mu sõber,» pöördus ta lae alt RüVnata poole, 
«me rüüpasime veidi isa Kabaniga õhtul minu lossis. Äkki tuleb joostes tallipoiss ja teatab, et 
hallide jõuk r-rüüstab «Kuldse Hobuseraua» kõrtsi. Minu kõrtsi minu pärusmaadel! Ma 
andsin käsu: «Hobustele!» ja sõitsin sinna. Vannun oma kannuse 

juures, neid oli hea hulk, oma paarkümmend meest! Nad olid kolm selli kinni võtnud ja jooma 
hakanud .. . Juua need poodnikud ei oska — ja kukkusidki kõiki peksma ja kõike lõhkuma. 
Ma kahmasin ühel jalust kinni ja siis läks nali lahti! Kihutasin nad Raskete Mõõkade Laande . 
.. Veri oli põlvini, kas usute, mu sõber, ja kirveid jäi maha nii palju, et.. .» 

Siinkohal paruni jutustus katkestati. Pika näoga kapten vibutas kätt ja raske viskeoda kurises 
vastu paruni soomusrüü rinnaplaati. 

«Seda ma kogu aeg ootasingi!» ütles parun ja sikutas tupest välja tohutu kahekäemõõga. 

Ta hüppas üllatava osavusega põrandale, mõõk vuhises helkiva vöödina ja raius läbi laetala. 
Parun vandus. Lagi vajus, pähe pudenes prahti. 

Nüüd olid kõik jalul. Rahast lagedad donid taganesid seina äärde. Noored aristokraadid 
ronisid laua otsa, et paremini näha. Hallid rivistusid poolringi, mõõgad torkevalmis käes, ja 
liikusid väikeste sammudega paruni poole. Üksnes Rumata jäi istuma ja pidas aru, kummale 
poole parunit seista, et tema mõõgale mitte ette jääda. 

Lai tera sahises kurjakuulutavalt, joonistades välkuvaid ringe paruni pea kohale. Parun mõjus 
vapustavalt. Mõnevõrra meenutas ta tühikäigul propelleriga transporthelikopterit. 

Hallid piirasid ta kolmest küljest sisse ja olid sunnitud peatuma. Üks neist jäi õnnetul kombel 
seisma seljaga Rumata poole. Rumata kummardus üle laua, haaras mehel kraest kinni, paiskas 
ta söögi jäänustega liudadele selili ja kopsas talle käeservaga allapoole kõrva. Hall sulges 
silmad ega liigutanud enam. Parun hüüdis: 

«Torgake ta surnuks, suursugune Rumata, ja mina teen ülejäänutele lõpu peale!» 

Ta tapab nad kõik maha, mõtles Rumata rahulolematult. 

«Kuulge,» ütles ta hallidele. «Mis me rikume üksteisel lõbusat olemist! Teie ei saa meie 
vastu. Pange relvad maha ja minge minema.» 

«Või veel,» sai parun pahaseks. «Mina tahan tapelda! Las nad taplevad! Tapelge, kurat teid 
võtku!» 

Seda öelnud, läks ta hallide poole, üha kiirendades mõõga keerlemist. Hallid taganesid, 
silmanähtavalt kahvatades. Ilmselt polnud nad kunagi transportheli-kopterit näinud. Rumata 
hüppas üle laua. 

«Oodake, mu sõber,» lausus ta. «Meil pole vähimatki põhjust nende meestega tülli minna. 
Teile ei meeldi nende siinviibimine? Nad lähevad ära.» 

«Ilma relvadeta me ei lähe,» teatas momnilt üks leitnant. «Me saame pähe. Ma olen patrullis.» 
«Pagan teiega, minge relvadega,» lubas Rumata. «Mõõgad tuppe, käed kukla taha, astuge 
ühekaupa! Ei mingeid nurjatusi! Teen pihuks ja põrmuks!» 

«Kuidas me saame minna?» päris ärritatult pika näoga kapten. «See don on ju meil tee peal 
ees!» 

«Ja jäängi ette!» ütles parun jonnakalt. 

Noored aristokraadid naersid salvavalt. 

«Olgu,» ütles Rumata. «Ma hoian parunit kinni, teie aga jookske mööda, ja hästi kiiresti, sest 
kaua ei suuda ma teda kinni hoida! Hei, seal ukse peal, tehke tee vabaks! Parun,» ütles ta 
paruni võimsa piha ümbert kinni võttes. «Mulle näib, mu sõber, et te olete unustanud ühe 
tähtsa asjaolu. Kas pole .teie esivanemad kasutanud seda kuulsat mõõka ainult õilsas tapluses, 
sest on öeldud: «Ära tõmba tupest trahteris».» 

Parun keerutas mõõka edasi, kuid tema nägu muutus mõtlikuks. 

«Aga mul ei ole ju teist mõõka,» ütles ta kõheldes. 

«Seda enam,» lausus Rumata tähendusrikkalt. 

«Arvate?» Parun kõhkles ikka veel. 

«Te teate seda ju minust paremini!... » 


«Jah,» ütles parun. «Teil on õigus.» Ta vaatas üles, oma meeletult töötavale randmele. «Te ei 
usu, armas Rumata, kuid ma võin seda teha kolm-neli tundi järjest ega väsi põrmugi.. . Ah, 
miks ei näe ta mind praegu?!» 

«Ma räägin talle,» lubas Rumata. 

Parun ohkas ja laskis mõõga langeda. Hallid, seljad kühmus, tormasid temast mööda. Parun 
saatis neid pilguga. 

«Ei tea, tõesti ei tea... » ütles ta kõheldes. «Mis te arvate, kas tegin õigesti, et ei virutanud 
neile jalaga takka?» 

«Täiesti õigesti,» kinnitas Rumata. 

«Mis siis ikka,» ütles parun ja toppis mõõga tuppe. «Et meil tapelda ei õnnestunud, siis on 
meil nüüd vähemasti õigus veidi veini rüübata ja midagi peale hammustada.» 

Ta tõmbas jalgupidi laualt maha ikka veel meele-märkusetu halli leitnandi ja hõikas müriseva 
häälega: 

«Hei, pereemand! Veini ja süüa!» 

Noored aristokraadid astusid ligi ja õnnitlesid viisakalt võidu puhul. 

«Tühiasi, tühiasi,» ütles parun mõnusalt. «Kuus viletsat mehikest, arad nagu kõik poodnikud. 
«Kuldses Hobuserauas» kihutasin ma neid laiali oma paarkümmend tükki... Kui hea,» 
pöördus ta Rumata poole, «et mul ei olnud seal kaasas minu taplus-mõõka! Ma oleksin võinud 
enda unustada ja ta tupest tõmmata. Ja kuigi «Kuldne Hobuseraud» ei ole trahter, vaid kõigest 
kõrts...» 

«Mõned ütlevad just nõnda,» lausus Rumata. ««Ära tõmba tupest kõrtsis.» 

Pereemand tõi uued lihaliuad ja uued veinikannud. Parun kääris käised üles ja asus tööle. 
«Muide,» ütles Rumata, «kes olid need kolm vangi, keda te «Kuldses Hobuserauas» 
vabastasite?» 

«Vabastasin?» Parun jättis närimise ja vaatas Rumatale otsa. «Aga, mu üllameelne sõber, ma 
ei väljendunud vist küllalt täpselt! Ma ei vabastanud kedagi. Nad olid ju arreteeritud, see on 
riigiasi... Miks oleksin mina pidanud neid vabastama? Keegi don, arvatavasti igavene 
argpüks, vana raamatutark ja teener ... » Ta kehitas õlgu. 

«Jah, muidugi,» ütles Rumata nukralt. Parunile valgus äkki veri näkku ja tema silmad 
läksid kohutavalt pungi. 

«Mis?! Juba jälle?!» möirgas ta. 

Rumata vaatas selja taha. Lävel seisis don Ripat. Parun liigutas ennast, nii et pingid ja liuad 
lendasid. Don Ripat vaatas paljutähendavalt Rumatale otsa ja läks välja. 

«Vabandage mind, parun,» ütles Rumata ja tõusis püsti. «Kuninga teenistus... » 352 

«Aa...» lausus parun pettunult. «Tunnen kaasa. Ma ei astuks mingi hinna eest teenistusse!» 
Don Ripat ootas ukse taga. 

«Mis on uudist?» küsis Rumata. 

«Kaks tundi tagasi,» teatas don Ripat asjalikult, «arreteerisin ma krooni julgeoleku ministri 
don Reba käsul dona Okana ja toimetasin ta Lõbusasse Torni.» 

«Nii,» ütles Rumata. 

«Dona Okana ei kannatanud tuleproovi välja ja suri tund aega tagasi.» 

«Nii,» ütles Rumata. 

«Ametlikult süüdistati teda salakuulamises. Kuid ... » don Ripat takerdus ja vaatas maha. «Ma 
arvan... Mulle näib...» 

«Saan aru,» ütles Rumata. 

Don Ripat vaatas talle süüdlaslikult otsa. 

«Ma olin võimetu. . .» alustas ta. 

«See pole teie asi,» ütles Rumata kähedalt. 


Don Ripati pilk muutus, jälle tinaseks. Rumata noogutas talle ja läks lauda tagasi. Parun 
lõpetas parajasti täidetud tindikala söömist. 

«Estori veini!» ütles Rumata. «Ja toodagu veel!» Ta köhis hääle puhtaks. «Lõbutseme. 
Lõbutseme, kurat võtaks ...» 

Kui Rumata toibus, avastas ta, et seisab keset suurt lagedat platsi. Koitis hall hommik, kuskil 
kaugemal kiresid kähiseva häälega kuked — ajamõõtjad. Kraak-susid varesed — neid tiirles 
hea hulk mingi ebameeldiva hunniku kohal siinsamas ligidal. Õhus oli rõskuse ja kõdunemise 
lehka. Uim lahtus kiiresti, saabus tajude lõikava selguse ja teravuse tuttav seisund, keelel 
sulas meeldiv mõrkjas piparmündimaik. Parema käe sõrmed kipitasid tugevasti. Rumata tõstis 
kokkupigistatud rusika silmade ette. Sõrmenukkidelt oli nahk maas, pihku oli aga surutud tühi 
kasparamiidi-ampull. See oli võimas vahend alkoholimürgituse vastu, millega Maa 
ettenägelikult varustas mahajäänud planeetidel viibivaid piilureid. Küllap ta oli juba siin, 
sellel tühjal platsil, teadvusetult, peaaegu instinktiivselt terve ampullitäie suhu puistanud enne 
täieliku lojuse seisundisse langemist. 

Paik oli tuttav — otse ees mustendas mahapõletatud observatooriumi torn, vasakul aga võis 
videvikus aimata kuningalossi minarettidena peeni valvetorne. Rumata hingas sügavasti sisse 
külma rõsket õhku ja asus koduteele. 

Parun Pampa lõbutses sel ööl kuninglikult. Trobi-konna rahast lagedate donide saatel, kes 
kiiresti inimliku väljanägemise kaotasid, sooritas ta suurejoonelise turnee mööda Arkanari 
kõrtse ja jõi maha kõik kuni oma ülihinnalise vööni, hävitades uskumatul hulgal joodavat ja 
söödavat ning pannes tee peal toime mitte vähem kui kaheksa kaklust. Vähemalt suutis 
Rumata enam-vähem selgesti meelde tuletada kaheksat kaklust, millesse ta oli ennast 
seganud, püüdes kaklejaid lahutada ja tapmist ära hoida. Tema edasised mälestused hajusid 
uttu. Sellest udust kerkisid kord metsikud lõustad, noad hambus, kord viimase rahast lageda 
doni totter-murelik nägu, keda parun Pampa üritas sadamas orjaks müüa, kord tulivihane pika 
ninaga irukanlane, kes tigedalt nõudis, et kõrgestisündinud donid tema hobused tagasi 
annaksid... 

Algul oli ta veel piilur. Ta jõi paruniga võrdselt irukani, estori, soani, arkanari veini, kuid 
enne iga uut veinisorti poetas vargsi keele alla kasparamiidi-tableti. Ta säilitas 
arupidamisvõime ja märkis harjumuspäraselt endamisi ära hallide patrullide rohkuse ristteedel 
ja sildade juures, barbarite ratsaväe valve-tõkke Soani teel, kus parunile oleks tõenäoliselt ots 
peale tehtud, kui Rumata poleks barbarite keelt osanud. Ta mäletas selgesti, kuidas teda oli 
üllatanud mõte, et kummalised sõdurid, kes seisid liikumatute ridadena rivis Patriootilise 
Kooli ees, mustad kapuutsidega mantlid üll, on kloostrimalev. «Mis puutub siia kirik?» oli ta 
mõelnud. «Mis ajast peale segab Arka-nari kirik ennast ilmalikesse asjadesse?» 

Ta jäi purju pikkamööda, kuid lõpuks siiski jäi, ja kuidagi äkki, nagu hoobilt; kui ta siis ühel 
selgemal silmapilgul nägi enda ees puruksraiutud tammepuust lauda täiesti võõras toas, 
paljast mõõka enda käes ja käsi plaksutavaid rahata done ümberringi, siis jõudis ta mõelda, et 
peaks koju minema. Kuid oli juba hilja. Pöörase raevu ja kõigest inimlikust vabanemise võika 

ning rõvetu rõõmu laine oli ta juba haaranud. Veel oli ta Maa kodanik, piilur, nende tule ja 
rauaga karastatud meeste järeltulija, kes suure eesmärgi nimel oi säästnud ennast ega heitnud 
armu teistele. Ta ei võinud saada Estori Rumataks, kelle soontes voolas kahekümne 
põlvkonna sõjakate esivanemate, kuulsate röövlite ja joomarite veri. Kuid ta ei olnud enam 
kommunaar. Tal ei olnud enam kohustusi Eksperimendi ees. Talle tegid muret vaid 
kohustused iseenda ees. Ta ei kahelnud enam. Talle oli kõik selge, kõik viimseni. Ta teadis 
täpselt, kes on kõiges süüdi, ja ta teadis täpselt, mida ta tahab: mõõgaga raiuda, tuleroaks 
heita, lossi trepilt möirgava rahva piikide ja hangude otsa virutada.. . 


Rumata värahtas ja tõmbas mõõgad tupest välja. Terad olid salkus, kuid puhtad. Ta mäletas, 
et oli kellegagi võidelnud, kuid kellega? Ja millega see lõppes? ... 

.. . Hobused olid maha joodud. Rahast lagedad donid kadusid kuhugi. Rumata vedas paruni — 
seda mäletas ta ka — enda poole koju. Pampa don Bau oli ergas, täiesti kaine ja valmis 
lõbutsemist jätkama, kuid ei suutnud paraku enam jalul püsida". Peale selle arvas ta 
miskipärast, et on just nüüdsama armsa parunessiga hüvasti jätnud ja asub sõjaretkel oma 
põlise vaenlase parun Käsku vastu, kelle jultumus ei tundnud piire. («Mõelge vaid, mu sõber, 
see lurjus sünnitas puusast kuue varbaga poisslapse ja ristis ta Pampaks...») «Päike läheb 
looja,» teatas ta, silmitsedes päikesetõusu kujutavat gobelääni. «Me võiksime lõbutseda kogu 
selle öö, suursugused donid, kuid taplustander nõuab und. Ei tilkagi veini sõjakäigul. Pealegi 
pahandaks see parunessi.» 

«Mis? Voodi? Kes räägib vooditest keset lagedaid välju? Meie voodiks on sõjaratsu 
sadulatekk!» Seda öelnud, rebis ta õnnetu gobelääni seinalt, mässis enda selle sisse, nii et 
peanuppugi ei paistnud, ja vajus *kolinal lambi alla nurka. Rumata käskis teenripoiss Unnol 
tuua paruni kõrvale ämbriga kurgisoolvett ja pütitäie marinaade. Poisil oli unine ja tige nägu. 
«Olete alles juua täis,» torises ta. «Silmad vahivad teine teisele poole...» — «Ole vait, 
lollpea,» ütles siis 

Rumata ja... Ja pärast juhtus midagi. Midagi väga inetut, mis ajas ta läbi kogu linna siia 
lagedale platsile. Midagi väga, väga inetut, andestamatut, häbiväärset .. . 

See tuli talle meelde, kui ta oli juba kodu ligidal, ja kui see oli meelde tulnud, jäi ta seisma. 

.. . Ta tõukas Unno eemale ja komberdas trepist üles, virutas ukse lahti ja vajus Kiira tuppa 
nagu peremees ning nägi öölambi valgel tema kahvatut nägu, pärani silmi täis õudu ja 
jälestust ning ennast neis silmis — vaaruvat, jõhkrat ja alatut siniverelist tõbrast, ilane huul 
ripakil, rusikad marraskil, riided sopaga koos, — ja nende silmade pilk paiskas ta tagasi, 
trepist alla, eeskotta, uksest välja, pimedale tänavale ja kaugemale, aina kaugemale, nii 
kaugele, kui iganes sai... 

Ta pigistas hambad kokku, ja tundes, kuidas sisimas kõik otsekui jääkamakaks hangub, lükkas 
tasakesi ukse lahti ning astus kikivarvul eeskotta. Nurgas nohistas nagu hiiglaslik mereelukas 
õndsat und magav parun. «Kes tuli?» hüüatas Unno, kes tukkus pingil, arbalett põlvedel. 
«Tasa,» ütles Rumata sosinal. «Lähme kööki. Vaaditäis vett, äädikat, teised riided, kähku!» 
Kaua ja vihaselt, terava mõnutundega kallas ta endale vett kaela, hõõrus ennast äädikaga, 
rookis maha öist saasta. Unno, sootuks sõnakehvem kui harilikult, 

askeldas tema ümber. Alles hiljem, aidates donil kinni haakida idiootlikke sirelilillasid pükse 
pannaldega tagumikul, lausus ta momnilt: 

«Öösel, kui te minema põrutasite, tuli Kiira alla ja küsis, kas don käis või mitte, arvas vist, et 
nägi und. Ütlesin talle, et sestsaadik kui te õhtul valvesse läksite, pole nägu näidanud ... » 
Rumata ohkas sügavalt, pilk kõrvale pööratud. Kergemaks ei läinud. Pigem hullemaks. 

«... Ja mina istusin öö otsa arbaletiga üleval, valvasin parunit, pelgasin, et äkki ronib jommis 
peaga üles.» 

«Aitäh, väikemees,» ütles Rumata vaevaliselt. Ta pani kingad jalga, läks eeskotta ja seisis 
veidi aega tumeda metallpeegli ees. Kasparamiidi mõju oli 

laitmatu. Peeglist paistis suursugune, peen isand, kelle nägu oli öisest valvekorrast veidi 
roidunud, kuid ülimalt siivsa ilmega. Niisked juuksed langesid nägu raamides kuldse võru alt 
pehmetes ilusates lainetes. Rumata kohendas masinlikult objektiivi ninajuure kohal. Kenakesi 
stseene saadi täna Maal näha, mõtles ta süngelt. 

Väljas oli valgeks läinud. Tolmustesse akendesse paistis päike. Kolistati luukidega. Tänaval 
hõiklesid unised hääled. «Kuidas magasite, vend Kiris?» — «Jumalale tänu, rahulikult, vend 


Tika. öö on möödas, jumal tänatud.» — «Meil kolkis keegi akende taga. Kõrgestisündinud 
don Rumata olevat öösel pummeldanud.» — «Neil olla külaline.» — «Kas praegusel ajal on 
siis mõni pummeldamine? Noore kuninga aegu peeti küll pillerkaari — ei pandud tähelegi, 
kuidas pool linna maha põles.» — «Aga mis ma teile ütlen, vend Tika. Jumal olgu, tänatud, et 
meil on naabriks sihuke don. Kord aastas kukub pummeldama, ja vahel pole sedagi...» 
Rumata läks trepist üles, koputas ja astus kabinetti. Kiira istus tugitoolis nagu eilegi. Ta tõstis 
pilgu ja vaatas Rumatale näkku, silmad hirmul ja ärevad. 

«Tere hommikust, väikseke,» ütles Rumata, astus ligi, suudles tal käsi ja istus tugitooli tema 
vastas. 

Tüdruk vaatas teda uurivalt ja küsis siis: 

«Oled väsinud?» 

«Jah, veidi. Ja pean jälle minema.» 

«Teen ma sulle midagi?» 

«Ei ole tarvis, aitäh. Unno seab kõik valmis. Kraele võid ehk lõhnaõli panna ... » 

Rumata tundis, kuidas nende vahele kerkib vale-müür. Algul on see õhuke, aga läheb järjest 
paksemaks ja tugevamaks. «Eluajaks,» mõtles ta kibedusega. Ta istus, silmad poolkinni, seni 
kui Kiira ettevaatlikult niisutas mitmesuguste lõhnaõlidega tema uhket kraed, põski, otsaesist, 
juukseid. Süs ütles tüdruk: 

«Sa ei küsigi, kuidas ma magasin.» 

«Kuidas, väikseke?» 

«Nägin und. Hästi koledat und.» 

Müür läks paksuks nagu kindlusemüür. 

«Uues kohas on alati nõnda,» ütles Rumata võltsilt. «Ja küllap ka parun tegi all tublisti kära.» 
«Käsin hommikusöögi tuua?» küsis tüdruk. 

«Käsi.» 

«Aga millist veini sa hommikul jood?» Rumata avas silmad. 

«Käsi vett tuua,» ütles ta. «Hommikuti ma ei j00.» 

Kiira läks välja ja ta kuulis, kuidas tüdruk räägib Unnoga, hääl hele ja rahulik. Siis tuli Kiira 
tagasi, istus tema tooli käetoele ja hakkas oma unenägu jutustama, Rumata aga kuulas, kulm 
viltu, ja tundis, kuidas müür iga hetkega järjest paksemaks ja võimsamaks muutub, et teda 
igaveseks lahutada ainukesest tõesti lähedasest olevusest selles jälgis maailmas. Ja siis viskus 
ta kogu kehaga täiest hoost vastu seda müüri. 

«Kiira,» ütles ta. «See ei olnud unenägu.» Ja midagi koledat ei juhtunudki. 

«Sa mu vaeseke,» ütles Kiira. «Oota, ma toon sulle kohe haput juua.. .» 


VIIES PEATÜKK 


Alles üsna hiljuti oli Arkanari kuningate õukond olnud üks valgustatumaid Impeeriumis. 
Õukonnas peeti ülal õpetatud mehi, enamasti küll Šarlatane, aga siiski ka niisuguseid nagu 
näiteks Kisseni Bahir, kes avastas planeedi sfäärilisuse; nagu ihuarst Tata, kes tegi geniaalse 
oletuse, et epideemiaid levitavad tillukesed, silmale nähtamatud, tuule ja veega laialikantavad 
ussid; nagu alkeemik Sinda, kes kõikide alkeemikute kombel otsis moodust, kuidas savist 
kulda teha, ja avastas aine jäävuse seaduse. Arkanari õukonnas oli ka luuletajaid, peaasjalikult 
tallalakkujaid ja meelitajaid, kuid peale nende olid ka sellised mehed nagu Pepin Kuulus, kes 
kirjutas ajaloolise tragöödia «Sõjakäik Põhja», Tsuren Tõearmastaja, rohkem kui viiesaja 
rahva poolt viisistatud ballaadi ja soneti autor, ning Gur Kirjamees, kes esimesena Impeeriumi 
ajaloos kirjutas ilmaliku romaani — kurva 100 printsi 

ja kauni barbarite soost neiu armastusest. Õukonna juures oli ka oivalisi näitlejaid, tantsijaid 
ja lauljaid. Andekad kunstnikud katsid seinu freskodega, mille värvide sära eales ei 
tuhmunud. Kuulsad kujurid kaunistasid oma kätetööga lossiparke. Ei või öelda, et Arkanari 
kuningad oleksid olnud hariduse edendajad või suured kunstisõbrad. Seda peeti sündsaks nii- 
samuti nagu hommikust rõivastumistseremooniat või uhkeid kaardiväelasi peasissekäigu ees. 
Aristokraatlik sallivus ulatus vahel koguni nii kaugele, et mõnedest õpetatud meestest või 
luuletajatest said üsna silmapaistvad kruvikesed riigiaparaadis. Nii näiteks oli kõrgesti haritud 
alkeemik Botsa kõigest pool sajandit tagasi olnud maapõuevarade ministri ametikohal, mis 
praegu oli tarbetuse tõttu likvideeritud, oli rajanud mitu kaevandust ja teinud Arkanari 
kuulsaks tähelepanuväärsete sulamitega, mille saamise saladus pärast tema surma 
unustusehõlma vajus. Pepin Kuulus aga oli kuni viimase ajani juhtinud riigi haridusasju — 
seni, kui ajaloo ja kirjavara ministeerium, mille eesotsas ta asus, tunnistati kahjulikuks ja 
mõistust hukatusse viivaks asutuseks. 

Muidugi oli ka varematel aegadel juhtunud, et kunstnik või õpetatud mees, kes polnud 
meeltmööda kuninga soosikule, tuimale ja himurale naisele, müüdi võõrale maale või 
mürgitati arseeniga, kuid alles don Reba võttis asja tõsiselt käsile. Nende aastate jooksul, mis 
ta oli olnud ametis krooni julgeoleku kõikvõimsa ministrina, pani ta Arkanari kultuurivallas 
toime nii põhjaliku laastamise, et see kutsus esile koguni mõnede kõrgete aukandjate 
meelepaha, kes leidsid, et õukond on igavaks jäänud ja et ballidel ei kuule midagi peale 
rumala keelepeksu. 

Kisseni Bahiri süüdistati peaaegu et riigireetmisega võrduvas hullumeelsuses ja ta heideti 
vangikongi, kust Rumata ta suure vaevaga päästis ja metropoli toimetas. Tema 
observatoorium põles maha ja ellujäänud õpilased põgenesid laiali. Ihuarst Tata osutus koos 
viie teise ihuarstiga äkitselt mürgisegajaks, kes Irukani hertsogi õhutusel kavatses kuninga 
elule kallale kippuda, ta võttis piinamisel kõik omaks ja poodi Kuningaplatsil. Püüdes teda 
päästa, jagas Rumata 

välja kolmkümmend kilo kulda, kaotas neli agenti (need olid suursugused donid, kes ei 
teadnud, mis nad teevad), pidi äärepealt ise sõjasulaste kätte langema, kui oli saanud haavata, 
üritades süüdimõistetuid vabastada, kuid ei suutnud ometi midagi teha. See oli tema esimene 
lüüasaamine, mille järel ta lõpuks mõistis, et don Reba ei ole kaugeltki juhuslik kuju. Nädal 
hiljem sai ta teada, et alkeemik Sindat kavatc setakse süüdistada filosoofilise kivi saladuse 
varjamises valitsuse eest. Lüüasaamisest maruvihane Rumata saatis alkeemiku maja juurde 
varitsejad, sidus ise musta räti näo ette ja lõi alkeemikule järele-tulnud löömameestel relvad 
käest, loopis mehed kinniseotult keldrisse ja toimetas Sinda, kellele asi jäigi arusaamatuks, 
selsamal ööl üle piiri Soani, kus too pärast resigneerunud õlakehitust taas jätkas filosoofilise 
kivi otsinguid don Kondori hoole all. Luuletaja Pepin Kuulus laskis enda ootamatult mungaks 
pühitseda ja siirdus ühte kaugemasse kloostrisse. Tsuren Tõearmastaja leiti olevat süüdi 
kuritegelikus kahemõttelisuses ja järeleandmises alamate seisuste maitsele ning temalt võeti 
au ja varandus; ta püüdis vastu hakata ja luges kõrtsides nüüd juba ilmselt õõnestavaid 
ballaade, peksti patriootiliselt meelestatud isikute poolt kaks korda poolsurnuks, alles siis 
andis ta järele oma suure sõbra ja austaja don Rumata keelitustele ning sõitis metropoli. 
Rumatale jäi ta alatiseks meelde — joomisest sinkjaskahvatu, peened käed vantidesse 
klammerdunud, seisis ta lahkuva laeva pardal ja luges noore kõlava häälega oma 
jumalagajätusonetti «Hingele langeb kui närbunud leht». Mis puutub Gur Kirjamehesse, siis 
tema sai pärast jutuajamist don Reba kabinetis aru, et Arkanari prints ei võinud armastada 
vaenlase soost värdjat, ta pildus Kuninga-platsil ise oma raamatud tulle ja seisis nüüd kuninga 
vastuvõttudel õukondlaste seas, selg kühmus ja nägu otsekui surnud, ning don Reba 
vaevumärgatava viipe peale astus ette ja luges ultrapatriootilise sisuga värsse, mis tegid meele 
mõruks ja ajasid haigutama. Näitlejad mängisid nüüd ainult ühte näidendit — «Barbarite hukk 


ehk marssal Tots, Arkanari kuningas Pits Esimene». Lauljad eelistasid peaasjalikult 
kontserte häälele 

orkestriga. Ellujäänud kunstnikud maalisid silte. Paar-kolm tükki olid aga osanud õukonda 
jääda ja maalisid kuningat koos don Rebaga, kes teda aupaklikult küünarnukist toetas 
(mitmekesisust ei soositud: kuningat kujutati kahekümneaastase kauni raudrüüs isandana, don 
Rebat aga tähtsa näoga küpse mehena). 

Jah, Arkanari õukond oli igavaks jäänud. Sellegipärast olid lossi vastuvõtutoad hommikuti 
endist viisi tulvil aukandjaid, kõrgestisündinud done, kel polnud mingeid ameteid, 
kaardiväeohvitsere ja kauneid kergemeelseid donasid — ühtesid ajas siia edevus, teisi har- 
jumus, kolmandaid hirn. Ja ausalt öeldes ei pannud paljud muutust üldse tähele. Endiste 
aegade kontsertidel ja luuletajate võistlustel olid nad kõige rohkem lugu pidanud 
vaheaegadest, millal kõrgestisündinud donid arutasid linnukoerte voorusi ja rääkisid anek- 
doote. Nad olid ehk veel suutelised huvituma vaidlusest hauataguse maailma asukate 
iseloomulike omaduste üle, kui see polnud liiga pikk, ent arutlused planeedi kuju või 
epideemiate põhjuse üle olid nende meelest lausa siivutud. Kaardiväeohvitserides tekitas 
mõnesugust nördimust kunstnike kadumine, sest nende hulgas oli osavaid aktimaalijaid . .. 
Rumata jäi lossi veidi hiljaks. Hommikune vastuvõtt oli juba alanud. Saalides tungles rahvas, 
oli kuulda kuninga ärritatud häält ja majesteedi hommikust rõivastumist juhendava 
tseremooniaministri meloodilisi käsklusi, õukondlaste enamik arutas öist vahejuhtumit. Keegi 
irukanlase väljanägemisega kurjategija oli stiletiga relvastatult tunginud öösel lossi, tapnud 
tunnimehe ja tormanud tema majesteedi magamistuppa, kus don Reba isiklikult olevat ta 
relvituks teinud, mees olevat kinni võetud ja teel Lõbusasse Torni truualamlikkusest pööraste 
patriootide hulga poolt tükkideks kistud. See oli juba kuues atentaat viimase kuu jooksul ja 
sellepärast ei äratanud atentaat kui niisugune enam erilist huvi. Arutati vaid detaile. Rumata 
sai teada, et majesteet olevat mõrtsukat silmates ennast asemel kergitanud, kauni dona Midara 
oma kehaga varjanud ja lausunud ajaloolised sõnad: «Käi välja, lontrus!» Enamik uskus 
meelsasti ajalooliste sõnade tõepära, oletades, et kuningas pidas 

mõrtsukat teenriks. Ja kõik leidsid üksmeelselt, et don Reba on ikka ja alati valvel ja 
mõõgavõitluses võrratu. Meeldivaid väljendusi kasutades ühines Rumata selle arvamusega ja 
jutustas omalt poolt nüüdsama väljamõeldud loo selle kohta, kuidas kaksteist röövlit don 
Rebale kallale tungisid ning kuidas ta kolm neist kohe maha tappis ja ülejäänud põgenema 
sundis. Lugu kuulati elava huvi ja heakskiiduga, mille järel Rumata otsekui juhuslikult poetas, 
et selle 1oo jutustas talle don Sera. Huvitatud ilme kadus jalamaid juuresolijate nägudelt, sest 
igaüks teadis, et don Sera on tuntud lollpea ja luiskaja. Dona Okanast ei lausunud keegi 
sõnagi. Temast kas ei teatud veel midagi või tehti nägu, et ei teata. 

Komplimente puistates ja daamide käekesi surudes liikus Rumata tasapisi üleslöödud, 
lõhnastatud ja ohtrasti higistava rahvahulga esimestesse ridadesse. Õilis aadelkond vestles 
poolihääli. «Ja-jah, seesama mära. Ta kippus riivlema, aga olgu ma neetud, kui ma teda 
selsamal õhtul don Keule maha ei mänginud... » — «Mis puutub puusadesse, suursugune don, 
siis need on ebatavalise kujuga. Kuidas see Tsuren ütlebki. .. M-m-m. .. Künkad 
jahedat vahtu . .. m-m-m... ei... kingud kuijahedast vahust... Ühesõnaga, vägevad 
puusad.» — «Siis avan ma ettevaatlikult akna, võtan pistoda hammaste vahele, ja kujutage 
ette, mu sõber, tunnen äkki, kuidas võre minu all paindub... » — «Virutasin talle 
mõõgapidemega vastu hambaid, nii et see hall lontrus tegi kaks uperpalli üle pea. Võite teda 
imetleda — seal ta seisab, niisugune nägu peas, nagu oleks tal selleks õigus...» — «Don 
Tameo aga oksendas põrandale, libises ja kukkus peadpidi kaminasse. .. » — «Eks 
siis munk öelnudki talle: «Räägi aga oma unenägu mulle ära, kena piiga. . . ho-ho-hoo! .. .»» 
Küll ajab hinge täis, mõtles Rumata. Kui mind praegu tapetakse, jääb see algloomade 


koloonia viimaseks asjaks, mida ma oma elus näen. Ainult ootamatus. Mind võib päästa ainult 
ootamatus. Mind ja Budahit. Pean hetke tabama ja ootamatult kallale tungima. Etta oleks 
üllatatud, et ta ei jõuaks suudki lahti teha, et ta ei jõuaks mind tappa, ma ei tunne vähimatki 
himu surra. 

Rumata trügis magamistoa ukse juurde ja lähenes kuninga asemele, mõlemad käed mõõku 
kinni hoidmas ja jalad etiketi kohaselt põlvest veidi kõveras. Kuningale tõmmati sukki jalga. 
Tseremooniaminister jälgis hinge kinni pidades kahe kammerteenri käte osavaid liigutusi. 
Segiaetud asemest paremal seisis don Reba ja vestles vaikselt pika kondise mehega, kellel oli 
seljas hallist sametist sõjaväemunder. See oli isa Tsupik, üks Arkanari löömameeste juhte ja 
lossivalve ülemaid. Don Reba oli vilunud õukondlane. Tema näo järgi otsustades ei võinud 
jutt olla millestki rohkemast kui mõnest märast või kuninga vennatütre vagast ülalpidamisest. 
Kuid isa Tsupik oli sõjamees ja endine vürtspoodnik ega osanud oma nägu valitseda. Ta läks 
aina mornimaks, surus hambad huulde, tema sõrmed pigistasid kord kramplikult mõõga 
käepidet, kord vajusid lõdvaks; lõpuks käis ta põsest tõmblus üle, ta pöördus järsult ja läks 
kõiki tavasid rikkudes magamistoast minema, otse õukondlaste summa peale, kes olid niisu- 
gusest kasvatamatusest soolasambaks tardunud. Don Reba vaatas vabandavalt naeratades talle 
järele. Ru-mata saatis samuti pilguga halli kohmakat kogu ja mõtles: «See on siis järgmine 
kadunuke.» Talle olid teada hõõrumised don Reba ja hallide juhtkonna vahel. Pruuni 
hauptmanni Ernst Roehmi lugu oli kordumas. 

Sukad saadi jalga. Tseremooniaministri meloodilise käskluse peale võtsid kammerteenrid 
hardalt, ainult sõrmeotstega, kuninga kingad. Siis aga tõukas kuningas teenrid jalaga eemale 
ja pööras end nii järsu liigutusega don Reba poole, et tema kõht, paks nagu täistopitud kott, 
vajus ühele põlvele. 

«Ma olen tüdinud teie atentaatidest!» karjus ta hüsteeriliselt. «Atentaadid! Atentaadid! 
Atentaadid! ... öösel tahan ma magada, aga mitte mõrtsukatega võidelda! Miks ei saa 
niimoodi korraldada, et nad teeksid oma atentaate päeval? Te olete vilets minister, don Reba! 
Veel üks niisugune öö ja ma käsin teid ära kägistada! (Don Reba kummardas kätt südamele 
surudes.) Pärast atentaate on mul peavalu!» 

Ta vaikis äkitselt ja jäi töntsilt oma kõhtu vahtima. Silmapilk oli sobiv. Kammerteenrid 
polnud ennast veel kogunud. Kõigepealt oli vaja tähelepanu enda 

peale tõmmata. Rumata kahmas kammerteenri käest parema jala kinga, põlvitas kuninga ette 
ühele põlvele ja hakkas aupaklikult kinga paksu siidsukas jala otsa ajama. See oli Rumata 
suguvõsa iidsemaid privileege — oma käega kängitseda Impeeriumi kroonitud peade paremat 
jalga. Kuningas vaatas teda ähmase' pilguga. Siis süttis tema silmades huvisäde. 

«Aa, Rumata!» ütles ta. «Te olete veel elus? Ja Reba lubas mulle teid ära kägistada!» 
Kuningas kihistas naerda. «Ta on vilets minister, see Reba. Ta ei teegi muud, kui lubab. 
Lubas mässumeele ära hävitada, aga mässumeel kosub. Loss on halle matse täis. Mina olen 
haige, aga tema on kõik ihuarstid üles poonud.» 

Rumata lõpetas kinga jalgapanemise, kummardas ja astus kaks sammu tagasi. Ta tabas endalt 
don Reba uuriva pilgu ning püüdis teha tuima ja ülbet nägu. 

«Ma olen päris haige,» jätkas kuningas. «Mul valutavad kõik kohad. Ma tahan rahu, tahan 
tagasi astuda. Oleksin juba ammu tagasi astunud, aga teie, lambapead, saate ju ilma minuta 
puha otsa. . .» 

Talle pandi teine king jalga. Ta tõusis püsti, kuid haaras kohe ägades põlvest kinni, nägu 
krimpsus. 

«Kus on arstid?» tõstis ta hädakisa. «Kus on mu hea Tata? Te poosite ta üles, vana tola! Ja 
mul hakkas juba üksi tema hääle kõlast kergem! Olge vait, ma tean isegi, et ta oli 
mürgisegaja! Ma sülitan selle peale! Mis sellest, et ta oli mürgisegaja? Ta oli a-a-arst! Saate 


aru, mõrtsukas? Arst! Ühe mürgitab ära, teise teeb terveks. Teie aga oskate ainult tappa! 
Oleksite võinud parem iseenda üles puua! (Don Reba kummardas kätt südamele surudes ja 
jäigi sellesse asendisse.) Te olete ju kõik üles poonud! Ainult need teie šarla-tanid on alles! Ja 
papid, kes joodavad mulle rohtude asemel püha vett. sisse .. . Kes koostab mulle mikstuuri? 
Kes hõõrub mu jalga salviga?» 

«Valitseja!» ütles Rumata täiel häälel ja talle tundus, et. loss jäi surmvaikseks. «Teil tarvitseb 
vaid käskida ja Impeeriumi parim arst tuuakse poole tunni pärast lossi!» 

Kuningas vahtis teda juhmilt. Risk oli tohutu. Don Rebal maksis vaid silma pilgutada ... 
Rumata tajus lausa füüsiliselt, kui palju silmi puurib teda praegu 

üle noolte sulissabade, — tema teadis küll, misjaoks on magamistoa laes reas mustavad 
õhuaugud. Ka don Reba vaatas teda viisaka ja heatahtliku uudishimuga. 

«Mida see tähendab?» päris kuningas torisedes. «Noh, ma küsin — kus on see teie arst?» 
Rumata tõmbus üleni pingule. Talle tundus, nagu torgiksid nooleteravikud juba tema abaluid. 
«Valitseja,» ütles ta kiiresti. «Käskige don Rebal tuua teie ette kuulus arst Budah.» 

Don Rebat tabas see vist siiski ootamatult. Kõige olulisem oli öeldud ja Rumata oli elus. 
Kuninga silmade ähmane pilk jäi peatuma krooni julgeoleku ministril. 

«Valitseja,» jätkas Rumata nüüd juba kiirustamata ja sündsas stiilis. «Olles kuulnud 
majesteedi kirjeldamatutest kannatustest ja pidades au sees mälestust minu suguvõsa 
kohustest valitsejate ees, tellisin ma Irukanist välja kuulsa ja ülimalt õpetatud arsti doktor 
Budahi. Kuid kahjuks katkestati doktor Budahi teekond. Austatud don Reba hallid sõdurid 
võtsid ta möödunud nädalal kinni ja tema edaspidine saatus on teada üksnes don Rebale. Ma 
oletan, et arst on kuskil üsna lähedal, tõenäoliselt Lõbusas Tornis, ja ma loodan, et' don Reba 
kummaline vastumeelsus arstide suhtes pole veel avaldanud oma saatuslikku mõju doktor 
Budahile.» 

Rumata jäi vait ja pidas hinge kinni. Kõik oli vist ülihästi korda läinud. Hoia alt, don Reba! 
Ta vaatas ministri poole ja tundis, kuidas tal sees kõik külmaks läheb. Krooni julgeoleku 
minister polnud põrmugi üllatatud. Ta noogutas Rumatale lahke, isalikult etteheitva ilmega. 
Seda ei olnud Rumata osanud oodata. Ta on ju lausa vaimustatud, mõtles Rumata jahmunult. 
Kuningas aga pidas end ülal täpselt nii, nagu ta oli arvanud. 

«Kelm!» möirgas ta. «Lasen ära kägistada! Kus on arst? Kus on arst, küsin ma! Vait! Ma 
küsin, kus on erst?» 

Don Reba astus armastusväärselt naeratades ettepoole. 

«Teie kõrgus,» lausus ta, «te olete tõepoolest õnnelik valitseja, sest teil on nii palju ustavaid 
alamaid, et nad vahel koguni segavad üksteist, püüdes teile teenet 

osutada. (Kuningas vaatas teda nüri pilguga.) Ma ei varja, et nagu kõik, mis teie riigis toimub, 
oli mulle teada ka tuliseloomulise don Rumata õilis kavatsus. Ma ei varja, et saatsin doktor 
Budahile vastu hallid sõdurid — ainuüksi selle mõttega, et kaitsta auväärset elatanud meest 
pika teekonna ohtude eest. Ja ma ei varja ka seda, et ma ei rutanud Irukani Budahit teie 
kõrguse palge ette tooma ... » 

«Kuidas te julgesite?» küsis kuningas etteheitvalt. «Teie kõrgus, don Rumata on noor ja 
poliitikas samavõrra kogenematu, kuivõrd ta on kogenud õilsas mõõgavõitluses. Ta ei oska 
arvatagi, missuguseks alatuseks on võimeline Irukani hertsog oma metsikus vihas teie kõrguse 
vastu. Kuid meie', majesteet, teame seda, kas pole nii? (Kuningas noogutas.) Ja seetõttu 
pidasin ma vajalikuks eelnevalt väike uurimine korraldada. Ma ei hakkaks kiirustama, aga kui 
teie, majesteet (sügav kummardus kuningale), ja don Rumata (peanoogutus Rumata poole) 
seda tungivalt nõuate, siis astub doktor Budah juba täna pärast lõunasööki teie kõrguse palge 
ette, et alustada ravikuuri.» 


«Te pole sugugi loll, don Reba,» lausus kuningas pärast järelemõtlemist. «Uurimine on hea 
asi. See ei tee kunagi paha. Neetud irukanlane . .. » Ta möiratas ja haaras uuesti põlvest. 
«Neetud jalg! Nii et siis pärast lõunasööki? Jääme ootama, jääme ootama.» 

Ja tseremooniaministri õlale toetudes läks kuningas jahmunud Rumalast aeglaselt mööda 
troonisaali. Kui ta kadus tema ees laiali astuvate õukondlaste hulka, naeratas don Reba lahkelt 
Rumatale ja küsis: 

«Täna öösel olete vist teie valves printsi magamistoa juures? Ega ma ei eksi?» 

Rumata kummardas vaikides. 

Rumata hulkus sihitult piki lossi lõputuid, pimedaid ja niiskeid, ammoniaagi ja kõdu järele 
lehkavaid käike ja koridore, kõndis mööda uhketest, vaipadega ehitud tubadest, tolmustest, 
kitsaste võretatud akendega kabinettidest, panipaikades!, mis olid täis mahakoorduva 
kullatisega koli. nimesi polnud siin peaaegu üldse liikvel. Vähe oli õukondlasi, kes riskisid 
külastada seda labürinti lossi tagaküljel, kus kuninga ruumid läksid 

märkamatult üle krooni julgeoleku ministeeriumi kantseleideks. Siin oli kerge eksida. Kõik 
mäletasid juhtumit, kuidas piki lossi väliskülge ringkäiku sooritav kaardiväepatrull ära 
kohkus, kui kuulis appikarjeid ja nägi meest, kes sirutas läbi aknavõre patrulli poole 
kriimustatud käsi. «Päästke mind!» karjus mees. «Ma olen kammerjunkur! Ma ei oska siit 
välja pääseda! Ma olen kaks päeva söömata! Päästke mind siit!» (Rahandusminister ja 
õukonnaminister pidasid kümme päeva elavat kirjavahetust ja jõudsid lõpuks otsusele, et võre 
tuleb siiski läbi saagida, vaest kammerjunkrut aga toideti need kümme päeva, ulatades talle 
piigi otsas leiba ja liha.) Pealegi polnud liikumine siin ohutu. Kitsastes koridorides põrkasid 
kokku vintis kaardiväelased, kes valvasid kuningat, ja vintis löömamehed, kes valvasid 
ministeeriumi. Nad taplesid meeletult, ja kui leidsid, et selleks korraks aitab, läksid haavatuid 
kaasa viies laiali. Ja lõpuks uitasid siin ka veretöö ohvrid. Kahe sajandi jooksul oli neid 
kaunike hulk lossi kogunenud. 

Sügavast seinaorvast astus välja löömamees, kirves löögivalmis. 

«Pole lubatud,» teatas ta momilt. 

«Mis sina, tola, ka tead!» ütles Rumata hooletult ja lükkas ta käega kõrvale. 

Ta kuulis, kuidas löömamees kõheldes ta selja taga tammus, ja tabas end äkki mõttelt, et 
solvavad ütlemised ja hoolimatud žestid tulevad tal juba iseenesest, et ta enam ei mängi 
kõrgestisündinud tõbrast, vaid on üsna suurel määral juba selleks saanud. Ta kujutles ennast 
seesugusena Maal ja tundis jälestust ning häbi. Mispärast? Mis on minuga juhtunud? Kuhu on 
jäänud lapsest saadik sissekasvatatud ja turgutatud lugupidamine ja usaldus endasuguste 
vastu, inimese vastu, selle imelise olevuse vastu, kes kannab inimese nime? Mind ei suuda ju 
enam miski avitada, mõtles ta õudusega. Ma ju vihkan ja põlgan neid juba kogu hingest.. . Ma 
ei tunne neile kaasa, ei, ma vihkan ja põlgan. Ma võin kuidas tahes õigustada selle selli 
nürimeelsust ja elajalikkust, kellest ma praegu mööda lipsasin, mõelda sotsiaalsetele 
tingimustele, jubedale kasvatusele, millele tahes, kuid ma näen nüüd selgesti, etta on mu 

vaenlane, et ta on selle kõige vaenlane, mida ma armastan, minu sõprade vaenlane, selle 
vaenlane, mida mina kõige pühamaks pean. Ja ma ei vihka teda sugugi teoreetiliselt nagu 
«tüüpilist esindajat», vaid vihkan teda ennast, teda kui isiksust. Vihkan tema nürimeelset 
lõusta, tema pesemata keha haisu, tema pimedat usku, tema viha kõige vastu, mis on väljas- 
pool naudingu ja joomise piire. Seal ta nüüd tammub, see kollanokk, keda vatsakas papa alles 
pool aastat tagasi nüpeldas, üritades võsukest kopitanud jahu ja suhkrustunud moosiga 
kauplema panna, nohiseb, tainapea, püüab kõigest väest meelde tuletada viletsasti 
pähetuubitud määrustiku paragrahve ega suuda taibata, kas peaks kõrgestisündinud donile 
kirvega virutama, röökima: «Võtke kinni!» või käega lööma — ega keegi niikuinii teada ei 
saa. Ja ta lööb kõigele käega, läheb tagasi oma orva, pistab põske tüki närimiskoort ja näsib 


seda ilastades ja matsutades. Ja maailmas pole ühtegi asja, mida ta tahaks teada, ühtegi asja, 
mille üle ta tahaks mõelda. Mõelda! Ja mille poolest on etem meie kotkas don Reba? Jah, 
muidugi, tema psühholoogia on segasem ja refleksid keerulisemad, kuid tema mõtted 
sarnanevad nende ammoniaagist ja kuritegudest haisevate lossi labürintidega, ja tema on juba 
täiesti ja sõnulseletamatult ilge — armutu kurjategija ja alatu ämblik. Ma tulin siia inimesi 
armastama, ma tulin, et aidata neil selga sirgu ajada ja taevast näha. Ei, ma olen halb piilur, 
mõtles ta kahetsusega. Ja ajaloolasena ei kõlba ma kuhugi. Millal ma ometi jõudsin vajuda 
sellesse mülkasse, millest rääkis don Kondor? Kas jumalal on siis õigust mõnele muule 
tundele peale kaastunde? 

Tagantpoolt kostis kiirustavat saabaste mütsumist piki koridori. Rumata pööras end ja toetas 
ristatud käed mõõgapidemetele. Tema poole jooksis don Ripat, mõõka vastu külge surudes. 
«Don Rumata!... Don Rumata! ... » hüüdis ta juba eemalt käheda sosinaga. 

Rumata võttis käed mõõkadelt. Don Ripat astus talle ligi, piilus ringi ja sosistas 
vaevukuuldavalt kõrva: 

«Ma otsin teid juba tund aega. Vaaga Ratas on lossis! Ta vestleb don Rebaga lillas kabinetis » 

Rumata pigistas hetkeks isegi silmad kinni. Siis tõmbus ta ettevaatlikult teisest eemale ja 
lausus viisaka imestusega: 

«Te mõtlete seda kuulsat röövlit? Ta pidi ju olema kas hukatud või koguni hoopis välja 
mõeldud.» 

Leitnant tõmbas keelega üle kuivanud huulte. 

«Ta on olemas. Ta on lossis. . . Ma mõtlesin, et see huvitab teid.» 

«Armas don Ripat,» lausus Rumata mõjukalt. «Mind huvitavad kuulujutud. Keelepeks. 
Anekdoodid ... Elu on nii igav ... Te olete minust vististi valesti aru saanud... (Leitnant 
vaatas teda meeletu pilguga.) Mõelge nüüd ise — miks peaksid mind huvitama don Reba 
mitte kõige puhtamad tutvused, kuigi ma teda, tõsi küll, liialt austan selleks, et kohut mõista... 
Ja pealegi, andke andeks, aga mul on kiire .. . Mind ootab daam... » 

Don Ripat tõmbas uuesti keelega üle huulte, kummardas kohmakalt ja läks, külg ees, minema. 
Rumatal tuli äkki hiilgav mõte. 

«Muide, mu sõber,» lausus ta lahkelt, «kuidas teile meeldis väike intriig, mille me täna 
hommikul don Rebaga ette võtsime?» 

Don Ripat seisatas teenistusvalmilt. 

«Me oleme väga rahul,» ütles ta. 

«See oli väga armas, kas pole tõsi?» 

«See oli suurepärane! Hall ohvitserkond on väga rõõmus, et te lõpuks ometi avalikult meie 
poolele asusite. Nii tark mees nagu teie, don Rumata, ja õiendate parunitega, igasuguse 
kõrgestisündinud rämpsuga...» 

«Mu armas Ripat,» lausus Rumata kõrgilt ja pöördus, et minema hakata. «Te unustate, et 
minu päritolu kõrguselt ei ole näha mingit vahet isegi mitte kuninga ja teie vahel. 
Nägemiseni.» 

Ta astus hoogsalt piki koridore, põikas kindlal sammul, vahekäikudesse, lükkas tunnimehed 
vaikides kõrvale. Ta ei kujutanud ette, mida ta kavatseb teha, kuid mõistis, et tal on 
haruldasel, uskumatul kombel vedanud. Ta peab kuulma kahe ämbliku jutuajamist. Ega don 
Reba ilmaaegu lubanud elusa Vaaga eest neliteist korda rohkem kui surnud Vaaga eest... 

Lillade portjääride tagant astusid talle vastu kaks halli leitnanti, paljad mõõgad käes. 
«Tervitus, sõbrad,» ütles Rumata nende vahel seisma jäädes. «Kas minister on oma tubades?» 
«Minister on praegu kinni, don Rumata,» vastas üks leitnant. 

«Ma ootan,» lausus Rumata ja astus portjääride taha. 


Seal oli kottpime. Rumata liikus kobamisi tugitoolide ja laudade ning lampide malmaluste 
vahel. Mitu korda kuulis ta selgesti kellegi nohisemist kõrva ääres ja talle hoovas vastu 
küüslaugu ja õlle paksu lehka. Siis nägi ta nõrka valgusviirgu, kuulis auväärt Vaaga tuttavat 
inisevat tenorit ja seisatas. Selsamal silmapilgul toetus piigiots ettevaatlikult talle abaluude 
vahele .. . «Tasem, tola,» ütles ta ärritatult, kuid poolihääli. «See olen mina, don Rumata.» 
Piik tõmbus eemale. Rumata vedas tugitooli valgusviirgu, istus, sirutas jalad pikka ja haigutas 
hästi kuuldavalt. Siis hakkas ta vaatama. 

Ämblikud olid kokku saanud. Don Reba istus kramplikus asendis, küünarnukid lauale 
toetatud ja sõrmed vaheliti. Temast paremal lebas paberivirnal puust käepidemega raske 
viskenuga. Ministri näol oli lahke, kuigi mõnevõrra kivinenud naeratus. Auväärt Vaaga istus 
sohval, seljaga Rumata poole. Ta sarnanes vana veidrikust aukandjaga, kes on veetnud 
viimased kolmkümmend aastat oma maaresidentsis. 

«Pimekad klantsivad ära,» seletas ta, «ja kopsavad justkui valevaresed kuhjaga lõuariiulite 
pihta. See on juba kakskümmend pikka tõuku. Ants oleks kirju-vareseid soputada. Aga tõugud 
lasevad vilet. Sedaviisi löömegi saiad sussi. See on meie kibu... » 

Don Reba katsus oma paljaksaetud lõuga. 

«Hapu tükk,» ütles ta mõtlikult. 

Vaaga kehitas õlgu. 

«Sihuke on meie kibu. Teie londil pole moekas meiega mullitada. Viskame rehad?» 
«Viskame rehad,» lausus krooni julgeoleku minister resoluutselt. 

«Ja ring peale,» ütles Vaaga püsti tõustes. 

Rumata, kes jahmunult seda jutuajamist kuulas, avastas Vaaga näol turris vurrud ja halli 
kikkhabeme. Tõeline eelmise regentluse aegne õukondlane. «Meeldiv oli vestelda,» tähendas 
Vaaga. Ka don Reba tõusis püsti. 

«Vestlus teiega pakkus mulle tohutut naudingut,» ütles ta. «Näen esmakordselt nii julget 
inimest nagu teie, auväärt... » 

«Ka mina,» lausus Vaaga tüdinult. «Ka mina olen vapustatud ja tunnen uhkust meie 
kuningriigi esimese ministri julguse üle.» 

Ta pööras don Rebale selja ja komberdas sauale toetudes aeglaselt ukse poole. Temalt 
hajameelset pilku pööramata asetas don Reba sõrmed noapidemele. Kohe hakkas keegi 
Rumata selja taga kohutavalt valjusti hingama ja õhupüssi pikk pruun toru pisteti tema kõrvast 
mööda portjääride vahelt paistva prao poole. Don Reba seisis viivu otsekui kuulatades, istus 
siis, tõmbas välja lauasahtli, võttis sealt paki pabereid ja süvenes nende lugemisse. Rumata 
selja taga sülitati ja püssitoru kadus. Kõik oli selge. Ämblikud olid kokkuleppele jõudnud. 
Rumata tõusis püsti ja- hakkas kellegi jalgadele komistades tuldud teed lillade portjääride 
poole tagasi minema. 

Kuningas lõunatas läbi kahe korruse ulatuvas tohutus saalis. Kolmekümne meetri pikkune 
laud kaeti sajale inimesele: seal olid kuningas ise, don Reba, kuningliku perekonna liikmed 
(paarkümmend tursket isandat, joomarit ja õgardit), õukonnaminister ja tseremooniaminister, 
mõned väga vanast ja kõrgest soost aristokraadid, kelle kutsumine oli traditsiooniks (nende 
hulka kuulus ka Rumata), tosin pealinnas külaskäigul viibivaid paruneid puiste baronettidega 
ja päris laua lõpus väiksemad vennad, pisem aadlipuru, kes ühtegi teed ära ei põlanud, et 
saada kutset kuninga lauda. Kutset ja toolinumbrit üle andes hoiatati neid: «Istuge vagusi, 
kuningale ei meeldi, kui niheldakse. Käed hoidke laual, kuningale ei meeldi, kui käsi laua alla 
peidetakse: Ärge vahtige ringi, kuningale ei meeldi, kui ringi vahitakse.» Iga seesuguse lõuna 
ajal söödi ära kohutav kogus peeni roogasid, joodi järvetäied 

vanu veine ja lõhuti ning rikuti arvutu hulk kuulsast estori portselanist lauanõusid. Ühes oma 
ettekandes kuningale oli rahandusminister uhkelt märkinud, et üksainus majesteedi lõuna 
läheb maksma niisama palju kui Soani Teaduste Akadeemia ülalpidamine poole aasta kestel. 
Oodates, millal tseremooniaminister pasunahelide saatel kolm korda kuulutab: «Palun 
lauda!», seisis Rumata õukondlaste salgas ja kuulas kümnendat korda don Tameo jutustust 
kuninga lõunasöögist, millest temal, don Tameol, oli au olnud osa võtta pool aastat tagasi. 

«. .. Ma leian oma koha, me seisame, kuningas astub sisse, võtab istet, istume ka meie. Lõuna 
läheb omasoodu. Ja äkki, kujutage ette, suursugused donid, ma tunnen, et mu tool on märg. .. 
Märg! Maei julge ennast liigutada, ei julge nihelda ega käega katsuda. Siiski leian ma 
soodsa silmapilgu ja pistan käe istumise alla — ja mis te arvate? Ma olen tõepoolest 
märg! Nuusutan sõrmi — ei midagi, ei mingit erilist lõhna. Imelik lugu! Lõuna jõuab lõpule, 
kõik tõusevad püsti, minul aga, kujutage ette, suursugused donid, on miskipärast hirm 
tõusta ... Ma näen, et minu poole tuleb kuningas — kuningas! — ja jään ometi istuma nagu 
mõni mühakas parun, kes ei tunne etiketti. Majesteet astub minu juurde, naeratab 
armulikult ja paneb käe mulle õlale. «Mu kallis don Tameo,» ütleb ta, «me oleme juba lauast 
tõusnud ja läheme balletti vaatama, teie aga istute ikka veel. Mis on teiega juhtunud, kas sõite 
viimati ülearu?» — «Teie kõrgus,» ütlen ma, «laske mul pea maha raiuda, aga mu tool on 
märg.» Majesteet suvatses naerma hakata ja käskis mul tõusta. Ma tõusin püsti — ja mis 
juhtus? Üldine naer! Suursugused donid, ma olinkogu lõuna ajal istunud rummitordil! 
Majesteet suvatses väga lõbusalt naerda. «Reba, Reba,» ütles ta lõpuks, «need on puha teie 
naljad! Suvatsege suursugune don puhtaks teha, te olete tema istmiku ära määrinud!» Don 
Reba võttis naeru lagistades pistoda ja asus minu pükstelt torti maha kraapima. Kas te 
kujutate ette mu enesetunnet, suursugused dönid? Maei varja, et mõte avalikult alandatud 
don Reba kättemaksule sundis mind hirmust 

värisema. Kuid õnneks läks kõik hästi. Kinnitan teile, suursugused donid, et see oli minu elu 
kõige õnnelikum elamus! Kuidas kuningas naeris! Kui rõõmus oli majesteet!» 

Õukondlased naersid. Niisugused naljad olid tavaks kuninga lauas. Kutsutuid pandi istuma 
pasteetidesse, läbisaetud jalgadega toolidele, hanemunadele. Vahel ka mürgitatud nõeltele. 
Kuningale meeldis, kui teda lõbustati. Rumata mõtles äkki: huvitav, mida oleksin mina selle 
idioodi asemel teinud? Kardan, et kuningal oleks tulnud endale teine julgeolekuminister 
otsida ja Instituudil Arkanari teine mees saata. Igatahes tuleb valvel olla. Nagu meie kotkas 
don Reba... 

Pasunad plärisesid, tseremooniaminister möiratas meloodiliselt, kuningas astus longates sisse 
ja kõik liikusid oma kohtade poole. Saali nurkades seisid valves kahekäemõõkadele toetuvad 
liikumatud kaardiväelased. Rumata sai endale sõnakehvad naabrid. Paremal täitis tooli kuulsa 
kaunitari abikaasa don Pifa, sünge õgardi vabisev kere. Vasakul puuris tühja pilguga taldrikut 
Gur Kirjamees. Külalised vahtisid nagu võlutult kuningat. Kuningas toppis krae vahele hallika 
salvräti, heitis pilgu liudadele ja haaras kinni kanakintsust. Niipea kui ta hambad sellesse lõi, 
langes sada nuga klirinal taldrikutele ja sada kätt sirutus liudu võtma. Saal kaikus 
matsutamisest ja lutsimisest ning veini mulksumisest. Liikumatutel kahekäemõõgaga 
kaardiväelastel hakkasid vuntsid himukalt liikuma. Kunagi ajasid need lõunasöögid Rumata 
oksele. Nüüd oli ta nendega harjunud. 

Pistodaga lambaselga lahates heitis ta silmanurgast pilgu paremale, kuid pöördus kohe ära: 
don Pifa rippus küpsetatud metssea kohal ja tegutses nagu kaeva-misautomaat. Konte ta järele 
ei jätnud. Rumata pidas hinge kinni ja tühjendas ühe sõõmuga klaasitäie iru-kani veini. Siis 
vaatas ta vasakule. Gur Kirjamees sonkis loiult lusikaga salatitaldrikus. 

«Mida uut te kirjutate, isa Gur?» küsis Rumata poolihääli. Gur võpatas. 

«Kirjutan? ... Mina? ... Ei tea. .. Palju.» 

«Värsse?» 

«Jah . .. Värsse ... » 

«Teil on jäledad värsid, isa Gur. (Gur vaatas teda imeliku pilguga.) Jajah, te ei ole luuletaja.» 
«Ei ole luuletaja . .. Vahel ma mõtlen, et kes ma siis olen? Ja mida ma kardan? Ei tea.» 
«Vaadake taldrikusse ja sööge edasi. Ma ütlen teile, kes te olete. Te olete geniaalne kirjamees, 
te leidsite kirjandusele uue ja kõige viljakama tee. (Guri põskedesse kerkis aeglaselt puna.) 
Saja aasta pärast, aga võib-olla ka varem astuvad kümned kirjamehed teie jälgedesse.» 
«Olgu taevas neile armuline!» pahvatas Gur. 

«Ja nüüd ütlen ma teile, mida te kardate.» 

«Ma kardan pimedust.» 

«Vaimupimedust? » 

«Ka vaimupimedust. Vaimupimedus annab meid vaimude võimusesse. Kuid kõige rohkem 
kardan ma pimedust, sest pimedus teeb kõik ühtviisi halliks.» 

«Väga hästi öeldud, isa Gur. Muide, kas teie teost on veel võimalik kuskilt saada?» 

«Ei tea... Ega tahagi teada.» 

«Igaks juhuks jätke meelde: üks eksemplar on metropolis, imperaatori raamatukogus. Teine 
on hoiul Soani Rariteetide Muuseumis. Kolmas on minu käes.» 

Vappuva käega tõstis Gur endale lusikatäie tarretist. 

«Ma... ei tea...» Tema suured aukuvajunud silmad vaatasid Rumatat valulise pilguga. «Ma 
tahaksin lugeda... üle lugeda ... » 

«Laenan teile heameelega... » 

«Ja siis? ... » 

«Siis annate mulle tagasi.» 

«Siis antakse teile tagasi!» ütles Gur teravalt. Rumata vangutas pead. 

«Don Reba on teid väga ära kohutanud, isa Gur.» 

«Ära kohutanud. .. Olete te kunagi omaenese lapsi põletanud? Mida teate teie hirmust, 
suursugune don!...» 

«Ma langetan pea selle ees, mis teil on tulnud üle elada, isa Gur. Kuid mõistan teid kogu 
südamest hukka selle eest, et te alla andsite.» 

Gur Kirjamees hakkas äkki niitasa sosistama, et 

Rumata peaaegu ei kuulnudki teda läbi matsutamise ja häälte kõmina. 

«Misjaoks see kõik? ... Mis on tõde? .. . Prints Haar armastas tõepoolest kaunist Vasekarva 
nahaga Jainev-nivorat. . . Neil olid lapsed . . . Ma tunnen ühte nende lapselast... Ja see naine 
mürgitati tõepoolest.. . Kuid mulle tehti selgeks, et see on vale.. . Mulle tehti selgeks, et tõde 
on ainult see, mis praegu kuninga heaolu teenib .. . Kõik muu on vale ja kuritegu. Ma olen 
kogu elu valet kirjutanud ... Ja ainult praegu kirjutan ma tõtt... » 

Ta tõusis äkki püsti ning hüüdis valjusti ja laulvalt: 

On igavesti kuulsaks saanud 

suur kuningas, kel nimeks Õilsus. 

Ka lõpmatus ta rajalt taandub, 

teed annab esmasünniõigus. 

Kuningas katkestas närimise ja jäi talle töntsilt otsa vahtima. Külalised tõmbasid pea õlgade 
vahele. Üksnes don Reba naeratas ja lõi mitu korda hääletult käsi kokku. Kuningas sülitas 
kondid laudlinale ja ütles: 

«Lõpmatus? ... Just nii. Õige, taandub ... Kiidan heaks. Võid süüa.» 

Matsutamine ja kõnekõmin algasid uuesti. Gur istus. 

«Õnnis ja kerge on kuningale tõtt näkku öelda,» lausus ta kähedalt. 

Rumata ei vastanud. 


«Ma saadan teile teie raamatu eksemplari, isa Gur,» ütles ta. «Kuid ainult ühel tingimusel. Te 
hakkate otsekohe uut raamatut kirjutama.» 

«Ei,» ütles Gur. «Hilja. Las Kiun kirjutab. Mina olen mürgitatud. Ja üldse see kõik ei huvita 
mind enam. Nüüd ei taha ma muud kui vaid jooma õppida. Ja ei saa... Magu valutab ... » 
Veel üks kaotus, mõtles Rumata. Jäin hiljaks. 

«Kuulge, Reba,» ütles kuningas äkki. «Aga kus on arst? Te lubasite, et arst tuleb pärast 
lõunasööki.» 

«Ta on siin, teie kõrgus,» vastas don Reba. «Kas käsite kutsuda?» 

«Kas käsin? Või veel! Kui teie põlv niimoodi valutaks, te vinguksite nagu siga aia vahel! ... 
Toodagu ta jalamaid siia!» 

Rumata nõjatus tooli seljatoele ja seadis end vaatama. Don Reba tõstis käe pea kohale ja 
nipsutas sõrmi. Uks avanes ja saali astus vahetpidamata kummardades kühmus vanem mees, 
seljas pikk mantel, millele olid tikitud hõbedased ämblikud, tähed ja maod. Kaenla all hoidis 
ta lamedat piklikku pauna. Rumata oli hämmastunud: ta oli kujutlenud Budahit hoopis 
teistsugusena. Õpetatud mehel ja humanistil, kes oli kirjutanud kõikehõlmava «Traktaadi 
mürkidest», ei võinud olla niisuguseid vilavaid luitunud silmi, hirmust vabisevaid huuli, 
haledat, alandlikku naeratust. Kuid siis meenus Rumatale Gur Kirjamees. Kahtlusaluse 
Irukani spiooni ülekuulamine oli arvatavasti üsna üheväärne kirjandusliku vestlusega don 
Reba kabinetis. Võtaks Rebal kõrvast kinni, mõtles ta igatsevalt. Veaks ta piinakambrisse. 
Ütleks timukatele: «Siin on Irukani salakuulaja, kes maskeeris end meie kalliks ministriks, 
kuningas käskis tema käest teada saada, kus on õige minister, tehke oma töö ja häda teile, kui 
ta sureb varem kui nädala pärast.. .» Rumata varjas ennast käega, et keegi ei näeks tema nägu. 
Mis hirmus asi on vihkamine... 

«Noh, astu aga lähemale, arst,» ütles kuningas. «Küll sina, vennas, näed hädine välja. Kükita 
õige, kükita, ütlen ma!» 

Õnnetu Budah laskus kükakile. Tema nägu moondus õudusest. 

«Veel, veel,» nõudis kuningas ninahäälel. «Veel kord! Veel! Põlved ei valuta, oled oma 
põlved terveks arstinud. Näita nüüd hambaid! Hammastel pole viga. Minulgi võiksid 
niisugused olla... Ja kätel pole ka viga, päris tugevad. Terve nagu purikas, kuigi näed hädine 
välja . . . Noh, kullake, hakka siis aga arstima, mis sa seisad ... » 

«T-teie kõrgus . .. s-suvatsege jalga näidata ... Jalga... » kuulis Rumata. Ta tõstis pilgu. 

Arst põlvitas kuninga ees ja muljus ettevaatlikult tema jalga. 

«Oot-oot!» ütles kuningas. «Mis sa teed? Sa ära pigista! Kui tulid arstima, siis arsti!» 
«Mulle on kõik s-selge, teie kõrgus,» pomises arst ja hakkas rutates oma paunas sorima. 

Külalised lakkasid mälumast. Aadlipuru laua kaugemas otsas kergitas ennast uudishimust 
põledes, kaelad õieli. 

Budah võttis paunast mitu kivist voolitud pudelit, keeras neil korgid pealt, nuusutas kõiki 
kordamööda ja seadis nad lauale ritta. Siis võttis ta kuninga karika ja kallas poolest saadik 
veini täis. Teinud karika kohal mõned ringid mõlema käega ja sõnad peale sosistanud, 
tühjendas ta kiiresti veini sisse kõik oma pudelid. Saalis levis täiesti ilmne nuuskpiirituse 
lõhn. Kuningas pigistas huuled kokku, heitis pilgu karikasse, krimpsutas nina ja vaatas don 
Reba poole. Minister naeratas kaastundlikult, õukondlased pidasid hinge kinni. 

Mida ta teeb, mõtles Rumata imestunult. Vanamehel on ju podagra! Mis ta seal kokku segas! 
Traktaadis on selge sõnaga öeldud: paistetanud liigeseid tuleb määrida valge mao Ku 
kolmepäevase mürgi tõmmisega. Võib-olla on see mõeldudki määrimiseks? 

«Sellega tuleb määrida?» küsis kuningas, pelglikult peaga karika poole osutades. 

«Mitte sugugi, teie kõrgus,» vastas Budah. Ta oli juba veidi toibunud. «See on seespidine.» 


«Se-espidine?» Kuningas mossitas ja nõjatus tugitoolis tahapoole. «Ma ei soovi seespidist. 
Määri pealt.» 

«Kuidas heaks, arvate, teie kõrgus,» ütles Budah kuulekalt. «Kuid julgen hoiatuseks 
tähendada, et pealtmäärimisest ei ole mingit kasu.» 

«Kõik määrivad miskipärast,» porises kuningas, «aga sina pead selle solgi mulle tingimata 
sisse jootma.» 

«Teie kõrgus,» lausus Budah ja ajas end uhkelt sirgu, «see arstirohi on teada ainuüksi minule! 
Ma tegin sellega terveks Irukani hertsogi onu. Mis puutub pealtmäärijatesse, siis nemad pole 
ju teid terveks teinud, majesteet... » 

Kuningas vaatas don Reba poole. Don Reba naeratas kaastundlikult. 

«Närukael,» ütles kuningas arstile kurjakuulutava häälega. «Mats. Vana kronu.» Ta võttis 
karika. «Kui virutaks sulle karikaga vastu lõugu... » Ta vaatas karikasse. «Aga kui ma selle 
välja oksendan?» 

«Tuleb korrata, teie kõrgus,» lausus Budah kurvalt. 

«Olgu, jumal on meiega,» lausus kuningas ja tõstis karika huultele, kuid tõmbas selle siis nii 
järsult tagasi, et vedelikku laudlinale läigitas. «Joo aga enne ise! Küll ma. tunnen teid, 
irukanlasi, te müüsite püha Mika barbaritele. Joo, ütlen ma!» 

Budah võttis solvunud ilmel karika ja rüüpas mõne lonksu. 

«Noh?» päris kuningas. 

«Kibe, teie kõrgus,» lausus Budah surutud häälel. «Kuid peab jooma.» 

«Pe-ab. .. pe-ab... » porises kuningas. «Ma tean isegi, et peab. Anna siia. Näe nüüd, sai ligi, 
lakkus kohe pool karikatäit ära... » 

Ta kallas karika sisu endale suhu. Piki lauda kõlasid kaastundlikud ohked — ja äkitselt jäi 
kõik vaikseks. Kuningas seisis nagu post, suu ammuli. Tema silmist veeres rabinal pisaraid. 
Ta läks aegamööda punalillaks, siis siniseks. Sirutas käe laua kohale ja nipsutas kramplikult 
sõrmi. Don Reba ulatas talle kiiresti hapukurgi. Kuningas virutas selle vaikides don Reba 
pihta ja ajas uuesti käe pikka. 

«Veini...» kõõksus ta. 

Keegi tormas ligi, ulatas kannu. Kuningas neelas metsikult silmi pööritades kulinal veini. 
Punased joad voolasid üle ta valge kuue. Kui kann oli tühi, viskas ta sellega Budahit, kuid ei 
tabanud. 

«Raibe!» ütles ta ootamatult bassihäälel. «Mispärast sa mu ära tapsid? Vähe on teid poodud! 
Et välk su maha lööks!» 

Ta jäi vait ja katsus põlve. 

«Valutab!» inises ta endise häälega. «Ikka valutab!» 

«Teie kõrgus,» ütles Budah. «Et täiesti terveks saada, tuleb mikstuuri juua iga päev vähemalt 
nädal aega ...» 

Kuninga kõris vilksatas miski. 

«Välja!» ulgus ta. «Kõik välja siit!» 

Toole ümber ajades tormasid õukondlased karjana ukse poole. 

«Vä-ä-älja!» möirgas kuningas täiest kõrist ja lõi laua enda ees nõudest lagedaks. 

Saalist väljatormanud Rumata lipsas kuhugi portjääri varju ja naeris, nii et hing kinni. 
Järgmise portjääri varjus naerdi ka — hingeldades, luksudes, ägisedes. 


KUUES PEATÜKK 


Valvekord printsi magamistoa juures algas keskööl ja Rumata otsustas kodunt läbi minna, et 
vaadata, kas kõik on korras, ja riideid vahetada. Ohtune linn üllatas teda. Tänavail valitses 


surmavaikus, kõrtsid olid kinni. Ristteedel seisid mõõku kuristades löömameeste salgad, 
tõrvikud käes. Nad olid vait ja justkui ootasid midagi. Rumatale tuldi mitu korda juurde, 
vaadati näkku ja anti vaikides teed, kui ta ära oli tuntud. Majani oli jäänud umbes 
viiskümmend sammu, kui trobikond kahtlasi selle hakkas tal kannul käima. Rumata seisatas, 
täristas mõõgatuppesid teineteise vastu. Kahtlased sellid tõmbusid tagasi, kuid pimedas oli 
otsekohe kuulda laetava arbaleti kriiksumist. Rumata läks ennast vastu seinu surudes kärmesti 
edasi, leidis käsikaudu ukse, keeras võtit lukuaugus, tajudes kogu aeg oma selja kaitsmatust, 
ja hüppas kergendusohkega eeskotta. 

Eeskojas olid koos kõik teenrid, igaühel mõni relv käes. Selgus, et ust oli juba mitu korda 
katsutud. See ei meeldinud Rumatale. «Kui ei läheks?» mõtles ta. «Tont temaga, selle 
printsiga.» 

«Kus on parun Pampa?» küsis ta. 

Ülimalt elevil Unno, arbalett õlal, vastas, et «parun ärkas juba keskpäeval, jõi maja 
kurgisoolveest tühjaks ja läks uuesti lõbutsema.» Siis tasandas ta häält ja ütles, et Kiira on 
väga mures ja on juba mitu korda peremehe järele pärinud. 

«Hüva,» lausus Rumata ja käskis teenritel üles rj.vistuda. 

Teenreid oli kuus, kui köögitüdrukut mitte arvesse võtta, — need olid kõik elukogenud 
mehed, tänava-kaklused polnud neile uudiseks. Hallide vastu nad muidugi ei lähe, pelgavad 
kõikvõimsa ministri viha, kuid öise armee kaltsakatega saavad küll hakkama, 

seda enam, et röövlipoisid sihivad täna öösel kergemat saaki. Kaks arbaletti, neli sõjakirvest, 
rasked lihunikunoad, raudkiivrid, uksed on ka vägevad, rautatud, nagu siinmail kombeks... 
Või jätaks siiski minemata? 

Rumata läks üles ja astus kikivarvul Kiira tuppa. Kiira magas kerratõmbunult voodis teki peal, 
riided seljas. Rumata seisis veidi aega tema juures, lamp käes. Kas minna või mitte? Minek 
oli õudselt vastumeelt. Ta kattis Kiira suurrätiga, suudles teda põsele ja läks kabinetti tagasi. 
Tuleb minna. Mis seal ka ei juhtuks, piiluri kohus on sündmuste sõlmpunktis olla. 
Ajaloolasedki saavad sellest kasu. Ta muigas, võttis võru peast, hõõrus objektiivi hoolikalt 
pehme seemisnahaga ja pani võru uuesti pähe. Kutsus siis Unno ja käskis tuua sõjarüü ning 
puhastatud vaskkiivri. Kuue alla, otse alussärgi peale tõmbas ta külmast selga judistades 
soomusrüüd järeleaimava metallplastist särgi (siinsed soomusrüüd kaitsesid üsna hästi mõõga 
ja pistoda eest, kuid arbaletinool tungis neist läbi). Metallkuppudega mundrivööd kinni 
tõmmates ütles ta Unnole: 

«Kuula mind, väikemees. Sind usaldan ma kõige rohkem. Ükskõik, mis siin ka ei juhtuks, 
Kiira ei tohi viga saada. Põlegu maja maha, röövitagu kõik raha ära, kuid Kiira pead sa 
päästma. Vii ta minema katuste või keldrite kaudu, kuidas tahad, kuid päästa ära. Said aru?» 
«Sain,» ütles Unno. «Parem oleks, kui te ei läheks täna... » 

«Sa kuula. Kui ma kolme päeva pärast tagasi pole, võtad sa Kiira ja viid ta saivasse, 
Luksuvasse metsa. Tead, kus see on? Niiviisi, ja Luksuvas metsas otsid sa üles Joomakoopa, 
see on Sihuke vana tare, üsna tee ligidal. Kui küsid, juhatatakse. Vaata ainult ette, kelle käest 
küsida. Seal on üks mees, tema nimi on isa Kabani. Sa räägid talle kõik ära. Said aru?» 
«Sain. Aga parem oleks, kui te ei läheks.. .» 

«Hea meelega. Aga ei saa: teenistus nõuab. Noh, olgu pealegi.» 

Ta laskis kergelt nipsu poisi nina pihta ja naeratas vastuseks tema oskamatule naeratusele. 
AIl pidas 

ta teenritele lühikese ergutava kõne, läks uksest välja ja oli jälle pimedas. Tema selja taga 
kolisesid riivid. 

Printsi ruume ei olnud kunagi hästi valvatud. Võibolla just sellepärast ei kippunudki keegi 
iialgi Arka-nari printside elu kallale. Eriti vähe huvi tunti aga praeguse printsi vastu. 


Mitte kellelegi maailmas polnud tarvis seda põdurat siniste silmadega poissi, kelles polnud 
võimalik leida vähimatki sarnasust isaga. Poiss meeldis Rumatale. Tema kasvatus oli 
lubamatult hooletusse jäetud ja seetõttu oli ta taibukas, vaba julmusest, ei sallinud 
silmaotsaski — arvatavasti instinktiivselt — don Rebat ja armastas laulda igasuguseid 
Tsureni sõnadele loodud laulukesi ning paber-laevadega mängida. Rumata tellis talle 
metropolist pildiraamatuid, rääkis lugusid tähistaevast ja võitis alatiseks poisi südame 
muinasjutuga lendavatest laevadest. Rumata meelest, kes lastega harva kokku oli puutunud, 
oli kümneaastane prints selle metsiku maa kõikide seisuste antipood. Just niisugustest 
harilikkudest, kõikides seisustes ühesugustest siniste silmadega poistest võrsusid hiljem 
metsikus, harimatus ja kuulekus. Ja ometi polnud nendes lastes jälgegi sellest jälkusest, 
polnud selle idugi. Vahel mõtles ta, kui tore oleks, kui planeedilt kaoksid kõik inimesed, 
kes on vanemad kui kümme aastat. 

Prints magas juba. Rumata võttis valvekorra üle — seisis väljavahetatava kaardiväelase 
kõrval printsi aseme juures, sooritades paljastatud mõõkadega etiketis ettenähtud keerulisi 
liigutusi, vaatas traditsiooni kohaselt järele, kas kõik aknad on riivitatud, kas kõik hoidjad on 
oma kohal, kas tuled põlevad kõikides ruumides, läks siis tagasi eestuppa, tegi seal väliavahe- 
tatud kaardiväelasega ühe täringupartii ja tundis huvi selle vastu, kuidas suursugune don 
linnas toimuvatesse sündmustesse suhtub. Suursugune don. silmapaistvalt tark mees, vajus 
sügavalt mõttesse ja esitas oletuse, et lihtrahvas valmistub püha Mika päeva pühitsema. 

Kui Rumata üksinda oli jäänud, lükkas ta tugitooli akna alla, seadis end mugavalt istuma ja 
vaatles linna. Printsi maja asus künkal ja päeval nägi siit tervet 

linna kuni mereni. Kuid praegu oli kõik pimedusse vajunud, ainult siin-seal paistis 
tulekobaraid — need olid ristteedel seisvad tõrvikutega löömamehed, kes märguannet 
ootasid. Linn magas või teeskles magamist. Huvitav, kas linnaelanikud aimasid, et täna 
öösel on lähenemas midagi väga õudset? Või arvasid nemadki nagu silmapaistvalt 
targa peaga suursugune don, et keegi valmistub püha Mika päeva pühitsema? Kakssada tuhat 
meest ja naist. Kakssada tuhat inimest — sepad, relvasepad, lihunikud, pudukaupmehed, 
kullassepad, pereemandad, libud, mungad, rahavahe-tajad, sõdurid, hulgused, 
ellujäänud raamatutargad — vähkresid praegu palaval, lutikatest haiseval asemel: 
magasid, = armastasid, arvasid mõttes . sissetulekut kokku, nutsid, kiristasid hambaid 
vihast või solvangust... Kakssada tuhat inimest! Tulnukas Maalt nägi neis kõigis midagi 
ühist. Vististi seda, et nad kõik polnud veel inimesed selle sõna kaasaegses mõttes, vaid 
toormaterjal, millest alles ajaloo verised sajandid kujundavad kunagi tõelise, vaba ja 
uhke inimese. Nad olid passiivsed, ahned ja uskumatult, fantastiliselt egoistlikud. 
Psühholoogilisest küljest olid nad kõik orjad — usu orjad ja endasuguste orjad, 
väiklaste kirgede ja omakasupüüdlikkuse orjad. Ja kui mõni neist saatuse tahtel sündis 
või sai isandaks, ei teadnud ta, mida oma vabadusega peale hakata. Ja püüdis võimalikult 
kiiresti jälle orjaks saada — oma rikkuse orjaks, loomuvastaste liialduste, liiderlike 
sõprade või oma orjade orjaks. Tohutu enamik neist ei olnud milleski süüdi. Nad olid liiga 
passiivsed ja liiga harimatud. Nende orjuse alustoeks olid passiivsus ja harimatus, passiivsus 
ja harimatus aga sigitasid aina uut orjust. Kui nad oleksid kõik ühesugused olnud, 
oleksid käed rüppe vajunud ja kõik lootused hävinud. Kuid siiski olid nad inimesed, neis 
põles mõistusesäde. Ja ikka jälle kord siin, kord seal süttisid ja lõid lõkendama selles 
mustavas põhjatus meres uskumatult kauge ja ometi paratamatult saabuva tuleviku 
tulukesed. Nad süttisid kõigest hoolimata. Sellest hoolimata, et näisid nii tarbetud. 
Rõhumisest hoolimata. Sellest hoolimata, et neid saabastega surnuks tallati. Sellest 
hoolimata, et neid mitte kellelgi terves ilmas tarvis ei 

olnud, et kõik olid nende vastu. Sellest hoolimata, et parimal juhul võisid nad loota vaid 
põlglikule, võõristavale kaastundele... 

Nad ei teadnud, et tulevik on nende poolt, et nendeta oh tulevik võimatu. Nad ei teadnud, et 
nad on ainukeseks tuleviku reaalsuse tagatiseks selles kohutavas minevikuviirastuste 
maailmas, et nad on fermendiks, vitamiiniks ühiskonna organismis. Hävitage see 
vitamiin, ja ühiskond hakkab roiskuma, algab sotsiaalne skorbuut, lihased jäävad nõrgaks 
ja silmad pimedaks, hambad langevad välja. Ükski riik ei saa areneda teaduseta — naabrid 
hävitavad ta. Kunstide ja üldise kultuurita kaotab riik - enesekriitikavõime, hakkab 
soosima ekslikke tendentse, sünnitab iga hetk varisere ja lurjuseid, arendab kodanikes 
tarbijavaimu ja enese ülehindamist ning langeb lõppude lõpuks täpselt samuti 
arukamate naabrite ohvriks. Võib kuipalju tahes jälitada raamatutarku, keelata 
teadusi, hävitada kunste, kuid varem või hiljem tuleb aru pähe võtta ja hambaid kiristades 
ometi avadatee kõigele, mida võimuahnus, juhmus ja harimatus südamepõhjast vihkavad. 
Ja kuidas ka need, võimul seisvad hallid teadmisi ei põlga, ei saa nad ometi ajaloo objektiivse 
paratamatuse vastu, nad võivad selle käiku ainult aeglustada, kuid peatamine pole 
nende võimuses. Teadust põlates ja kartes on nad siiski sunnitud seda soosima, et püsima 
jääda. Varem või hiljem tuleb neil anda luba ülikoolide ja teaduslike ühingute asutamiseks, 
tuleb rajada uurimiskeskusi, observatooriume, laboratooriume, tuleb luua haritud ja 
mõtlevate inimeste kaader, need inimesed aga ei allu enam nende kontrollile, neil on hoopis 
teistsugune psühholoogia, hoopis teistsugused tarvidused, nad ei saa elada ega tegutseda 
vanas õhkkonnas — madala kasuahnuse, väiklaste huvide ja nüri eneseimetluse 
õhkkonnas. Neile on vaja uut õhkkonda — üldise ja kõikehaarava teadmishimu 
loomispingest küllastatud õhkkonda, neile on vaja kirjanikke, kunstnikke, heliloojaid, 
ja võimulseisvad hallid on sunnitud selleski järele andma. See, kes -vastu paneb, hävib 
võitluses võimu eest kavalamate võistlejate käe läbi, kuid needki, kes järele 
annavad, kaevavad sellega paratamatult ja 

paradoksaalselt, vastu enese tahtmist endale hauda. Sest rahva kultuuritaseme tõus kõikidel 
aladel — loodusteaduslikest uurimustest kuni võimeni tõelisest muusikast vaimustuda — on 
surmav harimatutele egoistidele ja fanaatikutele. Ja siis saabub suurte sotsiaalsete vapustuste 
ajastu, millega kaasneb teaduse enneolematu areng ja sellega seostuv ühiskonna laialdase 
intellektualiseerumise protsess, hallid peavad viimaseid lahinguid, mille julmus paiskab 
inimkonna tagasi keskaega, saavad neis lahinguis lüüa ja kaovad igaveseks kui reaalne jõud 
— seda juba ühiskonnas, kus pole klasse ega rõhumist. 

Ikka veel vaatles Rumata pimedat ja surmvaikset linna. Seal kuskil haisevas ubrikus oli 
viletsal asemel kõveras palavikust hõõguv, sandiks pekstud isa Tarra ja tema kõrval lombaka 
laua taga istus tige, lõbus ja purjus vend Nanin, lõpetas oma «Traktaati kuuldustest» ja 
tundis suurt mõnu, varjates kroonulike lause-perioodidega vihast irvitust halli elu üle. Seal 
kuskil hulkus pimesi toredates tühjades tubades Gur Kirjamees ja tundis õudusega, kuidas 
tema äravaevatud ja purukstallatud hingest kerkivad millegi aimamatu survel 
teadvusse säravad maailmad imeliste inimeste ja meeletute tunnetega. Ja seal kuskil ootab 
hommikut murtud, põlvili surutud doktor Budah, põrmu tallatud ja ometi veel hingitsev elu. .. 
Mu vennad, mõtles Rumata. Ma olen teie seast, me oleme liha teie lihast! See teadmine nagu 
tõukas teda äkki — et ta ei ole mingi jumal, kes püüab pihkude varjus hoida ohu eest 
mõistusesädet, vaid et ta on vend, kes aitab venda, poeg, kes kaitseb isa. «Ma tapan don 
Reba.» — «Mispärast?» — «Ta tapab mu vendi.» — «Ta ei tea, mis ta teeb.» — «Ta tapab 
tulevikku.» — «Ta ei ole süüdi, ta on oma aja laps.» — «Tähendab, ta ei tea, et on süüdi?» — 
«Paljugi, mis ta ei tea. Mina, mina tean, et ta on süüdi.» — «Ja mis sateed isa Tsupikiga? 
Isa Tsupik annaks väga palju selle eest, kui keegi tapaks don Reba. Saei vasta? Tappa 
tuleks väga paljusid, kas pole tõsi?» — «Ei tea, võib-olla ka paljusid. Üksteise järel. Kõiki, 


kes tahavad surmata tulevikku.» — «Seda on juba tehtud. On mürgitatud, on omatehtud 
pomme pillutud. Ja midagi pole muutunud,» — «Ei, 

on muutunud. Nii luuakse revolutsiooni strateegiat.» — «Sul ei ole tarvis revolutsiooni 
strateegiat luua. Sa tahad lihtsalt tappa.» — «Jah, tahan .» — «Ja oskad sa seda?» — «Eile 
tapsin ma dona Okana. Ma teadsin, et tapan, juba siis, kui läksin tema poole, sulg kõrva taga. 
Mul on kahju ainult sellest, et ma tapsin kasutult. Nii et mulle on see peaaegu selgeks õpeta- 
tud.» — «See on halb. See on ohtlik. Mäletad sa Sergei Kožinit? George Lannyt? Sabine 
Krügerit?» Rumata tõmbas käega üle niiske otsaesise. Niiviisi muudkui mõtled ja mõtled — 
ja mõtledki püssirohu välja . .. 

Ta tõusis püsti ja lükkas akna pärani. Tulekobarad pimedas linnas olid liikvele läinud, nad 
lagunesid koost ja hargnesid laiali, nähtamatute majade taha kadudes ja uuesti välja ilmudes. 
Linna kohale tekkis mingi heli — mitmehäälne kauge ulgumine. Puhkes kaks tulekahju, 
heites kuma naaberkatustele. Sadamas lahvatas midagi põlema. Sündmused olid alanud. Mõne 
tunni pärast saab selgeks, mida tähendab hallide ja öise armee liit, poodnikkude ja 
maanteerööv-lite loomuvastane liit, saab selgeks, mida taotleb don Reba ja missuguse uue 
provokatsiooni on ta valmis sepitsenud. Või lühidalt öeldes — keda täna tapetakse. Kõige 
tõenäolisem on, et algas pikkade nugade öö, liiga võimuahneks läinud hallide juhtkonna 
hävitamine, kusjuures ühtejärge tehakse ots peale ka linnas viibivatele parunitele ja 
tülikamatele aristokraatidele. Ei tea, kuidas Pampal läheb, mõtles ta. Kui ta ei maga, saab ta 
hakkama . .. 

Lõpuni mõelda tal ei õnnestunud. Valju hädakisaga: «Tehke lahti! Korrapidaja, tehke lahti!» 
põrutas keegi rusikatega' ukse pihta. Rumata lükkas riivi eest. Õudusest sinihall poolalasti 
mees tormas sisse, haaras Rumatal kuuekäänistest kinni ja karjus värisedes: 

«Kus on prints? Budah mürgitas kuninga! Irukani salakuulajad tõstsid linnas mässu! Päästke 
prints!» 

See oli õukonnaminister, rumal ja väga ustav mees. Ta tõukas Rumata eemale ja tormas 
printsi magamistuppa. Naised kiljusid. Ustest aga trügisid juba sisse, roostetanud kirved käes 
ja hallid särgid seljas, higi- 

sed paksude lõustadega löömamehed. Rumata tõmbas mõõgad välja. 

«Tagasi!» ütles ta külmalt. 

Tema selja tagant magamistoast kostis lühike summutatud karjatus. Lugu on kehv, mõtles 
Rumata. Ma ei saa millestki aru. Ta hüppas nurka ja tõmbas laua kaitseks ette. Raskelt 
hingavad löömamehed täitsid toa. Neid oli umbes viisteist meest. Teisi laiali tõugates trügis 
ettepoole hallis kitsas mundris leitnant, paljas mõõk käes. 

«Don Rumata?» küsis ta hingeldades. «Te olete arreteeritud. Andke mõõgad ära.» 

Rumata naeris mõnitavalt. 

«Võtke,» ütles ta, silmanurgast akna poole piiludes. «Kinni võtta!» käratas ohvitser. 

Viisteist prisket kirvega vedelvorsti — seda pole just liiga palju mehe kohta, kes mõistab 
mõõgavõitluses kasutada võtteid, mida siin õpitakse tundma alles kolme sajandi pärast. Hallid 
vajusid peale ja veeresid tagasi. Põrandale jäi mitu kirvest, kaks löömameest tõmbusid 
kõverasse ja pugesid tagumistesse ridadesse, surudes väljaväänatud kätt hellasti vastu kõhtu. 
Rumata valdas täiuslikult lehvikkaitset, kus mõõk keerutab kallaletungijate ette veikleva 
teraskanga ja näib mõeldamatu, et keegi võiks sellest läbi murda. Löömamehed vahetasid 
puhkides kõhklevaid pilke. Nad haisesid õllest ja sibulast. 

Rumata lükkas laua eemale ja astus ettevaatlikult piki seina akna poole. Tagumistest ridadest 
heitis keegi tema pihta noa, kuid ei tabanud. Rumata puhkes uuesti naerma, tõstis jala 
aknalauale ja ütles: 

«Kui veel kord tulete, raiun käed maha. Te tunnete mind...» 


Nad tundsid teda. Nad tundsid teda väga hästi ja ükski neist ei liikunud paigast, vaatamata 
ohvitseri tagasundimisele ja sõimule, ning ka ohvitser ise püüdis olla kaunis ettevaatlik. 
Rumata astus aknalauale, mõõgad torkevalmis, ja selsamal silmapilgul tabas teda selga 
pimedast õuest heidetud oda. Löök oli kohutav. Oda ei tunginud läbi metallplastist särgi, kuid 
paiskas Rumata aknalaualt põrandale: Ta ei lasknud küll mõõku käest, kuid nüüd ei olnud 
neist enam midagi kasu. 

Kogu kari vajus talle korraga peale. Üheskoos kaalusid nad arvatavasti üle tonni, kuid jäid 
üksteisele ette ja Rumatal õnnestus jalule tõusta. Ta tabas rusikaga kellegi märgi huuli, keegi 
vigises jänesehäälega tal kaenla all, ta lõi ja tagus küünarnukkide, rusikate, õlgadega (juba 
ammu enam polnud ta ennast nii vabana tundnud), kuid ei suutnud neid enda küljest maha 
raputada. Hirmsa vaevaga, tervet kehadehunnikut enda järel lohistades astus ta ukse poole, 
aeg-ajalt kummardudes, et jalgade külge klammerdunud löömamehi lahti kangutada. Siis 
tundis ta valusat lööki vastu õlga ja vajus selili, rabelevatele pikali-löödutele peale, kuid ajas 
end uuesti püsti ja jagas lühikesi jõulisi rusikahoope,- mille peale löömamehed käte ja 
jalgadega vehkides raskelt vastu seinu prantsatasid, ja juba vilksataski tema ees ennast tühjaks 
lastud arbaletiga varjava leitnandi virildunud nägu, kuid siis lendas uks pärani ja talle trügisid 
vastu uued higised lõustad. Talle heideti võrk peale, tõmmati nöörid jalgade ümber kinni ja 
tõugati ta siis pikali. 

Et jõudu säästa, jättis ta otsekohe vastupanu. Mõnda aega tallati teda saabastega — 
keskendunult, vaikides, raskelt ähkides. Siis haarati jalgadest kinni ja lohistati kuhugi. .Kui 
teda veeti mööda magamistoa lahtisest uksest, jõudis ta näha odaga seina külge naelutatud 
õukonnaministrit ja veriseid käkras linu voodis. «See oli riigipööre!» mõtles ta. «Vaene 
poiss... » Siis lohistati teda trepist, alla ja ta kaotas teadvuse. 


SEITSMES PEATÜKK 


Ta lebas künkal muru peal ja vaatas pilvi, mis sõudsid kõrgel sinises taevas. Tal oli hea ja 
rahulik olla, ainult naaberkünkal istus luine torkiv valu. See oli väljaspool teda ja ometi ka 
tema sees, eriti paremas küljes ja kuklas. Keegi röögatas: «Ära kärvanud või? Kisun pead 
otsast!» Ja siis langes taevast alla meretäis jääkülma vett. Ta lebas tõepoolest selili ja vaatas 
taevasse, kuid mitte künkal, vaid lombis, ja taevas polnud sinine, vaid must ja tinakarva, 
punakalt kumav. «Ei ole viga midagi,» ütles teine hääl. 

«Hing on sees, volksutab silmi.» — Minul on hing sees mõtles ta. See käis minu kohta. Mina 
volksutan silmi. Aga miks nad veiderdavad? Ei oska enam inimese moodi rääkida? 

Kõrval liigutas keegi ja pladistas raskelt läbi vee. Taevasse kerkis teravatipulise mütsiga pea 
A must siluett: 

«Noh, kõrgestisündinud don, kas lähete ise või 

veame?» 

«Päästke jalad lahti,» ütles Rumata tigedalt, tundes teravat valu purukspekstud huultes. Ta 
katsus neid keelega. Küll on huuled, mõtles ta. Nagu pannkoogid. 

Keegi askeldas tema jalgade kallal, rebis ja sikutas neid hoolimatult. Ümberringi arutati 
poolvaljusti: «Olete teist alles vihtunud. . .» 

«Teisiti ei saanud, pidi äärepealt minema pääsema. . . Ta ju nõiutud, nooled ei võta. .. » 
«Ma tundsin üht sihukest meest, tao või kirvega, häda pole kedagi.» 

«Eks too olnud maamees. . .» 

«Maamees jah ... » 

«Näed siis. Aga see on kõrgest soost.» 

«Susi teid söögu... Sõlmed üksteise otsas, ei saa jagu... Tooge tuld!» 

«Võta nuga!» 


«Oi, vennad, oi, ärge päästke teda lahti! Kui kukub jälle meid materdama.. . Mul pidi pea 
puruks litsuma. » 

«Lase olla, ei ta hakka... » 

«öelge, vennad, mis te tahate, aga odaga virutasin ma talle mehemoodi. Ma olen sedaviisi 
soomusrüü lõhki löönud.» 

Kellegi võimukas hääl hõikas pimedusest: 

«Kas varsti saab?» 

Rumata tundis, et jalad on vabad, pingutas ja tõusis istukile. Mitu jässakat löömameest 
vaatasid vaikides, kuidas ta lombis rabeleb. Häbist ja alandusest pigistas Rumata hambad 
kokku. Ta liigutas abaluid: käed olid selja taha väänatud, ja niiviisi, et ta isegi aru ei saanud, 
kus on küünarnukid ja kus randmed. Ta võttis kogu jõu kokku ja rebis end jalule. Otsekohe 
389 

tõmbas pöörane valu küljes ta kõverasse. Lööma-mehed naersid. 

«Ega plehku ei pane,» ütles üks. «Jah, na väsinud, susi teda söögu...» 

«Noh, don, ega ole magus ühti?» 

«Jutud jätta,» ütles võimukas hääl pimedusest. «Tulge siia, don Rumata!» 

Rumata läks hääle suunas, tundes, et kõigub .nagu tuule käes. Kuskilt kargas välja tõrvikuga 
mehike ja hakkas ees minema. Rumata tundis paiga ära: see oli üks krooni julgeoleku 
ministeeriumi lugematuid sise-õuesid, mis asus kuskil kuninga tallide lähedal. Mõte töötas 
kiiresti — kui viiakse paremale, siis viiakse Torni, piinakambrisse. Kui vasakule, siis 
kantseleisse. Ta raputas pead. Pole viga, mõtles ta. Elu on sees, saab veel sõdida. Nad 
keerasid vasakule. Kohe mitte, mõtles Rumata. Enne on eeluurimine. Imelik. Kui uurimine 
ette võetakse, milles saab mind siis süüdistada? Siiski, see on vist selge. Mürgitaja Budahi 
kutsumine, kuninga mürgitamine, vandenõu krooni vastu .. . Võimalik, et ka printsi tapmine. 
Ja muidugi salakuulamine Irukani, Soani, barbarite, parunite, Püha Ordu — ja nii edasi ja nii 
edasi — kasuks. Lausa imetlusväärne, et ma ikka veel elus olen. Ju siis on sellel kahvatu 
lõustaga seenel veel midagi plaanis. 

«Siia,» ütles võimuka häälega mees. 

Ta lükkas madala ukse lahti ja Rumata astus, selg kummargil, tosinast lambist valgustatud 
avarasse ruumi. Keset tuba kulunud vaibal istusid ja lebasid kinniseotud verised inimesed. 
Mõned neist olid kas juba surnud või meelemärkuseta. Peaaegu kõik olid paljajalu, katkiste 
öösärkide väel. Seinte ääres seisid hooletult kirvestele toetudes punaste lõustadega 
löömamehed — ilme sõjakas ja rahulolev nagu võitjatel kunagi. Nende ees jalutas mõõgaga 
ohvitser hallis, silmatorkavalt võidunud kraega mundris, käed selja taga. Rumata saatja, pikk 
musta mantliga mees, astus ohvitseri juurde ja sosistas talle midagi kõrva. Ohvitser noogutas, 
vaatas huvitatult Rumatat ja kadus toa vastasseinas rippuvate lilleliste portjääride taha. 
Ka löömamehed vahtisid Rumatat huviga. Üks neist, siniseks löödud silmaga mees, lausus: 

«Eks ole donil kena kivi?» 

«Kivi on aus,» nõustus teine. «Passiks kuningalegi. Ja võru on ka puhtast kullast.» 
«Praegalt oleme ise kuningad.» 

«Et võtame maha?» 

«Jutud jätta!» ütles musta mantliga mees poolihääli. 

Löömamehed jõllitasid teda hämmastunult. 

«Kust see meie küüru peale on sadanud?» ütles siniseks löödud silmaga mees. 

Musta mantliga mees ei vastanud, keeras talle selja ja astus Rumata kõrvale. Löömamehed 
silmitsesid teda üpris ebasõbralikult pealaest jalatallani. 

«See on ju papp?!» ütles sinise silmaga löömamees. «Tule, püha isa, tee üks väike kisa!» 


Löömamehed hirnusid naerda. Sinise silmaga löömamees sülitas pihku, pildus kirvest käest 
kätte ja seadis sammud Rumata poole. Aga nüüd ta saab, mõtles Rumata ja nihutas paremat 
jalga aeglaselt tahapoole. 

«Papid, kõiksugu kirjatargad ja meistrimehed,» jätkas too Rumata ette seisma jäädes ja musta 
riietatud meest silmitsedes, «ei ole minu käest kunagi naljalt keretäieta pääsenud. Ükskord...» 
Musta mantliga mees tõstis kiire liigutusega käe, peopesa ülespidi. Lae all plõksatas miski 
heledalt. Ja porises. Sinise silmaga löömamees pillas kirve käest ja langes seliti. Lühikese 
jämeda arbaletinoole tihe sulis-saba oli tal otse keset laupa. Kõik jäid vaikseks. Löömamehed 
taganesid, lastes silmadel pelglikult käia üle laealuste õhuaukude. Mantliga mees langetas käe 
ja käsutas: 

«Laip koristada, kähku!» 

Mitu meest jooksis ligi, nad haarasid tapetul käsist ja jalust ning vedasid ta minema. Portjääri 
tagant lipsas välja hall ohvitser ja viipas kutsuvalt käega. 

«Lähme, don Rumata,» ütles mantliga mees. 

Rumata läks portjääride poole, vangidest kaarega mööda astudes. Ma ei saa millestki aru, 
mõtles ta. Portjääride taga pimedas haarati temast kinni, kobati läbi, tõmmati vöölt tühjad 
mõõgatuped ja tõugati ta valguse kätte. 

Rumata taipas otsekohe, kuhu ta oli sattunud. See oli don Reba tuttav lilla kabinet. Don Reba 
istus samal kohal ja täpselt samas asendis, selg kramplikult sirgu, küünarnukid laual ja sõrmed 
vaheliti. Vanamehel on ju hemorroidid, mõtles Rumata äkilise ja üllatava kaastundega. Don 
Reba paremal käel troonis isa Tsupik, tähtis ja keskendunud, huuled kokku surutud, vasakul 
käel istus heasüdamlikult naeratav paksuke, kaptenipaelad halli mundri käistel. Rohkem pol- 
nud kabinetis kedagi. Kui Rumata sisse astus, lausus don Reba tasa ja leebelt: 

«Ja siin, mu sõbrad, ongi kõrgestisündinud don Rumata.» 

Isa Tsupik kõverdas põlastavalt suud, paksuke aga noogutas heatahtlikult. 

«Meie ammune ja üpris järjekindel vaenlane,» lausus don Reba. 

«Kui vaenlane, siis üles puua,» tähendas isa Tsupik käheda häälega. 

«Mida arvate teie, vend Aba?» küsis don Reba, hoolitsevalt paksukese poole kummardudes. 
«Kas teate. .. Ma kuidagi kohe ... » Vend Aba naeratas lapseliku hämmeldusega ja laiutas 
tötsakaid käsi. «Mul on kuidagi ükstapuha. Aga võib-olla ei peaks me siiski pooma? ... Võib- 
olla oleks parem põletada, mis te arvate, don Reba?» 

«Jah, tõepoolest,» ütles don Reba mõtlikult. 

«Te saate ju aru,» jätkas armastusväärne vend Aba ja naeratas kenasti Rumatale, «et puuakse 
rämpsu, pööblit.. . Meie peame aga hoolitsema selle eest, et rahvas säilitaks lugupidamise 
seisuste vastu. Ta on ju väga vana suguvõsa järeltulija ja pealegi silmapaistev Irukani 
salakuulaja. .. Oli vist Irukani, kui ma ei eksi?» Ta kahmas laualt paberi ja silmitses seda lühi- 
nägelikult. «Ah Soani salakuulaja ka... Seda enam!» 

«Eks põletame siis,» nõustus isa Tsupik. 

«Olgu,» ütles don Reba. «Oleme kokkuleppele jõudnud. Põletame.» 

«Kuid siiski, ma mõtlen, et don Rumata võib kergendada oma saatust,» ütles vend Aba. «Te 
ju mõistate mind, don Reba?» 

«Tunnistan, et mitte just päris hästi... » 

«Varandus! Mu suursugune don, varandus! Rumatade suguvõsa on muinasjutuliselt rikas! .. .» 
«Teil on õigus nagu alati,» lausus don Reba. 

Isa Tsupik haigutas käega suud varjates ja piilus lillasid kardinaid lauast paremal. 

«Mis siis ikka, alustame kõigi vorminõuete kohaselt,» ütles don Reba ja ohkas. 

Isa Tsupik vahtis aina silmanurgast kardinaid. Ta ilmselt ootas midagi ega tundnud vähimatki 
huvi ülekuulamise vastu. Mis komöödia see on? mõtles Rumata. Mida see tähendab? 


«Niisiis, mu suursugune don,» pöördus don Reba Rumata poole. «Oleks ülimalt meeldiv 
kuulda teie vastuseid mõningatele meid huvitavatele küsimustele. » 

«Päästke mul käed lahti,» ütles Rumata. 

Isa Tsupik elustus viivuks ja maigutas kõhklevalt suud. Vend Aba raputas meeleheitliku 
kiiruga pead. 

«Mis?» ütles don Reba ja vaatas esiteks vend Abat ja siis isa Tsupikit. «Ma saan teist aru, mu 
sõbrad. Kuid arvestades asjaolusid, mis don Rumatale tõenäoliselt teada on. .. » Ta heitis 
väljendusrikka pilgu laes paistvatele õhuaukudele. «Päästke tal käed lahti,» ütles ta häält 
kõrgendamata. 

Keegi astus kuuldamatult selja tagant ligi. Rumata tundis, kuidas kellegi kummaliselt pehmed, 
osavad sõrmed riivasid tema käsi, ja kuulis purukslõigatavate nööride naginat. Vend Aba 
tõmbas tema kogukuse kohta üllatava väledusega laua alt hiiglasuure arba-leti ja asetas selle 
enda ette otse paberitele. Rumata käed langesid elututena piki keha alla. Ta peaaegu ei 
tundnudki neid enam. 

«Niisiis, alustame,» lausus don Reba reipalt. «Teie nimi, suguvõsa, seisus?» 

«Rumata, Estori Rumatade soost. Suursugune aadlik kuni kahekümne teise põlveni.» 
Rumata vaatas ringi, istus sohvale ja hakkas käelabasid masseerima. Vend Aba võttis ta 
erutatult nohistades kirbule. 

«Teie isa?» 

«Minu suursugune isa oli impeeriumi nõunik, imperaatori ustav teener ja isiklik sõber.» 

«On ta elus?» «Ta on surnud.» 

«Ammu?» 

«Üksteist aastat tagasi.» 

«Kui vana teie olete?» 

Rumata ei jõudnud vastata. Lilla portjääri tagant kostis müra, vend Aba vaatas pahaselt selja 
taha. Isa Tsupik muigas kurjakuulutavalt ja tõusis aeglaselt 

püsti. 

«Ja nüüd on lõpp, mu auväärt isandad!...» alustas ta lõbusalt ja kahjurõõmsalt. 

Portjääri tagant tormasid välja kolm meest, keda Rumata siin kõige vähem oodata oleks 
osanud. Nagu nähtavasti ka isa Tsupik. Need olid turjakad mungad, mustad ürbid seljas ja 
mustad mütsid silmile tõmmatud. Kiiresti ja käratult kargasid nad isa Tsupikile kallale ja 
kahmasid tal käsivartest kinni. 

«Aga... m-ma...» kogeles isa Tsupik. Tema nägu läks surnukahvatuks. Kahtlemata oli ta 
midagi hoopis muud oodanud. 

«Kuidas te arvate, vend Aba?» päris don Reba rahulikult, paksukese poole kummardudes. 
«Aga muidugi!» vastas too resoluutselt. «Kindlasti!» 

Don Reba tegi käega kerge liigutuse. Mungad tõstsid isa Tsupiki üles ja viisid ta ikka niisama 
käratult astudes portjääride taha. Rumata kortsutas jälestusega kulme. Vend Aba hõõrus oma 
pehmeid käekesi ja lausus erksalt: 

«Kõik läks suurepäraselt, mis te arvate, don Reba?» 

«Jah, üsna hästi,» nõustus don Reba. «Kuid jätkame. Niisiis, kui vana te olete, don 
Rumata?» 

«Kolmekümne viie aastane.» 

«Kunas te saabusite Arkanari?» 

«Viie aasta eest.» 

«Kuskohast?» 

«Enne seda elasin ma Estoris, oma esivanemate lossis.» 

«Missugune oli selle kohavahetuse eesmärk?» 


«Asjaolud sundisid mind Estorist lahkuma. Ma otsisin pealinna, mis oleks sära poolest võrdne 
metropoli pealinnaga.» 

Kätes hakkasid lõpuks ometi jooksma tulised sipelead. 

Rumata jätkas kannatlikult ja visalt paistes randmete masseerimist. 

«Mis asjaolud need olid?» küsis don Reba. 

«Tapsin duellil majesteedi perekonna liikme.» 

«Ah nii! Ja kelle nimelt?» 

«Noore hertsog Ekina.» 

«Mis oli duelli põhjuseks?» 

«Naine,» vastas Rumata lühidalt. 

Talle hakkas tunduma, et kõik need küsimused ei tähenda midagi. Et see on samasugune 
mäng nagu hukkamisviisi arutaminegi. Kõik kolm ootavad midagi. Mina ootan, et mu käed 
liikuma hakkaksid. Vend Aba — see loll — ootab, millal don Rumata sugukonna aaretekeldri 
kuld talle sülle langeb. Ja ka don Reba ootab midagi.. . Kuid mungad, need mungad! Kust said 
lossi mungad? Ja veel nii osavad ja nobedad poisid? 

«Naise nimi?» 

Küll on küsimused, mõtles Rumata. Tobedamaid ei oska ette kujutada. Kui ärritaks neid õige 
veidi.. . «Dona Rita,» vastas ta. 

«Ma ei oodanud, et te vastate. Tänan teid...» . 

«Alati teie teenistuses.» 

Don Reba kummardas. 

«Olete te käinud Irukanis?» 

«EL.» 

«Olete kindel?» «Nagu teiegi.» 

«Me tahame teada tõtt!» lausus don Reba manitsevalt. Vend Aba noogutas. «Ainult puhast 
tõtt!» 

«Või nii,» ütles Rumata. «Aga mulle näis.. .» Ta jäi vait. 

«Mis teile näis?» 

«Mulle näis, et peaasjalikult tahate te minu sugukonna varandusele käppa peale panna. Aga 
ma ei näe tõesti mingit moodust, don Reba, kuidas teil õnnestuks sellega toime tulla.» 
«Kinkeleping! Kinkeleping!» hõiskas vend Aba. 

Rumata naeris nii jultunult, kui vähegi oskas. 

«Sa oled loll, vend Aba, või mis su nimi oligi.. . Kohe selge, et vürtspoodnik. Kas sa siis ei 
tea, et majoraati ei ole võimalik võõrastesse kätesse üle anda?» 

Oli näha, et vend Abal läks hing täis, aga ta püüdis ennast vaos hoida. 

«Te ei peaks niisugust tooni kasutama,» tähendas don Reba leebelt. 

«Te tahtsite kuulda tõtt?» vastas Rumata. «Kuulake siis tõtt, sulaselget ja puhast tõtt: vend 
Aba on loll ja vürtspoodnik.» 

Kuid vend Abaoli endast juba võitu saanud. 

«Mulle näib, et me kaldusime kõrvale,» lausus ta naeratades. «Kuidas teie arvate, don Reba?» 
«Teil on õigus nagu alati,» ütles don Reba. «Suursugune don, kas teil on olnud juhust viibida 
Soanis?» 

«Olen Soanis käinud.» 

«Mis eesmärgil?» 

«Külastasin Teaduste Akadeemiat.» 

«Kummaline eesmärk teie seisusest noormehe kohta.» 

«Minu tuju.» 

«Kas te olete tuttav Soani ülemkohtuniku don Kondoriga?» 


Rumata muutus tähelepanelikuks. 

«Ta on meie perekonna vana sõber.» 

«Ülimalt õilsameelne mees, kas pole tõsi?» 

«Väga auväärt isand.» 

«Aga kas teile on teada, et don Kondor võtab osa vandenõust kuninga vastu?» Rumata ajas 
lõua püsti. 

«Pange endale kõrva taha, don Reba,» ütles ta kõrgilt. «Meie, metropoli põline aadel, pole 
kõiki neid Soane ja Irukane ja ka Arkanari iialgi pidanud ega saa kunagi pidama rohkemaks 
kui vaid imperaatorikrooni vasallideks.» Ta heitis jala üle põlve ja pöördus kõrvale. 

Don Reba vaatas teda mõtlikult. 

«Olete te rikas?» 

«Võiksin kogu Arkanari ära osta, kuid mind ei huvita prügimäed.» 

Don Reba ohkas. 

«Mu süda tilgub verd,» ütles ta. «Maha raiuda nii kuulsa suguvõsa nii paljutõotav võsu! . .. 
See oleks kuritegu, kui seda ei nõuaks riigi huvid.» 

«Mõelge vähem riigi huvidele,» ütles Rumata, «ja rohkem omaenese nahale.» 

«Teil on õigus,» vastas don Reba ja nipsutas sõrmi. 

Rumata tõmbas kiiresti lihased pingule ja laskis nad jälle lõdvaks. Keha näis sõna kuulavat. 
Portjääride tagant kargasid uuesti välja kolm munka. Sellesama tabamatu kiiruse ja täpsusega, 
mis reetis tohutuid kogemusi, ümbritsesid nad ikka veel heldinult naeratava vend Aba, 
haarasid ta kinni ja väänasid tal käed selja taha. 

«Oi-ol-oi-oi!» pani vend Aba kisama. Tema paks nägu moondus valust. 

«Rutem, rutem, ärge viivitage!» ütles don Reba põlastavalt. 

Paksuke punnis meeleheitlikult vastu, kui teda portjääride taha tiriti. Oli kuulda, kuidas ta 
karjus ja vingus, siis äkki röögatas ta jubeda, võõra häälega ning jäi vait. Don Reba tõusis 
püsti ja laadis ettevaatlikult arbaleti tühjaks. Rumata jälgis teda jahmunult. 

Don Reba jalutas mööda tuba ja sügas arbaletinoo-lega mõtlikult selga. «Kena, kena,» 
pomises ta peaaegu õrnalt. «Imekena!...» Ta näis olevat Rumata unustanud. Tema sammud 
kiirenesid üha, ta vehkis käigu peal noolega nagu taktikepiga. Siis seisatas ta äkki laua taga, 
viskas noole käest, istus ettevaatlikult ja ütles üle kogu näo naeratades: 

«Kuidas ma nad... eks? ... Mitte üks ei piiksatanudki! . .. Teil vist küll niimoodi ei osata, 
arvan ma. . .» 

Rumata ei vastanud. 

«Ja-ah... » venitas don Reba unistavalt. «Kenasti läks! Nojah, aga eks me nüüd siis räägime, 
don Ru-mata... Või ei olegi te Rumata?... Ja võib-olla ei ole ka don? Mis?» 

Rumata vaikis ja silmitses teda huviga. Ise kahvatu, nina punaseid soonekesi täis, muudkui 
väriseb elevusest ja tahaks kangesti käsi plaksutades hõisata: «Aga mina tean! Aga mina 
tean!» Tuhkagi sa ei tea, sunniku-nahk. Ja kui teada saad, ei usu niikuinii. Aga räägi pealegi, 
ma kuulan. 

«Ma kuulan teid,» ütles ta. 

«Te ei ole don Rumata,» teatas don Reba. «Te olete isehakanu.» Ta vaatas tähtsalt Rumatale 
otsa. «Estori 

Rumata suri viis aastat tagasi ja puhkab rahus oma suguvõsa hauakambris. Issanda inglid on 
juba ammu oma hoole alla võtnud tema mässulise, ja kui me ausad oleme, siis mitte eriti 
puhta hinge. Nii et kuidas jääb, kas tunnistate ise üles või peab teid aitama?» 

«Tunnistan ise,» ütles Rumata. «Ma olen Estori Rumata ja ma pole harjunud sellega, et minu 
sõnades kaheldakse.» 

Proovin õige sind veidi vihale ajada, mõtles ta. Külg valutab, muidu ma veel tantsitaksin sind. 


«Ma näen, et meil tuleb jätkata oma jutuajamist teises kohas,» lausus don Reba 
kurjakuulutavalt. 

Tema näoga toimusid üllatavad muutused. Lahke naeratus oli kadunud, kokkupigistatud 
huuled olid kriipsõhukesed. Nahk otsaesisel liikus kummaliselt ja jubedalt. Jah, mõtles 
Rumata, säherdune mees võib küll hirmu peale ajada. 

«Teil on tõepoolest hemorroidid?» päris ta osavõtlikult. 

Don Reba silmades pilkus miski, kuid tema näoilme jäi muutumatuks. Ta ei teinud kuulmagi. 
«Te kasutasite Budahit halvasti,» ütles Rumata. «Ta tunneb oma ametit väga hästi. Tundis...» 
lisas ta paljutähendavalt 

Luitunud silmades pilkus jälle miski. Ahah, mõtles Rumata, Budah on järelikult veel elus... Ta 
seadis end mugavamini istuma ja sirutas käed ümber põlve. 

«Nii ette siis ei taha üles tunnistada,» ütles don Reba. 

«Mida?» 

«Et olete isehakanu.» 

«Auväärt Reba,» sõnas Rumata manitsevalt. «Niisuguseid asju peab tõestama. Te ju solvate 
mind!» Don Reba nägu tõmbus magusaks. 

«Mu kallis don Rumata,» ütles ta. «Andestage, kuid esialgu nimetan ma teid selle nimega. 
Niisiis, tavaliselt ei tõesta mina midagi. Tõestatakse seal, Lõbusas Tornis. Selleks otstarbeks 
on mul kogenud, kõrgepalgalised spetsialistid, kes püha Mika lihamasina, taevaisa 
jalaraudade, vaga kannataja Pata kinnaste või näiteks sõjamees Totsi tooli... e-e-ee ... 
vabandust, aujärje abiga võivad tõestada kõike, mida te soovite. Et jumal 

on ja et jumalat ei ole. Et inimesed käivad kätel ja et inimesed käivad pea peal. Kas saate 
minust aru? Teile pole see võib-olla teada, kuid on olemas terve teadus tõestuste muretsemise 
kohta. Eks mõelge ise — milleks peaksin mina tõestama seda, mida ma tean? Ja pealegi ei 
ähvarda ülestunnistus teid millegagi... » 

«Mind ei ähvarda,» tähendas Rumata. «See ähvardab teid.» 

Don Reba mõtles mõnda aega. 

«Olgu,» ütles ta. «Nähtavasti pean siiski mina alustama. Eks vaatame, mida on korda saatnud 
don Rumata no Estor oma viis aastat kestnud hauataguse elu ajal Arkanari kuningriigis. Ja teie 
seletate mulle pärast, mida see kõik tähendab. Olete nõus?» 

«Ma ei tahaks anda ennatlikke lubadusi,» lausus Rumata, «kuid ma kuulan teid huviga.» 

Don Reba soris veidi aega kirjutuslaua laegastes, leidis väikese paksu paberilehe ja silmitses 
seda, kulmud kõrgel. 

«Võtke teatavaks,» alustas ta lahkelt naeratades, «võtke teatavaks, et mina, Arkanari krooni 
julgeoleku minister, astusin mõningaid samme niinimetatud raa-matutarkade, õpetatud meeste 
ja muude kasutute ning riigile kahjulike isikute korralekutsumiseks. Nendele sammudele sai 
osaks mingi kummaline vastutöötamine. Sellal kui kogu rahvas täielikus üksmeeles, säilitades 
ustavust kuningale ja Arkanari traditsioonidele, aitas mind kõikvõimalikul kombel: andis välja 
pelgupaikadesse pugenuid, pani toime omakohut, näitas kätte kahtlasi, kes olid mul kahe 
silma vahele jäänud, — sellal napsas keegi väga energiline tundmatu meil nina alt ära ja 
toimetas kuningriigi piiri taha kõige tähtsamad, kõige paadunumad ja kõige jõledamad 
kurjategijad. Nii pääsesid meie käest jumalavallatu astroloog Kisseni Bahir, nurjatu alkeemik 
Sinda, kes oli seotud, nagu me kindlaks tegime, saatanlike jõudude ja Irukani võimudega, 
jultunud pamfletisepit-seja ja rahurikkuja Tsuren ning rida teisi väiksemaid kurjategijaid. 
Kuskil leidis varju hullumeelne nõid ja mehhaanik Kabani. Keegi kulutas äraarvamatul hulgal 
kulda, et takistada rahva viha langemast jumalast neetud salakuulajate ja mürgisega jäte, 
majesteedi 

endiste ihuarstide peale. Keegi vabastas täiesti fantastilistel asjaoludel, mis jälle paratamatult 
sunnivad inimsoo igavest vaenlast meenutama, vahi alt pahelise koletise, rahva hinge 
rüvetaja, talupojamässu pealiku Arata Küüraka...» Don Reba peatus, liigutas nahka otsaesisel 
ja vaatas Rumatale tähendusrikkalt otsa. Rumata vaatas lakke ja naeratas unelevalt. Arata 
Küüraka röövis ta helikopteriga. Vahisõduritele avaldas see tohutut mõju. Ja Aratale samuti. 
Ma olen kka tubli poiss, mõtles Rumata. Olen tüki tööd teinud. 

«Võtke teatavaks,» jätkas don Reba, «et mainitud pealik Arata möllab praegu mässavate 
matside eesotsas metropoli idaosas, valab ohtrasti suursugust verd ega tunne puudust ei rahast 
ega relvadest.» 

«Usun,» ütles Rumata. «Ta näis mulle kohe väga teovõimsa mehena.» 

«Nii et tunnistate üles?» küsis jalamaid don Reba. 

«Mida?» imestas Rumata. 

Tükk aega vahtisid nad teineteisele otsa. 

«Ma jätkan,» ütles don Reba. «Nende hingehukuta-jate päästmiseks olete teie, don Rumata, 
minu tagasihoidlike ja ebatäielike arvestuste põhjal kulutanud vähemalt kolm puuda kulda. 
Ma ei räägi sellest, et te sealjuures rüvetasite igaveseks oma hinge, käies läbi saatanlike 
jõududega. Ma ei räägi ka sellest, et kogu aja kestel, mis te olete Arkanari kuningriigis 
viibinud, ei ole te oma Estori valdustest saanud vaskveerin-gutki — ja mistarvis? Mistarvis 
varustada rahaga kadunukest, isegi kui ta on lihane sugulane? Ja teie kuld!» 

Ta avas lauale paberite alla maetud laeka ja võttis sellest peotäie kuldmünte Pits Kuuenda 
profiiliga. 

«Sellest kullast üksi piisaks, et teid tuleriidal põletada!» karjus ta. «See on saatana kuld! 
Inimkäed ei suuda nii puhast metalli valmistada!» 

Ta puuris Rumatat pilguga. Jah, mõtles Rumata suuremeelselt, seda oli ta tubli taipama. Seda 
ei mõelnud me vist läbi. Ja tema oli vist esimene, kes ära märkas. Seda tuleb arvesse võtta. .. 
Reba täitus äkki jälle. Tema hääles kõlasid isaliku osavõtlikkuse noodid: 

«Ja ülepea te olete väga ettevaatamatu, don Rumata. Olen kogu selle aja alatasa teie pärast 
mures olnud... 

Te olete ju nii riiakas, nii duellihimuline! Sada kakskümmend kuus duelli viie aasta 
jooksul! Ja mitte ühtegi surmasaanut. .. Lõppude lõpuks võidi sellest ju järeldused teha. 
Mina näiteks tegin. Ja mitte mina üksi. Täna öösel näiteks vend Aba — kadunutest pole 
küll ilus halba rääkida, kuid ta oli väga julm inimene ja mul oli üpris raske teda taluda ... 
Nojah, vend Aba ei valinud teid kinni võtma mitte kõige osavamaid mõõgavõitlejaid, vaid 
saatis kõige turskemad ja tugevamad. Ja tal oli õigus. Mõned väljaväänatud käed, mõned 
muljutud kaelad, kurkulöödud hambad pealekauba ... ja te olete siin! Ometi pidite te teadma, 
et võitlete oma elu eest. Te olete meister. Olete kahtlemata Impeeriumi parim mõõk. Ja 
olete kahtlemata oma hinge kuradile müünud, sest ainult põrgus on võimalik õppida neid 
uskumatuid, neid muinasjutulisi võtteid, mida te valdate. Ma olen koguni valmis oletama, et 
see võime anti teile tingimusega mitte tappa. Kuigi on raske aru saada, milleks pidi kuradil 
niisugust tingimust vaja olema. Agauurigu seda pealegi meie skolastikud ... » 

Hele põrsavingumine katkestas tema jutu. Ta heitis rahulolematu pilgu lilladele portjääridele. 
Nende taga käis kähmlus. Oli kuulda kõlatuid lööke, vingumist: «Laske lahti! Laske lahti!» Ja 
veel mingeid kärisevaid hääli, sõimu, hüüdeid tundmatus keeles. Portjäär sadas raginal alla. 
Kabinetti vajus ja langes neljakäpukile keegi kiilaspäine, verise lõua ja metsikult pungis sil- 
madega mees. Portjääri tagant pisteti välja tohutud kämblad, need kahmasid mehel jalust ja 
vedasid ta tagasi. Rumata tundis mehe ära: see oli Budah. Ta karjus nagu pöörane: 

«Peteti!. .. Peteti!. . . See oli ju mürk! Mispärast? ... » 


Ta lohistati pimedusse. Keegi musta rõivastatud mees haaras kiiresti portjääri ja riputas selle 
uuesti üles. Saabunud vaikuses kostsid portjääride tagant jälgid helid — keegi oksendas. 
Rumata taipas. 

«Kus on Budah?» küsis ta järsult. 

«Nagu näete, on temaga mingi õnnetus juhtunud,» vastas don Reba, kuid võis aru saada, et ta 
on segaduses. 

«Ärge püüdke mind lolliks teha,» ütles Rumata. «Kus on Budah?» 

«Ah, don Rumata,» ütles don Reba pead vangutades. Ta oli silmapilkselt end kogunud. 
«Misjaoks on teil Budahit vaja? On ta teie sugulane? Te pole teda ju isegi iial näinud.» 
«Kuulge, Reba!» ütles Rumata raevukalt. «Ma ei tee teiega nalja! Kui Budahiga peaks 
midagi juhtuma, kärvate teie nagu koer. Ma tallan teid puruks.» 

«Te ei jõua,» vastas don Reba kiiresti. Ta oli väga kahvatu. 

«Te olete loll, Reba. Te olete kogenud intrigant, kuid te ei mõista midagi. Kunagi elus pole te 
mänginud ohtlikumat mängu kui praegu. Ja teil pole sellest aimugi!» 

Don Reba tõmbus laua taga küüru, tema silmad põlesid nagu tillukesed söed. Rumata tundis, 
et ka tema ise pole veel kunagi surmale nii lähedal olnud. Kaardid olid välja käidud. Nüüd 
pidi selguma, kes selles mängus võitjaks jääb. Rumata oli hüppevalmis. Ükski relv — ei oda 
ega nool — ei tapa silmapilkselt. See mõte oli täiesti loetavalt don Reba näole kirjutatud. 
Hemorroididega vanamees tahtis elada. 

«Mis te siis kohe sedasi,» ütles ta nutuse häälega. «Istusime, ajasime juttu . .. Teie Budah on 
elus, olge päris rahulik, on elus ja terve. Ta hakkab veel mindki arstima. Ei maksa nii ägedaks 
minna.» 

«Kus Budah on?» 

«Lõbusas Tormis.» 

«Mul on teda tarvis.» 

«Ka minul on teda tarvis, don Rumata.» 

«Kuulge, Reba,» ütles Rumata, «ärge ajage mind vihale. Ja jätke teesklemine. Te kardate 
ju mind. Ja teete õieti. Budah kuulub mulle, kas saate aru! Mulle!» 

Nüüd seisid nad mõlemad püsti. Reba oli kohutav. Ta oli näost sinine, tema huuled tõmblesid 
kramplikult, ta pomises midagi sülge pritsides. 

«Poisinolk!» sisistas ta. «Maei karda kedagi! Ma võin su puruks litsuda nagu vihmaussi!» 
Ta pöördus järsult ja rebis maha gobelääni, mis rippus ta selja taga. Seal oli lai aken. 
«Vaata!» 

Rumata astus akna alla. See avanes lossiesisele plat- 

sile. Väljas koitis juba. Halli taevasse kerkis tulekahjude suitsu. Platsil vedelesid laibad. Platsi 
keskel aga mustendas ühtlane liikumatu ruut, Rumata vaatas terasemalt. Need olid ratsanikud, 
nad seisid uskumatult täpses rivis, neil olid üll pikad mustad mantlid ja peas mustad silmile 
tõmmatud mungamiütsid, nende vasak käsi hoidis kolmnurkset kilpi ja parem pikka piiki. 
«P-palun,» ütles don Reba kliriseva häälega. Ta vappus üleni. «Meie issanda vagurad 
lapsukesed, Püha Ordu ratsavägi. Nad tulid täna öösel maale Arkanari sadamas, et maha 
suruda Vaaga Ratta öiste kaltsakate ja endast liiga palju arvama hakanud poodnikkude 
barbaarset mässu! Mäss on maha surutud. Püha Ordu valitseb linna ja maad, siitpeale Püha 
Ordu Arkanari maakonda...» 

Rumata sügas tahtmatult kukalt. See on alles lugu, mõtles ta. Nendele siis sillutasidki teed 
vaesed poodnikud. See on alles provokatsioon. Don Reba irvitas võidurõõmsalt. 

«Me ei ole veel tuttavad,» ütles ta sellesama kliri-seva häälega. «Lubage end esitleda: Püha 
Ordu asevalitseja Arkanari maakonnas, piiskop ja väemagister jumalasulane Reba!» 


Seda oleks ju pidanud ette nägema, mõtles Rumata. Seal, kus hallid pühitsevad võitu, tulevad 
alati võimule mustad. Need ajaloolased küll, susi neid söögu . .. Aga ta pani käed selja taha ja 
õõtsutas ennast varvastelt kandadele. 

«Praegu olen ma väsinud,» ütles ta põlglikult. «Ma tahan magada. Ma tahan ennast kuuma 
veega pesta ja maha uhta teie kõrilõikajate vere ja ila. Homme ... või täpsemalt täna. .. 
ütleme, tund aega pärast päikesetõusu astun ma läbi teie kantseleist. Käsk Budahi vabastamise 
kohta peab selleks ajaks valmis olema.» 

«Neid on kakskümmend tuhat!» karjus don Reba, käega akna poole osutades. 

Rumata kortsutas kulme. 

«Palun veidi tasem,» ütles ta. «Ja pidage meeles, don Reba, ma tean väga hästi, et te pole 
mingi piiskop. Ma näen teid läbi. Te olete lihtsalt närune reetur ja vilumatu, odav intrigant...» 
Don Reba tõmbas keelega üle 

huulte, tema silmad läksid klaasiseks. Rumata jätkas: «Ma olen halastamatu. Iga nurjatuse 
eest, mis te minu või minu sõprade suhtes toime panete, tuleb teil peaga vastutada. Ma vihkan 
teid, võtke seda arvesse. Ma olen nõus teid sallima, kuid teil tuleb õppida ennast aegsasti 
minu teelt koristama. Kas saite minust aru?» Don Reba ütles paluvalt naeratades kiiresti: «Ma 
tahan vaid ühte. Ma tahan, et te oleksite minu ligidal, don Rumata. Ma ei saa teid tappa. Ma ei 
vea, miks, kuid ei saa.» 

«Kardate,» ütles Rumata. 

«Ja kardangi,» nõustus don Reba. «Võib-olla olete te saatan. Võib-olla jumalapoeg. Kes teid 
teab. Aga võib-olla ka mees vägevatest maadest merede tagant: räägitakse, et sihukesed olla 
olemas... Ma ei püüagi vaadata kuristikku, mis on teid välja heitnud. Mul hakkab pea ringi 
käima ja ma tunnen, et langen ket-serlusse. Kuid ka mina võin teid tappa. Iga silmapilk. Kohe. 
Homme. Eile. Kas teie saate sellest aru?» 

«See ei huvita mind,» ütles Rumata. 

«Aga mis teid huvitab?» 

«Mind ei huvita miski,» ütles Rumata. «Ma lõbutsen. Ma pole saatan ega jumal, ma olen 
kavaler Rumata no Estor, lõbus suursugune aadlimees, keda koormavad tujud ja eelarvamused 
ja kes on harjunud vabadusega igas mõttes. Kas jäi meelde?» 

Don Reba oli juba toibunud. Ta pühkis taskurätikuga nägu ja naeratas armastusväärselt. 

«Pean lugu teie visadusest,» ütles ta. «Lõppude lõpuks pürite teiegi mingite ideaalide poole. 
Ja ma austan neid ideaale, kuigi ei mõista neid. Olen väga rõõmus, et meil õnnestus omavahel 
selgusele jõuda. Võib juhtuda, et te kunagi räägite mulle oma vaadetest, ja pole sugugi 
võimatu, et mul tuleb siis oma vaateid revideerida. Inimesed võivad kergesti eksida. Võib-olla 
eksin ka mina ja see eesmärk, mille poole mina püüdlen, ei väärigi nii hoolsat ja 
omakasupüüdmatut tööd, nagu mina teen. Ma olen laia silmaringiga inimene ja suudan üsna 
hästi kujutleda, et me võiksime kunagi hakata töötama käsikäes ... » 

«Eks seda näe,» ütles Rumata ja läks ukse poole. Küll on limukas! mõtles ta, Kaastööline! 
Käsikäes ... 

Linn oli vallatud sõnulseletamatust õudusest. Punetav hommikupäike heitis sünget valgust 
tühjadele tänavatele, suitsevatele varemetele, mahakistud luukidele, lõhutud ustele. 
Klaasikillud tolmus helkisid ve-ristena. Lugematud vareseparved olid laskunud linnale nagu 
lagedale väljale. Platsidel ja ristteedel valvasid kahe- ja kolmekaupa mustad ratsanikud — 
keerasid sadulas aeglaselt kogu keret, piilusid läbi silmile tõmmatud mungamütsi avade. 
Kiiruga püstitatud tulpadel rippusid kettide otsas kustunud süte kohal söestunud laibad. Näis, 
et linna polnud jäänud ühtegi elavat hinge peale kraaksuvate vareste ja asjalike mustade 
mõrtsukate. 


Poole teed käis Rumata ära suletud silmi. Ta oli lämbumas, läbipekstud keha täitis piinav 
valu. On need inimesed või ei? Mis on neis inimlikku? Ühtesid tapetakse otse tänaval, teised 
istuvad vagusi majades ja ootavad, millal järg nendeni jõuab. Ja igaüks mõtleb: tapku, keda 
tahavad, ainult mitte mind. Tapjate külmavereline elajalikkus ja tapetavate külmavereline 
alistuvus. Külmaverelisus — see on kõige hullem. Kümme inimest seisavad õudusest 
kangetena ja ootavad alistunult, üks aga tuleb, valib ohvri ja tapab ta külmavereliselt. Nende 
inimeste hing on roojane ja iga tund alistuvat ootamist määrib seda üha rohkem. Ja just praegu 
sünnivad neis pelglikult vaikivais majades nähtamatult lurjused, pealekaebajad, mõrtsukad; 
tuhanded inimesed, kes on eluksajaks hirmust mürgitatud, hakkavad halastamatult oma lastes 
ja oma lastelastes hirmu kasvatama. «Ma ei suuda enam,» ütles Rumata iseendale. «Veel 
veidi, ja ma lähen peast segi ja muutun samasuguseks nagu nemad, veel veidi, ja ma lakkan 
lõplikult mõistmast, misjaoks ma siin olen... Peab välja magama, kõigele siin selja keerama 
ja iseendaga rahu tegema... » 

«... Vee aasta lõpul — uue ajaarvamise nii- ja niisugusel aastal — saavutasid 
tsentrifugaalprotsessid muistses Impeeriumis märgatava arengu. Selle kasutas ära Püha Ordu, 
mis praktiliselt esindas feodaalse ühiskonna kõige reaktsioonilisemate rühmituste huve. Need 
ringkonnad püüdsid kõikvõimalike abinõudega dissipatsiooni peatada...» Aga kas te teate, 
kuidas 

405 

põlevad laibad tulpade otsas lehkavad? Kas te olete kunagi näinud lõhkirebitud kõhuga alasti 
naist tänava-tolmus vedelemas? Kas olete näinud linnu, kus pole kuulda inimeste häält, vaid 
ainult vareste kraaksumist? Teie, alles sündimata poisid ja tüdrukud Arkanari Kommunistliku 
Vabariigi koolide õppestereovii-sorite ees? 

Ta põrkas rinnutsi millegi kõva ja terava otsa. Tema ees oli must ratsanik. Laia, hoolikalt 
sälgitud teravikuga pikk piik toetus vastu Rumata rinda. Ratsanik vaatas teda vaikides 
kapuutsi mustadest silmapiludest. Kapuutsi alt paistsid ainult kitsaste huultega suu ja väike 
lõug. Peab midagi tegema, mõtles Rumata. Aga mida? Mehe hobuse seljast maha virutama? 
Ei. Ratsanik tõmbas piiki aeglaselt tahapoole — valmistus lööma. Ah jaa! ... Rumata tõstis 
loiult vasaku käe ja lükkas kaist ülespoole, näidates raudkäevõru, mis talle anti, kui ta lossist 
lahkus. Ratsanik silmitses seda, tõstis piigi ja ratsutas mööda. «Kõigevägevama nimel,» ütles 
ta kõlatult ja kummalise aktsendiga. «Kiidetud olgu tema nimi,» pomises Rumata ja läks 
edasi. Sealsamas püüdis teine ratsanik piigiga maha tõmmata katusesimsi alla kinnitatud 
lõbusat puust nikerdatud kuradikest. Teisel korrusel vilksatas ripakil luugi taga õudusest 
kaame priske nägu — küllap mõni neist poodnikest, kes alles kolm päeva tagasi õllekruusi 
taga vaimustusega möirgasid: «Elagu don Reba!» ja kuulasid hardunult rautatud saabaste 
kõminat kivisillutisel. Oh seda hallust, hallust ja nõmedust. . . Rumata pöördus ära. 

«Mis minu kodust on saanud?» meenus talle äkki ja ta kiirendas sammu. Viimase tänavavahe 
läks ta peaaegu joostes. Maja oli alles. Trepil istusid kaks munka, nad olid kapuutsid ära 
võtnud ja lasksid päikesel paista oma halvasti pöetud peadele. Teda silmates tõusid nad püsti. 
«Kõigevägevama nimel,» ütlesid nad kooris. «Kiidetud olgu tema nimi,» kostis Rumata. 
«Mida te siit otsite?» Mungad kummardasid, käed kõhu peal risti. «Teie tulite, meie läheme,» 
ütlesid nad. Nad tulid trepist alla ja lonkisid aeglaselt minema, seljad kühmus ja käed 
varrukaisse pistetud. Rumata vaatas neile järele ja - meenutas, et oli tuhandeid kordi näi- 

nud tänavail neid alandlikke kogusid mustas pikkade hõlmadega rüüs. Ainult et tollal ei 
lohisenud neil tolmus järel raskete mõõkade tuped. Maha magatud, koledal kombel maha 
magatud, mõtles ta. Kui toredasti lahutasid meelt suursugused donid, seades end mõne 
üksipäini vantsiva munga ligi ja jutustades üle tema pea üksteisele pikantseid lugusid. Ja 
mina, vana loll, mängisin joodikut, tuigerdasin neil sabas, naersin täiest kõrist ja rõõmustasin 


endamisi, et Impeerium vähemalt ei ole usulise fanatismiga nakatatud. Ent mida oleks saanud 
teha? Jah, mida oleks saanud teha? 

«Kes seal on?» küsis kärisev hääl. 

«Tee lahti, Muga, see olen mina,» ütles Rumata poolihääli. 

Riivid kolisesid, uks paotus ja Rumata surus end läbi prao eeskotta. Seal oli kõik nagu alati ja 
Rumata tõmbas kergendustundega hinge. Vana ja hall, võbiseva peaga Muga sirutas tavalise 
aupaklikkusega käe kiivri ja mõõkade järele. 

«Mis Kiira teeb?» küsis Rumata. 

«Kiira on üleval,» ütles Muga. «Ta on terve.» 

«Väga kena,» ütles Rumata mõõgarihmadest välja pugedes. «Ja kus on Unno? Miks ta mulle 
vastu ei tulnud?» 

Muga võttis Rumata ulatatud mõõga. «Unno on tapetud,» ütles ta rahulikult. «Panime ta 
teenijatetuppa.» 

Rumata sulges silmad. 

«Unno on tapetud... » kordas ta. «Kes ta tappis?» 

Vastust ei tulnudki ja Rumata läks teenijatetuppa. Unno lebas laual, vööni linaga kaetud ja 
käed rinnale risti asetatud, tema silmad olid pärani ja suud kõverdas grimass. Teenrid seisid 
noruspäi laua ümber ja kuulasid, kuidas munk nurgas pobiseb. Köögitüdruk nuuksus. Pilku 
poisi näolt pööramata hakkas Rumata kuuekraed lahti kiskuma. Tema sõrmed ei kuulanud 
sõna. 

«Sead ... » ütles ta. «Viimased sead! ... » Ta tuikus, astus laua juurde, vaatas poisi surnud 
silmadesse, kergitas lina ja laskis sellel kohe vajuda. 

«Jah, hilja,» ütles ta. «Hilja:., Pole lootustki... Küll on sead! Kes ta tappis? Mungad?» 

Ta pöördus munga poole, tõmbas mehe ühe ropsuga jalule ja kummardus tema näo üle. 

«Kes ta tappis?» küsis ta. «Kas teie mehed? Ütle!» 

«Need ei olnud mungad,» ütles Muga vaikselt tema selja taga. «Need olid hallid sõdurid... » 
Rumata vaatas veel mõne viivu munga kõhna näkku, tema aeglaselt laienevatesse 
silmateradesse. «Kõigevägevama nimel... » kähistas munk. Rumata laskis ta lahti, istus 
pingile Unno jalgade juurde ja tundis silmis pisaraid. Ta nuttis, käed näo ees, ja kuulas Muga 
kärisevat kiretut häält. Muga rääkis, kuidas pärast teist vahikorda kuninga nimel uksele klopiti 
ja kuidas Unno karjus, et lahti ei tehtaks, aga lahti tuli siiski teha, sest hallid ähvardasid maja 
põlema pista. Nad tormasid eeskotta, peksid teenrid läbi, sidusid kinni ja hakkasid siis trepist 
üles minema. Unno seisis üleval ukse ees ja laskis arbalettidest. Tal oli kaks arbaletti ja ta 
jõudis kaks korda lasta, kuid teine kord ei saanud pihta. Hallid viskasid teda nugadega ja 
Unno kukkus maha. Nad vedasid ta alla, peksid teda jalgadega ja tagusid kirvestega, siis aga 
tulid mustad mungad. Nad lõid kaks halli surnuks, võtsid ülejäänutel relvad käest, heitsid 
neile silmused kaela ja lohistasid nad tänavale. 

Muga hääl vaikis, kuid Rumata istus veel kaua Unno jalutsis, küünarnukid lauale, toetatud. 
Siis tõusis ta raskelt püsti, äigas käisega maha kahepäevasesse habemetüükasse takerdunud 
pisarad, suudles poisi jääkülma laupa ja komberdas üles, vaevaliselt jalgu järele vedades. 

Ta oli väsimusest ja vapustusest poolsurnud. Kuidagiviisi trepist üles saanud, läks ta läbi 
võõrastetoa, leidis voodi ja vajus oiates näoli patjadesse. Kiira tuli jooksujalu. Ta oli nii otsas, 
et ei suutnud isegi Kiirat aidata, kui see tal riideid seljast ära võtma hakkas. Kiira tõmbas tal 
saapad jalast, ja nuttes tema paistes näo pärast, sikutas tal seljast lõhkikistud mundri ning 
metallplastist särgi ja nuttis veel, kui nägi tema läbipekstud keha. Alles nüüd tundis Rumata, 
et kõik luud-kondid valutavad nagu pärast koormuskatseid.. 

Kiira hõõrus teda äädikas niisutatud käsnaga, tema aga pomises silmi lahti tegemata, kähinal, 
läbi kokkupigistatud hammaste: «Ja ma oleksin võinud talle otsa peale teha ... Seisin ju otse 


kõrval. .. Kahe sõrmega oleksin ta puruks litsunud ... Kas see on elu, Kiira? Sõidame siit ära... 
See ei ole Eksperiment nende kallal, see on Eksperiment minu kallal.» Ta ei märganudki, et 
räägib vene keeles. Kiira vaatas talle ehmunult otsa pisaratest klaasistunud silmadega ja 
suudles teda vaikides põskedele. Siis laotas Kiira talle peale kulunud lina — Unnol jäidki 
uued ostmata — ja tõttas alla kuuma veini tegema, tema aga ronis kogu kehas lõhkuva valu 
käes ägades voodist välja, tatsas paljajalu kabinetti, avas kirjutuslaua salalaeka, soris 
koduapteegis ja neelas alla mitu tabletti sporamiini. Kui Kiira tagasi jõudis, aurav veininõu 
raskel hõbekandikul, lebas ta selili ja kuulatas, kuidas valu kaob, kuidas peas vaibub kohin ja 
kehasse tulevad taas tagasi jõud ja erksus. Ta jõi veini ära ja tundis ennast juba nii hästi, et 
kutsus Muga ja käskis riided valmis panna. 

«Ära mine, Rumata,» ütles Kiira. «Ära mine! Jää koju!» 

«Ma ei saa, väikseke.» 

«Mul on him. Jää koju ... Sind võidakse ära tappa.» 

«Mis sa nüüd räägid! Miks peaks mind tapetama? Nad kõik kardavad mind.» 

Tüdruk hakkas jälle nutma. Ta nuttis tasa ja areldi, nagu kartes, et Rumata pahaseks saab. 
Rumata tõstis ta endale sülle ja silitas tema juukseid. 

«Kõige koledam on möödas,» ütles ta. «Ja pealegi kavatseme ju siit ära sõita ... » 

Tüdruk nõjatus tema vastu ja jäi vaikseks. Pea tudi-semas, seisis Muga ükskõikselt kõrval, 
käes peremehe kuldsete kuljustega püksid. 

«Enne aga peab siin veel palju asju korda ajama,» jätkas Rumata. «Täna öösel tapeti hulk 
inimesi. On vaja teada saada, kes on elus ja kes on tapetud. Ja siis peab aitama pääseda neil, 
keda tahetakse tappa.» 

«Aga kes sind aitab?» 

«Õnnelik on see, kes teistele mõtleb ... Ja ka meid aitavad vägevad inimesed.» 

«Ma ei saa mõelda teistele,» ütles tüdruk. «Sa tulid koju poolsurnult. Ma näen ju, et sind on 
pekstud. Unno peksti surnuks. Kus olid siis need sinu vägevad inimesed? Miks nad lasksid 
tappa? Ma ei usu.. . Ei usu... » 

Ta tahtis ära minna, kuid Rumata hoidis teda kõvasti kinni. 

«Pole midagi parata,» ütles ta. «Seekord jäid nad veidi hiljaks. Kuid nüüd valvavad nad jälle 
meie järele ja kaitsevad meid. Miks sa ei usu mind täna? Sa oled ju alati uskunud. Sa nägid ju 
ise: kui ma tulin, oli mul hing vaevalt sees, aga vaata, missugune ma praegu olen!» 

«Ma ei taha vaadata,» ütles tüdruk ja peitis näo. «Ma ei taha jälle nutta.» 

«Nonoh! Mõned kriimud! See on tühi asi.. . Kõige koledam on möödas. Vähemalt meile 
mõlemale. Kuid on väga häid, väga toredaid inimesi, kellele see õudus pole veel lõppenud. Ja 
ma pean neid aitama.» 

Tüdruk ohkas sügavalt, suudles teda kaelale ja vabastas end tasahilju sülelusest. 

«Tule täna õhtul,» palus ta. «Kas tuled?» 

«Ilmtingimata!» ütles Rumata tuliselt. «Ma tulen varemgi ja võib-olla mitte üksinda. Oota 
mind lõunaks. » 

Tüdruk läks eemale, istus tugitooli ja vaatas, käed süles, kuidas ta riidesse paneb. 
Venekeelseid sõnu pomisedes tõmbas Rumata kuljustega püksid jalga (Muga laskus otsekohe 
tema ette kükakile ja asus arvukaid pandlaid ja nööpe kinni panema), ajas õnnistatud 
soomusrüü uuesti selga, puhta alussärgi peale, ja ütles siis meeleheites: 

«Väikseke, saa nüüd aru, ma pean minema, ma ei saa sinna midagi parata! Ma ei saa 
minemata jätta!» 

Tüdruk lausus äkki mõtlikult: 

«Mõnikord ei mõista ma, miks sa mind ei löö.» 

Rumata, kes parajasti oma kroogitud kraega särki kinni nööpis, lausa kivistus. 

«Kuidas nii, et miks ma ei löö?» küsis ta jahmunult. «Kuidas võiks sind lüüa?» 


«Sa ei ole lihtsalt hea ja lahke,» jätkas tüdruk teda kuulamata. «Sa oled ka väga imelik. Sa 
oled nagu 

peaingel.. . Kui sa oled minuga, olen ka mina julge. Praegu olen ma julge. . . Kunagi küsin ma 
sinu käest ilmtingimata üht asja. Kas sa — mitte praegu, aga siis, kui kõik on möödas, — kas 
sa räägid mulle endast?» 

Rumata oli kaua vait. Muga ulatas talle oranži, punasetriibuliste lehvidega kuue. Rumata ajas 
selle jälestusega selga ja tõmbas vöö kõvasti kinni. 

«Jah,» ütles ta lõpuks. «Kunagi räägin ma sulle kõigest, väikseke.» 

«Ma ootan,» ütles tüdruk tõsiselt. «Mine siis nüüd ja ära tee minust välja.» 

Rumata läks tema juurde, suudles teda kõvasti suule oma purukslöödud huultega, võttis siis 
käelt raudkäevõru ja andis talle. 

«Pane vasakule käele,» ütles ta. «Täna ei peaks meie majja enam kedagi tulema, aga kui 
tullakse, siis näita seda.» 

Kiira vaatas talle järele ja ta teadis täpselt, mida tüdruk mõtleb. Ta mõtles: «Ma ei tea, võib- 
olla oled sa saatan, võib-olla jumalapoeg, võib-olla oled sa tulnud merede tagant 
muinasjutumaalt, aga kui sa tagasi ei tule, siis ma suren.» Kuid ta vaikis ja Rumata oli talle 
lõpmata tänulik selle vaikimise eest, sest' tal oli ääretult raske minna — nagu peaks ta 
säravroheliselt päikesepaisteliselt kaldalt, pea ees, haisevasse lompi hüppama. 


KAHEKSAS PEATÜKK 


Arkanari piiskopi kantseleisse läks Rumata mööda linnaserva. Ta hiilis läbi kitsaste õuede, 
takerdudes kuivama pandud kaltsudesse, ronis läbi aiaaukude, jättes roostetanud naelte otsa 
uhkeid lehve ja kalli soani pitsi räbalaid, jooksis neljakäpukil kartulivagude vahel. Ometi ei 
õnnestunud tal pääseda mustade sõdalaste valvsa pilgu eest. Ta jõudis kitsasse kõverasse 
põiktänavasse, mis viis prügimäele, ja sattus seal vastamisi kahe sünge vintis mungaga. 
Rumata üritas neist ringiga mööda minna — mungad tõmbasid mõõgad välja ja panid tal tee 
kinni. Rumata pani käed mõõgapäradele — mungad pistsid sõrmed suhu 

ja vilistasid abi. Rumata hakkas taanduma aiaaugu poole, millest ta just nüüdsama oli läbi 
pugenud, kui äkki põiktänavasse, temale vastu, lipsas väike ja vilgas, silmapaistmatu näoga 
mehike. Ta riivas Rumatat õlaga, jooksis munkade poole ja ütles neile midagi, mille peale 
mungad hõlmad üles kerisid, pikkade lillades sukkades koibade välkudes minema traavisid 
ning majade taha kadusid. Väike mehike sibas tagasi vaatamata neile järele. 

Selge, mõtles Rumata. Spioon-ihukaitsja. Ja ei varjagi ennast eriti. Arkanari piiskop on 
ettenägelik. Huvitav, mida ta rohkem kardab — kas mind või minu pärast? Rumata saatis 
spiooni pilguga ja keeras siis prügimäele. Prügimäelt pääses endise krooni julgeoleku 
ministeeriumi kantselei tagahoovi ja pealegi võis loota, et seal pole patrulle. 

Põiktänav oli tühi. Kuid juba kääksusid vaikselt luugid, kolksatasid uksed, kuskil nuttis 
sülelaps, kostis pelglikku sosistamist. Poolkõdunenud tara tagant kerkis ettevaatlikult kõhn, 
kurnatud, sissesööbinud tahmast tume nägu. Ehmunud aukuvajunud silmad vaatasid Rumatat. 
«Andke andeks, kõrgestisündinud don, ja veel kord andke andeks. Kas kõrgestisündinud don 
ei tea öelda, mis linnas sünnib? Mina olen sepp Kikus, hüüdnimega Lombakas, pean 
sepikotta minema, kuid ei julge... » 

«Ära mine,» soovitas Rumata. «Mungad ei mõista nalja. Kuningat enam ei ole. Valitseb don 
Reba, Püha Ordu piiskop. Nii et ole aga vagusi.» 

Sepp noogutas iga sõna järel rutakalt ja tema silmadesse valgus meeleheide ja tusk. 

«Ah et Ordu,» pomises ta. «Oh sa kurinahk... Andke andeks, kõrgestisündinud don. Nii et siis 
Ordu... Kes need siis on, hallid vii?» 


«Ei,» ütles Rumata ja vaatas meest uudishimulikult. «Hallid tapeti vist maha. Need on 
mungad.» 

«Oeh!» ütles sepp. «Nii et hallid kah. . . See on alles Ordu! Et hallid maha tapeti, see on 
muidugi hea. Aga mis meist saab, mis te arvate, kõrgestisündinud don? Kas harjume ära? 
Selle Ordu võimu all?» 

«Miks mitte,» ütles Rumata. «Eks Ordu taha ka süüa ja juua. Küllap harjute.» 

Sepp läks kohe rõõmsamaks. 

«Ja mina mõtlen just niisamuti, et harjume ära. Mina mõtlen just nii, et see on peaasi, et ära 
kedagi puutu, siis ei puutu keegi sind, eks ole?» 

Rumata vangutas pead. 

«Ei,» ütles ta. «Just neid, kes teisi ei puutu, tape-taksegi kõige rohkem.» 

«See on tõsi,» ohkas sepp. «Aga kuhu sa pääsed... Ma olen ju ihuüksi nagu känd koplis ja 
kaheksa lapsepabulat vantsivad sabas. Oh jumaluke küll, oleks ometi mu meister maha 
löödud! Ta oli hallide ohvitser. Mis te arvate, kõrgestisündinud don, kas ta võidi maha lüüa? 
Ma olen talle viis kuldmünti võlgu.» 

«Ei tea,» ütles Rumata. «Võib-olla löödi kah. Aga sina, sepp, mõtle parem säärase asja peale. 
Sina oled üksi nagu känd koplis, aga niisuguseid kände on linna peale oma kümme tuhat.» 
«Jah?» ütles sepp. 

«Mõtle aga mõtle,» ütles Rumata vihaselt ja läks edasi. 

Tühjagi ta ei mõtle. Tal on veel vara mõelda. Ometi võiks arvata, et vaevalt on midagi 
lihtsamat: kümme tuhat niisugust . vasarameest, hästi vihast pealegi, teeksid tuupi kellele 
tahes. Aga just viha neis veel ei ole. On ainult hirm. Igaüks iseenda eest ja jumal üksi kõigi 
eest. 

Leedripõõsad tänavanurgal hakkasid äkki liikuma ja põiktänavasse roomas don Tameo. 
Rumatat silmates hüüatas ta rõõmsalt, hüppas püsti, kusjuures pidi äärepealt maha kukkuma, 
ja marssis talle vastu, sirutades tema poole mullaseid käsi. 

«Mu suursugune don!» hüüdis ta. «Kui rõõmus ma olen! Ma näen, et ka teie lähete 
kantseleisse?» 

«Muidugi, mu suursugune don,» vastas Rumata, sülelusest osavalt kõrvale põigates. 

«Kas lubate teiega ühineda, suursugune don?» 

«Osutate mulle suurt au, suursugune don.» 

Nad kummardasid vastastikku. Oli täiesti ilmne, et don Tameo, kes oli eile alustanud, polnud 
seniajani pidama saanud. Ta tõmbas oma ilmatu laiade kollaste pükste taskust kunstipärase 
klaasplasku. 

«Kas tohiksin pakkuda, suursugune don?» päris ta viisakalt. 

«Olge tänatud,» ütles Rumata. 

«Rumm!» teatas don Tameo. «Ehtne metropoli rumm. Maksin tema eest terve kuldmündi.» 
Nad jõudsid prügimäele ja nina kinni hoides astusid üle prahihunnikute, koerakorjuste ja 
haisevate loikude, mis kihasid valgetest vakladest. Hommikune õhk oli täis roheliste kärbeste 
lakkamatut pirinat. 

«Imelik asi,» ütles don Tameo plaskut sulgedes. «Ma pole kunagi varem siia sattunud.» 
Rumata ei vastanud. 

«Don Reba on mind alati vaimustanud,» ütles don Tameo. «Ma olin veendunud, et ta lõppude 
lõpuks kukutab tühise monarhi, rajab meile uued teed ja avab hiilgavad perspektiivid.» Neid 
sõnu lausudes vajus ta üht jalga pidi kollakasrohelisse lompi, pritsis enda üleni täis ja haaras 
tasakaalu säilitamiseks Rumatast kinni. «Jah!» jätkas ta, kui nad uuesti kindlale pinnale olid 
jõudnud. «Meie, noor aristokraatia, jääme alati don Rebaga! Lõpuks ometi on saabunud 
kauaoodatud hingetõmbeaeg. Mõelge, don Rumata, ma olen juba terve tunni kõndinud mööda 


kõrvaltänavaid ja köögiviljaaedu, aga pole veel kohanud ühtegi halli. Me oleme halli rämpsu 
maa pealt ära hävitanud, ja kui hea ja lahe on nüüd hingata uuestisündinud Arkanaris! 
Tooreste poodnike, nende jultunud tõbraste ja matside asemel on nüüd tänavail jumalasulased. 
Ma nägin, et mõned aadlikud jalutavad juba täiesti vabalt oma majade ees. Nüüd pole neil 
põhjust karta, et mõni sõnnikuse põllega mühakas võib neid oma räpase vankriga täis pritsida. 
Ja pole enam tarvis endiste lihunike ja pudukaupmeeste vahelt läbi trügida. Vägev Püha Ordu, 
mille vastu ma alati sügavaimat austust ja — ma ei hakka seda varjama — ka südamlikku 
õrnust olen tundnud, on meid oma õnnistava käe alla võtnud ja see käsi viib meid vastu 
enneolematule õitsengule, kus ükski mats ei julge aadliku poole pilku tõsta, kui tal pole 
selleks Ordu ringkonnainspektori poolt allakirjutatud luba. Ma lähen praegu vastavasisulist 
märgukirja üle andma.» 

«Tülgastav hais,» ütles Rumata tundeküllaselt. 

«Jah, täiesti hirmus,» nõustus don Tameo plaskut sulgedes. «Aga kui lahe on siiski hingata 
taassündinud Arkanaris! Ja veinid on kaks korda odavamaks läinud... » 

Teekonna lõpuks rüüpas don Tameo plasku tilgatumaks ja heitis selle laotusse, kusjuures tema 
elevus saavutas haripunkti. Ta kukkus kaks korda ja keeldus teisel korral ennast puhastamast, 
seletades, et on palju pattu teinud ja räpaseks loodud ning soovib sellisena ka ülimusliku palge 
ette astuda. Ta asus ikka ja jälle täiest kõrist oma märgukirja tsiteerima. «Vägevalt öeldud!» 
kiitis ta. «Võtame näiteks selle koha, kõrgestisündinud dortid: et haisevad matsid.. . Mis? 
Missugune mõte!» Kui nad kantselei tagaõue jõudsid, riputas ta end esimesele ettejuhtunud 
mungale kaela ja hakkas pisaraist nõretades pattude andeksandmist paluma. Poollämbunud 
munk rabeles metsikult, et lahti pääseda, ja püüdis vilega abi kutsuda, kuid don Tameo haaras 
tal rüüst kinni ja nad mõlemad veeresid prügihunnikusse. Rumata jättis nad sinnapaika ja 
kuulis eemaldudes veel kaua aega haledat katkendlikku vilet ja hüüdeid: «Et haisevad matsid! 
.. Õnnistust!... Kogu hingest!... Ma tundsin õrnust, õrnust, saad sa aru, mats?» 

Sissepääsu ees väljakul, kandilise Lõbusa Torni varjus oli aset võtnud hirmuäratavate jändrike 
malakatega relvastatud munkade jalaväesalk. Laibad olid koristatud. Hommikutuul keerutas 
väljakul kollaseid tolmusambaid. Tomi laia koonilise katuse all käratsesid ja kaklesid nagu 
alati varesed — seal rippusid väljaulatuvate talade otsas jalgupidi poodud. Torni oli ehitanud 
kadunud kuninga esivanem paarsada aastat tagasi puhtsõjaliseks otstarbeks. Torn toetus 
võimsale kolmekorruselisele vundamendile, kus kunagi hoiti toiduvarusid piiramise puhuks. 
Hiljem tehti tornist vangla. Kuid maavärisemise ajal langesid kõik torni vahelaed sisse ja 
vangla tuli keldritesse üle viia. Omal ajal oli üks Arkanari kuningannasid oma käskijale 
kaevanud, et piinatavate kaugele kostvad karjed takistavad teda lõbutsemast. Kuninglik 
abikaasa andis käsu, et tornis mängiks hommikust hilisööni 

sõjaväeorkester. Sellest ajast pärineski torni praegune nimetus. Juba ammust aega oli ta ainult 
kivikest, juba ammust aega asusid piinakambrid vundamendi kõige alumistel, vastselt 
kaevatud korrustel, juba ammust aega ei mänginud seal enam mingi orkester, linnarahvas aga 
nimetas ehitist ikka veel Lõbusaks Torniks. 

Tavaliselt oli Lõbusa Torni ümbrus tühi. Kuid täna valitses seal elevus. Torni juurde veeti, 
tiriti, lohistati lõhkikäristatud hallides mundrites löömamehi, täitanud, närudes hulkureid, 
hirmust kananahas poolalasti linnakodanikke, kiledalt kisendavaid näitsikuid, tervete jõukude 
kaupa toodi öise armee süngelt ringi-vahtivaid kaltsakaid. Ja siinsamas tõmmati kuskilt 
salaustest konksudega välja laipu, laoti need vankritesse ja toimetati linnaservale. Kantselei 
pärani ustest õue ulatuv aadlike ja jõukamate linnakodanike ülipika saba ots jälgis hirmu ja 
õudusega seda jubedat askeldamist. 

Kantseleisse lasti kõiki, mõned aga koguni toodi sinna valve all. Rumata trügis sisse. Seal oli 
läpatav nagu prügimäel. Laia, nimekirju täiskuhjatud lada taga istus kollakashalli näoga 


ametnik, suur hanesulg kõrva taha pistetud. Järjekord oli suursuguse don Keu käes, kes 
upsakalt vurre õieli ajades nimetas oma nime. 

«Võtke müts maha,» ütles ametnik silmi paberitelt tõstmata tuima häälega. 

«Keu suguvõsale kuulub privileeg kanda kübarat ka kuninga enda juuresolekul,» teatas don 
Keu uhkelt. 

«Ordu ees ei ole kellelgi privileege,» lausus ametnik endiselt tuima häälega. 

«Don Keu... don Keu,» pomises ta, «don Keu... Kuninga tänav, maja kaksteist?» 

«Jah,» vastas don Keu räige, ärritatud häälega. 

«Number nelisada kaheksakümmend viis, vend Tibak.» 

Naaberlaua taga istuv paks, palavusest vaarika-punane vend Tibak soris paberites, 
pühkis paljalt pealaelt higi, tõusis püsti ja luges ühetoonilise häälega: 

«Number nelisada kaheksakümmend viis, don Keu, Kuninga kaksteist, määrata tema 
pühaduse Arkanari piiskopi don Reba nime teotamise eest, mis leidis aset ülemöödunud aastal 
õukonnaballil, kolm tosinat vitsa-hoopi paljastatud pehmetele kehaosadele koos sellele 
järgneva tema pühaduse kinga suudlemisega.» 

Vend Tibak istus. 

«Minge mööda seda koridori,» ütles ametnik tuima häälega. «Vitsad on paremal, king 
vasakul. Järgmine ... » 

Rumata suureks jahmatuseks don Keu ei protesti-nudki. Arvatavasti oli ta selles järjekorras 
juba nii mõndagi näha saanud. Ta ainult mühatas, kohendas väärikalt vurre ja astus koridori. 
Järgmine, rasvast vabisev hiiglaslik don Pifa, seisis juba, kübar peos. 

«Don Pifa... don Pifa...» mõmises ametnik, näpuga piki nimekirja vedades. «Piimameeste 
tänav, maja kaks?» 

Don Pifa kurgust tuli kuuldavale mingi kääksatus. «Number viissada neli, vend Tibak.» Vend 
Tibak kuivatas uuesti higi ja tõusis uuesti püsti. 

«Number viissada neli, don Pifa, Piimameeste kaks, ei ole täheldatud midagi taunitavat tema 
pühaduse suhtes — on järelikult puhas.» 

«Don Pifa,» ütles ametnik, «teile antakse puhastus-märk.» Ta kummardus, võttis tooli kõrval 
seisvast kirstust raudkäevõru ja ulatas kõrgestisündinud Pifale. «Kanda vasakul käel, ette 
näidata Ordu sõdalaste esimesel nõudmisel. Järgmine... » 

Don Pifa laskis kuuldavale oma kurguhäälitsuse ja läks käevõru silmitsedes eemale. Ametnik 
pomises juba järgmist nime. Rumata heitis pilgu järjekorrale. Tuttavaid nägusid oli palju. 
Mõned olid rõivastatud niisama uhkelt nagu alati, teised olid püüdnud ennast ilmselt 
vaesemaks teha, kuid kõik olid ühtviisi põhjalikult poriga koos. Kuskil saba keskel kuulutas 
don Sera valjusti, et kõik kuuleksid, juba kolmandat korda viimase viie minuti jooksul: «Ma 
ei tea, miks ei võiks isegi kõrgestisündinud don tema pühaduselt mõned vitsahoobid vastu 
võtta?» 

Rumata ootas, kuni ka järgmine koridori saadeti (see oli tuntud kalakaupmees, kes sai viis 
vitsahoopi ilma kinga suudlemiseta vaimustusvaese mõttelaadi eest), trügis laua äärde ja pani 
pikema jututa kämbla paberitele ametniku nina alla. 

«Vabandan,» ütles ta, «kuid mul on vaja käsku doktor Budahi vabastamise kohta. Olen don 
Rumata.» 

Ametnik ei kergitanud pead. 

«Don Rumata... don Rumata... » pomises ta, lükkas Rumata käe eemale ja hakkas küünega 
järge vedama. 

«Mis sa teed, vana tindipott!» ütles Rumata. «Mul on vaja vabastamiskäsku.» 

«Don Rumata... don Rumata... » Seda automaati ei olnud ilmselt võimalik peatada. 
«Katelseppade tänav, maja kaheksa. Number kuusteist, vend Tibak.» 


Rumata tundis, kuidas kõik tema selja taga hinge kinni pidasid. Ja ka tal endal hakkas, tõele 
au andes, veidi kõhe. Higine ja vaarikakarva vend Tibak tõusis püsti. 

«Number kuusteist, don Rumata, Katelseppade kaheksa, on osutanud Ordule erilisi teeneid ja 
arvatud tema pühaduse suure tänu vääriliseks. Ta suvatsegu vastu võtta korraldus doktor 
Budahi vabastamiseks, missuguse Budahiga talitagu oma äranägemise järgi — vaata leht 
kuus-seitseteist-üksteist.» 

Ametnik tõmbas selle lehe otsekohe nimekirjade alt välja ja ulatas Rumatale. 

«Kollane uks, teisele korrusele, tuba kuus, otse mööda koridori, paremale ja vasakule,» ütles 
ta. «Järgmine... » 

Rumata vaatas lehte. See polnud Budahi vabastamise käsk. See oli alus läbipääsuloa 
saamiseks kantselei viiendasse, eriosakonda, kust ta pidi võtma ettekirjutuse salajaste asjade 
sekretariaati. 

«Mis sa mulle andsid, tohman?» küsis Rumata. «Kus on käsk?» 

«Kollane uks, teisele korrusele, tuba kuus, otse mööda koridori, paremale ja vasakule,» kordas 
ametnik. 

«Ma küsin, kus on käsk?» möirgas Rumata. 

«Ei tea... ei tea... Järgmine!» 

Rumata kõrva kohal kuuldus nohinat ja miski pehme ning kuum vajus talle selga. Rumata 
tõmbus eemale. Don Pifa pressis end uuesti laua juurde. 

«Ei lähe,» vigises ta. 

Ametnik vahtis teda hämuste silmadega. «Nimi? Amet?» küsis ta. 

«Ei lähe,» ütles don Pifa uuesti ja sikutas käevõru, mis oli vaevu kolme prullaka sõrme otsa 
mahtunud. 

«Ei lähe... ei lähe...» pomises ametnik ja tõnfbas kärmelt lähemale laual paremal pool lebava 
paksu raamatu. Raamat — mustas köites ja võidunud — nägi kurjakuulutav välja. Don Pifa 
vaatas seda mõne hetke juhmilt, põrkas siis äkki eemale ja tormas sõnagi lausumata 
väljapääsu poole. Järjekord tõstis häält: «Ärge pidage kinni, tehke rutem!» Ka Rumata astus 
laua juurest eemale. On see alles muigas, mõtles ta. Küll ma veel teile. .. Ametnik hakkas 
tühjusse pomisema: «Kui aga ülaltähendatud puhastusmärk ei mahu puhastatu vasakule 
randmele või kui puhastatul vasak ranne kui niisugune puudub... » Rumata läks lauast mööda, 
pistis mõlemad käed kirstu, võttis nii palju käevõrusid, kui sai, ja kõndis minema. 

«Hei, hei,» hõikas ametnik talle ilmetu häälega. «Alus!» 

«Kõigevägevama nimel,» ütles Rumata paljutähendavalt ja vaatas üle õla. Ametnik ja vend 
Tibak tõusid korraga püsti ja vastasid teineteise võidu: «Kiidetud olgu tema nimi.» Järjekord 
vahtis Rumatat kadedalt ja vaimustusega. 

Rumata tuli kantseleist välja ja suundus aeglaselt Lõbusa Torni poole, käigu peal käevõrusid 
vasakul käel kinni plõksutades. Käevõrusid oli üheksa, vasakule käele mahtus ainult viis. Neli 
ülejäänut ajas ta paremale käele. Hullutama tahtis see Arkanari piiskop mind hakata, mõtles 
ta. Pühkigu suu puhtaks. Käevõrud kõlksusid igal sammul ja aukartustäratav paber — leht 
kuus-seitseteist-üksteist, mida ehtisid mitmevärvilised pitsatid, — oli Rumatal lahtiselt peos. 
Mungad, kes jala ja ratsa talle vastu tulid, keerasid kähku kõrvale. Rahva hulgas vilksatas aeg- 
ajalt aupaklikus kauguses silmapaistmatu spioon-ihukaitsja. Jalgujääjaid armutult 
mõõgatuppedega togides rühkis Rumata 

värava juurde, urahtas kurjalt valvesõduri peale, kes tal teed sulgeda tahtis, läks üle õue ja 
hakkas mööda ligedaid ja kulunud trepiastmeid tahmavatest tõrvikutest valgustatud hämarusse 
laskuma. Siin algas endise krooni julgeoleku ministeeriumi pühim paik — kuninga vangla ja 
piinakambrid. 


Võlvitud koridoride seintele oli iga kümne sammu järel roostetanud pessa pistetud vinguajav 
tõrvik. Iga tõrviku all mustendas koopaga sarnanevas orvas väike võretatud avaga uks. Need 
olid vanglaruumide uksed, väljastpoolt suletud raskete raudriividega. Koridorid olid rahvast 
täis. Seal tõugeldi, joosti, karjuti, kamandati ... Riivid kriiksusid, uksed paukusid, kedagi 
peksti ja see karjus, kedagi lohistati ja see pani vastu, kedagi topiti kongi, mis oli niigi viimse 
võimaluseni täis, kedagi püüti kongist välja sikutada, kuid ei saadud, ta karjus meeleheitlikult: 
«Ei, mina mitte, mina mitte!» ja hoidis kramplikult naabritest kinni. Vastutulevate munkade 
näod olid kalgilt asjalikud. Igaühel oli kiire, igaühel olid käsil riikliku tähtsusega toimingud. 
Rumata püüdis aru saada, mis siin kuskil tehakse, ja käis kiirustamata läbi koridori koridori 
järel, laskudes üha sügavamale. Alumistel korrustel oli vaiksem. Nagu jutust võis aru saada, 
olid siin eksamil Patriootilise Kooli abituriendid. Rinnakad poolalasti noorisandad, nahk- 
põlled ees, seisid salguti piinamiskambrite uste taga, lehitsesid võidunud käsiraamatuid ja 
käisid aeg-ajalt joomas ketiga suure veenõu külge kinnitatud kruusist. Piinamiskambritest 
kostis jubedaid karjeid, hoopide matsumist, hoovas hingematvat kärsahaisu. Ja jutud sinna 
juurde! ... 

«Luumurdjal on peal sihuke kruvi ja see läkski katki. Olen mina selles süüdi? Aga lõi mu 
välja. Ütles, et mine, tümikas, saad oma viis pehme koha peale, siis võid tagasi tulla... » 

«Kui saaks teada, kes rõõskab, äkki on meie mesti vend, tudeng. Siis lepiks enne kokku, 
korjaks viis veeringut nina pealt ja torkaks talle. . .» 

«Kui rasva on palju, ei tohi tera liiga kuumaks ajada, niikuinii jahtub rasva sees ära. Sa võta 
tangid ja koori rasva veidi vähemaks... » 

«Taevaisa jalarauad on ju jalgade jaoks, nad on 

terake laiemad ja kiiludega, aga vaga kannataja kindad on kruvidega, need on just nimelt käte 
jaoks, said aru?» 

«Küll oli nali, vennad! Lähen sisse, ja ennäe, kes seal keti otsas istub! Fika Punapea, lihunik 
meie tänavast, kes mind purjuspäi ühtevalu kõrvust sakutas. Hoia alt, mõtlesin ma, nüüd on 
minul rõõmupäevad... » 

«Aga Pekor Mokka polegi sestsaadik näha, kui mungad ta hommikul minema hiivasid. Ei 
tulnud eksämi-legi.» 

«Pagan, oleks pidanud lihamasina võtma, aga mina kopsasin talle lollist peast kangiga mööda 
külgi ja ribi oligi puru. Kus isa Kin kahmas mul tutist kinni ja põrutas saapaga sabaluu pihta 
— agaoli täpne löök, vennad, silme ees võttis mustaks ja praegalt on veel valus. Et mis sa 
mul materjaali rikud!» 

Vaadake, mu sõbrad, vaadake, mõtles Rumata, aeglaselt pead pöörates. See pole teooria. Seda 
pole veel ükski inimene näinud. Vaadake, kuulake, kinografee-rige. . . ja pidage kalliks ja 
armastage, kurat teid võtaks, oma ajastut ja kummardage nende mälestuse ees, kes on selle 
läbi teinud! Vaadake neid lõustu, noori, nürimeelseid, ükskõikseid, igasuguse elajalikku-sega 
harjunuid, — ja ärge krimpsutage ühti nina, teie endi esivanemad polnud põrmugi paremad ... 
Teda märgati. Kümmekond kõikvõimalikke vaatepilte näinud silmapaari kiindus temasse. 
«Näe, don ... Näost päris valge.» 

«Häh. .. kõrgestisündinu, need pole ju harjunud ... » 

«Vett pidavat sihukesel puhul andma, aga kett on lühike, ei ulata... » 

«Mine nüüd, küll tal pea selgeks läheb ... » 

«Säherdune kuluks mulle ära. . . Nendega on nii, et nagu küsid, nii ta ka vastab. . .» 

«Tasem, vennad, äkki virutab veel mõõgaga... On tal alles neid võrusid... Ja paber kah.» 
«Küll jõllitab meid. . . Lähme, vennad, eemale, on julgem.» 

Nad liikusid summas paigalt, taandusid varju ja vaigutasid sealt ettevaatlikke ämblikusilmi. 
Noh, mulle aitab, mõtles Rumata. Ta oli juba valmis möödaruttaval 

mungal rüüst kinni haarama, kui märkas äkki tervelt kolme, kes kuhugi ei kiirustanud, vaid 
siinsamas ametis olid. Nad nüpeldasid keppidega timukat: ju see polnud küllalt hoolas olnud. 
Rumata astus ligi. 

«Kõigevägevama nimel,» ütles ta poolihääli ja kõlistas käevõrusid. 

Mungad jätsid nüpeldamise ja vaatasid teda uurivalt. 

«Kiidetud olgu tema nimi,» ütles kõige turskem. «Kuulge, isad, saatke mind 
koridoriülevaataja juurde.» 

Mungad vahetasid pilke. Timukas roomas väledasti eemale ja peitis end jooginõu taha. 

«Mis sa temast tahad?» küsis turske munk. 

Rumata tõstis sõnagi lausumata paberi tema nina alla, hoidis veidi ja laskis siis vajuda. 
«Ahah,» ütles munk. «Olgu, praegu olen mina koridoriülevaataja.» 

«Suurepärane,» ütles Rumata ja keeras paberi rulli. «Ma olen don Rumata. Tema pühadus 
kinkis mulle doktor Budahi. Mine ja too ta siia.» 

Munk pistis käe mütsi alla ja kratsis kuuldavalt pead. 

«Budah?» lausus ta aru pidades. «Missugune see Budah nüüd oligi? Vägistaja või?» 

«Ei,» ütles teine munk. «Too oli Rudah, too vägistaja. Ta lasti juba öösel lahti. Isa Kin ise 
päästis ta ahelatest ja viis välja. Ja mina ... » 

«Mis jutud need on!» ütles Rumata kannatamatult ja laksutas paberit vastu puusa. «Budah. 
Kuninga mürgitaja.» 

«Ah see,» ütles ülevaataja. «Tean küll. Aga ta on vist juba teibasse aetud ... Vend Päkka, 
mine ja vaata kaheteistkümnendasse. Ja sina tahad teda välja viia?» pöördus ta Rumata poole. 
«Loomulikult,» vastas Rumata. «Ta on minu oma.» 

«Anna siis paber siia, ole lahke. Paber läheb toimikusse.» Rumata andis paberi ära. 
Ülevaataja keerutas seda käes, uuris pitsateid ja ütles siis vaimustatult: 

«Küll ikka kirjutavad inimesed! Sa, don, seisa õige kõrvale ja oota, meil on siin asjaõiendus 
pooleli. . . Ohoo, aga kuhu see nüüd kadus?» 

Mungad vahtisid ringi, otsides karistusalust timukat. Rumata läks eemale. Timukas toodi 
veenõu tagant välja, tõmmati uuesti põrandale siruli ja asuti teda asjalikult, ülearuse julmuseta 
nuhtlema. Umbes viie minuti pärast tuli käänaku tagant nähtavale Budahit otsima saadetud 
munk, kes vedas köie otsas järele kõhna, täiesti halli peaga, tumedates rõivastes vanameest. 
«Siin ta on, see Budah!» hõikas munk juba eemalt rõõmsasti. «Ei ole ta ühti teibasse aetud, 
täitsa elus ja terve. Vähe nõrgaks on küll jäänud, istub vist ammu söömata... » 

Rumata läks neile vastu, kahmas köie munga käest ja võttis vanamehel silmuse kaelast. 

«Kas teie olete Irukani Budah?» küsis ta. 

«Jah,» vastas vanamees ja vaatas teda altkulmu. 

«Ma olen Rumata, tulge minu järel ja ärge maha jääge.» Rumata pöördus munkade poole. 
«Kõigevägevama nimel,» ütles ta. 

Ülevaataja ajas selja sirgu, laskis kepi langeda ja vastas pisut hingeldades: «Kiidetud olgu 
tema nimi.» 

Rumata vaatas vanameest ja nägi, et see hoiab seinast kinni ja püsib vaevu jalul. 

«Mul on paha,» ütles vanamees haiglase naeratusega. «Vabandage, suursugune don.» 
Rumata võttis tal käe alt kinni ja toetas teda. Kui munki enam näha polnud, seisatas ta, poetas 
ampullist sporamiinitableti ja ulatas vanamehele. Budah vaatas teda küsiva pilguga. 
«Neelake alla,» ütles Rumata. «Teil hakkab kohe parem.» 

Ikka veel vastu seina toetudes võttis Budah tableti, silmitses seda, nuusutas, kergitas karvaseid 
kulme, pistis selle siis keele peale ja maigutas suud. 

«Neelake, neelake,» ütles Rumata naeratades. 

Budah neelas. 


«M-m-mn.... » ümises ta. «Ma arvasin, et tean ravimitest kõike.» Ta jäi vait, süvenedes oma 
aistingutesse. «M-m-m-mm!» ümises ta. «Huvitav! Metskult Õõ kuivatatud põrn? Aga ei, 
maitse pole roiskunud.» 

«Lähme,» ütles Rumata. 

Nad läksid piki koridori, sammusid trepist üles, jätsid seljataha veel ühe koridori ja veel ühe 
trepi. Siis jäi Rumata äkki seisma. Tuttav madal möire kajas vangla võlvide all. Kuskil 
sügaval vanglasopis möirgas täiest kõrist, röökides koletuid vandesõnu ja teotades jumalat, 
pühakuid, põrgut, Püha Ordut, don Rebat ja veel palju muud, kallis sõber parun Pampa don 
Bau no Surug no Gatta no Arkanar. Jäi ikkagi vahele, mõtles Rumata kahetsusega. Ja mul 
polnud teda meeleski. Tema aga poleks mind unustanud ... Rumata võttis kähku käelt kaks 
käevõru, pani need doktor Budahi kõhnade randmete ümber ja ütles: 

«Minge üles, kuid ärge väravast väljuge. Oodake kuskil kõrval. Kui teid keegi tülitab, näidake 
käevõrusid ja olge ülbe.» 

Parun Pampa üürgas nagu aatomilaev polaarudus, Kaja veeres kõmisedes võlvide all. 
Inimesed koridorides seisatasid ja kuulasid hardunult, suu ammuli. Paljud vibutasid kurja 
eemalepeletamiseks pöialt. Rumata tormas vastutulevaid munki jalust maha lüües kahest 
trepist alla, tegi endale mõõgatuppedega teed läbi abiturientide summa ja virutas jalahoobiga 
lahti kongiukse, mis oli möirge hääletulvast lausa kummis. Tõrvikute heitlikus valguses nägi 
ta oma sõpra Pampat: vägev parun oli, pea alaspidi, seinale risti löödud. Tema nägu oli pähe 
valgunud verest mustaks tõmbunud. Lombaka laua taga istus kühmus ametnik, käed kõrvade 
ees, higist läikiv timukas aga, kes millegi poolest hambaarsti meenutas, soris plekk-kausis 
oma kurisevaid tööriistu. 

Rumata pani ukse enda järel hoolega kinni, astus timukale selja taha ja lõi talle mõõgapäraga 
kuklasse. Timukas pööras ennast, haaras peast kinni ja istus kaussi. Rumata tõmbas mõõga 
tupest ja raius laua, mille taga istus ametnik, koos paberitega pooleks. Kõik oli korras. 
Timukas istus kausis ja luksus nõrgalt, ametnik aga pages väga väledasti neljakäpukil nurka ja 
heitis sinna maha. Rumata läks paruni juurde, kes rõõmsa uudishimuga alt üles tema otsa 
vaatas, võttis kinni ahelatest, mis paruni jalgu ülal hoidsid, ja kiskus need kahe tõmbega seina 
seest välja. Siis asetas ta paruni jalad ettevaatlikult põrandale. Parun jäi vait, 

püsis viivu kummalises asendis ja tõmbas siis ühe ropsuga käed vabaks. 

«Kas ma võin uskuda,» müristas ta uuesti, pööritades verd täisvalgunud silmavalgeid, «et see 
olete teie, mu suursugune sõber? Lõpuks ometi leidsin ma teid!» 

«Jah, see olen mina,» ütles Rumata. «Lähme siit minema, mu sõber, see koht pole meie 
jaoks.» 

«Õlut!» ütles parun. «Siin oli kuskil õlut.» Ta kõndis ahelajuppe järel lohistades kongis ringi 
ja kõmistas aina edasi: «Pool ööd jooksin ma mööda linna ringi! Kuradi päralt, mulle öeldi, et 
te olevat arreteeritud, ja ma lõin maha hea hulga rahvast! Ma olin kindel, et leian teid sellest 
vanglast! Ahaa, siin ta ongi!» 

Ta astus timuka juurde ja pühkis selle nagu tolmu-kübeme koos kausiga põrandale. Kausi alt 
tuli nähtavale õlleankur. Parun põrutas rusikaga põhja sisse, tõstis ankru üles ja kummutas 
selle oma selgaaetud pea kohale. Õllejuga voolas kulinal tema kurku. Mis tore mees, mõtles 
Rumata ja vaatas hellalt parunit. Võiks arvata, et näe kus härg, tuim härg, aga ometi otsis ta 
mind, tahtis päästa, ja küllap ta tuli ise siia vanglasse, mulle järele... Ei, ka selles maailmas on 
inimesi, olgu ta neetud .. . Aga küll langes see kõik kenasti kokku! 

Parun jõi ankru tühjaks ja viskas nurka, kus ametnik kuuldavalt värises. Nurk piiksatas. 
«Nii,» ütles parun peoga habet pühkides. «Nüüd olen ma valmis teile järgnema. Ega sellest 
pole midagi, et ma alasti olen?» 

Rumata vaatas ringi, astus timuka juurde ja raputas ta põllest välja. 


«Võtke esialgu see,» ütles ta. 

«Teil on õigus,» tähendas parun põlle niuete ümber sidudes. «Ei oleks sünnis parunessi ette 
alasti ilmuda...» 

Nad tulid kongist välja. Mitte keegi ei julgenud neile teele ette astuda, koridor tühjenes 
paarikümne sammu kauguselt. 

«Ma puistan nad kõik laiali,» müristas parun. «Nad võtsid ära mu lossi! Ja panid sinna 
mingisuguse isa Arima! Ma ei tea, kelle isa ta on, kuid tema lapsed, vannun issanda nimel, 
jäävad varsti vaeslasteks. 

Kuradi pihta, mu sõber, kas te ei leia, et siin on üllatavalt madalad laed? Ma olen pea ära 
kriimustanud ... » 

Nad jõudsid tornist välja. Silmade ees vilksatas spioon-ihukaitsja ja lipsas rahva sekka. 
Rumata andis Budahile märku neile järele tulla. Rahvasumm värava ees lõi kahte lehte nagu 
mõõgahoobist. Oli kuulda, kuidas ühed karjusid, et on põgenenud tähtis riiklik kurjategija, ja 
teised, et siin ta ongi, «Alasti Saatan, kuulus Estori timukas, liikmelahutaja». 

Parun sammus väljaku keskele ja jäi päikese käes silmi kissitades seisma. Nüüd oli tarvis 
kiirustada. Ru-mata vaatas kärmesti ringi. 

«Siin kuskil oli minu hobune,» ütles parun. «Hei, teie seal! Hobune mulle!» 

Lasipuu juures, kus tammusid Ordu ratsaväe hobused, tekkis sagin. 

«Mitte see!» möirgas parun. «Too seal — hall õunik!» 

«Kõigevägevama nimel!» hüüdis Rumata talle tagant järele, tirides üle pea mõõgarihma 
parempoolse mõõgaga. 

Kohkunud mungahakatis määrdunud rüüs tõi parunile hobuse. 

«Andke talle midagi, don Rumata,» ütles parun, ennast raskelt hobuse selga vinnates. 
«Pidage, pidage!» pisteti karjuma torni juures. 

Nuiadega vehkivad mungad jooksid üle platsi. Ru-mata torkas parunile mõõga pihku. 
«Kiirustage, parun,» ütles ta. 

«Jah,» ütles Pampa. «Pean ruttama. See Arima teeb mu veinikeldri lagedaks. Ootan teid enda 
poole homme või ülehomme, mu sõber. Mida võin ma parunessile edasi öelda?» 

«Suudelge tal kätt,» ütles Rumata. Mungad olid juba päris lähedal. «Rutem, parun, rutem! ... » 
«Aga teie, ega teid ei ähvarda ometi miski?» muretses parun. 

«Ei, kurat võtaks, ei! Edasi!» 

Parun sundis hobuse traavile ja kihutas otse munga-karja peale. Keegi kukkus ja veeres 
eemale, keegi karjatas, tolm lõi keerlema, kabjad plagisesid üle kiviplaatide ja parun oligi 
kadunud. Rumata vaatas 

põiktänavasse, kus jalust mahalöödud istusid tolmus ja juhmilt päid raputasid, kui mahe hääl 
ütles tal kõrva juures: 

«Mu suursugune don, kas teile ei tundu, et te lubate endale liiga palju?» 

Rumata pöördus ringi. Don Reba, veidi pinguldatud naeratus näol, vaatas talle üksisilmi otsa. 
«Liiga palju?» kordas Rumata. «Sõnad «liiga palju» on mulle täiesti tundmatud.» Talle 
meenus äkki don Sera. «Ja pealegi ei tea ma, miks ei võiks üks suursugune don teist hädas 
aidata.» 

Piigid torkevalmis, kappasid raskelt mööda ratsanikud — taga ajama. Don Reba ilmes muutus 
miski. 

«Olgu,» ütles ta. «Ärgem sellest rääkigem. . . Oo, ma näen siin ülimalt õpetatud doktor 
Budahit... Te näete väga hea välja, doktor. Ma pean oma vanglat revideerima. Riiklikud 
kurjategijad, isegi kui nad on vabadusse lastud, ei pea vanglast välja minema, nad peab välja 
viidama.» 

Doktor Budah tuli nagu pime tema poole. Rumata astus kiiresti nende vahele. 


«Muide, don Reba, kuidas te suhtute isa Arimasse?» küsis ta. 

«Isa Arimasse?» Don Reba tõstis kulmud kõrgele. «Silmapaistev sõjamees. Minu 
piiskopkonnas on ta tähtsal ametikohal. Aga milles asi seisab?» 

«Kui teie pühaduse ustav teener,» ütles Rumata kummardades, terava kahjurõõmuga, «ruttan 
teile teatama, et võite seda tähtsat ametikohta vakantseks pidada.» 

«Miks siis?» 

Rumata vaatas põiktänavasse, kus kollane tolm polnud veel hajunud. Ka don Reba vaatas 
sinnapoole. Tema näole tekkis murelik ilme. 

Keskpäev oli juba ammu möödas, kui Kiira palus suursuguse isanda ja tema ülimalt õpetatud 
sõbra lõunalauda. Doktor Budah, kes oli kümmelnud, puhta pesu ja puhtad riided selga 
saanud ning hoolega habet ajanud, nägi väga mõjuv välja. Tema liigutused olid aeglased ja 
väärikad, tarkade hallide silmade pilk heatahtlik ja koguni pisut üleolev. Kõigepealt vabandas 
ta 

Rumata ees, et oli väljakul vihahoogu sattunud. «Kuid te peate minust aru saama,» ütles ta. 
«See on hirmus inimene. See on libahunt, kes on ainult issanda tähelepanematuse läbi 
ilmavalgust näinud. Ma olen arst, kuid mul pole häbi tunnistada, et tapaksin ta meelsasti, kui 
leiaksin selleks juhuse. Ma kuulsin, et kuningas mürgitati. Ja ma mõistan nüüd, millega ta 
mürgitati. (Rumata teritas kõrvu.) See Reba tuli minu kongi ja nõudis, et ma seaksin tema 
jaoks kokku mürgi, mis mõjub mõne tunni pärast. Muidugi mõista ütlesin ma ära. Ta ähvardas 
mind piinadega — ma naersin talle näkku. Siis kutsus see lurjus timukad ja need tõid talle 
tänavalt tosina poisse ja tüdrukuid, kes polnud vanemad kui kümneaastased. Ta pani nad minu 
ette seisma, tegi lahti mu arstirohtude koti ja ütles, et annab kõiki arstirohte järjest nendele 
lastele, kuni õige rohu kätte saab. Nii mürgitati kuningas, don Rumata... » Budahi huuled 
hakkasid tõmblema, kuid ta talitses ennast. Rumata vaatas teda saastes kõrvale ja noogutas. 
Selge, mõtles ta. Kõik on selge. Oma ministrilt poleks kuningas kurkigi vastu võtnud. Ja see 
lojus sokutas kuningale ette mingi teab missuguse šarlatani, kellele kuninga terveksravimise 
eest lubati ihuarsti tiitel. Nüüd on selge, miks Reba rõõmust säras, kui ma talle kuninga 
magamistoas süüdistuskõnet pidasin: tal oleks raske olnud soodsamat juhust leida vale- 
Budahi kuninga palge ette toomiseks. Kogu vastutus langes Estori Rumatale, Irukani 
salakuulajale ja vandeselts-lasele. Me oleme kutsikad, mõtles ta. Instituudis tuleks sisse seada 
feodaalse intriigi erikursus. Ja hinnata edasijõudmist reebades. Või parem isegi detsireebades. 
Aga kus sa sellega... 

Ilmselt oli doktor Budah väga näljane. Ometi keeldus ta leebelt, kuid kindlalt loomsest toidust 
ja austas oma tähelepanuga ainult salateid ja moosipirukaid. Ta jõi klaasi estori veini, tema 
silmad lõid särama ja põsed punetama nagu tervel inimesel. Rumata ei saanud süüa. Tema 
silmade ees praksusid ja suitsesid punased tõrvikuleegid, ninas oli kõrvetatud liha kärsahais, 
kurgust ei kadunud rusikasuurune klomp. Sellepärast seisis ta akna all, oodates, millal 
külaline söönuks saab, ja jätkas sündsat vestlust viivitamisi ning 

rahulikult, et külaline ei peaks mälumisega kiirustama. 

Linnas ärkas aegamööda elu. Tänavail oli juba näha inimesi, hääled muutusid valjemaks, 
kuuldus haamri-lööke ja raginat — katustelt ja seintelt kisti maha paganlikke kujutisi. Paks 
kiilaspäine poodnik tõukas mööda käru õllevaadiga — läks platsile õlut müüma, kaks 
veeringut kruus. Linnarahvas tahtis ära harjuda. Vastasmaja ukseesisel lobises väike spioon- 
ihukaitsja kõhna pesunaisega ja urgitses nina. Akende alt sõitsid mööda vankrid, mille 
koormad ulatusid teise korruseni. Rumata ei taibanud kohe, mis vankrid need on, kuid nägi 
siis kotiriide alt paistmas siniseid ja musti käsi ja jalgu ning läks kiiresti laua juurde. 
«Inimese olemus,» seletas Budah, kiirustamata toitu mäludes, «seisab tema imetabases 
võimes kõigega harjuda. Looduses pole olemas midagi, millega inimene lõpuks ära ei harjuks. 


Ei hobusel, ei koeral ega hiirel pole sellist võimet. Inimest luues pidi jumal aimama, 
missugustele piinadele ta tema määrab, ja sellepärast ongi ta inimesele andnud tohutud 
jõutagavarad ja tohutu kannatuse. Raske on öelda, on see hea või halb. Kui inimesel poleks 
niisugust kannatust ja visadust, oleksid kõik head inimesed ammu hukka saanud ja maailma 
oleksid jäänud ainult õelad ja südametud. Teisest küljest aga teeb harjumus kannatada ja 
kohaneda inimestest sõnatud elajaloomad, kes mitte millegi poolest — peale anatoomia — 
loomadest ei erine ja on neistsinastest koguni kaitsetumad. Ja iga uus päev sünnitab uut 
õudust, uut kurjust ja vägivalda... » 

Rumata vaatas Kiira poole. Tüdruk istus Budahi vastas käsipõsakil ja kuulas hoolega. Tal olid 
kurvad silmad: ilmselt oli tal inimestest väga kahju. 

«Arvatavasti on teil õigus, auväärt Budah,» ütles Rumata. «Kuid vaadake mind. Ma olen 
lihtne suursugune don (Budahi kõrge laup tõmbus kortsu, silmad aga läksid lõbusast üllatusest 
suureks) ja tunnen mõõtmatut poolehoidu õpetatud meeste, selle vaimuaadli vastu. Aga ometi 
ei saa ma aru, miks teie, üleva teadmise ainukesed valdajad ja hoidjad, olete nii lootusetult 
passiivsed? Miks te lasete nurisemata ennast põlata, vanglatesse heita, tuleriitadel põletada? 
Miks 

te lahutate oma elu mõtte — teadmiste otsimise — elu tegelikest vajadustest — võitlusest 
kurja vastu?» 

Budah lükkas tühja pirukaliua eemale. 

«Te esitate kummalisi küsimusi, don Rumata,» ütles ta. «Veider, et just neidsamu küsimusi 
esitas mulle ka suursugune don Guh, meie hertsogi sängi-seadja. Te tunnete teda? Seda ma 
arvasingi... Võitlus kurja vastu! Kuid mis on kuri? Igaühel on voli seda omamoodi mõista. 
Meie, õpetatud mehed, peame kurja juureks harimatust, kuid kirik õpetab, et harimatus on 
õnnistus ja et kõik kuri tuleb teadmisest. Põlluharija näeb kurja maksudes ja põuas, kuid vilja- 
kaupmehele on põud õnnistuseks. Ori näeb kurja julmas joodikust peremehes, käsitööline — 
ahnes liia-kasuvõtjas. Mis on siis see kuri, mille vastu peab võitlema, don Rumata?» Ta heitis 
nukra pilgu kuulajatele. «Kuri on hävimatu. Ühegi inimese võimuses pole vähendada kurjuse 
hulka maa peal. Ta võib mõnevõrra kergendada omaenda saatust, kuid alati vaid selle arvel, et 
teiste saatus läheb rängemaks. Ja kunagi ei kao kuningad, natuke vähem või natuke rohkem 
julmad, ei kao parunid, natuke vähem või natuke rohkem metsikud, ega kao harimatu rahvas, 
kes kummardab oma rõhujaid ja vihkab oma vabastajat. Ja seda kõike sellepärast, et ori saab 
hoopis paremini aru oma isandast, ka kõige julmemast, kui oma vabastajast, sest iga ori oskab 
imehästi ennast isandana näha, kuid vaevalt oskab keegi ennast omakasupüüdmatu 
vabastajana kujutleda. Niisugused on inimesed, don Rumata, ja niisugune on meie maailm.» 
«Maailm muutub alalõpmata, doktor Budah,» ütles Rumata. «Me teame aega, millal 
kuningaid ei olnud ... » 

«Maailm ei saa muutuda igavesti,» vaidles Budah vastu, «sest miski pole igavene, isegi 
muutused mitte. .. Me ei tunne täiuse seadusi, kuid täius saavutatakse varem või hiljem. 
Vaadake näiteks seda, kuidas on korraldatud meie ühiskond. Eks rõõmusta ju silma see selge, 
geomeetriliselt täpne süsteem? All on talupojad ja käsitöölised, nende üle on aadlikud, siis 
tuleb vaimulikkond ja tipus on kuningas. Kuidas see kõik on läbi mõeldud, kui kindel ja 
harmooniline kord! Mis võiks veel muutuda selles taevase meistri kätest 

tulnud lihvitud kristallis? Pole hooneid, mis oleksid kindlamad püramidaalsetest, seda ütleb 
teile iga asjatundlik ehitusmeister.» Ta tõstis manitsevalt sõrme. «Terad, mis kotist välja 
puistatakse, ei laotu ühtlase kihina, vaid moodustavad niinimetatud koonilise püramiidi. Iga 
tera hoiab teisest kinni, et mitte- allapoole veereda. Niisamuti on lugu inimkonnaga. Kui ta 
tahab tervik olla, peavad inimesed üksteisest kinni hoidjna ja moodustavad paratamatult 
püramiidi.» 


«Kas te tõepoolest peate seda maailma täiuslikuks?» imestas Rumata. «Pärast kohtumist don 
Rebaga, pärast vanglat... » 

«Aga muidugi, mu noor sõber! Maailmas on palju asju, mis mulle ei meeldi, paljutki tahaksin 
ma hoopis teistsugusena näha. .. Kuid mis parata! Kõrgemad jõud näevad täiust teistsugusena 
kui mina. Mis mõtet on puul kaevata, et ta ei saa liikuda, kuigi ta oleks vist väga rõõmus, kui 
saaks jooksujalu puuraiduri kirve eest pageda.» 

«Aga kui oleks võimalik muuta kõrgemate jõudude tahet?» 

«Seda võivad ainult kõrgemad jõud... » 

«Aga kujutlege siiski, et te olete jumal... » Budah naeris. 

«Kui ma võiksin ennast jumalana kujutleda, saaksin ma jumalaks!» 

«Kuid oletame, et teil oleks võimalus jumalale nõu anda.» 

«Teil on rikas kujutlusvõime,» tähendas Budah rahulolevalt. «See on hea. Tunnete te kirja? 
Väga tore! Rõõm oleks teid õpetada... » 

«Te räägite mulle meelitusi. . . kuid siiski, mida te oleksite soovitanud kõigevägevamale? 
Mida peaks kõigevägevam teie meelest tegema, et te ütleksite: jah, nüüd on maailm hea ja 
ilus? ... » 

Heakskiitvalt naeratades nõjatus Budah tooli seljatoele ja pani käed kõhu peal kokku. Kiira 
vaatas teda ahne pilguga. 

«Mis siis ikka,» ütles ta, «suvatsege kuulata. Ma ütleksin kõigevägevamale: «Looja, ma ei 
tunne su kavatsusi, võib-olla sa ei tahagi inimesi headeks ja õnnelikkudeks teha. Taha seda! 
Seda on nii lihtne 

saavutada! Anna inimestele külluses leiba, liha ja veini, anna neile katus pea kohale ja riided 
selga. Kadugu nälg ja viletsus ja koos sellega kõik, mis inimesi lahutab.»» 

«Ja see on kõik?» küsis Rumata. 

«Teie meelest on seda vähe?» 

Rumata vangutas pead. 

«Jumal vastaks teile: «Inimestele ei tule see kasuks. Sest teie maailma vägevad võtavad 
väetitelt selle, mis ma neile olen andnud, ja väetid jäävad endist viisi, viletsusse.» » 

«Ma paluksin jumalat väeteid kaitsta. «Anna tarkust ja pikka meelt julmadele valitsejatele,» 
ütleksin ma.» 

«Julmus on jõud. Kui valitsejad on kaotanud julmuse, kaotavad nad ka jõu ja siis tulevad 
teised julmad nende asemele.» 

Budah ei naeratanud enam. 

«Nuhtle julmi,» ütles ta kindlalt, «et vägevad pelgaksid väetite vastu julmad olla.» 

«Inimene sünnib väetina. Ta saab vägevaks, kjri tema kõrval pole kedagi, kes oleks temast 
vägevam. Kui vägevad ja julmad saavad nuheldud, tulevad nende asemele vägevad väetite 
hulgast. Samuti julmad. Ja siis peaks nuhtlema kõiki. Seda ma ei taha.» 

«Sina oled teadja, kõigevägevam. Tee siis ainult nõnda, et inimesed saaksid kõik ega võtaks 
üksteiselt ära seda, mis sa neile oled andnud.» 

«Ka see ei tule inimestele kasuks,» ohkas Rumata, «sest kui nad saavad kõik muidu, vaeva 
nägemata, minu käest, siis unustavad nad töö ega tunne enam elu maiku ja neist saavad minu 
pudulojused, keda ma igavesest ajast igavesti pean toitma ja katma.» 

«Ära anna neile kõike korraga!» ütles Budah innukalt. «Anna vähehaaval, ajapikku!» 
«Ajapikku võtavad inimesed juba ise kõik, mis neile tarvis on.» 

Budah naeris kohmetult. 

«Jah, ma näen, et see polegi nii lihtne,» ütles ta. «Varem ma nagu ei mõelnudki sellistele 
asjadele .. . Näib, et meie kahekesi oleme juba kõik läbi kaalunud. Siiski,» ta kummardus 
ettepoole, «üks võimalus 

on veel. Tee nii, et inimesed üle kõige armastaksid tööd ja teadmisi, et töö ja teadmised 
saaksid nende elu ainukeseks mõtteks!» 

Jah, ka seda kavatsesime me katsetada, mõtles Rumata. Massiline hüpnoinduktsioon, 
positiivne remo-raliseerimine. Hüpnokiiritajad kolmel ekvatoriaal-sputnikul. .. 

«Ma võiksin teha ka seda,» ütles ta. «Kuid kas maksab võtta inimkonnalt tema ajalugu? Kas 
maksab üht inimkonda teisega asendada? Kas see ei tähendaks selle inimkonna hävitamist 
maa pealt ja teise inimkonna loomist tema asemele?» 

Budah mõtles vaikides, laup kortsus. Rumata ootas. Akna taga hakkasid vankrid "uuesti 
masendavalt kägisema. Budah lausus vaikselt: 

«Siis hävita meid maa pealt, issand, ja loo uuesti täiuslikumatena .. . või jäta meid parem ja 
lase meil minna oma teed.» 

«Mu süda on täis valu,» ütles Rumata aeglaselt. «Ma ei saa seda teha.» 

Ja siis nägi ta Kiira silmi. Kiira silmades olid õud ja lootus. 


ÜHEKSAS PEATÜKK 


Rumata saatis Budahi enne pikka reisi puhkama ja läks oma kabinetti. Sporamiini mõju oli 
lõppemas, ta tundis ennast jälle väsinuna ja läbipekstuna, haiget saanud kohad hakkasid 
valutama ja köitest vigastatud randmed paistetasid üles. Peab magama, peab ilmtingimata 
magama ja peab don Kondoriga ühenduse võtma. Ja patrullõhulaevaga on tarvis ühendus 
võtta, las teatavad Baasi. Ja on tarvis järele mõelda, mis me nüüd peame tegema ja kas me 
üldse saame midagi teha, ja mis ette võtta, kui me ei saa enam midagi teha. 

Kabinetis istus laua taga tugitoolis musta riietatud munk silmile tõmmatud kapuutsiga, selg 
kühmus ja käed tooli kõrgetele käetugedele toetatud. Peen töö, mõtles Rumata. 

«Kes sa oled?» küsis ta väsinult. «Kes su sisse laskis?» 

«Tere päevast, kõrgestisündinud don Rumata,» ütles munk ja lükkas kapuutsi peast. Rumata 
vangutas pead. 

«Peen töö!» ütles ta. «Tere päevast, vapper Arata. Miks te siin olete? Mis on juhtunud?» 
«Kõik on nagu ikka ja alati,» ütles Arata. «Sõjavägi on laiali jooksnud, kõik jagavad maad, 
lõunasse ei taha keegi minna. Hertsog kogub oma mehi, keda me maha lüüa ei jõudnud, ja 
tõmbab minu talumehed varsti piki Estori maanteed jalgupidi kõlkuma. Kõik on nagu ikka ja 
alati,» 'kordas ta. 

«Selge,» ütles Rumata. 

Ta viskas end kušetile pikali, pani käed pea alla ja vaatas Aratat. Kakskümmend aastat tagasi, 
kui Anton alles mudeleid meisterdas ja Wilhelm Telli mängis, kutsuti seda meest Arata 
Tlusaks ja tõenäoliselt oli ta siis hoopis teistsugune kui praegu. 

Arata Ilusa uhkel kõrgel laubal polnud siis seda inetut lillat märki — see põletati sinna pärast 
Soani laevameistrite mässu, kui kolm tuhat alasti orja, kes olid igalt poolt Impeeriumist kokku 
aetud ja enese-alalhoiuinstinkti täieliku kadumiseni maha muserdatud, kord vihmasel ööl 
sadamast välja murdsid ja üle Soani veeresid, jättes seljataha laipu ja tulekahjusid, kuni neile 
piiri peal vastu tuli Impeeriumi jalaväe raudrüüdes müür ... 

Ja muidugi olid Arata Ilusal siis alles mõlemad silmad. Parema silma põrutas silmakoopast 
välja paruni sõjanuia vägev hoop, kui mööda metropoli parunite malevlastele jahti pidav 
kahekümnetuhandeline talupoegade armee läks taplusväljal kokku imperaatori viietuhandelise 
kaardiväega, kes ta silmapilkselt lõhestas, jaokaupa ümber piiras ja sõjakaamelite oga-liste 
raudadega maa sisse tallas. .. 

Ja küllap oli Arata Ilus sihvakas nagu pappel. Küüru ja uue hüüdnime sai ta pärast villaanide 
sõda Ubana hertsogiriigis, kahe mere kaugusel siit, kus nelisada tuhat elusat luukeret pärast 
seitset katku- ja põua-aastat aadlikud hangude ja aistega maha lõid ning Ubana hertsogi tema 


residentsis sisse piirasid; hertsog, kelle nõder mõistus suurest õudusest teritust sai, kuulutas, et 
heidab armu kõikidele oma alamatele, 

alandas vägijookide hinda viiekordselt ja lubas mitmesuguseid vabadusi; siis nägi Arata, et 
kõik on kadunud, kuid palus, nõudis, vannutas ometi, et mässajad ennast petta ei laseks, ent 
atamanid, kes leidsid, et on patt heast paremat tahta, võtsid ta kinni, lasksid teda raudlattidega 
peksta ja ta virtsaauku surema heita... 

See massiivne raudvõru paremal randmel oli tal aga arvatavasti juba siis, kui teda alles Ilusaks 
hüüti. See oli ahelaga piraadigaleeri aeru külge needitud. Arata murdis ahela lahti ning lõi 
kaptenile, Ega Meelitajale, selle võruga meelekohta, vallutas laeva ja hiljem ka kogu piraatide 
armaada ning üritas merel vabaduseriiki luua. . . See ettevõte lõppes verise märatsemisega 
joomahulluses, sest Arata oli tollal noor, ei osanud vihata ja uskus vabadusest piisavat selleks, 
et orjast jumalat teha ... 

See oli elukutseline mässaja, kättemaksja jumala armust — keskajal üpris harva esinev kuju. 
Ajaloo evolutsioon sünnitab vahel selliseid havisid ja läkitab nad sotsiaalsetesse 
võrendikkudesse, et põhjaplank-tonit õgivate rasvaste kokrede elu liiga mõnus ei oleks. .. 
Arata oli siin ainuke, kellesse Rumata suhtus ilma vihkamise ja kaastundeta, ning oma une- 
nägudes, viis aastat haisevas ja verises mülkas elanud Maa inimese palavikulistes unenägudes 
nägi ta ennast just niisuguse Aratana, kes on läbi käinud kõik universumi põrgud ja võitnud 
endale sellega püha õiguse tappa mõrtsukaid, piinata timukaid ja reeta reetureid . .. 

«Vahel näib mulle,» ütles Arata, «et meie kõik oleme võimetud. Mina olen igaveseks 
määratud mässajate pealikuks ja ma tean, et kogu mu jõud on mu visas hinges. Kuid see jõud 
ei päästa mind võimetusest. Minu võidud muutuvad nagu nõiaväel lüüa-saamisteks. Minu 
sõjakaaslastest saavad mu vaenlased, kõige vapramad põgenevad, kõige ustavamad reedavad 
või surevad. Ja mulle ei jää midagi peale paljaste käte, paljaste kätega aga ei pääse ligi kulla- 
tud puuslikkudele, kes kükitavad kindlusemüüride taga... » 

«Kuidas te sattusite Arkanari?» küsis Rumata. 

«Tulin munkade laevaga.» 

«See on hullumeelsus. Teid on ju nii kerge ära tunda... » 

«Ainult mitte munkade summas. Pooled Ordu ohvitseridest on sandid ja vigased nagu mina. 
Sandid on jumalale meelepärased.» Ta muigas, vaadates Ruma-tale näkku. 

«Ja mida te kavatsete teha?» küsis Rumata ja langetas pilgu. 

«Seda mis alati. Ma tean, mida Püha Ordu endast kujutab, — ei möödu aastatki, kui Arkanari 
lihtrahvas tuleb, kirved käes, oma urgudest välja — tänavatele taplema. Ja mina asun nende 
etteotsa, et nad peksaksid neid, keda on vaja peksta, aga mitte üksteist ja kõiki järjest.» 

«Teil läheb raha vaja?» küsis Rumata. 

«Jah, nagu ikka. Ja relvi... » Ta vaikis viivu ja jätkas siis mahedalt: «Don Rumata, te mäletate 
muidugi, kui pettunud ma olin, kui teada sain, kes te olete? Ma vihkan pappe ja mul on valus 
teada, et nende valelikud muinasjutud ei olegi valed. Kuid vaene mässaja peab oskama 
igasuguseid asjaolusid enda huvides kasutada. Papid ütlevad, et välgud on jumalate valduses. 
Don Rumata, mul oleks väga tarvis välke, et kindlusemüüre purustada.» 

Rumata ohkas raskelt. Pärast imena mõjunud päästmist helikopteri abiga oli Arata tungivalt 
seletusi nõudnud. Rumata püüdis endast rääkida, ta koguni näitas öises taevas Päikest — 
tillukest, vaevalt nähtavat tähte. Kuid mässaja tõdes vaid seda, et neetud pappidel on õigus, et 
taevakupli taga elavad tõepoolest jumalad, õndsad ja kõikvõimsad. Ja sestsaadik lõppes iga 
tema jutuajamine Rumataga ühtviisi: jumal, kui sa kord juba olemas oled, siis anna mulle oma 
jõud, sest see on parim, mida sa teha võid. 

Ja Rumata jättis iga kord vastuse võlgu või tegi teist juttu. 

«Don Rumata,» ütles mässaja, «miks te ei taha meid aidata?» 


«Üks hetk,» ütles Rumata. «Andke andeks, aga ma tahaksin teada, kuidas te majja pääsesite.» 

«See pole tähtis. Keegi peale minu ei tea seda teed. Ärge hiilige kõrvale, don Rumata. Miks te 
ei taha anda meile oma jõudu?» 

«Teeme nii, et me ei räägi sellest.» 

«Ei, me räägime sellest. Ma ei kutsunud teid. Ma pole iial kellegi poole palvetanud. Te tulite 
ise minu juurde. Või tahtsite te ehk ennast lihtsalt lõbustada?» 

Raske on olla jumal, mõtles Rumata. Ta ütles kannatlikult: 

«Te ei saa minust aru. Ma olen teile kakskümmend korda püüdnud selgeks teha, et ma ei ole 
jumal, aga te ei usu mind. Ja te ei saa aru, miks ma ei või teile relvi anda... » 

«Kas teil on välgud?» 

«Ma ei saa teile välke anda.» 

«Ma olen seda juba kakskümmend korda kuulnud,» ütles Arata. «Nüüd tahaksin ma teada, 
miks?» 

«Ma kordan: te ei saa aru.» 

«Aga proovige.» 

«Mida te tahate välkudega teha?» 

«Ma põletan selle kullatud rämpsu nagu lutikad, põletan viimseni, põletan nende neetud tõu 
kuni kaheteistkümnenda põlveni välja. Ma hävitan maa pealt nende kindlused.. Ma põletan 
nende väe ja kõik, kes neid kaitsma või toetama hakkavad. Teil ei tarvitse muretseda — teie 
välgud teenivad ainult head, ja kui maa peale jäävad ainult vabastatud orjad ja saabub rahu, 
annan ma teie välgud teile tagasi ega palu neid enam kunagi.» 

Arata jäi raskelt hingates vait. Veri oli talle näkku valgunud ja see näis tume. Küllap ta juba 
nägi vaimusilmas leekidest haaratud hertsogiriike ja kuningriike, põlenud laipade virnu keset 
varemeid ja tohutut võitjate armeed vaimustatult karjumas: «Vabadus! Vabadus!» 

«Ei,» ütles Rumata. «Ma ei anna teile välkusid. See oleks vale. Püüdke mind uskuda — ma 
näen teist kaugemale...» Arata kuulas, pea norus. Rumata pigistas sõrmed vaheliti. «Ma toon 
teile vaid ühe põhjenduse. Peamisega võrreldes on see tühine, kuid sellest saate te aru. Teil on 
visa hing, vapper Arata, kuid teiegi olete surelik; ja kui teie hukkute, kui välgud 

satuvad teistesse kätesse, mis ei ole nii puhtad kui teie omad, siis on isegi minul õudne 
mõelda, millega see võib lõppeda... » 

Nad vaikisid kaua. Siis otsis Rumata kapist kannu estori veiniga ja toitu ning pani selle kõik 
külalise ette. Pilku tõstmata murdis Arata leiba ja rüüpas veini peale. Mingi kummaline 
haiglane kahestumis-tunne haaras Rumatat. Ta teadis, et tal on õigus, kuid see, et tal oli õigus, 
alandas teda ometi imelikul kombel Arata ees. Arata oli ilmselt millegi poolest temast üle, ja 
mitte üksnes temast, vaid kõikidest, kes olid kutsumata tulnud sellele planeedile ja jälgisid 
jõuetu kaastundega siinse elu õudset pulbitsemist kiretute hüpoteeside ja siinsetele inimestele 
võõra moraali õhuvaesest kõrgusest. Ja esmakordselt mõtles Ru-mata: midagi ei saa võita 
kaotamata. Me oleme Ara-tast lõpmatult tugevamad meie headuseriigis, kuid lõpmatult 
nõrgemad tema kurjuseriigis .. . 

«Te poleks pidanud taevast alla tulema,» ütles äkki Arata. «Minge tagasi oma koju. Te teete 
meile ainult kahju.» 

«See ei ole nii,» lausus Rumata pehmelt. «Vähemasti kahju ei tee me kellelegi.» 

«Teete küll. Te äratate tühje lootusi... » 

«Kelles?» 

«Minus. Te olete mu tahte nõrgaks teinud, don Rumata. Varem lootsin ma ainult iseenda 
peale, nüüd aga olete te nii teinud, et ma tunnen teie jõudu oma selja taga. Varem pidasin ma 
iga lahingut nõnda, nagu oleks see mu viimane lahing. Aga nüüd olen ma tähele pannud, et 
hoian ennast teiste lahingute tarvis, mis langetavad lõpliku otsuse, sest teie teete nad kaasa... 


Minge siit ära, don Rumata, minge tagasi oma taevasse ja ärge tulge enam kunagi! Või andke 
meile oma välgud, andke kas või oma raudne lind või tõmmake vähemasti oma mõõgad tupest 
ja asuge meie etteotsa!» 

Arata jäi vait ja sirutas uuesti käe leiva järele. Rumata vaatas tema küünteta sõrmi. Küüned oli 
erilise seadeldisega kaks aastat tagasi maha kiskunud don Reba isiklikult. Sa ei tea veel kõike, 
mõtles Rumata. Sa võid veel lohutada ennast mõttega, et 

lüüasaamisele oled mõistetud sina üksinda. Sa ei tea veel, kui lootusetu on kogu su võitlus. Sa 
ei tea veel, et vaenlane pole niivõrd su sõdurite vastas, kuivõrd neis enestes. Võib veel 
juhtuda, et sa kukutad Ordu ja talupojamässu laine heidab su Arkanari troonile, sa teed 
maatasa aadlilossid ja uputad parunid Väina ning ülestõusnud rahvas avaldab sulle au nagu 
suurele vabastajale ja sa oled hea ning tark — ainude hea ja tark inimene oma kuningriigis. Ja 
et sa hea oled, siis jagad sa maid oma sõjakaaslastele — kuid mis on sõjakaaslastel kasu 
maadest, kui neil pole orje? Ja ratas hakkabki tagurpidi veerema. Sul läheb hästi, kui sa jõuad 
loomulikku surma surra ja sul jääb nägemata, kuidas su kunagistest ustavatest sõduritest 
saavad uued krahvid ja parunid. Nii on juba olnud, mu vapper Arata, nii Maal kui ka sinu pla- 
needil. 

«Te ei ütle midagi?» sõnas Arata. Ta lükkas taldriku eemale ja pühkis mungarüü käisega puru 
laualt maha. «Kunagi oli mul sõber,» ütles ta, «küllap olete kuulnud — Vaaga Ratas. Me 
alustasime üheskoos. Pärast sai temast röövel, öökuningas. Ma ei andnud talle reetmist andeks 
ja ta teadis seda. Ta aitas mind palju — nii hirmust kui kasuahnusest —, kuid tal polnud 
kunagi tahtmist tagasi tulla: tal olid omad eesmärgid. Kahe aasta eest andsid tema mehed mu 
don Rebale välja.» Ta vaatas oma sõrmi ja pigistas käe rusikasse. «Täna hommikul sain ma ta 
Arkanari sadamas kätte.. . Meie elus ei saa olla poolikuid sõpru. Poolik sõber on alati poolest 
saadik vaenlane.» Ta tõusis püsti ja tõmbas kapuutsi silmile. «Kuld on endises kohas, don 
Rumata?» 

«Jah,» ütles Rumata aeglaselt, «endises.» 

«Ma lähen siis. Tänan teid, don Rumata.» 

Ta astus hääletul sammul üle toa ja kadus ukse taha. All eeskojas kolksatas vaikselt riiv. 
Ongi uus mure kaelas, mõtles Rumata. Kuidas ta küll majja pääses? 

KÜMNES PEATÜKK 


Joomakoopas oli võrdlemisi puhas, põrand oli korralikult pühitud, laud lausa valgeks küüritud 
ja nurkadesse oli toodud meeldivalt lõhnavaid metsataimi ja oksi. Isa Kabani, vaikne ja kaine, 
istus väärikalt nurgas pingi peal, puhtaks pestud käed süles. Oodati, millal Budah magama 
jääb, ja räägiti tühjast-tähjast. Budah istus lauas Rumata kõrval, kuulas heasoovliku 
naeratusega suursuguste donide kergemeelset lobisemist ja võpatas aeg-ajalt kõvasti — jäi 
tukkuma. Tema sisselangenud põsed hõõgusid tetraluminaali hiigelannusest, mis oli 
märkamatult tema joogi sisse puistatud. Vanamees oli väga elevil ega tahtnud kuidagi 
magama jääda. Kärsitu don Guh painutas kaa-melirauda laua all sirgeks ja jälle kõveraks, kuid 
säilitas sealjuures sundimatult lõbusa ilme. Rumata murendas leiba ja jälgis väsinud huviga, 
kuidas don Kondor aegamööda sappi täis valgub. Suurte pitsatite hoidja oli närviline, sest ta 
hilines Kaheteistkümne Negotsiandi Konverentsi erakorralisele öisele istungile, kus pidi 
arutatama Arkanari riigipööret ja kus ta pidi juhatajaks olema. 

«Mu suursugused sõbrad!» ütles doktor Budah lõpuks kõlavalt, tõusis püsti ja kukkus 
Rumatale otsa. Rumata võttis tal hellalt õlgade ümbert kinni. «Valmis?» küsis don Kondor. 
«Magab hommikuni,» ütles Rumata, tõstis Budahi kätele ja viis ta isa Kabani asemele. Isa 
Kabani tähendas kadedalt: 

«Doktorile on joomine lubatud, aga isa Kabani ei tohi, talle on kahjulik. See pole ilus!» 


«Mul on aega veerand tundi,» ütles don Kondor vene keeles. 

«Mulle aitab viiest minutistki,» vastas Rumata, vaevu oma ärritust taltsutades. «Ma olen 
sellest juba varem teile nii palju rääkinud, et piisab minutistki. Täielikus kooskõlas feodalismi 
baasiteooriaga,» ta vaatas raevukalt don Kondori otsa, «osutus see kõige tavalisem 
linnakodanike väljaastumine parunite vastu,» ta pööras pilgu don Guhile, «Püha Ordu 
provokatsiooniliseks intriigiks, mille tulemusena Arkanar on 

muudetud ieodaalfašistliku agressiooni baasiks. Meie murrame siin pead, püüdes toppida 
meie kotka don Reba komplitseeritud, vastuolulist, mõistatuslikku isikut ühte ritta Richelieu, 
Neckeri, Tokugawa Iyeyasu, Monkiga, kuid tegelikult on ta vaid pisihuligaan ja tola! Ta reetis 
ja müüs maha kõik, mis oskas,- mässis end omaenese sepitsuste võrku ja jooksis surmahirmus 
Pühalt Ordult abi otsima. Poole aasta pärast torgatakse ta surnuks, kuid Ordu jääb. Mul on 
lihtsalt hirm mõelda, missugused tagajärjed võivad sellel olla Väinakaldale ja seejärel ka kogu 
Impeeriumile. Igatahes on kogu kahekümneaastane töö Impeeriumi aladel tühja jooksnud. 
Püha Ordu käpa all pole suurt midagi peale hakata. Tõenäoliselt on Budah viimane, kelle ma 
päästsin. Sinna ei jää enam kedagi, keda päästa. Ma olen lõpetanud.» 

Don Guh murdis lõpuks raua katki ja viskas tükid nurka. 

«Jah, maha magasime,» ütles ta. «Aga võib-olla see ei ole siiski nii kole, Anton?» 

Rumata vaid vaatas korra tema poole. 

«Sa oleksid pidanud don Reba ära koristama,» ütles äkki don Kondor. 

«Kuidas «ära koristama»?» 

Don Kondori näole tekkisid punased laigud. 

«Füüsiliselt!» ütles ta teravalt. 

Rumata istus. 

«See tähendab, ära tapma?» 

«Jah. Jah! Jah!!! Tapma! Röövima! Tagandama! Vangi panema! Oleksid pidanud tegutsema. 
Selle asemel et nõu pidada kahe lolliga, kes keda kuraditki ei taibanud sellest, mis toimub.» 
«Mina ei taibanud ka keda kuraditki.» 

«Sa vähemalt aimasid.» 

Kõik jäid viivuks vait. 

«On see midagi Barka veresauna taolist?» päris don Kondor kõrvale vaadates poolihääli. 
«Jah, umbes küll. Ainult paremini organiseeritud.» 

Don Kondor näksis huult. 

«Nüüd on juba hilja teda ära koristada?» küsis 

ta. 

«Mõttetu,» ütles Rumata. «Esiteks koristatakse ta meie kaasabita ja teiseks pole seda üldse 
tarvis. Ta on mul vähemasti peos.» 

«Mismoodi?» 

«Ta kardab mind. Ta aimab, et mul on jõud seljataga. Ta koguni pakkus mulle juba 
koostööd.» «Noo?» porises don Kondor. «Siis pole mõtet.» 

Don Guh ütles veidi kogeldes: 

«Kuulge, seltsimehed, kas te tõesti mõtlete seda kõike tõsiselt?» 

«Mida nimelt?» küsis don Kondor. 

«Seda kõike ... Et tappa, füüsiliselt koristada. . . Olete peast segi läinud?» 
«Kõrgestisündinud don on haavatud kanda,» ütles Rumata tasakesi. 

Don Kondor lausus aeglaselt ja rõhuga: 

«Erakordsete asjaolude puhul mõjuvad ainult erakordsed abinõud.» 

Don Guh liigutas huuli ja vaatas kord ühte, kord teist. 


«T-teie.. . Kas te teate, kuhu te niiviisi välja jõuate?» küsis ta. «K-kas te saate aru, kuhu te nii- 
viisi välja jõuate?» 

«Palun rahune,» ütles don Kondor. «Ei juhtu midagi. Ja aitab sellest. Mis me Orduga ette 
võtame? Ma soovitan Arkanari alade blokaadi. Teie arvamus, seltsimehed? Ja paluksin 
kiirustada, mul on vähe aega.» 

«Mul ei ole veel mingit arvamust,» tähendas Ru-mata. «Ja Paškal veel vähem. Tuleks Baasiga 
nõu pidada. Ja enne on tarvis asja vaadata. Nädala pärast tuleme kokku ja otsustame.» 
«Nõus,» ütles don Kondor ja tõusis püsti. «Lähme.» 

Rumata võttis Budahi õlale ja läks majast välja. Don Kondor näitas talle taskulambiga 
valgust. Nad jõudsid helikopteri juurde ja Rumata seadis vanamehe tagaistmele pikali. 
Mõõgaga kolistades ja mantlisse takerdudes ronis don Kondor juhiistmele. 

«Kas te ei viiks ka mind koju?» küsis Rumata. «Ma tahaksin lõpuks välja magada.» 

«Viin küll,» ühmas don Kondor. «Aga paluksin kiiresti teha.» 

443 

«Ma tulen kohe tagasi,» ütles Rumata ja ruttas jooksujalu majja. 

Don Guh istus ikka veel laua taga, vaatas otse enda ette ja hõõrus lõuga. Isa Kabani seisis 
tema kõrval ja seletas: 

«Nii kukub alati välja, kulla sõber. Püüad paremini teha, aga läheb hoopis hullusti... » 
Rumata kahmas mõõgad ja mõõgarihmad kaenlasse. 

«Ole terve, Paska,» ütles ta. «Ära kurvasta, me kõik oleme lihtsalt väsinud ja ärritatud.» 

Don Guh raputas pead. 

«Vaata ette, Anton,» ütles ta. «Vaata hoolega ette! ... Onu Sašast ma ei räägi, tema on ammu 
siin ja pole meie asi teda ümber õpetada. Aga sina... » 

«Mina tahan magada ja muud midagi,» ütles Ru-mata. «Isa Kabani, olge nii hea, võtke mu 
hobused ja viige nad parun Pampa poole. Ma lähen neil päevil sinna.» 

Väljas hakkasid propellerid pehmelt undama. Ru-mata lõi käega ja tuli joostes tulema. 
Helikopteri heledate tulede valguses näisid hiigelsõnajalgade tihnik ja puude valged tüved 
kummalised ja jubedad. Rumata ronis kabiini ja tõmbas ukse kinni. 

Kabiinis lõhnas osooni, orgaanilisest ainest vooder-dise ja kölni vee järele. Don Kondor laskis 
helikopteril õhku tõusta ja lendas täpselt Arkanari tee kohal edasi. Mina ei suudaks praegu 
enam sedaviisi, mõtles Rumata kerge kadedusega. Taga muisutas Budah aegajalt õdusalt läbi 
une. 

«Anton,» ütles don Kondor, «ma... e-ee... ma ei tahaks olla taktitu ja ära arva. .. e-ee ... et ma 
segan ennast sinu isiklikesse asjadesse.» 

«Ma kuulan teid,» ütles Rumata. Ta taipas otsekohe, millest tuleb jutt. 

«Meie kõik oleme piilurid,» ütles don Kondor, «ja kõik, mis on meile kallis, peab olema kas 
kaugel Maal või meis endis. Et meilt ei saaks seda ära röövida, pandiks võtta.» 

«Te räägite Kurast?» küsis Rumata. 

«Jah, mu poiss. Kui kõik, mis ma tean don Rebast, on tõsi, siis pole tema peoshoidmine ei 
kerge ega ohutu. Sa mõistad, mida ma tahan öelda... » 

«Jah, mõistan,» ütles Rumata. «Ma püüan mingi lahenduse leida.» 

Nad lebasid pimedas ja hoidsid teineteisel käest kinni. Linnas oli vaikne, ainult vahel harva 
hinkusid kuskil lähedal tigedalt hobused ja raiusid kapjadega. Aeg-ajalt jäi Rumata tukkuma, 
kuid ärkas otsemaid, sest Kiira pidas hinge kinni — unes pigistas ta kõvasti tüdruku kätt. 

«Sa tahad vist väga magada,» ütles Kiira sosinal. «Maga!» 

«Ei-ei, räägi edasi, ma kuulan.» «Sa jääd ühtelugu magama.» 

«Ma kuulen ikka. Ma olen päris tõesti väga väsinud, aga veel rohkem tahan ma sinuga olla. 
Mul on kahju magada. Sa räägi edasi, see huvitab mind väga.» 


Tüdruk hõõrus tänulikult nina vastu tema õlga, suudles teda põsele ja hakkas uuesti jutustama 
isa saadetud naabripoisist, kes oli õhtul tema juurde tulnud. Isa pidi voodis pikali olema. Ta 
oli kantseleist välja aetud ja jumalagajätuks põhjalikult keppidega läbi pekstud. Viimasel ajal 
ei söövat ta enam üldse, ainult joob, on üleni siniseks läinud ja väriseb. Poiss oli veel 
rääkinud, et vend oli jälle välja ilmunud — haavatud, kuid lõbusas tujus ja purjus, uus munder 
seljas. Oli isale raha andnud, temaga viina joonud ja jälle ähvardanud, et küll nemad kõik 
laiaks löövad. Ta olevat nüüd mingis erisalgas leitnandiks, olevat Ordule truudust vandunud 
ja tahtvat ennast mungaks pühitseda lasta. Isa palunud, et Kiira praegu mingil juhul koju ei 
tuleks. Vend lubanud temaga arveid õiendada selle eest, et ta kõrgestisündinuga mehkeldab, 
punapäine ringiaeleja.. . 

Jah, mõtles Rumata, koju kindlasti mitte. Ja siia ei tohi ta ka mingil juhul jääda. Kui temaga 
peaks kas või kõige vähematki paha juhtuma ... Ta kujutles, et Kiiraga on midagi halba 
juhtunud, ja tõmbus üleni kangeks. 

«Magad sa?» küsis Kiira. 

Ta võpatas mõtteist ärkvele ja laskis peo lahti. «Ei-ei... Ja mis sa veel tegid?» 

«Ja veel kraamisin ma sinu tube. Seal oli kole korralagedus. 

Ma leidsin ühe raamatu, mis on isa Guri kirjutatud. Seal jutustatakse sellest, kuidas, 
suursugune prints hakkas armastama kaunist, kuid metslaste soost neidu mägede tagant. 
Tüdruk oli päris metsik ja uskus, et prints on jumal, kuid armastas teda siiski väga. Ja siis nad 
lahutati ja tüdruk suri kurvastusest.» . 

«See on väga hea raamat,» ütles Rumata. 

«Ma isegi nutsin. Mulle tundus kogu aeg, et see on meist.» 

«Jah, see ongi meist. Ja üldse kõikidest inimestest, kes teineteist armastavad. Ainult et meid ei 
lahuta keegi.» 

Kõige julgem oleks Maal, mõtles ta. Aga ma ei tea, kuidas sa seal ilma minuta hakkama saad. 
Ja kuidas mina siin üksinda hakkama saan. Võiks paluda Ankat, et ta sulle sõbraks oleks. Jah, 
aga kuidas mina siin ilma sinuta elan? Ei, Maale me lendame koos. Ma ise juhin laeva ja sina 
istud mu kõrval ja ma seletan sulle kõiki asju. Et sa midagi ei kardaks. Et sa Maad kohe 
armastama hakkaksid. Et sa kunagi oma õudset kodumaad taga ei kahetseks. Sest see ei ole 
sinu kodumaa. Sest -sinu kodumaa on su ära tõuganud. Sest et sa oled sündinud tuhat aastat 
varem, kui tohtis. Hea, ustav, ennastsalgav, omakasupüüdmatu. .. Niisuguseid nagu sina on 
sündinud meie planeetide verise ajaloo kõikidel aegadel. Puhtad ja selged hinged, kes ei tunne 
vihkamist, kellele on võõras julmus. Ohvrid. Kasutud ohvrid. Palju kasutumad kui Gur 
Kirjamees või Galilei. Sest niisugused nagu sina pole isegi võitlejad. Et olla võitleja, peab 
oskama vihata, ja just seda te ei oska. Nagu meiegi praegu. .. 

Rumata jäi jälle tukkuma ja nägi otsekohe Kiirat seismas Nõukogu hoone lameda katuse 
serval, degra-vitaator vööl, ja lõbusat pilkehimulist Ankat teda kannatamatult 
poolteisekilomeetrise sügaviku poole lükkamas. 

«Rumata,» ütles Kiira. «Ma kardan.» 

«Mida, väikseke?» 

«Sa oled aina vait. Mul on hirm... » Rumata tõmbas ta enda ligi. 

«Hüva,» ütles ta. «Ma räägin nüüd ja sa kuula hoolega. Kaugel-kaugel saiva taga asub vägev 
ja ligipääsmatu 

loss. Lossis elab lõbus, hea ja naljakas parun Pampa, kõige hellema südamega parun üle terve 
Arkanari. Ja parunil on kaasa, ilus ja lahke naine, kes väga armastab kainet Pampat ja üldsegi 
ei salli purjus Pampat... » 

Ta jäi vait ja kuulatas. Ta kuulis arvukate kapjade plaginat tänaval ning paljude inimeste ja 
hobuste valju hingamist. «Siin või?» küsis toores hääl akna all. «Justkui siin jah... » — «Se- 


eis!» Välistrepi astmetel mürtsusid kontsad ja otsekohe põrutas mitu rusikat vastu ust. Kiira 
võpatas ja surus end Rumata vastu. 

«Oota, väikseke,» ütles Rumata ja viskas teki pealt. 

«Nad tulid mulle järele,» ütles Kiira sosinal. «Ma teadsin seda!» 

Rumata vabastas end tema käte vahelt ja jooksis akna juurde. «Kõigevägevama nimel!» 
röögiti all. «Tehke lahti! Kui lõhkuma hakkame, läheb kehvemini!» Rumata tõmbas kardina 
eest ja tuppa voogas tuttav tantsisklev tõrvikuvalgus. All tammus kenake hulk ratsanikke — 
süngeid musti mehi teravaotsaliste kapuutsidega. Rumata vaatas mõned sekundid alla ja 
silmitses siis aknaraami. Nagu siinmail kombeks, ei käinud see lahti. All taoti raginal vastu 
ust millegi raskega. Rumata otsis pimedas käsikaudu mõõga ja lõi pidemega klaasi pihta. 
Killud lendasid kõlisedes laiali. 

«Kuulge, teie!» möirgas ta. «On teil elust villand?!» Uks jäeti rahule. 

«Alati keedavad nad supi kokku,» öeldi all poolval-justi. «Peremees on ju kodus... » «Mis see 
meie asi on?» 

«Aga nõndapalju, et mõõgavõitluses on ta üle maailma esimene mees.» 

«Ja muudkui seletati, et on minema sõitnud ega tule enne hommikut.» 

«Lõite verest ära?» 

«Meie ei löönud, aga tema kohta pole ju mingit käsku. Äkki tapame teise maha... » 

«Seome kinni. Lööme sandiks ja seome kinni! Hei, kellel seal on arbaletid?» 

«Vaata, kui ta veel meid sandiks ei löö... » 

«Ei ta löö ühti. See on ju teada, ta on vande andnud, et ei tapa.» 

«Tapan maha nagu koerad,» ütles Rumata kohutava häälega. 

Kiira surus end tema selja vastu. Rtimata kuulis, kuidas ta süda peksab. All kõlas kägisev 
käsklus: «Lõhkuge, vennad! Kõigevägevama nimel!» Rumata pööras end, et Kiira nägu näha. 
Tüdruk vaatas teda nagu ennist, pilgus õud ja lootus. Tema kuivades silmades hüplesid 
tõrvikute vastuhelgid. 

«Mis sa nüüd, väikseke,» ütles Rumata hellalt. «Kohkusid ära? Kas sa tõesti kohkusid selle 
rämpsu pärast? Mine ja pane riidesse. Meil ei ole siin enam midagi teha... » Rutates kiskus ta 
selga metallplastist soomussärki. «Ma ajan nad kohe minema ja siis me sõidame ära. 
Sõidame Pampa poole.» 

Tüdruk seisis akna juures ja vaatas alla. Punane kuma libises üle ta näo. AIl raksus ja mürtsus. 
Rumatal tõmbus kaastundest ja hellusest süda kokku. Peksan nagu koerad laiali, mõtles ta. Ta 
kummardus teist mõõka otsima, ja kui ta end uuesti sirgu ajas, ei seisnud Kiira enam akna 
juures. Kardinasse klammerdudes vajus ta aeglaselt põrandale. 

«Kiira!» karjatas Rumata. 

Üks arbaletinool oli Kurale kõrri tunginud ja teine paistis rinnast. Rumata tõstis ta sülle ja viis 
asemele.. . «Kiira... » hüüdis ta. Tüdruk nuuksatas ja vajus sirgu. «Kiira. . .» ütles Rumata. 
Tüdruk ei vastanud. Rumata seisis mõnda aega tema juures, korjas siis mõõgad põrandalt, 
läks aeglaselt trepist alla ja jäi ootama, millal uks maha langeb. .. 


EPILOOG 

«Ja siis?» küsis Anka. 

Paska pööras pilgu ära, lõi endale paar korda peoga põlvele, kummardus ja küünitas jalge eest 
maasikaid võtma. Anka ootas. 

«Siis... » pomises Paska. «Ega üldiselt keegi ei teagi, mis siis sai, Anka. Saatejaama jättis ta 
koju, ja kui maja läks põlema, saadi patrullõhulaeval aru, et lugu 

on räbal, ja nad läksid otsekohe Arkanari. Igaks juhuks heitsid nad linnale mitu laengut 
uinutavat gaasi. Maja oli juba peaaegu maha põlenud. Alguses kohkusid nad ära, ei osanud 


teda kuskilt otsida, aga siis nägid... » Tal jäi sõna kurku kinni. «Ühesõnaga, oli näha, kust ta 
oli läinud.» 

Paska jäi vait ja hakkas marju ühekaupa suhu pistma. 

«Noh?» küsis Anka vaikselt. «Nad jõudsid lossi... Ja leidsid ta sealt.» 

«Kuidas?» 

«Noh ... ta magas. Ja kõik ümberringi.. . olid ka. .. pikali maas. Mõned magasid, aga mõned... 
Ja don Reba leiti ka sealt...» Paska heitis kiire pilgu Ankale ja vaatas uuesti kõrvale. «Nad 
võtsid ta kaasa, Antoni, tähendab, ja tõid Baasi.. . Saad aru, Anka, ta ei räägi ju midagi. Ta 
räägib nüüd üldse hirmus vähe.» 

Anka istus väga kahvatuna ja sirgena ja vaatas üle Paska pea muruplatsi maja ees. Männid 
kohisesid kergelt õõtsudes ja sinises taevas liikusid aeglaselt kohevad pilved. 

«Ja mis sai tüdrukust?» küsis ta. 

«Ei tea,» vastas Paska kalgilt. 

«Kuule, Pasa,» ütles Anka. «Võib-olla poleks ma pidanud siia sõitma?» 

«Ei, miks sa seda arvad! Ma usun, ta rõõmustab sind nähes ... » 

«Mulle tundub kogu aeg, et ta on kuskil põõsastes peidus, vaatab meid ja ootab, millal ma 
ära sõidan.» Paska naeratas. 

«Seda nüüd küll mitte,» ütles ta. «Anton ei hakkaks põõsastes vahtima. Ta lihtsalt ei tea, et sa 
siin oled. On kuskile kalale läinud nagu alati.» 

«Ja kuidas ta sinusse suhtub?» 

«Ei kuidagi. Talub. Kuid sinuga on teine lugu... » 

Nad vaikisid veidi aega. 

«Anka,» ütles Paska. «Mäletad sa anisotroopset maanteed?» 

Anka kortsutas laupa. 

«Missugust?» 

«Anisotroopset. Seal rippus keelumärk. Mäletad, me olime kolmekesi?» 

«Mäletan küll. See oli Anton, kes ütles, et maantee on anisotroopne.» 

«Anton läks keelumärgi alt läbi, ja kui tagasi tuli, siis ütles, et leidis sealt õhkulastud silla ja 
kuulipilduja külge aheldatud fašisti luukere.» 

«Ei mäleta,» ütles Anka. «Ja mis siis?» 

«Ma meenutan nüüd sageli seda maanteed,» ütles Paska. «Et justkui oleks mingi seos. .. 
Maantee oli anisotroopne nagu ajalugu. Tagasi minna ei saa. Aga tema läks. Ja sattuski 
aheldatud luukere otsa.» 

«Ma ei saa sinust aru. Mis puutub siia aheldatud luukere?» 

«Ma ei tea,» tunnistas Paska. «Mulle tundub nii.» Anka ütles: 

«Sa ära lase tal palju mõelda. Räägi temaga kogu aeg millestki. Räägi rumalusi. Etta vastu 
vaidleks.» Paska ohkas. 

«Seda tean ma isegi. Ainult et ta ei tee välja mu rumalustest... Kuulab, naeratab ja ütleb: «Sa 
jää siia, Pasa, ma lähen veidi hulkuma.» Ja lähebki. Ja mina istun ... Alguses käisin ma nagu 
loll tal salaja kannul, nüüd aga lihtsalt istun ja ootan. Kui sina ... » 

Anka tõusis äkki püsti. Paska vaatas selja taha ja tõusis ka. Hinge - kinni pidades vaatas Anka, 
kuidas Anton üle välu nende poole tuleb — suur ja laiaõlgne, heleda, päevitumata näoga. 
Temas ei olnud midagi muutunud, ta oli alati veidi sünge olnud. 

Anka läks talle vastu. 

«Anka,» ütles Anton hellalt. «Anka, sõbrake... » 

Ta sirutas tüdrukule vastu oma suured käed. Arglikus tundepuhangus astus Anka tema poole, 
kuid põrkas otsekohe tagasi. Antoni sõrmed. .. Aga ei, see ei olnud veri — ainult 
maasikamahl. 

